
După cum se va vedea în ultimele capitole ale cărții de 
față, faptele amintite par să aducă o oarecare lumină 
asupra originii speciilor; acest mister al misterelor, cum 
a fost denumit de unul dintre cei mai mari filosofil. 


Originea speciilor, CHARLES DARWIN 


Oare asta înseamnă că religia, pur şi simplu, nu este 
valabilă din punct de vedere ştiinţific, că acest conflict 
este indisolubil şi că trebuie să alegem între una sau 
cealaltă? Nu cred. Ştiinţa poate infirma unele idei 
considerate religioase şi o face. Oricum ar fi Dumnezeu, 
este, cu siguranță, coerent cu lumea fenomenelor 
observabile în care trăim. Un Dumnezeu al cărui mijloc 
de creaţie nu este evoluția nu este un Dumnezeu 
veritabil. 


The View of Life, GEORGE GAYLORD SIMPSON 


În ziua de azi, nu este prudent pentru un om de 

ştiinţă să folosească cuvântul „filosofie”, fie ea şi „filosofie 
naturală”, în titlul (sau şi în subtitlul) unei cărți. E 
garanţia că va fi primită cu neîncredere de oamenii de 
ştiinţă şi, în cel mai bun caz, cu condescendenţă de către 
filosofi. Nu am decât o scuză, dar cred că este 
întemeiată: datoria pe care o au oamenii de ştiinţă, azi, 
mai mult ca oricând, de a-şi gândi disciplina în 
ansamblul culturii moderne, pentru a o îmbogăţi nu 
numai cu cunoştinţe importante sub raport tehnic, ci şi 


1 Charles Darwin, Originea speciilor, Introducere, p. 45, trad. Ion E. 
Fuhn, Editura Academiei R.P.R., 1957. (N.t) 


cu idei venite din ştiinţa lor pe care le pot considera 
semnificative sub raport uman. 


Hazard şi necesitate, JACQUES MONOD2 


Orice eveniment din oricare parte a universului este 
determinat de suma evenimentelor anterioare şi 
simultane care au loc peste tot în univers. Cu toate 
acestea, cei care cercetează cauzele lucrurilor din jurul 
lor trec cu vederea, în general, majoritatea evenimentelor 
anterioare şi simultane. 


Grey Eminence, ALDOUS HUXLEY 


Ar putea trăi astăzi cineva până la o mie de ani? 
Dincotro venim? Evoluţia este un proces de mutații 
întâmplătoare, prin urmare, dacă zarurile hazardului ar 
fi căzut altfel, tot la apariţia organismelor cu ochi s-ar fi 
ajuns? Dacă am da filmul evoluţiei înapoi şi am apăsa pe 
play, am ajunge la viața inteligentă sau suntem 
rezultatul unei rotiri fericite a zarului? Există viață 
inteligentă şi într-un alt loc din univers? Ce să mai zicem 
despre tehnologia pe care o creăm? Ar putea un 
calculator să aibă suflet? Voi putea într-o bună zi să-mi 
descarc sufletul ca să supraviețuiesc după ce corpul meu 
va fi pierit? 

What we cannot know, MARCUS DU SAUTOY 


Orice adevăr ştiinţific trece prin trei etape. Mai întâi se 
spune că acesta e în contradicţie cu Biblia. 


2 Traducere din franceză de Sergiu Săraru, Bucureşti: Humanitas, 1991. 
(N.L.) 


Apoi se zice că fusese descoperit dinainte. Pentru ca în 
cele din urmă să se afirme că mereu s-a crezut în acel 
adevăr. 


LOUIS AGASSIZ 


Până acum, noi, paleoantropologii, nu am fost în stare 

ca grup să scăpăm de cea mai mare povară istorică: 
naşterea ştiinţei noastre din studiul Anatomiei Umane, 
mai mult decât al Anatomiei Comparate şi al Geologiei, 
din care au luat naştere alte ramuri ale Paleontologiei 
Vertebratelor. Sub apăsarea acestei moşteniri, care aşază 
specia noastră în centrul discursului academic, nu 
reuşim să-l vedem pe Homo sapiens ca pe o specie 
oarecare. Ne aflăm mereu în căutarea unor explicații sui- 
generis despre noi. 


The Fossil Trail: How We Know What We Think We 
Know About Human Evolution, LAN TANTTERSALL 


Arborele vieţii 


În templele şi mormintele vechilor egipteni, arborele vieţii, cu o importanță majoră în 
mitologia acestora, îşi găseşte adesea reprezentarea. E un arbore viguros, cu frunze în 
formă de inimă, ce nu lasă să se observe că ar avea un trunchi care se înalță până sus de 
tot, ca o axă centrală, şi care are coroana formată din mai multe crengi de o grosime 
asemănătoare, ce se despart începând de jos. Este ceea ce s-ar numi un copac fără 
trunchi. Experții spun că e vorba despre un sicomor, un fel de smochin (nehet în 
egipteană) care se poate asocia celor trei zeițe: Nut, Hathor şi Isis. Arborele vieții este o 


plantă feminină. 


În Originea speciilor şi Darwin a recurs la arborele vieții (tree of life 
pentru a reprezenta evoluția printr-un simbol. Niciodată nu l-a folosit sub formă de 
ilustrație, cu excepţia unei mici schițe pe care şi-a desenat-o în caietul său de notițe, în 
anul 1837. Ştim însă din chiar mărturisirile lui că nici arborele evoluţiei nu avea trunchi, 


ci că se ramifica într-o coroană bogată şi deasă, ca nehetul vechilor egipteni. 


În imaginea arborelui vieţii pe care Darwin o avea în 
minte există şi multă moarte. Pe jos, sub coroana verde, zac 
nenumărate frunze uscate. Frunzele veştede, care la vremea 
lor străluceau în soare, sunt azi organismele dispărute ce au 
ajuns până la noi prin fosile. 

Nu toate ramurile arborelui lui Darwin sunt viguroase. 
Dacă suntem foarte atenţi, observăm mici ramificații, ca 
acelea ale peştilor pulmonațţi şi ale ornitorincilor, spiţe fără 
nicio importanţă azi, însă, aşa cum spune Darwin, 
importante din punct de vedere istoric, fiindcă pun în 
joncțiune două dintre ramurile viguroase ale arborelui, dar 
care s-au îndepărtat una de cealaltă cu timpul: peşti şi 
amfibieni, în cazul peştilor pulmonațţi; reptile şi mamifere, în 
cazul ornitorincilor. 

Ca să înțelegem Viața în complexitatea ei, trebuie să 
privim şi sus, şi jos, atât ramurile groase, cât şi pe cele 
subțiri, coroana şi uscăturile căzute, ce e înfloritor, dar şi ce 
e pieritor, prezentul şi trecutul. 


Prolog 


Cartea de față este scrisă de un om de ştiinţă care, vreme 
de patruzeci de ani, a studiat evoluția sau, mai exact, o 
parte destul de recentă a acesteia: şi anume evoluția 


noastră, a speciei umane. Altfel spus, e vorba de cartea unui 
paleoantropolog. 

Totodată, reprezintă şi cartea unui paleoantropolog care e 
de părere că evoluția umană nu poate fi înțeleasă ca o formă 
particulară, ca şi cum ar avea legi proprii, care s-ar aplica 
numai simienilor bipezi şi nu ar contribui cu nimic la 
cunoaşterea procesului evolutiv al celorlalte grupe biologice. 

Dimpotrivă, cu toate că articolele mele ştiinţifice se 
centrează pe tema fosilelor umane şi având în vedere că, 
într-adevăr, de la un moment al evoluției noastre, apare un 
element nou şi decisiv - factorul cultural şi tehnologic -, 
cred cu tărie că evoluţia este una singură şi urmează modele 
generale care se aplică tuturor grupelor biologice. Prin 
urmare, ar fi corect să afirm că textul de față reprezintă o 
carte scrisă de un paleontolog care vorbeşte despre evoluție 
în ansamblul ei. Nota bene: interesat în mod special de 
cazul nostru particular. 

În plus, după cum afirmă paleoantropologul Ian Tattersall 
în citatul pe care l-am introdus la începutul cărții, marea 
eroare a paleontologiei umane ca ramură ştiinţifică a fost să 
considere evoluția noastră drept un caz special, care-şi 
urmează propriile legi şi să se manifeste, într-o mai mare 
măsură, ca medicină şi antropologie (două ştiinţe ce 
studiază o singură specie), decât ca biologie şi palentologie 
(care le studiază pe toate, şi pe cele din prezent, şi pe cele 
din trecut). lan şi cu mine suntem de părere că până 
aproape de finele istoriei... când într-adevăr regulile jocului 
s-au schimbat, nu am fost un caz deosebit (nu mai deosebit 
decât alte specii). 

Există o parte a paleontologiei ce reprezintă descrierea 
istoriei vieții şi care povesteşte cum s-au înlănțuit procesele 
evolutive. E o paleontologie pur narativă, iar forma pe care o 
îmbracă e cea a unei poveşti. Cartea de față are fir epic, căci 


acoperă mai bine de trei mii cinci sute de miliarde de ani de 
evoluție şi în acelaşi timp caută să aducă şi explicații. 

În faţa oricărui eveniment istoric ne întrebăm în mod 
inevitabil dacă trebuia să se întâmple şi dacă trebuia să fie 
în felul acela sau, dimpotrivă, ar fi putut să nu se întâmple 
niciodată sau ar fi putut să se petrecă altfel. Fireşte, 
întrebarea aceasta e potrivită în cazul evoluției biologice: 
mai întâi de toate, trebuia să apară viața? Trebuia ca la 
sfârşitul timpului să se ajungă la o specie inteligentă şi 
tehnologică? Era doar o chestiune de răbdare (multă 
răbdare, e drept: timp de mai bine de trei mii cinci sute de 
miliarde de ani)? Cât este hazard şi cât necesitate în istoria 
evoluției noastre? 

Pentru oricine implicaţiile filosofice ale acestei întrebări 
sunt indiscutabile: ce ați zice dacă ați afla, aşa cum ne 
povestesc autorii de science-fiction, că în univers e viață din 
belşug şi că pe multe planete au evoluat civilizații 
asemănătoare cu a noastră? Ce părere aveţi despre faptul 
că, la urma urmelor, cazul nostru nu e ieşit din comun, că 
nu suntem, sub nicio formă, centrul universului, ci mai 
degrabă un colț de lume în plus, cu atâtea altele? 

Şi, în caz contrar, ce ați crede dacă ştiinţa ar ajunge la 
concluzia că este aproape imposibil să existe ceva viu în 
afara Terrei (deoarece condiţiile de viaţă sunt dificil de 
realizat, iar posibilitatea ca acestea să fie îndeplinite e cât se 
poate de vagă), dar că din clipa în care s-a ivit viața (în 
singurul loc în care, în fond, se putea întâmpla) era 
inevitabil să apară ceva asemănător ființei umane? Şi ce 
părere aveţi despre ideea că nu puteam evolua decât pe 
planeta aceasta şi că trebuia să o facem? 

În acest al doilea caz, ființa umană ar ocupa din nou o 
poziție centrală în univers, chiar dacă planeta noastră se 
roteşte în jurul unei biete stele galbene, aflate la periferia 


galaxiei, care nu-i decât una în plus printre sutele de 
miliarde de galaxii ce formează universul nostru vizibil. 

În ciuda lui Copernic, cel care a spus că asemenea 
celorlalte planete ne rotim şi noi în jurul soarelui, şi a lui 
Darwin, care a susținut sus şi tare că am evoluat la fel ca 
celelalte specii, noi ne considerăm o excepție. 

Poate că într-o zi vom putea răspunde la întrebările 
acestea. Se tot spune că peste câțiva ani vom şti dacă există 
viață pe alte planete din galaxia noastră, ba chiar că ar 
putea fi posibil să intrăm în contact cu extratereştrii. Dar 
deocamdată trebuie să ne limităm la a înțelege ce s-a 
întâmplat pe planeta noastră ca să încercăm să răspundem 
la toate interogațţiile. 

Şi, slavă Domnului, asta-i pâinea paleontologului. 

Sper că am cuprins în cartea de față tot ce s-a spus mai 
important de la Darwin încoace, inclusiv contribuțiile cele 
mai recente. Am încercat să fac trimitere în special la cărțile 
care au devenit o referință în domeniu şi pe care le 
recomand spre lectură, fiindcă sunt convins că, până la 
urmă, se înțeleg mai bine dezbaterile citindu-i pe clasicii 
ştiinţei decât apelând la articole din reviste specializate, aşa- 
zisele papers. Şi mi-ar face plăcere ca această carte, dincolo 
de contribuţia pe care o reprezintă, să însemne o actualizare 
a status quaestionis. 

În aceşti patruzeci de ani de muncă mă consider norocos 
să fi participat la pasionante dezbateri despre teoria 
evoluției, momente pe care aş vrea să le împărtăşesc 
cititorilor, deoarece nu sunt cunoscute marelui public. Cu 
Darwin nu s-a încheiat discuția şi nici cu neodarwiniştii de 
la mijlocul secolului trecut, care credeau că puseseră capăt 
problemelor esenţiale ale evoluției. Părea că deja totul se 
ştia, iar noi, cercetătorii care veneam din urmă (m-am 
născut la un an după ce s-a descoperit structura dublu 
elicoidală a ADN-ului), ajungeam târziu în ţara biologiei 


evolutive. Şi eu credeam acelaşi lucru la sfârşitul studiilor 
universitare, însă, din fericire, n-a fost să fie aşa, iar noi, 
cercetătorii din generația mea, am avut privilegiul de a fi 
prezenți şi de a participa la dezbateri. Ba chiar am putut să 
ne aducem contribuția. Au fost decenii extraordinare pentru 
biologie şi geologie, fiindcă, în perioada aceasta, s-a 
perfecționat şi teoria tectonicii plăcilor, ce reprezintă sinteza 
cunoaşterii ştiinţifice despre Terra, şi care echivalează cu ce 
a însemnat teoria evoluției în ştiinţa vieţii, doar că enunțată 
un secol mai târziu. 

Cât noroc am avut că am putut fi martorii acestor 
momente extraordinare şi că i-am putut cunoaşte pe 
protagoniştii lor, veritabili giganți ai ştiinţei! 

Înainte de-a începe să prezint capitolele cărții, aş vrea să 
fie foarte limpede că nu discutăm aici chestiunea evoluției, 
deoarece ar fi absurd pentru un om de ştiinţă să o facă. 
Adevărul evoluţiei nu este pus sub semnul întrebării; la 
nivelul actual al biologiei şi al paleontologiei, nu mi se pare 
necesar să dedic spațiu şi timp ca să demonstrez evoluția.. 

Ştiinţa, după cum vom vedea încă de la început, nu 
lansează întrebări de tipul de ce (sau pentru ce), dar 
dumneavoastră cu siguranță că o faceți. Nu demult l-am 
auzit pe un cosmolog afirmând în fața unui public numeros 
că ştiinţa nu poate răspunde la întrebări de tipul de ce, prin 
urmare nu îşi au rostul şi nu trebuie formulate. Însă noi, 
oamenii, le adresăm de când avem uz al rațiunii, iar cine 
poate să se sustragă acestor întrebări cred că nu este o 
ființă omenească. Fireşte, cosmologul a oferit ulterior 
propria explicaţie la întrebarea de ce suntem aici. 

Noutatea cărții mele constă în faptul că mă voi limita să 
vă ofer datele de care aveţi nevoie, deoarece sunt convins că 
întrebările filosofice primesc răspunsuri mai adecvate prin 
prisma cunoaşterii ştiinţifice decât prin cea a ignoranței ori 
a dogmei. Ca să cunoaşteţi rezultatul cercetărilor realizate 


de cei mai buni gânditori care au existat vreodată, vă voi 
povesti şi ce au gândit aceste minți luminate ale biologiei 
evolutive. În căutarea răspunsurilor, vom avea parte, 
aşadar, de o companie aleasă. 

Nu voi sta deoparte, ci îmi voi exprima părerea, dar să nu 
uitaţi: dumneavoastră decideți. 

Consideraţi-mă un prieten şi gândiți-vă la cartea asta ca 
la o lungă conversaţie în care dumneavoastră puneţi 
întrebările, iar eu vă răspund, în măsura în care mi-o 
îngăduie cunoştinţele. Dacă-i bal, bal să fie, aşa că vă voi 
semnala atât întrebările pe care le nasc anumite subiecte, 
cât şi controversele iscate în prezent. În fond, în cazul 
ştiinţei, e mereu prilej de niscai bal, iar pe terenul evoluției, 
muzica nu se opreşte. Aşa că, iată, un prilej extraordinar 
pentru un om de ştiinţă cu experienţă şi pe care încă-l mai 
țin picioarele să danseze! 

Deoarece cercetarea pe care o întreprindem are ceva 
comun cu pelerinajul şi cu străduința (nu o voi ascunde), 
am numit capitolele cărții „zile”. Cred că fiecare capitol poate 
fi citit într-o zi, dintr-un foc, ca şi cum am parcurge o etapă 
în pelerinajul nostru (chiar dacă unele zile sunt mai lungi, 
de parcă am avea de traversat o trecătoare de munte). Vă 
mulțumesc că îmi oferiţi atât de mult din timpul 
dumneavoastră şi sper să nu fiți dezamăgiţi de călătorie. 

Cartea de față este constituită din două părți, aproape 
egale ca mărime. Partea întâi se numeşte „Evoluţia 
speciilor”, iar cea de-a doua, „Evoluţia umană”. Titlurile 
vorbesc de la sine. 


Ziua întâi poate fi considerată o introducere generală în 
cele mai importante subiecte ale cărții şi începe formulând 
întrebări despre natura Istoriei. Oare este vorba de o simplă 
înşiruire de evenimente (unul după altul) sau urmează o 
direcție anume? Am putea spune că lucrurile ar fi putut fi 


radical diferite de cum au fost? Aceleaşi întrebări se pot 
formula în domeniul istoriei vieţii pe Pământ, al evoluției. 
Începând cu Darwin ştim că ceea ce numim selecție 
naturală reprezintă principalul motor al evoluției şi că nu 
există o doctrină unitară despre felul în care se produce, ci o 
foarte interesantă dezbatere ştiinţifică în sânul 
darwinismului, la care iau parte diverse specializări din 
domeniul biologiei, incluzând aici, fireşte, şi paleontologia, 
ramura istoriei biologiei. 

Toate acestea ne duc într-o zonă, în mare parte 
neexplorată, pe tărâmul nimănui, unde fitecine, biologi sau 
nu, îşi fac auzite opiniile, fiindcă tărâmul nimănui este în 
aceeaşi măsură al tuturor. 


Ziua a doua îşi propune, pe de o parte, să exploreze 
activitatea intelectuală, pe care începând cu secolul al XIX- 
lea o numim ştiinţă şi căreia înainte îi spuneam filosofie 
naturală, iar pe de altă parte, încearcă să lămurească 
limitele pe care aceasta şi le-a impus şi care reprezintă, în 
fond, limitele experienţei. 

Metoda ştiinţifică este uşor de înţeles atunci când se 
referă la ştiinţele experimentale, în care, după cum arată şi 
denumirea lor, se pot realiza atât experimente controlate, 
cât şi observații ale fenomenelor naturale. Fizica este 
exemplul cel mai la îndemână; s-ar putea spune că celelalte 
ştiinţe experimentale sunt invidioase pe simplitatea şi 
eleganța formulelor matematice din fizică. 

Dar nu este şi cazul meu. Pe mine mă fascinează trecutul, 
tot ce s-a petrecut deja, de aceea am devenit paleontolog. 

În cazul ştiinţelor istorice lucrurile se schimbă, iar 
metoda este diferită. Nu se mai caută în trecut nişte legi ale 
istoriei asemănătoare legilor fizicii (ca de exemplu, 
gravitația), ci regularități, repetiţii, similitudini, modele; 
carevasăzică şabloane istorice. 


Dincolo de orice, ştiinţele istorice şi cele experimentale au 
în comun ceva foarte important: ceea ce găsesc (descoperă) 
paleontologii şi arheologii este cu siguranță echivalent cu 
experimentele şi observaţiile pe care le realizează în 
laborator fizicienii, chimiştii, geologii şi biologii. 

Tot în ziua a doua se explică ce vrea să spună Charles 
Darwin în teoria evoluției prin selecție naturală. Fiind o 
teorie simplă, nu ne va fi dificil să o înțelegem. Au existat 
mai multe teorii ale evoluţiei, însă cea a lui Darwin a fost 
considerată valabilă. 

În plus, vreau să fie limpede încă din prolog că, fiind om 
de ştiinţă, plec de la „principiul obiectivității naturii”, care 
spune că materia nu are planuri, nici scopuri. Transpus în 
domeniul nostru, asta înseamnă că evoluția nu urmează 
disciplinat un plan, ci răspunde unor cauze care au operat 
mereu şi care continuă să acționeze, exact aşa cum se 
întâmplă în fizică, chimie, biologie şi geologie. Nici aceste 
ştiinţe nu au obiective sau intenţii pentru a înțelege 
fenomenele pe care le cercetează. De exemplu, modificările 
scoarței terestre, după cum se explică în tectonica plăcilor, 
nu sunt o consecință a vreunui program preexistent de 
acțiune; şi nu trebuie să uităm că evoluția biologică este 
strâns legată de dansul continentelor şi nu se poate înțelege 
fără geologie. Dacă aceste mişcări continentale nu respectă 
niciun proiect, este imposibil să o facă evoluția biologică. 

lar aceasta este prima decizie importantă pe care o aveți 
de luat, să acceptaţi metoda ştiinţifică, care renunță complet 
la ideea de plan al naturii şi o înlocuieşte cu legile materiei, 
sau să vă păstraţi credința antiştiinţifică, potrivit căreia tot 
ceea ce se întâmplă urmează cuvânt cu cuvânt un uriaş 
proiect cosmic de la care nu se poate abate, caz în care ar fi 
important să se ştie care este acest plan şi să se caute 
răspunsurile în altă parte. 

Sper să alegeți ştiinţa. 


În ziua a treia se vorbeşte despre câteva teme esenţiale: în 
ce constă viața, cum să o definim şi în ce fel a putut să 
apară pe Pământ. Oare am avut noi mult noroc sau a fost 
ceva inevitabil? Căutarea aceasta ne va duce mai departe de 
planeta noastră şi ne va face să ne întrebăm dacă este oare 
uşor de găsit viață şi în alte locuri din galaxia căreia îi 
aparținem şi, în caz că este aşa, cum arată ea: sub forma 
unor simple bacterii sau a unor celule mai complexe? 

Va trebui să exprimaţi un punct de vedere, fiindcă toată 
lumea discută despre posibilitatea vieții extraterestre pe 
măsură ce se descoperă în afara sistemului nostru solar 
planete care ar putea găzdui viața (cea mai apropiată 
planetă, Proxima b, se află la numai 4,5 ani-lumină). 
Sperăm că vom putea şti curând, ținând cont de faptul că şi 
în sistemul nostru solar se ia în calcul posibilitatea vieții pe 
Marte şi, mai ales, pe satelitul Europa, luna de gheaţă a lui 
Jupiter. 


În sfârşit, în ziua a patra, vom vorbi despre fosile, când 
vom aborda originea organismelor pluricelulare, printre care 
se numără animalele (alături de plante şi fungi). A trecut 
multă vreme până s-a ajuns în acest punct sau totul s-a 
petrecut relativ simplu şi rapid? 

Două caracteristici foarte importante ale animalelor sunt 
reproducerea sexuată şi moartea, prin urmare trebuie să ne 
întrebăm ce avantaje presupune reproducerea sexuată. Este 
plăcută, fără îndoială, însă prețul care trebuie plătit este 
ridicat, cel mai ridicat dintre toate. 


Ziua a cincea este cea a cuceririi uscatului, cum s-ar 
spune, şi continuă până la extincția dinozaurilor şi triumful 
mamiferelor. Dacă vertebratele nu ar fi apărut acum mai 
bine de cinci sute de milioane de ani în apă, oare 
continentele ar fi fost locuite numai de insecte, păianjeni, 
scorpioni, miriapode, melci, limacşi, viermi şi alte mici 


nevertebrate? Dacă dinozaurii nu ar fi dispărut, oare 
mamiferele ar fi fost numai animale nocturne, mici şi 
obscure? 

După cum vedeţi, cartea aceasta oferă nenumărate 
experimente imaginare, observaţii pe care le putem realiza 
aşezaţi liniştiți în fotoliu. Mie unuia mi se par deosebit de 
interesante. La urma urmelor, teoriile ştiinţifice nu pornesc 
oare de la un experiment din fotoliu, un „ce-ar fi dacă...”? 

Tot în această a cincea zi, se introduce un concept foarte 
important în înțelegerea evoluției. Este vorba de felul în care 
sunt clasificate viețuitoarele, ceea ce poate clarifica foarte 
bine perspectiva generală, dacă sunt clasificate în mod 
corect, sau o poate face confuză şi de neînțeles, dacă metoda 
este greşită. În prezent, în ultimele decenii, în biologie se 
foloseşte un sistem nou de clasificare ce, cu siguranţă, vă va 
surprinde, fiindcă este diferit de cel folosit în mod tradițional 
şi pe care, probabil, l-aţi învățat. Ca element de reflexie, vă 
spun că peştii şi reptilele nu mai sunt categorii biologice. 
Aceste denumiri au dispărut din manualele de zoologie. 


Ziua a şasea se ocupă în profunzime de o chestiune care 
ne-a dat târcoale în tot acest timp: a existat, oare, progres 
de-a lungul evoluției? Ajunşi până aici cu lectura, vom fi 
aflat câte ceva despre biologie şi paleontologie, ca să putem 
rezolva datele problemei, ceea ce ne va lua ceva timp (va fi o 
zi lungă, dar incitantă, dintre cele care pun neuronii în 
mişcare). 

E o certitudine de netăgăduit că organismele au devenit 
tot mai complexe, dacă privim înapoi spre începutul vieții pe 
Pământ, acum cel puțin trei mii cinci sute de miliarde de 
ani, când existau numai bacterii, dar dacă facem o 
comparaţie între diferitele specii de animale, care există de 
mai bine de cinci sute de milioane de ani, chestiunea 
progresului nu ni se arată la fel de evidentă. Analogia 


inevitabilă în vremuri moderne este cea a evoluției 
tehnologice, în care progresul ni se pare o realitate 
incontestabilă, deşi o să vedem că şi acesta are nuanțele 
sale. 

În fine, ajungem la întrebarea dacă inteligența şi 
dimensiunea creierului reprezintă, în mod direct, măsura 
progresului; iar ceea ce este mai important, dacă neuronul a 
fost principalul factor în evoluţia animală sau, cel puţin, în 
evoluția mamiferelor. 

Aici veţi fi nevoiţi să luaţi o altă decizie importantă, să 
stabiliți dacă evoluţia, adică istoria vieții pe planetă, are o 
temă centrală, şi anume complexitatea tot mai sporită, 
oricare ar fi aceasta. 

Pe aceia care cred că evoluția are ca sinonim progresul, îi 
putem numi progresionişti sau direcționişti, ceea ce nu este 
acelaşi lucru cu finalişti. Bineînţeles că finaliştii cred că 
există o singură direcție a progresului (necontenit al) 
evoluției, însă progresioniştii cred în legile naturii, nu într- 
un plan cosmic, într-un scop final, de natură supranaturală, 
ca finaliştii. 

Ziua a şaptea încheie prima parte a cărții şi tratează, în 
special, aşa-numitele convergențe adaptive. 

Evoluţia este în mod fundamental divergentă, iar asta 
explică imensa diversitate a vieţii şi pluralitatea direcțiilor pe 
care le indică probele fosile, a căror majoritate a dispărut 
(amintiți-vă de arborele lui Darwin). Fenomenul apariției 
unui nou tip de organism (cu un profil biologic revoluționar, 
nemaivăzut până atunci) şi explozia de forme ce îi urmează 
se numeşte în paleontologie radiație adaptivă. Radiațiile 
adaptive sunt creativitate evolutivă pură, invenţii geniale ale 
vieții, care apar din când în când. Orice grup biologic amplu 
şi divers, cu o răspândire geografică extinsă provine de la 
una dintre aceste radiații adaptive, de la una dintre aceste 
explozii biologice care s-au produs în trecut. 


Dar, în acelaşi timp, se înmulțesc în procesul evolutiv 
exemplele contrarii: convergențele adaptive, adică repetarea 
aceloraşi modele de organisme, ca şi cum, pe planeta 
aceasta cel puţin, numărul variantelor de viață ar fi limitat 
şi s-ar produce neîncetat doar forme cunoscute. Ca şi cum 
evoluția s-ar copia pe sine. 

Să vedem, în continuare, un exemplu. Liliecii folosesc 
ultrasunete ca să se orienteze în beznă şi să vâneze insecte, 
un mecanism care se cunoaşte ca ecolocațţie (sau sonar). Tot 
aşa procedează şi delfinii ca să înoate în apele întunecate ale 
mării, deşi nu au nimic în comun cu liliecii. Şi mai uimitor 
este că există două feluri de păsări (neînrudite între ele) care 
folosesc ecolocaţia ca să zboare în peşterile unde lumina nu 
pătrunde. Am fi tentaţi să spunem că ecolocaţia a apărut în 
mod inevitabil ca o formă de adaptare pentru ca, fie în apă, 
fie în aer, mişcarea să se poată produce rapid în mediile 
lipsite de lumină... cu condiţia să fie vorba de păsări sau 
mamifere ori ceva asemănător. 

Dacă în istoria vieţii convergențele sunt predominante, 
atunci se poate crede că evoluția este previzibilă chiar şi 
pentru ființele omeneşti... ori ceva asemănător. 

Aceasta este următoarea decizie pe care va trebui să o 
luaţi, dacă era sau nu inevitabil, în linii mari şi foarte 
generale, ca evoluţia să aibă loc în felul în care s-a 
întâmplat. 

Încă nu ne-am referit însă la cazul oamenilor, dacă se 
putea anticipa sau dacă era măcar probabil ca evoluţia să 
aibă un rezultat similar. Lăsăm asta în partea a doua a 
cărții, care începe cu zilele a opta şi a noua, şi unde se pune 
problema geometriei evoluției umane, în mod particular, a 
formei arborelui nostru genealogic. 


Am ajuns, astfel, la a opta şi la a noua zi şi, în acelaşi 
timp, la evoluția umană: cum este posibil ca noi, oamenii, să 


fim atât de singuri pe Pământ, iar rudele noastre cele mai 
apropiate să fie cimpanzeii şi  maimuţele bonobo? 
Întotdeauna a existat o singură specie umană evoluată către 
ceea ce suntem noi acum sau au coexistat mai multe specii 
din familia noastră, iar în cele din urmă a rămas una 
singură? Vom recapitula istoria primatelor, inclusiv pe cea a 
strămoşilor noştri celor mai apropiați. 

În acest punct va trebui să luați din nou poziţie şi să 
alegeți: ori evoluția umană a fost lineară, adică s-a produs 
în linie dreaptă, ori a urmat fie o geometrie ramificată, 
asemenea unui arbore, fie una încâlcită, asemenea unui 
arbust cu spini, chiar dacă în prezent a mai rămas o singură 
specie. 

Aţi observat, cu siguranță, că atunci când dezbatem 
chestiuni filosofice nu e totuna o schemă lineară, dreaptă, a 
evoluției umane, asemănătoare unui izvor de idei cu o 
schemă arborescentă, încâlcită, fără un fir conducător. La 
finalul celei de-a noua zile, vorbim şi despre selecţia 
sexuală, pe care Darwin o folosea în studiul diferențelor 
între populațiile umane. 


Următoarele trei zile, a zecea, a unsprezecea şi a 
douăsprezecea, tratează chestiunea  altruismului şi a 
cooperării în regnul animal, comportamente ce țin laolaltă 
grupurile sociale. Deşi există convingerea foarte răspândită, 
potrivit căreia individul se sacrifică în mod spontan pentru 
binele grupului, chiar şi pentru binele întregii specii, ba 
chiar şi pentru Viaţă (cea cu majusculă, viața tuturor), 
această credință e contrazisă de logica darwiniană a luptei 
pentru viață (cea cu minusculă, viața fiecărui individ) şi 
supraviețuirea celor mai bine adaptați. Fără concurenţă, nu 
există selecție naturală, nici adaptare, nici darwinism. 

Atunci, ne întrebăm, altruismul mai are ce să caute la 
animale? 


Mulţi biologi evolutivi v-ar răspunde că nu are ce căuta, 
fiindcă prin acţiunile lor, directe sau indirecte, indivizii vor 
să transmită următoarei generaţii un număr cât mai mare 
cu putință de gene. Adică nu urmăresc altceva decât 
propriul succes genetic (asta încearcă să optimizeze prin 
toate acțiunile sale). Să supraviețuiască prin intermediul 
genelor sale, dacă vreţi. Singura formă de nemurire de care 
dispunem noi, muritorii. 

Biologul evolutiv Richard Dawkins merge şi mai departe, 
afirmând că genele sunt cele care decid, folosindu-se de 
invidizi pentru a se multiplica, sacrificând, la nevoie, chiar 
şi corpurile care le găzduiesc, acționând chiar de la distanță 
asupra altor corpuri. Este vorba de teoria genei egoiste, care 
a avut un mare succes mediatic. 

Însă, dacă egoismul e cel care predomină, cum este cu 
putință să existe în regnul animal grupuri sociale formate 
din indivizi care cooperează? Sunt mai multe moduri de a 
răspunde la această întrebare şi vor ieşi la iveală în textul de 
față. 

Toate acestea ne proiectează, fireşte, în fața cazului 
speciei umane şi se nasc întrebări de tipul: „Suntem sclavii 
genelor noastre?” sau „Cum a evoluat extraordinara 
sociabilitate umană ce reprezintă cheia succesului nostru 
biologic?” 

Circulă o teorie care explică solidaritatea, cooperarea şi 
altruismul în lumea animală ca o consecință a concurenței 
dintre grupuri, nu dintre indivizi, nici dintre gene, iar 
principalul său exponent este biologul Edward O. Wilson. 
Potrivit acestei teorii evoluționiste, indivizii se sacrifică într- 
adevăr pentru binele grupului, dintr-un altruism autentic, 
nu dintr-unul fals, dar care ascunde în fond un imens 
egoism genetic. Coloniile complex alcătuite pe care unele 
insecte, precum albinele, furnicile şi termitele, le construiesc 
sunt rezultatul aşa-numitei selecții de grup. 


Partea teribilă a acestei teorii este ceea ce noi numim 
„virtute”, concept care poate ajunge până la actul eroic al 
sacrificării vieţii în luptă, iar acesta ar reprezenta, încă de la 
originile noastre, numai chipul amabil al confruntării 
crâncene între grupuri, fiindcă eroul moare provocând 
moarte. Solidaritatea în interiorul grupului se explică prin 
lipsa de toleranţă față de celelalte grupuri. 

În acest punct dumneavoastră va trebui să luați decizii 
transcendentale, de mare profunzime, mă tem, fiindcă tot 
ceea ce se spune ne afectează direct. Vorbim despre 
comportamentul animalelor şi al oamenilor, despre gene şi 
libertate. 


A treisprezecea şi a paisprezecea zi analizează apariția, în 
evoluția omului, a inteligenței, a conştiinţei, a gândirii 
simbolice şi a limbajului. Sunt, fără îndoială, teme majore 
pentru care există două explicaţii contradictorii. Una dintre 
acestea este tema vânătorului sau a maimuței ucigaşe, prin 
care se constată că trecerea de la hrana vegetariană la cea 
carnivoră reprezintă principalul resort al evoluției umane (şi 
cauza presupusului nostru caracter violent, o chestiune ce 
ne vine de foarte departe). Pentru a doua, creierul uman este 
un organ care procesează în special informaţia socială, iar 
răspunsurile trebuie căutate aici, în mediul social, înainte 
de cel ecologic. 

Mai rămâne să explicăm originea conştiinţei la animale; 
şi, de asemenea, a conştiinţei la oameni, deoarece 
senzorialității şi emotivităţii (trăirile subiective) care li se 
atribuie unor grupuri de animale, mamifere şi păsări, 
bineînțeles, şi poate şi altor grupe, li se adaugă rațiunea, cu 
toate atributele sale: conştiinţa de sine (Eul, autoconştiința, 
personalitatea, introspecţia, gândirea reflexivă); gândul că 
mai există şi alte ființe care posedă conştiinţă (să ştiu că nu 
numai eu sunt cel care ştie, că mai sunt şi alții); facultatea 


de a adopta o perspectivă diferită (de a se pune în pielea sau 
în locul celuilalt). Însă, de asemenea, o capacitate sporită a 
memoriei; imaginaţie, viziune de viitor şi planificare pe 
termen lung (ceea ce implică posibilitatea de a renunța la un 
câştig imediat în favoarea unui beneficiu superior amânat); 
limbaj şi simbolism. 

Întrebarea-cheie pentru un darwinist este următoarea: 
conştiinţa este o formă de adaptare determinată de selecția 
naturală? Dacă este aşa, la ce foloseşte, ce efect are, ce 
face? 

În sfârşit, acum când calculatoarele controlează atâtea 
lucruri prin programele şi algoritmii lor, nu avem încotro 
decât să ne întrebăm şi vă invit să o faceţi: este mintea 
noastră un ansamblu de algoritmi? Suntem nişte algoritmi? 
Poate un calculator să aibă conştiinţă de sine, introspecțţie, 
subiectivitate, să ştie că ştie şi ce anume ştie, să-şi dea 
seama de propriile gânduri, să ne atribuie, nouă oamenilor, 
intenţii şi să acționeze în consecinţă, poate pentru a-şi 
proteja propriile interese înaintea intereselor noastre, 
asemenea calculatorului HAL din filmul 2001: Odiseea 
spațială? 

În ziua a cincisprezecea, eu şi cu dumneavoastră ne vom 
aventura pe terenul celor mai hazardate şi riscante 
speculații şi ne vom întreba dacă singura modalitate pentru 
ca o specie să fie inteligentă, conştientă, simbolică şi 
tehnologizată este să fie umană, adică să fie umanoidă. 
Extratereştrii care ne-ar putea vizita, dacă există şi ar face- 
o, sunt, oare, asemănănători nouă în punctele esențiale? 
Sau ar fi posibil să ne apară în fața ochilor ca nişte ființe 
care să nu aibă nimic de-a face cu specia terestră, care să 
fie produsul unei evoluții complet diferite, ce a urmat un 
drum alternativ? Mari şi fascinante experimente imaginare, 
fiindcă nu pot fi demonstrate (deocamdată). 


Şi pentru că am ajuns la ultima zi, ne vom întreba, 
printr-un alt experiment imaginar, dacă evoluția s-a încheiat 
sau dacă tot mai pot apărea organisme radical diferite de 
cele actuale. Care este viitorul evoluţiei? Pentru că, dacă 
evoluția este previzibilă, ar trebui să putem răspunde la 
întrebarea aceasta. Chiar dacă este posibil ca întrebarea să 
fi venit cu câțiva ani mai târziu, fiindcă în prezent noi, 
oamenii, avem capacitatea să modificăm după bunul plac 
genomul oricărei specii, inclusiv al speciei noastre, ca să nu 
mai menţionez valul uriaş de specii dispărute din pricina 
activității omului. 


La sfârşitul zilelor ajungem la epilog, iar în acest moment 
pelerinii se despart, fiecare cu ce a adunat în raniță. Unii au 
primit probabil un răspuns satisfăcător la întrebarea de ce 
suntem aici, alții se vor simți şi mai nelămuriți... însă aşa 
sunt toate pelerinajele. Unii se întorc cu certitudini, iar alții 
cu şi mai multe îndoieli. 

Am apărat mereu în fața forurilor publice de popularizare 
ideea că ştiinţa nu trebuie să aspire să fie amuzantă, 
împotriva celor care cred că ştiinţa ar trebui să fie plăcută, 
uşoară, simplu de înțeles şi să ne distreze. Mă număr 
printre cei care cred că atunci când învăţăm ceva nou, nu 
numai că ştim mai multe, dar devenim mai inteligenți. De 
aceea prefer să spun că ştiinţa aspiră să fie interesantă, că 
mi se pare o categorie superioară, chiar dacă presupune un 
efort intelectual mai mare. La urma urmelor, cu toții 
preferăm să fim interesanti. 

Sper ca această carte să vi se pară interesantă. 


PRIMA PARTE 


Ziua întâi 


Unde ne întrebăm, pentru început, despre natura Istoriei. 
Oare tot ce s-a petrecut este o simplă întâmplare, este 
rezultatul unor accidente, fără nicio regulă, sau există o 
direcție anume? Se pot spune mai multe Istorii sau există, de 
fapt, una singură? (Se poate pune aceeaşi întrebare şi în 
cazul evoluției, care reprezintă obiectul acestei cărți: există 
mai multe istorii, toate la fel de importante, sau totul se 
reduce la una singură, mare şi unică?) lar la sfârşitul zilei, 
sunt explorate limitele ştiinţei: unde anume se termină ştiinţa 
şi începe metafizica? 


Ce s-ar fi întâmplat dacă Alexandru cel Mare ar fi pierit în 
bătălia de la Granicus, în anul 334 î.H., după cum era cât 
pe ce să se întâmple? Oare tot ce formează mai apoi Istoria 
lumii ar fi fost diferit? Să ne gândim la oricare alt mare 
întemeietor de imperii, ca Ginghis Han sau lulius Cezar, 
care ar fi putut să moară sau să se împotmolească tocmai 
când abia îşi începuseră cariera armelor? Şi dacă Hitler ar fi 
pierit în Primul Război Mondial, în loc să fie doar rănit? 
Oare n-ar mai fi existat al Doilea Război Mondial? Dacă 
moştenitorul Imperiului Austro-Ungar nu ar fi fost asasinat 
(Ce ghinion că nu s-a întâmplat aşa!), s-ar fi putut evita 
Primul Război Mondial, iar în consecință şi cel de-al Doilea 
Război? Oare în 1962 specia umană, sau cel puțin civilizația 
modernă, s-a aflat cu adevărat la limita dezastrului în 
timpul crizei rachetelor din Cuba? 

Ce să mai spunem atunci despre liderii spirituali şi 
religioşi ca Buddha, Confucius, Zarathustra, Moise, Hristos, 
Mahomed sau Martin Luther? Fără ei, Istoria ar fi fost mult 


diferită? Dar fără personalități asemenea lui Gandhi sau 
Mandela? 

Poate că foarte multă lume crede că din această discuție 
pot fi excluşi artiştii, fie muzicieni (Bach, Mozart, Beethoven, 
Wagner, Verdi), pictori şi sculptori (Michelangelo, Goya, 
Velâzquez, Van Gogh, Picasso) sau scriitori (Cervantes, 
Shakespeare, Dickens, Lorca), deoarece lor nu li se conferă 
capacitatea de a schimba cursul Istoriei (aspect în privința 
căruia, poate, ne înşelăm profund). Nici filosofilor nu li se dă 
prea multă importanță (Democrit, Socrate, Platon, Aristotel, 
Epicur, Lucrețiu, Toma de Aquino, Spinoza, Kant, Hegel sau 
Nietzsche) ca făuritori ai Istoriei. În schimb, li se conferă mai 
multă autoritate gânditorilor politici, sociali sau economici 
(Montesquieu, Voltaire, Malthus, Adam Smith, Marx), care 
ar fi putut influența decisiv Istoria umanităţii cu vieţile lor 
intelectuale active. 

Dar oamenii de ştiinţă? Au schimbat, oare, pentru 
totdeauna cursul Istoriei fisuri ca Vesalio, Copernic, Galilei, 
Newton, Leibniz, Van Leeuwenhoek, Darwin, Mendel, 
Humboldt, Pasteur, Einstein, Maria Sklodowska-Curie, 
Ramón y Cajal, Flemind, Watson sau Crick? 

Oare dacă Watson şi Crick nu ar fi descoperit structura 
dublu elicoidală a ADN-ului în 1953, e sigur că ar fi făcut-o 
ceva mai târziu alți cercetători, poate tot de la Universitatea 
Cambridge? La această ultimă întrebare, orice om de ştiinţă 
ar răspunde afirmativ, iar motivul este că, fără îndoială, 
ADN-ul a fost aici. Sau, cu alte cuvinte, ADN-ul este 
adevărat, face parte din realitatea lumii materiale (se află în 
fiecare dintre celulele noastre), iar ştiinţa biologiei 
moleculare nu avea încotro, trebuia să le fi descoperit, în 
schimb simfoniile lui Beethoven nu au fost aici, deci nu se 
punea problema să fie descoperite, ci inventate. Putem 
spune acelaşi lucru despre neuronii pe care i-a descoperit 


Ramón y Cajal (deşi asta nu-i ştirbeşte meritele geniului 
spaniol). 

Calculul infinitezimal (ştiţi, acela cu integrale şi derivate) 
a fost descoperit în mod independent de două mari genii: 
Isaac Newton şi Gottfried Leibniz. Se pare că teorema lui 
Pitagora le era cunoscută deja babilonienilor cu o mie de ani 
înainte ca Pitagora să o formuleze:. Poate că filosoful grec o 
auzise de la cineva, dar poate s-a gândit singur la ea, 
independent de geniul babilonian care o descoperise mai 
întâi. Asta înseamnă că teorema lui Pitagora şi calculul 
infinitezimal au fost aici? Dar unde se află lumea 
matematicii? 

În Academia lui Platon, după cum se arată într-o 
inscripţie, nu era primit nimeni dacă nu ştia geometrie. În 
lumea platonică, a ideilor, se află cercurile, triunghiurile, 
adică întreaga geometrie, toată matematica, pe lângă esența 
tuturor lucrurilor, adică ideea. Înţelepţii, filosofii ştiu să le 
vadă, fiindcă, după părerea lui Platon, ideile au fost aici, 
dintotdeauna şi pentru totdeauna, în veşnicie. 

Să ne întoarcem la Istorie (apropo de asta, voi scrie acest 
cuvânt cu majusculă când fac referire la istoria socială şi 
culturală a speciei umane, căreia îi aparținem noi, Homo 
sapiens, şi cu minuscule pentru istoria vieţii, ce cuprinde 
propria noastră evoluție sau cea a planetei Terra). Poate că 
dacă Alexandru cel Mare ar fi pierit în bătălia de pe malul 
râului Granicus, imperiul persan ar fi fost cucerit oricum, 
mai devreme sau mai târziu, de unul dintre urmaşii săi la 
tronul macedonean. Ar fi putut fi cucerit de către tatăl său, 
Filip al II-lea, dacă nu ar fi fost ucis, poate chiar la 
îndemnul regelui persan (cel puţin aşa justifica Alexandru 
cel Mare invadarea imperiului persan). 

Nu era imperiul persan, până la urmă, un colos cu 
picioare de lut, iar armata sa, oricât de numeroasă, un 
conglomerat de mercenari care nu respectau nicio regulă 


militară? Macedonenii şi perşii participau în aceeaşi măsură 
la jocul scrierii istoriei şi erau conştienţi de asta.: 

Adevărata întrebare este, prin urmare: Dacă n-ar fi 
existat aceste personalități ieşite din comun ce şi-au lăsat 
amprenta asupra epocii în care au trăit, oare lumea actuală 
ar mai fi fost, în esență, cea pe care o cunoaştem? 

În cazul în care cartaginezii i-ar fi înfrânt pe romani, 
poate că această carte sau o alta foarte asemănătoare ar fi 
fost scrisă nu într-o limbă romanică, derivată din latină, ci 
într-un soi de feniciană modernă. Căci, la urma urmelor, ce 
conta, fiind vorba de un imperiu, dacă era pe malul 
european al Mediteranei, adică cel roman, sau pe malul 
african, adică cel cartaginez? Ar fi fost oare lumea complet 
diferită, în bine sau poate în rău, dacă ar fi ajuns să fie 
dominată de cartaginezi? S-ar mai fi produs mai întâi 
revoluția industrială cu maşina cu aburi, şi mai apoi 
revoluția informatică şi cea a comunicațiilor, ca să se ajungă 
într-un sfârşit la revoluția biotehnologică ce a început acum 
şi nu se ştie încotro ne va purta în secolul acesta:? Toate 
aceste forme de progres sunt rezultatul activităţii ştiinţifice, 
prin urmare întrebarea care se pune este următoarea: ar fi 
dezvoltat cartaginezii ştiinţa? 

În încercarea de a răspunde la aceste întrebări, merită să 
citim un paragraf din cartea A Short History of Progress, a 
canadianului Ronald Wright (2004): 


Ce s-a întâmplat în primii ani ai secolului al XVI-lea a fost cu 
adevărat extraordinar, ceva ce nu se mai întâmplase până atunci 
şi nici nu avea să se mai repete. Două experimente culturale, 
desfăşurate izolat unul de celălalt timp de mai bine de 
cincisprezece mii de ani, s-au întâlnit în sfârşit față în față. În 
mod surprinzător, după tot acest timp, fiecare putea recunoaşte 
instituţiile celuilalt. Atunci când Hernán Cortes a debarcat în 
Mexic, a găsit drumuri, canale, palate, şcoli, tribunale, pieţe, 
irigații, regi, preoți, temple, ţărani, meşteşugari, soldați, 
astronomi, negustori, practici sportive, teatru, artă, muzică şi 


cărți.  Civilizaţii avansate, diferite în esență, dar atât de 
asemănătoare în ansamblu, evoluaseră în mod independent în 
cele două colțuri ale Pământului. 

Experimentul crucial al Americii sugerează că suntem ființe 
previzibile, guvernate peste tot de aceleaşi nevoi, dorințe, speranţe 
şi nebunii. Experimente mai puțin semnificative ce s-au produs în 
mod independent în alte zone nu au atins acelaşi nivel de 
complexitate, deşi indică tendințe asemănătoare. 


Partea importantă a acestor asemănări culturale şi 
sociale între societățile europene şi cele americane (precum 
cea aztecă şi incaşă), care trăiseră separat de când primele 
triburi din Paleolitic au ajuns în America prin strâmtoarea 
Bering, acum cincisprezece mii de ani, o constituie faptul că 
Istoria este previzibilă, că urmează preponderent o singură 
direcţie, că lucrurile nu s-ar fi putut întâmpla altfel. Nu 
vorbim de detalii, fireşte, ci de scenariul general. Nu a fost 
scris ca eu sau dumneavoastră să ne naştem, dar se putea 
prevedea faptul că lumea avea să fie, în linii mari, ceea ce 
este. 

Există o săgeată a Istoriei. 

Un alt Wright, de data aceasta americanul Robert Wright, 
nu are nicio îndoială că există o săgeată a Istoriei, după cum 
explică în cartea sa Nonzero: The Logic of Human Destiny 
(1999). Istoria are o singură direcție, cea a creşterii 
populației şi, în acelaşi timp, a creşterii complexităţii sociale 
şi tehnologice a comunităților umane. 

Pentru Robert Wright, diversele culturi care există sau au 
existat sunt numai stadii mai primitive sau mai avansate, 
de-a lungul acestei evoluții culturale către societăți mai mult 
sau mai puțin complexe. Populaţiile care au ajuns până în 
zilele noastre cu o economie bazată pe vânătoare şi cules 
sau pe cultivarea pământului şi creşterea animalelor şi care, 
în prezent, încă nu cunosc scrierea sunt fosile vii culturale, 
nu modele de societăți alternative ale primei lumi. Prin 
urmare, putem clasifica culturile umane în funcţie de 


nivelul diferit de dezvoltare culturală (măsurată în funcţie de 
densitatea populației, dezvoltarea tehnologică şi organizarea 
socială), ceea ce nu înseamnă, sub nicio formă, că 
populaţiile cu economie arhaică ar fi inferioare din punct de 
vedere biologic sau intelectual. Nu ne referim aici la indivizi, 
ci la culturi. 

Nu există o atitudine rasistă în felul în care pune 
problema Robert Wright, ci vrea să ne convingă că evoluția 
culturală este unidirecțională, nu multidirecțională, şi se 
îndreaptă întotdeauna în aceeaşi direcție, cea a progresului. 
De exemplu, indienii Shoshone din America de Nord, 
eschimoşii care se autodenumesc „inuit”, până şi aborigenii 
australieni (care erau considerați un exemplu de stagnare 
culturală) se găseau, după părerea lui Robert Wright, într- 
un proces de evoluție către o societate mai complexă, atunci 
când europenii le-au călcat pământurile şi le-au oprit 
progresul. Indienii nord-americani de pe coasta Pacificului 
constituiseră deja societăți foarte avansate ca populaţie şi ca 
organizare, fără a mai avea nevoie de cultivarea pământului 
şi de creşterea animalelor (exploatau numai resursele 
naturale, care se găseau din abundență în nord-estul 
continentului). 

Această abordare  direcționistă şi  progresionistă s-ar 
reprezenta grafic sub forma unei linii drepte, nu ca un 
arbore cu ramuri întortocheate (nehetul vechilor egipteni). 

Cheia abordării evolutive a Istoriei pe care o propun cei 
doi Wright reprezintă convergența, vă rog să rețineți 
cuvântul, un fenomen care i-a dus pe spanioli, azteci şi 
incaşi să se organizeze în societăți cu instituţii 
asemănătoare şi recognoscibile între ele. De vreme ce 
convergența predomină în Istorie, există direcționalitate, 
tendința ca lucrurile să se întâmple în acelaşi mod în toate 
părțile. Dacă, în schimb, convergența ar scădea, acest lucru 
ar arăta că orice este posibil, fiecare caz este diferit, fiecare 


cultură este unică. Aşadar, dacă istoria este imprevizibilă, 
pot exista alternative... 

În 1997, ornitologul şi biogeograful Jared Diamond 
expunea în cartea sa de referință Arme, virusuri şi oțel. 
Soarta societăților umane, convingerea că Istoria nu depinde 
într-atât de existența marilor personalități, cât de propriul 
său dinamism intern, care conduce în mod obligatoriu, dacă 
circumstanțele externe sunt favorabile (clima, fauna, flora şi 
geografia), către societăţile cu tehnologie avansată ale lumii 
actuale. 

Într-atât de convins este de existența acestei tendințe (de- 
a lungul a treisprezece mii de ani, cum se menționează în 
subtitlul cărții), încât Diamond se străduieşte mai puțin să o 
demonstreze decât să explice de ce anumite populaţii nu au 
urmat calea care duce de la societățile simple, grupurile de 
vânători şi culegători de plante sălbatice, la societăți mai 
complexe, asemeni statelor, trecând la început prin triburi şi 
obştis. În orice caz, motivul este o limitare ambientală fără 
legătură cu societăţile în sine, care a împiedicat ca evoluția 
culturală să fie dusă la bun sfârşit. 

Motorul evoluţiei culturale unidirecționale este următorul: 
„concurența între societățile cu un anumit nivel de 
complexitate tinde să conducă înspre societăți aflate la 
următorul nivel de complexitate atâta vreme cât condiţiile 
sunt favorabile”  (cursivele îmi aparțin). Alăturarea se 
produce, pe scurt, sub presiunea concurenței la toate 
nivelurile. Fuziunea unităților mici cu scopul de a crea 
unități mari este pentru Diamond un fapt documentat în 
arheologie şi în Istorie. 

Rămâne a se stabili, spune Diamond, care este rolul 
contingenței, adică a circumstanțelor pur umane şi cu 
caracter accidental, care nu au de-a face mai deloc cu 
faptele obiective şi permanente cu caracter geografic, 
climatic sau ecologic de-a lungul Istoriei. Marii lideri, 


ideologiile şi religiile au putut interveni în destinul 
umanităţii, ici şi colo, însă nimeni nu ar îndrăzni să susțină, 
după părerea lui Diamond, că Istoria poate fi explicată în 
marea ei parte ca o succesiune de persoane influente, de 
nume mari... aşa cum ne-a fost prezentată în general. 

Cartea lui Jared Diamond a fost foarte importantă la 
momentul ei pentru ambiția de a surprinde esența Istoriei, 
lăsând deoparte diferențele dintre multele culturi care au 
existat şi există, cu scopul de a observa ceea ce toate 
acestea au în comun. Ideea de a povesti Istoria umanității 
într-o singură carte, într-o mare sinteză, şi de a-l face pe 
cititor să înțeleagă ce este fundamental, ba chiar şi mai 
important, să i se pară că înțelege de ce lucrurile s-au 
întâmplat aşa cum s-au întâmplat, s-a concretizat în ultimii 
ani în figura celui mai cunoscut exponent al său, istoricul 
israelian Yuval Noah Harari, ale cărui idei le vom dezbate 
ceva mai târziu. 

Asemănările dintre civilizațiile Lumii Noi şi Lumii Vechi 
sunt în sine foarte interesante şi sugestive, însă semnalează 
totodată o chestiune la fel de incitantă: cea a diferenţelor. 
De vreme ce convergențele culturale pot fi atribuite unicităţii 
biologice a naturii umane (şi ne ajută să ne înțelegem pe noi 
înşine), diferențele ar trebui să fie puse pe seama condițiilor 
de mediu în care se desfăşoară Istoria, a cadrului său; mai 
bine spus, a factorilor ecologici, geografici, geologici şi 
climatici. Cu studiul diferențelor, a divergenţelor istorice, 
între cele două lumi, se ocupă scriitorul Peter Watson în 
cartea sa The Great Divide. History and Human Nature in the 
Old World and the New (2011). Sintetizând foarte pe scurt, 
Peter Watson explică divergențele culturale ca rezultat al 
diverşilor factori de mediu (cum erau speciile de mamifere 
care puteau fi domesticite în cele două lumi), ceea ce a dus 
la diverse interpretări ale naturii, adică la diferite ideologii şi 


religii, care la rândul lor au influenţat transformările istorice 
respective. 

În orice caz, e bine de ştiut că aceasta este natura jocului 
analizei istorice: să încerce să explice ceea ce uneşte şi 
separă diferitele culturi, convergenţele (modelele, regulile 
comune) şi divergențele (excepţiile). 


În biologia evolutivă,  convergenţele se numesc 
convergențe adaptive, deoarece evoluția înseamnă într-o 
mare măsură adaptare, în timp ce divergențele se numesc 
radiații adaptive. Sunt comparabile paleontologia şi Istoria 
umană? Ce se întâmplă cu cealaltă istorie, mult mai lungă, 
istoria vieții? De ce a depins cursul pe care l-a urmat? 

Urmând curentul evoluționismului cultural care are în 
prezent foarte mulți adepţi, nu mai surprinde pe nimeni că a 
încolțit din nou vechea idee a evoluţiei biologice ca proces 
care conduce de la simplitate la complexitate organică, dar 
cu o diferență importantă: speciile nu pot fuziona între ele 
ca să dea naştere altor specii mai complexe, aşa cum fac 
societățile (sau poate că da, cel puţin în unele cazuri 
extraordinar de importante. Vom vedea mai încolo că 
originea celulei complexe poate avea legătură cu asocierea 
unor specii foarte diferite. Şi vom da, tot mai încolo, peste 
afirmaţiile celor care spun că toate nivelurile de organizare 
biologică sunt, de fapt, societăți, până sus de tot: 
adevăratele societăți animale şi umane). 

Dar să le luăm pe rând. Să aflăm mai întâi cum a evoluat, 
în linii mari, însăşi teoria evoluției. 

De la Darwin am aflat care este motorul schimbării 
istorice, mecanismul care stimulează procesul şi care, în 
biologie, se numeşte evoluție. Numele lui este selecția 
naturală, iar lumea a aflat de el când s-a publicat Originea 
speciilor prin selecție naturală sau păstrarea raselor 
favorizate în lupta pentru existență, pe 4 noiembrie 1859. 


Pe de altă parte, un călugăr augustin care trăia în Brno 
(Moravia, în ziua de azi Republica Cehă), pe nume Gregor 
Mendel, publicase în timpul vieţii lui Darwin o serie de legi 
care explicau moştenirea biologică, deşi descoperirea avea 
să treacă neobservată pentru evoluționiştii acelor vremuri. 
Însă la începutul secolului XX, legile lui Mendel au fost 
redescoperite, deşi nu păreau să se împace prea bine cu 
darwinismul şi nici cu realitatea vizibilă şi observabilă a 
speciilor biologice. 

Să vedem de ce anume. 

În cazul oricărei caracteristici care poate fi măsurată, 
cum ar fi greutatea, înălțimea individului sau lungimea 
oricărei părți a corpului său ori culoarea, populațiile 
prezintă variaţii continue între anumite limite. Un individ 
poate cântări şapte mii şase sute douăzeci şi cinci, şapte mii 
şase sute douăzeci şi şase sau şapte mii şase sute douăzeci 
şi şapte de grame (şi dacă notăm şi zecimalele, poate cântări 
7 625,1 grame sau 7 625,2 grame etc; şi putem chiar să 
notăm două sau trei zecimale sau oricâte dorim, în funcţie 
de precizia instrumentului de măsură). Dimpotrivă, factorii 
ereditari ai lui Mendel (numiți mai târziu gene) erau 
neschimbațţi şi discontinui, iar aceeaşi trăsătură putea fi 
prezentă în mai multe feluri, dar fără a trece prin stadii 
intermediare: fasolea putea fi netedă sau aspră la atingere 
(adică de două feluri) ori numai galbenă sau verde după 
culoare (numai în două culori), după cum, probabil, vă 
amintiți de la orele la care vi s-a vorbit despre experimentele 
lui Mendel. Biometria, studiul dimensiunilor, arăta 
continuitate, iar genetica, discontinuitate. 

Se putea observa, din când în când, că se produceau 
schimbări bruşte, mutații genetice, ceea ce însemna aproape 
întotdeauna o consecință fatală pentru individul anormal. 
Dar oare speciile noi apar aşa, brusc, în salturi, prin mutații 
şi nu printr-o acțiune lentă de selecție naturală care, de-a 


lungul unor perioade foarte mari, acționează ca o sită 
asupra variaţiei la scară mică a populațiilor? 

Această aparentă contradicție între darwinism şi genetica 
lui Mendel a fost rezolvată înainte de mijlocul secolului XX 
şi astfel a luat naştere neodarwinismul, care a devenit, 
pentru lumea academică, o formă extinsă a evoluționismului 
şi a cuprins toate sectoarele biologiei interesate de acest 
subiect. Geneticienii au descoperit că trăsăturile biologice 
care depindeau de o singură genă (cum ar fi culoarea sau 
aspectul fasolei din experimentele lui Mendel) erau rare şi că 
marea parte a trăsăturilor ființelor vii depind de câteva gene 
(erau poligenetice), motiv pentru care în rândurile unei 
populaţii variaţia însuşirilor fundamentale (ca de exemplu, 
statura omului) era continuă, nu discontinuă. În argoul 
biologiei, se spune că majoritatea însuşirilor fundamentale 
sunt continue, nu discrete (unul dintre sensurile acestui 
cuvânt este  „separat”,  „diferit”). Prin intermediul 
experimentelor cu musculițele de oțet, geneticienii au 
descoperit, de asemenea, că mutațiile importante sunt cele 
care produc mici efecte ce nu ucid individul şi care aduc 
variație în rândul populației. Cu aceste noi date ale geneticii, 
selecția naturală devenea din nou o explicație convingătoare 
a evoluției. 

Odată cu neodarwinismul, în lumea academică domnesc 
pacea şi armonia. Oare pentru totdeauna? 

Nu. Începând cu anul 1959 (pentru a indica o limită 
aproximativă, moment care coincide cu împlinirea a o sută 
de ani de la apariția cărții fundamentale a lui Darwin) se 
dezvoltă o arie a neodarwinismului, care îşi concentrează 
atenția asupra genelor şi pe care paleontologul Niles 
Eldredge a denumit-o ultradarwinisne, ceea ce nu înseamnă 
că cei numiți aşa se considerau ultra, nicidecum. Ei socotesc 
că darwinismul se perfecționează astfel şi cunoaşte o 
evoluție necesară. Cu toate acestea, noi vom folosi termenul 


de ultradarwinişti pentru a ne referi la autorii care adoptă în 
teoriile lor perspectiva genelor, punctul lor de vedere, ca şi 
cum partea cea mai importantă a evoluției s-ar realiza la 
nivel molecular. 

Mi se pare că cea mai potrivită metaforă pentru a exprima 
acest mod de gândire este „râul genelor”, titlul şi tema 
principală a cărții (din 1995) prolificului biolog evoluționist 
englez, Richard Dawkins. 

Metafora este următoarea: istoria vieții poate fi comparată 
cu lenta curgere a genelor de-a lungul timpului geologic, de 
parcă ar fi un râu. Genele nu se văd, fireşte, şi nu există 
decât în corpul ființelor care le găzduiesc în nucleul 
celulelor, dar se copiază pe sine în procesul reproductiv şi, 
în acest fel, se perpetuează copiindu-se. Bineînţeles, genele 
în sine nu se conservă, fiind molecule menite să se 
degradeze şi să dispară, ca tot ceea ce este organic, rămâne 
numai informaţia pe care o poartă. 

Fiecare genă este asemenea unei picături de apă, iar 
suma tuturor genelor unei specii ar reprezenta lățimea şi 
bazinul râului. Încetul cu încetul, pe nesimţite, speciile se 
schimbă, deoarece unele gene dispar (prin selecţie) şi apar 
altele noi (prin mutații) pe măsură ce râul străbate câmpia, 
fără să putem spune când s-a făcut trecerea de la o specie la 
alta. De fapt, din acest punct de vedere, speciile nu există, 
numai descendența, stirpea, râul genelor. 

Uneori râul se desparte şi astfel apar speciile, o nouă 
specie apare prin ramificare. Dacă cele două cursuri de apă 
sunt foarte divergente, mai la vale pot da naştere unor forme 
de viață care nu au nicio legătură între ele, unor organisme 
care nu se aseamănă deloc. Însă pentru asta este nevoie de 
mult timp, este necesar ca apele să străbată un drum lung 
prin câmpie în direcții diferite. 

Râul acesta din care izvorăsc alte râuri care se despart la 
rândul lor, pe linie orizontală, este ca arborele, pe linie 


verticală. Prin urmare, arborele vieții lui Darwin ar fi totuna 
cu râul genelor lui Dawkins. Adesea, din cursul principal al 
unui râu se nasc alte râuri, iar unul se pierde în deşert fără 
să se verse în mare, aşa cum în arborele evoluţiei există 
ramuri uscate care nu ajung până în prezent (marea 
majoritate, de fapt), ci se usucă şi cad. 

În acord cu metafora aceasta, teoria evoluţiei este o 
chestiune de genetică a populațiilor, deoarece este disciplina 
biologiei ce construieşte modele matematice şi explică prin 
intermediul ecuațiilor care se joacă cu rata mutabilității şi 
intensității selecției naturale cum anume străbat genele 
timpul. 

Dar fosilele? Dar paleontologia? Ce se întâmplă cu istoria 
vieții? Nu contribuie cu nimic la teoria evoluției? 

Catalogul fosilelor este arhiva Pământului, iar după 
părerea unor biologi evoluționişti (ultradarwiniştii), misiunea 
paleontologilor este următoarea: i) să demonstreze procesul 
evoluției; ii) să relateze istoria. 

Sau istoriile (fiindcă avem la fel de multe câte specii au 
existat în trecut sau trăiesc în prezent), specii care ajung să 
fie puţine față de cele dispărute: nu a mai rămas aproape 
niciun mamifer din cele care trăiau în Sierra de Atapuerca 
în urmă cu un million de ani. Istoria vieții ar fi de fapt suma 
milioanelor de istorii fără o structură comună, fără niciun 
model. 

Împotriva rolului de notar al istoriei sau de colecționar de 
timbre pentru marele album al evoluției, rol ce este adeseori 
atribuit paleontologiei - profesie privată de orice capacitate 
explicativă şi a cărei contribuție este doar descriptivă - s-au 
exprimat paleontologi ca Niles Eldredge, Stephen Jay Gould, 
celebrul eseist şi divulgator, şi Elisabeth Vrba. Fireşte că 
este frumos să spui poveşti, iar noi, paleontologii, ne 
bucurăm, din fericire, de un public numeros, în schimb 
oamenii de ştiinţă aspiră mereu să explice poveştile. 


Există, aşadar, două forme diferite de cercetare a modului 
cum funcționează evoluţia - a mecanismelor sale, am putea 
spune. O parte dintre specialişti lucrează în laborator (sau 
pe teren) cu organisme vii, observând ce se întâmplă cu ele, 
în timp ce alții dezgroapă oase, dinți, cochilii, carapace, 
melci, semințe, trunchiuri, chihlimbar şi alte lucruri de 
acest fel ca să afle ce s-a întâmplat cu mult înainte de 
existența oamenilor de ştiinţă. 

Tărâmul Nimănui la care mă refer în titlul acestei zile e 
cuprins, aşadar, între aceste două lumi, pe care le desparte 
o distanță imensă: biologia moleculară, lumea genelor, pe 
de-o parte; şi istoriile, relatările paleontologiei, lumea 
organismelor moarte de mult timp, fosile acum, pe de alta. 
Este un spaţiu vast, fără repere după care să te poți orienta, 
fără hărți, unde puţini gânditori s-au aventurat să pătrundă 
şi unde mulți s-au rătăcit sau se învârtesc în cerc şi nu 
găsesc ieşirea. 

Este un teritoriu vast, care cuprinde toate specializările 
ştiinţifice, fără excepţie, chiar şi filosofia ştiinţei şi filosofia 
Istoriei - iar, pentru unii, chiar şi metafizica şi teologia. 
Acest spațiu enorm de pe Tărâmul Nimănui este, aşadar, 
mărginit de o seamă de oraşe, de unde pornesc exploratori 
care pătrund într-o lume necunoscută în care se întâlnesc 
cu expediționari din alte oraşe. Câteodată aventurierii îşi 
croiesc drumul de unii singuri. 

Deşi nu optez pentru o perspectivă teologică, aceasta, cu 
siguranţă, a fost şi este opţiunea altor paleontologi, în mod 
special a iezuitului şi paleontologului francez Pierre Teilhard 
de Chardin, care a cunoscut la vremea sa mult succes în 
Franța şi, de asemenea, în Spania. Dar forța filosofiei lui 
Chardin nu s-a diminuat, deoarece reprezintă o viziune 
asupra istoriei care, asemeni altora, nu încetează să aibă 
adepți printre spiritele cu preocupări mistice. 


Din când în când, sunt încă surprins să mai găsesc un 
nou adept al iezuitului francez. Ultima dată a fost într-o 
revistă în care i se lua un interviu scriitoarei Carme Riera, 
membră a Academiei Limbii Spaniole. La întrebarea „Credeţi 
în lumea de dincolo?”, ea răspunde: „Împărtăşesc părerea 
filosofului Teilhard de Chardin atunci când acesta afirmă că, 
de fapt, suntem o parte din ceva şi că prin acest ceva ne 
perpetuăm. Şi nu este vorba numai de copiii şi de nepoții 
noştri, ci de tot ceea ce este important”. În revistă, cuvântul 
„tot” apărea în cursive pentru a se sublinia că acolo se afla 
cuvântul-cheie din răspuns, în faptul de a fi o parte din ceva 
mult mai cuprinzător decât oricare dintre noi şi care se 
dezvoltă în timp. 

Pentru neodarwinişti, în schimb, ființele umane se 
perpetuează numai prin copii şi nepoți sau, ca să fim mai 
exacți, prin genele care se transmit sub formă de cópii. Doar 
nişte molecule. 


Nu mai e loc pentru metafizică pe Tărâmul Nimănui? 

A intrat de curând în joc o propunere nouă, extrem de 
actuală, ce pretinde să stabilească o relaţie între evoluție şi 
Creaţie (cea cu majuscule, cea a lui Dumnezeu), venită tot 
din partea unui paleontolog, englezul Simon Conway Morris, 
propunere ce merită să fie amintită şi dezbătută, deoarece 
nu se sprijină pe fundamente conceptuale greşite, adică nu 
are nimic de-a face cu grozăvii numite ştiinţa creației sau 
creaționismul ştiinţific care cuprind teoria designului 
inteligent ori alte aberaţii — sau, şi mai rău - escrocherii de 
acest fel. Asemenea mie şi a majorităţii evoluționiştilor în 
viață, ca să nu spun a tuturor, Conway Morris este un 
neodarwinist. Filosofia lui Conway Morris are aspecte pur 
biologice, care pot reprezenta teme independente de 
discuție, căci sunt extrem de interesante. Voi încerca să-i 
analizez argumentele în calitatea mea de paleontolog 


specializat în evoluția omului. Tema centrală a eseurilor lui 
Conway Morris de un enorm interes pentru teoria evoluției o 
reprezintă nici mai mult, nici mai puţin decât primele 
animale, deşi el studiază cu precădere organismele aflate în 
stadii îndepărtate în timp de ființele umane. 

Conway Morris găseşte, în plus, implicații metafizice care 
derivă din viziunea sa de paleontolog al istoriei vieții şi pe 
care voi încerca să le prezint în mod obiectiv, exprimându- 
mi sincer părerea dacă aceste implicaţii metafizice se 
sprijină pe fundamente ştiinţifice solide. În orice caz, cei 
care din perspectiva teologiei formale sau doar din 
curiozitate intelectuală se vor apropia de tema evoluției cu 
un interes religios vor găsi în ideile acestui paleontolog 
teritorii de explorat şi argumente folositoare; dar şi 
argumente pentru dezbateri. Poate că le va fi de folos să 
cunoască analiza acestor idei pe care alt paleontolog 
(autorul acestei cărți) o realizează dintr-o perspectivă strict 
naturalistă şi nu metafizică. 

Acest Tărâm al Nimănui este, prin urmare, şi Tărâmul 
Tuturor. 

Este vorba, mă grăbesc să vă avertizez, de un tărâm 
noroios, plin de capcane, dar care trezeşte curiozitatea şi 
dorința vizionarilor, a aventurierilor şi a minţilor neliniştite 
şi iscoditoare. Speculaţiile nu sunt publicate în revistele 
ştiinţifice, dar au generat, în răstimpuri, cărți savuroase de 
eseistică. Este de asemenea regatul metaforelor, fiindcă, în 
lipsa unor teorii mai solide, autorii se văd obligați deseori să 
gândească prin intermediul  analogiilor.  Metaforele 
geografice, ca aceea a râului, pe care tocmai am comentat-o, 
au avut o mare influență în rândul călătorilor pe Tărâmul 
Nimănui; şi nu este singura, după cum vom vedea. 

Este, dacă ar fi să-l rezumăm într-un fel, tărâmul unde se 
află „Marea Întrebare”: De ce suntem aici? 


Este teoria evoluționistă compatibilă cu creştinismul? 


Poate că ar fi trebuit să abordăm chestiunea aceasta la 
începutul cărții şi să nu o lăsăm la sfârşit, fiind vorba de o 
întrebare pe care multă lume şi-o pune. Lumea doreşte să ştie ce 
cred oamenii de ştiinţă despre asta. Poţi să fii om de ştiinţă şi teist 
(să crezi într-un Dumnezeu al tău)? Sau şi mai concret, poţi să fii 
biolog evoluționist (sau paleontolog şi să studiezi cum au apărut 
ființele umane şi celelalte specii în decursul istoriei vieții) şi 
totodată să fii creştin practicant (este specificată această religie în 
mod concret, deoarece majoritatea oamenilor de ştiinţă au fost 
occidentali şi au aparținut tradiției creştine)? Cartea de față nu îşi 
propune să facă o revizuire exhaustivă a ceea ce toți oamenii de 
ştiinţă au scris despre acest subiect, dar se poate rezuma status 
quaestionis citând câţiva autori, pe cei care apar menţionaţi aici 
cel mai adesea. 

Pentru început, paleontologul Simon Conway Morris este de 
părere că biologia nu dovedeşte creaţia, dar este compatibilă cu 
aceasta şi chiar o inspiră. Fără să ajungă până în acest punct, 
paleontologul Stephen Jay Gould credea că poți fi şi evoluționist şi 
creştin, fiindcă i se părea că ştiinţa şi religia țin de domenii 
diferite. Ştiinţa se întreabă cum anume sunt lucrurile (adică 
faptele), iar religia, despre sensul vieţii şi despre etică. 

Biologul evoluționist David Sloan Wilson descompune structura 
religiilor în două axe: una orizontală, care se referă la relația cu 
oamenii, şi alta verticală, care are legătură cu divinitatea. Pentru 
D.S. Wilsons nu există un conflict cu ştiinţa în planul orizontal; în 
ceea ce priveşte dimensiunea verticală, dacă ceea ce se doreşte 
este o sursă de inspirație pentru cooperare şi solidaritate, ea 
poate fi căutată şi în afara religiei, fără să vorbim de 
incompatibilitate. Dacă am înţeles eu corect. D.S. Wilson preferă 
formele de religiozitate în care dimensiunea verticală este mai 
puţin importantă (cum e budismul şi confucianismul), dar e de 
acord cu cei care nu văd nicio incompatibilitate între religie şi 
ştiinţă. 

În schimb, pentru biologul evoluționist Richard Dawkins, 
evoluționismul şi creştinismul (sau, în general, religia) sunt total 
incompatibile, fără nicio posibilitate de reconciliere între ele. 
Richard Dawkins a fost de altfel foarte vehement pe acest subiect, 
creând multă vâlvă şi o cantitate mare de informaţie care poate fi 


găsită uşor pe internet. Daniel Dennett, filosof al ştiinţei, 
urmăreşte raționamentul lui Dawkins în această privință. 

Fireşte că nu există nicio posibilitate de conflict între teoriile 
ştiinţifice şi dogme, credinţe şi mituri religioase (ştiinţa nu are 
nimic de comentat în ceea ce priveşte neprihănita zămislire a lui 
Hristos sau despre reîncamarea sufletelor şi nici religia nu ar 
avea de ce să-şi dea cu părerea despre fizica cuantică sau despre 
evoluționism), dar asta nu înseamnă că ştiinţa şi religia sunt 
compatibile, susține pe de altă parte filosoful şi biologul John 
Dupré». După părerea lui Dupré, motivul este că principala 
contribuție a lui Darwin este de natură metafizică, adică ceea ce a 
descoperit el se află în strânsă legătură cu ceea ce gândim despre 
natura lumii şi despre locul nostru în interiorul ei. Dupre care, 
după cum am spus, este filosof, nu se sfieşte să admită că această 
importantă contribuţie pentru metafizică a venit din partea 
biologiei evoluționiste. De la Darwin, afirmă Dupré, nu mai este 
loc pentru explicații supranaturale, nici pentru entități de acest fel 
(duhuri, spirite, fantome, suflete sau zeități), fiindcă există o 
explicație naturală mai adecvată pentru originea omului: evoluția 
biologică. Sunt multe probe ale evoluţiei şi nicio dovadă a 
existenței lui Dumnezeu, trage el concluzia. De fapt, de când am 
aflat de evoluţie, propria existență umană a încetat să mai fie 
dovada fundamentală că Dumnezeu trebuie să existe... tocmai 
pentru că ştim că am fost creați de evoluție. 

Dupré nu ajunge la concluzia aceasta ca urmare a vreunei 
prejudecăţi, spune el, ci dintr-un principiu: „acela că noi ar 
trebui, în ultimă instanță, să ne bazăm credința pe experiență”. 
Chiar aşa, Dupre aderă la tradiţia filosofică empiristă, „care a fost 
fundamentală pentru o mare parte din filosofia occidentală de-a 
lungul mai multor secole sau, poate, milenii”. 

Cu toate acestea, un alt important filosof al ştiinţei, Michael 
Ruse, crede că un evoluționist poate fi creştin, deşi nu e o 
chestiune uşoară (dar nu întotdeauna ce este bun în viață este şi 
uşor, adaugă). Deplânge în schimb tonul exaltat adoptat de 
Richard Dawkins pentru a combate religia, de parcă ar fi cel mai 
mare rău al omenirii. Michael Ruse afirmă că atitudinile atât de 
agresive sunt ruşinoase pentru ateii asemenea lui. Eu gândesc la 
fel ca Michael Ruse în ce priveşte diatribele religioase. Nu înţeleg 
de ce ar trebui să jigneşti pe cineva recurgând la acest subiect. 

Aş dori să mai menţionez şi părerea unui teolog britanic pe 
nume Conor Cunningham, care este de părere că războiul dintre 


evoluționism şi credință este de dată recentă şi e o chestiune 
artificială, care îi afectează numai pe ultradarwinişti - ca Dawkins 
- şi pe creaționişti - care apără literalitatea textului biblic. 
Cunningham crede că nu aceasta a fost atitudinea originară a 
bisericii, ci că este o poziţie de dată foarte recentă, ce apare după 
începutul secolului XX în Statele Unite. Evoluţia este perfect 
compatibilă cu creştinismul, spune Cunningham, iar titlul cărții 
sale din 2010 o ilustrează limpede: Darwin Pious’ Idea; Why the 
Ultra-Darwinists and Creationists Both Get It Wrong? (Cunningham 
îşi prezintă ideile şi în documentarul realizat de BBC şi intitulat 
Did Darwin kill God?4). 

În încheiere, vreau să amintesc că Frans de Waal: se numără 
printre aceia care cred că religia are un rol social de armonizare, 
pe care ştiinţa nu i-l poate lua, iar în situaţia în care ar trebui 
înlocuită de umanism şi de valorile civice (şi crede că în Occident 
este în desfăşurare experimentul acesta la scară largă), tranziția 
va fi de lungă durată, anevoioasă şi nu lipsită de riscuri, dacă ne 
luăm după experienţe din trecut care s-au sfârşit foarte prost. 


Poate, oare, ştiinţa să dea răspunsuri celor care caută să 
înțeleagă sensul lucrurilor? 

Voi încerca să clarific această chestiune deloc uşoară. Se 
spune, pe bună dreptate, că misiunea ştiinţei este să 
răspundă la întrebarea „ce” şi la întrebarea „cum”: Ce există 
pe lume? Din ce este făcută? Cum funcționează (mai exact, 
care sunt legile ce guvernează fenomenele naturale şi cum 
acționează)? 

Dar ştiinţa nu încearcă să găsească un sens al lumii şi de 
aceea nu îşi pune întrebarea de ce legile sunt cum sunt şi 
nu altfel. Pur şi simplu sunt aşa şi ne este oricum greu să le 
exprimăm şi să aflăm cum funcţionează. Când aprindem 
lumina nu ne întrebăm de ce există electricitate, ci cum să o 


3 Ideea pioasă a lui Darwin; de ce greşesc şi ultradarwiniştii şi 
creaționiştii (în engl.). (N.t.) 


4 „L-a ucis Darwin pe Dumnezeu?” (în engl.). (N.t.) 


folosim în favoarea noastră. Nu săvârşim niciun act filosofic 
când acționăm întrerupătorul sau când ne urcăm în avion. 

Întrebarea „de ce” nu este, aşadar, ştiinţifică, deşi ar fi 
mai bine să spunem că întrebarea „pentru ce” nu este deloc 
ştiinţifică: care este scopul acestor legi? Pentru ce sunt ele 
de folos? 

Omul de ştiinţă fuge de noțiunea de scop al naturii şi o 
poate face fără ca cineva să ridice obiecții în domeniul fizicii, 
chimiei şi geologiei. Pentru oamenii de ştiinţă, oceanele şi 
lanțurile muntoase nu au niciun scop efectiv. Nu există 
pentru ceva, ci dintr-un motiv, în urma proceselor tectonice 
care au acționat în trecut şi care o fac în continuare. 

Cu toate acestea, există o aparentă teleologie (finalitate, 
intenționalitate) a ființelor vii. Adaptările lor par structuri 
teleologice deoarece par să aibă un scop, un obiectiv sau un 
țel (un telos, cum spuneau grecii). Ochiul e de folos ca să 
vezi, aripa ca să zbori, gheara ca să vânezi, penajul pătat ca 
să treci neobservat, plămânul ca să respiri oxigenul din aer, 
branhiile ca să respiri oxigenul din apă, iar placenta, ca să 
hrănească fătul. Tuberculul este organul de rezervă pe care 
îl ascunde planta sub pământ ca să nu-l mănânce 
animalele. Acesta reprezintă funcţia sa. Ajungem chiar să 
spunem că aceasta este misiunea sa, ceea ce-i conferă o 
rezonanță şi mai teleologică, îndreptată şi mai mult spre un 
scop. La fel stau lucrurile în fiziologie. Hormonul de creştere 
este vital pentru dezvoltare, melatonina pentru somn, iar 
oxitocina pentru a înlesni sociabilitatea (printre altele), aşa 
cum sângele transportă oxigenul către celulele corpului prin 
intermediul unui pigment numit hemoglobină, pe care îl au 
globulele roşii. Intrăm acum pe terenul comportamentului 
(etologiei). Barza strânge crenguțe din copaci ca să facă un 
cuib. Masculul de dropie dansează cu un scop: să se 
împerecheze. 


Pentru marele filosof grec Aristotel, în biologie era 
fundamental conceptul de telos, fiindcă însemna felul său 
de a înțelege ființele vii. Acelaşi lucru îl fac biologii şi 
paleontologii moderni când au de cercetat un organism: se 
întreabă pentru ce sunt bune structurile observabile, ce 
funcție îndeplinesc (sau îndeplineau, dacă e vorba de o 
specie fosilă). 

Fireşte că toate maşinăriile concepute de ingineri au un 
telos, un scop, sunt bune la ceva, au o utilitate. De aceea 
putem spune, folosind un raționament analogic, că biologul 
şi paleontologul abordează studierea unui organism actual 
sau dispărut, aşa cum ar face-o un inginer cu maşinăria sa. 
Realizează o inginerie inversă, descompun maşina biologică, 
care este o ființă vie, pentru a-i analiza piesele: organele şi 
funcționarea, fiziologia. 

Chiar aceasta a fost problema cu care s-a confruntat 
Darwin, aceea de a explica adaptările (care nu sunt 
structuri anatomice, funcţii sau comportamente moştenite 
cu o utilitate) ca rezultat al acţiunii proceselor naturale care 
nu au niciun scop. Însă Darwin, după cum vom vedea în 
curând, a rezolvat problema pe care nu o rezolvase nimeni, a 
tăiat nodul gordian şi a făcut din biologie o ştiinţă. 

Evoluţia acționează modificând designul moştenit de la 
strămoşi, iar aceasta este cheia pentru a înțelege de ce orice 
ființă vie este alcătuită urmând un model concret: acela al 
speciei sale. Toate modelele de vertebrate terestre, de 
exemplu, sunt rezultatul modificărilor (de diverse tipuri) 
produse la strămoşi comuni cu aspect de peşte. De aceea 
ființele vii pot fi înţelese, cât priveşte alcătuirea lor, punând 
întrebarea „de ce” şi cu răspunsuri care țin de domeniul 
istoriei. De ce avem degete la mâini şi la picioare? De ce 
sunetul se transmite prin intermediul lanțului de oscioare în 
urechea medie? De ce avem oase în corp? De ce avem 
creier? De ce avem fecundațţie internă? Răspunsul îl găsim 


la strămoşii noştri, în propria noastră istorie, şi se 
formulează în termeni narativi, explicând cum s-a ajuns la 
situația actuală. 

Cu alte cuvinte, specialiştii în morfologie, embriologii, 
fiziologii şi etnologii studiază cauzele imediate ale 
adaptărilor biologice (care este funcţia lor concretă la un 
anume individ, când sunt folosite, cum sunt formate pe 
parcursul dezvoltării). Dar cauzele finale ale adaptării (şi ce 
anume le-a produs) trebuie căutate în evoluție. 

De fapt, paleontologia îşi propune să transforme 
întrebarea „De ce speciile sunt aşa cum sunt”, în „Cum au 
ajuns speciile să fie aşa cum sunt”. După cum se poate 
vedea, oamenilor de ştiinţă nu le plac formulările de genul 
„de ce”. 


Întrebarea care nu ne dă pace, „De ce suntem aici”, este 
de altă natură, nu are un caracter ştiinţific, nici nu se 
rezolvă povestind istoria vieţii şi originea speciei noastre, 
nici măcar dacă trimitem la prima celulă. Este o întrebare 
de metafizică. 

Ne aflăm într-un moment crucial al cărții şi sper să fiu în 
stare să explic bine poziţia mea, astfel: consider că este mai 
uşor să răspunzi la întrebările care depăşesc ştiinţa, venind 
dinspre cunoaştere nu dinspre ignoranță, şi sunt convins 
că, oricum ar fi, căutarea adevărului nu se poate face 
împotriva cunoaşterii ştiinţifice, ci numai pornind de la 
aceasta. 

Chiar aici se potriveşte citatul de la începutul cărții. 
Paleontologul George Gaylord Simpson se arăta surprins că 
religia (cea occidentală) şi-a arătat talentul pervers, 
situându-se întotdeauna de partea greşită în controversele 
ştiinţifice şi alegând poziția ce s-a demonstrat ulterior a fi 
falsă. Deşi, afirmă Simpson, n-ar trebui să fie aşa. 


Autorul cărții pe care o ţineţi acum în mâini, dacă îi e de 
folos cuiva acest detaliu, se situează pe linia filosofiei lui 
Democrit, Epicur şi Titus Lucretius Caro». Şi, de asemenea, 
pe direcţia gândirii filosofice a oamenilor de ştiinţă precum 
Jacques Monod, Edward O. Wilson sau Stephen Hawking. 
Însă nimic din ceea ce gândesc sau cred despre chestiunile 
metafizice sau religioase nu este important, fiindcă scopul 
meu este să expun cu toată imparțialitatea de care sunt 
capabil argumentele bazei ştiinţifice care sprijină cei doi poli 
antagonici ai dezbaterii, astfel: 

— Pe de-o parte, polul celor care consideră că apariția 
unei ființe vii, raționale şi reflexive cum este animalul uman 
a fost inevitabilă, deoarece reprezintă chiar natura materiei, 
este intrinsec ei. 

— Pe de altă parte, polul celor care consideră că drumul 
urmat de evoluţie reprezintă doar unul dintre multe altele pe 
care le-ar fi putut urma, dacă în oricare din momentele de 
răscruce din trecut circumstanţele ar fi fost diferite. 

Pornind de aici, fiecare trebuie să tragă propriile 
concluzii, căci dincolo de limitele ştiinţei, nu mai am nicio 
autoritate. Toţi ne punem Marea Întrebare şi toți trebuie să 
dăm un răspuns. Tocmai asta e ceea ce ne construieşte ca 
oameni: nevoia să ne întrebăm „De ce suntem aici”. 

Prin urmare, ca să răspundem la Marea Întrebare trebuie 
să înțelegem în profunzime selecția naturală, un mecanism 
orb: care, oricât de surprinzător ar părea, produce, fără să 
vrea, structuri cu un design şi o funcţie anume. Un 
mecanism care reprezintă singura explicaţie ştiinţifică de 
care dispunem ca să înțelegem varietatea formelor ființelor 
vii, fiecare potrivită locului său din ecosistem. O explicație 
pe cât de incredibilă, pe atât de simplă, care nu putea fi 
oferită decât de un geniu. De un tip pe nume Charles 
Darwin. 


Vom dedica a doua parte a următoarei zile acestei 
chestiuni. Selecția naturală nu este răspunsul la Marea 
Intrebare, dar răspunsul trebuie să fie compatibil cu ea. 


Ziua a doua 


Unde se analizează dacă teoria evoluției este 
incontestabilă sau dacă există, în biologia actuală, o 
alternativă la evoluționism care poate să fie luată în serios, 
drept pentru care suntem obligați să vedem mai întâi ce 
înseamnă o teorie ştiinţifică. Totodată se va distinge între 
evoluționism şi darwinism, deoarece nu reprezintă acelaşi 
lucru, aşa cum se crede de cele mai multe ori. 


Să începem mai întâi cu o chestiune fundamentală: este 
adevărat că nimeni din lumea ştiinţifică nu pune la îndoială 
teoria evoluționistă? 

Se spun o mulțime de lucruri: că printre cercetători 
darwinismul ar fi în criză, că există alternative la darwinism 
- deopotrivă ştiinţifice — care să explice speciile vii... 

Nu e cazul însă, ştiinţa nu se îndoieşte că evoluţia a avut 
loc şi că toate speciile vii se trag din alte specii acum 
dispărute - de fapt, dintr-un lung şir de specii. 

Lucrurile pot fi spuse şi altfel. Toate speciile actuale, fără 
excepție, incluzând-o şi pe a noastră, se înrudesc, fiindcă 
toate au strămoşi comuni. Cu cât strămoşul este mai recent, 
cu atât este mai mare gradul de rudenie, la fel ca în cazul 
familiilor. Fraţii sunt copiii aceloraşi părinţi, care aparțin 
generației precedente, verişorii au aceiaşi bunici, care 
aparțin la rândul lor generației anterioare celei a părinților şi 
aşa mai departe. 


Este uşor de înţeles, dacă ne luăm după asemănări, că 
strămoşul comun pe care îl avem cu cimpanzeii (chiar 
înainte ca cele două linii să se separe) este sigur mai recent 
decât cel pe care-l avem cu caii, ca să nu spunem cu 
cangurii, ţestoasele, păsările, broaştele sau peştii. Şi fiindcă 
toate animalele menţionate sunt vertebrate, cu oase, ca noi, 
avem un strămoş comun cu ele, primul vertebrat care a trăit 
acum cinci sute douăzeci şi cinci de milioane de ani. 

De atunci vertebratele s-au separat unele de altele şi s-au 
diferențiat din ce în ce mai mult, păstrând însă acelaşi plan 
corporal, acelaşi design: biologic, care face să ne putem 
recunoaşte (inclusiv noi, oamenii), ca descendenți ai unui 
strămoş comun care a trăit în apă, acum mai bine de cinci 
sute de milioane de ani! 

Cu toate acestea, se spune că evoluţia este doar o teorie. 
Asta nu înseamnă că nu este sigură sută la sută şi că într-o 
zi s-ar putea demonstra că e falsă, aşa cum s-a întâmplat cu 
alte teorii ştiinţifice din trecut? Este oare cu putință sau este 
incontestabilă? Nu ajung oare, mai devreme sau mai târziu, 
toate teoriile să sufere modificări? 

În mod cert reprezintă cu adevărat una dintre întrebările 
cu răspunsul cel mai greu de dat şi la care trebuie să ne 
gândim mai mult. Este o chestiune care ţine de filosofia 
ştiinţei, adică ţine de metoda ştiinţifică (cum operează), de 
întrebarea dacă aceasta din urmă este sau nu demnă de 
încredere. Epistemologii (filosofii ştiinţei) şi oamenii de 
ştiinţă s-au gândit şi se gândesc în continuare la asta. 

De aceea, de la bun început, merită să abordăm 
întrebarea fără frică şi fără justificare. 

Într-adevăr, evoluţia este o teorie, dar ăsta e lucrul cel 
mai însemnat la care poate aspira o idee în lumea 
ştiinţifică... să ajungă să fie o teorie. Asta înseamnă că poate 
fi infirmată şi abandonată de forța lucrurilor. Deoarece o 
teorie este ştiinţifică numai dacă poate fi pusă la încercare, 


dacă poate fi verificată şi dacă fie se adevereşte, fie este 
infirmată. Oamenii de ştiinţă nu elaborează dogme fixe (nici 
nu le impun cuiva). Îndoiala față de teorii, constituie esența 
însăşi a ştiinţei. 

Dacă odată cu trecerea timpului, se adună fapte, date 
care nu contrazic o anumită teorie, începem să avem tot mai 
multă încredere în ea. Probabil în viitor ar putea fi 
îmbunătățită, perfecționată, dar avem motive să credem că 
niciodată nu se va dovedi complet falsă. Acesta este 
momentul în care devine cu adevarat o teorie. 

O teorie ştiinţifică falsă a fost, de pildă, credința că 
Pământul este centrul universului (geocentrismul). Pare 
logică pentru că se află în acord cu bunul-simţ, deoarece 
vedem stelele (întreaga boltă cerească) şi Soarele rotindu-se 
în jurul nostru. Însă este cum nu se poate mai greşită. 
Astazi, credem cu toată tăria în opusul ei, şi anume în ideea 
potrivit căreia că Pământul se învârte în jurul Soarelui 
(heliocentrismul). Deşi e doar o teorie (nu poate fi mai mult, 
după cum am explicat), niciun om cu educaţie nu se 
îndoieşte că dăm ocol Soarelui descriind o orbită completă 
într-un an („anul” denumeşte intervalul de timp care îi ia 
Pământului să parcurgă orbita). 

Şi ca s-o spunem pe aia dreaptă, ştiinţa are la fel de 
multe îndoieli (adică niciuna) atât cât priveşte teoria 
evoluției, cât şi teoria heliocentrică. 

Confuzia poate că provine din faptul că, în limbajul 
colocvial, în discuţiile de zi cu zi, folosim cuvântul „teorie” — 
când, de fapt, ar trebui să spunem „supoziţie” - când ne 
referim la explicaţiile care ni se par posibile, dar care se 
bazează pe intuiție, experienţă şi bun-simt. 

Teoriile acestea au viață scurtă şi fiecare dintre noi o are 
pe a sa ca să încerce să dea un sens lucrurilor mărunte care 
se petrec în jur. Cu toate acestea, explicațiile comune, de zi 


cu zi, pe care le inventăm despre politică, economie sau 
sport nu au nimic în comun cu adevăratele teorii ştiinţifice. 


Nu se spune oare adesea că ştiinţa oficială, mult hulita 
academie, nu este decât o instituţie cu o structură ierarhică 
asemenea bisericii, un sanhedrin cu propriile dogme şi 
interese, care nu permite punerea în discuţie a ideilor care 
se  împotrivesc paradigmei stabilite şi care constituie 
adevărul oficial, strict şi transmis ca un crez? Aşa stau 
lucrurile sau putem să avem încredere în ştiinţă? 

Chiar dacă pare un stereotip, adevărul este că ştiinţa 
adevărată, pe care o practicăm toţi cei care ne dedicăm ei, 
reprezintă chiar opusul. Metoda ştiinţifică, prin natura sa, 
ne obligă să fim mereu în gardă. Fiindcă o teorie trebuie să 
explice faptele, pentru asta există, să înțeleagă o parte din 
lume, şi cu cât este mai interesantă realitatea pe care o 
explică, cu atât teoria devine mai importantă. Însă, după 
cum am mai spus, niciodată nu poate fi dovedită în mod 
definitiv şi ridicată la statutul de dogmă. Dacă pe viitor se 
vor descoperi fapte (prin intermediul experimentelor, al 
observaţiilor sau al descoperirilor) care vor fi complet 
incompatibile cu nucleul teoriei, aceasta va trebui 
abandonată. Iar concluzia va fi că a fost combătută şi că 
este falsă. Teoriile nu sunt considerate niciodată definitive. 

În felul acesta, oricât de surprinzător ar părea, o teorie 
poate fi infirmată, dar niciodată nu va fi demonstrată 
definitiv şi pentru totdeauna. Fiindcă, şi aici stă măreția şi 
frumusețea ştiinţei, trebuie să laşi mereu o uşă deschisă 
spre un nou eveniment sau spre nişte date care să oblige la 
revizuirea teoriei. Pentru cercetătorii din viitor, uşa aceasta 
rămâne mereu deschisă. E un concept care trebuie bine 
înțeles. De fapt, ceea ce se întâmplă cu cele mai închegate 
teorii, iar teoria evoluţiei se numără printre ele, este că 
acestea se îmbunătățesc, se perfecționează în pas cu noile 


cercetări. Ce nu le omoară, le întăreşte, cum se spune. Însă, 
pe de altă parte, omul de ştiinţă este acela care se îndoieşte 
permanent şi care trebuie să fie mereu pregătit să asculte şi 
contraargumentele. 

Se discută mai tot timpul (aud asta aproape zi de zi) că 
lumea academică este foarte conservatoare şi refuză să 
accepte noile teorii, ba chiar, potrivit criticilor, le urmăreşte 
cu înverşunare. Este surprinzător cum şarlatanii au reuşit 
să ocupe o parte atât de importantă a spaţiului oferit de 
mass-media, poate pentru că teoriile ştiinţifice sunt mai 
greu de înțeles decât explicaţiile obişnuite, intuitive, care ni 
se par mai raționale, deşi nu sunt. Mă tem însă că 
dogmaticii se află în altă parte, nu printre oamenii de 
ştiinţă. Cei care spun lucrurile astea sunt, fireşte, pseudo- 
oamenii de ştiinţă, care încearcă să treacă drept rebeli 
neînțeleşi şi chiar persecutați (deşi nu mi se pare că i-ar 
persecuta cineva, mai degrabă au purtători de cuvânt 
influenți în rândul mass-mediei, cum ar fi programele de 
televiziune şi radio de mare audiență: ce n-ar da oamenii de 
ştiinţă să dispună de aşa ceva). 

Oamenii trebuie să ştie că lumea academică nu 
funcționează astfel. Şi deşi, ca orice activitate umană, ştiinţa 
este imperfectă, iar oamenii de ştiinţă nu sunt sfinți, 
sistemul este proiectat tocmai ca să-i premieze pe 
heterodocşi, pe revoluționari... cu condiția să dovedească 
ceea ce susțin. Nu înseamnă că oamenii de ştiinţă sunt 
diferiți de ceilalți, dar metoda ştiinţifică funcţionează foarte 
bine şi este una dintre marile realizări ale minţii umane, ale 
culturii, ale umanioarelor. De fapt, este sistemul cel mai 
bun de care dispunem pentru a afla adevărul. Vreau să 
spun că nimeni nu este premiat dacă afirmă ceea ce ştie 
toată lumea şi ce se scrie în manualele şcolare. Revistele 
ştiinţifice nu publică articole care repetă ce se cunoaşte 
deja, cum ar fi că Pământul se roteşte în jurul Soarelui sau 


că molecula moştenirii genetice este ADN-ul. Orice om de 
ştiinţă aspiră să demonstreze că lucrurile stau altfel. Asta 
înseamnă genialitate (şi Premiul Nobel). Succesul presupune 
să ştii cum să schimbi regulile jocului. Într-adevăr, teoriile 
extraordinare au nevoie de probe extraordinare şi niciodată 
nu a fost uşor să-i convingi pe colegii cercetători că, oricât 
de importanți şi inteligenți ar fi, sunt supuşi greşeli. 

Pe scurt, omul de ştiinţă este prin definiție un răzvrătit 
care se luptă cu tot ce este prestabilit, care pune sub 
semnul întrebării principiul autorităţii şi care nu crede 
nimic din ce i se spune. Orice om de ştiinţă este un sceptic 
şi un revoluționar. De aceea sunt om de ştiinţă, nu ca să 
accept fără spirit critic ceea ce-mi dictează lumea 
academică. În plus, cine este această lume academică? 
Ştiinţa nu are sanhedriniuri. 


Există vreun criteriu prin care putem deosebi gândirea 
ştiinţifică de cea care nu se bazează pe ştiinţă, un criteriu 
cu ajutorul căruia să separăm teoriile ştiinţifice de teoriile 
non-ştiințifice? 

În rândurile de mai sus am urmat în esenţă ideile unui 
filosof foarte important din secolul trecut, vienezul, ulterior 
naturalizat britanic, Sir Karl Popper. Lui îi este atribuită 
ideea conform căreia o ipoteză ştiinţifică trebuie să fie nu 
numai compatibilă cu faptele pe care aspiră să le explice, 
dar trebuie să poată fi şi combătută. Modalitatea prin care 
se poate infirma o ipoteză ştiinţifică falsă se realizează prin 
intermediul predicțiilor, care se deduc logic chiar din 
enunţul ipotezei. De exemplu, dacă trăsăturile care ne 
modelează de-a lungul vieţii s-ar transmite copiilor noştri, 
aceştia ar moşteni cicatricile noastre şi le-ar lipsi părțile 
corpului pe care le-am pierdut noi înainte de a-i zămisli 
(prin mutilare, de exemplu). Ştiind că asta nu se întâmplă, 
putem să considerăm falsă ipoteza că părinții ar transmite 


copiilor schimbările pe care le-a experimentat corpul lor 
înainte de a-i concepe, fie că e vorba de unele cu efect 
pozitiv, fie că e vorba de unele cu efect negativ 
(descendenților nu le este de niciun folos că am fi făcut mult 
sport în tinerețe). 

Totuşi, în alte situații, predicțiile se împlinesc întocmai de 
fiecare dată. Când se întâmplă asta, ipoteza rămâne în 
picioare şi putem afirma că a fost confirmată. Să luăm un 
exemplu recent. În anul 2017 li s-a înmânat Premiul 
Prințesa de Asturias şi apoi Premiul Nobel unor fizicieni care 
au demonstrat prezența undelor gravitaționale a căror 
existență este o consecință necesară a teoriei relativității lui 
Einstein. Aceste unde gravitaționale trebuiau să existe dacă 
teoria este adevărată. Într-un fel, premiile i-au fost acordate 
şi lui Einstein. Multe alte predicții ale teoriei relativității au 
fost confirmate de-a lungul anilor şi niciuna nu a fost 
demonstrată ca fiind falsă (niciun experiment sau observație 
nu le-a contrazis). 

Paleontologul George Gaylord Simpson: împărțea ştiinţele 
în două ramuri: 

i) ştiinţele nonistorice, care sunt predictibile, ca fizica şi 
chimia (ce pot fi considerate atemporale), şi ca geologia şi 
biologia atunci când se ocupă de Pământ şi de biosferă în 
prezent. 'Tocmai am văzut două exemple de predicții, una 
care ține de biologie (care nu se îndeplineşte) şi alta ce ține 
de fizică (şi se îndeplineşte). 

ii) ştiinţele istorice, pe care Simpson le numeşte cu umor 
postdictibile (fiindcă privesc în urmă, deoarece nu pot 
observa sau nu pot face experimente cu fenomenul propriu- 
zis, ci doar cu rămăşiţele şi vestigiile sale), cum ar fi biologia 
istorică (sau paleontologia) şi geologia istorică, ce studiază 
trecutul existenței şi al Pământului, două  trecuturi 
inseparabile... Evident, trecutul nu poate fi prezis (numai 
viitorul poate fi anticipat), dar Simpson foloseşte verbul a 


postzice pentru a se referi la exercițiul de a prezice ce se va 
descoperi în arhivele Terrei atunci când vor fi citite 
documentele sale geologice şi paleontologice. Altfel spus, 
înseamnă să anticipezi descoperirile care vor avea loc. Toate 
ştiinţele istorice fac asta, pentru că lucrează după această 
metodologie. Paleontologia reconstruieşte trecutul elaborând 
ipoteze pe care apoi le va confirma sau le va respinge când 
vor fi găsite fosilele. Acelaşi lucru este valabil pentru istoria 
Pământului şi pentru poziția continentelor şi a oceanelor, 
pentru epocile glaciare sau cele vulcanice, pentru ridicarea 
munților, pentru impactul meteoriţilor, pentru nivelul 
mărilor etc. 

Nu se poate spune că metoda postdictibilă este greşită sau 
nu e ştiinţifică, deoarece cunoaşterea Istoriei, a istoriei vieții 
şi a istoriei Pământului se desăvârşeşte pe zi ce trece. Este 
vorba, de fapt, despre aceeaşi metodă folosită de detectivi 
pentru a rezolva un caz de crimă, urmărind diverse piste şi 
reconstituind evenimentele. Iar în funcţie de concluziile 
acestora, judecătorii îi absolvă sau îi condamnă pe acuzați. 

În decembrie 1924, Raymond Dart a descoperit craniul 
Copilului din Taung, primul australopitec, despre care a 
scris în anul următor în revista Nature. Această „verigă între 
maimuţă şi om”, după cum se spunea în epocă, trebuia să 
apară ca să demonstreze că evoluţia explica şi originea 
speciei noastre, nu numai pe cea a animalelor. 

Charles Darwin a fost foarte fericit când a fost descoperită 
Archaeopteryx, mult-aşteptata missing link, „veriga lipsă 
dintre reptile şi păsări”, care avea deopotrivă dinţi, coadă de 
şopârlă şi aripi de pasăre. Cu multă satisfacţie, a inclus 
fosila în cea de-a treia ediție a Originii speciilor (cea din 
1866). A crezut probabil că teoria lui era astfel confirmată. 
S-ar fi simțit mult mai sigur pe sine dacă ar fi ştiut de 
existența incredibilă a acelei fosile, atunci când a publicat, 
în 1859, prima ediție a celebrei sale lucrări. Pe atunci, 


paleontologia era principalul obstacol pe care trebuia să-l 
evite Darwin, fiindcă lipseau verigile pierdute care derivau 
din teoria lui. Nimic nu era credibil fără ele. 

Pe scurt, paleontologii fac postziceri despre cum erau 
strămoşii speciilor actuale, iar fosilele le validează sau le 
infirmă, la fel cum ştiinţele experimentale (fizica, chimia, 
biologia) fac preziceri. Fosilele pe care le descoperă istoricii 
vieții sunt, aşadar,  echivalentele experimentelor şi 
observațiilor oamenilor de ştiinţă din prezent. Există ca 
atare trei feluri de dovezi ştiinţifice: experimentele, 
observațiile şi descoperirile. 


Prin urmare, poate fi considerată Istoria socială şi 
culturală tot o ştiinţă? 

Un biolog, Jared Diamond, a fost cel care a susținut 
teoria Istoriei omului, despre care a afirmat că poate deveni 
o ştiinţă asemenea paleontologiei sau geologiei istorice. E un 
fapt incontestabil că studierea fosilelor şi a ecosistemelor 
din trecut, sau studierea foştilor ghețari sau vulcani, sau a 
liniei de coastă şi a climei sunt discipline ştiinţifice, iar 
acelaşi lucru este valabil pentru Istoria omului dacă 
urmărim anumite tipare, susține Jared Diamond. 

Există mai multe istorii separate (în diverse locuri şi 
epoci), nu una singură, şi trebuie să facem deosebirea între 
ceea ce au în comun şi ce le diferențiază. Pentru a duce la 
bun sfârşit misiunea de a studia cu instrumente ştiinţifice 
Istoria societăților omeneşti, Jared Diamond sugerează, 
legat de studierea proceselor istorice, utilizarea aceleiaşi 
strategii ca în cazul ştiinţelor naturale şi anume metoda 
comparativă sau metoda experimentului natural. 

În cazul ştiinţelor numite experimentale se realizează 
experimente În condiții controlate, astfel încât 
experimentatorul se asigură că toate variabilele rămân 
constante (de exemplu, temperatura, compoziția chimică 


sau aciditatea mediului), cu excepția uneia, cea care trebuie 
studiată. Metoda aceasta se cunoaşte ca ceteris paribus, o 
expresie din latină care înseamnă „restul condiţiilor se 
păstrează neschimbate”. Astfel am aflat că apa fierbe la o 
temperatură de 100°C, dar numai la nivelul mării (la o 
presiune de o atmosferă), deoarece cu cât urcăm mai sus pe 
munte, apa va fierbe la o temperatură mai mică. 

În ceea ce priveşte ştiinţele naturale, nu putem să ridicăm 
lanţuri muntoase în laborator, nici să separăm continente, 
nici să lansăm meteoriți asupra planetei, nici să schimbăm 
atmosfera sau temperatura terestră, nici să ne jucăm cu 
evoluția la scară mare (sau macroevoluţia) în laborator, prin 
urmare nu ne rămâne decât să studiem experimentele 
naturale ale istoriei, comparându-le şi căutând tipare. Deşi 
Pământul este unul singur, într-o oarecare măsură fiecare 
masă continentală are propria sa istorie, aşadar ne păstrăm 
vie speranța că vom putea afla dacă există tipare comune 
pentru cât mai multe dintre ele, ca şi cum ar exista nişte legi 
generale ale evoluției. 

S-au petrecut cinci mari catastrofe (asemenea aceleia cu 
meteoritul care a dus la dispariția dinozaurilor) care au 
produs extincții în masă. Nu este ca şi cum istoria vieții ar 
reîncepe de la zero, deşi aşa ar putea părea şi ne-ar fi de 
mare folos dacă am şti ce s-a întâmplat după aceste 
catastrofe. Lui Mark Twain i se atribuie fraza: „Istoria nu se 
repetă, dar adesea lucrurile se întâmplă să semene”, şi 
poate că şi evoluția face la fel. 

Există chiar şi o a treia posibilitate, aceea de a studia 
diferențele dintre liniile evoluţiei, adică istoria diverselor 
grupuri de organisme, pentru a vedea dacă au ceva în 
comun. 

În Istoria societăților omeneşti s-au produs multe 
experimente naturale care au aproape totul în comun... deşi 
nu chiar tot. Sunt situații asemănătoare, dar nu exact la 


fels. Urmând metoda comparativă a ştiinţelor naturale, Jared 
Diamond încearcă să răspundă la următoarea întrebare: de 
ce unele societăți de vânători şi culegători au evoluat către 
formarea statelor, iar alții nu au făcut-o: sau nu au ajuns 
atât de departe? Sau de ce unele culturi au suferit un colaps 
economic şi social şi au dispăruts, fie din cauza schimbărilor 
medio-ambientale, care nu pot fi atribuite acțiunii omului, 
fie ca urmare a modului cum au fost gestionate resursele 
naturale? 

În celebrul exemplu al Insulei Paştelui (sau Rapa Nui), 
polinezienii au tăiat toți copacii care acopereau insula şi au 
transformat lumea lor mică într-un loc arid. I-am explicat 
lui Jared Diamond că nu mi se pare că în insulele Canare s- 
ar fi gestionat la fel pădurile (de pini şi dafini) înainte de 
cucerirea spaniolă. Fără să fiu un expert în domeniu, cred 
că economia insulelor Canare era mult mai sustenabilă din 
punct de vedere ambiental decât cea a locuitorilor din Insula 
Paştelui (în cazul în care aceştia au fost vinovaţi pentru 
acțiunile de defrişare; unii autori sunt de părere că şobolanii 
din  ambarcațţiunile  polinezienilor mâncau semințele, 
stopând regenerarea pădurilor). 

În schimb, conform unor studii recentes, colapsul 
civilizației mayaşe între anii 800 d.H. şi 1000 d.H. a fost 
pricinuit mai degrabă de o lungă secetă care a afectat 
profund economia. 

Într-un alt exemplu de aplicare a metodei experimentului 
natural, Diamond face o comparație între colonizarea 
insulelor din Atlanticul de Nord de către vikingi (trecând de 
pe o insulă pe alta, până când au ajuns în Vinlandia, adică 
America) şi popularea insulelor din Pacific de către 
polinezieni. Ce au în comun şi prin ce se deosebesc aceste 
două mari experimente realizate de oameni atât de diferiți? 

Dacă ne gândim bine, aceeaşi metodă era folosită de 
epidemiologi în aplicarea medicinei. Cum s-a descoperit că 


fumatul produce cancer pulmonar? Observând ce obiceiuri 
comune au cei care suferă de această boală (sau majoritatea 
lor). Cum s-a ajuns la concluzia că uleiul de rapiță modificat 
pentru uz industrial era cauza aşa-numitei pneumonii 
atipice în Spania? Cercetând stilul de viață ale celor afectați 
şi factorii climatici la care fuseseră expuşi, încercând să se 
găsească un element comun în biografiile lor recente. Şi în 
ştiinţa  nutriţiei se foloseşte metoda comparativă sau 
experimentul natural. Care populație este mai longevivă sau 
cunoaşte o mai mică incidență a bolilor cardiovasculare şi 
datorită căror factori — dieta sau stilul de viață? 

Richard Dawkins, în excelenta sa carte dedicată istoriei 
vieții (The Ancestor's Tale: A Pilgrimage to the Dawn of Life, 
2004) ne atrage atenția asupra a două capcane în care 
putem cădea. Prima este să căutăm modele şi motive pentru 
tot ceea ce se întâmplă. Cea de-a doua capcană este 
„vanitatea prezentului”, care înseamnă să credem că 
trecutul arată spre prezent, de parcă strămoşii noştri nu 
aveau altceva mai bun de făcut cu viața lor. 

Şi totuşi, cu toate că am fost avertizaţi de la primele 
rânduri ale cărţii cu privire la faptul că istoria vieţii se 
repetă, Dawkins va fi nevoit să considere repetițiile acestea 
posibile, într-o oarecare măsură, după cum vom vedea la 
momentul potrivit. De asemenea, ar putea fi găsite motive ca 
să cochetăm cu ideea că biosfera, dacă evoluţia ar fi să 
reînceapă în interiorul ei (sau cel puțin odată cu apariția 
celulelor complexe sau, mai târziu, odată cu apariția 
animalelor), nu ar fi mult diferită de cum o cunoaştem noi 
azi. Fireşte că istoria vieţii nu poate fi povestită în niciun caz 
ca o istorie a progresului către ființa omenească, dar într-o 


5 Povestea strămoşilor: o călătorie către zorii vieții. (N.t.) 


măsură oarecare s-ar putea traduce într-o istorie a 
progresului. 
Dar să nu anticipăm evenimentele. 


Scepticii 


Ştiinţa se caracterizează cel mai bine prin precauţie, atunci 
când trebuie să considere validă o teorie, fără posibilitatea de-a se 
răzgândi. Ceea ce-l defineşte pe omul de ştiinţă este scepticismul, 
lipsa completă a oricărei forme de credulitate. Sir Karl Popper, cel 
mai influent filosof al ştiinţei din istorie, a dus scepticismul până 
într-acolo încât a afirmat că evoluționismul nu era cu adevărat o 
teorie ştiinţifică, deoarece nu putea fi infirmată (nu putea fi 
falsificată şi nu era „falsabilă”), chiar dacă ulterior şi-a schimbat 
părerea şi a integrat teoria evoluţiei în rândul ştiinţei. 

Alți filosofi ai ştiinţei au considerat excesivă rigiditatea lui 
Popper, deşi au apreciat insistența lui de a considera falsibilitatea 
drept un criteriu epistemologic. De exemplu, John Dupré susține 
că uneori ştiinţa este în stare să strângă atât de multe dovezi în 
sprijinul unei idei, încât aceasta nu poate fi combătută şi trebuie 
considerată adevărată. La fel ar sta lucrurile şi în cazul evoluției, 
care, prin urmare, nu ar fi o teorie, ci un fapt de necombătut. 
Evoluţia este realitatea care trebuie explicată, căutând motivul. 

Selecția naturală, mecanismul propus de Darwin pentru a 
explica evoluţia şi adaptarea speciilor, în schimb, poate fi 
considerată o teorie ştiinţifică, susceptibilă de a fi dezbătută şi 
perfecționată. Cu alte cuvinte, evoluția este întrebarea, iar selecția 
naturală, răspunsul. 


Dar de ce ne este atât de greu să înțelegem marile teorii 
ştiinţifice? De ce a fost nevoie de atât de mult timp şi de 
atâtea eforturi pentru a fi descoperite? Oare pentru că ele 
contrazic logica firească a oamenilor obişnuiţi? 

Dacă privim cu atenţie, marile descoperiri au fost 
întotdeauna idei geniale care au sfidat bunul-simţ, de aceea 
a durat atâta ca să fie acceptate, deoarece sunt contrare 
intuiției noastre, felului nostru de a gândi, util pentru 
aspectele practice ale vieții (cu scopul acesta a fost selectat), 


dar care nu serveşte pentru a vedea latura întunecată a 
lucrurilor. 

Faptul că Pământul nu a fost mereu aşa cum îl ştim azi, 
că a cunoscut multe schimbări de-a lungul erelor geologice — 
continentele s-au mişcat şi s-au ciocnit ori s-au despărțit, s- 
au ridicat munţi uriaşi în locul fostelor mări - şi că speciile 
au evoluat, sunt idei greu de acceptat fiindcă tot ce vedem 
pare bine aşezat şi fiindcă schimbările sunt atât de lente, 
încât nu se pot observa decât pe o scară de timp enormă, pe 
scara geologică, nu pe cea umană. Teoriile acestea sunt 
adevărate şi pot fi demonstrate. Printre altele, fiindcă 
fenomenele respective încă se petrec şi nu aparțin numai 
trecutului. 

Acolo unde azi vedem mari lanțuri muntoase, de mii de 
metri altitudine, înainte era o mare, de aceea pe culmile lor 
se găsesc fosile marine. Descoperirile acestea constituie 
dovezile. Se poate măsura cu precizie absolută cu cât se 
înalță în prezent. Chiar dacă pare incredibil, în fiecare an 
Europa se îndepărtează de America de Nord. Acest lucru 
este verificat şi măsurat în amănunt, însă nimănui nu-i 
trecuse prin minte aşa ceva până când un om de ştiinţă 
german, numit Alfred Wegener, a formulat, acum un secol, 
teoria derivei continentelor. 

Încă un exemplu: într-o situaţie de vid, adică dacă nu 
ținem cont de acțiunea atmosferei şi de forța de frecare, 
două obiecte trebuie să atingă solul în acelaşi timp, chiar 
dacă ne este greu să ne imaginăm că o bilă de plumb şi o 
bucată de hârtie ar cădea la fel. Galilei a realizat acest 
experiment aflat fiind în turnul din Pisa şi a demonstrat că 
se întâmplă aşa, fie că ni se pare logic, fie că nus. 

Să luăm acum un exemplu din teoria relativității». Calea 
Lactee, galaxia noastră, are un diametru de o sută de mii de 
ani-lumină, care reprezintă cât îi ia luminii să ajungă dintr- 
un capăt în celălalt. Cea mai apropiată galaxie este 


Andromeda, care se află destul de departe de marginea Căii 
Lactee, mai precis la două milioane şi jumătate de ani- 
lumină. Distanţa asta atât de mare ne taie cheful de a 
călători prin spaţiu, deoarece, dată fiind imensitatea 
spațiului sideral, nu vom ajunge vii nicăieri. 

În acest caz, teoria lui Einstein vine să ne dea o mână de 
ajutor. Dacă am călători cu o viteză egală cu cea a luminii 
(ceea ce nu va fi deloc uşor de atins), atunci am ajunge la 
Andromeda în doar cincizeci sau şaizeci de ani după 
măsurătorile calendarului de bord. Ca să atingem o viteză 
apropiată de cea a luminii ar trebui să accelerăm timp de un 
an la 1g, adică, accelerația gravitațională a Pământului, prin 
urmare nu am simți nimic ciudat. Dacă, odată ajunşi la 
Andromeda, copiii noştri, născuţi în spaţiu, ar vrea să se 
întoarcă pe planeta părinților lor, ar ajunge după cincizeci 
de ani... dar pe Pământ ar fi trecut şase milioane de ani de 
când ai lor ar fi pornit în călătorie. Cum este cu putință? Nu 
pare complet absurd şi nebunesc? Explicaţia însă e şi mai 
incredibilă de atât: odată cu creşterea vitezei de deplasare, 
timpul se dilată. Pare a fi scoasă din povestea lui Alice în 
Tara Minunilor. 

Teoria relativității, pe de altă parte, este o teorie 
ştiinţifică, şi aşa a fost de la bun început, fiindcă enunțarea 
ei implica felul în care putea fi confruntată cu faptele şi 
putea fi verificată. Niciunul dintre experimentele care s-au 
realizat de atunci nu a dezminţit-o. Rămâne în continuare 
valabilă. 

Nu mai este nevoie să explic aici şi mecanica cuantică (pe 
de altă parte, nu cred că aş putea să o fac cu acuratețe), 
căci, fireşte, este mult mai dificil de înțeles decât fizica 
tradițională care se studia pe vremea mea, deşi fizica 
cuantică este baza tehnologiei moderne şi a viitorului. 

Un alt exemplu că ştiinţa este opusă simțului comun al 
indivizilor şi că tocmai de aceea marile descoperiri par 


absurde la început este ideea că cineva poate muri nu 
pentru că ar fi fost deocheat ori pedepsit de pravila divină, 
explicaţii care le-au părut întotdeauna oamenilor mai logice 
şi mai raţionale, ci din pricina unor creaturi atât de mici, 
încât nu se văd cu ochiul liber (microbii). 

Ce să mai spunem despre teoria generației spontane? 
Până când Pasteur, chimistul francez, a demonstrat că 
aceasta era falsă, toată lumea credea că apar ființe vii în 
fiecare zi (într-o baltă, de exemplu) pornind de la materia 
fără viaţă. 

E nevoie, prin urmare, să fii supradotat ca să înţelegi 
ştiinţa”? Ştiinţa nu se adresează şi oamenilor de rând? 

Din fericire, nu este nevoie să ai o minte aleasă ca să fii 
om de ştiinţă, iar asta este o veste nemaipomenită, din cale 
afară de grozavă. La fel ca în alte domenii ale creației 
umane, trebuie să fii genial ca să concepi o teorie 
importantă, dar toți putem să o înțelegem şi să ne bucurăm 
de ea, chiar dacă nu dispunem de o inteligenţă ieşită din 
comun. Se poate ca ideea aceasta genială să ni se pară chiar 
simplă. Se spune că Thomas Hardy Huxley, cel mai aprig 
susținător al teoriei evoluționiste prin selecție naturală pe 
care Darwin l-a avut în timpul vieţii, a exclamat: „Ce prost 
am fost că nu m-am gândit înainte la asta!» Şi eu sunt în 
stare să mă bucur de muzica lui Mozart sau Bach, deşi nu- 
mi fac iluzii că aş fi fost în stare să o compun. 

S-ar putea crede că odată cu trecerea timpului, teoriile 
ştiinţifice şi explicaţiile devin tot mai complexe şi dificile, 
prin urmare că ne îndepărtăm de ele tot mai mult. Ne scapă 
ştiinţa printre degete? Ar trebui să renunțăm la a mai vrea 
să o înțelegem? 

Din fericire, lucrurile nu se petrec în felul acesta, 
deoarece explicaţiile sunt tot mai profunde şi, prin urmare, 
mai simple şi mai elegante, după cum se spune în lumea 
ştiinţifică. Cu cât ştim mai mult, cu atât mai simplu pare 


totul, iar micile detalii îşi pierd din importanță". Tocmai asta 
s-a întâmplat cu teoria plăcilor tectonice, care a dezvăluit 
funcționarea scoarței terestre într-un mod necunoscut până 
atunci, oferind explicații inclusiv despre vulcani şi 
cutremure. Datorită acestei mari sinteze unificatoare a 
geologiei, ultima mare sinteză geologică, universul rocilor 
este astăzi mai uşor de înţeles şi de studiat, nu mai dificil, şi 
ne produce mai multă plăcere să aflăm cum funcţionează 
Pământul. Acelaşi lucru se poate spune despre biologie 
după Darwin. Acum totul este mai simplu şi mai frumos 
când studiem lumea organică. lar asta le-o datorăm, în 
special, marilor genii, faptul că ne-au oferit atâta frumuseţe 
şi plăcere. Atâta fericire. 

Aşadar, haideţi să acceptăm teoria evoluției, care, ca orice 
teorie ştiinţifică, este provizorie şi va trebui perfecționată în 
prezent şi în viitor. Cu siguranţă că într-o măsură destul de 
mare. Dezbaterile care s-au ivit nu înseamnă că 
evoluționismul se îndreaptă spre o criză, ci că este actualizat 
permanent. 

Însă pentru ca o teorie să ajungă să fie pe deplin 
ştiinţifică trebuie să cuprindă cauza fenomenelor pe care le 
studiază. Teoria evoluției, enunțată de Charles Darwin, nu 
ar fi una ştiinţifică dacă s-ar limita să afirme că speciile se 
schimbă cu timpul şi nu ne-ar spune ce anume fac speciile 
ca să evolueze. În cazul acesta n-ar fi credibilă pentru 
nimeni. 

În opinia faimosului naturalist englez, motorul evoluţiei 
este selecția naturală. Este un concept foarte uşor de 
înțeles, aflat la îndemâna oricui, fiindcă se bazează pe 
analogia cu ceea ce se vede oricând la o fermă. 

Numele de selecţie naturală provine din faptul că 
procesul, mecanismul care impulsionează evoluția, seamănă 
cu cel folosit de-a lungul generaţiilor de agricultori şi 
fermieri pentru a îmbunătăți (în acord cu interesele lor) 


rasele de animale şi varietățile de plante. Şi atâta le-au 
schimbat, că abia dacă mai seamănă cu strămoşii lor 
sălbatici. 

Aşadar, gândea Darwin, dacă fermierul a putut în câteva 
mii de ani să transforme atât de mult speciile, atunci 
natura, care a avut la dispoziție un timp aproape infinit (nu 
mii, ci miliarde de ani), trebuie că a ajuns mult mai departe. 

Omul însă a acţionat în mod constant pentru a 
îmbunătăți rasele animalelor domestice şi plantele cultivate. 
Natura nu urmăreşte un scop, nu are un plan, prin urmare 
comparaţia între selecția naturală şi selecția artificială nu 
poate fi la fel de exactă. Avem nevoie de încă ceva pentru a 
înțelege evoluția. 


Dar ce motive putem invoca pentru a exclude de la bun 
început ideea că natura are un scop? 

Aceasta este o chestiune de principiu şi trebuie abordată 
pe îndelete înainte de a merge mai departe. Deţinătorul 
Premiului Nobel, francezul Jacques Monod, explică acest 
fapt într-un mod foarte clar în celebra sa carte Hazard şi 
necesitate. Eseu de filosofie naturală a biologiei moderne 
(1970): „Piesa de rezistență a metodei ştiinţifice — afirmă el — 
este postulatul obiectivității naturii”. 

Prin urmare, trebuie respinsă orice tentație de a 
interpreta fenomenele în termeni de cauze finale, de proiect. 
Dar care este explicația pentru rezistența aceasta? Ce 
anume ne înspăimântă într-atât? De ce a durat atât până să 
fie adoptat principiul obiectivității? 

Ştiinţa se bazează pe natura obiectivă şi neproiectivă (fără 
proiect) a lucrurilor, spune Monod. Gândirea magică 
preştiințifică, în schimb, atribuie intenţionalitate tuturor 
lucrurilor existente, cuprinzând aici nu numai animalele, ci 
şi plantele, pietrele, râurile, furtunile. În gândirea magică, 
totul este însuflețit. Forțele care operează peste tot pot fi 


binevoitoare cu noi sau pot fi ostile. Însă ostilitatea aceasta 
nu este lucrul cel mai rău, nu în asta rezidă dificultatea de a 
accepta principiul obiectivității naturii. Cel mai cumplit 
lucru, împotriva căruia se revoltă gândirea animistă şi pe 
care nu-l poate accepta, este ideea unui univers complet 
indiferent față de om. Indiferența aceasta produce vertij şi 
oroare, dar tocmai în această indiferență a universului față 
de noi rezidă gândirea ştiinţifică. Tot aceasta este cauza 
respingerii pe care o provoacă. 

Monod adaugă că se poate data cu precizie momentul 
istoric al descoperirii acestui postulat: a fost atunci când 
Descartes şi Galilei au enunțat principiul inerției. Nu 
înseamnă că înainte, pe vremea grecilor, nu existau rațiune 
sau logică, experiment sau observație, ci că progresul 
ştiinţific era imposibil fără acest principiu al obiectivităţii 
care a dus la toată dezvoltarea ştiinţifică din ultimele sute 
de ani. Nu se poate face abstracţie de el „nici măcar 
provizoriu, sau într-un mediu limitat, fără a depăşi limitele 
ştiinţei”. Nu se poate face nicio excepţie de la principiul 
obiectivității pentru specia umană. 

Aşa cum spuneam, este o chestiune de principiu, de 
stabilire a datelor problemei de la bun început, iar cartea de 
față intenţionează să se ridice pe acest eşafodaj, fără să se 
îndepărteze de el nici măcar „în mod provizoriu sau într-un 
regim limitat”. Principiul obiectivității naturii nu admite 
excepții, ci reprezintă un punct de plecare. Nu se ajunge la 
el, se începe cu el. Înseamnă un a priori. După cum spune 
Monod: „Un postulat pur, întotdeauna imposibil de 
demonstrat, pentru că, fireşte, este imposibil de imaginat un 
experiment care poate să dovedească nonexistența unui 
proiect, a unui scop urmărit, în oricare parte a naturii”. 

Pascal Wagner-Egger, împreună cu colegii săi, a ajuns la 
concluzia că există o legătură cognitivă (mentală) între 
teoriile conspiraţioniste (cum ar fi asasinarea lui Kennedy 


sau aceea că omul nu a ajuns niciodată pe Lună), 
ezoterismul, pseudoştiințele (mai degrabă antiştiințele) şi 
gândirea teleologică (sau finalistă). Tipul acesta de gândire, 
ca să ne amintim, se defineşte prin atribuirea unui scop şi a 
unei cauze finale tuturor întâmplărilor şi lucrurilor, mai 
exact, fenomenelor naturale şi lumii în ansamblul ei, 
inclusiv celei a omului. Este vorba de un mod de gândire 
copilăresc, un raționament clar infantil, dar care 
supravieţuieşte până la vârsta adultă sub forma credințelor 
şi intuițiilor. Până la urmă, nu este altceva decât un mod de 
a căuta explicaţii facile, bazate pe cauze finale, pentru 
fenomene care sunt de fapt foarte complexe. Trebuie 
întotdeauna să existe o intenţie în spatele evenimentelor, a 
lucrurilor care se petrec. Trebuie să găsim un sens oricărui 
lucru. 

Prin urmare, metoda ştiinţifică exclude, de la bun 
început, presupunerea că natura are vreun scop, dar nu ne 
lasă pradă vidului, nimicului sau ignoranței depline, fiindcă 
înlocuieşte finalitățile cu legi, scopurile cu cauze. Nu există 
niciun proiect în lumea fizică căruia să-i aparținem, nu 
există o voință pentru ca un lucru sau un altul să se 
întâmple, există însă legi ale materiei care îi reglează 
funcționarea. Reguli care pot fi cunoscute de mintea 
animalului-om. Ştiinţa aspiră să înțeleagă cum funcționează 
lumea, care sunt legile ei, dar nu are nici cea mai mică 
intenţie de a-i atribui vreun sens (o semnificaţie) filosofic 
sau moral. 

După cum spunea marele biolog evoluționist american 
George C. Williams, să ne imaginăm că Soarele există cu 
scopul de a lumina Pământul. Dacă acesta e scopul lui, de 
ce este atât de mare şi atât de departe? Şi-ar face la fel de 
bine treaba de a ne asigura existenţa şi dacă ar fi mai mic şi 
mai aproape. Ar fi mai eficient aşa. Majoritatea razelor 
solare se pierd în spaţiu - nu sunt folosite - pentru că 


Soarele este o sferă. Orice inginer l-ar fi creat, ar fi făcut-o 
sub forma unui disc luminos (cu o singură față), mult mai 
mic şi mai apropiat. 

Oare nici ființele vii nu au niciun scop? Cum ne explicăm 
atunci uimitoarea lor perfecțiune? E totuna o planetă care 
se roteşte în jurul Soarelui sau o bucată de cuarț cu un 
animal sau o plantă? 

S-ar putea crede că toată opera lui Darwin constituie un 
raționament împotriva teoriei unui predecesor englez, 
William Paley, autorul cărţii intitulate Natural Theology 
(1802), în care argumenta existența proiectului lumii 
organice. Exemplul cel mai bun este ochiul omenesc, cu 
nemaipomenita sa perfecțiune tehnică. A nega că a fost 
proiectat de o ființă inteligentă (Dumnezeu) ar fi ca şi cum 
am găsi pe drum un ceas şi, în loc să ne gândim că a fost 
făcut probabil de un ceasornicar înțelept, am ajunge la 
concluzia că a fost acolo dintotdeauna, ca o piatră, adaugă 
Paley. Necesitatea existenței unui creator este ceea ce-l 
deosebeşte pe Darwin de Paley - şi de toți cei care i-au 
urmat... 

Am impresia că Paley este cel mai de seamă reprezentant 
al bunului-simț aplicat faptelor naturiis. Raționamentul lui 
se bazează pe o analogie, o metaforă. Dacă organismele, şi 
în special animalele, seamănă cu nişte maşinării, atunci 
trebuie să fie produsul unui autor asemănător nouă, al unui 
inginer. De vreme ce creaturile vii sunt mult mai bine 
realizate decât maşinăriile noastre (şi cu atât mai mult decât 
maşinăriile de la începutul secolului al XIX-lea), autorul lor 
trebuie să ne fie superior nouă, ființelor umane. 

Ciudat este totuşi că argumentul acesta se întoarce chiar 
împotriva lui Paley, fiindcă maşinăriile făcute de om sunt, 
într-o oarecare măsură, mai bine puse la punct decât cele 
biologice. Am să explic. În ciuda nemaipomenitelor prestații 
(performances, cum spune Monod), când le observăm 


îndeaproape, ies la iveală şi multe improvizații în anatomia 
ființelor vii, erori absurde, de neînțeles, pe care niciun om 
nu le-ar fi comis la proiectarea unui model industrial. Este 
de înțeles, deoarece inginerul lucrează pe hârtie sau pe 
ecranul unui calculator pornind de la zero. În schimb, 
speciile biologice pornesc transformând alte specii 
precedente, iar acest lucru este evident. Aşa cum a afirmat 
foarte plastic cineva (francezul François Jacob, deținător al 
Premiului Nobel împreună cu Jacques Monod), evoluția 
bricolează:s. După cum o să vedem ceva mai târziu, tocmai 
ochiul uman este un bun exemplu de proiect improvizat. 

Monod, în cartea sa Hazard şi necesitate, face un 
interesant experiment mental. Îşi imaginează că, din spațiu, 
primim vizita unor artefacte programate de informaticieni 
extratereştri, care nu ştiu nimic despre biologie. Un astfel de 
artefact ar ateriza în pădurea de la Fontainebleau şi ar 
analiza două tipuri de obiecte: casele şi pietrele. Urmând 
criteriile simetriei, simplităţii geometrice şi repetiției, ar 
ajunge la concluzia că rocile sunt obiecte naturale (nu 
găseşti două la fel şi sunt complet neregulate ca formă, fără 
niciun şablon), iar casele sunt obiecte artificiale (formă 
simplă, regulată şi repetată). Coborând camera înspre 
obiecte şi mai mici, ar da peste un stup de albine, iar 
programul pe care-l conţine i-ar spune că este opera unui 
creator. Apoi, dacă ar studia albinele şi ar vedea că sunt 
toate la fel până în cel mai mic amănunt, ar ajunge la 
concluzia că aceste minunate maşinării au fost produse în 
serie şi că industria de pe Terra este superioară celei de pe 
planeta sa! 

Simetria şi repetiţia sunt două caracteristici ale ființelor 
vii, dar şi ale maşinilor, prin urmare cum ar putea 
programul extraterestru să facă deosebirea între artificial şi 
biologic? Soluţia ar fi ca artefactul extraterestru să fie 
capabil să cerceteze nu numai obiectul în sine, aşa cum 


arată (de exemplu, albina), ci şi originea, istoria şi modul 
său de alcătuire: cum s-a format. Mai precis, ar trebui să 
afle dacă forțele care l-au creat acţionează dinafară sau 
dinăuntru. Stupul a fost fabricat exercitând o acțiune din 
afară, ca în cazul unui vehicul, al unei locuințe, al unei 
toporişti preistorice din piatră, al unei pânze de păianjen 
sau al digului unui castor, în timp ce albina a fost 
construită de forțe morfogenetice (creatoare de forme) care 
acționează dinăuntru. 

Organizarea albinelor este extraordinar de complexă, 
lucru care nu ar trece neobservat de un program de 
explorare proiectat de un informatician extraterestru, pentru 
care „organizarea” şi „informațţia” ar fi termeni strâns legaţi, 
aproape echivalenți. De unde îi vine atunci informația 
albinei, vă întrebaţi? Care este sursa ei? Dacă albina a 
primit informaţia, trebuie să existe un emițător de la care a 
fost trimisă. Răspunsul se află la capătul timpului: 
emițătorul este o ființă identică cu receptorul informației. 
Astfel s-a descoperit proprietatea reproducerii invariate sau 
invarianța, care caracterizează ființele vii: capacitatea de a 
transmite de la o generaţie la alta informaţia care 
corespunde structurii sale (prin ADN). 

Însă, iar aici intervin eu, dacă vehiculul de explorare 
extraterestră ar fi analizat în amănunt ingineria oricărui 
animal, nu ar fi fost nevoie să zăbovească pentru a 
descoperi dacă este construit din afară sau dinăuntru, nici 
care este sursa sa de informație, deoarece o analiză 
amănunțită a structurii animalului ar arăta că este plin de 
imperfecțiuni şi incoerențe în proiectul şi organizarea 
pieselor, de probleme de inginerie prost rezolvate, de 
improvizații, şi că, prin urmare, trebuie să fie rezultatul 
evoluției biologice. 

Filosoful Karl Popper afirma că viața se poate defini ca „o 
rezolvare a problemelor” şi că ființele vii sunt singurele 


entități care soluţionează probleme pe lumea asta. Într- 
adevăr, nu putem aplica definiția aceasta niciunei alte 
entități (sau existente). Nimic din ce nu este viu nu rezolvă 
probleme, cu excepția maşinăriilor, care au fost create de 
fiinţe vii, de oameni, şi a căror extensie sunt. Dar roboții nu 
au autonomie ca organismele, nu se repară singuri şi nu se 
reproduc. 

Teoria lui Darwin demonstrează, în special, cum se poate 
crea un proiect funcțional în biologie (un proiect care să 
servească unei funcții corecte şi practice), fără ca în spatele 
lui să existe un proiectant. Cum se face că evoluția nu 
caută, mânată de voinţă, soluții la problemele ființelor vii... 
dar le găseşte. 


În ce fel ar explica oare Darwin că natura creează 
proiectul biologic fără să-şi propună? Este o teorie 
complicată care necesită multe cunoştinţe de matematică şi 
filosofie? 

Deloc. Raționamentul lui Darwin este foarte simplu. În 
fiecare generaţie se nasc mai mulți indivizi decât poate hrăni 
natura. Rezultatul inevitabil va fi că se va isca o luptă 
pentru supraviețuire din care vor ieşi victorioşi cei mai 
puternici; copiii le vor moşteni calităţile şi, astfel, speciile 
vor progresa generație după generație în mod imperceptibil, 
dar susținut. Să devii mai bun înseamnă să ai şanse mai 
mari de supraviețuire”. 

Lupta aceasta nu este, în mod necesar, o confruntare 
nemiloasă, corp la corp între indivizi („nature red in tooth 
and claws, cum spune celebrul poet Tennyson), ci mai 
degrabă o competiție pentru resursele disponibile, care sunt 
foarte variate: alimente, adăpost, partener etc. Pentru 
plantele care cresc pe solul unei păduri tropicale, aşa- 


6 „Natura cu colți şi gheare însângerate.” În engl. în orig. (N.t.) 


numitul factor-limită de toleranță: din Ecologie nu este altul 
decât lumina, care abundă deasupra coroanelor copacilor şi 
care dedesubt abia dacă este de găsit. 

Mai sus-menționatul George C. Williams face o analogie 
interesantă între instrumentele realizate de oameni şi 
proiectul biologic creat de natură. Într-adevăr, spune el, în 
spatele oricărui instrument, fie că e un ceas, un cârlig, un 
creion, o cafetieră sau un aparat de fotografiat (echivalentul 
industrial al ochiului uman), există un proiect inițial, dar şi 
multe experimente, încercări şi eşecuri. Când este lansat pe 
piață un articol nou, chiar dacă este un produs virtual cum 
ar fi un program de calculator, utilizatorii îl experimentează, 
iar producătorii sunt atenți la rezultate pentru a îmbunătăți 
următoarea versiune a acestuia (sau a softului respectiv), 
dacă nu vor să le-o ia înainte concurența. 

În cadrul evoluției unui dispozitiv există aşadar două faze: 
i) proiectul inițial pornind de la zero; ii) probele ulterioare şi 
erorile. Proiectul nu este totul: rezultatele sunt foarte 
importante. 

În evoluţia biologică totul înseamnă succes sau eşec, nu 
există proiect de pornire, dar există variația naturală a 
indivizilor (fiindcă nu sunt doi la fel) şi reproducere sexuală. 
Acum urmează experimentarea practică, pentru a se vedea 
care este mai bun, şi astfel modelele se schimbă, devenind 
tot mai eficiente în sensul că rezolvă de fiecare dată mai bine 
problemele indivizilor. După cum spunea Francois Jacob, 
oamenii învață în viață din succese la fel de mult ca din 
nereuşite, dar evoluția învață numai din succese. Selecția 
naturală nu îți dă o a doua şansă. Cel care se naşte cu o 
constituție inadecvată este condamnat să nu aibă 
descendenți». 


Şi munţii s-au ridicat încetul cu încetul, râurile au săpat 
albia despicând solul, iar mareele au format plajele într-un 


timp îndelungat. Şi au făcut-o fără să aibă vreun scop, doar 
datorită forțelor subterane ale  tectonicii, creatoarele 
reliefului, datorită eroziunii care distruge tot şi îşi are 
originea în atmosferă. Prin urmare, nu-i aşa că tot ce există 
evoluează? Nu avem de-a face cu o evoluție geologică 
similară cu cea biologică? De ce este specială evoluția 
organică? 

Darwin datorează o parte foarte importantă a teoriei 
evoluției organice cărților geologului scoțian Charles Lyell, 
care descria lumea într-o perpetuă, dar aproape 
imperceptibilă schimbare, astfel încât forțele naturale ale 
Pământului, acționând puţin câte puţin, reuşesc să producă 
nişte rezultate uimitoare. Tânărul Darwin a fost atât de 
impresionat de gândirea geologică, încât năzuia în adâncul 
sufletului să fie un Lyell al biologiei. Fără să cunoaştem 
opera  geologului scoțian este imposibil să înțelegem 
gândirea evolutivă a lui Darwin». 

Cu toate acestea, dincolo de analogie, între minunățţiile 
regatului animal şi cele ale geologiei există o diferență 
uriaşă, care nu l-a lăsat indiferent pe Darwin. Fiinţele vii se 
adaptează la modul lor de viață, rocile nu. Organele 
animalelor şi ale plantelor îndeplinesc anumite funcţii (sunt 
funcționale), pe când mineralele din compoziţia rocilor nu au 
nicio misiune. Conceptul de adaptare» se aplică numai în 
biologie, nu se foloseşte niciodată în geologie. 

De fapt, pe Darwin îl uimea nu numai perfecțiunea» 
ființelor vii — care ne par perfecte, fiecare în felul ei —, ci şi 
corespondența extraordinar de precisă - potrivirea - care 
există între specii şi modul de viață propriu fiecăreia, „locul 
său în economia naturii, ceea ce astăzi numim nişă 
ecologică. 

Nişa ecologică este comparată», de obicei, cu un fel de 
ocupație a speciilor (prin asemănare cu îndeletnicirile 
tradiționale ale omului), modul lor de a-şi câştiga traiuls, 


ceea ce nu condiționează doar anatomia animalelor, ci şi 
fiziologia şi comportamentul lor - care fac parte tot din 
ocupaţie. Numele ciocănitorii, al păsării-croitor sau al 
vulturului-pescar fac referire, evident, la diverse profesii. 
Într-un mod asemănător, în lumea mecanicii şi a industriei, 
ce este surprinzător la o maşinărie cum e ceasul nu sunt 
rotițele care se învârt atât de bine, ci faptul că mecanismul 
său face ca limbile să indice ora exactă cu atâta precizie. Or, 
este de la sine înțeles că unui storcător de portocale nu i se 
cere să arate ce oră e. Perfecțiunea sa este de altă natură. Şi 
tot aşa am putea analiza diverse maşinării create de om cu 
diverse scopuri, fiecare cu o sarcină anume de îndeplinit şi 
un loc în nişa de piață. 

Cât priveşte adaptarea în regnul animal, exemplul 
preferat al lui Darwin este cel al ciocănitoarei, o 
profesionistă a extragerii de larve din trunchiurile copacilor. 
Pe Darwin îl uimea în aceeaşi măsură capacitatea unor 
specii de broaşte tropicale de a abandona balta şi de-a se 
urca în copaci. Broaşte de copac asemeni păsărilor! Iar din 
rândul plantelor, îl fascinau cele care produc semințe cu 
cârlig pentru a fi transportate departe, stând agăţate în 
părul oamenilor sau în blana animalelor, sau plantele care 
produc semințe cu un fel de puf ca să se răspândească prin 
aer. Exemplele date de Darwin, după cum se poate observa, 
erau dintre cele mai obişnuite, dar dacă stăm şi ne gândim, 
sunt uimitoare. 

„Legea selecției naturale”, după cum a numit-o Darwin, 
explică cel mai bine că adaptarea nu are pereche şi nici 
alternativă în ştiinţa biologiei. Principala problemă pe care a 
vrut să o rezolve naturalistul englez nu era perfecțiunea, în 
general, ci adaptarea pentru fiecare caz concret. Darwin era 
mândru pentru că găsise legea aceasta şi credea, nici mai 
mult, nici mai puţin, că rezolvase misterul misterelor» 
(amintiți-vă de citatul de la începutul acestei cărți). 


Acesta este adevăratul merit al lui Darwin: faptul că a 
oferit o explicaţie, o cauză, un motor al evoluției. Darwin nu 
a fost primul care să apere teoria evoluţiei, au fost şi alții 
înaintea lui, dar a fost primul care a propus teoria evoluției 
prin intermediul selecției naturale. Trebuie spus aici că un 
alt englez, Alfred Russel Wallace, a ajuns la aceeaşi 
concluzie în aceeaşi epocă şi, prin urmare, este coautor al 
teoriei, însă Darwin a făcut mult mai mult decât să 
argumenteze şi să apere în fața comunității ştiinţifice ideea 
pe care o împărtăşeau amândoi. De aceea a câştigat premiul 
cel mare: acel ism la finalul numelui de familie Darwin, cu 
care ne referim la teoria evoluţiei prin selecție naturală sau 
darwinism. 

Voi vorbi pe larg şi despre Wallace în cartea de față, 
fiindcă versiunea sa despre evoluționism nu este întocmai 
aceeaşi cu cea a lui Darwin, în special în ceea ce priveşte 
originea speciei noastre şi a inteligenței sale. 


Aşadar, în concluzie, evoluționismul nu este totuna cu 
darwinismul? Există alternative ştiinţifice la evoluționismul 
darwinist? 

Darwin a fost precedat în cadrul evoluționismului de un 
francez, Jean-Baptiste Lamarck, care a murit la Paris când 
Darwin avea douăzeci de ani şi studia la Universitatea din 
Cambridge. Lamarck a propus o explicaţie pentru evoluția 
speciilor care pare a fi în acord cu bunul-simț al nostru. 
După părerea lui Lamarck, animalele sunt cele care se 
schimbă de-a lungul existenţei pentru a supraviețui, iar în 
felul acesta specia devine superioară pe termen lung. Este 
arhicunoscut exemplul girafei cu gât scurt care se forțase 
probabil să ajungă la frunzele din copacii înalți, o resursă 
trofică ce nu poate fi obţinută de restul cvadripezilor. 
Niciunul nu ajungea cu gura atât de sus. 


Conform lui Lamarck, progresele pe care le realizează 
fiecare individ de-a lungul vieții pentru a-şi îmbunătăți 
adaptarea nu se pierd, prin urmare, copiii nu pleacă de la 
zero, ci moştenesc deja progresele părinților săi. În 1940, 
don Gregorio Marañón încă era de părere că bărbații au 
părul mai scurt decât femeile (sau, cel puţin, aşa avea el 
impresia) deoarece după mii de ani în care îşi tunseseră 
părul ca să nu-i deranjeze la vânătoare, ajunseseră să se 
nască cu părul mai scurt decât femeile (care nu aveau 
activități atât de dure). Acest exemplu seamănă cu cel al 
chinezoaicelor, explică tot Marañón, care au labele 
picioarelor mai mici din naştere fiindcă de-a lungul 
nenumăratelor generații nu au fost nevoite să plece de acasă 
ca să lucreze şi purtau încălțări strâmte». 

Teoria lui Lamarck le oferă indivizilor, iar nu selecţiei 
naturale, rolul de protagonişti, şi de aceea este 
reconfortantă. În schimb, nu se aplică în cazul plantelor, 
despre care nu se poate spune că se străduiesc. Sunt şi 
unele caracteristici ale animalelor care, în mod clar, nu sunt 
produsul voinței indivizilor, cum ar fi culoarea pentru 
camuflaj sau cele menite să atragă partenerul sau să-i 
intimideze pe agresori. Să dăm încă un exemplu, tot din 
savana africană, precum acela cu girafa. Se spune că 
elefanții africani au colții tot mai mici fiindcă vânătorii 
preferă elefanții cu colții mari. Dacă ar fi adevărat, 
mecanismul care se află în spatele scurtării colților nu ar 
avea nimic de-a face cu voința elefanților. Nu ei decid» dacă 
au colți pentru a se apăra de vânători. Întâmplarea face, pur 
şi simplu, ca indivizii care prin constituția lor genetică au 
colții mai mici să aibă şanse mai mari de supraviețuire în 
cazul vânătorii şi să-şi transmită genele (care determină 
colții mici). Explicaţia este dată, astfel, de teoria selecţiei 
naturale a lui Darwin şi Wallace. 


Oricât de atrăgătoare e teoria lui Lamarck, ea este falsă, 
pentru că nu este posibil ca schimbările care se produc într- 
un organism de-a lungul vieții să modifice genele care se 
transmit. Lamarck nu ştia nimic despre gene, nici Darwin 
de altfel, dar legea biologului englez este adevărată, iar cea a 
francezului, complet falsă. Prin urmare, fiecare individ se 
naşte diferit fiindcă genotipul său este diferit, iar mai târziu, 
de-a lungul vieţii, selecția naturală acționează ca un filtru, 
ca o sită. În plus, din când în când, se petrec mutații în 
interiorul genelor - schimbări ale destinului - care produc 
modificări ale organismelor ce trec prin sita selecției 
naturale. 

Încă o dată, bunul-simţ, care s-ar situa de partea lui 
Lamarck de data aceasta, ne duce pe marginea prăpastiei. 
Teoria lui Lamarck pare probabil foarte intuitivă (în timp ce 
teoria lui Darwin pare contraintuitivă), fiindcă mi-am 
petrecut viața explicând că evoluția nu se produce după 
modelul francez, prin moştenirea caracterelor dobândite, ci 
aşa cum a spus englezul (prin selecție naturală). Şi încă 
simt nevoia să explic şi în cartea aceasta, chiar dacă o fac 
doar pe câteva pagini. 


Ziua a treia 


În care apare în sfârşit viața pe Pământ... Cum s-a 
întâmplat? Era un fenomen puțin probabil sau o consecință 
inevitabilă a chimiei organice? Există multă viață în cosmos? 
Câtă inteligență extraterestră există? De ce extratereştrii nu 
au venit să ne viziteze de atât timp? 


Se descoperă tot timpul noi şi noi planete (deja se cunosc 
în jur de patru mii), în sisteme solare diferite de al nostru, 


iar numărul lor creşte într-un ritm accelerat. În curând le 
vom număra cu zecile de mii. Toate sunt în galaxia noastră, 
Calea Lactee (care este dotată cu vreo trei sute de mii de 
milioane de sori!), dar numai biologilor pare să le pese de 
asta. Restul galaxiilor din univers, sute de miliarde, sunt 
mult prea îndepărtate ca să aflăm vreodată dacă există viață 
pe vreuna dintre ele. 

Căutarea unor tărâmuri noi este o aventură fascinantă pe 
care suntem norocoşi să o putem urmări în direct, de-a 
lungul scurtei noastre vieți. Peste cinci sau zece ani e posibil 
să se descopere planete de aceeaşi mărime şi care primesc 
aceeaşi cantitate de lumină şi căldură de la Soare ca a 
noastră, pe care ar putea să existe apă în stare lichidă şi 
atmosferă, ambele fiind, dacă nu cumva greşesc, condiţii 
necesare pentru viață (pentru orice formă care se poate 
numi „viață”). Putem astfel să răspundem la una dintre cele 
mai importante întrebări ale omenirii de când a început să 
caute răspunsuri. 

Câte dintre aceste planete vor putea găzdui ființe vii? 
Care este rețeta vieții pe alte planete? Oare se împarte în 
regnuri ca la noi: bacterii, protist, fungi, plante şi animale? 
Pe câte planete or trăi oare ființe inteligente, civilizaţii 
tehnologizate, chiar şi călători în spațiu? Apariţia vieții 
inteligente este oare un fenomen extraordinar, ieşit din 
comun? E puţin probabil. 


Se poate afirma că fiecare om de ştiinţă care a reflectat la 
tema aceasta are propriul său răspuns şi că toate împreună 
formează un spectru foarte larg. Voi începe cu cel al unui 
paleontolog, americanul George Gaylord Simpson, pe care îl 
admir foarte mult (lucru evident în cartea de față), atât 
pentru inteligența şi cunoştinţele sale, dar mai ales pentru 
extraordinara sa intuiție. Simpson s-a numărat printre 
înnoitorii darwinismului clasic, incluzând în doctrina 


evoluționistă cunoştinţele de paleontologie care se 
acumulaseră încă de pe vremea lui Darwin şi eliminând, 
totodată, ideile greşite care proliferaseră în rândul 
paleontologilor. 

În 1964, în plină febră a extratereştrilor şi a farfuriilor 
zburătoare, Simpson, care era nici mai mult, nici mai puţin, 
decât cel mai prestigios paleontolog la acea vreme, a devenit 
un fel de baubau din pricina unui articol ce a căzut ca un 
duş rece peste cei care credeau în marțieni şi alți omuleți 
verzi (încă mai există astfel de creduli). 

Simpson se plângea că în discuţiile despre posibila 
existență a extratereştrilor, paleontologilor nu li se dădea 
cuvântul, deşi ei sunt cei mai în măsură să comenteze 
subiectul respectiv, prin urmare s-a hotărât să-şi spună 
părerea în acel celebru articol la care am făcut referire. În 
treacăt fie vorba, sunt întru totul de acord cu el că noi, 
paleontologii, avem multe puncte de vedere de exprimat în 
dezbaterea aceasta, după cum sper să arăt în cartea de față. 

Articolul său se intitula „Despre  non-prevalența 
umanoizilor”» şi afirma mai mult sau mai puţin că nu este 
deloc probabil să existe ființe asemănătoare cu noi pe alte 
planete, deoarece, ca acest lucru să fie posibil, ar fi trebuit 
să fie îndeplinite, una după alta, aceleaşi condiţii ambientale 
care au existat pe Terra de-a lungul a patru miliarde de ani 
pentru ca într-un final să apară Homo sapiens (şi restul 
speciilor din actuala biosferă). Asta înseamnă mari deplasări 
ale maselor continentale, impactul meteoriţilor, ridicarea 
uriaşelor lanțuri muntoase şi schimbările climatice 
neobişnuite ce cuprind glaciațiuni apocaliptice. 

În alte locuri, istoria vieţii a fost dominată probabil de 
contingență, adică de accidente istorice, de circumstanțele 
care determină viața, dar care nu fac parte din biologie. Sau, 
ca să folosim o metaforă din teatru, există actori cu un rol 
decisiv în piesă, şi aceştia sunt factorii geologici şi 


astronomici. Nu se întrevede, de fapt, nicăieri un scenariu al 
istoriei, spectacolul care se joacă pare să răspundă unei 
permanente improvizații. 

În „Despre non-prevalența umanoizilor”, Simpson scrie 
astfel: 

Registrul fosilelor indică în mod clar că nu există o 
axă centrală care să ghideze constant evoluția cu un 
scop anume, de la protozoare la oameni. Dimpotrivă, au 
existat ramificații continue şi extrem de încâlcite, astfel 
că, oricum am parcurge drumul printre acestea, există 
schimbări bruşte de direcţie şi de ritm ale evoluției. 
Omul se află la capătul uneia dintre ultimele ramuri. 


Dar asta nu este tot. De-a lungul timpului geologic, viața 
nu s-a desfăşurat de parcă ar fi respectat un plan infailibil, 
care garanta succesul. Dimpotrivă, au fost o mulțime de 
greşeli, multe încercări eşuate, de vieți inutile şi irosite, 
multă extincție: 


Cu atât mai mult, nu vedem că viața s-a extins pur şi 
simplu, ramificându-se din ce în ce mai tare, sporindu-şi 
diversitatea, până la apariția organismelor care trăiesc 
astăzi. Dimpotrivă, primele forme de viață, în marea lor 
majoritate, au dispărut fără să aibă urmaşi. 


Ceva mai încolo, trage concluzia Simpson: „Dacă evoluția 
este proiectul de creație (modul de a crea) al lui Dumnezeu — 
o poziție pe care un om de ştiinţă nici nu o poate accepta, 
dar nici nu o poate nega —, atunci Dumnezeu nu urmăreşte 
un scop precis”. 

Ca să rezumăm această lungă demonstrație, pentru 
Simpson şi pentru restul neodarwiniştilor, circumstanțele 
externe au determinat cursul evoluţiei. Aceşti oameni de 
ştiinţă neagă complet existenţa forțelor interne (şi de natură 
necunoscută) din organisme, aşa cum propuneau apărătorii 


teoriilor vitaliste. Principalul motiv, după cum ştim, este că 
selecția naturală, agentul schimbării, nu urmăreşte un scop 
precis: evoluţia este oportunistă şi improvizează. Şi dacă 
totul ține de contingenţă şi circumstanțe, cum ne-am putea 
aştepta să se repete istoria vieții pământene altundeva? 


Dacă Simpson reprezintă o extremă a spectrului 
dihotomiei dintre contingenţă şi necesitate în evoluție, cine 
reprezintă extrema cealaltă? 

Este adevărat că vorbele lui Simpson au reprezentat o 
piatră de temelie pentru generaţii întregi de biologi, însă, în 
ultimii ani, un paleontolog a îndrăznit să-l înfrunte. Este 
vorba de profesorul Simon Conway Morris, de la 
Universitatea din Cambridge. Specialitatea lui este chiar 
explozia cambriană, despre care vom vorbi mai târziu, 
momentul în care îşi au originea cele mai multe grupe mari 
de animale actuale şi fosile. 

Într-o carte recentă:, Conway Morris afirmă: „Chiar şi în 
rândul mamiferelor, fără să ne referim la arborele vieţii în 
ansamblul său, oamenii reprezintă o mică ramură a uriaşei 
arborescenţe (în mare parte fosilă). Fiecare specie vie este 
descendența pe linie directă a unui şir enorm de strămoşi 
dispăruți, însă evoluţia în sine nu este absolut deloc 
liniară”. 

Nu sună exact la fel ca vorbele lui Simpson pe care le-am 
citat mai sus, rostite cu ceva mai bine de cincizeci de ani 
înainte? Cu toate acestea, deşi niciunul dintre ei nu este 
direcționalist, ci adeptul încâlcitului arbore al vieții, poziţiile 
celor doi autori sunt complet diferite cu privire la rolul 
contingenței (circumstanţele, imprevizibilul) în evoluție. De 
fapt, spre deosebire de Simpson, colegul său mai modern 
Conway Morris e de părere că evoluţia, în întregul său, este 
previzibilă şi că apariția umanoizilor pe planeta noastră era 


inevitabilă. După duşul rece al lui Simpson, lucrurile au 
devenit din nou interesante. 

Dar cum este posibil ca în chestiunea originii 
umanoizilor, acest paleontolog să reprezinte extrema opusă 
față de determinism, deşi nu crede în evoluţia cu un scop în 
sine? De ce nu se situează de partea lui Simpson şi de ce nu 
crede că apariția unei ființe asemănătoare nouă, aici sau pe 
oricare altă planetă pe care există viață, depinde atât de 
mult de anumite circumstanţe încât nu poate fi prevăzută? 

Pentru început, în opinia paleontologului Conway Morris, 
este foarte dificil să existe şi alte tărâmuri cu viață, de vreme 
ce condiţiile pentru apariția acesteia sunt atât de exigente, 
încât probabilitățile ivirii ei sunt aproape nule ori 
neînsemnate. Aici, Conway Morris merge mână-n mână cu 
Simpson şi contrar opiniei generale, care susține că trebuie 
să existe viață în multe locuri din galaxie, ca să nu spunem 
din univers, căci în ciuda faptului că probabilitățile de 
apariție sunt infime, numărul de planete trebuie că este 
infinit. Astronomic. Conway Morris a studiat problema în 
profunzime şi o dezbate în cartea sa Life's Solution: 
Inevitable Humans in a Lonely Universe (2003)7, plecând de 
la o cantitate uriaşă de date. 

În al doilea rând, Conway Morris crede că era inevitabilă, 
în cele din urmă (şi, fireşte, după mult timp), evoluţia 
umanoizilor odată cu apariția vieţii pe planeta noastră. Dacă 
viața ar fi apărut altundeva - chestiune pe care Conway 
Morris o consideră imposibilă - şi dacă extratereştrii s-ar 
hotări să ne viziteze, aceştia ar fi, pe sub piele, asemenea 
nouă, adică, structural vorbind, ar fi ca noi, independent de 
aspectul exterior, epidermic, pe care l-ar putea avea. 


7 Soluţia vieţii: oamenii inevitabili într-un univers singuratic în engl. în 
orig. (N.t.) 


Pe scurt, suntem probabil singuri într-un univers pustiu, 
însă apariția noastră aici era inevitabilă deoarece, încă de la 
bun început, viața cuprindea inteligența (inteligența era 
„inerentă” vieţii, explică el). Aceasta este şi soluţia lui 
Conway Morris pentru faimosul paradox al lui Fermi 
(enunțată de Enrico Fermi, deținător al Premiului Nobel 
pentru Fizică): dacă există atât de multă viață în univers 
după cum spun savanții, unde se află? (Unde stau ascunşi 
extratereştrii? Unde sunt ei?) Pentru Conway Morris, ei pur 
şi simplu nu există, şi tocmai de aceea n-a venit niciun E.T. 
să ne viziteze. 

Să nu uităm că Simpson vorbea în următorii termeni: 
„Dacă evoluţia este planul creației lui Dumnezeu - afirmație 
pe care un om de ştiinţă ca atare nici nu o poate accepta, 
nici nu o poate nega - atunci Dumnezeu nu urmăreşte un 
scop precis”. Ar putea exista un creator care să creeze cu 
ajutorul evoluţiei, dar fără un scop final? Nu este un 
paradox? 

Nu neapărat. 

Chiar dacă nu vede scopul în evoluție, Conway Morris 
susține teoria sa dublă: 

i) viața era posibilă numai pe planeta noastră; şi ii) 
evoluția trebuia să conducă inevitabil la o ființă gânditoare 
cum este Homo sapiens, are implicații metafizice şi este 
compatibilă cu ideea creației. 

În cele ce urmează nu voi trata chestiunea presupuselor 
implicații metafizice la care face referire Conway Morris 
pentru că, la fel ca Simpson, sunt de părere că asta nu ţine 
de domeniul ştiinţei şi, în plus - ca să fiu foarte sincer — 
pentru că eu nu văd care sunt aceste implicaţii metafizice. 
Dar mă interesează dubla teorie a lui Conway Morris, despre 
care voi vorbi de-a lungul cărții. 

Numai la final, în epilog, voi discuta tema metafizică, iar 
de vreme ce cititorul m-a însoțit în această călătorie, va 


putea judeca de unul singur dacă am expus bine toate 
aceste teorii contradictorii. 

Dar gata cu speculațiile. Să o luăm cu începutul, cu 
originea vieții. Se poate considera că seamănă oarecum cu 
Big Bangul care a dat naştere universului? 

Originea vieţii şi originea universului sunt două dintre 
cele trei mari origini care ne interesează pe noi toți. A treia 
este, inevitabil, originea gândirii raționale. Şi a gândirii 
iraționale, aş adăuga; adică a gândirii magice, a fanteziei, a 
viselor, a miturilor, a creației artistice, care reprezintă, în 
mod exclusiv, patrimoniul umanității. 

Ştim acum că aceste trei origini sunt succesive şi că nu s- 
au petrecut într-un gest unic de creaţie: al lumii, al vieţii şi 
al gândirii omului. Datorită celei de-a treia, materia începe 
să se înțeleagă pe sine. 

Big Bangul cu care a început universul a însemnat un 
adevărat punct de pornire, fiindcă înainte nu era nimic sau 
cel puțin nu era materie. Totuşi, înaintea vieții, viață nu 
exista, e adevărat, dar era chimie organică, adică existau 
deja cărămizile vieții, moleculele  probiotice. Erau 
extraordinar de simple, mult mai simple decât moleculele 
fiinţelor, şi viețuiau în absența oricărei celule. 

Există oare o reţetă, o formulă desăvârşită, nişte condiții 
inițiale care, odată produse, să dea naştere inevitabil celei 
dintâi celule, oriunde ar fi, pe oricare planetă? 

Ar fi trebuit să existe, dar probabil că nu era o reţetă pur 
şi simplu, şi afirm acest lucru din trei motive. Primul este că 
viața pe planeta noastră a apărut o singură dată, în urmă 
cu aproape patru miliarde de ani. Ca să fim mai exacți, ar 
trebui să spunem că toate ființele din prezent au un strămoş 
comun, nu mai mulți, şi că este extrem de îndepărtat. Dacă 
viața a apărut de mai multe ori, la început de tot, când 
Pământul era încă foarte tânăr, toate tipurile de fiinţe vii cu 


excepția uneia au dispărut foarte repede (poate fiindcă un 
soi de organism a eliminat restul). 

Al doilea motiv ce ne face să credem că formula 
magistrală a vieţii este foarte complexă e că viața nu a 
reapărut de atunci, acolo unde nu mai exista. Apariţia 
spontană a vieţii, chiar dacă se face sub forma unei celule 
foarte simple, a unei bacterii, nu are loc în orice zi, în orice 
baltă. Iar bacteria nu este deloc o formă simplă de viață, ci o 
maşinărie biologică extrem de complexă. După ce o studiezi, 
îți dai seama cât de imposibil ar fi să apară prin generare 
spontană, doar prin agregarea câtorva molecule organice 
prezente într-o baltă cu apă. 

În al treilea rând, noi, oamenii de ştiinţă, nu am reuşit să 
producem viață în laborator - să o sintetizăm -— şi nici măcar 
nu reuşim să ne apropiem de scopul acesta, dar totodată s- 
au făcut progrese imense în domenii cum ar fi ingineria, 
comunicațiile sau informatica. Putem trage concluzia de aici 
că o ființă vie este o maşinărie mai complexă decât oricare 
dintre aparatele noastre şi asta oricât de uimitor ar părea. 
Aşa se face că am reuşit într-un mod rudimentar să 
comparăm aspecte complexe: cu cât ne este mai dificil nouă, 
oamenilor, să dezvoltăm o tehnologie anume, cu atât o 
considerăm mai complexă. Un calculator este astfel mai 
complex decât un arc, un scripete, o roată zimțată, un car 
cu roți ori o barcă cu pânze, e mai complex chiar decât un 
automobil sau un avion. lar o celulă este şi mai complexă 
fiindcă deocamdată numai natura o poate produce. 

Şi ca să clarific cât mai succint, nu pentru că noi, 
oamenii de ştiinţă, credem că celula are ceva despre care nu 
au aflat cercetătorii, un fenomen imaterial, un principiu 
vital ciudat, ci pentru că celula este un sistem de o 
extraordinară complexitate biochimică. 


Dar atunci, ce este viața? Ce anume o face complexă? 


Pentru a răspunde la întrebarea aceasta (sau, mai exact, 
pentru a ne apropia de un răspuns satisfăcător care încă nu 
s-a dat) putem apela la termodinamică, aşa cum a făcut 
fizicianul Erwin Schrâdinger în 1944, în mult citata sa carte 
Ce este viața. Acest cunoscut fizician (deţinător al Premiului 
Nobel) a atras atenția că celula trebuie să facă față temutului 
principiu al termodinamicii, conform căruia orice sistem 
complet închis tinde spre creşterea inevitabilă a entropiei, 
adică se îndreaptă spre o stare de maximă dezordine (sau de 
minimă organizare), care este echilibrul termodinamic sau, 
dacă vrem să adoptăm un ton dramatic, tinde spre moarte. 

Pentru ca un animal să trăiască are nevoie să primească 
din afară hrană, apă şi oxigen. Trebuie să mănânce, să bea 
şi să respire. Viața se bazează pe metabolism, care, după 
cum ne explică Schrödinger, în greacă înseamnă 
„schimbare” şi, de asemenea, „schimb”. Dar ce anume se 
schimbă şi face să mențină organismul în viață? - se 
întreabă Schrödinger. Tradiția ne-a învățat, ne aminteşte 
fizicianul, că schimbul dintre ființa vie şi exterior constă în 
materie şi energie. Dar în cazul unui organism aflat într-o 
stare staționară (adică stabilă), ce diferență este între un 
atom dinăuntru şi unul din afară, între o calorie dinăuntru 
şi una din afară? De ce e nevoie să facem schimb de atomi şi 
calorii cu mediul înconjurător? Răspunsul corect, ne spune 
Schrâdinger, se află în al doilea principiu al termodinamicii. 
Într-adevăr, pentru a menţine constantă ordinea şi 
alcătuirea unui organism, trebuie să crească entropia 
(dezordinea şi dezorganizarea) în afara acestuia. Orice 
proces sau eveniment care se petrece în natură presupune 
fatalmente o creştere a entropiei acolo unde are loc. O ființă 
vie îşi sporeşte încontinuu entropia şi, în consecință, tinde 
ireversibil spre starea de maximă entropie, care este 
moartea. Pentru a scăpa de ea, extrage tot timpul din 
exterior ordine. Îşi păstrează, astfel, organizarea internă 


hrănindu-se cu opusul entropiei, consumând ceva care s-ar 
putea denumi entropie negativă. Sau altfel spus, esența 
metabolismului este că organismul încearcă să scape 
constant de orice formă de entropie pe care o produce 
inevitabil cât timp este în viață. Viaţa nu încalcă legile fizicii 
- în cazul acesta, pe cele ale termodinamicii -, dar 
reprezintă un caz foarte special. 

Viața este aşadar într-un continuu dezechilibru 
termodinamic. Da, exact aşa, într-o stare de dezechilibru 
stabil. De aceea membrana celulară nu poate să fie 
ermetică, trebuie să permită schimbul. Nu este o barieră 
impenetrabilă, dar nici complet permeabilă, adică este 
permeabilă în mod selectiv. Este o membrană inteligentă, 
cum ar spune un fabricant de echipamente sportive, dar 
alcătuită din molecule lichide şi proteine, pe care nimeni nu 
a fost în stare, încă, să le sintetizeze în laborator. Chimia 
care o compune este de o complexitate ce ne depăşeşte. 

Filosoful complexităţii, francezul Edgar Morin:, explică 
lucrurile într-o manieră mai plastică atunci când compară 
celula cu flacăra unei lumânări sau cu vârtejul pe care-l 
face apa unui râu în jurul piciorului unui pod. Viaţa este un 
sistem deschis ca o flacără sau un vârtej de apă, fiindcă îşi 
păstrează structura (flacăra şi vârtejul se menţin, pe când 
râul curge, iar lumânarea se consumă), alimentându-se 
constant din exterior. 

Astfel, flacăra, vârtejul şi celula îşi menţin structura, deşi 
compoziția internă (moleculele care le alcătuiesc) se 
reînnoiesc continuu. Atomii noştri se schimbă, moleculele 
noastre se schimbă, celulele noastre se schimbă (cu excepția 
celor din creier şi a altor câteva), dar noi ne menţinem 
aceiaşi. În mod paradoxal, sistemul trebuie să stea închis 
față de exterior pentru a-şi păstra structurile interne... dar 
tocmai deschiderea sa permite să stea închis. Un sistem 
complet închis, ca piatra, se află în stare de echilibru, iar 


schimburile de materie şi energie cu exteriorul nu există. 
Astfel, explică Morin, legile organizării vieţii nu sunt în 
echilibru, ci în dezechilibru, într-un dinamism echilibrat. 

Fiinţele vii se deosebesc de maşini prin faptul că se 
autoorganizează, fără ca producătorul să intervină. În timp 
ce maşinile artificiale îşi păstrează organizarea fără să 
schimbe piesele, maşinile biologice le schimbă permanent. 
Piesele maşinilor artificiale sunt foarte rezistente, dar când 
una se strică, întreg sistemul se opreşte, dacă nu intervine 
mecanicul din afară ca să înlocuiască piesa avariată. 
Moleculele sunt mult mai puţin rezistente, însă celulele le 
înlocuiesc fără ca maşina biologică să înceteze să 
funcționeze. 

Pentru a păstra organizarea internă, celula are nevoie de 
flux de materie, energie şi informaţie din exterior, din mediul 
ecologic, de aceea este o maşină auto-eco-organizată. 
Apropo, vedeți că am folosit un cuvânt nou legat de viaţă: 
informaţie. 

Celula are o proprietate suplimentară incredibilă, care se 
adaugă uimitoarei maşini biochimice şi care este aceea de a 
acumula informație şi a o copia. lar informaţia aceasta 
copiată trebuie să servească pentru a produce o ființă nouă, 
identică celei dinaintea ei. Este un program de funcționare 
şi, în acelaşi timp, de dezvoltare. 

Într-adevăr, toate ființele vii, fie unicelulare, fie 
pluricelulare, se reproduc, dar cu o deosebire importantă: 
numai cele pluricelulare mor (sau, cel puţin, numai ele lasă 
în urmă un cadavru). Reproducerea este, pe lângă 
capacitatea de a conserva ordinea internă, a doua 
caracteristică principală a vieţii. Pentru a se reproduce, 
ființele au nevoie de o moleculă, ADN-ul, care păstrează 
informaţia necesară atât pentru a funcționa... cât şi pentru 
a da naştere unei alte fiinţe vii. 


A mai rămas de semnalat încă o proprietate a vieţii şi a 
materialului genetic: evoluţia. Într-adevăr, viaţa se schimbă 
şi se diversifică permanent, iar asta ţine tot de natura sa. 
Cu alte cuvinte, ființele vii au capacitatea de a extrage 
informaţie nouă din mediul înconjurător, modificând 
informația preexistentă, acumulată în genomul lor şi de a 
include informaţia nouă în sistemul genetic pe care trebuie 
să-l menţină la un loc - dincolo de schimbările pe care 
urmează să le experimenteze. În engleză, când te referi la 
informația despre duşman, pe care o obţii prin spionaj, 
foloseşti termenul de „inteligență”. Despre asta este vorba, 
despre obținerea inteligenței şi a includerii sale în genom, 
iar acest lucru se realizează prin selecţie naturală. După 
cum spunea marele genetician Theodosius Dobzhansky 
(unul dintre creatorii sintezei moderne), „selecția naturală 
este un proces care transmite genotipurilor locuitorilor săi 
informaţie despre starea mediului încojurător”. 

Ţin ca acest concept să fie bine înțeles, fiindcă este foarte 
subtil şi foarte important totodată. Dobzhansky nu afirma 
că indivizii îşi modifică genomul în concordanță cu 
informaţia pe care o obţin din mediul înconjurător. 
Nicidecum. Memoria personală a indivizilor, ceea ce au 
învățat în timpul vieții nu se transmite deloc genelor (îmi 
amintesc că asta a fost greşeala lui Lamarck). Însă, de-a 
lungul evoluției, speciile îşi îmbunătățesc capacitatea de 
adaptare la modul de viață şi, în sens metaforic, se poate 
spune că învață. Maimuţele de acum au unghii drepte în loc 
de gheare, fiindcă unghiile drepte sunt mai bune ca să se 
agațe de crengi şi de aceea, în trecut, au fost selectate 
maimuțele care aveau unghiile drepte. Putem spune, 
aşadar, că maimuțţele actuale au găsit problema rezolvată. 

Tot metaforic, Francois Jacob consideră genomul un 
sistem de memorie care acumulează informaţie despre 
mediul înconjurător de-a lungul evoluţiei. În biologie, mai 


sunt alte două sisteme de memorare, dar sunt individuale 
(personale): sistemul imunologic şi sistemul nervos, care 
strâng informaţie despre mediul înconjurător în urma 
experienței de viațăs. 

Vedem aşadar că materialul genetic are trei caracteristici 
principale. Pe de-o parte, este un program (ca să folosim un 
termen din informatică) care controlează metabolismul 
celular, deoarece conţine informaţia pentru a produce 
enzimele care catalizează, accelerează reacţiile chimice din 
interiorul celulei. 

Pe de altă parte, reprezintă un mesaj care se transmite de 
la un individ la altul, de la progenitor la progenitură, prin 
reproducere. Putem spune că mesajul genetic se trimite şi se 
primeşte. Uneori mesajul nu ajunge cu totală acuratețe (se 
produce zgomot, după cum se spune în teoria 
comunicațiilor) şi au loc modificări, numite mutații. Aceasta 
este sursa de variație, pe baza căreia lucrează selecția 
naturală. Astfel, prin selecție naturală, mediul înconjurător 
se reflectă în genom (fiindcă, aşa cum ne-a spus Darwin, 
mediul înconjurător determină selecția). 

Şi, în cele din urmă, sistemul genetic este un sistem de 
memorie, care acumulează informaţie istorică, informația 
întregului trecut evolutiv al oricărei ființe vii. 

Pentru a înțelege originea vieții, marea problemă este că 
toate formele de viață cunoscute, inclusiv bacteriile (virusul 
nu este o ființă vie), sunt de o complexitate extraordinară. 
Nu o înțelegem pe deplin, nici nu suntem în stare să o 
producem în laborator. De-am cunoaşte un singur organism 
unicelular cu adevărat simplu! Dar nu există viață simplă, 
nu o cunoaştem. Ori este complexă, foarte ordonată, 
organizată şi plină de informație, ori nu e viață. 


Cinematografie moleculară 


Richard Dawkinss este de părere că ar trebui să-i venerăm pe 
Francis Crick şi James Watson (cei care au descoperit, în 1953, 
structura moleculară a moştenirii biologice) la fel ca pe Aristotel şi 
pe Platon, pentru că datorită lor ştim că genele sunt lanţuri lungi 
de informație digitală şi atât. Au dat astfel lovitura definitivă 
vitalismului, credinţei că există o diferență fundamentală între 
materia neînsuflețită şi materia vie. 

Într-adevăr, codul genetic este digital, format din patru litere 
(bazele ADN-ului). Ţinând cont de asta, s-a putut face următorul 
lucru. Punctul de pornire a fost un scurt film istoric, ce fusese 
digitalizat, cu o durată de un minut”. Mai departe a fost trecut din 
codul digital binar (zero şi unu) în codul generic cu cele patru 
baze (GATC). Informaţia filmului, scrisă acum în limbaj genetic, a 
fost trimisă într-un fişier de text de la Universitatea Columbia din 
New York către o companie din San Francisco, care a sintetizat-o 
sub forma unei molecule de ADN, ce a fost expediată înapoi la 
New York într-o eprubetă. La Universitatea Columbia s-a realizat 
lectura în sens invers, trecându-se din codul genetic în cod binar, 
iar molecula de ADN a devenit filmul digitalizat fără nicio eroare. 

S-a spus atunci, după acest succes, că lanţul de ADN poate fi 
inserat în genomul unui organism, care ar putea să trăiască cu el 
fără probleme şi chiar să se multiplice, producându-se astfel o 
generaţie întreagă cu un film (sau cu o carte sau orice altă 
informaţie digitală) în genomul său. De fapt, chiar asta s-a 
întâmplat la puţin timp după aceea (ambele ştiri au apărut în 
anul 2017): a fost inserată o secvență de imagini cu un cal în 
galop: într-o bacterie (Escherichia coli), prin intemediul tehnicii 
CRISPR de editare geonomică (un fel de copy-paste genetic). 
Bacteria cu inserția respectivă s-a multiplicat şi multe alte 
bacterii au devenit purtătoare ale filmului cu calul la galop, de o 
acuratețe uimitoare. 

S-a speculat şi că, în viitor, ADN-ul va deveni suport de 
informaţie, deoarece este o moleculă stabilă care durează mult 
timp şi permite acumularea de cantități mari de dates. 

În străfundul materiei vii, adică în suportul său de informaţie, 
nu există, aşadar, nimic magic, ci doar digital, dar asta nu 
înseamnă că e mai puțin fascinant. 


Ce posibilitate există ca structuri complexe, cum ar fi 
membrana celulară şi moleculele de complexitatea ADN- 


ului, să apară spontan pentru a exista o celulă viabilă şi 
capabilă de autoreproducere? 

În opinia lui Simpson, apariția moleculelor organice de 
tipul aminoacizilor e aproape inevitabilă sau, cel puţin, e 
foarte posibilă pe orice planetă care are condiţii nu foarte 
diferite de cele ale Pământului tânăr, cu prezența 
carbonului, a oxigenului, a hidrogenului şi nitrogenului 
alături de o sursă de energie, absolut indispensabilă pentru 
producerea reacțiilor generatoare de molecule probiotice, 
cărămizile vieții. 

De curând, sonda spaţială Dawn, care orbitează în jurul 
asteroidului Ceres - cel mai mare corp din centura de 
asteroizi dintre Marte şi Jupiter - a obținut dovezi că există 
gheaţă şi compuşi de carbon şi hidrogen pe această planetă 
pitică, cu un diametru de 950 de kilometri. Şi se pare că nu 
ar fi venit din altă parte, ci s-a format in situ. 

Este posibil, crede Simpson, ca pornind de la aceste 
subunități elementare (sau monomeri) într-un interval de 
timp suficient de mare, să apară în cele din urmă pe o 
planetă macromoleculele (sau polimerii), ca de exemplu, 
polizaharidele (lanțuri lungi de hidrat de carbon), proteinele 
şi acizii nucleici (ADN-ul şi ARN-ul). lar când paleontologul 
scria aceste lucruri, se ştia deja că vârsta Terrei avea 
miliarde de ani. 

Aşadar, lui Simpson trecerea de la monomeri la polimeri 
nu i se părea o dificultate insurmontabilă, doar că de aici 
până la apariţia celulelor este încă un drum lung. Nu se 
putea nesocoti această progresie, de vreme ce ea a avut loc 
pe Pământ, dar probabilitățile sunt foarte reduse. Trebuie că 
există, multe planete cu macromolecule organice, dar pe 
puţine dintre ele e viață. Pe scurt, este dificil ca pe o planetă 
să aibă loc ceea ce vom numi întreruperea lui Simpson. 


Putem argumenta că Simpson se referă la viață aşa cum o 
ştim, însă nu prea are rost să ne punem întrebări despre 
viață aşa cum nu o ştim. 


În fine, cert e că pe planeta noastră, a apărut viaţa, chiar 
dacă nu am fost de față să vedem cum s-a întâmplat. Sau 
poate că ne stă în puteri să vedem cum a fost? Nu am putea 
oare reproduce condiţiile inițiale ale planetei în ceea ce 
priveşte temperatura, compoziția atmosferică, prezenţa apei 
în stare lichidă, să adăugăm apoi descărcări electrice ca 
sursă de energie şi să vedem ce se întâmplă, aşezaţi liniştiți 
(sau nerăbdători) în laborator? Dacă nu suntem siguri care 
au fost condiţiile de mediu acum patru miliarde de ani, şi 
nu avem cum să fim, am putea încerca mai multe 
combinaţii. Am reuşi să formăm proteine în mod spontan, 
de exemplu? Sau secvențe de ADN? 

Este uşor de înțeles până unde bate întrebarea aceasta. 
Să ne imaginăm că recreăm condițiile de pe Terra cu puțin 
timp înainte de apariţiei vieții, producem descărcări electrice 
şi... abracadabra, ca prin farmec, apar câteva celule - sau, 
cel puţin, principalele macromolecule organice. Am putea 
spune atunci că ştim cum a început viaţa şi am fi aproape 
siguri că viața este universală. 

Primul care a realizat experimentul a fost un tânăr 
chimist american, deținător al Premiului Nobel, pe nume 
Stanley Miller, care îşi scria teza de doctorat cu Harold 
Urey». Asta se întâmpla în 1952, iar Simpson ştia foarte 
bine acest lucru atunci, deşi după cum am văzut, nu părea 
la fel de impresionat ca alţii care credeau sau mai cred că 
experimentul lui Miller a rezolvat problema originii vieții. 
Lucrurile nu stau atât de simplu. 

Condiţiile inițiale pe care le-a folosit Miller (simularea 
Pământului primitiv) sunt dezbătute până în ziua de azi, 
fiindcă tânărul chimist a introdus în eprubetă apă, amoniac, 


metan şi hidrogen. Toată lumea este de acord că, în epoca 
aceea de început, nu exista oxigen în stare liberă, însă 
mediul creat de Miller era foarte reductor, iar acum se crede 
că atmosfera Terrei primordiale era mai puţin reductoare, 
fiind alcătuită mai degrabă din monoxid de carbon, dioxid 
de carbon, vapori de apă şi nitrogen. În condiţiile acestea, 
experimentul lui Miller şi Urey era sortit eşecului, iar studiul 
trebuia abandonat. De fapt, Urey îl amenințase pe Miller că 
îi va schimba tema tezei dacă nu avea să obțină rezultate 
promițătoare în scurt timp, atât de sceptic era Urey în 
privința posibilității de a reproduce compuşii-cheie care să 
ducă la originea vieții. 

Experimentul lui Miller însă a avut ca rezultat obținerea 
de zaharuri (hidraţi de carbon simpli) şi de aminoacizi 
(subunitățile din care sunt formate proteinele). Se 
demonstra astfel că formarea cărămizilor vieții era posibilă 
sub formă abiotică (fără intervenţia organismelor). 

Nu este nevoie să menționez aşteptările uriaşe pe care le- 
a trezit publicarea acelei lucrări revoluționare în revista 
Science.  Lipseau  nucleotidele, care sunt monomerii: 
(subunitățile) acizilor nucleici (ADN şi ARN), dar, în 1959, 
spaniolul Joan Or6, pornind de la acidul cianhidric, a reuşit 
formarea spontană a adeninei, care este una din bazele 
nitrogenate care formează nucleidele. Drumul către soluția 
la problema originii vieţii părea a fi deschis. Dar, în 
laborator, încă nu se realizase cu succes pasul următor, 
formarea în condiţii care să le reproducă pe cele ale 
Pământului primordial a proteinelor şi a acizilor nucleici. Iar 
asta reprezintă o problemă serioasă, fiindcă ADN-ul nu se 
poate autoreplica (adică autoasambla) numai pornind de la 
nucleide, de la cărămizi. Are nevoie de prezența unor enzime 
numite ADN polimeraze, care sunt proteine ce catalizează 
reacțiile chimice de replicare a ADN-ului. Problema cu 
aceste enzime este că sunt la rândul lor codificate de genele 


ADN-ului şi nici ele nu se pot replica pe sine. Prin urmare, 
ADN-ul şi enzimele acestea (ADN polimeraze) ar fi trebuit să 
apară concomitent şi să se regăsească împreună în 
cocktailul primordial, după cum se numeşte atmosfera 
originară, pentru a da curs vieţii, deoarece un lanț de ADN 
care nu are posibilitatea de a se copia pe sine, de cele mai 
multe ori, nu poate da naştere la nimic. 

De aceea se crede că viața a depins la început de alt acid 
nucleic, ARN-ul», care se poate autoreplica fără participarea 
enzimelor (prin urmare, ARN-ul poate fi simultan genă şi 
enzimă). ADN-ul şi ARN-ul se diferențiază prin una dintre 
bazele nitrogenate, mai exact, prin una dintre literele 
codului genetic — timina pentru ADN şi uracilul pentru ARN. 
După lumea ARN-ului (cu bazele AGUC») urma să vină 
lumea ADN-ului (cu bazele AGTC.), cea pe care o cunoaştem 
şi noi. 

La şaizeci şi cinci de ani după experimentul lui Miller şi 
Urey vedem că nu este deloc uşor ca o celulă să apară într- 
un colț îndepărtat din galaxie. Contrar afirmațiilor celor mai 
mulți (deşi nu au nici cea mai elementară noțiune de 
biologie celulară şi moleculară), viața nu este în niciun caz 
inevitabilă. Există, într-adevăr, destule stele şi planete 
pentru ca până şi cea mai mică posibilitate, oricât de 
minusculă, să se poată materializa undeva. 


Câte universuri există? 


Fizicienii au demonstrat că şi cele mai mici modificări ale legilor 
de bază ale materiei (cele patru forțe fundamentale sau cantitatea 
de energie întunecată, de exemplu) ar face imposibilă existența 
vieții oriunde în univers. Nu-i aşa că este curios faptul că tocmai 
universul nostru este singurul prielnic vieții? 

Mulţi au încercat să răspundă la întrebarea aceasta - dincolo de 
răspunsul bine ştiut al religiei: totul e supus voinței divine, aşadar 
de necercetat... Dacă există viață numai pe Pământ, aşa cum 
crede Conway Morris, sau aproape numai pe Pământ (după cum i 


se pare lui Simpson), lucrul acesta nu ar fi decât o întâmplare, un 
accident, un eveniment fortuit şi excepțional, atât de rar întâlnit, 
atât de ciudat, încât ceea ce s-a petrecut pe una dintre infinitele 
planete nu ridică mai multe probleme filosofice decât ar face-o 
forma ciudată a unui fir de nisip de pe o plajă. 

Dacă există viață peste tot ar însemna că universul nostru este 
perfect pentru viață, o conjuncție uimitoare de legi fizice care nu 
ar fi putut fi nici măcar puţin diferite. Cum se poate explica 
această potrivire atât de precisă? 

Un posibil răspuns este hazardul loteriei. Toate numerele dintr- 
o extragere au aceeaşi probabilitate, foarte mică pentru fiecare în 
parte, dar în mod inevitabil, unul dintre numere este câştigător 
(iar de restul nu-şi mai aminteşte nimeni). În loteria legilor 
materiei, câştigătorul a fost universul nostru, unde viața este 
posibilă, şi poate chiar ceva obişnuit, şi de aceea suntem noi aici — 
tocmai ca să ne batem capul întrebându-ne de ce suntem aici. 
Dar loteria cosmică are, cu siguranță, mai multe numere decât 
Loteria Naţională şi e greu de crezut că am fost chiar atât de 
norocoşi. 

S-ar putea şi să fie vreo lege pe care nu o cunoaştem şi care ar 
stabili că e posibil să existe doar un singur univers cu aceiaşi 
parametri ca al nostru, chiar dacă Big Bangul s-ar repeta de multe 
ori, fiindcă toate legile şi forțele materiei sunt legate între ele şi 
subordonate unei legi superioare şi misterioase (mai bine spus, 
necunoscute). 

A treia posibilitate presupune că există toate universurile 
posibile, iar noi trăim în acela care permite viața, şi anume unul 
dintre multele altele... În rest, nu există viață. Câţiva cosmologi 
cred că este posibil, dar teoria multiversului are un defect fatal: 
nu este falsabilă, cel puțin deocamdată. 

Pe scurt, viața pe Pământ ridică din nou problema 
evenimentelor unice, în cazul cărora nu este uşor de ştiut dacă s- 
a întâmplat ceea ce trebuia să se întâmple sau dacă a fost 
rezultatul hazardului şi s-ar fi putut petrece orice altceva. 


Ar fi fost oare cu putinţă ca viața să ajungă pe Pământ 
din spațiu? Poate de pe Marte, la bordul meteoriților veniți 
de pe „planeta roşie”? Om fi, oare, marțieni? 

Acum patru miliarde de ani se pare că a existat un ocean 
pe Marte şi, prin urmare, acolo ar fi putut să apară viaţa. De 


fapt, Marte, acum patru miliarde de ani, ar fi putut fi o 
planetă mult mai prielnică vieții decât Pământul, deoarece, 
având masa şi gravitația mai mici, Marte atrăgea mai puţini 
meteoriți mari. Pământul, în schimb, era bombardat fără 
milă de comete şi asteroizi, iar unele corpuri cereşti aveau o 
dimensiune suficient de mare ca să evapore, din pricina 
căldurii eliberate în urma impactului, toată apa de pe 
planetă şi să pună capăt vieții acolo unde ar fi putut exista. 

La un moment dat, un meteorit de mari dimensiuni e 
posibil să fi lovit planeta Marte, lansând în spaţiu roci 
marțiene care puteau ajunge până pe Pământ, transportând 
la bord bacterii, care ar fi putut - altă condiţie sine-qua-non 
— supraviețui călătoriei (bacteriile sunt incredibil de 
rezistente, după cum se ştie, deşi această aventură spațială 
ar fi fost o teribilă încercare). Viaţa pe Pământ a apărut între 
acum patru miliarde şi trei miliarde şi jumătate de ani, prin 
urmare, nu este complet absurd să luăm în calcul ipoteza 
originii extraterestre a vieții în acest interval temporal. Ar 
trebui să se studieze rocile cu vârsta aceasta pe Marte, 
fiindcă rocile de acum trei miliarde şi jumătate de ani au 
fost analizate şi nu conțin, cel puţin din câte s-a constatat 
deocamdată, urme de viață. 

Ipoteza panspermiei, conform căreia viața a ajuns pe 
planeta noastră din spaţiu, la bordul unui corp ceresc 
(meteorit sau cometă), se bucură de susținători respectabili. 
Unii au mers şi mai departe, ca Francis Crick şi Leslie Orgel 
în 1973s. Pentru aceşti doi autori nu se excludea 
posibilitatea ca viața să fi fost însămânțată pe Pământ şi în 
alte locuri din univers la bordul unui vehicul spaţial de către 
o civilizație extraterestră (am putea numi această ipoteză 
panspermie „dirijată”). Este mult mai uşor să trimiți în 
spațiu microbi decât animale (nu mai vorbim de oameni) 
deoarece au o greutate mult mai mică. Microorganismele au 
demonstrat că sunt foarte rezistente, mai ales dacă sunt 


ferite de radiații şi sunt conservate la temperaturi apropiate 
de zero absolut. 

Pe de altă parte, existența unui cod genetic unic pe 
Pământ se explică mai clar dacă presupunem că viața ar fi 
fost însămânțată cu un singur tip de organism care a apărut 
o singură dată pe planeta noastră, sunt de părere Crick şi 
Orgel. (Să înțelegem corect conceptul de cod genetic pentru 
a aprecia de ce este surprinzător că este unic aici, pe 
Pământ. Nu este vorba numai de un „alfabet” comun de 
patru litere pentru toate formele de viețuitoare, ci de o 
singură „limbă” genetică. Două limbi scrise pot folosi acelaşi 
alfabet, iar cuvintele care desemnează lucruri să fie foarte 
diferite.) În cazul ADN-ului, aceleaşi combinaţii de litere — 
numite „codoni” - prescriu întotdeauna (codifică) aceiaşi 
aminoacizi. 

Autorii se întrebau, de asemenea, care ar fi fost motivaţia 
acelor E.T. „semănători de viață”: 


În perspectiva situaţiei delicate de pe Pământ, am 
putea fi tentaţi să semănăm cu viață şi alte planete dacă 
am fi convinşi că suntem singuri în galaxie (univers). 
După cum am explicat, în prezent, nu putem estima care 
este probabilitatea ca acest lucru să se întâmple. 
Ipoteticii semănători de pe o altă planetă poate că au 
reuşit să verifice faptul că erau singuri şi că urmau să 
rămână aşa, ori poate că s-au înşelat. 


Crick şi Orgel au enunțat o teoremă, care mi se pare 
foarte potrivită pentru discuția noastră: principiul 
reversibilității cosmice. Acest nume pompos poate da 
impresia că este vorba de o formulă matematică foarte 
complicată, plină de semne algebrice. În epoca aceea (1973), 
nu se ştia în ce sisteme solare existau planetele care puteau 
găzdui viața (mai exact, care să se afle la distanța potrivită 
de steaua lor şi care să aibă caracteristicile Terrei), dar 


lucrul acesta urma să fie aflat curând. Ne apropiem de clipa 
în care vom dispune de capacitatea tehnologică de a duce 
semințele vieții pământeşti pe alte planete. O vom face? 
Dacă am vedea că specia umană e în pericol de dispariție, 
poate că ne-ar consola să trimitem microbi în spațiu, în 
cazul în care am crede că nu mai există viață în afară de cea 
de pe planeta noastră. 


Oricum ar fi fost, oare s-ar fi arătat cu claritate drumul 
evoluției de îndată ce au apărut bacteriile pe Pământ, adică 
formele de viață cele mai simple? (Chiar dacă nu sunt deloc 
simple, după cum am tot spus? Oare era inevitabil ca într-o 
bună zi să apară umanoizii”?) 

O formă simplă de a aborda întrebarea dacă ceea ce s-a 
întâmplat era inevitabil este să vedem cât timp s-a scurs din 
momentul în care au apărut condiţiile inițiale necesare vieții 
până în clipa în care evenimentul chiar a avut loc. Adică, 
din momentul în care deja se putea întâmpla până în 
momentul în care chiar s-a întâmplat. 

Dacă a trecut puţin timp se poate crede că era de aşteptat 
ca fenomenul respectiv să se petreacă, poate chiar inevitabil. 
Dimpotrivă, dacă a trecut mult timp de la condiţiile inițiale 
până când evenimentul s-a produs, trebuie să ne gândim că 
probabilitatea era foarte redusă, până într-acolo încât ar fi 
fost posibil să nu se ajungă la rezultatul în cauză. 

Nu este un argument de necombătut, ci speculativ, dar ne 
mişcăm pe terenul incertitudinii. În lucrarea de faţă, ne 
punem întrebarea dacă ceea ce s-a petrecut chiar trebuia să 
se întâmple, dacă deznodământul era prestabilit, ţinând 
cont de condiţiile inițiale; sau dacă, dimpotrivă, nu avea de 
ce să se întâmple. Dacă finalul era scris de la bun început 
sau dacă era unul deschis. 

Pământul s-a format acum patru miliarde de ani şi 
jumătate, dar până acum patru miliarde de ani, planeta era 


un infern plin de vulcani în erupție şi bombardat de 
meteoriți. Cerul şi pământul parcă îşi dăduseră mâna 
pentru ca viața să nu apară (Figura 1). 

Primele dovezi — deşi controversate - de viață bacteriană 
pe planetă se găsesc sub formă fosilă în rocile din Isua, în 
Groenlanda, şi datează de acum trei miliarde şapte sute de 
milioane de ani. În orice caz, majoritatea paleontologilor 
sunt de părere că viața are cel puţin trei miliarde cinci sute 
de milioane de ani, aşa că deocamdată asta este ceea ce 
ştim. 

Dacă ipoteza este corectă, înseamnă că au trecut câteva 
sute de milioane de ani de la bombardamentul cu meteoriți 
mari - suficient de mari ca să pună capăt vieţii - până la 
apariția primelor organisme fosile. 


ERELE GEOLOGICE 

Figura 1. Erele geologice 


Când Darwin a publicat Originea speciilor, în 1859, părea că geologia şi 
paleontologia se opuneau teoriei evoluției din trei motive importante: 
1) Lipseau formele intermediare între diverse tipuri de organisme. 

2) Catalogul fosilelor începea abrupt, cu principalele grupe de animale deja 
formate, într-o perioadă geologică numită Cambrian. 3) Se considera că 
vârsta Terrei era mult prea mică pentru a permite o evoluție atât de lungă. 
Începând cu Darwin, ştiinţa a depăşit cele trei obstacole. Pentru început, 
a fost demonstrat că viata pe Pământ este foarte veche (are peste trei 
miliarde cinci sute de milioane de ani). Una după alta, au început să apară 


Deşi, pentru om, ar putea să pară un timp îndelungat, 
este surprinzător cât de repede, pe scara geologică, a apărut 
LUCA, strămoşul comun al tuturor formelor de viață 
actuale. LUCA (inițialele cuvintelor Last Universal Common 
Ancestor: strămoşul universal comun) este posibil să fi fost 
cea dintâi ființă vie, iar toate ființele vii pe care le 
cunoaştem, actuale sau fosile, se trag din el. Dacă au existat 
şi alte forme de viață, acestea s-au stins repede sau LUCA 
le-a făcut să dispară. 

Un număr mare de paleobiologi (incluzându-l aici pe 
Stephen Jay Gould)s sunt de părere că cinci sute de 
milioane de ani (sau mai puțin) sunt un argument pentru 
ideea că viața trebuia să apară, deşi încă nu ştim cum se 
organizează cele mai simple molecule organice în 
macromolecule biologice, iar acestea, la rândul lor, într-o 
celulă cu membrana exterioară semipermeabilă (deschiderea 
care permite închiderea) şi un material genetic în interior 
autoreplicant. 


Civilizaţii extraterestre. E cineva acolo sus? 


Celebrul autor de cărți de popularizare a ştiinţei, americanul 
Isaac Asimov”, a calculat în procente perioada care a trecut din 
momentul în care s-a format planeta până când a apărut viața, iar 
rezultatul a fost în jur de 8%. Ca să realizeze calculul, Asimov 
estima că peste şapte miliarde cinci sute de milioane de ani 
condiţiile prielnice vieții vor dispărea, prin urmare acel miliard de 
ani (cel mult), cât a durat ca viața să apară, reprezintă 8% din 
timpul scurs de la formarea Pământului, acum patru miliarde 
cinci sute de milioane de ani, până la sfârşitul vieţii, care se va 
petrece peste şapte miliarde cinci sute de milioane de ani (4,5+7,5 
= 12). 

Cu toate acestea, estimările moderne cu privire la cât timp mai 
durează viața pe Pământ, înainte ca Soarele să explodeze, nu 
ajung atât de departe ca acelea făcute de Asimov şi fluctuează 
între un miliard şaptezeci şi cinci de milioane de ani şi trei 
miliarde douăzeci şi cinci de milioane de ani, sau putem spune 
trei miliarde de ani, ca să fie o cifră rotundă. Deşi Pământul s-a 


format acum patru miliarde cinci sute de milioane de ani, până 
acum patru miliarde de ani nu îndeplinea condiţiile necesare 
pentru apariția vieţii (prea multe erupții vulcanice şi prea mulți 
meteoriți chinuiau scoarța planetei, ducând la evaporarea apei din 
oceane). Perioada de şapte miliarde de ani pe care o are la 
dispoziție viața pe Pământ a început acum patru miliarde de ani şi 
ar mai dura încă trei miliarde. Dacă viața a apărut în urmă cu trei 
miliarde cinci sute de milioane miliarde de ani (se întâmplase, cu 
siguranţă, şi înainte), asta înseamnă şapte la sută din întreaga 
perioadă disponibilă. Foarte puţin, proporțional vorbind; s-a 
grăbit fiindcă avea mult mai mult timp la dispoziție ca să apară. 

Dacă situația noastră este normală, adică dacă se apropie mai 
mult de media planetelor decât de valorile extreme, ar fi de 
aşteptat, urmând calculele acestea, ca viața să existe pe multe 
planete similare cu a noastră. Ca o curiozitate, o să dau cifrele 
prezentate de Asimov: numărul planetelor din galaxia noastră care 
au viață este de şase sute de milioane, dintre care patru sute 
treizeci şi trei de milioane susțin viața multicelulară, iar pe trei 
sute nouăzeci de milioane s-a dezvoltat probabil o civilizaţie 
tehnologică. Dintre aceste trei sute nouăzeci de milioane, pe o 
sută treizeci de milioane civilizația este probabil mai avansată 
decât a noastră, prin urmare, ar trebui să existe multă inteligență 
supraomenească acolo. 

Cum rezolvăm atunci paradoxul lui Fermi? Unde sunt 
extratereştrii? Fireşte că e posibil ca orice civilizație dezvoltată 
tehnologic să se autodistrugă, fie prin război, fie printr-un colaps 
economic survenit din pricina epuizării resurselor naturale, aşa 
cum susține Jared Diamond că s-a întâmplat în cazul mai multor 
civilizații umane prospere care s-au prăbuşit. Sau poate din 
ambele cauze deodată. De exemplu, de-a lungul anilor cât au 
durat războaiele napoleonice, englezii au defrişat nenumărate 
păduri ca să construiască vase de război, aşa cum au făcut şi 
spaniolii ca să îşi menţină flota de peste ocean (surprinzător, în 
Anglia, pădurile şi-au revenit, iar acum sunt mai mulți copaci 
decât acum două secole, şi la fel se întâmplă şi în Spania). 

Să presupunem, spune Asimov, că o civilizație dezvoltată 
tehnologic durează în medie un milion de ani. În acest caz, 
numărul civilizațiilor existente în galaxie scade la numai cinci 
sute treizeci de mii. Poate că şi numărul acesta pare imens, însă 
dacă civilizațiile tehnologice sunt distribuite în mod omogen în 


spaţiu, ar fi câte una la fiecare şase sute treizeci de ani-lumină. E 
o distanţă foarte mare, probabil imposibil de parcurs. 

Marele fizician Stephen Hawking, folosind aceleaşi calcule ca 
Asimov, consideră că forme simple de viață există în multe părți 
ale galaxiei. Cu toate acestea, probabilitatea să existe inteligență 
extraterestră este mult mai redusă (ținând cont cât i-a luat vieţii 
de pe Terra să o producă şi, adaugă el, inteligența nu este 
rezultatul inevitabil al evoluţiei, ci numai una dintre posibilități). 
În orice caz, Hawking e încrezător că există civilizaţii spaţiale în 
apropiere şi se întreabă, ca noi toţi, de ce nu am aflat încă nimic 
despre ele. Hawking preferă să creadă că până acum am trecut 
neobservați. Oricum, distanțele interstelare suni uriaşe, aşa că 
drumul foarte lung ar trebui parcurs de nişte nave spațiale fără 
pilot care să se autoreplice folosind resursele minerale de pe 
planetele pe care le-ar vizita şi să sară de pe una pe alta. Hawking 
îşi pune speranța în detectarea undelor radio care provin din 
spațiu, dar avertizează că ar trebui să ne gândim bine înainte de a 
da un răspuns. Ni s-ar putea întâmpla la fel ca indienilor 
americani atunci când au venit europenii. Este mai prudent, ne 
sfătuieşte el, să aşteptăm până vom fi mai bine pregătiți de primit 
musafiri. 


După apariția lui LUCA, următorul pas în istoria vieții a 
fost asocierea celulelor pentru a forma organisme 
multicelulare cu țesuturi, sisteme şi organe bine 
diferenţiate, care să fie formate din celule specializate, la fel 
ca plantele, fungii şi animalele? 

Nu, există o etapă intermediară şi poate mai dificilă decât 
celelalte, cea mai importantă tranziție în istoria vieţii, care 
ar fi putut sau nu să apară, caz în care totul ar fi fost diferit 
şi nu ar fi existat umanoizi. Evenimentul acesta l-a 
constituit apariția celulelor complexe. 

LUCA era un procariot, un organism fără membrană 
nucleară care separa nucleul (unde se găseseşte ADN-ul) de 
citoplasmă. În citoplasma lui LUCA nu existau cloroplaste, 
corpusculi cu clorofilă care realizează fotosinteza, nici 
mitocondrii, corpusculi în care se produce energia celulei, se 
încarcă bateriile. Modelul acesta de celulă procariotă 


(procariontă) este cel mai des întâlnit în biosferă şi e prezent 
la două tipuri (sau regnuri) de organisme: bacteriile şi 
arheele. Acestea din urmă trăiesc cel mai des în medii de 
viață extreme (în condiții fizico-chimice limită). 

Restul tuturor organismelor, formate dintr-o singură 
celulă (unicelulare) sau din mai multe (pluricelulare), sunt 
eucariote (sau eucarionte) şi au un nucleu (cu ADN în 
interior) separat de o membrană şi o citoplasmă cu 
corpusculi. În ansamblul acesta se găsesc eucariotele 
unicelulare (sau protiste»), fungii, plantele şi animalele. 

Apariția eucariotelor a fost destul de târzie şi s-a produs 
în urmă cu două miliarde de ani. Asta înseamnă că a fost 
nevoie de un miliard cinci sute de milioane de ani (pe puţin) 
din momentul în care a luat naştere viața ca să apară noul 
design celular menit să schimbe pentru totdeauna istoria 
biosferei. O aşteptare atât de îndelungată este prea mult 
chiar şi pentru răbdarea nesfârşită a unui paleontolog. 
Contingența, hazardul (înțeles drept ceea ce ar fi putut să 
nu se întâmple), par să fi fost mai importante în acest 
moment al istoriei vieții decât necesitatea (ceea ce trebuia să 
se întâmple în mod inevitabil). 

Existe multe motive să credem, aşadar, că acest pas ar fi 
putut să nu fie făcut. Dacă nu ar fi trecut prin gâtul strâmt 
al aceste pâlnii, Pământul, poate, ar fi găzduit viață din plin, 
dar numai sub formă unicelulară şi procariotă. 

Brian Cox, fizician englez de mare succes în popularizarea 
ştiinţei şi cercetător al particulelor e de părere că în galaxie 
sunt o mulțime de planete cu viață, dar, din păcate, e vorba 
de viață bacteriană arheană. În foarte puţine cazuri, poate 
numai în al nostru, viața a cunoscut ceea ce putem numi 
întreruperea lui Cox. Acesta este răspunsul pe care îl dă 
întrebării lui Fermi: „Unde sunt extratereştrii?” Până la 
urmă, suntem singuri? Nu suntem singuri, însă 
companionii noştri galactici sunt probabil doar bacteriile». 


Când mă gândesc la lucrurile astea, mai ales în nopţile 
senine, îmi vine mereu în minte banda desenată The 
Oatmeal, cu textul lui James Miller. Un copil se plimbă 
împreună cu învățătorul său sub un cer înstelat. Învățătorul 
poartă, aşa cum se cuvine, pelerină cu glugă şi baston. 
Deasupra capetelor lor stelele strălucesc. Atmosfera e 
magică. Copilul pune întrebările, iar învățătorul răspunde: 


— Oracol, suntem singuri în univers? 
— Da. 

— Deci nu există viață acolo sus? 

— Ba da. Şi ei sunt tot singuri. 


Însă de ce a fost nevoie de atât timp pentru ca evoluția să 
producă celule complexe? De ce procesul de schimbare a 
fost atât de lent? De ce selecția naturală nu şi-a făcut treaba 
înainte? Atât de greu era să producă o membrană nucleară 
şi nişte corpusculi citoplasmatici? 

Răspunsul la întrebare poate fi surprinzător, deoarece 
este împotriva logicii darwiniene. Transformarea nu s-a 
petrecut încetul cu încetul, foarte lent, pe nesimţite. Nu a 
existat un număr aproape nesfârşit de forme de tranziție, de 
organisme intermediare între procariote şi eucariote. Nu s-a 
întâmplat ca o serie de procariote să devină tot mai eucariote 
până când s-au transformat pe de-a-ntregul. 

Se pare că lucrurile s-au petrecut în felul următor: o 
arhee a fagocitat (a înghițit) o bacterie, dar nu a digerat-o, 
aşa că aceasta din urmă a rămas vie în interiorul arheci şi a 
devenit mitocondria ei, sursa ei principală de energie. 

În orice caz, bacteriilor fagocitare le-a mers bine, deoarece 
sunt multe mitocondrii în fiecare celulă eucariotă şi în 
fiecare celulă arhee, pentru că beneficiau de cantitatea mare 
de energie pe care o primeau de la mitocondrii. Aşa au luat 
naştere celulele complexe. Procesul acesta este cunoscut 
drept endosimbioză, iar dovada cea mai clară că s-a petrecut 


astfel este faptul că mitocondriile au propriul lor ADN, de tip 
bacterian, separat de ADN-ul nucleului, care seamănă mai 
mult cu cel al arheelor. 

Plantele şi algele au în plus cloroplaste, corpusculi cu 
clorofilă care realizează fotosinteză şi care provin din 
fagocitarea (fără digestie) unei cianobacterii sau a unei 
bacterii cu clorofilă. 

Putem face o nouă oprire pe drumul nostru, acum că 
hazardul (în cazul apariției eucariotelor) şi nevoia (în cazul 
naşterii vieții) par să aibă la fel de multe reuşite în povestea 
noastră. Odată cu apariția animalelor, plantelor şi a 
fungilor, partida se mută pe o altă tablă de joc (cea a 
organismelor pluricelulare), cu reguli noi. 

Vom vorbi atât despre reproducere, moarte, cât şi despre 
nişte particule nemuritoare numite gene; atât de 
nemuritoare încât dovada este că noi, oamenii, avem multe 
gene identice cu cele ale oricărui animal, oricât de 
îndepărtat ar fi acesta de mamifere, ceea ce înseamnă că 
provin de la un strămoş comun foarte îndepărtat care a trăit 
acum o veşnicie, în urmă cu mai bine de cinci sute patruzeci 
de milioane de ani. Deşi a trecut atât de mult timp de când 
ne-am despărțit, încă mai putem avea multe gene în comun 
cu o muscă. 

Am spus că avem multe gene identice? Sunt ele ale 
noastre sau noi suntem ale lor? Nu ar fi mai bine să spunem 
că le purtăm, le transportăm? 

Moarte, nemurire şi între ele reproducere. 


Ziua a patra 


În care se vorbeşte despre animalele din catalogul fosilelor, 
despre o explozie de diversitate, o amplă radiație adaptivă 


care produce toate tipurile mari de animale pe care le ştim 
azi. Între ele se numără vertebratele. Ar fi putut să apară şi 
să dispară la scurt timp? Ce s-ar fi ales de noi atunci? Se 
vorbeşte, de asemenea, despre reproducere, un adevărat 
mister biologic. 


Când şi cum au apărut animalele? 

Eucariotele sunt, fără îndoială, mai complexe decât 
procariotele, deoarece le conțin, le poartă în interiorul lor 
sub formă de mitocondrii şi cloroplaste - conform teoriei 
endosimbiozei despre care tocmai am vorbit -, dar 
organismele formate din multe celule eucariote sunt şi mai 
complexe, fiindcă se compun din acestea, iar şi mai 
important, ele sunt organizate pe baza celulelor specializate 
care formează țesuturi, organe şi sisteme. Întregul este mai 
complex decât fiecare unitate luată separati, de aceea putem 
stabili cu uşurinţă o scară crescătoare a complexităţii în trei 
trepte: procariote, eucariote şi animale (sau plante şi fungi). 

Ne aflăm, aşadar, în momentul apariţiei animalelor, în 
faţa uneia dintre cele mai mari tranziţii evolutive, unul 
dintre evenimentele majore ale istoriei vieţii, care ar fi putut 
foarte bine să nu aibă loc. 

Între viața unicelulară şi animale, aşa cum sunt ele 
acum, nu există nimic. Vreau să spun că aproape nu există 
nimic în catalogul fosilelor pentru a şti cum anume au 
evoluat organismele pluricelulare cu ţesuturi diferențiate, 
incluzând aici metazoa, animalele. 

Dintr-odată vedem că în roci se găsesc fosile. Ne aflăm în 
urmă cu cinci sute patruzeci şi unu de milioane de ani, în 
Cambrian, moment care deschide o nouă etapă în istoria 
Pământului:, când rocile sedimentare sunt pline de fosile 
(Figura 1). În general sunt o mulțime de creaturi pe care le 
putem recunoaşte, în mare parte. În Cambrian se întâlnesc 
aproape toate (poate toate) marile forme de animale, 


diferitele scheme corporale sau modele de organizare care 
există şi azi. Incluzând aici şi vertebratele, ale căror prime 
fosile au fost găsite în zăcămintele din Chengjiang, din 
China, cu o vechime de cinci sute douăzeci şi două de 
milioane de ani. 

Fiindcă, deşi ni se pare că varietatea animalelor este 
infinită, de fapt toate speciile vii şi fosile se pot grupa într- 
un număr redus de tipuri biologice mari. O caracatiță, de 
exemplu, este o moluscă, la fel ca midia sau stridia şi ca 
melcul de mare sau limaxul. Cu toate că aparent nu se 
aseamănă, dacă le privim cu atenţie, vedem că toate 
moluştele au aceeaşi structură şi sunt organizate la fel. 
Aparenţele pot fi înşelătoare la început, dar nu şi când 
privim lucrurile în profunzime. La fel se întâmplă şi cu un 
crab, o insectă, un miriapod şi un păianjen: aceste patru 
animale sunt artropode. 

Richard Owen, un prestigios paleontolog englez, rival de 
temut al lui Darwin (din pricina ego-ului său exacerbat, nu 
putea suporta ca Darwin să-i răpească statutul de 
deschizător de drumuri), şi-a dat seama de existența acestor 
arhetipuri, de faptul că regnul animal nu era atât de variat 
pe cât lăsa să pară, de faptul că în procesul creaţiei se 
iviseră doar câteva modele de animale. Owen a elaborat, cu 
o rigoare extraordinară, arhetipul vertebratelor, numitorul 
lor comun, modelul pe care toate acestea se bazează şi față 
de care un rechin, un merluciu, o broască, un crocodil, un 
vultur, un cangur, un liliac, un om şi un leu sunt numai 
(oricât de incredibil ar putea să pară) variante mai mult sau 
mai puțin originale (şi ştim acum că au multe gene comune). 
Tot Owen a inventat, de altfel, termenul de „dinozaur”. 

Cu toate că după publicarea Originii speciilor, Owen părea 
că acceptă posibilitatea unei evoluţii în cadrul fiecărui 
arhetip care ar fi produs o multitudine de variante, nu 
admitea că era posibil să se iasă dintr-un arhetip pentru a 


genera un altul diferit. Aici avea dreptate, fiindcă după cum 
am spus, animalele de acum aparțin aproape în totalitate 
unor grupuri care existau încă din Cambrian, când începem 
să dispunem de o arhivă fosilă destul de bună, şi când se 
conservă şi părți ale corpului, nu numai impresiuni în nisip, 
cum e cazul celor de dinainte, şi despre care vom vorbi în 
curând. 

Este ciudat însă că Owen (care era creaţionist) nu a fost 
surprins de imaginația modestă a Creatorului, aparent 
capabil să genereze numai câteva arhetipuri şi să le reia 
după aceea de multe ori, de parcă ar fi rămas fără inspiraţie. 
Acelaşi lucru se poate spune despre Linneo, botanistul 
suedez, inventatorul sistematicii utilizate de toți biologii, 
care îşi bazează metoda de clasificare tocmai pe faptul că 
speciile se pot grupa în funcţie de asemănarea structurală 
(Figura 2). Cum de nu şi-a dat seama niciunul dintre ei că 
această similitudine în organizare indica rudenia şi, prin 
urmare, descendența comună? Răspunsul bine-cunoscut de 
oamenii de ştiinţă şi de poliţişti este că vedem numai ceea ce 
căutăm. 

În sistematica biologică, după regnul animal (şi la un 
nivel ierarhic inferior) urmează  filumul (phyla), 
încrengătura, care reprezintă categoriile mari de animale 
existente, cum ar fi moluştele, artropodele, anelidele, 
echinodermele (ariciul-de-mare, holoturia, steaua-demare) şi 
multe alte forme de nevertebrate mai puțin cunoscute 
publicului larg. Noi, vertebratele, aparținem încrengăturii 
(phylum) cordatelor, fiind cea mai importantă grupă, dar nu 
singura (de aceea vertebratele formează o subîncrengătură). 
De altfel, echinodermele (şi asta poate o să vă surprindă) 
sunt cea mai apropiată încrengătură de a noastră şi 
împreună formăm o superincrengătură.: 

Între diferitele încrengături (între arhetipurile lui Owen) 
nu există forme intermediare, nici vii, nici fosile. Cu toate că 


ştim că toate animalele au un strămoş comun, ne lipsesc 
date despre momentele de început ale istoriei, în care 
descendenții au început să se deosebească între ei. 


De unde au apărut încrengăturile de animale care există 
în Cambrian? De nicăieri? Reprezintă ele o problemă pentru 
teoria evoluției? 

Figura 2. Categorii sistematice 


in secolul al XVIII-lea, botanistul suedez Linneo a creat cu mult succes un 
sistem ierarhic, care se folosește şi în ziua de azi pentru a clasifica ființele 
vii. Este reprezentat de o serie de categorii care se includ una pe cealaltă. 
Categoriile sistematice care apar în schema aceasta se pot inmulti cu 
ajutorul prefixelor. De exemplu, o familie se poate impărți în subfamilii, Şi 


Cu câteva milioane de ani înainte de începutul 
Cambrianului (adică între acum cinci sute şaptezeci şi unu 
şi cinci sute patruzeci şi unu de milioane de ani) apar pe 
unele roci impresiunile lăsate de organisme acvatice cu corp 
moale, de diferite mărimi - fără echivalent în prezent —, dar 
care, în marea lor majoritate, ar trebui să fie destul de 
simple ca structură, de tipul spongiilor sau meduzelor. 

Cel mai cunoscut zăcământ în care se conservă aceste 
urme îl reprezintă munții Ediacara, din Australia, care dau 
nume acestui tip de organisme, prezente şi în alte roci din 
multe alte părți ale lumii:. Poate că fosilele din Ediacara nu 
au nimic în comun cu animalele de acum (nici măcar nu 
sunt animale) şi întreaga biotă (mulțime de specii) a 
dispărut în întregime, aşadar a trebuit ca animalele să apară 
pentru a doua oară în Cambrian sau cu puțin timp înainte. 
Acest lucru este, cu siguranţă, foarte interesant, fiindcă ar 
sprijini ideea apariției inevitabile a animalelor: prima 
încercare a eşuat, dar a doua a reuşit. Poate că au existat şi 
alte animale anterioare celor din Ediacara care au eşuat la 
rândul lors. Şi este posibil ca, în biota din Ediacara, să fi 
existat până şi reprezentanți ai încrengăturilor de animale 
din prezent, deşi corpurile lor nu s-au fosilizat. 

Între timp, ştiinţa încearcă să afle ce tipuri de organisme 
erau cele din Ediacara, de aceea se caută şi moleculele 
organice care s-au păstrat în unele cazuri excepționale. Un 
studiu recent a găsit derivate de colesterol (colesteroizi) într- 
una dintre fosile (Dickinsonia, de acum cinci sute cincizeci 
şi opt de milioane de ani), ceea ce pare să încline balanța în 
favoarea părerii că ființele acestea ciudate erau animale, 
pentru că această lipidă este produsă de obicei de animale, 
fiind necesară în alcătuirea membranelor celulares. 

Darwin era îngrozit de explozia din Cambrian, atunci 
când animalele parcă apăruseră din senin. Rămâne una 
dintre marile probleme ale paleontologiei, însă nimeni nu 


crede că ar reprezenta un obstacol în teoria evoluţiei. În 
lipsa fosilelor, genetica ne dezvăluie relaţiile evolutive între 
încrengăturile de animale, despre care se ştie sigur că au 
acelaşi strămoş comun. 


Putem aplica, în toate cazurile, criteriul timpului scurs 
între marile tranziții evolutive, ca să decidem dacă 
evenimentul era inevitabil sau dacă s-a datorat hazardului 
şi ar fi putut să nu se petreacă niciodată? 

Care este probabilitatea - dacă putem spune asta - ca, pe 
o planetă unde apar celule complexe, acestea să evolueze, 
dând naştere animalelor, plantelor, fungilor sau altui tip de 
organism pluricelular încă necunoscut? 

Recapitulând, LUCA se pare că a trăit în urmă cu patru 
miliarde şi trei miliarde şi jumătate de ani, iar primele celule 
complexe e posibil să fi apărut acum două miliarde de ani, 
ceea ce unora ni se poate părea un timp îndelungat (cel 
puțin un miliard şi jumătate de ani) pentru a spune că 
tranziția era inevitabilă. Cu toate acestea, cele două miliarde 
de ani scurse de când pe planetă au început să fie 
îndeplinite condiţiile pentru viață (acum patru miliarde de 
ani) până când au venit pe lume celulele complexe nu 
reprezintă decât douăzeci şi nouă la sută din totalul 
timpului pe care planeta noastră l-a avut la dispoziție ca să 
cunoască viața (aproximativ şapte miliarde de ani). 

În orice caz, putem spune că o planetă trebuie să aibă 
multă răbdare (adică multă stabilitate pentru o perioadă 
îndelungată) astfel încât celulele complexe să evolueze. Şi 
dacă, pe lângă acest fapt, credem că mecanismul de apariţie 
nu a fost treptat, darwinian, ci o cină nedigerată, îndoiala, 
potrivit căreia ar fi multe planete pe care există celule 
complexe, este un lucru de înțeles. Cazurile de evoluție 
treptată au nevoie doar de timp, însă celor care au nevoie de 


condiții speciale (accidente istorice) le trebuie şi noroc pe 
deasupra. 

Nu ştim când au apărut animalele, dar putem presupune 
că s-a întâmplat la mai bine de un miliard de ani după 
apariția eucariotelor. A însemnat o perioadă destul de lungă 
şi nu se poate spune că, odată cu evoluția celulelor 
complexe, apariția animalelor a fost imediată. Din nou 
planeta a trebuit să aibă multă răbdare ca să apară 
organisme de tipul spongiilor şi meduzelor. Poate că sunt 
câteva planete în galaxie în ale căror oceane trăiesc spongii, 
meduze, corali sau alte ființe asemănătoare, dar mai mult ca 
sigur, nu satisfac aspiraţiile noastre de a le contacta. 

Tradus în procentaje, apariția primelor animale de acum, 
să zicem, şase sute de milioane de ani reprezintă aproape 
patruzeci şi nouă la sută din timpul scurs din momentul în 
care au existat condiții prielnice vieții pe planetă până când 
se preconizează moartea întregii biosfere. Este un procentaj 
considerabil: a fost nevoie de jumătate din toată durata 
astfel încât nişte animale extrem de simple să ajungă pe 
scena vieții, cum s-ar spune. 

Pentru ca evoluţia animalelor mai complexe decât cele din 
Ediacara” să aibă loc, a fost nevoie să treacă numai o sută 
şaizeci de milioane de ani. Timpul scurs între etape s-a 
scurtat, dar a fost nevoie de alte cinci sute patruzeci de 
milioane de ani până să apară Homo sapiens. 'Trecuse deja 
mult timp de când existau condiții de viață pe Terra, dar mai 
era vreme, încă patruzeci şi trei la sută din timpul 
disponibil. Noi, oamenii, nu am apărut la finalul istoriei 
vieții, după cum se afirmă adesea pentru a se sublinia că 
suntem punctul culminant al procesului evolutiv, ci la puţin 
timp după prima jumătate a istoriei, pe la mijlocul poveştii. 
Mai sunt încă multe file albe şi se pare că vor fi umplute de 
noi, oamenii. 


Permiteți-mi să deschid o paranteză. Viaţa este foarte 
rezistentă şi foarte activă. Am văzut deja că menține ordinea 
internă producând entropie negativă, adică luptând 
împotriva celei de-a doua legi a termodinamicii şi triumfând, 
aproape miraculos, într-un continuu echilibru dinamic care 
necesită un flux permanent de materie, de energie şi de 
informaţie (în lipsa căreia moare). Nu credem oare că viața 
este prea pasivă în povestea aceasta? 

Într-adevăr, viața este un agent care a modificat planeta 
în profunzime, inclusiv atmosfera sa. După cum afirmă 
James Lovelock, din punct de vedere chimic, atmosfera 
Terrei este o anomalies. 

Mult timp, în aer nu a fost oxigen. Asta a durat până 
când, în urmă cu mai bine de două miliarde de ani, au 
apărut nişte bacterii, cianobacteriile, care în timpul 
fotosintezei produceau oxigen ca un subprodus. Oxigenul 
era toxic pentru bacterii şi arhee, care au fost nevoite să se 
modifice ca să supraviețuiască (cele care au putut să o facă). 
La începutul apariției sale, oxigenul intra în reacţie cu alte 
elemente chimice, oxidându-le, astfel încât concentraţia sa 
din atmosferă era foarte scăzută; nu putea exista mai mult 
gaz, fiind captat imediat. 

Până când, în cele din urmă, s-au format aproape toți 
oxizii minerali care se puteau forma pe suprafața 
Pământului şi, astfel, a început să crească uşor-uşor 
presiunea oxigenului din atmosferă. Acum aproximativ şase 
milioane de ani, era suficient oxigen pentru ca existența 
animalelor să fie posibilă. Căci pot oare exista organisme 
multicelulare pe planeta noastră sau pe oricare alta care să 
nu respire oxigen şi să nu-l folosească pentru a obține 
energia, caloriile de care au nevoie? 

Într-adevăr, pe planeta noastră trăiesc ființe care nu au 
nevoie de oxigen, dar sunt bacterii şi arhee. Ne putem 
imagina un mamifer, adică un metazoo foarte activ, cu un 


metabolism accelerat, care îşi menține temperatura 
corporală constantă, pe o planetă fără oxigen în atmosferă? 
Nu putem, fireşte. Însă era necesar, era inevitabil, să apară 
nişte bacterii cu o fotosinteză oxigenică (ce generează 
oxigen)? Ne putem imagina o planetă fără oxigen în 
atmosferă şi fără animale? 

Cu siguranță că ne putem imagina o planetă fără 
animale, pentru că, printre altele, este nevoie de mai mult 
decât de dioxid de carbon în aer şi de câteva bacterii cu un 
tip special de fotosinteză pentru ca atmosfera planetei să se 
umple de oxigen. Ca să prolifereze bacteriile şi algele din 
plancton, care produc cantități imense de oxigen în mările 
din prezent, era nevoie de cantități mari de nutrienți în apă, 
iar aceşti nutrienți au apărut, poate, în urma înghețului». 

În istoria Terrei, au existat mai multe epoci de îngheţ, 
perioade glaciare îndelungate, unele foarte de demult, 
dinaintea animalelor. Aceste glaciațiuni au fost atât de 
cumplite, încât au transformat planeta într-un bulgăre de 
zăpadă enorm - după cum se spune, fiindcă din spaţiu se 
vedea probabil ca un corp alb orbitând în jurul Soarelui, a 
cărui căldură nu a fost în stare să topească crusta de gheață 
de pe mări şi de pe uscat. Banchiza (gheața plutitoare) 
acoperise toate oceanele, iar pătura glaciară de pe 
continente ajunsese până la ecuator. 

Au existat doi astfel de bulgări de zăpadă în perioada 
numită Criogenic, între acum şapte sute douăzeci de 
milioane de ani şi şase sute treizeci şi cinci de milioane de 
ani. Glaciaţiunile produseseră mari eroziuni în sol cauzate 
de acțiunea gheții prin frecarea rocilor, astfel încât, atunci 
când Pământul s-a dezghețat, toate mineralele eliberate au 
fertilizat oceanele, acționând ca un îngrăşământ, şi au 
prilejuit proliferarea algelor marine de plancton (care existau 
deja de multă vreme, dar încă nu predominau). 


Se presupune că, odată cu proliferarea algelor, fluxul de 
materie şi de energie din ecosistem a devenit mai complex 
decât atunci când bacteriile erau stăpânele apelor, iar acest 
lucru a permis apariția primelor animale - cele care sunt 
consemnate în perioada Ediacara - şi întreaga dezvoltare 
ulterioară a vieții animale din Cambrian. 

Morala acestei poveşti cu bulgărele de zăpadă, fie că a 
avut sau nu un rol fundamental în apariția animalelor, este 
că istoria vieții nu poate fi înțeleasă fără să cunoaştem 
istoria Pământului, fiindcă evoluţia nu s-a produs în mod 
izolat. Înainte, biologia şi geologia formau o singură ştiinţă, 
sau mai bine spus, mai multe, numite ştiinţele naturii. Nu 
ar fi rău să ne întoarcem din când în când la vremurile 
acelea. În orice caz, pentru un paleontolog, mi se pare 
absolut necesar să dețină această dublă naționalitate. 

În regulă până aici. Toate animalele actuale provin din 
încrengături care au existat în Cambrian sau, cel târziu, în 
Ordovician (următoarea perioadă geologică) (Figura 3). Însă 
au existat oare şi alte încrengături care nu au supraviețuit? 
Dacă vrem să ştim ce alternative are viaţa (aici sau pe altă 
planetă) ar fi important să ştim ce alte încrengături au mai 
existat, chiar dacă reprezentanții lor nu mai sunt printre 
noi. Au existat animale cu forme complet diferite de cele pe 
care le cunoaştem noi acum pe Pământ? 

Este o chestiune importantă câte scheme corporale, câte 
modele biologice diferite sunt viabile. Există un zăcământ 
paleontologic care a devenit celebru pentru publicul larg 
datorită unei cărți apărute în 1989. Era deja cunoscut 
specialiştilor pentru importanța sa enormă în studierea 
evoluției animalelor, dar respectiva carte l-a făcut celebru. 

Figura 3. Animalele. Relaţiile evolutive 


Există multe încrengături şi tipuri de animale, dar marea majoritate tin 
de nouă încrengături: șapte apar in schema aceasta, iar alte două nu 
sunt reprezentate aici (sunt platelminţii sau viermii lati şi nematodele, 
tot cu formă de viermi). În desen apar, de sus în jos, încrengăturile din 
care fac parte spongii (poriferi), meduzele (cnidari sau celenterate), 
caracatițele (moluștele), viermii (anelide), insectele (artropode), aricii de 
mare (echinoderme) şi mamiferele (cordatele). După cum se poate vedea, 
încrengătura cea mai apropiată de a noastră e cea a aricilor (şi a stelelor 
de mare). Toate încrengăturile, cu excepţia spongierilor şi a meduzelor (cu 
coralii), aparţin grupei animalelor bilaterale, cele care au corpul împărțit 


Zăcământul cu o vechime de cinci sute cinci milioane de 
ani se numeşte Burgess Shale (în Munţii Stâncoşi 
canadieni). Cartea se intitulează Viaţa minunată, iar autorul 
ei este paleontologul şi scriitorul Stephen Jay Gould. În 
carte se prezintă varietatea imensă de animale cu corp 
moale care s-au găsit în Burgess Shale. Multe fac parte din 
încrengăturile care au supraviețuit, dar câteva fosile nu 
intră în niciuna dintre categoriile din prezent. Fosile precum 
Anomalocaris şi, în special, Opabinia par să indice că există 
mult mai multe posibilități de existență pentru un animal 
decât cele cunoscute deja. De parcă ar fi extratereştri 
cambrieni. Biota din Burgess Shale, după cum spune 
istoria, a suferit ulterior un eveniment produs din cauza 
schimbărilor de climă, care a dus la extincţia în masă şi 
care a redus drastic varietatea animalelor la relativ puţinele 
încrengături de acum. 

Pornind de la aceste informaţii, Gould oferă opinia sa 
personală. Nu se poate explica de ce unele încrengături au 
dispărut şi altele nu, spune el. Nu pare să existe niciun 
criteriu morfologic care să permită recunoaşterea (în 
retrospectivă) celui mai bun model. Lasă impresia că a ţinut 
mai mult de noroc. O loterie de pe urma căreia unii au avut 
de câştigat, iar alții au pierdut, fără ca biologia să aibă 
vreun cuvânt de spus. Prin urmare, se putea întâmpla şi 
altfel. Ar fi putut să dispară vertebratele, iar atunci nici noi, 
nici altceva asemănător nu am mai fi existat. Dacă viața ar 
lua-o de la început, „dacă s-ar derula înapoi filmul vieţii”, 
spune Gould folosind o expresie care a ajuns la modă“, 
rezultatul ar fi complet diferit. Gould pune pe primul plan în 
istoria vieţii contingența (circumstanţele) şi merge chiar mai 
departe decât Simpson». 

S-ar deduce de aici că probabilitatea ca pe altă planetă să 
evolueze un umanoid cu care să putem comunica este 
minimă, deoarece posibilitățile de evoluţie sunt aproape 


infinite. Nu există direcții sau limite care să condiționeze 
evoluția. Toate drumurile sunt posibile, în toate direcțiile. 

Şi dacă Gould se înşală? În primul rând, nu mai este atât 
de limpede acum că fosilele ciudate (extraterestre) din 
Burgess Shale nu fac parte (multe dintre ele) din 
încrengăturile cunoscute. Poate că la originea animalelor nu 
au stat atâtea posibilități evolutive. În al doilea rând, nici nu 
este foarte clar că decimarea încrengăturilor - dacă s-a 
produs cu adevărat - a fost o loterie şi nu o cursă pentru 
supraviețuire în toată regula, cu învingători şi învinşi. Cum 
am putea să ştim? Şi în ultimul rând, dacă viața ar reîncepe 
cu LUCA sau cu Burgess Shale, cu siguranţă că noi nu am 
exista. Dar ar putea exista ceva asemănător? Un umanoid? 

Unii autori foarte respectaţi sunt de părere că există 
motive să credem că, indiferent de încrengăturile care au 
supraviețuit extincției faunei din Burgess Shale, evoluția ar 
fi dus către ceva asemănător nouă. Să fie oare aşa? Aceasta 
este într-adevăr întrebarea centrală a cărții, dar încă mai 
avem de parcurs un drum îndelungat pe calea evoluției 
pentru a căpăta o oarecare perspectivă. Deocamdată 
rămânem cu speranța umanoizilor extratereştri. Şi cu multă 
emoție, sper. 


Haideţi să ne punem câteva întrebări despre vertebrate, 
fiindcă în curând vom ajunge la mamifere, primate şi 
umanoizi. Dintr-un artropod cu un exoschelet articulat, 
alcătuit din cuticulă şi cu ochi compuşi, ar fi putut evolua 
ceva asemănător unui animal vertebrat cu aspect de peşte? 

Ca să răspundem la întrebarea aceasta, să ne ocupăm de 
fosile: ce ştim despre primele vertebrate? 

Evoluţia care ne interesează în mod deosebit, fiindcă este 
cea care ne-a adus până aici, este cea a subincrengăturii 
vertebratelor şi, de aceea, ne vom ocupa în special de ea 
(Fisura 4). Primele fosile de vertebrate au fost găsite în 


China şi datează din Cambrian, le lipseau mandibulele, nu 
şi gura, evident. Maxilarele au apărut mai târziu şi au 
reprezentat o revoluție pentru modelul biologic. Nu este uşor 
ca maxilarele să se dezvolte, pur şi simplu, iar originea 
acestei structuri ţine de modificarea unui arc branhial, o 
structură suport a branhiilor, nici mai mult, nici mai puţin 
(vorbim de maxilare, la plural, fiindcă din acelaşi arc 
branhial provin oasele pe care cresc dinții superiori şi 
inferiori). 

Acesta este un exemplu excelent despre cum se produce 
evoluția prin modificarea structurilor preexistente, care 
uneori îşi schimbă funcția complet, după cum este cazul 
arcului branhial care s-a transformat în maxilare. Selecția 
naturală poate acționa numai asupra variațiilor a ceva deja 
existent, nu lucrează urmând un plan, asemenea inginerilor. 
Pe lângă maxilare, vertebratele şi-au dezvoltat şi o pereche 
de înotătoare care le sporeau mobilitatea în apă, 
transformându-se astfel în prădători de temut. 

Figura 4. Vertebratele. Relaţii evolutive 


În arborele acesta al relațiilor evolutive se poate observa de ce peștii 
nu reprezintă o categorie sistematică în zoologie (din punct de vedere 
formal, evident, deoarece incă se folosește în limbajul obișnuit). Motivul 
este că peștii nu formează un grup natural, adică un grup de specii cu un 

Vertebratele cu maxilar au apărut în Silurian, iar în 
Devonian se diversificaseră pe scară largă, fiind foarte 
numeroase şi variate. Vertebratele fără maxilare: au devenit 
tot mai rare după perioada aceasta, dar tot mai rămân 
câteva; ciclostomii, de exemplu, care în unele părți ale lumii 
se mănâncă, sunt vertebrate fără maxilare care nu au 
dispărut. 

Asta ne conduce la un concept foarte popular, fosila vie. 

Când apare un nou model biologic, modelul anterior, din 
care se generează inovaţia, devine anacronic? Sunt 
ciclostomii nişte fosile vii? Tot aşa sunt şi spongiile şi 
bacteriile? Este populat Pământul de fosile vii? 

Este o chestiune care trebuie abordată numaidecât, 
deoarece conceptul de „fosilă vie” este foarte răspândit şi se 
foloseşte adesea. Dă impresia că ar fi vorba de forme de 
viață care, dintr-un motiv oarecare, nu au evoluat, au rămas 
pe loc, fosilizate în viață, asemenea unor morți vii - au 
dispărut, dar nu au aflat încă lucrul acesta. Sau şi mai grav, 
au degenerat. Din ce motiv? Sunt peştii fosile vii? Nu au 
evoluat? Acelaşi lucru se petrece cu amfibienii, care parcă 
nu au făcut pasul definitiv către viața terestră şi refuză să se 
despartă de apă. Sunt amfibienii fosile vii? De ce nu au 
evoluat în reptile, care sunt încă reptile după atât timp? Iar 
acum urmează întrebarea care aproape mereu îmi este 
adresată la conferințele pe care le ţin: de ce nu au evoluat 
cimpanzeii? De ce au rămas maimuțe? Se pare că până la 
urmă toate speciile sunt fosile vii, cu excepţia noastră. Nu-i 
aşa? 

Nu cred să existe un alt concept care să fi generat mai 
multă confuzie pentru a interpreta corect procesul evolutiv 
ca acela de fosilă vie. Sunt considerate de obicei nişte 
curiozități biologice, o bizarerie, însă planeta noastră este 
astăzi, în mod deosebit, o planetă a bacteriilor, fiindcă, fie că 
sunt fosile vii sau nu, sunt cele mai numeroase organisme. 


Şi aşa sunt de aproape patru miliarde de ani. Adevărul e că 
o bacterie, oricât s-ar modifica şi ar evolua, nu este decât o 
bacterie. Şi rămân aici cu noi, diversificate şi foarte 
numeroase, dar tot bacterii. Acelaşi lucru se întâmplă cu un 
alt domeniu al procariotelor, arheele. 

Într-adevăr, acum aproximativ două miliarde de ani, 
câteva arhee au mâncat, fără să digere, nişte bacterii şi 
astfel, prin endosimbioză, au apărut celulele complexe, 
eucariotele, care au reprezentat o mare noutate în istoria 
vieții după două miliarde de ani în care singurele ființe erau 
procariotele. Dintr-odată au apărut procariotele, iar mai 
încolo au fost organismele multicelulare care se hrăneau cu 
alte ființe vii sau cu materia organică în suspensie din apă — 
sunt primele animale, o altă revoluţie în istoria vieţii. Însă şi 
în ziua de azi continuă să existe multe tipuri de eucariote 
unicelulare, care fără îndoială că au evoluat de când au 
apărut primele celule complexe (cu nucleu, mitocondrii şi 
cloroplaste, în cazul organismelor cu fotosinteză). 

Acelaşi lucru se întâmplă cu vertebratele fără fălci. 
Ciclostomii de acum seamănă foarte puţin cu vertebratele 
fără maxilar din Ordovicianu, din Silurian şi din Devonian. 
Ciclostomii se hrănesc cu peşti, fixându-se de ei cu gura; 
sunt paraziți. Alte vertebrate vii fără mandibulă (denumite 
mixine) sunt necrofage şi se hrănesc cu peşti morți. Nu asta 
mâncau primele vertebrate, care se hrăneau filtrând apa 
prin branhii pentru a reține microplanctonul şi materia 
organică în suspensie. Branhiile aveau astfel o funcţie 
dublă: pentru respirație şi alimentaţie. De la filtrare la 
parazitare şi  necrofagie există o mare schimbare 
morfologică, ecologică şi de toate felurile, o mare evoluție, 
dar din punct de vedere structural, organizatoric, sunt la fel. 

În mod evident, ciclostomii nu sunt strămoşii noştri, însă 
printre strămoşi se numără, cu siguranţă, şi unii fără fălci 
(primele vertebrate). 


Bineînţeles că o vertebrată fără maxilare, strămoșul 
nostru direct, a evoluat într-o direcţie complet diferită, un 
arc branhial s-a îndoit şi a intrat în cavitatea bucală, şi 
astfel au apărut vertebratele cu maxilare şi cu înotătoare 
pereche, care din filtratori au ajuns să fie prădători. Aceasta 
a fost o revoluţie biologică importantă, care a dus la o 
radiație adaptivă, după cum este denumită în paleontologie, 
o explozie de forme, un Big Bang între ale cărui consecințe 
ne numărăm şi noi (ca şi restul vertebratelor cu maxilare). 
Între timp, vertebratele fără maxilare au continuat să 
evolueze, fără să se abată de la modelul corporal de bază. La 
început, a avea maxilare era un lucru excepțional, în timp ce 
a filtra apa era ceva obişnuit. Însă experimentul a avut 
succes şi s-a produs o radiație adaptivă a vertebratelor cu 
maxilare. Din fericire pentru noi. 

Se poate spune măcar că vertebratele fără maxilare sunt 
un tip de vertebrate inferioare vertebratelor cu maxilare? 

În zoologia clasică se vorbea de trepte evolutive sau trepte 
structurale, în aşa fel încât vertebratele fără maxilare (atât 
fosilele, cât şi cele vii) s-ar afla pe o treaptă evolutivă 
inferioară vertebratelor cu maxilar. În prezent, nu se mai 
vorbeşte de trepte evolutive din mai multe motive. 

Unul dintre acestea este că, în trecut, treptele evolutive 
erau organizate progresiv, în aşa fel încât fiecare nouă 
treaptă în evoluţie să reprezinte un pas înainte către 
perfecțiune». Bineînţeles că oamenii ar reprezenta treapta 
superioară. Dar dacă, în loc de treaptă evolutivă inferioară şi 
superioară, am vorbi despre o treaptă evolutivă anterioară şi 
posterioară, am evita deocamdată conflictul (în loc să 
spunem „tot ce-i trecut e mai rău”, vom spune „tot ce-i 
trecut... e în față”). În felul acesta putem afirma că 
vertebratele cu fălci sunt pe o treaptă evolutivă anterioară 
(în ordine strict cronologică) vertebratelor cu maxilare, deşi 
noi, oamenii, şi ciclostomii suntem contemporani. 


Despre a doua problemă legată de conceptul de treaptă 
evolutivă urmează să discutăm în capitolul următor. 

Îmi închipui că mulţi cititori se întreabă care este motivul 
pentru atâtea scrupule, de vreme ce este evident că un 
ciclostom este inferior omului, că are un grad de organizare 
scăzut şi mai puţin complex... Vom vedea însă mai încolo că 
nu este atât de simplu să se stabilească de comun acord 
care sunt criteriile obiective pentru a măsura superioritatea 
biologică a unei specii în comparație cu alta. Oamenii sunt 
într-adevăr inteligenţi, dar nu este uluitor că păsările se pot 
orienta în timpul migrației cu ajutorul câmpului magnetic al 
Pământului, iar liliecii pot zbura pe întuneric fără să se 
lovească unii de alții? Nu, mai bine să nu intrăm acum pe 
acest teren minat, deşi ne vom întoarce aici la momentul 
oportun, fireşte. 

O metaforă care îmi place, fiindcă se opune ideii că ar 
exista o ierarhie biologică ce cuprinde specii nobile şi specii 
inferioare, este cea a lui Peter Godfrey-Smiths, filosof al 
biologiei. Imaginaţi-vă că vă aflaţi, ca specie, sus de tot la 
capătul unei ramuri a arborelui vieții... Nu sunteți în partea 
cea mai înaltă a arborelui pentru că aparțineți unei specii 
superioare, ci pentru că sunteți viu. La aceeaşi înălțime, în 
coroana arborelui, se află şi restul animalelor vii din 
biosferă. Dacă veți privi în jos, veți vedea punctul în care 
ramura voastră se separă de ramura cea mai apropiată, cea 
a  cimpanzeului, vecinul nostru.  Bifurcația aceasta 
corespunde unui timp geologic de şapte milioane de ani. 
Puteţi privi tot mai jos şi veţi vedea cum se separă ramurile 
pe care se află diverse animale pe care le observați la acelaşi 
nivel în coroana arborelui, unele mai îndepărtate de altele. 
Ramurile, de fapt, reprezintă speciile fosile. 

Jos de tot, veți vedea că arborele se separă în două 
ramuri uriaşe, groase ca două trunchiuri, un fel de 


bifurcaţie bazală care împarte majoritatea animalelor în 
două jumătăți. 

Toate animalele pe care le-am menționat (vertebrate, 
echinoderme, artropode, moluşte, anelide şi altele mai puțin 
cunoscute, cum ar fi brahiopodele) au în comun simetria 
bilaterală — asta înseamnă că organismul lor este împărțit în 
două jumătăți simetrice, de parcă s-ar privi în oglindă. Aricii 
şi stelele-de-mare, de fapt, nu au simetrie bilaterală, ci sunt 
pentaradiale, adică se pot împărți în două jumătăți simetrice 
pe cinci planuri diferite. Larvele echinodermelor, care sunt 
mult mai mobile decât adulții şi alcătuiesc planctonul (în 
felul acesta sunt dispersate în mare) au simetrie bilaterală, 
prin urmare se consideră că echinodermele actuale descind 
dintr-un animal cu acelaşi tip de simetrie. 

Godfrey-Smith vrea astfel să explice clasificarea 
animalelor, fiind interesat de evoluția minții şi a conştiinţei, 
iar animalele cu cea mai mare capacitate cognitivă sunt, pe 
de-o parte, mamiferele şi păsările (două linii separate una de 
cealaltă de trei sute douăzeci de milioane de ani de evoluţie 
independentă); şi, pe de altă parte, caracatițele (separate de 
păsări şi mamifere de cel puţin cinci sute patruzeci şi unu 
de milioane de ani). În rândul insectelor, unele au un 
comportament social foarte elaborat (cum sunt albinele, 
furnicile şi termitele), însă au un alt fel de inteligenţă. În 
cazul acesta, grupul contează mai mult decât individul. 
Despre toate acestea, despre inteligență, puteţi fi convinşi că 
vom vorbi mult în cartea de față. A te trage din arborele lui 
Godfrey-Smith înseamnă să cauţi strămoşii comuni, 
bifurcaţiile unde ramurile se despart şi unde se desface 
coroana deasă. 

Richard Dawkins, în cartea sa Povestea strămoşilor: o 
călătorie către zorii vieții (2004), spune povestea vieții 
dinspre prezent spre trecut, urmărind confluența către 
înapoi a diferitelor filiații evolutive, ca nişte pelerini care se 


întâlnesc pe drumul care îi poartă la începutul vieţii, la 
strămoşul universal. Iar rezultatul este interesant, fiindcă în 
felul acesta Dawkins evită să prezinte istoria omului de la 
începutul vieții, o poveste care ne impresionează atunci 
când se spune că evoluția urmează o direcție unică (sau, cel 
puţin, că există o singură direcţie predilectă, cea care duce 
la noi). 

În cartea de față urcăm pe arborele vieţii, nu coborâm 
spre trunchiul comun, însă nu pierdem din vedere restul 
ramurilor. 


Înainte de a continua cu evoluţia vertebratelor, haideţi să 
abordăm o chestiune care a fost menţionată mai devreme şi 
care nu se lasă amânată. Cum se reproduc organismele 
pluricelulare, printre care se numără şi animalele? O celulă 
care trăieşte liberă se poate divide şi, astfel, dintr-una apar 
două celule fără ca nimeni să moară, dar o ființă formată 
din mai multe celule nu se divide. Ce va face atunci pentru a 
se multiplica? Şi de ce trebuie să moară? 

Fiindcă Darwin nu cunoştea modul în care funcţionează 
moştenirea biologică, nu putea da un răspuns adecvat la 
aceste întrebări'. În secolul al XIX-lea, cel care s-a apropiat 
cel mai mult de adevăr a fost biologul german August 
Weismann, care a identificat două tipuri de celule în corpul 
animal. Pe de-o parte, sunt celulele corpului (soma), care 
alcătuiesc țesuturile şi organele şi care nu se reproduc sub 
nicio formă. Prin urmare, nimic din ce i se întâmplă corpului 
de-a lungul vieții nu se regăseşte în caracteristicile 
descendenților (în pofida a ceea ce credea Lamarck). Celulele 
somatice mor odată cu individul şi alcătuiesc cadavrul, căci, 
(vai!) odată cu existența organismelor celulare, există şi 
cadavre. Viaţa corpului este, aşadar, limitată, după cum 
ştim cu toţii:s, deoarece corpul este pieritor. 


Pe lângă celulele somatice, mai există şi alte celule, 
diferite, care formează linia germinală, cea care produce 
celulele sexuale,  gameţii. Celulele acestea transmit 
caracteristicile individului, care, în felul acesta, prin 
intermediul lor, devin nemuritoare (caracteristicile, nu 
individul). Pe scurt, după fiecare dintre noi rămâne 
informaţia pe care o transmitem copiilor noştri, mesajul 
genetic pe care îl trimitem şi pe care ei îl primesc. 

Corpul este dispensabil, informația genetică este potențial 
nemuritoare. În general, de la ideea lui Weismann - o 
contribuție în plus la progresul biologiei - pornesc multe 
teoretizări moderne despre evoluție, chiar şi referitoare la 
evoluția omului. 

Legile lui Mendel au fost redescoperite în 1900 şi, 
începând cu acel moment, putem să le dăm nume acestor 
entități care se transmit (mai bine zis, care se copiază) din 
tată în fiu. Mai întâi au fost numiți factori, iar apoi, 
începând cu 1909, gene. Prin urmare, genele sunt cele 
nemuritoare sau, mai bine spus, informaţia pe care ele o 
poartă, fiindcă molecula din care sunt făcute genele (ADN- 
ul) moare odată cu individul. 

Dacă, în jocul evoluţiei, este important să se transmită 
generației următoare un număr cât mai mare de gene (să se 
aducă cea mai mare contribuţie posibilă la moştenirea 
genetică sau pool a populaţiei, într-o cursă nemiloasă cu 
ceilalți), care este explicația pentru reproducerea sexuată? 
Dacă presupunem că reproducerea sexuată a apărut de la 
cea asexuată, ce câştigă un individ dacă împărtăşeşte cu un 
altul informaţia genetică pe care o va moşteni fiul său? De 
ce nu există doar reproducere asexuată? De ce individul nu 
se copiază, nu se clonează pe el însuşi? De ce au nevoie 
femelele de mascul? Există numeroase specii de insecte şi 
de şopârle care sunt partenogenetice - descendența nu 


primeşte contribuţia genetică a masculului —, de ce nu sunt 
toate aşa? 

Înainte de a încerca să răspundem la dificila întrebare de 
ce există sexul (sau mai precis, de ce a apărut de-a lungul 
evoluției şi a avut atâta succes), vă voi spune povestea 
păduchelui verde al trandafirului (Macrosiphum rosae), pe 
care îl cunoaşteţi cu siguranță pentru că, dacă aveţi o 
grădină cu flori, l-aţi văzut şi l-aţi stârpit. 

Toamna, mama păduche depune ouă cu înveliş rezistent, 
care supraviețuiesc pe timpul iernii. Primăvara se nasc 
păduchii tineri, care sunt în totalitate femele. Acestea au o 
reproducere partenogenetică rapidă, fără ca masculul să 
fecundeze ouăle. În plus, femelele nasc păduchi complet 
dezvoltați, prin urmare, în faza aceasta, păduchii, pe lângă 
faptul că sunt partogenetici, sunt vivipari, asemenea 
mamiferelor (dar nu sunt singurele insecte vivipare, mai 
sunt şi altele). În felul acesta, se succed într-un ritm rapid 
multe generaţii de femele partogenetice, de aceea păduchii 
se pot transforma într-o plagă care să distrugă grădini 
întregi de trandafiri. Odată cu venirea toamnei, apar în 
sfârşit şi păduchii masculi care copulează cu femelele, iar 
acestea produc ouăle cu înveliş tare pregătite să facă față 
iernii. Vom mai vorbi despre aceşti păduchi, dar acum ne 
întrebăm de ce nu continuă păduchii să se reproducă 
partogenetic? Ce nevoie mai au de reproducerea sexuată din 
toamnă la cât de bine le-a mers de la începutul primăverii 
(prea bine chiar, după părerea grădinarilor)? 

Nu ştim de fapt în ce moment a apărut sexul şi cum s-a 
întâmplat. Organismele eucariote se reproduc, în general, 
sexuat, dar bacteriile au o reproducere asexuată, prin 
diviziune, şi fiecare dintre cele două celule rezultante poartă 
exact aceeaşi informație genetică — cu toate că bacteriile pot 
uneori face schimb de gene, asta nu schimbă cele afirmate. 


În reproducerea sexuată, fiecare progenitor (masculin sau 
feminin) îi dă jumătate dintre cromozomi (şi din gene) fiului 
sau fiicei». Prin urmare, animalele — în majoritatea cazurilor 
- au genele duplicate, cu o moştenire paternă şi cu una 
maternă= (Figura 5). 

Fireşte că reproducerea sexuată ar avea sens dacă, prin 
colaborarea tatălui şi a mamei la creşterea copiilor comuni, 
numărul supraviețuitorilor ar fi cel puţin dublu celor care 
reuşesc să trăiască fiind crescuţi doar de mamă. În acest fel, 
fiecare părinte ar transmite, cel puţin, la fel de multe gene 
ca în cazul reproducerii asexuate. În cazul speciilor de 
animale marine, de exemplu, cu fecundare externă, niciunul 
dintre părinți nu se ocupă de obicei de ovulele fecundate. Şi 
în cazul multor specii terestre, doar femela îngrijeşte puii. În 
această situaţie, ar fi în interesul femelelor să fie 
partogenetice, pentru că aşa ar transmite numai genele lor, 
nu şi pe cele ale tatălui, adică femela ar transmite de două 
ori mai multe gene decât în cazul reproducerii sexuate. În 
acord cu logica aceasta, masculii pot fi consideraţi, în multe 
cazuri, paraziți genetici ai femelelor». 

Explicaţia lui George C. Williams despre cum a apărut 
sexul este că unei bacterii îmbătrânite îi poate fi util să aibă 
două copii ale fiecărei gene ca să repare când apar erorile 
din ADN. 


REPRODUCEREA SEXUATĂ 
ȘI RECOMBINAREA GENETICĂ 


PĂRINȚI Cy 


1-a GENERAȚIE 


Figura 5. Reproducerea sexuată şi recombinarea genetică 


Reproducerea sexuată face ca tatăl şi mama să contribuie în mod ec 

la înzestrarea genetică a descendenților. În plus, în producerea de 
spermatozoizi şi ovule, cromozomii pot face schimb de gene între « 
formând combinaţii noi. Fenomenul acesta se numeşte recombinar 
genetică şi se produce în timpul meiozei. Ambele concepte — contrit 
egală a părinţilor şi recombinarea genetică — sunt ilustrate în schen 
Copilul din partea stângă a primit un cromozom de la tată şi unul de 
mamă. Şi copilul din partea dreaptă a primit un cromozom de la fiec 
părinte, dar în cazul lui, cromozomii au trecut înainte (când s-a form 
spermatozoidul şi ovulul) prin recombinare genetică. Dacă priviti cu at 


Cum ar putea şti care este secvența de litere (bazele 
AGTC) existentă înainte de producerea erorilor? Răspunsul 
este că dacă sunt două rânduri de cromozomi în plus, 
maşinăria moleculară care repară materialul genetic 
(asemenea unui corector de text) are la dispoziție o copie de 
verificare dintr-o altă linie genetică. 

Să luăm un alt argument care se repetă frecvent. 
Reproducerea sexuată (sau biparentală) sporeşte, fără 
îndoială, varietatea indivizilor în rândul populației. Nu există 
doi indivizi la fel (cu excepţia gemenilor univitelini). Altfel, 
populaţia ar fi alcătuită din mai multe clone» care nu ar mai 
face schimb de gene. De fapt, nu s-ar mai putea vorbi 
despre o populație înțeleasă în sensul genetic al termenului, 
ca o mulțime de indivizi care se reproduc între ei, ci de 
clone. 

Aflaţi în situația de a căuta un avantaj al reproducerii 
sexuate, diversitatea genetică a speciei (atunci când se 
combină genele indivizilor) poate fi utilă pentru a face față 
schimbărilor neaşteptate de mediu, când va fi cazul, sau 
pentru a dobândi rezistență în fața paraziților şi a agenților 
patogeni: vor fi mereu indivizi care vor supraviețui în ciuda 
combinațiilor extrem de variate ale genelor care se petrec în 
rândul populației. 

În orice caz, curios este faptul că reproducerea asexuată 
la animale şi la plante nu are prea mult succes, fiindcă, deşi 
apare cu o oarecare frecvență, nu durează suficient de mult 
pentru a produce o radiaţie de forme, o explozie a liniilor 
evolutive ce reprezintă expresia succesului biologic. Nu a 
rămas niciun urmaş cu reproducere asexuată care, pornind 
de la strămoşi normali, să apară în trecutul îndelungat al 
eucariotelor, iar urmaşii din prezent nu s-au diversificat, 
aşadar nu au avut succes evolutiv şi sunt de dată recentă. 

Iar aceasta ar putea fi cheia pentru a înțelege sexul. Nu 
înseamnă că reproducerea sexuată a apărut ca un avantaj 


pentru a favoriza viitorul evolutiv al descendenților (adică 
privind spre viitor), ci a posteriori rezultă că descendenții cu 
reproducere asexuată au mai puțin succes decât cei normali 
(poate pentru că au diversitate genetică mai redusă şi 
rezistență mai scăzută la schimbările climatice şi la agenți 
patogeni şi paraziți), de aceea trăiesc puţin. În orice caz, 
speciile pluricelulare au o înclinație filogenetică (adică în 
evoluție) către cele cu reproducere sexuată. 


Toate aceste lucruri ne fac să ne gândim la următoarele 
întrebări legate de sex: Era inevitabil ca animalele să aibă 
sex? Ar fi putut să existe animale fără reproducere sexuată? 
Oare extratereştrii care ne vor vizita ar putea fi asexuaţi? 
Sau ar putea să aibă poate trei sexe? 

Îndrăznesc să afirm că ipoteticii vizitatori extratereştri ar 
putea fi nişte ființe cu reproducere sexuată, cel puțin dacă 
sistemul moştenirii biologice este la fel cu al nostru, 
deoarece, dacă reproducerea sexuată produce numărul cel 
mai mare de combinaţii genetice în sânul speciilor, liniile 
evolutive cu reproducere sexuată ar fi avut probabil de-a 
lungul timpului mai mult succes decât cele cu reproducere 
asexuată şi ar fi, prin urmare, cele dominante, la fel cum s-a 
întâmplat şi pe Pământ. Nu aş aştepta o invazie de femele 
partenogenetice sosite din spaţiu, dar mă întreb dacă apar 
cumva în vreun roman de science-fiction. În schimb, nu 
există niciun motiv teoretic împotriva existenței a mai mult 
de două sexe, în afara cazului în care asta presupune o 
dificultate în plus de a găsi nu unul, ci doi parteneri sexuali. 
Ştim sigur doar că, de când există organisme pluricelulare 
pe Pământ, există reproducere sexuată. Şi există cadavre, 
dintre care câteva s-au păstrat ca fosile, permiţându-ne să 
cunoaştem cursul evoluției. A venit vremea să ne întoarcem 
la ea. 


Ziua a cincea 


În care are loc, nici mai mult, nici mai puţin, decât unul 
dintre evenimentele cele mai importante ale istoriei vieții, şi 
anume, ocuparea continentelor de către numeroasele grupe 
biologice, printre care se află vertebratele. Ziua se termină cu 
extincția în masă a dinozaurilor şi a reptilelor de mari 
dimensiuni. Tot atunci s-au întâmplat multe lucruri care ne 
vor pune pe gânduri. 


Când au ieşit peştii din apă (o parte dintre ei, fireşte, nu 
toți) şi când au început să le crească labe? 

Devonianul şi-a câştigat renumele de Eră a peştilor, dar 
viața exista şi în afara apei. În perioada aceasta, 
continentele sunt ocupate de plante şi de animale, printre 
care se află tetrapodele - vertebratele care nu înoată şi care 
merg pe cele patru extremităţi, opunându-se forței 
gravitaționale. Greutatea corpului apasă abdomenul pe sol, 
viața nu este uşoară pentru animalele care respiră aer, mai 
ales dacă provin din apă şi dacă strămoşii lor erau peşti. 

Am scris însă cuvântul peşti în cursive, de parcă ar fi un 
termen ce nu se recomandă a fi folosit într-o carte ştiinţifică, 
iar asta cu siguranță că vi s-a părut surprinzător. Este 
nevoie să ofer o explicaţie. Iat-o: 

Biologia sistematică modernă aspiră ca relaţiile evolutive 
dintre specii să fie reflectate în clasificările realizate, adică 
să le grupeze pe niveluri de rudenie (sau pe linie ascendentă 
comună) şi nu numai pe baza unei asemănări superficiale 
(în ştiinţă trebuie mereu să te îndoieşti de aparențe, după 
cum am mai spus de atâtea ori). 

Noi, mamiferele, de exemplu, suntem mult mai strâns 
înrudite cu celacantele şi cu peştii pulmonațţi (îi cunoaştem 


deja), decât sunt aceştia cu plătica de mare, deşi celacantele 
şi peştii pulmonaţi sunt, pentru oricine nu e zoolog, tot 
peşti, la fel ca plătica de mare. Toţi împreună formăm o 
grupă evolutivă diferită de rechini, pisici-de-mare şi de 
restul peştilor cartilaginoşi. Ciclostomii alcătuiesc o linie 
separată, fără maxilare. Filogenetica sistemică (şcoala 
fondată de entomologul german Willi Hennig) se bazează pe 
clade, de aceea şcoala aceasta se numeşte şi cladistică sau 
cladism. Cladele sunt grupe de specii care au acelaşi 
strămoş comun. Temenul acesta de cladă va fi folosit 
adesea în cartea de față şi înseamnă grupă evolutivă, stirpe 
sau origine. O familie evolutivă, dacă vreți. 


Ce diferență este până la urmă între sistematica clasică şi 
filogenetică? Merită efortul să eliminăm denumiri atât de 
împământenite precum cea a peştilor, pe care toată lumea o 
înțelege? Nu e mai degrabă o subtilitate folosită de biologi 
puritani? Nu! Şi veți înțelege imediat, sper, de ce anume. 

Sistematica tradițională se bazează pe gradele evolutive 
sau gradele structurale, care înseamnă acelaşi lucru. Astfel, 
toate vertebratele pisciforme alcătuiau înainte propria lor 
clasă, clasa  Peştilor, care se baza pe asemănarea 
superficială dintre ciclostomi, rechini, sturioni şi sardine. 
Toţi sunt, de fapt, viețuitoare ale lumii acvatice şi asta e 
ceea ce le aseamănă, fiindcă trebuie să se mişte rapid într- 
un lichid care opune rezistență, de unde provine corpul 
alungit şi cu formă de torpilă. 

Însă ceea ce face ca vertebratele pisciforme să fie 
considerate la acelaşi nivel de evoluţie este faptul că nu au 
ieşit din apă, nu sunt amfibieni, nici reptile (din nou în 
cursive), nici păsări, nici mamifere. Cu alte cuvinte, aşa- 
numiții peşti au în comun ceea ce nu sunt (nu sunt animale 
terestre, tetrapode) şi acesta este modul cel mai bun de 
clasificare pentru a ilustra istoria evolutivă a vertebratelor. 


Modul cel mai bun de a clasifica speciile este să fie grupate 
după ceea ce nu sunt sau, mai bine zis, după ceea ce au 
ajuns să fie, după ceea ce evoluţia le-a oferit pentru a se 
diferenția de restul speciilor. Pe lângă motivele de jargon 
biologic, trebuie să distingem între niveluri şi clade, 
deoarece radiațiile evolutive (marile explozii de viață) 
corespund tocmai cladelor care survin de la un strămoş 
comun, fondatorul cladei, şi se dezvoltă ulterior. Fondatorul 
cladei nu va apuca clipa aceea, dar descendenții săi vor fi 
moştenitorii Pământului. 


Nici că se putea spune mai bine ce s-a întâmplat cu cel 
dintâi tetrapod, primul vertebrat terestru, primul peşte care 
a ieşit din apă lăsându-şi rudele în urmă. În cazul acela a 
avut loc o expansiune fără rivali, fiindcă pe uscat nu erau 
alte vertebrate. 

Pe lângă ciclostomi şi rudele acestora, în prezent există 
două clase de vertebrate pisciforme, ai căror strămoşi 
datează din Devonianz. Pe de-o parte sunt peştii cu scheletul 
intern cartilaginos (ca rechinii şi pisicile-de- mare), pe de 
altă parte, peştii cu scheletul intern osos. 

Dintre peştii aceştia cu scheletul intern osos trăiau în 
Devonian, şi continuă să existe şi în prezent, două modele. 


Una dintre grupele peştilor osoşi se caracterizează printr- 
un număr par de înotătoare cu radii (sau raze) de chitină 
(proteina din care sunt alcătuite părul, unghiile şi coarnele), 
ce constituie suportul de care este prins evantaiul 
înotătoarei. 

Cealaltă grupă de peşti osoşi, cea care ne interesează cel 
mai mult în acest moment, se caracterizează prin 
înotătoarele pare (de pe burtă) cărnoase şi cu structură 
osoasă, care formează scheletul intern ca un ax. De aceea se 
numesc neoficial peşti  osoşi cu înotătoare lobate:. 
Întâmplarea face ca oasele din înotătoarele abdominale ale 


acestor pisciforme să corespundă (adică să fie identice ca 
număr şi poziție) oaselor care alcătuiesc extremităţile 
tetrapodelor şi care, ca şi în cazul acestora, se leagă prin 
articulaţii de centura scapulară (înotătoarea anterioară) şi 
de centura pelviană (cea posterioară). Nu este nevoie să 
spun, după aceste indicii, că vertebratele terestre provin 
dintr-unul dintre aceste animale acvatice şi că înotătoarele 
au ajuns să se transforme în picioare. Pe lângă asta, un 
lucru foarte important e că aveau şi doi plămâni care le 
permiteau să respire afară din apă. 

Aceşti peşti osoşi cu înotătoarele cărnoase şi cu oase 
interne sunt reprezentaţi în prezent de peştii pulmonatis, 
care trăiesc în apele dulci din America de Sud, Australia şi 
Africa. Când lacurile sau bălțile seacă, ei respiră cu ajutorul 
plămânilor oxigenul din aer. Dacă se evaporă toată apa, unii 
dintre aceşti peşti pulmonațţi se îngroapă în nămol până 
când plouă din nou. Din restul peştilor osoşi cu înotătoare 
lobate se credea că nu mai rămăsese nicio specie în viaţă, 
până când, în 1939, au fost descoperite celacantele, care 
trăiesc în adâncul Oceanului Indian şi seamănă superficial 
cu strămoşii din Devonian ai vertebratelor terestre. 

Celacantele acestea nu s-au mai schimbat din Devonian? 
Este posibil ca selecția naturală, motorul evoluției în teoria 
lui Darwin, să nu mai funcționeze? Selecția naturală nu este 
un principiu universal, o lege care se aplică tuturor speciilor 
sau care funcționează numai în cazul unora dintre ele? 

Fireşte că celacantele au fost declarate fosile vii cu mult 
entuziasm (oamenilor le plac fosilele vii fiindcă li se pare că 
aşa călătoresc în timp), deşi celacantele s-au schimbat mult, 
imens, din punct de vedere ecologic, anatomic şi fiziologic, 
față de strămoşii lor din Devonian, care trăiau cu precădere 
în ape dulci şi nu în adâncul mării. Dar bineînțeles că sunt 
tot celacante. 


La ce altceva ne aşteptam de la un celacant? Dacă ar avea 
blană,  placentă, şi-ar păstra temperatura corporală 
constantă, şi-ar hrăni puii cu lapte şi ar zbura pe întuneric 
emițând ultrasunete şi orientându-se după ecou, ar fi, în 
mod sigur, liliac. 


Fosilele vii 


O bine-cunoscută fosilă vie care apare în toate manualele este 
crabul potcoavă sau crabul Moluccas, care nu este un crab, ci un 
chelicerat (e mai apropiat de păianjeni decât de crustacee). 
Carapacea sa seamănă foarte mult cu cea a fosilelor crabului din 
Moluccas, cele mai vechi cunoscute (din Paleozoic), dar ce altceva ar 
putea fi crabii din Moluccas? 

Dacă trilobitele nu ar fi dispărut în marea catastrofă care s-a 
produs la finalul Paleozoicului, ar fi în continuare trilobite (deşi nu 
din aceeaşi specie). Se poate spune acelaşi lucru şi despre amonite, 
care apar în Devonian şi aproape că dispar împreună cu trilobitele; 
însă au rămas câteva specii, fără concurenţă, care s-au diversificat 
într-o nouă radiație adaptivă, fără să înceteze nicio clipă să fie 
amonite, ca să moară, cu marii sauri - fără supraviețuitori, de data 
asta — în marea extincţie de la finalul Mezozoicului. 

Lista fosilelor vii este lungă, dar țin minte că mă interesau în 
special nişte nevertebrate pe care le-am studiat în studenţie (acum 
patruzeci şi cinci de ani!) şi nu mi s-au şters din minte. Sunt 
onycophorele sau viermii de catifea (velvet worms în engleză). 
Seamănă cu nişte omide cu picioare şi se crede că se înrudesc cu 
artropodele (cu tardigradele sau urşii-de-apă). Este probabil ca 
unele fosile din zăcământul cambrian din Burgess Shale 
(Hallucifenia şi Aysheaia) să fi fost onycophore care au trăit acum 
cinci sute cinci milioane de ani, iar în China au fost găsite rămăşiţe 
de posibile onycophore chiar mai vechi. Fireşte că sunt specii foarte 
diferite de cele din prezent. 

Dintre plante, se menționează mereu arborele de Ginkgo biloba ca 
o fosilă vie, fiindcă este singura specie din grupul ei din prezent a 
cărui origine merge până în perioada Permiană. Originar din China, 
acum ne decorează grădinile. 

Prin urmare, ceea ce numim azi fosile vii sunt doar reprezentanții 
actuali ai grupelor care au dispărut aproape în întregime, adică 
învinşii evoluției... deocamdată, fiindcă uneori  învinşii îşi 
redobândesc forțele, iar câştigătorii dispar fără urmă. 


Termenul de fosilă vie a fost împământenit chiar de Charles 
Darwin în Originea speciilor pentru a se referi la peştii pulmonați şi 
la ornitorinci. În lipsa fosilelor adevărate, care să facă legătura 
dintre marile grupe biologice, Darwin a recurs la fosilele vii, formele 
intermediare care au ajuns aproape neschimbate până în zilele 
noastre. 


Începând cu Devonian, numai lucruri importante s-au 
petrecut pe uscat? Numai tetrapodele s-au schimbat? Viața 
acvatică s-a oprit din evoluție de îndată ce câţiva peşti osoşi 
cu înotătoare lobate au invadat continentele? 

Una dintre speciile de peşte osos cu înotătoare lobate din 
Devonian este, fără îndoială, strămoşul comun al tuturor 
tetrapodelor vii, în ciuda enormei varietăți de forme 
existente, iar în trecut, existau şi mai multe varietăți. De la 
pionierul întemeietor al clanului provin broaştele, crocodilii, 
pescăruşii şi oamenii (nu îmi este cu putință să vorbesc 
acum de ieşirea din apă fără să mă duc cu gândul la 
desenul amuzant al lui Gary Larson pe care îl țin deasupra 
biroului). Asta nu vrea să însemne cumva că viața acvatică 
s-a oprit din punct de vedere evolutiv, deoarece cealaltă 
grupă de peşti osoşi au continuat să evolueze şi s-au 
schimbat mult. 

De fapt, majoritatea peştilor osoşi cu înotătoare cu radii 
de acum (cum e sardina din Figura 4) aparțin grupei 
teleosteenilor, care au cunoscut o mare radiație în Cretacic, 
mulțumită căreia au înlocuit aproape toate celelalte 
descendențe. Una dintre puținele excepții sunt sturionii, ale 
căror ouă sunt consumate de cei mai norocoşi sub formă de 
caviar; trebuie să fie fericiți, prin urmare, că nu au dispărut. 

În prezent, teleosteenii sunt cele mai numeroase 
vertebrate din punct de vedere al speciilor (în jur de 
douăzeci de mii), ca să nu vorbim de numărul de indivizi 
care ating cifre uriaşe datorită ratei imense de reproducere. 


Dacă ne luăm după numere, Pământul este în continuare 
planeta peştilor. 


Să revenim însă la peştii cuceritori (la vertebratele 
terestre). Era inevitabil ca vertebratele să cucerească 
uscatul? Trebuia să se întâmple? A fost necesitate sau 
contingență (un accident al istoriei)? Am putea spune că 
dacă pionierii aceia nu ar fi ieşit din apă, ar fi făcut-o alți 
peşti înainte sau după? Înotătoarele lobate, plămânii şi viața 
în apele dulci — care secau periodic — i-au îndemnat oare să 
facă saltul către viaţa terestră? În cazul acesta, nu ar trebui 
să ne aşteptăm să fie multe modele de tetrapode, fiecare 
provenind dintr-un vertebrat acvatic diferit, poate chiar 
foarte diferit? Nu ne-am putea imagina diverse specii 
asaltând uscatul ici şi acolo, pe diverse plaje, ca în 
debarcarea din Normandia? 

Poate că ar trebui să ne întrebăm mai bine de ce a durat 
atât de mult. Cele dintâi au făcut-o plantele, care sunt baza 
lanțurilor alimentare, şi artropodele, dintre care insectele 
sunt marile reprezentante terestre, laolaltă cu scorpionii, 
păianjenii şi miriapodele, însă nu şi crustaceele (cu excepția 
izopodelor: oniscideele de umezeală sau moliile de cămară). 
De asemenea, au ieşit unele moluşte — limacşii şi melcii —, 
dar în proporție mai mică. Nu toate încrengăturile s-au 
extins şi s-au împrăştiat pe uscat. Echidermele, de exemplu, 
nu au făcut-o. Anelidele, în schimb, îndeplinesc un rol 
important în sol: este vorba de limbricii de pământ (dar şi 
lipitorile sunt tot anelide). 

Primele tetrapode din Paleozoic au fost întotdeauna 
clasificate în amfibieni, împreună cu broaştele, broaştele 
râioase, salamandrele şi tritonii vii, deoarece acesta era 
criteriul de clasificare tradițional, cel care se baza pe 
nivelurile de evoluție. Amfibienii erau tetrapode, fosile vii, 
care nu erau reptile, păsări sau mamifere. Adică se alătură 


speciilor actuale şi fosile în absența a ceva anume. Iar ceea 
ce le lipseşte amfibienilor este, în special, oul amniotic, 
despre care vom vorbi imediat. 

În prezent, în clasificările moderne, se numesc amfibieni 
numai broaştele, salamandrele şi tritonii care trăiesc cu noi. 
Alcătuiesc o grupă cu un strămoş comun, adică formează o 
cladă. Reptilele, păsările şi mamiferele alcătuiesc o altă 
cladă, cea a amniotelor, care sunt tetrapodele cu un fel de 
ou special. În jargonul sistematicii filogenetice, o cladă este 
un grup natural”, având aceeaşi origine unică (o filiație 
unică) şi cu toate derivaţiile, o familie cu toți membrii. 

Primele vertebrate terestre s-au diversificat extraordinar 
de mult, au cunoscut o explozie evolutivă mare atunci când 
înotătoarele li s-au transformat în picioare şi au dobândit şi 
alte trăsături adaptate la noul mediu înconjurător, unde nu 
intrau în cursa pentru supraviețuire. Nu voi da numele 
grupelor dispărute, fiindcă sunt într-adevăr foarte rare. Ce 
ne interesează este că în urma acestei mari radiații adaptive 
au rămas două grupe, două descendenţe care au ajuns până 
în zilele noastre. Una dintre ele este cea a amfibienilor din 
prezent, ce sunt de mai multe feluri (unele cu coadă, altele 
fără şi chiar şi unele fără picioare). Cealaltă grupă este a 
vertebratelor amniote, care sunt şi ele foarte diverse. 

Mesajul care urmează este unul de mare importanță: nu 
descindem din amfibieni  (batracieni, broaşte  râioase, 
salamandre, tritoni şi tot restul), ci avem un strămoş comun 
cu acestea. Acest strămoş universal îndepărtat al 
tetrapodelor nu era amniot, nu depunea acest tip de ouă 
atât de importante în evoluție, aşadar, din punctul acesta de 
vedere:, strămoşul semăna cu amfibienii din jurul nostru. 
Vecinii noştri însă, locuitorii râurilor şi ai bălților, nu sunt 
deloc primitivi, nu au rămas pe loc. Un bun exemplu sunt 
simnofionii din regiunile tropicale, care sunt amfibieni ce şi- 
au pierdut extremităţile şi centurile respective. Mai pe 


înțelesul tuturor: amfibienii nu sunt fosile vii, ci, dimpotrivă, 
sunt foarte evoluate. 

Conway Morris argumentează că, dacă nu s-ar fi 
întâmplat ca o specie concretă de peşti cu înotătoarele 
lobate să iasă din apă, o alta asemănătoare ar fi dus la 
capăt aventura debarcării, fără nicio exagerare. Cu toate 
acestea, dacă tetrapodele alcătuiesc o încrengătură (prin 
definiție o grupă cu o singură filiație sau origine), înseamnă 
că o singură specie a păşit pe uscat (fie un grup redus, fie 
doar câțiva indivizi). 

Poate că tetrapodele, odată aşezate, au împiedicat ca 
oricare alt peşte să facă această călătorie. Am folosit 
argumentul respectiv şi pentru originea vieții. Este posibil ca 
odată cu apariția lui LUCA să nu mai poată înflori nicio altă 
formă de viață şi de aceea toate ființele vii au, de exemplu, 
aceeaşi moleculă a moştenirii biologice, ADN-ul, cu aceleaşi 
patru litere şi acelaşi cod genetic. Dar cum am putea şti 
lucrul acesta? 

Singura certitudine este că există un singur fel de 
tetrapode, iar asta pune sub semnul întrebării 
inevitabilitatea cuceririi lumii uscatului de către vertebrate. 


Se poate considera un mare eveniment ieşirea din apă? 
Evoluţia a avut momente epocale? 

Richard Dawkins a creat conceptul de „evoluţie a 
evoluționabilității” (evolution of evolvability), care poate fi 
rezumat astfel: are loc un avans, o îmbunătăţire, o creştere 
sau un progres în evoluționabilitate când o inovaţie (fie că 
îmbunătăţeşte mult posibilitatea de supraviețuire a 
individului purtător - mutantul - pe termen scurt, fie că nu) 
are capacitatea de a produce mai multe ramuri evolutive, 
mai mulți descendenți, şi al lor va fi Pământul». Cu alte 
cuvinte, dă naştere unei radiații adaptive. Acest fel de 
inovaţii este denumit de filosoful minţii şi al evoluției Daniel 


Dennett: gruie, deoarece permite mari schimbări evolutive 
(să se ajungă la înălțimi nebănuite în peisajul modelului 
biologic). 

Primul exemplu de trăsătură cu un mare potențial 
evolutiv, care îi vine în minte lui Dawkins, este apariția (sau 
mai bine spus, invenția, fiindcă evoluţia inventează fără să 
vrea) animalelor segmentate, asemenea vertebratelor şi 
artropodelor. Un animal segmentat este ca un tren, cu 
locomotiva, ultimul vagon şi vagonul cu călători, toți exact la 
fel atât pe dinafară, cât şi pe dinăuntru. Dawkins crede că 
modelul segmentat este un exemplu perfect al felului în care 
funcționează evoluţia, fiindcă numărul de segmente poate să 
crească sau să scadă fără să fie nevoie de mutații sau 
schimbări majore în dezvoltare. Unele gene, numite 
homeotice, controlează dezvoltarea segmentelor şi, în mod 
surprinzător, sunt aceleaşi (interşanjabile literalmente) la 
şoarece şi la musca de oțet (celebra Drosophila, atât de 
folosită de geneticieni). Limbajul uman este următorul 
exemplu pe care-l dă Dawkins în cazul evoluției 
evoluționabilității şi este un caz deosebit de dramatic. 
Apariţia sa a schimbat complet evoluția omului. Fireşte că 
vom vorbi despre el când îi va veni rândul. 

Dawkins adaugă un al treilea caz pentru a explica şi mai 
bine conceptul de evoluție a evoluționabilității: „Adaptările 
care au permis vertebratelor să părăsească apa şi să 
invadeze uscatul nu le-au fost propice numai acelor pionieri 
ai prezentului, oferindu-le o sursă nouă de alimente sau un 
mod de a scăpa de prădători, ci au produs şi o înflorire a 
încrengăturilor [a radiațiilor adaptive] în viitor”. 


Roata evoluției 
Alfred S. Romer (marele specialist american în vertebrate, pe care 


toți din generația mea, dar şi cei de dinainte l-am studiat la zoologie 
şi paleontologie) spunea că originea tetrapodelor nu răspunde 


niciunui impuls care să-i împingă pe strămoşii acvatici către viața 
terestră, adică nu era inevitabil, ci pare că a fost, în esență, un 
accident fericit, rezultatul secetei sezoniere care se generalizase 
către finalul perioadei devoniene. Probabil că un strămoş îndepărtat 
a fost în stare să trăiască pe jumătate afară din apă, chiar dacă era 
în căutarea unei alte bălți care nu secase încă. Romer voia să spună 
că evoluția este condusă de circumstanțele mediului înconjurător, 
nu de voința organismelor. 

Cu toate acestea, Jacques Monod doreşte ca animalele să joace un 
rol principal. Este uşor să înțelegem că membrii fiecărei specii au 
propriile lor presiuni de selecție, provocările, probele la care le 
supune viața: cârtița nu trăieşte la fel ca liliacul, nici acesta nu 
trăieşte ca leul sau cimpanzeul. Şi se poate spune că, atunci când a 
părăsit apa ca să se aventureze în afara ei, peştele cu înotătoarele 
lobate a schimbat presiunea selecției pe care o resimțea (încercările 
vieţii), iar asta a făcut ca într-o bună zi descendenţii săi să aibă 
picioare în loc de înotătoare. 

Fireşte că acelaşi lucru se poate spune şi despre primele mamifere 
care au început să se cațăre în arbori şi care au devenit ulterior 
strămoşii noştri, iar o astfel de istorie poate fi spusă despre fiecare 
grupă, ca de exemplu, despre cei care au trăit în apă, cum ar fi 
delfinii sau ihtiozaurii. Predecesorii nu erau diferiți de ceilalți 
membri ai speciei, cu excepția comportamentului. 

Asta vrea să spună că purtarea precede adaptarea? Sau, mai 
degrabă, că unii indivizi care s-au născut cu anumite trăsături au 
dat de încurcături? Nu cumva adaptarea precede purtarea? 

Răspunsul este că ambele situații sunt adevărate. De fapt, 
evoluția înaintează ca o roată, adică asemenea unui cerc care se 
autopropulsează (un mecanism de feedback). De îndată ce peştii cu 
înotătoare lobate au început să se plimbe pe uscat, presiunea 
selecției s-a schimbat şi a devenit necesară orice modificare a 
inotătoarelor — prin mutație — care să faciliteze mersul în patru labe. 
Sau invers. Un specimen născut cu un anume tip de înotătoare uşor 
modificate a fost capabil să ajungă afară din apă, la noi resurse de 
hrană inaccesibile celorlalţi, şi care l-au ajutat pe mutant să aibă o 
viață lungă şi numeroşi descendenți. 

În orice caz, roata a început să se învârtă şi, cu cât creştea 
capacitatea fizică de mişcare pe uscat, cu atât deveneau mai lungi 
plimbările şi se amplifica succesul reproducerii. Partea importantă a 
acestei reflexii este imaginea care descrie cel mai bine evoluția ca o 
roată care se rostogoleşte şi înaintează cu o mişcare circulară, nu o 


săgeată cu mişcarea liniară. În mod normal, roata se învârte încet, 
dar câteodată ai impresia că e de neoprit. 


Reprezintă apariția oului amniotic un alt exemplu de 
revoluție în interiorul evoluţiei, de apariție a unei structuri 
cu un mare potențial evolutiv? 

Oul de tip amniotic este cel al păsărilor, şopârlelor, 
crocodililor, țestoaselor, precum şi al monotremelor, nişte 
mamifere ciudate din Australia, Tazmania şi Noua Guinee, 
cum ar fi ornitorincii şi echidnele (pe care, după cum am 
spus deja, Darwin le-a considerat fosile vii, deşi sunt extrem 
de specializate, foarte schimbate față de primii lor strămoşi) 
(Figura 6). 

Coaja oului amniotic este tare şi poroasă, prin ea 
embrionul respiră oxigenul din aer, nu din apă (dacă 
scufundăm în apă un ou amniotic, embrionul se sufocă şi 
moare!). 

Pe lângă acest lucru, embrionul are la dispoziție 
gălbenuşul, un sac cu rezerve de hrană mulțumită căruia 
poate ecloza într-o stare de dezvoltare mai avansată decât 
cea a amfibienilor. În interiorul oului, embrionul stă într-un 
sac numit amnion, care se umple cu lichidul amniotic. Aşa 
au reuşit amniotele să devină complet independente de 
mediul acvatic de-a lungul dezvoltării lor. Şi noi, oamenii, 
deşi suntem mamifere cu placentă, ne dezvoltăm tot în 
lichidul amniotic, aşa cum se ştie. Pe lângă asta, amniotele 
au pielea uscată şi nu respiră prin ea ca amfibienii, aceasta 
fiind una dintre multele adaptări la viața pe uscat (se găsesc 
amniote chiar şi în deşertul fierbinte, care e cel mai 
îndepărtat de mediul acvatic). 

Urmând raționamentul lui Dawkins de la evoluție la 
evoluționabilitate, la început, poate că oul amniotic nu a 
reprezentat un avantaj excepțional pentru primele tetrapode 
care depuneau ouă, dar a deschis larg calea către mai multe 
radiații adaptive de mare amploare, care au avut loc ulterior. 

Figura 6. Amniotele. Relaţii evolutive 


Amniotele au în comun acelaşi tip de dezvoltare care le-a făcut să iasă 
din apă. Termenul de reptile, reprezentând o categorie formală, a fost 
abandonat în zoologie din acelaşi motiv pentru care nu se foloseşte 
termenul de pești (deşi ambele se întâlnesc în circumstanţe care nu au de-a 
face cu clasificările şi cu evoluţia). După cum se poate vedea, păsările sunt 
mai apropiate de crocodili decât sunt aceştia de țestoase şi de șerpi, însă ar 
fi complet greșit să punem laolaltă crocodilii, țestoasele şi şerpii, lăsând la o 
parte păsările. Poziţia evolutivă a țestoaselor nu este clară şi este obiect de 


Am putea spune că oul amniotic avea un mare potențial 
evolutiv, deşi primele amniote nu ştiau». 

Adresez o întrebare care se iveşte aici şi care trebuie luată 
în seamă: se poate trăi pe uscat venind din mediul acvatic 
fără să ai un sac amniotic (sau altceva asemănător), adică 
depunând un ou fără coajă protectoare şi poroasă care să 
permită trecerea aerului, fără membrana exterioară care 
protejează (corion), fără membrana respiratorie (alantoidă) şi 
fără membrana amniotică ce conține embrionul într-un 
lichid. 

Cum sunt clasificate amniotele? Câte feluri de amniote 
există? 

În mod tradițional - pe vremea când mergeam eu la 
şcoală - erau trei clase (în sensul tehnic al termenului) de 
amniote: clasa reptilelor (considerată cea mai primitivă), 
clasa mamiferelor şi clasa păsărilor. Dar în ziua de azi, în 
biologia sistematică, nu se mai foloseşte termenul de reptile, 
deşi este întâlnit în limbajul obişnuit şi în alte ramuri ale 
biologiei. 

Poate să vi se pare ceva nou şi să vă surprindă puțin la 
început, deşi sistematica filogenetică pe care o urmez este 
cea mai naturală, cea care se aseamănă cel mai bine cu o 
familie. Însă dincolo de motivaţia pentru care aplic cea mai 
modernă ramură a filosofiei biologice, nu o să ascund faptul 
că - din dorința de a fi sincer, aşa cum mi-am propus în 
cartea aceasta - prin eliminarea gradelor evolutive ale 
istoriei, intenționez şi să înlocuiesc o povestire clasică, care 
mi-a fost predată, văzută ca o succesiune - o progresie a 
gradelor evolutive aşezate unele după altele, cu o viziune 
ramificată a vieţii, un arbore fără trunchi principal, fără 
direcție. Adică fără o cale unică de urmat. Îmi pare rău dacă 
vă complic viața, însă succesiunea peşti-amfibieni-reptile- 
mamifere pur şi simplu nu este corectă, la fel ca 


succesiunea peşti-amfibieni-reptile-păsări. Nu aşa se explică 
evoluția vertebratelor. 

În consecință, amniotele se împart în două clase: 
sauropside şi sinapside. În cea de-a doua clasă, din care 
facem parte şi noi, se încadrează mamiferele şi strămoşii lor 
(chiar dacă au înfăţişare de reptilă, adică nu au blană, nici 
lapte, nici sânge cald şi îşi târăsc burta pe pământ). Dintre 
sauropside fac parte țestoasele, şopârlele şi şerpii, crocodilii 
şi (surpriză!) păsările. 

Ceea ce împiedică folosirea termenului de reptilă pentru a 
ne referi la toate vertebratele amniote vii care nu sunt 
mamifere, nici păsări, este faptul că păsările sunt dinozauri, 
prin urmare şi grațioasa rândunică este tot reptilă, 
asemenea nemiloşilor tiranozauri. În plus, păsările sunt mai 
aproape de crocodili decât sunt crocodilii de țestoase şi de 
şerpi! Mai aproape înseamnă în filogenie (genealogia 
speciilor) că au un strămoş comun mai apropiat (Figura 6). 

Nu este surprinzător că rândunica este o rudă mai 
apropiată a caimanului decât este caimanul față de iguană? 
Ideea aceasta, că asemănarea nu este atât de importantă şi 
că gradele structurale nu reflectă corect istoria vieţii şi 
creează confuzie (oricine ar spune despre caiman şi despre 
şopârlă că fac parte din aceeaşi grupă evolutivă şi ar crede 
că rândunica face parte dintr-o grupă foarte diferită), este 
contribuţia excepţională a sistematicii filogenetice, care ne-a 
permis să vedem evoluția mult mai limpede. Aceasta este 
puterea ideilor mari, care poate face ca aceeaşi informație să 
fie interpretată într-un mod complet diferit. Din acelaşi 
motiv, strămoşii mamiferelor nu se mai numesc reptile, ca 
înainte, ci sinapside fosile. 

Dat fiind faptul că numele sauropsidelor are de-a face din 
punct de vedere etimologic cu „saur”s, voi folosi de-acum 
încolo cuvântul acesta ca să vă uşurez lectura. Dar nu uitaţi 
că dacă scriu saur fără ghilimele (îl eliberez de cătuşe), o fac 


deoarece îl consider o încrengătură, care trebuie să 
cuprindă aşadar şi păsările, care ar fi tot sauri, asemenea 
crocodililor. Din nefericire, nu am un termen familiar cu 
care să înlocuiesc sinapsidele, deci aşa vor rămâne.: 

Prin urmare, sinapsidele au evoluat din sauri? După cum 
spuneam mai devreme, mamiferele se trag din reptile? 

Într-o anumită măsură e adevărat, deoarece saurii şi 
sinapsidele sunt linii divergente. Separarea lor este veche, s- 
a produs în Carbonifer, încă din Paleozoic. Trebuie să 
subliniez că sinapsidele (care mult mai târziu vor da naştere 
mamiferelor, cam în acelaşi timp cu păsările) nu provin din 
sauri (nici din reptile), fiindcă s-au separat de acestea 
pentru a-şi urma propria cale. 

Primele sinapside nu semănau mult cu mamiferele, unul 
dintre motive fiind acela că picioarele lor nu aveau o poziție 
verticală (cu articulațiile întinse), ci erau dispuse: de-o parte 
şi de alta a trunchiului, nu sub el, ca la mamifere. Asta le 
dădea aspectul şi mişcarea - deplasarea - de şopârlă şi de 
aceea, între altele, au ajuns înainte la gradul structural al 
reptilelor. 

Aceste vechi sinapside se recunosc după crestele dorsale, 
ca nişte cârme, ale celor mai reprezentative dintre specii, 
motiv pentru care, în mod neoficial, sunt numite reptile cu 
creastă dorsală. Având culori atrăgătoare, crestele servesc în 
ritualul împerecherii sau se folosesc, poate, ca panouri 
solare pentru încălzirea sângelui. 

Paleontologii consideră că reptilele cu creastă dorsală, din 
punct de vedere evolutiv, se află în strânsă legătură cu 
mamiferele şi le includ între sinapside datorită ferestrei 
craniene sau ferestrei temporale, o deschidere pe care şi noi, 
oamenii, o avem, fiindcă suntem sinapside ca restul 
mamiferelor (Figura 7). Nimic din cum era craniul acela nu 
dădea de bănuit că într-o bună zi tetrapodele vor deveni 
stăpâne şi că pornind de la ele vor apărea ființele 


gânditoare, fiindcă fereastra temporală nu are nicio legătură 
directă cu creierul. 

Le-a mers, în schimb, foarte bine în Permian (ultima 
perioadă a Paleozoicului) şi erau cele mai importante şi 
variate amniote, cu forme carnivore şi erbivore. Una dintre 
ele, temutul dimetrodon, faimos în rândul puştimii 
pasionate de dinozauri, era un prădător extraordinar, care 
măsura vreo trei metri (dar nu era un dinozaur). 

Totul mergea ca pe roate la începutul grupei noastre 
evolutive, când încă aveam înfăţişare reptiliană. Cu toate 
acestea, toate reptilele cu creastă dorsală au dispărut 
înainte de sfârşitul Permianului, iar sinapsidele au putut 
supraviețui doar pentru că, în locul lor, au apărut forme noi 
(mai asemănătoare mamiferelor). 


CRANIUL SINAPSIDELOR 


Figura 7. Craniul sinapsidelor 


Sinapsidele sunt caracterizate de o fosă (numită şi fenestra temporal 
situată de o parte şi de alta a craniului, în spatele deschizăturilor nazale 
cavităţilor orbitale. Restul amniotelor au două fose, una deasupra celei 

deşi țestoasele nu au niciuna (unii cercetători cred că au avut două, 

s-au închis de-a lungul evoluției). 


Acum două sute cincizeci şi două de milioane de ani, pe 
întreaga planetă a avut loc o extincție de dimensiuni 
apocaliptice, care a dus la dispariția celor mai multe specii 
de animale terestre şi marine. Unele sinapside au 
supraviețuit catastrofei (au avut noroc?) şi s-au înmulțit din 


nou în Triasic, stăpânind mai departe ecosistemele terestre, 
în rândul lor numărându-se atât specii carnivore, cât şi 
erbivore. Unele sinapside din perioada aceasta - aşa cum 
spuneam mai devreme, au caracteristici ale craniului şi ale 
extremităților evident mamiferoide, ridicându-şi trunchiul de 
la sol prin întinderea articulaţiilor de la picioare. La aceste 
reptile mamiferoide putem găsi un paladar secund, adică un 
perete nou apărut care desparte cavitatea orală de cavitatea 
nazală şi care le permite mamiferelor să respire cu gura 
plină cu mâncare (şi crocodilii şi l-au dezvoltat pe cont 
propriu, după cum am explicat). 

Este posibil ca unele reptile mamiferoide: din Triasic să fi 
avut blană şi să-şi fi controlat temperatura corporală, iar în 
felul acesta sunt reprezentate în modernitate. Este 
privilegiul  paleoartiştilor care, deşi lucrează pe baze 
ştiinţifice, se văd în situaţia de a se aventura pe terenul 
supozițiilor. Revenind, în paleontologie trebuie analizate 
oasele pentru a se identifica oficial un schelet fosil, ca de 
exemplu, de mamifer, şi trebuie socotite ca fiind 
caracteristici specializate care există la toate mamiferele vii, 
şi numai la ele. Cea mai importantă trăsătură dintre toate 
cele folosite pentru identificare este cea a mandibulei 
formate dintr-un singur os (numit dentar), care se potriveşte 
cu un alt os de la baza craniului (scuamos). Oasele care 
înainte, la reptilele mamiferoide, legau mandibula de craniu 
(osul articular şi osul pătrat) ajung (miracolul bricolajului 
evoluției) să se transforme în două dintre cele trei oscioare 
ale urechii medii (ciocănelul şi nicovala) şi să transmită 
sunetele. 


Succesul răsunător al acestei radiații adaptive a reptilelor 
marmiferoide pare firesc, ţinând cont de asemănarea tot mai 
mare cu mamiferele. Planul de organizare a mamiferelor nu 
a demonstrat oare că are o mare evoluționabilitate? Nu se 


putea prezice o mare radiație adaptivă a mamiferelor, o 
mare dezvoltare a speciilor, odată cu apariția acestora? Şi 
totuşi, privind în urmă, lucrurile nu s-au petrecut astfel, 
spre marea noastră surpriză. 

Lunga istorie de succes a sinapsidelor a fost întreruptă la 
mijlocul Triasicului, când, într-un mod neaşteptat (privit din 
trecut către prezent, fireşte) au început să piardă 
supremaţia în fața dinozaurilor, care, la  începtul 
Jurasicului, deveniseră stăpânii absoluți ai ecosistemelor 
terestre. Doar o singură grupă dintre sinapside a 
supraviețuit pe termen lung, cea a mamiferelor, care nu va 
dobândi importanță în ecosistemele terestre decât după 
extincția de la finalul Mezozoicului, când dinozaurii (cu 
excepția păsărilor) şi toate celelalte vertebrate mijlocii şi 
mari de uscat, din mare şi din aer, au murit. 

Atunci, pe bună dreptate, Pământul a fost al mamiferelor 
şi al păsărilor. Aspectul cel mai important al cărții în acest 
moment este lecţia pe care istoria ne-o dă. Mamiferele nu 
fuseseră chemate la victoria evolutivă din Triasic sau chiar 
din Carbonifer, odată cu apariția primelor sinapside. Se pare 
că radiația evolutivă a mamiferelor şi supremația lor asupra 
faunei saurilor (reptilelor) nu trebuia fatalmente să se 
producă, nu era inevitabilă. Explicaţia pentru victoria în 
prezent a mamiferelor are de-a face mai degrabă cu un 
accident istoric (nu există modalitate mai potrivită pentru a 
vorbi despre căderea meteoritului), adică are de-a face cu 
contingența. 

Pentru mine, viețile acestea paralele ale mamiferelor şi 
dinozaurilor sunt o lovitură aproape mortală dată 
direcționalismului, vechii idei conform căreia evoluția nu 
putea urma decât un singur drum, şi anume înspre 
mamifere. Cu toate acestea, după cum vom vedea curând, 
până azi nu toți paleontologii sunt de acord că dinozaurii ar 


fi fost stăpânii Pământului, dacă planeta noastră nu ar fi 
fost lovită de acel bolid. 


Ne-am putea imagina cum ar arăta azi lumea dacă nu ar 
fi avut loc marea extincție de la finalul Cretacicului? Ar 
exista oare o altă planetă cu aceste caracteristici, planeta 
dinozaurilor, în afara sistemului nostru solar? 

Îmi plac nespus aceste experimente imaginare sau 
experimente de pe canapea, la care recurgem forțați de 
împrejurări, atunci când ne întrebăm despre cursul istoriei 
vieții, pe care nu o putem cunoaşte cu adevărat, ci doar o 
putem analiza în retrospectivă. Nu se ajunge niciodată la o 
concluzie de necombătut, dar se învață multe lucruri pe 
parcurs. Vorbim de o tradiție îndelungată în ştiinţă, care 
datează încă de pe vremea lui Galilei». Sunt prin definiție 
experimente care nu se pot pune în practică, dar care dau 
naştere unor speculații interesante. 

Haideţi să ne imaginăm cum ar fi decurs evoluția dacă nu 
ar fi fost meteoritul care a pus punct Cretacicului. Haideţi 
să explorăm acest viitor ipotetic, care între timp s-a şi 
demodat, fiindcă nu a avut loc şi s-a transformat în 
paleoviitor». 

Dacă pe Pământ s-ar fi păstrat condiţiile de mediu de 
atunci, ar exista şi în prezent dinozauri avieni (adică păsări) 
şi neavieni, adică restul dinozaurilor. Poate că unele grupe 
de dinozauri de talie mare ar fi reuşit să-şi controleze 
temperatura corporală (endotermie), fiindcă păsările, care 
până la urmă sunt tot dinozauri, au făcut-o. De fapt, gradul 
de endotermie al dinozaurilor neavieni din Mezozoic e încă o 
temă de dezbatere. 

Deşi n-o vom şti niciodată, după părerea mea, niciun 
dinozaur, nici dacă ar fi fost endotermic, nu s-ar fi 
transformat în mamifer sau altceva asemănător, după cum 
nici păsările n-au făcut-o. Pur şi simplu, saurii din Cretacic 


nu aveau o structură biologică ce le putea permite să 
evolueze către mamiferoide. Organismele sunt limitate de 
genele lor şi nu se pot transforma în altceva. Deci eu nu 
cred în posibilitatea reptilelor umanoide, aşa cum apar 
uneori în science-fiction. Ca să fii umanoid trebuie mai întâi 
să fii mamiferoid. 

Nu le-ar fi fost posibil nici să se întoarcă până la 
strămoşul lor comun cu sinapsidele şi de acolo să urmeze 
calea care a dus la mamifere. Există un fel de regulă în 
biologia evolutivă, numită în mod pretențios „legea lui 
Dollo”, despre  ireversibilitatea evoluției. Am folosit 
ghilimelele pentru că nu este chiar o lege, ci o regularitate 
observabilă în catalogul fosilelor. În principiu, nimic nu 
poate împiedica reversibilitatea evoluției». Doar că este atât 
de dificil să existe aceleaşi combinaţii genetice ale 
strămoşilor pentru ca evoluția să se repete în sens invers 
încât, statistic, este imposibil (probabilitatea este practic 
zero). 

Însă, pe lângă dinozaurii neavieni, dacă nu ar fi fost 
lichidați de meteoritul care a căzut în peninsula Yucatan, 
acum şaizeci şi cinci de milioane de ani, ar mai fi fost şi alți 
sauri, unii dintre ei încă prezenți în biosferă, cum e cazul 
crocodililor (dintre toate grupele vii, cei mai apropiaţi de 
dinozauri, şi, prin urmare, cele mai apropiate rude actuale 
ale păsărilor), al țestoaselor, al şopârlelor şi al şerpilor. Şi ar 
mai fi existat alți sauri excepționali, dispăruți odată cu 
dinozaurii (cu excepţia păsărilor), în aer (pterozauri) şi în 
apă (mosazauri şi plesiozauri). 

Fireşte că toate vertebratele acestea ar fi cunoscut 
perioade de extincție şi de expansiune. Însă, la fel cum, în 
ziua de azi, o țestoasă rămâne tot o ţestoasă, un crocodil 
rămâne tot un crocodil, iar o pasăre e tot o pasăre, un 
triceraptor (dacă ar mai fi existat) ar fi rămas tot un 


triceraptor. Oare păsările ar fi înlocuit toți pterozaurii? Au 
conviețuit foarte multă vreme, aşadar este puțin probabil. 

Cu toate acestea, nu se poate elimina posibilitatea ca 
într-una dintre grupele acestea să fi apărut un model 
biologic nou, o inovație, o nouă invenţie a evoluției, pe care 
nu ne-o putem imagina, fiindcă nu s-a petrecut. 

Una dintre invențiile evoluției din acele timpuri a 
schimbat într-adevăr planeta. O creaţie care, privită prin 
ochii omului, pare minunată. A avut loc în Cretacic şi a 
însemnat apariția angiospermelor, a plantelor cu flori. 

Înainte, vegetația era aproape monocromă (pentru ochiul 
uman). Domina verdele muşchiului şi al plantelor hepatice, 
ambele fără vase (adică nevasculare) şi cu înmulţire prin 
spori. Verdele era de asemenea culoarea predominantă a 
licopodiilor, a ferigilor, a equisedopsida şi a altor plante 
vasculare care se înmulțesc prin spori. De asemenea, a 
chiparoşilor, tiselor, pinilor, brazilor, arborilor de ginkgo şi 
de cyca şi a altor gimnosperme, care sunt plante vasculare 
fără flori, dar care se înmulțesc prin semințe. 

Crestele dorsale ale primelor sinapside poate că au adus o 
pată de culoare şi cu siguranță că dinozaurii, în ritul 
nupțial, au adăugat cromatism peisajului. Explozia de 
culoare a venit însă, fără îndoială, odată cu plantele cu flori. 
Angiospermele» sunt în ziua de azi plantele predominante şi 
au dus de asemenea la o revoluție în lumea insectelor. Pe 
vremea când eram student, se vehicula ipoteza potrivit 
căreia angiospermele ar fi putut avea o legătură cu extincția 
dinozaurilor (puteau fi toxice pentru aceştia), dar acum se 
crede că de vină a fost un eveniment mult mai rapid, ca de 
exemplu, o catastrofă la scară planetară. 

Pe planeta dinozaurilor existau şi mamifere? 

Fireşte că da, fiindcă se diversificaseră din Cretacic. 
Începuse radiaţia lor adaptivă, care nu s-a petrecut după 
extincția dinozaurilor şi a celorlalte reptile de talie mare, 


cum s-ar putea crede, ci înainte. Putem să ne imaginăm 
într-adevăr că şi-au păstrat dimensiunile reduse şi 
obiceiurile - în mare parte nocturne. Dinozaurii şi 
mamiferele nu erau însă ființe incompatibile. De fapt, au 
avut existențe paralele, nu succesive. 

În prezent, există trei tipuri de mamifere. Cele care depun 
ouă, pe care le-am menționat, marsupialele şi placentatele 
(sau placentarele). Cele dintâi s-au separat acum mult timp, 
la puţină vreme după apariția mamiferelor (când încă 
depuneau ouă). Placentatele şi marsupialele s-au separat 
mai târziu, în Cretacic, astfel că atunci când dinozaurii au 
dispărut deja, începuseră să evolueze multe dintre 
principalele ordine placentare, inclusiv primatele (ordinul 
din care fac parte oamenii). 

Continentele ocupau poziții diferite pe atunci şi erau mult 
mai bine conectate între ele decât acum. Marsupialele îşi au 
originea în Lumea Nouă şi de aici au trecut în Australia prin 
Antarctica (aceasta nu era încă înghețată). S-au răspândit şi 
prin Europa şi Africa, dar nu au supraviețuit. În prezent, 
trăiesc în Australia, Tazmania, Noua Guinee şi insulele din 
apropiere, în afară de oposumii americani. Placentatele îşi 
au originea în Lumea Veche şi s-au răspândit şi în Lumea 
Nouă, dar nu în Australia, unde au ajuns numai liliecii. 


„Dacă pe Pământ s-ar fi păstrat condiţiile de mediu de 
atunci”, s-a afirmat de curând. Dar nu s-au păstrat oare? S- 
a schimbat cumva mediul înconjurător în mod radical? Se 
risipeşte, aşadar, visul pe care tocmai l-am avut al unei 
planete a dinozaurilor? 

Clima de acum, oricât de mult se vorbeşte despre 
schimbare climatică şi încălzire globală, nu are nimic de-a 
face cu ce se întâmpla în Cretacic. Planeta a devenit mult 
mai rece şi mai uscată. În ultimele două milioane şi 
jumătate de ani s-au petrecut glaciațiunile, până la un 


număr de zece una după alta, iar cele mai cumplite s-au 
întâmplat în ultimul milion de ani. 

În timpul glaciațiunilor, cea mai mare parte a emisferei 
nordice nu era locuibilă pentru om, ca să nu mai spunem că 
nici pentru dinozauri (emisfera nordică e mai importantă 
decât cea sudică, fiindcă reprezintă cea mai mare parte a 
suprafeţei de uscat şi un procentaj mai mare, dacă nu ţinem 
seama de Antarctica). Perioada aceasta marcată de îngheț se 
numeşte Pleistocel, deşi ultimii unsprezece mii şapte sute de 
ani se cunosc în geologie sub numele de Holocen». Răcirea 
globală, declinul climatic (pentru ecosistemele de tipul celor 
din Cretacic) începuse cu mult timp înainte, cu milioane de 
ani înainte, odată cu formarea unei calote polare 
permanente în Antarctica. Concentrația de dioxid de carbon 
începuse să se diminueze, iar cum acest gaz produce un 
efect de seră, temperatura a început să scadă. 

Simon Conway Morris se bazează pe istoria climatică 
pentru a argumenta o teză îndrăzneață, care îi pune în 
valoare teoria conform căreia apariția umanoizilor pe 
planetă era inevitabilă. Dinozaurii şi restul saurilor mari, 
spune Conway Morris, erau condamnați să fie înlocuiți de 
mamifere din cauza declinului climatic care urma să se 
producă. Meteoritul nu a făcut altceva decât să grăbească 
evenimentele cu câteva milioane de ani. A scurtat evoluția, 
am putea spune. 

Dispariția dinozaurilor şi a celorlalți sauri de talie medie 
şi mare s-a produs acum şaizeci şi cinci de milioane de ani. 
Cât timp ar fi durat ecosistemele din care făceau parte dacă 
nu ar fi fost meteoritul? Este greu să dăm un răspuns, poate 
încă treizeci de milioane de ani. Nu contează, e de părere 
Conway Morris, supremația mamiferelor era inevitabilă orice 
s-ar fi întâmplat. Contingența, aşadar, circumstanţele 
neprevăzute, hazardul (folosit cu sensul de accident istoric) 


pot întârzia inevitabilul, dar nu-l pot opri. Deoarece 
necesitatea este mai puternică decât hazardul. 

Tocmai am menționat „declinul climatic care urma să se 
producă”. Ştim despre el deoarece avem siguranța că s-a 
produs (privind în oglinda retrovizoare), dar nu putem decât 
să ne întrebăm: oare răcirea globală care ar fi dus la 
dispariția dinozaurilor (cu excepția păsărilor), plesiozaurilor, 
pterozaurilor şi celorlalți sauri nu a fost un accident istoric? 
Încă nu este clară nici măcar cauza diminuării dioxidului de 
carbon din atmosferă. De ce era inevitabilă schimbarea 
aceasta? 

Ipoteza care îmi place cel mai mult, cea a lui Maureen 
Raymo şi William F. Ruddiman, leagă scăderea concentrației 
de gaz din aer de creşterea în altitudine a podişului tibetan 
şi de formarea marilor lanțuri muntoase din jur. Este vorba, 
fireşte, de un fenomen tectonic la scară foarte mare şi care — 
având această amploare - s-a petrecut de puţine ori în 
istoria Terrei. Nu ar fi neverosimil să credem, aşadar, că 
impactul asupra climei a fost uriaş. William F. Ruddiman 
este un paleoclimatolog care apără= ideea că oamenii au 
încălzit planeta şi au produs gaze de seră de la începutul 
Holocenului, prin intermediul agriculturii şi a creşterii 
animalelor, şi că, fără toate astea, ar fi început 
glaciațiunea». Faptul că am scăpat de această imensă 
catastrofă climatică (răcirea globală) nu înseamnă că nu ar 
trebui să ne îngrijoreze opusul (încălzirea globală), fiindcă 
sunt miliarde de oameni (cei mai mulți trăiesc în zone calde) 
supuşi riscului climatic din cauza încălzirii şi, mai ales, din 
cauza lipsei de apă pentru culturi şi pentru consumul 
industrial şi uman. 

Cum ar putea însă geologia tectonică, ce acționează 
asupra scoarței terestre, să modifice clima, care ţine de 
compoziția atmosferei? Prin ce fel de mecanism? 


Efectul asupra climei prin ridicarea podişului Tibetului se 
va produce în urma meteorizării sau acțiunii chimice a 
atmosferei asupra mineralelor din roci. Odată cu apariția 
marilor forme de relief, creşte şi fracturarea mecanică a 
rocilor, care prin acțiunea penelor de gheață se sparg în şi 
mai multe bucăţi, ducând astfel la creşterea suprafeței 
expuse. Un bloc mare de piatră are o suprafață mai mică 
decât suma suprafețelor bucăţilor mici în care se poate 
rupe. Se verifică uşor, descompunând un cub în cuburi mai 
mici. Împreună au acelaşi volum precum cubul mare, dar 
suprafețele lor adunate înseamnă mai mult. 

Astfel, volumul dioxidului de carbon care ar intra în 
reacție cu mineralele pentru a forma compuşi ar creşte, 
ducând la sechestrarea gazului atmosferic cu efect de seră 
şi, respectiv, la impactul său asupra climei, răcind-o. 

Importanţa acestei teorii este că stabileşte o legătură între 
climă şi impactul plăcilor asiatică şi indiană, care a dus la 
ridicarea podişului tibetan şi a munților Himalaya. Este 
vorba, bineînțeles, de un accident istoric care nu are nicio 
legătură cu biologia, ci cu tectonica plăcilor şi cu mişcarea 
continentelor, şi care, după părerea mea, slăbeşte 
argumentele lui Conway Morris. Dacă meteoritul nu ar fi 
căzut acum şaizeci şi cinci de milioane de ani, poate că 
umanoizii nu ar fi azi aici, într-adevăr, dar nu ca un merit 
personal, ci din cauza tectonicii plăcilor. Din întâmplare, nu 
din necesitate. 


Ziua a şasea 


În ziua aceasta vom aborda una dintre marile întrebări pe 
care le adresăm în cartea de față, dar şi teoriile despre 
evoluție. In mod inevitabil, s-a menționat deja câte ceva 


despre acest subiect, însă acum, pentru că am ajuns la 
mamifere, ştim suficient de multe despre istoria vieții pentru 
a-l trata corespunzător. Există progres constant şi general în 
evoluție? Se poate spune că evoluția este sinonimă cu 
progresul? Este progresul evolutiv condus de inteligență? 


Pentru început, ce ne povesteşte paleontologia despre 
evoluție? Ce vede ştiinţa aceasta în arhiva fosilă? Nu este 
totul o singură istorie care merge de la bacterii până la om şi 
de la atom până la creier? Nu ne arată un proces de o 
complexitate graduală? 

Niciun paleontolog din secolul XX nu a susținut vreodată 
mai deschis o teză finalistă aşa cum a făcut-o medicul 
scoțian Robert Broom:, înainte de a deveni paleontolog. 
Broom a descoperit fosile importante, atât ale strămoşilor 
mamiferelor (reptilele mamiferoide), cât şi ale primilor 
hominizi din Africa de Sud. A studiat, aşadar, două zone 
fierbinţi ale evoluţiei (a se înțelege din perspectiva originilor 
noastre) şi, în aceste două domenii, poate fi considerat una 
dintre cele mai mari autorități ale vremii sale. 

Pentru Broom nu încăpea nicio îndoială că evoluția, după 
cum arătau fosilele, fusese ghidată de agenți spirituali în 
momentele-cheie, începând cu apariția peştilor cu înotătoare 
lobate, din rândul cărora, odată cu trecerea timpului, unul 
dintre ei avea să se transforme în primul amfibian. De fapt, 
Broom credea că înotătoarele cărnoase erau cele mai proaste 
organe pentru a înainta prin apă. Nu puteau fi folosite ca 
vâsle, deoarece funcţia lor era să devină picioare pentru 
amfibienii care aveau să apară». 

Însă odată cu apariția lui Homo sapiens, evoluţia s-a 
încheiat, fiindcă, după cum ne spune Broom, restul liniilor 
evolutive erau atât de specializate, încât şi-au pierdut întreg 
potenţialul evolutiv. Numai speciile generaliste pot evolua, 
cele care nu au o nişă ecologică îngustă. Credința că 
evoluția în linii generale, respectiv capacitatea de a produce 


adevărate inovații biologice, este rezervată speciilor 
generaliste era foarte răspândită în epoca lui Broom, iar în 
biologia evolutivă este cunoscută ca „legea celor 
nespecializați” sau „regula lui Cope”, fiind enunțată prima 
dată în 1874 de către paleontologul american Edward 
Drinker Cope. Eu nu cred că există legi ale evoluției, dar 
cred că se pot găsi modele de-a lungul istoriei vieții. Aşa- 
numita regulă a lui Cope poate fi un model demn de reținut, 
deoarece poate fi valabilă în multe situații. Mai dificil este să 
definim ce se înțelege prin specializat şi nespecializat. 

În orice caz, potrivit lui Broom, niciun peşte viu nu ar 
putea deveni amfibian, niciun amfibian din prezent nu ar 
putea evolua într-o reptilă, nicio reptilă nu ar mai fi în stare 
să se transforme în mamifer, nu au mai rămas mamifere 
care să evolueze în maimuțe, iar cimpanzeul, gorila sau 
urangutanul, credea Broom, nu ar putea niciodată să dea 
naştere unei specii de om. 

Niciun om de ştiinţă din vremea aceea nu era de acord cu 
ideea aceasta ciudată a sa, potrivit căreia evoluţia se 
terminase, afirma paleontologul scoțiano-sud-african, dar, 
adăuga el în continuare, oricât îi întreba pe cei mai eminenți 
zoologi şi pe botanişti, nimeni nu ştia să-i spună care specie 
vie putea să dea naştere unei noi grupe biologice. Un alt 
argument care ar indica sfârşitul evoluţiei era că nu a mai 
apărut nicio grupă biologică importantă în ultimele milioane 
de ani. 

Ca urmare a faptului că evoluţia, lăsând deoparte detaliile 
mai puţin importante, este pe sfârşite, putem trage 
concluzia că omul (cine altcineva?), după părerea lui Broom, 
este produsul final al procesului pe care această instanță 
spirituală l-a călăuzit cu înțeleaptă anticipație, dându-le 
înotătoare nefuncționale peştilor ca să poată ieşi din apă să 
populeze uscatul la momentul oportun. 


Dintr-un manuscris: rămas nepublicat, redactat în 1947 
sau 1948, ştim de asemenea că Broom nu credea că se 
ajunsese în punctul culminant al evoluției umane, ci credea 
că trecuseră numai trei sferturi din ea (speciile de hominizi 
pe care le studia în Africa de Sud, australopitecii şi 
parantropii ajunseseră la jumătate). Produsului final al 
evoluției umane, denumit superman, Broom i-a fixat un 
termen: va deveni realitate peste cincizeci de mii de ani. 

Un paleontolog contemporan cu el, iezuitul francez Pierre 
Teilhard de Chardin, credea de asemenea că istoria vieții 
urma o direcție preferată, de la care nu se abătuse niciodată 
şi care ţintea de la bun început spre ființa umană, însă 
finalismul său era mult mai rafinat decât versiunea 
necizelată a evoluției conduse de mâna înțeleaptă a 
scoțianului Robert Broom. Finalismul lui Broom avea nevoie 
de o putere supranaturală (providența) care să acționeze ici 
şi colo pe parcursul istoriei, când s-ar fi ivit ocazia, ca să se 
asigure că evoluția nu se îndepărta de la calea indicată. 
Pentru Theilhard de Chardin nu era nevoie de supraveghere 
şi control din afară, deoarece evoluţia se orienta singură, 
sub un impuls dinăuntru - adică urmând legile proprii — 
către destinația sa, o țintă pe care Chardin o numea punctul 
Omega. 


Dar cum am fi putut fi produsul evoluţiei fără un control 
din afară, care să împiedice ca procesul să se abată, ştiind 
cât de multe schimbări geologice şi climatice s-au produs pe 
Terra de-a lungul a miliarde de ani, cât a durat evoluția? Nu 
ar fi fost, oare, orice cu putință din cauza instabilității 
geografice şi medio-ambientale atât de ridicate? 

Pentru Teilhard de Chardin, istoria vieții urmează un 
principiu esenţial, sporirea complexităţii. Însă Chardin 
merge şi mai departe şi crede că istoria universului, încă de 
la început, răspunde aceluiaşi scenariu, al unei complexități 


sporite. S-ar putea vorbi despre o evoluție cosmică ce ar 
cuprinde totul, de la începutul lumii. Istoria universului ar fi 
istoria complexităţii. În felul acesta, Marea Întrebare şi-ar 
găsi răspuns: De ce suntem aici? Răspunsul ar fi că nu ar fi 
putut fi altfel, trebuia să fim aici. Suntem rezultatul 
inevitabil al evoluției către complexitate. 

Chardin nu credea că evoluţia se încheiase odată cu 
apariția pe scena vieții a speciei noastre, ci, dimpotrivă, 
apăra ideea că partea cea mai bună urma să aibă loc, 
deoarece complexitatea, departe de a fi atins cel mai înalt 
punct, putea spori ca să producă ceva cu adevărat uimitor, 
ceva surprinzător, pe care el, Chardin, voia să ni-l 
împărtăşească într-o imagine plină de speranță. Cât timp a 
trăit, nu i-a fost permis să o transmită decât prietenilor 
apropiaţi, dar după moartea sa, viziunea lui Chardin a 
devenit cunoscută publicului larg. 

Filosofia lui Teilhard de Chardin a avut mulți adepți în 
Europa latină - dar niciunul în rest, în ciuda 
obscurantismului şi frumuseţii prozei sale. Sunt de părere 
că tocmai lucrul acesta nu i-a adus succesul în lumea 
anglo-saxonă, fiindcă ideile sale sunt abstracte (poetice, 
dacă vreți). Iar anglo-saxonii sunt, în general, mai concreți şi 
pragmatici. 

În 1949, Teilhard de Chardin a scris o carte intitulată 
Grupul zoologic uman (publicată abia postum), care 
sintetizează gândirea pe care el o credea de factură 
ştiinţifică. Pentru început, să vedem ce înţelegea autorul 
prin complexitate, fiindcă vom avea nevoie de foarte mult 
ajutor ca să definim conceptul acesta. Cum putem şti dacă a 
existat o creştere a complexităţii (şi în ce măsură) odată cu 
trecerea timpului, de vreme ce nu suntem capabili să 
măsurăm complexitatea? 

Definiţia complexităţii pe care o căuta Chardin pentru a 
descrie evoluția cosmică trebuia să se potrivească atât 


lucrurilor însuflețite, cât şi celor neînsuflețite, atât unui 
atom, cât şi unui animal. lezuitul francez începe prin a 
spune ce nu reprezintă complexitatea: mai întâi nu este 
simpla agregare de elemente neordonate (cum ar fi o 
grămadă de nisip... sau o grămadă de stele), iar apoi nu este 
nici repetarea nedefinită a unităţilor (ca în cazul cristalelor 
minerale). 

Nicidecum. Complexitatea trebuie căutată în combinația 
unui număr fix de elemente dintr-un ansamblu închis cu o 
rază determinată. Tot Chardin oferă exemple în ordinea 
crescătoare a complexității: „un atom, o moleculă, o celulă, 
un metazoo etc”. Un metazoo este un animal, compus din 
multe celule care sunt diferențiate în mai multe direcții. Iar 
după acest etcetera al lui Chardin ne-am afla noi, oamenii. 

Fiecare pas pe această scară a complexităţii este numită 
de Chardin corpuscul. Cel mai simplu corpuscul ar fi 
atomul. Chardin nu ştia dacă evoluția atomică începuse cu 
hidrogenul, care este cel mai simplu atom, sau cu atomi mai 
complecşi care, prin dezintegrare radioactivă, s-ar fi 
simplificat, ajungând la hidrogen. În ziua de azi ştim că 
primul care s-a format a fost atomul de hidrogen. 

Am putea să credem că, pentru Teilhard de Chardin, cel 
mai complex corpuscul pe scara crescătoare a 
„corpusculizării” este omul, organismul suprem, dar nu este 
aşa. Dincolo de individ, există un corpuscul şi mai complex, 
rețeaua pe care o alcătuiesc toate ființele omeneşti 
conectate, o pânză care este încă în construcţie, ceea ce 
Chardin numeşte noosferă, şi care va fi, când se va termina, 
tot un corpuscul la fel de real ca primul atom, care a 
reprezentat începutul întregii evoluţii cosmice. Cel mai 
complex corpuscul, aflat la sfârşitul evoluţiei, încă nu 
există, îl creăm cu toții împreună. 

În asta constă măreţia şi puterea de a fascina a 
paleontologului francez. Dincolo de orice, universul şi istoria 


- incluzându-ne aici pe fiecare dintre noi — ar avea un sens, 
ar însemna ceva. Am fi parte dintr-un mare plan al 
cosmosului. Şi nu e vorba numai de trecut, de origini, ci, în 
special, de prezent, fiindcă Chardin scria pentru omul 
secolului XX şi al secolelor următoare, pentru generația sa 
şi pentru cei de acum care trăiesc, luptă, suferă, se 
frământă, mor. Noi, noi înşine, facem ca universul să 
progreseze. Nici mai mult nici, mai puţin, suntem 
protagoniştii schimbării, forța de înaintare (avangarda) către 
o ţintă tot mai apropiată, după aproape paisprezece miliarde 
de ani de evoluţie (vârsta universului). Am avut norocul să 
devenim parte a procesului în acest moment grandios, când 
noosfera începe să se închidă în ea însăşi, dar şi mai mult 
noroc vor avea oamenii din viitor. 

Teilhard de Chardin desenează, în cărțile sale, un arbore 
evolutiv cu un aspect deosebit. Nu este un arbore cu ramuri, 
ci este, de fapt, o anghinare, un ananas, cu un ax central 
din care se desprind solzi. Axul central este trunchiul 
arborelui, pe unde urcă seva, „axul de corpusculizare 
cosmică”, care traversează mai întâi „punctul de vitalizare” 
(odată cu apariţia vieţii) şi, mai târziu, „punctul de reflexie” 
(odată cu apariția rațiunii umane). Pentru Teilhard de 
Chardin nu există adaptări sau nu contează pentru istoria 
vieții, care îşi urmează propriul drum sub impulsul unei 
forțe misterioase asupra căreia nu trebuie să ne punem 
întrebări: ea există şi acționează pur şi simplu. Axul acesta 
trece prin dreptul mamiferelor şi al primatelor până când 
ajunge la Homo sapiens. 

Marea problemă a raționamentului lui Teilhard de 
Chardin (şi motivul receptării sale reduse în afara țărilor 
catolice) este că, pur şi simplu, nu este vorba de o gândire 
ştiinţifică (sau naturalistă, pentru a goli termenul de orice 
conotație politică), ci mistică, fundamentată pe credință. 
Paleontologul american George Gaylord Simpson: a scris 


următoarele: „Eu şi Teilhard am fost prieteni apropiați 
dincolo de faptul, pe care-l ştiam amândoi, că aveam păreri 
complet diferite despre filosofie şi religie (Teilhard nu le 
deosebea) şi aproape la fel stăteau lucrurile şi cu privire la 
temele ştiinţifice (Teilhard nu a înțeles niciodată conceptul 
de selecție naturală şi nici nu făcea deosebire între ştiinţă şi 
religie mistică)”. 


Trebuie oare să abandonăm complet ideea de progres pe 
care toată lumea îl asociază cu ideea de evoluție? Nu ar 
putea exista progres în evoluţie fără ca acesta să 
urmărească un plan cosmic, fără să aibă drept ţintă o cauză 
finală? 

„Progres” este un cuvânt care a fost asociat adesea cu 
„scop”. Însă chiar de la începutul cărții am afirmat limpede 
că ştiinţa nu aşteaptă să găsească vreun scop în evoluție, 
nici în lume, în general. Nu se întreabă despre cauza ultimă 
a lucrurilor (scopul lor). Caută legile naturii şi le consideră 
inerente materiei şi inseparabile de ea. Materia e pur şi 
simplu aşa cum e şi are legile sale.s 

Aşadar, poate să existe un progres general de-a lungul 
evoluţiei fără ca natura să aibă vreun scop anume. În 
principiu, se ştie, că există o tendință spre progres fără să fie 
nevoie să se încalce legile care guvernează universul. Se 
poate întâmpla doar ca formele vieţii să fie tot mai bine puse 
la punct datorită concurenței dintre indivizi şi a selecţiei 
naturale care apare odată cu aceasta. Nu ar fi posibil ca 
biologia să urmeze o săgeată în timp, la fel ca fizica? Săgeata 
fizicii este principiul al doilea al termodinamicii, pe care-l 
cunoaştem deja, şi care duce spre entropie, dezordine, 
dezorganizare, frig, moarte. Fiinţele vii, în fiecare clipă - să 
ne amintim de raționamentul admirabil al lui Schrödinger — 
luptă împotriva termodinamicii creând ordine, iar pentru 
asta, se hrănesc cu entropie negativă. Nu este posibil ca 


săgeata în timp a biologiei să fie reprezentată de creşterea 
organizării şi a complexităţii (incluzând, mai ales, 
complexitatea minții)? 

O problemă conexă, la care ne referim în cartea de față, 
este dacă Istoria culturală urmează o săgeată şi dacă 
săgeata aceasta indică o complexitate socială crescândă, 
adică societăți din ce în ce mai bine organizate şi mai 
numeroase. Nu ar putea fi şi cazul istoriei vieții? 

Filosoful şi economistul scoţian din secolul al XVIII-lea, 
Adam Smith, susținea ideea că există o mână nevăzută care 
ghidează economia de piață în direcția progresului 
națiunilor. Nu ar putea, oare, selecția naturală să fie mâna 
nevăzută care să ghideze evoluţia biologică spre progresul 
speciilor? 

Mulţi ar afirma fără să stea pe gânduri că evoluția 
biologică şi progresul sunt, desigur, sinonime. De aici 
întrebarea atât de des întâlnită „de ce maimuţele nu au 
evoluat”, adică nu s-au transformat în oameni, considerat 
nivelul maxim de progres, cel puțin deocamdată. Trebuie să 
explicăm, aşadar, că toate maimuţele au evoluat, aşa se 
explică imensa varietate a acestei grupe de mamifere. Dacă 
n-ar fi evoluat, toate maimuţele ar fi la fel. Şi acelaşi lucru s- 
ar putea spune despre mamifere, păsări, țestoase, tritoni 
etc. Raționamentul este simplu: dacă evoluția ar produce 
întotdeauna progres, acelaşi tip de progres, cum s-ar explica 
uimitoarea varietate a vieții de pe Pământ? 

De fapt, toate ființele vii progresează pentru a fi lilieci mai 
buni (adică mamifere zburătoare şi nocturne mai bune) sau 
hipopotami sau veverițe sau cai sau delfini sau lăcuste sau 
ferigi mai bune. Iar un cimpanzeu evoluează pentru a fi un 
cimpanzeu mai bun, fireşte. 

În lumea publicităţii, evoluție înseamnă progres şi 
îmbunătățire. Dar dacă ne gândim mai bine, este vorba de 
îmbunătățirea produsului fără să schimbăm natura sa, felul 


său, utilitatea sau funcția sa. Un calculator evoluează 
pentru a fi un calculator mai bun, un aparat de fotografiat, 
pentru a face fotografii mai bune din punct de vedere 
calitativ. Prin evoluție tehnologică înțelegem o eficiență mai 
mare a aparatului în chestiune, dar numai în sectorul sau 
nişa sa de piață. 

Lucrurile nu sunt la fel de clare în cazul tehnologiei 
autoturismelor, de exemplu, fiindcă acolo nu se ştie foarte 
limpede anume să fie optimizat. Să consume mai puțin 
combustibil? Să fie mai puţin poluante? Să fie mai rapide? 
Să fie mai fiabile? Să fie mai mici? Mai mari? Mai sigure? 
Mai frumoase? 

De la o maşină de teren dorim alte performanţe decât de 
la un model sport, ținând cont de elementul lux în ecuație. 
Bineînţeles, din multe puncte de vedere, toate maşinile pot fi 
îmbunătățite, nu numai în ceea ce priveşte aspectul lor, şi 
din această perspectivă putem vorbi de progres general, deşi 
nu este un concept foarte limpede. Maşinile acelea mari de 
altădată erau mult mai comode! Se pare că pentru ca un 
lucru să se îmbunătățească într-o parte trebuie să se 
înrăutățească în altă parte (cu trecerea anilor, e din ce în ce 
mai greu să te urci şi să te dai jos dintr-o maşină sport). 

Dacă înlocuim maşina cu organismul, tipul de maşină cu 
modelul corporal, sectorul de piață cu nişa ecologică, părțile 
maşinii cu organele sau sistemele, iar performanțele cu 
funcții, ne va lua ceva timp să întoarcem chestiunea pe 
toate părțile. Să comparăm cele două tehnologii, cea 
industrială şi cea biotehnologică, mi se pare o idee 
excelentă, care ne poate aduce o perspectivă nouă asupra 
lucrurilor. 

Până la urmă, autoturismele pe care oamenii le 
construiesc se schimbă în timp (evoluează), modificând 
modelele anterioare în funcţie de rezultatele obținute (adică 
prin testare şi eroare) şi concurează între ele pentru un 


anumit sector al pieței (specialitatea lor). Din când în când 
apar modele revoluționare (mari invenţii) care înfloresc 
printr-o radiație adaptivă, fie fără concurenţă, fie înlocuind 
tipul de autoturism care îndeplinea înainte aceleaşi funcții. 
Mereu dispar mărci, uneori în masă - dispare un sector 
întreg, la fel ca dinozaurii. Un exemplu bun, pe care l-am 
trăit toţi cei care avem o vârstă, a fost înlocuirea aproape în 
totalitate şi aproape instantanee (catastrofică) a peliculei 
fotografice cu emulsie chimică de către cipurile fotografiei 
digitale. 

Însă nimeni nu va nega că nu poți compara un 
autoturism cu o barcă, o roată cu o vâslă, nici un volan cu o 
cârmă, nici caroseria cu casca, nici ancora cu frâna de 
mână, nici motorul pe vapori sau cu explozie cu pânzele. Nu 
are niciun rost să ne întrebăm dacă un autoturism este mai 
bun decât o corabie. Atunci când comparăm animalele între 
ele, trebuie să poată fi... comparabile, iar asta ridică o 
problemă serioasă, deoarece cum se poate compara o 
libelulă cu o cârtiță? 

În sfârşit, le propun cititorilor să găsească şi alte exemple. 
Comparaţia dintre ingineria industrială şi cea biologică este 
fascinantă şi încă se poate extinde. Darwin a comparat 
evoluția biologică cu evoluţia idiomurilor (filogenia cu 
filologia), însă, din câte ştiu, nu a comparat-o cu maşinile, 
cu toate că avea cunoştinţă despre revoluția industrială şi 
motorul cu abur. Poate că maşinile îl duceau cu gândul la 
ceasul lui Paley, de aceea nu-i plăcea exemplul acela. Sunt 
convins însă că Darwin ar fi fost interesat în ziua de azi de 
evoluția tehnologică dirijată de om, aşa cum în vremea lui se 
arăta preocupat de rasele de oi şi de porumbeii domestici. 

În Originea speciilor (mă refer la a şasea ediţie din 1872), 
Darwin meditează în două rânduri la tema progresului 
evolutiv şi întoarce problema pe toate părțile fără să fie 
convins pe deplin că evoluţia înseamnă progres în timpul 


geologic, şi numai atât. Uneori înclină către asta, dar 
imediat găseşte un contraexemplu care îl face să se 
îndoiască. Darwin e un om care se îndoieşte mereu, adică 
un adevărat om de ştiinţă, şi asta este măreția lui: „Vedem 
aşadar, scrie Darwin, cât de excepţional de grea este 
compararea perfect corectă în cazul unor relații extrem de 
complexe ale gradului de organizare a faunelor în perioade 
succesive insuficient cunoscute”.8 Fireşte că nu putem face 
un experiment în care să se ia la întrecere animale şi plante 
din diferite perioade geologice pentru a verifica dacă speciile 
moderne sunt mai bune decât fosilele, dar se pot compara 
animalele şi plantele vii din diverse părți ale lumii pentru a 
vedea ce se întâmplă. În felul acesta se poate găsi un 
criteriu care să ne ajute să decidem, doar privindu-le, care 
organisme sunt superioare şi care sunt inferioare. Deoarece, 
dacă există specii sau grupe de specii superioare şi 
inferioare, în mod evident, asta ar trebui să-i fie clar oricărui 
biolog, iar acelaşi lucru i s-ar întâmpla paleontologului, în 
cazul fosilelor. 

Recurgând la (nefericitul) experiment pe care l-a făcut 
omul, acela de a muta speciile dintr-un loc de pe glob într- 
altul, Darwin observă că producția de animale şi plante de 
origine europeană introduse în Noua Zeelandă a avut succes 
şi le-a înlocuit pe cele locale, în timp ce „aproape niciun 
locuitor al emisferei sudice nu s-a sălbăticit nicăieri în 
Europa”s. De ce oare? 

Plecând de la aceste date, Darwin extrapolează şi 
realizează următorul experiment imaginar: ce s-ar întâmpla 
dacă s-ar da drumul tuturor speciilor din Marea Britanie în 
Noua Zeelandă şi invers? Rezultatul previzibil pentru 
Darwin, având în vedere rezultatele speciilor introduse deja, 


8 Charles Darwin, Originea speciilor, p. 291. (N.t.) 


este că ar urma extincţia speciilor autohtone din Noua 
Zeelandă, în timp ce i se pare puțin probabil să se întâmple 
acelaşi lucru în Marea Britanie. „Totuşi nici cel mai priceput 
naturalist, examinând speciile din cele două ţări, nu ar fi 
putut să prevadă acest rezultat (superioritatea formelor 
europene asupra celor neozeelandeze).”9 

Morala poveştii este că numai comparând biologia celor 
două specii putem şti care ar învinge în lupta pentru viață 
dacă ar trebui să se ia la întrecere, care este mai bine 
adaptată, care are cel mai bun model, altfel, nu există nicio 
cale de a şti a priori. Nici „cel mai priceput naturalist”, după 
cum spune Darwin, nu ar fi putut anticipa rezultatul. 
Lucrul acesta se poate vedea abia după ce speciile vin în 
contact, a posteriori. Prin urmare, nu există niciun criteriu 
valabil pentru a spune dinainte care specie o domină pe 
alta, deşi sunt amândouă vii şi le putem studia în amănunt, 
pe teren sau în laborator. 

„Selecţia naturală - afirmă Darwin în Originea speciilor — 
tinde numai ca fiecare organism să devină la fel de perfect 
sau chiar mai perfect decât alți locuitori ai aceleiaşi regiuni 
cu care el intră în competiţie.”!0 Continuă dând exemplul 
Noii Zeelande, unde formele locale (speciile endemice) sunt 
perfecte dacă le comparăm între ele, dar pierd rapid teren în 
fața speciilor de animale şi plante importate din Europa. 
„Selecția naturală, continuă Darwin, nu va produce 
perfecțiunea absolută şi, de fapt, până unde ne putem da 
seama, nu întâlnim niciodată în natură un grad mai înalt de 
perfecțiune.” 11 


9 Charles Darwin, op.cit., p. 292. (N.t.) 
10 Charles Darwin,op.cit., p. 176. (N.t.) 


11 Ibidem. 


Marele schimb 


De fapt, a avut loc deja un experiment real, nu imaginar, prin 
care s-au comparat faunele pentru a vedea care e mai bună, iar 
atunci când strâmtoarea Panama a reapărut (acum aproape trei 
milioane de ani), au intrat în contact mamiferele din cele două 
Americi. Jumătatea sudică era de mult timp izolată, asemenea 
unui continent-insulă, cu carnivore care erau marsupiale şi 
erbivore, care erau placentate, dar din clase ce s-au diversificat în 
America de Sud şi se numesc arhaice. Din schimbul de faune, 
prin intermediul strâmtorii s-a produs extincția completă a 
marsupialelor carnivore şi scăderea considerabilă a placentatelor 
arhaice. Carnivorele cu placente se pare că luptă mai bine pentru 
existență decât cele cu marsupiu, iar erbivorii moderni, decât 
majoritatea erbivorilor arhaici din America de Sud. 

Cu toate acestea, trebuie să avem grijă să nu tragem concluzii 
prea radicale. George C. Williams scria în 1966 că studiase în 
detaliu numărul de specii care trăiau de o parte şi de alta a 
strâmtorii, fiindcă era posibil ca, înainte să se facă schimbul, să fi 
existat mai multe specii în biota din America de Nord (deoarece 
făcea parte dintr-o lume mai vastă, care includea şi Europa, mare 
parte din Asia şi nordul Africii şi care în biogeografie se numeşte 
regatul boreal) decât în biomul Americii de Sud (regiune 
neotropicală). Aşa s-ar explica rezultatul final, victoria nordului, 
mai degrabă decât superioritatea uneia dintre faune. Este tentant 
să tragi concluzia că placentatele sunt mai bine adaptate decât 
marsupialele, spune Williams, dar avertizează în acelaşi timp că 
poate fi doar o chestiune de statistică. 

Şi Stephen Jay Gould ia apărarea marsupialelor.» Nu sunt mai 
bine adaptate din punct de vedere structural decât placentatele, 
spune el, modelul lor nu este inferior, s-a întâmplat însă ca 
evoluția marsupialelor în America de Sud şi în Australia să fie mai 
liniştită, cu mai puţine hopuri (extincţii în masă) şi mai puţină 
concurență, de unde rezultă că nu erau la fel de diverse şi de 
specializate. Dacă situația geografică ar fi fost inversă, carnivorele 
cu marsupiu să trăiască la nord şi carnivorele cu placentă la sud, 
Gould bănuieşte că schimbul prin intermediul strâmtorii Panama 
ar fi dus tot la înfrângerea Americii de Sud şi la victoria Americii 
de Nord. 


Nu-i era, oare, limpede lui Darwin că specia umană este 
superioară celorlalte specii din lume? 

În Originea omului şi selecţia sexuală (1871), Darwin 
adoptă criteriul naturalistului Karl Ernst von Baer ca să 
definească gradul de progres sau dezvoltare al unui 
organism „pe scara biologică” (folosind cuvintele lui Darwin). 
Definiţia lui von Baer se bazează pe diferenţierea şi 
specializarea părților organismului şi coincide cu ceea ce noi 
toți înțelegem azi prin complexitate sau grad de organizare 
al oricărui sistem (fie el biologic sau nu): cu cât sistemul are 
mai multe părți şi cu cât acestea se deosebesc între ele, cu 
atât este mai mare complexitatea sau organizarea sa. 

Pornind de aici, Darwin afirmă că evoluția prin selecţie 
naturală a dus la creşterea diversităţii biologice, pe măsură 
ce diferitele linii evolutive s-au adaptat la modurile 
particulare de existenţă, care sunt tot mai variate (economia 
naturii se măreşte odată cu evoluția). Adaptarea aceasta se 
traduce, în mod firesc, prin specializare. 

În acest punct Darwin recurge la „diviziunea fiziologică a 
muncii”, despre care spusese în Originea speciilor că este un 
principiu general acceptat de către naturalişti. Darwin vrea 
să arate astfel că diversele structuri ale individului îşi împart 
munca adaptării. Rezultatul, crede Darwin, este că 
organismele se deosebesc cu timpul, iar organele lor se 
specializează, prin urmare (urmând definiția lui von Baer) 
progresează în complexitate, deşi fiecare organism conservă 
întotdeauna modelul general al progenitorului din care 
descinde. Asta nu înseamnă că toate grupele de organisme 
simple ar trebui să dispară odată cu sosirea formelor mai 
complexe, explică Darwin, deoarece se pot conserva în medii 
protejate. 

Aşadar, trage Darwin concluzia, când privim evidența 
geologică, se pare că „organizarea în ansamblul ei a 
progresat în lumea întreagă cu paşi lenți şi bruşti”. Din 


această perspectivă, se pare că există mai multe linii de 
progres, nu una singură. Şi fără să mai aducă alte 
argumente, ca şi cum ar fi un fapt, adaugă: „În marele regat 
al vertebratelor, progresul în organizare a culminat cu 
omul”. 

Nu ştim de ce credea Darwin că părțile omului se 
caracterizează prin anumite diferenţe în raport cu tot restul 
speciilor, dar nici nu afirmă că am fi cea mai complexă 
specie din lume, ci numai din rândul vertebratelor, din 
grupa noastră biologică (o încrengătură» între toate 
încrengăturile animalelor, care formează la rândul ei, adică 
formăm, unul dintre cele cinci regnuri ale vieții). 


Ce spun biologii care i-au urmat lui Darwin? Au trecut 
mulți ani de la Originea speciilor şi există mult mai multe 
cunoştinţe în domeniul biologiei, mai ales de genetică. Poate 
că s-a putut pune o bază solidă pentru a compara între ele 
diferite tipuri de organisme. Mai mult, nu ar fi trebuit să 
avansăm în ceea ce priveşte progresul biologic? Am rămas 
pe loc? 

Deşi Michael Ruse: afirmă că toți marii neodarwinişti, 
fără excepţie», credeau într-o evoluție ascendentă, mie nu 
mi se pare că există atât de multă unanimitate, nici nu cred 
că un punct de vedere singular poate fi generalizat pentru 
întreaga mişcare. Julian Huxley nu era de aceeaşi părere cu 
G.G. Simpson. După părerea lui Ruse, cartea lui Ronald 
Fisher, Teoria genetică a selecţiei naturale, din 1930, este un 
imn al progresului evolutiv. Eu cred că Ruse nu l-a citit cu 
atenție pe Fisher. Fisher numeşte „progres” (parametrul „W”) 
creşterea gradului de adaptare al unei specii în locul pe care 
îl ocupă în economia naturii. Eu nu văd decât genetică şi 
ecologie în cartea lui Fischer, nici urmă de progresionism. 
Există într-adevăr o mare preocupare pentru viitorul biologic 


al speciei umane, care este o constantă în rândul 
evoluționiştilor vremii, aproape fără excepție». 

Pe de altă parte, J.B.S. Haldane, în cea mai importantă 
operă a sa, Cauzele evoluţiei (1932), afirmă următoarele: 


Am tot folosit cuvinte ca „progres”, „dezvoltare” şi 
„degenerare” fiindcă discuţia o cere, dar sunt conştient 
că terminologia aceasta reprezintă mai degrabă înclinația 
omului de a se lăuda singur decât un raționament 
ştiinţific propriu-zis. Schimbarea din maimuţă în om ar 
putea foarte bine ca maimuţei să i se pară una în rău. La 
fel i s-ar putea părea unui înger. [...] Trebuie să ne 
amintim că, atunci când vorbim de progres în evoluție, 
trecem de pe terenul relativ stabil al obiectivităţii 
ştiinţifice pe nisipurile mişcătoare ale valorilor umane. 


Julian Huxley chiar credea cu tărie că există progres în 
evoluție şi aşeza specia noastră în vârful săgeţii acestuia. 
Asta nu înseamnă, atenţie, că perspectiva lui Huxley era 
una finalistă, fiindcă nu credea că săgeata fusese îndreptată 
spre o ţintă (un telos) de un arcaş supranatural la începutul 
timpului, când începuse viața, de fapt nu credea că săgeata 
urmărea vreun scop anume. La afirmaţiile lui Haldane 
reproduse mai sus, Huxley a răspuns: 


Haldane nu şi-a dat seama că omul are mai multă 
putere asupra naturii şi trăieşte mult mai independent 
de mediul său decât maimuța. Folosirea metodei 
inductive de cercetare îşi trage esența din astfel de 
obiecții (precum cea a lui Haldane despre subiectivitatea 
ideii de progres). Definiţiile progresului pe care am fost în 
stare să le elaborăm ca rezultat al unei analize, chiar 
dacă foarte generală, a faptelor de evoluţie, nu au un 
caracter subiectiv, ci unul obiectiv. Dacă am sta să ne 
gândim ce impresie despre toate astea ar avea o tenie 


sau o meduză filosoafă, s-ar putea observa de îndată că 
ideea de progres nu este un antropomorfism. Dacă 
asemenea organisme ar putea raționa, ar trebui să 
recunoască faptul că nu reprezentau grupuri dominante 
şi nici nu erau dotate cu capacitatea de a merge mai 
departe, ci erau o cale degradată, fără ieşire... 

Evolution. The Modern Synthesis12 (1942) 


Se întâmplă frecvent ca adepţii progresului în evoluție să 
folosească termeni depreciativi pentru a se referi la grupele 
de animale care nu sunt în aceeaşi linie cu oamenii şi au 
urmat unul dintre cele două drumuri: „calea fără ieşire” şi 
„formele degradate”, dacă sunt vii; şi „experimente eşuate 
ale evoluţiei” sau „forme premature”, dacă sunt fosile. 

Pentru Julian Huxley, superioritatea unei clase biologice 
poate fi descrisă drept capacitatea de a evolua şi de a 
produce forme noi de organisme, datorită potenţialului său 
evolutiv. Adică datorită a ceea ce e în stare să facă în viitor. 

Ca întotdeauna, Simson era mai precaut. Credea că 
istoria vieţii este, chiar tautologic vorbind, progresivă, 
fiindcă speciile se transformă în mod progresiv, unele față de 
altele, trecând printr-o serie de etape. Însă piciorul unui 
mamifer nu poate fi considerat mai bun decât înotătoarea 
unui peşte, fiindcă sunt anexe care îndeplinesc funcții 
diferite. Într-adevăr, poate fi considerat superior ochiul unei 
vertebrate față de pata mică de pigment foto-sensibil al unei 
protozoare, însă nici din acest exemplu nu crede Simpson că 
se pot extrage concluzii generale. Ochiul este mai bun doar 
dacă în spate există un sistem nervos de vertebrată, şi nu ca 
atare. Plantele nu au sistem nervos, de aceea pentru ele 
ochiul nu ar reprezenta o îmbunătăţire. 


12 Evoluţia. O sinteză modernă. În 1b. engl. în orig. (N.t.) 


Dincolo de toate şi ținând cont de restricţiile acestea, 
Simpson crede că în istoria vieții existența progresului este 
firească. Majoritatea evenimentelor evoluției sunt 
îmbunătățiri (dezvoltări) sau transformări. Acest lucru nu 
contrazice faptul că pot exista întoarceri înapoi (mers cu 
spatele) sau blocaje. 

Aş vrea însă să zăbovesc asupra celor doi termeni folosiți 
de Simpson pentru a se referi la progresul care se observă în 
catalogul fosilelor. 

Unul dintre aceştia este „improvement” şi îl putem traduce 
aici prin „îmbunătăţire”. E ceea ce numim noi „retuşuri”, 
mici schimbări care se produc pentru a spori adaptarea unei 
specii la nişa sa ecologică. Schimbările sunt minore, dar au 
loc în cadrul tuturor generațiilor. Este un proces curent; e 
ceea ce selecția naturală face acționând în mod obişnuit. 

Celălalt termen folosit de Simpson este „transformation” 
sau „breakthrough”. Fenomenul acesta are loc cu o frecvență 
mult mai redusă (este un mod extraordinar) şi reprezintă 
„schimbările funcțiilor şi schimbările pe calea 
îmbunătățirii”. Este acelaşi lucru cu progresul în 
evoluționabilitate al lui Richard Dawkins şi cu gruia lui 
Daniel Dennett. Este vorba de apariția unui jucător nou 
care schimbă regulile jocului. Care este efectul său asupra 
arhivei fosile, asupra a ceea ce vede paleontologul? Radiațiile 
adaptive. 

Transformările lui Simpson sunt cele care marchează 
într-adevăr ritmul evoluției. 

Cât despre om, Simpson nu are nicio îndoială că 
reprezintă punctul maxim al progresului evolutiv. Dar de ce 
spune asta? Cu ce suntem superiori? Dincolo de orice 
misticism (nu-i plăceau deloc misticii în ştiinţă), Simpson 
foloseşte un criteriu pur funcțional: putem face mai multe 
lucruri decât oricare animal sau plantă şi, în general, ceea 
ce pot face animalele noi facem mai bine. Adaugă la final 


cugetarea sa despre asta: „Capacitatea omului de a folosi 
unelte este, bineînțeles, un progres biologic”. 

Cu alt prilej::, Simpson crede că există criterii generale şi 
obiective pentru a măsura progresul speciilor: „Majoritatea 
lor [...] demonstrează că omul este unul dintre cele mai 
elevate produse ale evoluției, iar suma lor ilustrează 
concluzia că omul este, în ansamblu, dar nu din toate 
punctele de vedere, culmea progresului evolutiv de până 
acum”. 

Dincolo de orice, trebuia ca o specie să ocupe cea mai 
înaltă culme, dar asta nu înseamnă că noi eram locul către 
care se îndrepta evoluţia de la bun început, fiindcă în 
paragraful anterior Simpson spusese despre aceste criterii 
obiective că „nu desemnează linia umană ca fiind linia 
centrală a evoluției, nici nu indică existența vreunei linii 
centrale”. 

Din veşnica întrecere dintre specii nu ar trebui să rezulte 
cu timpul o formă de îmbunătăţire generală? 

Pentru un neodarwinist există o singură forță care 
intervine în cursul evoluţiei: selecția naturală. Cum ar putea 
selecția naturală să stimuleze progresul? Julian Huxley şi 
J.B.S. Haldane dau un răspuns simplu la întrebarea 
aceasta într-o carte minunată pentru şcolari pe care au 
scris-o în 1927, intitulată Biologia animală (elevii spanioli au 
avut acces la ea la numai doi ani de la apariţie). Biologia 
animală este un manual desăvârşit şi complet, bine gândit şi 
cu exemple, propriu progresionismului. Cred că tot ce în 
carte are legătură cu aşa-numita „metodă a evoluţiei” a fost 
scris de Huxley, fiindcă aceasta urma să fie filosofia lui în 
toată opera sa ulterioară, în timp ce filosofia lui Haldane, 
după cum am arătat, era foarte diferită, deşi mai puţin 
entuziastă în privința progresului evolutiv's. 

În Biologia animală se foloseşte din plin analogia dintre 
evoluția biologică şi evoluţia tehnologică şi industrială 


pentru a concluziona că evoluţia, în ambele cazuri, este 
sinonimă cu progresul imparabil's. Pentru a se explica felul 
în care selecția naturală duce către perfecționare, se recurge 
la exemplul înaintării imparabile de pe câmpul de bătălie. Pe 
vremea lui Nelson, se spune în carte, corăbiile erau din 
lemn, iar tunurile lansau bombe sferice din fier ce puteau 
atinge ţinte situate la doar câteva sute de metri. Acum (în 
1927), navele sunt prevăzute cu tunuri mult mai puternice 
şi sunt mai bine blindate. Procesul este identic cu cel al 
organismelor, explică Haldane şi Huxley: progresul în 
familia cabalinelor a fost însoțit de progrese asemănătoare 
în cea a carnivorelor, prădătorii săi, în aceeaşi perioadă 
geologică. Astfel, în ambele linii (a vânătorilor şi a vânațţilor) 
s-au produs îmbunătățiri evidente în ce priveşte 
dimensiunea, puterea şi viteza: aceştia au devenit mari, mai 
robuşti, mai iuți. 

Prin urmare, concluzia cărții este aceasta: că progresul 
biologic şi evolutiv reprezintă consecința necesară a luptei 
pentru supraviețuire. Astfel, poţi să fii progresionist, 
asemenea lui Julian Huxley, fără să fii finalist (adică fără să 
aperi ideea că ființele vii tind spre perfecțiune dintr-un motiv 
misterios). Progresul nu vine, după părerea lui Huxley, 
dintr-o urgență interioară a organismelor, ci din selecție 
naturală, motorul evoluției lui Darwin, care acţionează din 
afară. 

Mulţi ani mai târziu (în 1979), Richard Dawkins şi J.R. 
Krebs vor folosi tot limbajul militar în studiul lor despre 
„cursa înarmării” („arms races”) în evoluţie. Dawkins şi 
Krebs ilustrau conceptul cu metafora vulpii şi a iepurelui 
(inspirat de vechea fabulă a lui Esop). lepurele aleargă mai 
mult decât vulpea fiindcă iepurele îşi pune viaţa în pericol, 
pe când vulpea doar îşi riscă cina. Vulpea îşi poate permite 
eşecul şi să nu mănânce într-o seară, pe când nu are voie să 
greşească niciodată. În mod curios, şi Dawkins şi Krebs dau 


exemplul vaselor de război, dar fără să-i citeze pe Haldane şi 
Huxley (pe care se pare că nu-i citiseră:). Vulpile ar fi 
submarinele, iar iepurii, vapoarele de la suprafață pe care 
submarinele vor să le scufunde. Masa lor de seară. 

O cursă a înarmării este o ascensiune evolutivă care nu 
se sfârşeşte niciodată, pentru că adaptarea prăzii face ca 
vânătorul să răspundă cu o contraadaptare (sau invers), 
motiv pentru care, „dacă prădătorii moderni nu sunt mai 
iscusiți în a prinde prada decât prădătorii din Eocen, la 
prima vedere ne-am putea aştepta ca în cursa înarmării 
vânătorii moderni să extermine prada din Eocen”. Un 
prădător din Eocen care ar vâna o pradă modernă s-ar 
putea afla în aceeaşi situație ca un Spitfire care vânează un 
avion de pasageri. Spitfire a fost un celebru avion de 
vânătoare britanic din al Doilea Război Mondial, care a 
luptat împotriva avioanelor nemțeşti Messerschmitt în 
Bătălia Angliei. 

Prin urmare, cursa înarmării nu ar putea fi un motor 
pentru progresul general? 

Răspunsul lui Dawkins şi Krebs este foarte precaut, fără 
însă să excludă această posibilitate: 


Bunul-simț direcționalist a câştigat cu siguranță pe o 
scară temporală mare: acolo unde apăruseră numai 
pelicule de bacterii cianofice, există acum animale cu 
ochi de vultur. Dar chestiunea este alta. Pe termen mai 
scurt, să spunem în Cenozoic (ultimii şaizeci şi cinci de 
milioane de ani), există oare tendința generală care ar 
putea fi considerată în vreun fel o îmbunătăţire? În fața 
oricărei încercări de a da un răspuns empiric la această 
chestiune şi chiar fără să existe alte motive teoretice care 
să nu presupună astfel de tendinţe, noi credem că un 
motiv îl oferă cursa înarmării. 


Câţiva ani mai târziu, Dawkins» a folosit perechea 
ghepard/gazelă ca exemplu de cursă a înarmării cu 
rezultate excelente, impresionante  performance-uri de 
ambele părți. Fireşte că - şi îmi cer iertare dacă nu am 
spus-o până acum - cursa înarmării sau, mai bine zis, cursa 
adaptivă se produce între descendenții evolutivi ai 
ghepardului şi ai gazelei, nu între ghepard şi gazelă 
individual (între ei nu are loc decât o urmărire, al cărei 
sfârşit este cină sau foame). Este, după cum se spune în 
limbaj tehnic, un fenomen macroevolutiv», fiind vorba de o 
ascensiune a adaptării şi a contra-adaptării care se petrece 
în timpul evolutiv, pe când urmărirea dintre ghepard şi 
gazelă ca indivizi concreți se produce în timpul real. 

La fel ca în întrecerea dintre Regina de Cupă şi Alice (din 
Alice în Tara Oglinzilor), aici se pune problema să alergi 
încontinuu pentru a rămâne mereu în acelaşi loc. Biologul 
evolutiv Leigh Van Valen a dezvoltat în 1973 o teorie, 
numită chiar teoria Reginei de Cupă, ca să explice de ce 
dispar speciile. În marea cursă macroevolutivă, nu este 
permis să rămâi în urmă, prin urmare extincția survine 
atunci când potențialul genetic al unei linii nu produce mai 
mult şi este incapabil să mențină viteza schimbării. 
(Metafora Reginei de Cupă şi nevoia de a fi într-o competiție 
continuă pentru a nu fi eliminat sunt folosite adesea în 
cursurile de formare ale companiilor, pentru a-i motiva pe 
directori. Eu le folosesc cu un alt sens: explorarea, inovația 
şi depăşirea obstacolelor şi greutăților fac parte din condiția 
umană, în schimb stabilitatea, monotonia şi plictisul sunt 
străine de aceasta.) 

Toate bune până aici. Fără îndoială că în urma întrecerii 
dintre gazelă şi ghepard vor ieşi gazele mai evoluate (sau, cel 
puţin, mai iuți şi mai iscusite la schimbarea de direcție) şi 
gheparzi mai buni (în acelaşi sens). Asta ne face să ne 
gândim că o gazelă actuală nu ar putea fi prinsă de o felină 


din Miocen sau că un ghepard de acum ar vâna cu uşurinţă 
animalele erbivore din aceeaşi perioadă geologică, la fel cum 
un avion de vânătoare cu reacţie nu ar fi avut rival în al 
Doilea Război Mondial. Dar oare putem fi siguri de asta? 

Bineînţeles că experimentul acesta imaginar ridică unele 
probleme, deoarece, chiar dacă ordinele mamiferelor (ca de 
exemplu, carnivorele) există din Cretacic sau de la începutul 
Cenozoicului, au existat multe schimbări în structura 
ecosistemelor. Nu există nicio îndoială că gheparzii actuali 
vânează mai bine gazelele decât strămoşii lor, dar vânează 
doar gazele, care reprezintă prada pentru care sunt 
supraspecializați. Alţi erbivori (cum ar fi bivolii) nu ar putea 
vâna la fel de bine, aşa cum se şi întâmplă în ecosistemele 
din prezent. Ne-am putea gândi că gheparzii ar muri de 
foame dacă nu ar fi gazele sau alte prăzi de acest fel. 

Să acceptăm însă (cu oarecare rezervă) că un grup de lei 
ar fi trăit fericiți în Eocen, la fel ca o turmă de zebre. Am 
putea spune acelaşi lucru despre Mezozoic? Să lărgim 
fereastra timpului geologic dincolo de limitele pe care şi le 
autoimpun Dawkins şi Krebs. Ar fi putut supraviețui leii şi 
zebrele în ecosistemele Jurasicului? Am fi tentaţi să spunem 
repede că da, dar e îndoielnic, din start, în cazul zebrelor, 
pentru că până în Cretacic nu se generalizează plantele 
angiosperme (plantele cu flori), şi iarba pe care o consumă 
copitatele africane (antilopele, bivolii, zebrele şi restul) 
constă în angiosperme (graminee, leguminoase, alte ierburi 
şi stufăriş). Iar dacă zebrelor nu le merge bine, nu le merge 
bine nici leilor, care se hrănesc cu ele. S-ar fi putut ghiftui 
oare cu dinozauri erbivori? Fără să se fi atins de dinozaurii 
carnivori? 

E oarecum dificil de demonstrat că speciile dintr-o 
anumită perioadă geologică sunt superioare celor din 
perioadele anterioare, dacă a avut loc o extincție în masă din 
cauze fără legătură cu biologia, ca în exemplul substituirii 


dinozaurilor cu mamifere, însă atunci când se produce o 
înlocuire generalizată, ca aceea trăită de teleosteenii din 
mări, râuri şi lacuri, s-ar putea afirma că grupa care 
cunoaşte explozia de specii este superioară celei care se 
împuținează şi dispare în cea mai mare parte a sa. 

Să mai dăm un exemplu de înlocuire a unei clase 
biologice cu o alta, de această dată de pe uscat. Copitatele 
care au dominat prima parte din Cenozoic au fost 
perisodactilele, care cuprind ecvideele, adică zebrele, caii şi 
măgarii africani şi asiatici, precum şi rinocerii şi tapirii. Mai 
târziu însă, acestea au fost înlocuite de artiodactile, ca 
bovinele, cervidele, girafidele şi alte copitate rumegătoare (pe 
lângă porci şi hipopotami, care sunt  artiodacitile 
nerumegătoare). În ceea ce priveşte numărul speciilor, în 
prezent, artiodactilele sunt, fără doar şi poate, cele mai 
variate copitate. Sunt oare ele superioare artiodactilelor din 
punct de vedere biologic? Au ele un model mai bun? Nu 
neapărat. E posibil ca răspândirea artiodactilelor să aibă 
mai mult de-a face cu schimbările climatice de acum treizeci 
de milioane de ani, care au dus la răcirea planetei şi la 
uscarea ei. Rezultatul ecologic a fost extinderea păşunilor 
(ecosistemelor erbacee) pe regiuni mari de pe Glob, în 
detrimentul ecosistemelor de păduri. Plantele din fânețe 
sunt greu de digerat, fiindcă tulpinile lor au multă fibră, 
aşadar, în cazul acesta, stomacul cu camere al 
rumegătoarelor este un avantaj. Prin urmare, nu putem 
afirma că modelul artiodactilelor ar fi mai bun decât cel al 
perisodactilelor, ci că schimbarea de mediu le-a convenit 
mai mult rumegătoarelor. 

Revenim astfel la Darwin. În natură, nicio specie nu este 
superioară altei specii în termeni absoluți (de aceea niciun 
biolog nu poate emite judecăţi a priori). Totul depinde de 
circumstanțe. Grupul de specii dominante astăzi poate să 
dispară mâine, dacă se schimbă direcţia din care bate 


vântul climatic, iar acest aspect poate să aibă de-a face cu 
un motiv mai puţin biologic, ca mişcarea plăcilor litosferei 
terestre. Geologie pură. Nu este adevărat că fâlfâirea din 
aripi a unui fluture din Beijing poate produce o furtună în 
New York (ca să facem trimitere la faimosul exemplu al 
teoriei haosului), ridicarea platoului tibetan însă poate să 
schimbe multe lucruri în biosferă. 

Dar până la urmă, crede Richard Dawkins, ceea ce 
contează este că dintotdeauna au existat desfăşurări de 
forțe, chiar dacă protagoniştii s-au schimbat şi fie 
mamiferele  placentate, fie mamiferele marsupiale, ori 
dinozaurii şi reptilele mamiferoide au intrat în conflict. 
Această persistentă desfăşurare de forțe, chiar dacă, din 
când în când, s-au produs extincţii majore care au obligat la 
reînceperea jocului cu alți protagonişti, este ceea ce-i oferă 
argumentele lui Dawkins pentru a lansa ideea că nu este 
absurd să crezi că istoria vieții se repetă în linii mari, nu în 
amănunt, şi că ar putea-o lua de la capăt (cel puţin de la un 
moment anume, care ar putea constitui originea animalelor 
sau chiar originea eucariotelor: de la apariția primei celule 
complexe, fapt petrecut în urmă cu două miliarde de ani). 

Evoluţia nu poate fi reprezentată ca o linie a progresului 
ascendent care culminează cu omul, dar i se poate potrivi 
modelul dinţilor unui fierăstrău, în care unul dintre aceştia 
(ca să ne referim la ecosistemele terestre) au fost reptilele 
mamiferoide, al doilea, dinozaurii, şi, în cele din urmă (după 
căderea meteoritului, care ar fi o ştirbitură între doi dinți), 
mamiferele, ultimul dinte deocamdată. Pe fiecare dinte, 
privit de aproape, ar fi dinți mai mici, unul în spatele 
celuilalt. În acest sens, se poate spune, conform lui Richard 
Dawkins, că de-a lungul timpului, cursele de înarmare sunt 
asemănătoare. 

Înțelegeți acum, după atâtea argumente, de ce Darwin nu 
era convins că existase progres de-a lungul timpului 


geologic? Deoarece întrebarea este sortită să rămână fără 
răspuns. Chiar dacă o întoarcem pe toate fețele, nu e chip 
să-i găsim punctul slab şi să ajungem la miezul problemei. 

Un lucru cu care majoritatea biologilor şi paleobiologilor 
actuali (poate nu toţi) suntem de acord este că nu a existat 
ceea ce s-ar putea numi progres general în evoluţie. Ni se 
pare că nu este o manieră potrivită de a spune istoria vieții 
şi, de aceea, nu ne plac expresiile „drum fără ieşire” şi 
„forme degenerate”. Preferăm imaginea arborelui lui Darwin, 
cu multe crengi, cu o coroană bogată şi fără trunchi 
principal. După cum îl descrie Darwin în Originea speciilor: 
„Marele arbore al vieţii, care umple fața Pământului cu 
crengi moarte şi căzute şi o acoperă cu frumoasele şi 
neaşteptatele sale ramificații”. 

Simpson, cu care rezonez în aproape tot ce spunea, 
găseşte cuvintele potrivite pentru a explica: 


Este destul de uşor să arăţi că, deşi evoluţia unei 
clase biologice concrete este direcțională, aşa cum 
trebuie să fie orice proces istoric, evoluţia, în ansamblul 
ei, este multidirecțională; dacă ținem cont de toate 
direcţiile, evoluția este schimbătoare şi oportunistă. 
Fireşte, de când există omul, una dintre direcţii merge 
dinspre celula primordială către om sau, de fapt, 
urmează mai multe direcţii, fiindcă nu există o secvență 
în linie dreaptă. 


Pe scurt, spune Simpson cu alt prilej, „evoluţia nu este 
însoțită mereu de progres, nici nu pare că progresul este o 
trăsătură esenţială care să o caracterizeze. Progresul face 
parte din ea, dar nu reprezintă esența ei”. 

În fond, ideea de progres general este anterioară lui 
Darwin, fiind susținută de Lamarck, care era convins că 
viața urcă un fel de scară. Pentru biologul francez, aceasta 
ar fi o bună descriere a principalului curent evolutiv. 


Adaptările, precum celebrul exemplu cu gâtul girafei, nu 
erau tema principală a narațiunii, ci mai degrabă istorioare 
mai mult sau mai puțin comune şi locale. Pentru Darwin, în 
schimb, evoluţia este în esență adaptare prin selecție 
naturală şi de aceea nu avea şi nu putea urma o direcție 
preferată, de vreme ce adaptarea este oportunistă, foarte 
variată şi locală în esenţă. 

Lamarck a greşit în privința mecanismului de producere a 
adaptării, care nu este moştenirea caracterelor dobândite 
prin obişnuinţă şi dezobişnuință, ci selecția naturală privind 
mutațiile imprevizibile (un lucru simplu precum variația şi 
apoi cernerea). Însă cel mai mult a greşit crezând că 
întreaga evoluție este o scară unică ce duce la progres». 

În sfârşit, ideea de evoluţie spre progres a fost atât de 
mult cercetată, încât unii autori asemenea lui Gould au 
ajuns să o considere inabordabilă şi chiar dăunătoare. Mai 
exact, că ar fi mai bine să nu se vorbească despre ea pentru 
că nu duce nicăieri şi poate otrăvi toată biologia evolutivă. 
Este posibil, dar mie îmi sună, de la bun început, mai mult 
a întrebare care nu poate fi evitată. Nu este cu putință să 
elimini atât de uşor chestiunile incomode. În al doilea rând, 
mie îmi face plăcere să analizez tot ce s-a spus pe tema asta 
şi chiar am chef să continui încă puţin. Sper ca şi vouă să vi 
se pară interesant. 


Ce-am putea spune despre inteligență? Nu este cel mai 
bun mijloc al complexității biologice? Nu este călăuza 
evoluției pe care o căutăm? 

Mamiferele sunt o clasă de vertebrate amniote (o cladă 
enormă, o încrengătură mare de specii) cu caracteristici 
unice care afectează locomoțţia (corpul în poziție verticală), 
structura osoasă a craniului (incluzând paladarul secundar) 
şi mandibula, oscioarele urechii medii, dentiția (care se 
complică prin multicuspidele molarilor, care îi face mai 


eficienţi la masticat), controlul temperaturii corporale, forma 
de creştere a oaselor, epiderma, gestația (deşi monotremele 
încă depun ouă), hrănirea puilor cu lapte, encefalizarea, 
adică extraordinara dezvoltare a encefalului. Emisferele 
cerebrale (ceea ce în spaniolă numim „creier”) reprezintă cea 
mai mare parte a encefalului omenesc, dar nu sunt la fel de 
dezvoltate la alte grupe de mamifere, care au bulbii olfactivi 
(partea cea mai anterioară a encefalului) mari; mamiferele 
sunt, în general, nişte animale la care mirosul este simțul 
prevalent. 

Suprafața emisferelor cerebrale este scoarța cenuşie, iar 
la primate, scoarța aceasta este în totalitate specială şi se 
numeşte neocortex sau neopallium (pentru a o deosebi de 
peleocortex sau paliumpallium, care are de-a face cu 
sistemul olfactiv, şi de archeocortex sau archeopallium, care 
este hipocampul, despre care vom vorbi la momentul 
potrivit). Tocmai în neocortex este sediul funcţiilor 
superioare, precum percepția stimulilor senzoriali 
(atingerea, vederea şi auzul), interpretarea şi coordonarea 
reacțiilor animalelor (este, aşadar, o scoarță perceptivo- 
cognitivă). Numai mamiferele au neocortex cu adevărat, o 
informație de care trebuie să ținem cont atunci când vom 
vorbi de conştiinţă. 

Se poate spune că numărul de neuroni existenți pe 
planetă nu a încetat să crească în Cenozoic, aşa-numita Eră 
a Mamiferelor, în termeni populari (încă suntem în ea), iar 
acum există mai multă materie cenuşie pe Terra decât a 
existat în Mezozoic, în Era Dinozaurilor, ca să nu mai 
vorbim de Era Peştilor. Acest lucru se datorează faptului că 
mamiferele au encefalul mai dezvoltat decât oricare alt 
animal vertebrat şi că, pe mai multe linii de mamifere, a 
existat o creştere simțitoare în dimensiune a emisferelor 
cerebrale, în special în cazul cetaceelor, proboscidelor 
(elefanților) şi al primatelor. Este interesant ca exemplu 


cazul neuronilor fusiformi sau neuroni Von Economo, care 
se întâlnesc la hominizi (urangutani, gorile, cimpanzei şi 
oameni), la elefanții africani şi asiatici, la delfini şi alte 
cetacee cu dinți. Sunt neuroni care par să faciliteze o 
comunicare rapidă în creierii mari, iar lucrul cel mai 
important este că au apărut în urma evoluției independente 
la cele trei grupe de mamifere menționate. 

Este de asemenea evident că în istoria vieţii, specia 
noastră are encefalul cel mai bine dezvoltat din biosferă, 
alături de cel al neandertalienilor. Dimensiunea encefalului 
la o specie în raport cu greutatea corporală poartă numele 
de encefalizareza. 

Henry J. Jerison=, un mare expert în acest domeniu, a 
descoperit că mamiferele şi păsările se află deasupra altor 
vertebrate, fiind, aşadar, cele mai encefalizate animale de pe 
Terra. Într-adevăr, în ciuda dimensiunilor reduse, există 
păsări care sunt surprinzător de inteligente. În urma 
oamenilor rămân, destul de asemănători, cimpanzeii, delfinii 
şi elefanții, foarte inteligenţi cu toţii, dând biosferei mulți 
neuroni. Este interesant de ştiut că în urmă cu două 
milioane de ani, strămoşii delfinilor îi depăşeau pe ai noştri 
la gradul de encefalizare, aşadar am câştigat la sprintul 
final. Putem să afirmăm că trăim în epoca de aur a 
neuronilor, momentul din istoria vieţii cu cei mai mulți 
neuroni existenți deodată. Planeta devine cenuşie. 


A existat oare o tendință spre encefalizare la toate 
mamiferele chiar din clipa apariţiei lor sau acest lucru s-a 
propus numai la unele linii de evoluție? 

A fost o vreme, înainte de sinteza modernă, în care clasele 
biologice erau definite de tendințele evolutive, adică se 
caracterizau a posteriori (privind în urmă dinspre prezent) 
prin ceea ce ajunseseră să fie: alergătoare, zburătoare, 
înotătoare, râmătoare, mâncătoare de frunze, de fâneaţță, 


mâncătoare de fructe, de larve care trăiesc pe tulpina 
copacilor, carnivore etc. La primate, clasa noastră, se 
manifestă tendinţe evolutive spre viaţa arborescentă şi 
encefalizare. 

De când Simpson a combătut eficient ideea aceasta de 
sorginte vitalistă, nimeni nu mai crede că grupele ar 
cunoaşte direcţii care preferă schimbarea, inerții evolutive, 
că aceste grupe tind spre ceva anume (ca sub imboldul unei 
porniri interioare), dar, cu toate acestea, encefalizarea ar 
putea fi un fenomen foarte general la animale, indiferent de 
ecologia lor, doar pentru că este o adaptare utilă. A fi 
inteligent îi prinde mereu bine unui animal, am putea spune 
(deşi acelaşi lucru se poate afirma şi despre alte calități, ca 
de exemplu, a fi iute, a fi abil, a avea auzul fin sau vederea 
bună). 

Oricât de interesantă şi de urgentă ar părea întrebarea 
dacă mamiferele tind, din punct de vedere evolutiv, către 
mărirea encefalului, nu este deloc uşor să dăm un răspuns. 
Ca să o facem, ar trebui să avem o arhivă fosilă perfectă, pe 
care în schimb nu o deținem. Henry J. Jerison a studiat 
însă fenomenul timp de mulți ani. 

Dinozaurii, pentru început, nu aveau un encefal atât de 
mic pe cât se spune de obicei, „de mărimea unei nuci”, şi 
bineînţeles, nu ăsta a fost motivul pentru care au dispărut. 
Encefalul unui tiranozaur era cam cât un pomelo. Însă 
mamiferele i-au depăşit cu mult. Prima specie fosilă de 
mamifer, la care se cunoaşte dimensiunea encefalului, 
Triconodon mordax, de acum o sută cinci zeci de milioane de 
ani, era de patru ori mai encefalizată decât un saur de 
aceeaşi mărime, iar encefalizarea sa era comparabilă cu cea 
a unui oposum (marsupial sud-american) sau a unui arici 
din prezent. Mamiferele au cunoscut o radiație adaptivă care 
le-a permis să ocupe multe nişe ecologice încă din Mezozoic, 
cu mult înainte de extincția dinozaurilor, fiind însă pe 


atunci animale nocturne şi de dimensiuni reduse, mai mici 
decât o pisică. Totuşi, între aceste o sută cincizeci de 
milioane de ani ai Triconod-ului şi cele şaizeci şi cinci de 
milioane de ani de la dispariția dinozaurilor şi a celorlalți 
sauri mari, nu pare să se înregistreze nicio tendință 
puternică spre encefalizare a mamiferelor (sau mai bine zis: 
spre o encefalizare generalizată), ci ele s-au menținut la 
nivelul bazal al grupei, la care rămân, cu siguranță, multe 
specii vii cu mult succes ecologic. 

Mai târziu, în Cenozoic (ultimele şaizeci şi cinci de 
milioane de ani), dispariția dinozaurilor nu a dus la o 
encefalizare imediată a tuturor liniilor evolutive ale 
mamiferelor, care, în marea lor majoritate, au rămas multe 
milioane de ani fără să cunoască o dezvoltare însemnată a 
encefalului. La  cetacee, de exemplu,  encefalizarea 
impresionantă care le caracterizează a început în urmă cu 
douăzeci de milioane de ani, când s-a produs radiația 
adaptivă în mări, unde au început să ocupe multiple nişe. 

La primate, marea encefalizare a aşa-numitelor primate 
superioare s-a petrecut după apariția caracteristicilor 
dentare şi a scheletului caracteristic, nu invers. Ceva similar 
s-a petrecut cu strămoşii noştri direcți, australopitecii, care, 
din punct de vedere al danturii şi al scheletului, erau ca noi, 
dar din punctul de vedere cerebral nu se deosebeau prea 
mult de cimpanzei. 

„Concluzia generală despre creşterea dimensiunii 
encefalului la primate, spune Jerison, este că encefalizarea a 
survenit probabil după ce s-au petrecut şi alte schimbări 
[...], ceea ce ar însemna că unele nişe ale primatelor nu se 
caracterizează inițial prin selecția unui encefal mare, ci că 
encefalizarea are de-a face mai mult cu o îmbunătăţire a 
adaptării la aceste nişe.” Asta înseamnă că mai întâi s-a 
produs modificarea scheletului şi a  danturii pentru 
ocuparea unei noi nişe ecologice, iar ulterior s-a mărit 


encefalul pentru a îmbunătăți adaptarea. Aşa vede Jerison 
rolul encefalului în evoluţie: ca pe o sporire a adaptării deja 
începute, nu ca pe un motor al schimbării. Encefalizarea s-a 
petrecut la multă vreme după radiația adaptivă a 
mamiferelor din Cretacic, la multe milioane de ani după 
radiația primatelor superioare şi a cetaceelor, iar radiația 
oamenilor mai de curând. Dacă Jerison are dreptate (şi asta 
s-ar putea verifica cu fosile mai multe şi mai bune, pentru 
că, acum, nu este vorba de un experiment imaginar), asta 
înseamnă că inteligența nu a călăuzit evoluția mamiferelor, 
nici măcar pe cea a celor mai inteligente. 

Într-o lucrare destul de recentă, s-a cercetat în amănunt 
evoluția encefalului la mamifere, plecând de la momentul 
apariției fiecărei specii la mai multe linii de mamifere, acelea 
pentru care există o arhivă fosilă acceptabilă, chiar şi 
parțială, nu completă. Rezultatul este că regula de creştere 
generală a encefalului în timp se respectă la anumite grupe, 
dar nu la toate; mai exact, nu este un fenomen universal în 
cazul mamiferelor». Autorii studiului au găsit de asemenea o 
legătură importantă între dimensiunea encefalului şi 
sociabilitate. Cele mai importante dezvoltări în cazul 
encefalizării apar la mamiferele care îşi duc viața în grupuri 
stabile, adică cele care nu au existențe solitare sau care se 
asociază doar ocazional. 

Dacă într-un experiment imaginar îndrăzneț am avea 
curajul să facem un pronostic despre cum va arăta lumea 
vie peste milioane de ani şi am folosi pentru o proiecție în 
viitor tendințele macro-evolutive, am putea să presupunem 
că în unele clase biologice encefalizarea va fi mai mare, iar 
societăţile, cu atât mai complexe. Însă nimic nu arată că vor 
avea (cu excepţia primatelor) organe prehensile care să le 
permită să fabrice unelte, fiindcă acestea nu sunt tendințele 
lor macro-evolutive. Ce putem spune despre mamiferele 
acvatice? Este acesta un mediu potrivit pentru tehnologie? 


Să nu anticipăm evenimentele însă, deoarece va veni 
momentul să ne ocupăm de aceste chestiuni. 

Să nu uităm că triumful categoric al mamiferelor în 
ecosisteme, în clasa în care s-a produs cea mai mare 
dezvoltare cerebrală (adică a emisferelor) nu pare să fi fost 
inevitabil pe baza a ceea ce s-a spus înainte. A fost necesară 
venirea unui meteorit sau, în alte circumstanţe, ar fi fost 
necesară o schimbare climatică menită să ducă la dispariția 
dinozaurilor şi a altor clase de vertebrate nemamifere. Însă 
atât catastrofa care a făcut tranziţia dintre Mezozoic către 
Cenzoic, cât şi răcirea posterioară a planetei sunt fenomene 
străine vieţii, accidente. 

Deşi se poate crede, fireşte, că mamiferele s-ar fi impus în 
orice caz în luptă dreaptă în fața dinozaurilor şi a celorlalți 
sauri fiindcă erau superioare, chiar dacă nu au fost 
favorizate de nicio schimbare climatică. Însă nu poate fi 
demonstrată, deoarece istoria nu s-a petrecut aşa şi nu mai 
există întoarcere înapoi. Acum, privind în urmă, nu este 
decât un experiment intelectual. Un incredibil experiment 
realizat stând în fotoliu! 


Cea mai mare parte a encefalului la oameni este creierul, 
format din emisferele cerebrale, unde se află funcțiile 
superioare. Aşadar ne putem întreba: este dezvoltarea 
cerebrală unitatea de măsură a complexităţii biologice, 
măcar pentru animale? 

Deşi se spune întruna că cerebelul uman, al fiecăruia 
dintre noi, este cel mai complex sistem din univers (fiecare 
neuron este conectat cu mii de neuroni, iar numărul total de 
neuroni este de aproape o sută de miliarde), a măsura 
complexitatea biologică în funcție de cerebelizare este un 
subiect care poate fi supus dezbaterilor şi asupra căruia nici 
cele mai strălucite minţi nu au fost în stare să se pună de 


acord, chiar dacă l-au întors pe toate părțile (şi au făcut-o 
de multe ori!). 

Teilhard de Chardin, care, după cum ştim, credea în 
complexitatea crescătoare a evoluției cosmice (de la cel mai 
simplu atom până la om şi mai departe), se vedea obligat să 
opereze o modificare de variabilă atunci când curba 
complexității ajungea la mamifere. Din acel moment, 
complexitatea s-a măsurat, spune Chardin, ca viață psihică, 
iar creşterea s-a produs pe linia mamiferelor, între acestea, 
la primate, şi în cele din urmă, la oameni. Aceasta este 
schimbarea variabilei, fiindcă înainte nu se aplica norma 
psihismului. Fireşte că nu se aplica la atomi, la molecule 
sau la animalele anterioare mamiferelor». 

Evident că nu toți aceşti cercetători sunt de acord să 
accepte ca atare schimbarea respectivă de variabilă, fiindcă 
li se pare un tertip ca noi să fim în avantaj (sau o justificare 
de care de folosim) şi să ne situăm pe culmea evoluției ori, 
mai precis, în vârful de lance al evoluției (deoarece, pentru 
Chardin, nu reprezentăm sfârşitul drumului, ci un fel de 
punct de tranzit). 

Julian Huxley folosea alte criterii aparent mai obiective, 
dar la fel de greu de cuantificat, cum ar fi capacitatea unui 
animal de a controla mediul interior şi exterior şi de a deveni 
independent în raport cu mediul. Fireşte că noi, oamenii, 
ieşim victorioşi şi din această întrecere, fiindcă putem trăi 
până şi pe Lună”. 


Chardin şi Julian Huxley sunt învechiți deja, aparțin altei 
epoci. Nu există cineva mai actual care să fi abordat 
problema complexităţii biologice folosind concepte din teoria 
informaţiei? 

În 1995 au făcut-o doi autori, iar încercarea lor a atras 
atenţia, prin urmare va trebui să le dăm cuvântul. Ei sunt 


Eörs Szathmâry şi John Maynard Smith şi puneau 
problema în felul următor: 


Nu există motive teoretice pentru a crede că liniile 
evolutive devin mai complexe cu timpul şi nici nu există 
dovezi empirice în acest sens. Cu toate acestea, celulele 
eucariote sunt mai complexe decât procariotele, 
animalele şi plantele sunt mai complexe decât 
protozoarele etc. Creşterea complexității se poate obţine 
ca rezultat al unei serii de tranziții evolutive. Acestea 
implică schimbări în forma în care este stocată şi 
transmisă informația». 


Încep prin a spune că nu există o măsură a complexităţii 
biologice universal acceptată. Ar putea exista două măsuri 
posibile, pe de-o parte, numărul total de gene care codifică 
proteinele şi, pe de alta, diversitatea morfologică (numărul 
de tipuri celulare ale unui organism) şi de comportament 
(flexibilitatea în acțiuni). Varietatea morfologică şi de 
comportament sunt idei mai degrabă intuitive, dar greu de 
cuantificat. Autorilor li se pare că le este greu să depăşească 
concluzia evidentă că vorbim de creşterea complexităţii 
pentru anumite linii. 

În schimb, ştiinţa actuală are capacitatea de a afla 
numărul de gene ale diferitelor specii. Ce vedem, spuneau 
Eörs Szathmâry şi John Maynard Smith, este că ființele 
eucariote au mai multe gene decât procariotele, plantele 
superioare şi nevertebratele au mai multe gene decât 
procariotele, iar genomul vertebratelor este mai mare decât 
cel al nevertebratelor. Autorii se întreabă dacă diferența 
dintre nevertebrate şi vertebrate la numărul de gene nu 
cumva se datorează sistemului nervos al celor din urmă 
(care are cu siguranță nevoie de gene în plus). 

Tranziţiile mari (sau praguri) în istoria vieţii sunt, în 
opinia lui Eörs Szathmâry şi a lui John Maynard Smith: i) 


trecerea de la moleculele replicatoare libere la populaţiile de 
molecule, reunite în compartimente; ii) trecerea de la 
replicatori (gene) izolați la ansambluri de replicatori asociați 
în cromozomi; iii) trecerea de la ARN ca gen şi enzimă în 
acelaşi timp la ADN ca gen şi proteine ca enzime (adică la 
codul genetic); iv) de la procariote la eucariote; v) de la cloni 
asexuați la populaţii sexuate; vi) de la regnul protist la 
animale, plante şi fungi (la care se vede deja diferențierea 
celulară în țesuturi); vii) de la indivizi solitari la colonii (cu 
caste de indivizi nereproducători); sau ca alternativă (viii), de 
la societățile primatelor la societățile umane (cu apariția 
limbajului). În toate tranziţiile se întâmplă ca entităţi care 
înainte erau capabile să se reproducă singure nu pot să o 
facă decât după ce devin parte dintr-o entitate mai mare 
(bacteriile transformate în mitocondrii nu se mai pot 
reproduce singure, de exemplu, fiindcă au transferat o parte 
a genomului în nucleul celulei). 

Cu toate acestea, nu este adevărat că specia umană ar 
avea cel mai mare număr de gene, depăşind restul 
mamiferelor, cum nici mamiferele nu au mereu mai multe 
gene decât restul vertebratelor, nici toate vertebratele nu au 
mai multe gene decât toate nevertebratele (sunt insecte şi 
moluşte cu genomuri mari). Prin urmare, mi se pare că 
numărătoarea aceasta nu este bună ca să exprime 
complexitatea absolută, reală sau presupusă, a speciei 
noastre. Însă Eörs Szathmâry şi John Maynard Smith fac 
un număr de prestidigitație: unesc genele şi limbajul uman 
sub eticheta comună a sistemelor de stocare şi transmisie a 
informaţiei. În felul acesta, ne poziţionăm în vârful 
complexităţii biologice datorită limbajului, care este, cu 
siguranță, un mare sistem de stocare şi transmitere a 
informaţiei. 

De asemenea, Richard Dawkins în cartea Un râu pornit 
din Eden (tot din 1995) recurge la teoria informației, cu un 


mare prestigiu în biologie, ca să identifice o serie de praguri 
care leagă apariția genelor de acum câteva miliarde de ani 
de mult mai recenta achiziție a limbajului uman, care ar fi 
„sistemul de interconexiuni prin care creierul face schimb de 
informaţii”. Dawkins merge şi mai departe, deoarece ultimul 
prag pe care l-am trecut fără să ne dorim ar fi cel al emiterii 
de informaţie în spaţiu sub formă de unde radio ale 
telecomunicațiilor umane. 

Până la urmă nu există mari diferențe între modul mai 
vechi de a pune problema al lui Julian Huxley sau Theilhard 
de Chardin, şi cel mai modern, al lui Eörs Szathmâry şi 
John Maynard Smith sau Richard Dawkins. În orice caz, 
atunci când ajungem la vertebrate, trebuie să recurgem la 
creier şi la manifestările lui - cum ar fi limbajul - pentru a-l 
plasa pe om în vârful complexităţii, aşadar complexitate 
devine sinonim cu encefalizare. Dar faptul că suntem cea 
mai encefalizată specie din istoria vieţii - aşa cum sunt 
mamiferele între vertebrate şi vertebratele între animale; 
plantele şi fungii nici măcar nu au sistem nervos - era un 
lucru cunoscut deja. Întrebarea este dacă nu trişăm atunci 
când alegem pentru a măsura complexitatea tocmai acea 
variabilă despre care ştiam de la bun început că ne 
avantajează. 


Ajungem, în sfârşit, la esența problemei. Ce înseamnă, în 
general, complexitate? Cum se poate măsura? 

Partea frustrantă a dezbaterii este neputința noastră de a 
defini şi a măsura complexitatea, cel puţin în domeniul 
biologiei. Apelez la Edgar Morin, filosoful complexităţii, şi 
aflu că, potrivit gândirii sale, „complexitate” nu este un 
cuvânt-răspuns, ci un cuvânt-problemă. Morin este de 
părere că trebuie dezvoltată o teorie a complexităţii. Nu 
încape îndoială că teoria informației şi teoria sistemelor au 


adus o contribuţie în această privință, dar e nevoie de mai 
mult. 

Daniel Dennett» foloseşte expresia „sporirea proiectului”, 
care pare a fi utilă în situaţia aceasta, fiindcă desemnează 
creşterea complexităţii. Până la urmă, nouă, oamenilor, ni 
se pare că în maşinăriile moderne intră mai multă inginerie 
decât în cele vechi. Prin urmare, cel puţin în industrie, 
complexitatea şi proiectul: par a fi sinonime. După părerea 
lui Daniel Dennett, unele linii evolutive şi-au dezvoltat 
proiectul mai mult decât altele fiindcă au avut norocul sau 
ghinionul (după cum privim lucrurile) să se întreacă în 
desfăşurarea de forțe unde aveau nevoie să-şi înnoiască 
designul, în timp ce alte linii „au avut norocul sau 
ghinionul, voi decideți — să fi găsit o soluţie relativ simplă la 
problemele vieţii şi, după ce au triumfat acum două miliarde 
de ani, nu au mai avut nimic de modificat la poiect”. Specia 
noastră face parte dintre acelea care s-au văzut prinse într-o 
spirală. Nouă, oamenilor, spune Dennett, deoarece suntem 
ființe complexe, ne place complexitatea, dar „alte specii pot 
fi la fel de fericite cu doza lor de simplitate”. 

Pe de altă parte, ne putem gândi că orice mare radiație 
adaptivă survine ca urmare a apariției unei inovații 
revoluționare în proiectul biologics, ceea ce face ca, de-a 
lungul evoluției, să sporească designul în cazul fiecărui 
model biologic care se naşte. Designul ar fi, aşadar, 
cumulativ: celui vechi i se suprapune (adaugă) cel nou. 
Referindu-ne la gradele structurale clasice, o pasăre sau un 
mamifer sunt reptile modificate, prin urmare designul lor e 
mai avansat față de cel al reptilelor din care se trag, la fel 
cum s-a întâmplat în secolul al XIX-lea când unui vapor cu 
pânze i s-a montat un motor cu aburi şi o elice care 
creşteau puterea de propulsie a vântului. Iar reptilele ar fi 
amfibieni modificaţi, care şi-au îmbunătăţit designul de la 
peştii fără mandibulă, şi aşa mai departe. 


Evoluţia s-ar asemăna aşadar cu un clichet (Figura 8), o 
roată dințată cu opritor, care nu-i permite să se învârtă 
înapoi atunci când dintele înaintează, ca un pinion de la 
bicicletă sau un cabestan. Mecanismul clichetului face ca 
angrenajul să se rotească într-un singur sens, dinte cu 
dinte. După cum spune Dawkins, odată cu apariția 
cromozomului, a celulei cu membrană, a meiozei, a 
diploidiei (două seturi de cromozomi), a reproducerii sexuate 
(gameţii haploizi, cu un singur set de cromozomi), a celulei 
eucariote, a multicelularităţii, a gastrulației (un tip de 
dezvoltare embrionară), a segmentării etc., evoluția nu a mai 
fost la fel, deoarece au fost încălcate nişte linii despărțitoare 
(praguri) la fiecare dintre aceşti paşi evolutivi, aceşti dinți de 
pinion. 

Problema, ca întotdeauna, este punerea în practică a 
conceptului de prag. Suntem de părere că se poate aplica 
acest criteriu unui grup de organisme în raport cu strămoşii 
săi direcți (de exemplu, un mamifer actual comparat cu o 
reptilă mamiferoidă din 'Triasic), deoarece ne putem gândi că 
a avut loc într-adevăr o acumulare de design în timp, dar e 
mai greu când sunt comparate între ele diferite linii 
evolutive. 

Dinozaurii şi păsările, pterozaurii şi crocodilii sunt 
arcozauri (numele oficial al unei clade) şi toți au un strămoş 
comun. Care dintre ele are un design mai bogat de când s- 
au separat: pterodactilul, colibriul, triceraptorul sau 
crocodilul? 

Cu siguranță că mulți se vor gândi că cel al cărui design 
nu a evoluat este crocodilul, care este un animal arhaic, mai 
primitiv, dar nu uitaţi că are un paladar secundar ce 
desparte cavitatea orală de cea nazală ca să respire şi să 
mănânce în acelaşi timp... la fel ca mamiferele! 

Şi s-au adaptat perfect la modul de viață pe care-l au. 
Mănâncă până şi mamifere! Gândiţi-vă la documentarele 


acelea despre marile migrații ale antilopelor gnu din Africa şi 
cât de greu le este bietelor mamifere (în ciuda designului lor) 
când sunt nevoite să traverseze râuri, cu malurile abrupte, 
pline de crocodili. 

De fapt, crocodilii şi caimanii (şi gavialii, mâncători de 
peşte) sunt nişte archegozauri extrem de specializați, 
începând cu modul lor amfibian de viață, care nu le aparține 
în niciun caz primilor archegozauri, trunchiul bazal din care 
se trag dinozaurii (între care şi păsările), pterozaurii şi 
crocodilii. Judecând după câteva trăsături, crocodilii sunt 
mai evoluați (au un design mai avansat) chiar decât păsările 
şi sub nicio formă nu pot fi considerați fosile vii. Păsările, în 
schimb, nu sunt la fel de evoluate cum ar putea să pară la 
prima vedere doar pentru faptul că au pene. Fiindcă şi unii 
dinozauri aveau. lar dacă ne luăm după mai multe aspecte 
pe care le studiază biologii, păsările sunt foarte reptiliene. 


CLICHETUL EVOLUȚIEI 


Figura 8. Clichetul evoluţiei 


Unii autori ca Daniel Dannett afirmă că de-a lungul evoluției unele li 
îşi îmbogățesc proiectul biologic, în timp ce altele ating un anumit g 
de complexitate şi rămân aşa. Perspectiva aceasta sugerează că proie 
este cumulativ, prin urmare că evoluția ar funcționa ca un clichet (ca 
cabestan sau pinion), care se poate roti într-un singur sens, acela în c 

designul sporeşte. Cu toate acestea, realitatea nu este atât de simpl 
Păsările, ca să dăm un exemplu, au dobândit capacitatea de a zbura, 
au pierdut-o în schimb pe cea de a-și folosi labele pentru a mişca obi 

sau pentru a se prinde de crengi, ori pentru a se sprijini pe sol. Car 

acelaşi lucru se poate spune despre cetacee sau despre carnivorele me 

în raport cu extremităţile lor, care s-au transformat în înotătoare sau 

dispărut. Dar fanoanele balenelor, au ele oare un design mai bun de 
riintii dramalar <ăi tarastri? 


Se creează într-adevăr impresia că de-a lungul evoluției, 
mai mult decât o îmbunătățire a designului, s-a produs o 
substituire a unora dintre adaptări de către altele. 

Vertebratul pisciform era adaptat bine la viaţa acvatică, în 
timp ce brontozaurul, cu dimensiunile sale enorme, era 
adaptat la viața terestră. Mamiferele îşi păstrează 
temperatura corpului constantă, dar prețul este că au 
nevoie de mai multe calorii, care nu sunt niciodată uşor de 
găsit. Este acesta un avantaj? Nu ar fi mai inteligent dacă s- 
ar încălzi la soare? 

Ca să se poată adapta zborului, păsările şi chiropterele şi- 
au pierdut funcția labelor, liliecii aproape că nu pot merge 
deloc, la fel ca pterozaurii dispăruți. Erau bine adaptați să 
zboare, fireşte, dar aproape deloc ca să stea pe sol, iar asta 
este o problemă. 

În plus, încă există şi supraviețuiesc prea multe tipuri 
biologice care, în clasificările mai vechi, erau considerate de 
obicei inferioare, de parcă am crede în superioritatea aşa- 
ziselor organisme complexe. După cum afirmă George C. 
Williams: „Dacă numărul indivizilor sau al speciilor este un 
criteriu, aşa cum se crede adesea, în ziua de azi trăim 
deopotrivă în era amfibienilor şi a mamiferelor. Amfibienii se 
întrec cu reptilele, păsările şi mamiferele pentru mâncare şi 
alte resurse esenţiale, şi nu par să rămână mai prejos”. 

Ce exasperant! E ca şi cum, de fiecare dată când credem 
că am progresat în chestiunea progresului, am cădea printr- 
un puț şi am reveni la căsuţa inițială ca în jocul gâştelor. 


Dar nu e oare adevărat, cel puțin în domeniul tehnologiei 
şi al ştiinţei, că lucrurile complexe se descoperă mult mai 
târziu decât lucrurile simple? În industrie, lucrurile 
moderne nu cumva sunt mai complexe decât acelea vechi? 
În evoluţie, nu se întâmplă, oare, la fel? 


Am menționat deja că un mod prin care putem evalua 
gradul de complexitate al unui lucru este să aflăm cât timp 
le-a luat oamenilor de ştiinţă să înțeleagă cum funcționează. 
Nu este o idee total greşită, cred, deşi este o soluție la 
îndemâna oricui, care nu se poate exprima printr-o ecuație. 
Ei, ce bine ar fi dacă am avea o formulă matematică utilă 
pentru a compara complexităţile speciilor biologice! Dar 
pentru asta ar trebui să definim mai întâi complexitatea 
într-un mod satisfăcător şi măsurabil. Problema este mai 
degrabă filosofică, decât matematică. 

Punând în practică umila mea contribuţie, fotosinteza 
plantelor şi codul genetic, deşi au miliarde de ani, sunt 
chestiuni foarte complexe deoarece le-am înţeles în sens 
modern - şi, într-adevăr, fotosinteza a urmat codului 
genetic. Suntem încă departe de a înțelege cum funcționează 
creierul uman, foarte modern ca timp geologic, prin urmare 
foarte complex, probabil. 

Să ne folosim din nou de analogia dintre biologie şi 
inginerie. Vaporul cu aburi i-a urmat celui cu pânze, dar 
cine nu-l consideră a fi mai complex? Maşinile şi motorul cu 
explozie sunt invenții tot relativ recente în istoria umanităţii, 
la fel ca avioanele sau ca navele spaţiale. 

Pe de altă parte, avem multă considerație pentru 
electronică, telecomunicaţii şi informatică, pe care le 
considerăm mari progrese moderne ale tehnologiei, în plină 
evoluție încă, şi de la care mai aşteptăm minuni. Informatica 
stăpâneşte absolut totul. Se află în fruntea dezvoltării. 
Calculatorul, cu hardware şi software, cu circuitele şi 
programele sale, este maşinăria ce anunţă era viitorului, a 
inteligenţei artificiale, care ar putea să-l stăpânească şi pe 
om, spun unii profeţi (dintre care eu nu fac parte). Toate 
acestea seamănă, deşi într-o formă superficială, cu sistemul 
nervos (electricitatea) şi cu creierul (calculatorul), prin 
urmare, încă o dată, evoluţia tehnologică şi ultimele sale 


progrese par să se datoreze în primul rând inteligențeis. 
Este cazul să ne oprim aici, însă nu este decât o analogie şi, 
oricum ar fi, nu reprezintă o tendință generală a tuturor 
maşinilor, ci doar a unora (deşi tot mai multe aparate au o 
componentă informatizată). 


Cum rămâne aşadar? Putem vorbi de o tendință generală 
de creştere a complexității de-a lungul evoluției? Există 
(după părerea lui Ecrs Szathmâry şi a lui John Maynard 
Smith) cel puţin un rând de praguri de complexitate care au 
fost depăşite de unele tipuri de organisme, nu de toate, până 
când specia noastră a depăşit în cele din urmă pragul final, 
cel al maximei complexități? 

Marele adevăr, spunea Simpson, este că de la origini, 
singurul model recognoscibil al vieţii în ansamblul ei, 
singura tendință cu adevărat importantă este cea de 
continuă expansiune, de ocupare a tuturor colțurilor 
posibile de pe planetă pentru ca viața să se diversifice din ce 
în ce mai mult, explorând toate limitele designului biologic. 
Dacă a existat progres, acesta este diversitatea şi habitatul. 
Dacă există un leitmotiv, un fir epic al istoriei vieţii, atunci 
iată-l. Dacă a existat o creştere generală a complexității, 
aceasta ar fi creşterea complexității ecologice. 

Mai aproape de noi, Robert Wright lărgeşte raționamentul 
lui Simpson şi îl duce aparent mai departe. 

Evoluţia, în totalitatea ei, indică o tendinţă către creşterea 
complexității organice în patru ordine, susține Wright. 
Creşterea complexității ecologice a lui Simpson 
(biodiversitatea crescută în timp) este una dintre ele. Un alt 
aspect este creşterea complexității medii a speciilor (conform 
acestui aspect, specia medie actuală ar fi mai complexă 
decât specia medie din oricare epocă). Un al treilea aspect 
presupune împingerea limitei complexității tot mai departe 
(organismele mai complexe sunt din ce în ce mai complexe). 


Al patrulea aspect ar presupune extinderea limitei 
flexibilității comportamentale (organismele mai inteligente 
sunt din ce în ce mai inteligente). 

Evoluţia, după părerea lui Robert Wright, arată o 
constantă  persistență a acestor patru tendințe spre 
complexitate şi o realizează în circumstanțe variabile, în 
ciuda schimbărilor de mediu. Iar cel mai important este că 
avansează procesând informația. Apelăm aici la cunoscutul 
citat al lui Dobzhansky, potrivit căruia „selecția naturală 
este un mecanism care transmite informaţie despre starea 
mediului către genotipurile locuitorilor săi”. Adică sunt 
trimişi constant indivizi afară, iar selecția naturală îi elimină 
pe cei care nu sunt adecvați fiecărei circumstanţe concrete: 
selecția naturală reglează organismele la schimbările 
climatice prin mecanismul de probă şi eroarese. 

Evoluţia prin selecție naturală ar indica, aşadar, o 
direcționalitate flexibilă către creşterea complexităţii. Când 
un sistem continuă să urmărească o finalitate, în 
circumstanțe schimbătoare, şi o face procesând informația 
din mediul înconjurător, suntem atunci îndreptățiți să 
afirmăm că sistemul acesta are un scop - un proiect, un 
telos — că este un sistem cu un comportament teleologic, 
spune Wright. 

Există însă o mare diferență între ideea de scop a lui 
Wright şi ideea de scop a finaliştilor. După cum afirmă 
Wright: „Dacă evoluţia are un scop, acesta nu i-a fost 
inculcat de vreo divinitate, din câte ştim, ci de un proces 
creativ amoral”. Adică prin selecție naturală. 

După toate acestea, eu nu observ aproape nicio diferență 
între ce spunea Simpson acum jumătate de veac şi această 
nouă definiție a progresului pe care ne-o propune Robert 
Wright. Până la urmă, este vorba de acelaşi lucru: viața 
tinde să-şi mărească limitele. De vreme ce limita simplităţii 
nu poate fi lărgită, fiindcă a fost simplă de la bun început, 


viața sporeşte numai în direcția complexităţii. Stephen Jay 
Gould gândea în acelaşi fel: un bețiv care merge legănându- 
se pe trotuar nu poate să cadă pe partea dinspre zid, trebuie 
neapărat să cadă pe partea dinspre carosabil. 

În concluzie, eu nu cred că esența evoluţiei este progresul 
neîncetat, doar dacă prin progres nu înțelegem creşterea 
biodiversității şi ocuparea întregii planete. Dar nu vreau să 
vă conving de asta. V-am povestit cele mai importante 
lucruri care s-au spus despre acest subiect, dar voi aveți un 
creier extrem de complex, cu aproape un miliard de neuroni 
interconectați şi puteţi să decideți singuri. 


Butoiul vieții 


I se atribuie de obicei lui Thomas Henry Huxley (bunicul lui 
Julian Huxley) comparaţia biosferei cu un butoi. Acesta poate fi 
umplut cu mere până sus. Dar în spațiile dintre mere încap 
pietricele, şi încă mai este loc şi pentru mult nisip. În sfârşit, se 
mai poate pune şi apă în butoi până dă pe afară. În metafora 
butoiului, merele ar putea fi încrengăturile, iar pietrişul, nisipul şi 
apa, categoriile sistematice inferioare (clasele, ordinele şi familiile). 

Singura tendință care se observă de-a lungul evoluției este 
aceea de a umple butoiul, de a diversifica şi de a ocupa întregul 
spaţiu disponibil pentru materia vie de pe planetă. Acesta e 
punctul de întâlnire dintre Darwin şi Simpson. 

În ce moment s-a umplut până sus butoiul vieţii? Cu siguranță, 
nu mai înainte ca plantele, fungii şi animalele să colonizeze 
uscatul, un eveniment care a presupus o creştere a numărului şi 
a varietăţii formelor de viaţă. În cazul particular al animalelor, 
toate încrengăturile erau deja în butoi la începutul Paleozoicului 
(în perioadele Cambrian şi Ordovician). De atunci nu au mai 
apărut încrengături noi (nici măcar când au fost populate 
continentele), aşadar ne putem imagina că, din acel moment, în 
butoi a mai intrat doar pietriş, nisip şi apă, şi niciun măr. 

După ce butoiul s-a umplut până sus, au avut loc marile 
substituții între diverse grupe biologice, cum s-a întâmplat de 
exemplu după marile extincții ale faunei terestre şi marine care s- 
au produs la finalul Permianului şi al Cretacicului. Prin urmare, 
în butoi se adună, se scade şi se substituie, dar s-ar putea 


întâmpla ca butoiul să nu aibă pereţii rigizi, ci să fie extensibili, în 
aşa fel încât să încapă tot mai multă viață în el? Asta este părerea 
lui Simpson şi cu siguranţă că era şi părerea lui Darwin. 

Are o limită de volum butoiul, oricât ar fi pereţii de flexibili? 
Pare logic să gândim că da. Şi atunci, când s-a atins limita? 
Pentru Simpson, ea nu a fost atinsă încă: 


Bacteriile şi protozoarele au existat cu mult înaintea 
vertebratelor. Apariţia vertebratelor a reprezentat o nouă 
şansă pentru ele, de care au profitat din plin: trăind în 
intestinele şi în sistemul sanguin al vertebratelor. Astfel de 
procese de evoluţie sprijină scepticismul unor cercetători care 
sunt de părere că viața clocoteşte pretutindeni şi că evoluția a 
ajuns în esenţă la final.Formele de viață posibile se găsesc din 
plin, probabil, de milioane de ani, dar totodată şansele să 
apară altele noi au crescut continuu. A nu vedea că aceste 
posibilități pot spori încă denotă lipsă de imaginație.2? 


Jocul evoluţiei nu ar fi, aşadar, pentru Simpson un joc în care 
rezultatul adunării să dea zero, după cum se spune în teoria 
jocurilor. Nu numai că unele grupe biologice ar putea fi înlocuite 
cu altele, dar rezultatul final al adunării ar putea să crească 
nedefinit. Până să scrie asta (şi nu foarte demult, acum mai puţin 
de trei sferturi de veac), Simpson încă nu prevedea a şasea 
extincție, cea pe care o încheiem noi, oamenii. Tocmai am citit că 
se estimează că până în anul 2100 nu va mai trăi în libertate 
niciun mamifer de talie mare. Se vor găsi numai la grădinile 
zoologice şi în mici rezervaţii, insule ale naturii pe o planetă 
complet schimbată. 


Ziua a şaptea 


În care se analizează  convergențele adaptive, ce 
demonstrează că evoluția se repetă şi că produce de fiecare 
dată aceleaşi forme, ca şi cum viața ar avea un număr limitat 
de posibilități. Dacă sunt numeroase convergențele, avem 
motiv să credem că evoluția nu ar fi putut fi mult diferită de 


cum a fost de fapt. Acesta ar putea fi, eventual, modul de 
creație al unui dumnezeu nefinalist. 


Dacă evoluţia, prin natura sa, nu este unidirecțională, ci 
multidirecțională, înseamnă că s-ar fi putut ajunge la 
oricare rezultat? Că au fost multe istorii posibile ale vieții, că 
o infinitate dintre ele nu s-au întâmplat, multe foste vieți 
viitoare? 

Nu neapărat. 

Simon Conway Morris crede contrariul. Argumentul de 
care se foloseşte în sprijinul ideii că evoluţia este previzibilă 
(se ştie de la început ce se va întâmpla) este acela al 
existenței (din abundență) a ceea ce biologia denumeşte 
convergențe adaptive. Bazându-se pe ele, Conway Morris 
afirmă că, dacă viața ar începe din nou - sau cum spunea 
Stephen Jay Gould, „dacă filmul vieţii ar fi dat înapoi” — 
istoria generală aproape că nu s-ar fi schimbat deloc. S-ar fi 
schimbat numai detaliile minore. 

Conform acestei teze, am putea presupune că s-ar 
întoarce vertebratele pisciforme (sau ceva asemănător) care 
ar lua cu asalt continentele sprijinindu-se pe cele două 
perechi de înotătoare ventrale, iar aerul s-ar umple din nou 
de insecte (sau de vreun nevertebrat de acelaşi fel, cu un 
exoschelet din hidrat de carbon) şi de vertebrate zburătoare 
asemănătoare pterozaurilor, păsărilor şi liliecilor. Iar ceva ce 
ne-ar duce cu gândul la un mamifer (un mamiferoid) ar 
ajunge să evolueze pe uscat, cu trei oscioare în urechea 
medie poate, dar care totuşi ar auzi, ar da naştere puilor şi 
şi-ar putea controla temperatura corporală. Şi ar dezvolta 
ceva ce se aseamănă cu emisferele cerebrale, iar acestea s- 
ar încreți din ce în ce mai mult. Şi ar genera propria minte 
care i-ar oferi o perspectivă personală asupra lumii, pe lângă 
sensibilitate şi sentimente. Sfârşitul istoriei o puteți ghici 
deja. Ar apărea din nou umanoizii. Ceva asemănător 
ființelor umane. Foarte asemănător. 


Trebuie să ne gândim că, la un moment dat, umanoizii ar 
urma să descopere evoluţia şi ar afla cum au ajuns aici. Şi 
poate că s-ar întreba de ce sunt aici: dacă apariţia lor este 
rezultatul hazardului sau al necesității. 

În cazul în care Conway Morris are dreptate, adevăratul 
răspuns la întrebarea acestor umanoizi ar fi că se află aici 
din necesitate, fiindcă evoluţia trebuia fatalmente să-i 
producă sau să creeze ceva asemănător. Ceva asemănător 
umanoizilor şi, fireşte, celorlalte ramuri ale arborelui vieţii, 
deoarece, o spunem din nou, evoluţia este multidirecțională, 
iar convergențele adaptive se produc în aceeaşi măsură în 
toate grupele biologice, nu numai într-a noastră, a 
vertebratelor. 

Călătoria intelectuală a lui Conway Morris porneşte de la 
o premisă necesară: soluţiile problemelor ecologice (cele pe 
care mediul le impune ființelor) sunt limitate, adică există 
restricții în evoluţie şi, prin urmare, aceste puţine soluții 
posibile (dată fiind natura materiei vii şi proprietăţile sale) 
trebuie să se repete de fiecare dată. Evoluţia ar fi astfel 
dirijată, fiindcă nu toate modelele biologice sunt posibile, iar 
puţinele soluții disponibile ar funcţiona ca atrăgători, ca 
magneți evolutivi. De aceea, conform lui Conway Morris, 
convergențele adaptive ar fi semnul preponderent al 
evoluției. Restul e doar zgomot. 

Conway Morris nu este nici finalist, nici vitalist (cele două 
idei incompatibile cu ştiinţa biologiei), este însă un excelent 
paleontolog şi un om de ştiinţă inteligent şi înțelept, prin 
urmare reflecțiile sale trebuie luate în serios. 


Să începem cu începutul aşadar. Se pare că forța 
argumentelor în favoarea ideii că evoluția este previzibilă stă 
în universalitatea convergențelor adaptive. Trebuie să ne 
întrebăm atunci ce este o convergență adaptivă. Cum o 
recunoaştem? 


Convergența adaptivă este ceea ce în biologie poartă 
numele de „analogie” şi are loc atunci când două linii 
evolutive foarte separate produc, în mod independent, 
adaptări foarte asemănătoare, care îndeplinesc aceeaşi 
funcție în relaţie cu „obiceiurile de viață” ale speciei, după 
cum ar spune Darwin. 

Cel mai des menționate cazuri de convergenţă în cărți 
sunt aripile pterozaurilor, păsărilor şi liliecilor, dintre 
vertebrate (şi ale insectelor, la nevertebrate, fireşte), care au 
apărut în mod independent de-a lungul evoluției. Un alt 
exemplu clasic este cel al înotătoarelor diverselor pisciforme, 
ale ihtiozaurilor, delfinilor şi pinguinilor. Mai există un caz, 
nu la fel de cunoscut, dar la fel de impresionant: paladarul 
secundar al crocodililor şi mamiferelor, care îndeplineşte 
funcţia de (sau serveşte la) separarea cavităților nazală şi 
orală pentru a permite respiraţia cu gura plină de mâncare. 

Organele omoloage, dimpotrivă, reprezintă în biologie ceea 
ce au în comun speciile cu aceeaşi istorie evolutivă. Mai 
exact cladistica se bazează pe omologie pentru a stabili 
cladele, clasele naturale (inflorescenţele speciilor). În acest 
scop se recurge la ceea ce se cunoaşte drept caracter 
derivativi. Speciile care au în comun o trăsătură numai a 
lor, o specializare nemaiîntâlnită la altele, au acelaşi 
strămoş de la care au moştenit această specializare 
(caracterul derivativ). 

Ca să dăm un exemplu care ne priveşte direct, toți 
hominizii (superfamilia în care sunt grupaţi oamenii şi 
maimuțele) au un tip de molar (după cum sunt numite 
măselele în zoologie) caracteristic, ale cărui cuspide sunt 
organizate într-un mod anume, ca nişte dealuri despărțite 
de văi dispuse după un model propriu şi exclusiv=. Oricât ar 
părea de surprinzător, niciun primat sau mamifer nu are 
măsele cu un astfel de tip de cuspide. Modelul acesta, 
această specializare a molarului, demonstrează că hominizii 


sunt o clasă naturală, o cladă, fiindcă această caracteristică 
derivativă este moştenită de la strămoşul comun al tuturor 
hominizilor, care a trăit în Africa acum aproximativ 20 de 
milioane de ani. Clasa hominizilor a înflorit ulterior - dând 
naştere mai multor linii deoarece a avut propria sa radiație 
adaptivă. Multe linii au dispărut, majoritatea, dar altele au 
rămas. Descendenții lor în viață (de la gibon la om) sunt 
foarte diferiți între ei şi față de fondatorul caldei, dar toţi au 
acelaşi tip de molar. 

În concluzie, radiația adaptivă este opusul convergenţei 
adaptive, iar în carte vorbim despre amândouă, deoarece 
sunt cele două mari modele ale evoluției. 


Cei care afirmă, bazându-se pe abundența de convergențe 
adaptive, că evoluţia este previzibilă, sunt de părere că 
există programe evolutive, la fel cum există programe 
genetice de dezvoltare? Că evoluția este ghidată, la fel cum 
se întâmplă cu creşterea individului încă din faza de zigot? 

Este inevitabil să se petreacă numai ceea ce era deja 
prevăzut cumva, ceea ce nu putea să iasă de pe făgaşul său, 
la fel ca apa care este transportată prin canale pentru a iriga 
culturile sau trenurile care circulă pe şine, pe rețeaua 
feroviară. Ştim că din ovulul fecundat de om se va dezvolta, 
dacă nu se pierde, o ființă umană adultă, capabilă să se 
reproducă, iar din ovulul fecundat de rândunică, o 
rândunică adultă. Dar nimeni nu susține că ar exista 
programe de evoluție asemănătoare celor de dezvoltare, 
fiindcă mecanismul lui Darwin, selecția naturală, este 
singura explicație a evoluţiei şi nu există nicăieri un 
scenariu scris sau altceva care să semene cu genele pentru 
evoluție. 

O voi spune din nou cu toată convingerea: evoluția nu 
este programată la fel cum este într-adevăr dezvoltarea. 
Tocmai din motivul acesta, Darwin nu utiliza în primele 


ediții ale Originii speciilor termenul de evoluțies, care în 
epoca sa făcea referire la dezvoltare şi însemna ceva care se 
desfăşoară într-o manieră previzibilă, în acord cu anumite 
indicaţii. De aceea Darwin a preferat expresia „descendență 
cu schimbare”, care este mai neutră şi nu presupune o 
direcție sau un program anume, ci doar trecerea de la o 
specie la alta.. 

Nu există, de fapt, nicio programare evolutivă, dar 
prezența convergențelor adaptive pare să indice că evoluția 
este canalizată sau, cel puţin, că există limitări importante a 
ceea ce poate fi un organism. 

Oricine poate visa cai verzi pe pereţi, creaturi hibride din 
diversele specii existente, sau hibride chiar din regnuri 
diferite (animale, plante, fungi), care nu au existat niciodată, 
cel puțin nu pe Terra. Unicornii, pegaşii sau sirenele nu 
există decât în mitologie, la fel ca arborii care gândesc, 
privesc, vorbesc sau merg. Deşi Tolkien le-a dat viață în 
saga Stăpânul inelelor, în biologia adevărată plantele nu au 
ochi, nici sistem nervos. Niciun animal având greutatea 
dragonului nu poate să zboare pe planeta noastră (au 
existat pterozauri uriaşi, dar nu chiar atât de mari) şi nicio 
specie din istorie nu a scuipat foc. Nici animale carnivore cu 
coarne nu există. 

Că tot veni vorba, permiteți-mi să vă spun o poveste, care 
are un miez ştiinţific. Francezul George Cuvier, un om de 
ştiinţă care a trăit înaintea lui Darwin, este considerat 
părintele paleontologiei. Lui îi aparține principiul corelației 
organice, ideea că organismele sunt un tot integrat, prin 
urmare părțile sunt legate între ele şi nu pot suferi 
modificări independent de restul. Povestea spune, ilustrând 
astfel principiul respectiv, că un student a intrat într-o 
noapte în dormitorul lui, costumat în diavol, cu intenția de 
a-i trage o sperietură soră cu moartea. „Cuvier, o să te 
mănânc”, i-a spus. La care înțeleptul francez i-a răspuns 


fără să clipească: „Văd că ai copite şi coarne, toate ființele de 
acest fel sunt erbivore, prin urmare nu poți să mă mănânci”. 

Nu toate modelele biologice imaginabile ar putea fi puse 
în practică, de aceea se şi produc repetițiile pe care le 
numim convergențe adaptive. În cazul extremităților cu 
funcție de înotătoare sau aripi este limpede că legile fizicii 
(menținerea în aer şi înaintarea prin apă) sunt cele care 
ghidează evoluţia şi forțează convergențele adaptive, dar 
viviparitatea (naşterea de pui vii), de exemplu, sau 
menținerea constantă a temperaturii corporale, la fel ca 
dezvoltarea emisferelor cerebrale, rumegatul, parazitismul, 
societățile complexe sau pierderea frunzelor toamna (sau 
nu) — țin numai de biologie, nu reprezintă mişcări forțate de 
legile altor ştiinţe. 

Nu putem, prin urmare, să cădem în capcana 
reducționismului, încercând să  explicăm fenomenele 
biologice numai prin intermediul legilor fizice şi chimice. 
Ceea ce nu înseamnă că vom comite greşeala opusă, a 
vitalismului, încrezându-ne în forțele vitale care nu au 
existență materială şi nu ar aparține exclusiv ființelor vii. 

În cazul adaptărilor care nu sunt, asemenea zborului sau 
înotului, strict biomecanice şi nu sunt determinate de legile 
fizicii, cine oare limitează un organism la ceea ce poate fi? 
Există o structură ascunsă undeva care funcționează ca un 
şablon ce modelează materia vie sub formă de specii 
diferite? Există o realitate preexistentă speciilor care să 
condiționeze evoluția? 

La începutul cărții îmi puneam întrebări despre Istoria 
umanității şi despre rolul contingenței de-a lungul timpului, 
cu scopul de a putea identifica posibile analogii între Istoria 
socială a oamenilor şi istoria vieții. 

Dacă Cervantes nu ar fi existat sau dacă ar fi murit în 
bătălia de la Lepanto (pure întâmplări), nu ar mai fi scris 
niciodată Don Quijote. Asta este o certitudine, dar este foarte 


probabil ca teorema lui Pitagora să se fi descoperit chiar şi 
fără Pitagora (am spus deja că e posibil să fi fost descoperită 
deja de către babilonieni). 

De ce oare? Fiindcă este adevărat că, într-o lume plană 
(euclidiană), suma pătratelor catetelor unui triunghi drept 
este egală cu pătratul ipotenuzei. Acelaşi lucru se poate 
spune despre toate descoperirile ştiinţifice, spre exemplu, că 
universul este în expansiune de la Big Bang încoace, sau că 
timpul se dilată la viteză foarte mare. A descoperi înseamnă 
în cele din urmă să arăţi ce este ascuns sau nevăzut. A 
descoperi înseamnă a dezvălui. 

Ştiinţa este universală, iar tabelul periodic al elementelor 
este acelaşi în toate culturile şi în toate țările, pentru că 
ştiinţa se ocupă de realitate (de materie şi legile ei), care 
rămâne, sau ar trebui să rămână, departe de ideologii şi de 
religii. Ştiinţa nu ţine de credință. Marile descoperiri s-au 
produs, evident, numai pentru că au existat oameni de 
ştiinţă care să le realizeze. Ştiinţa modernă a început să se 
dezvolte în Europa secolului al XVII-lea. Este o întâmplare 
strict istorică, care nu influențează legile materiei, ci numai 
descoperirea lor de către oameni. 

Dar aşa cum soarele se află în centrul sistemului nostru 
solar, iar planetele asemenea Pământului se rotesc în jurul 
acestei stele, Simfonia a 9-a lui Beethoven nu se afla 
nicăieri, a trebuit creată, nu descoperită. 

Prin urmare, cu ce seamănă mai degrabă evoluția 
speciilor, cu descoperirea ştiinţifică sau cu creația artistică? 
Evoluţia descoperă sau creează (inventează) speciile? Nu 
este mai mult sau mai puţin o atitudine platonică (legată de 
teoria formelor a filosofului grec Platon) să credem că 
speciile preexistă cumva, iar evoluţia le descoperă şi le 
materializează? 

Sewall Wright, într-o lucrare clasică din 1932, a venit cu 
cea mai puternică metaforă din toată istoria teoriei evoluției. 


Este vorba de metafora peisajelor adaptive, încă la modă. 
Sewall Wright vedea indivizii unei populații sau ai unei 
specii mai degrabă ca pe nişte combinaţii de gene, decât ca 
pe nişte corpuri. Unele dintre aceste combinaţii erau 
adaptive (combinaţii „armonioase”, le numea el) şi asigurau 
succesul fericitului deținător. Alte combinaţii de gene nu 
erau adaptive şi duceau la eşec. Combinaţiile de gene 
puteau fi reprezentate sub forma unor curbe de nivel, ca în 
hărțile topografice, alcătuind acele peisaje adaptive. Fiecare 
curbă ar reprezenta un nivel de adaptare (de fitness 
darwinist). Cele mai bune combinaţii s-ar afla pe vârfurile 
hărții genelor, iar cele mai proaste, pe fundul văilor. De fapt, 
în aceste spații adaptive sunt tot atâtea dimensiuni câte 
gene plus una (înălțimea), prin urmare vorbim de hiperspații 
sau de spații multidimensionale (există zeci de mii de gene 
într-o specie vertebrată). Însă hiperspaţiile nu pot fi 
reprezentate grafic, fiindcă suntem în stare să ne imaginăm 
spaţiile numai tridimensional, de aceea reprezentăm relieful 
geografic prin curbe de nivel (pe hărți). 

În 1937, Theodosius Dobzhansky a transformat peisajele 
lui Sewall Wright, care erau combinații de gene (genotipuri), 
în peisaje ecologice, în care vârfurile reprezintă nişe, 
deoarece varietatea nişelor ecologice, ne spune Dobzhansky, 
nu este numai imensă, dar şi discontinuă. O specie de 
insecte, continuă el, se poate hrăni cu frunze de stejar, iar o 
alta cu ace de pin, dar o insectă care are nevoie să mănânce 
o frunză intermediară între cea de stejar şi cea de pin ar 
muri de foame, deoarece nu există frunza aceea. 

În exemplul prezentat de Dobzhansky (Figura 9), fiecare 
specie de feline (familia pisicilor) ar ocupa un vârf (cu nişa 
sa corespunzătoare), iar toate la un loc ar alcătui un fel de 
lanț muntos (al felidelor, care ocupă un ansamblu de nişe 
destul de apropiate între ele, fiindcă o pisică, un linx, un 
ghepard, un leu şi un tigru împart multă ecologie, deşi 


prada lor este diferită). La rândul lor, felidele aparțin 
lanțului carnivorelor, în care s-ar afla şi vârfurile canidelor, 
ursidelor şi mustelidelor, între altele. Acest lanț muntos al 
carnivorelor este separat de lanțul rozătoarelor, al liliecilor, 
al copitatelor, al primatelor, iar împreună ar forma marele 
sistem adaptiv al mamiferelor, care ar fi la rândul lor 
separate din punct de vedere ecologic şi biologic de sistemul 
păsărilor, al reptilelor etc. 


FELINELE ÎN PEISAJUL ADAPTIV 


Figura 9. Felinele în peisajul adaptiv 


Geneticianul Theodosius Dobzhansky îşi imagina că speciile vii se 
distribuiau în peisaje adaptive, în care vârfurile reprezentau nise ecolo 
Oferind un exemplu din vremurile noastre, o nişă este ca o ramură spc 

(alergare, sărituri, înot, lupte, sportul cu haltere etc.). Speciile apropi 
din punct de vedere evolutiv au în general nişe ecologice asemănăto 
şi de aceea se grupează în aceeaşi zonă a peisajului adaptiv, ocupând 
ansamblu de vârturi care formează un munte sau un lanț muntos. E: 
cazul felinelor. Dacă felinele ar dispărea, însă vârfurile lor adaptive : 
rămâne vacante, ar putea fi ocupate de alte specii. În plus, pe un cont 
care nu are feline, cum este Australia (sau America de Sud pe vremea « 
era o insulă), pe vârfurile adaptive neocupate s-ar putea urca alte tipu 
animale (ca de exemplu, marsupialele). Fenomenul acesta poartă nur 
de convergență adaptivă şi explică de ce delfinul seamănă atât de mu 
ihtiozaurul dispărut. Nu pentru că ambele sunt vertebrate marine (în 1 
sunt multe feluri de vertebrate cu forme complet diferite), ci pentru c 
fel ca delfinii, ihtiozaurii înotau foarte repede în apa mării şi mâncau p 
practicau aceeași ramură sportivă. 


Am putea continua tot aşa, lărgind perspectiva, urmărind 
încrengăturile şi regnurile până când am avea tot peisajul 
speciilor vii, pentru că fiecare ocupă o nişă ecologică 
proprie. Prin această metaforă clasarea biologică devine un 
fel de geografie. 

În peisajele ecologice ale lui Dobzhansky, speciile par să 
se adapteze nişelor urcând spre vârfuri, de aceea trebuie să- 
şi modifice designul biologic. Se pot produce astfel 
convergențele pentru ca două specii să poată escalada 
acelaşi vârf adaptiv în locuri diferite de pe Terra sau în epoci 
diferites. 

V-aţi dat seama probabil că vorbim de parcă peisajele 
adaptive ar preceda speciile, ca şi cum le-ar aştepta. Dar 
unde erau vârfurile şi văile adaptive înainte să apară 
speciile? Sunteţi îndreptățiți să vă puneţi această întrebare. 

Ne mişcăm prin lumi ideale, platonice, ireale, chiar dacă 
abundența şi spectaculozitatea convergențelor adaptive sunt 
întotdeauna şi peste tot fenomene foarte reale, pentru care 
trebuie să oferim totuşi o explicaţie. 

Cu toate acestea, nu este nevoie să ne închipuim vârfurile 
şi văile adaptive alcătuind un fel de peisaj arid care aşteaptă 
răbdător să fie cucerit de organisme. Dacă ar fi aşa, de 
îndată ce toate vârfurile ar fi ocupate, evoluția ar lua sfârşit, 
cu excepția cazului în care un cataclism ar distruge toate 
speciile din peisajul adaptiv (de exemplu, dinozaurii) şi ar 
trebui să fie recolonizat (de către mamifere). 

Fireşte că marele Dobzhansky era conştient că lumea nu 
a rămas niciodată pe loc şi că „habitatele s-au schimbat cu 
timpul, iar locuitorii săi se schimbă laolaltă cu schimbările 
climatice”. 

George Gaylord Simson” îşi imagina că peisajul adaptiv 
din metafora lui Wright / Dobzhansky nu stă nemişcat, ci că 
seamănă mai mult cu o mare învolburată. Imaginea aceasta 
a peisajului adaptiv care se modifică lent - şi speciile odată 


cu el — este mult mai în concordanţă cu ideea originară a lui 
Darwin, care ţinea cont de importanța schimbărilor 
climatice atunci când explica evoluția speciilor. Fenomenul 
convergențelor adaptive poate fi înţeles, într-o manieră 
foarte elegantă, tot în cadrul unui peisaj în mişcare dacă 
două vârfuri ajung în acelaşi loc în epoci sau spaţii diferite, 
ceea ce explică de ce speciile se separă (speciaţia) şi de ce 
dispar: fiindcă un vârf se divide, în primul caz, iar o specie 
nu poate urmări vârful ei în mişcare şi rămâne în urmă 
(Figura 10). Să ne întoarcem la convergențe. 

Poate cel mai cunoscut exemplu de convergențe adaptive 
este şi cel mai trist, fiind vorba de tigrul sau de lupul 
tasmanian (Iylacinus), un marsupial carnivor din Noua 
Guinee, Australia şi Tasmania, cu blana tigrată, care avea 
multe asemănări morfologice cu lupii placentari. Şi am spus 
„avea”, fiindcă, din păcate, a dispărut în anii treizeci ai 
secolului trecut, în Tasmania, ultimul său refugiu. 

În Australia a mai existat un alt carnivor marsupial 
(thylacoleul, dispărut acum patruzeci şi cinci de mii de ani), 
supranumit şi leul marsupial datorită asemănării sale cu 
această felină. Ciudat este că leul marsupial şi lupul 
marsupial nu erau înrudiţi, ci proveneau din familii (ordine) 
diferite de marsupiale, dar a avut loc o convergență atât 
între ei, cât şi cu lupii şi leii placentațţi, care aparțin 
aceluiaşi ordin, al carnivorelor. 

Şi mai ciudat este că acum şapte milioane de ani, în 
America de Sud trăia şi vâna un carnivor marsupial de mari 
dimensiuni, cu nişte canini imenşi (thylacosmilus), având 
asemănări evidente cu tigrii cu colți ascuțiți placentațţi (în 
mod curios, asemănările au apărut şi în rândul felinelor 
placentate cu colți pumnal, deoarece, chiar dacă erau tot 
feline, li se  dezvoltaseră  caninii, moştenind această 
particularitate de la strămoşi, care totuşi nu-i avuseseră 
atât de mari). Thylacosmilus nu avea nicio legătură din 


punct de vedere evolutiv cu marsupialele australiene pe care 
le-am menționat  (thylacoleul şi  thylacinus). Pare de 
necrezut. 

Când America de Nord s-a unit cu America de Sud printr- 
un pod continental, în cele două Americi trăiau specii cu 
caracteristici asemănătoare, dar din familii diferite. Am 
făcut deja referire la acel uriaş experiment geologic şi 
biologic pe care l-a reprezentat apariția istmului Panama şi 
a luptei pentru supraviețuire între fauna din sud şi cea din 
nord. Vom vorbi acum despre asemănări care existau 
înaintea formării istmului. 

În afară de lupi şi de felinele cu colți pumnal (carnivore), 
despre care am vorbit, chițcanii (ordinul insectivorelor), 
veverițele şi ratonii (rozătoare) din nord au avut, în diverse 
epoci, omologul lor marsupial la sud (dispărut astăzi). Alte 
trei ordine placentate din nord, după cum urmează: 
mastodonții şi  dinoterii  (proboscidieni); camelidele 
(artiodactile); şi rinocerii, caii şi calicoteriile (perisodactile), 
au avut replici la sud din partea a trei ordine de placentate 
dispărute astăzi: piroterii, lipopternele şi notongulatele. 

Există şi alte exemple semnificative de convergență 
adaptivă la scară mare care nu necesită studierea arhivei 
fosile. 


PEISAJUL ADAPTIV SE MIŞCĂ 


Figura 10. Peisajul adaptiv se mişcă 


„eneticianul Richard Lewontin a publicat în 1978 (intr-un număr celebru 
al revistei Scientific American dedicat evoluţiei) un desen care trebuia să 
explice cum funcționează evoluti atia lui a fost reprodusă de multe 
ori, deşi aceasta pe care o vedeți aici este versiunea noastră. ideea este că 
peisajele adaptive nu sunt statice, ci sunt în continuă mişcare, deoarece 


se schimbă clima, geografia şi compoziția ecosistemelor. În mişcarea lor 
speciile urmăresc vârfurile adaptive şi 


şi astfel au evoluat treptat (într-o formă 
lentă şi imperceptibilă) de-a lungul timpului geologic. Se poate intâmpla ca 


o nişă ecologică să se extindă, iar vărturile să urmeze traiectorii divergente 
urmând ca specia originară să se sepa două. Acest fenomen poartă 
numele de speciaţie și este o multiplicare a speciilor (sau o ramiticare). Se 
poate întâmpla de asemenea să se ajungă la un moment în care o specie 
să fie incapabilă să urmărească vârful său adaptiv în mișcare un timp 
îndelungat și atunci se produce extincția. Dacă urmărirea continuă timp 
indelungat într-o direcție mai mult sau mai puţin constantă, rezultatul va 
fi o evoluţie în linie (aproximativ) dreaptă, denumită „evoluţie filetică“ 
de către paleontologul George Gaylord Simpson şi pe care el o considera 
modul cel mai intâinit de evoluție. Doi paleontologi ulteriori, Niles 
Eldredge şi Stephen Jay Gould, au susținut, dimpotrivă, că speciația (sat 

ramificaţia) este cel mai importat mod de evoluție 


Este cazul cârtițelor, insectivorele săpătoare din Eurasia, 
a căror nişă ecologică subterană din Africa este ocupată de 
cârtițele aurii, din alt ordin (afrosoricidele), dar care 
seamănă extraordinar de bine cu cele dintâi. Avem cârtițe şi 
în Australia, dar sunt marsupiale. 

Există, de asemenea, diferite ordine de mamifere 
placentate planoare, cu o membrană numită patagiu, care 
uneşte extremitățile din față şi din spate: dermopterele, 
veverițele zburătoare şi falsele veverițe zburătoare (care sunt 
rozătoare din familii diferite). Şi, evident, veverițele 
zburătoare marsupiale. 

Biologia şi paleobiologia ne învaţă că asemănările pot 
apărea în acelaşi timp, în locuri diferite (cum arată speciile 
vii), sau la momente diferite (după cum indică fosilele). Dar 
până unde poate duce convergența? De la ce distanță pot 
porni strămoşii care converg în acelaşi model biologic? 

De la bun început, toată lumea ştie cât de mult seamănă 
ihtiozaurii şi delfinii, unul dintre cele mai întâlnite exemple 
de convergență. Dar strămoşii lor sunt foarte îndepărtați. 
Ihtiozaurii erau însă ihtiofagi (se hrăneau cu peşte) şi 
ocupau nişe ecologice destul de similare cu cele ale 
delfinilor. Se asemănau şi la tipul de reproducere. Într- 
adevăr, ihtiozaurii se înmulțeau prin ouă şi nu aveau 
placentă ca delfinii, dar mama ţinea ouăle în interior, în 
canalul de reproducere, până când eclozau şi atunci năştea 
puii vii. Ihtiozaurii erau ovovivipari, de aceea nu erau nevoiți 
să iasă din mare să-şi îngroape ouăle pe plajă, aşa cum fac 
broaştele-țestoase marine. Nici puii nu erau nevoiți să se 
târască prin nisip, urmăriți fiind de prădători periculoşi, 
până ajungeau în siguranţă în apă. 

S-a descoperit de curând: că cel puțin unii ihtiozauri 
aveau pielea netedă şi fără solzi, cu grăsime subcutanată 
asemenea cetaceelor şi focilor (şi a ţestoasei Luth, cu care 
converg în acest punct), ceea ce înseamnă că aveau cu 


siguranță sânge cald (endoterme). În plus, pielea era închisă 
la culoare pe spate şi deschisă pe burtă, la fel ca la delfini şi 
rechini, ca să nu fie văzuţi de dedesubt (contraluminii) sau 
de deasupra (pe fundalul întunecat al mării). 

Cu toate acestea, în ciuda multiplelor convergențe cu 
delfinii, care fac să ni se pară foarte avansați, ihtiozaurii au 
dispărut acum nouăzeci de milioane de ani, cu mult înainte 
să cadă meteoritul care a dus la dispariția multor familii de 
sauri de mari dimensiuni, iar delfinii au întârziat să apară 
alte zeci de milioane de ani, ceea ce înseamnă că vârful lor 
adaptiv a rămas mult timp neocupat. 

Un alt exemplu mai puţin cunoscut de convergenţă este 
cel al păsării nezburătoare kiwi, pe care Conway Morris nu a 
ezitat să o numească „mamifer onorific”. Este un exemplu 
viu de convergență între două grupe foarte îndepărtate de 
vertebrate, păsările şi mamiferele. Păsările kiwi (care 
numără cinci specii cunoscute) trăiesc în Noua Zeelandă, pe 
două insule mari din Pacific, pe care nu au putut ajunge 
alte mamifere, în afară de lilieci. După cum spune Jared 
Diamond, Noua Zeelandă este ceea ce am putea considera o 
altă planetă, fără să părăsim Terra. 

Pentru început, penele păsării kiwi se aseamănă la prima 
vedere cu părul. Penajul ei seamănă cu o coamă. Pe lângă 
asta, sunt păsări nocturne, asemenea mamiferelor de mici 
dimensiuni. Trăiesc în vizuini, lucru foarte ciudat pentru o 
pasăre, nu şi pentru un mamifer mic şi nocturn, dar au un 
miros bine dezvoltat, după care se ghidează (aspect 
surprinzător, fiindcă păsările în general nu au simțul 
mirosului dezvoltat). Orificile nazale se află de fapt la 
capătul ciocului, nu la bază, ca la păsările obişnuite. 
Aproape de baza ciocului prezintă, în schimb, nişte pene 
speciale care seamănă cu mustățile mamiferelor. Tot ca o 
convergență cu mamiferele, ouăle pe care păsările kiwi le 


depun sunt mai mari în raport cu mărimea lor, iar unele 
specii de kiwi depun un singur ou. 

Cu toate acestea, bineînțeles că păsările kiwi nu au 
placentă şi nici nu sunt ovovivipare. Dintr-un motiv anume, 
pe care ar fi minunat dacă l-am şti, nicio pasăre nu este 
ovovivipară, spre deosebire de grupa scuamatelor (şopârle, 
cameleoni, iguane şi şerpi), ce dau naştere adesea la pui vii. 
Trebuie să existe o limitare genetică ce împiedică evoluția 
acestei caracteristici la păsări şi la toți arhosaurii, probabil, 
grupă care cuprinde, să nu uităm, şi dinozaurii non-aviari şi 
crocodilii. Este un exemplu de restricții ale evoluţiei sau 
altfel spus, al căilor care trebuie urmate. Existenţa păsărilor 
ovovivipare este la fel de imposibilă ca a păsărilor cu coarne. 

Poate că o pasăre, un primat şi un marsupial care 
converg în acelaşi design general al corpului este o ipoteză 
prea ambițioasă, chiar dacă ele ocupă aceeaşi nişă 
ecologică, aşa cum este exemplul ciocănitoarei (care îl 
uimise atât de mult pe Darwin). Nu există ciocănitori în 
Australia, Madagascar, insulele Hawaii sau Galapagos, dar 
sub scoarța arborilor acelor meleaguri trăiesc ascunse larve 
gustoase de insecte care ar putea hrăni o mulțime de 
indivizi. Şi n-o fi nimeni care să le mănânce? 

Ba da. 

În insulele Hawaii, sunt nişte păsări care nu au nimic de- 
a face cu ciocănitoarele şi care şi-au dezvoltat un cioc 
asemănător ca formă şi funcție. De asemenea, pe insula 
Galapagos, o specie de fringilide foloseşte țepii de cactus ca 
să extragă larvele; au dezvoltat, aşadar, o adaptare 
convergentă cu cea a ciocănitorilor, dar care se bazează pe 
etologie, pe comportament şi folosirea uneltelor. Tot aşa, şi 
aye-aye, nişte misterioşi lemurieni nocturni din Madagascar 
(cu o înfăţişare ca de vrăjitoare), au al treilea deget de la 
labele din față mai lung ca să prindă cu unghia larvele 
xilofage (care se hrănesc cu lemn). Iar oposumul în dungi 


din Australia (un marsupial) face, în mod incredibil, acelaşi 
lucru cu cel de-al patrulea deget de la labele din față. 

Toate astea înseamnă că nu există limită atunci când este 
vorba de asemănări, că oricare animal se poate asemăna cu 
oricare altul? 

Ba deloc. Asemănările există, mai degrabă, între linii 
evolutive apropiate decât între cele îndepărtate. Ştim că nişa 
lupului este ocupată în Noua Guinee, Australia şi Tasmania 
de lupul marsupial, care se aseamănă din punct de vedere 
anatomic (cu excepţia pungii pentru pui, evident) cu lupul 
nostru şi care este un exemplu extraordinar de asemănare a 
proiectului final pornind de la modele biologice foarte 
diferite. Însă în Australia, nu există niciun model 
asemănător cu cel al antilopelore, din punct de vedere 
morfologic. În acest caz, nişele sunt ocupate de canguri, 
care se hrănesc cu iarbă. Asta înseamnă că problemele 
ecologice admit soluții diverse (chei diferite pentru aceeaşi 
încuietoare, am putea spune). Din punct de vedere al 
peisajelor adaptive, vârfurile adaptive ale antilopelor 
africane, în Australia, sunt ocupate de canguri. 

În cele din urmă, nu sunt de menţionat alte asemănări în 
ecosistemele terestre între dinozaurii din Mezozoic şi 
mamiferele din Cenozoic, în afara celor foarte superficiale 
dintre triceraptori şi rinoceri». 


Prin urmare cum rămâne cu inevitabila apariție a 
umanoizilor? 

Cei care spun că aceasta a fost inevitabilă, asemenea lui 
Conway Morris, nu susțin că dinozaurii ar fi trebuit să facă 
loc neapărat umanoizilor. Nicidecum. 

Strategia lui Conway Morris şi a altor autori este să 
analizeze separat fiecare caracteristică în parte, nu designul 
complet al organismului. Explorează aşadar hiperspațiile 
designului biologic al organelor de simț, de locomoțţie, al 


viviparismului, al  sociabilităţii, al inteligenței, al 
comunicării, al capacității de a folosi uneltele etc. Şi 
apreciază că pentru fiecare dintre aceste probleme biologice 
există un număr limitat de soluții, care au fost descoperite 
permanent de specii foarte îndepărtate din punct de vedere 
evolutiv. 

Dacă posibilitățile biologice ar fi infinite, atunci ar fi foarte 
dificil ca istoria să se repete şi ca evoluția să fie determinată. 
Într-adevăr, dacă evoluţia este limitată, constrânsă, fiindcă 
nu toate modelele sunt viabile într-un organism, atunci 
evoluția pierde câteva grade de libertate (după cum se spune 
în matematică). Poate dacă analizăm astfel lucrurile, 
descoperim că, mai devreme sau mai târziu, trebuia să 
existe un mamiferoid şi că, odată apărut, restul trăsăturilor 
speciei noastre trebuiau să se adune la un loc într-un 
umanoid. Evoluţia ar fi, aşadar, previzibilă. 

Richard Dawkins, fascinat în aceeaşi măsură de 
abundența asemănărilor, vede o diferență între perspectiva 
sa şi cea a lui Conway Morris. Pentru Dawkinsi, 
asemănările sunt produse de presiunea selectivă, adică de 
nevoia de adaptare chiar la nişa ecologică, în timp ce 
Conway Morris acordă o importanță mai mare restricțiilor 
evoluției: date fiind natura materiei vii şi caracteristicile 
dezvoltății embrionare, numărul soluțiilor la o anumită 
problemă este redus. Distincția aceasta este foarte 
importantă, fiindcă, în timp ce pentru Conway Morris, 
originea restricțiilor este oarecum internă (fiindcă i se pare 
că restricțiile sunt inerente materiei vii), pentru Dawkins, 
convergențele sunt produse numai de presiunile selective 
care vin din afară. Mediul se poate schimba, dar nu şi 
natura materiei vii, iar asta îl face pe Conway Morris să 
susțină cu tărie că evoluția este previzibilă, în timp ce 
Dawkins este mai puțin determinist, deşi intensificarea 


tensiunii competiționale îi sugerează existența unor repetiții 
(sau rime) în evoluție la scară mare (macroevoluţia). 
Metafora aleasă de Conway Morris pentru a-şi ilustra teza 
este o variantă a metaforei peisajelor adaptive, şi nu este o 
metaforă terestră, ci una marină. Este vorba de metafora 
navigatorilor polinezieni, care au reuşit să găsească insulele 
din Pacific, în lanț, până au ajuns la ultima dintre ele, şi 
anume Insula Paştelui - sau Rapa Nui. Oricât de incredibil 
ar părea şi chiar este, fără hărți sau alte instrumente de 
navigație, marinarii polinezieni au ştiut să descopere acele 
mici fâşii de uscat risipite într-un ocean aproape infinit. În 
acelaşi fel, ființele vii au găsit puţinele insule locuibile din 
vastul hiperspaţiu al modelului biologic. Şi au reuşit prin 
selecție naturală, aşa cum afirmă Darwin şi Wallace. Fără 
hărți pentru a se orienta. Fără să ştie încotro se îndreaptă. 


Straniul caz al paralelismelor 


Cele trei mişcări evolutive posibile din punct de vedere geometric 
sunt divergențele adaptive (caracteristice radiaţiilor), asemănările 
adaptive şi paralelismul. Simpson era perfect conştient de 
abundența convergențelor în zoologie, dar nu i se părea un fenomen 
deosebit de important pentru a înțelege evoluția. Sunt uşor de 
detectat, afirma el, fiindcă asemănarea este doar superficială, nu şi 
structurală. Iar de pe urma existenţei convergențelor, nu a tras nicio 
concluzie, fireşte, în sensul în care evoluția s-ar repeta şi prin 
urmare ar fi previzibilă, aşa cum crede Conway Morris. Simpson, în 
schimb, nu vedea lucrurile la fel. 

Ceea ce-l preocupa pe Simpson cu adevărat la începutul anilor 
şaizeci din secolul trecut era fenomenul evoluţiei paralele, conform 
căruia există descendenţe ce evoluează în aceeaşi direcție pentru 
mult timp. 

În timp ce convergenţele adaptive sunt determinate în mod clar de 
selecția naturală şi se produc deoarece diferite tipuri de organisme 
sunt supuse unor presiuni selective asemănătoare (chiar dacă 
trăiesc în locuri diferite sau în epoci diferite), paralelismele păreau 
că nu sunt adaptive şi nu depind de acțiunea mediului înconjurător. 


Unii paleontologi, chiar şi unii antropologi au folosit modelul 
acesta pentru a explica de ce ne asemănăm cu cimpanzeii, gorilele şi 
restul primatelor: nu pentru că am avea un strămoş comun de dată 
recentă, nu pentru că înrudirea noastră este strânsă, nu pentru că 
ar fi frații noştri, ci pentru că am evoluat în paralel pornind de la un 
strămoş comun extrem de îndepărtat, o formă primitivă de mamifer 
care nici măcar nu avea înfăţişare de maimuţă. Chestiunea nu este 
că semănăm cu cimpanzeii, ci că ei ne-au copiat pe noi; într-un mod 
grosolan, este adevărat. S-a stârnit astfel un sentiment de groază pe 
care l-au resimţit mulți oameni de ştiinţă, din pricina ruşinoasei 
noastre asemănări cu maimuţele de la grădina zoologică. 

Chiar şi Simpson era de părere că fuseseră mai multe linii (cel 
puţin patru, poate chiar şase) de reptile mamiferoide care în Triasic 
au făcut pasul mai departe pe cont propriu, pentru a deveni 
mamifere. Simpson atrăgea atenţia însă că nu era nimic ciudat în 
forma aceasta de evoluţie, mai exact impulsuri vitale, inerții sau 
mutații direcționale care să ducă la evoluţia în paralel a diferitelor 
grupe biologice, ca şi cum ar fi urmărit un obiectiv comun (de parcă 
ar fi avut un telos). Totul ține de adaptare, insista Simpson, atât 
radiația, cât şi convergența şi paralelismul:s. 

Ideea paralelismelor care îl preocupa atât de mult pe Simpson a 
pierdut din importanţă odată cu trecerea anilor, iar acum nimeni nu 
mai vorbeşte, nici nu îşi aminteşte de ea, nici măcar nu mai e 
folosită în interpretarea arhivei fosile. Nu este considerat un 
fenomen de care să se țină seama, dacă el într-adevăr există. Chiar 
Simpson, la sfârşitul vieții sale, spunea: „Evoluţia paralelă nu este 
un fenomen obişnuit în catalogul fosilelor. Cazurile care pot fi 
documentate fac obiectul unui dezacord de interpretare; ca să nu 
mai vorbim de problema semantismului care apare atunci când 
vrem să o deosebim de convergență sau, din acelaşi motiv, de 
divergență”. Asemănarea, în schimb, după cum putem vedea, este 
mai valabilă ca oricând. 


De unde să începem analiza limitărilor (restricţiilor) 
evoluției? De la nivel celular, de la nivelul organismelor? De 
la nivel molecular, cel mai de bază! Şi de aici în sus. 

Lui Conway Morris i se pare că un punct de pornire 
extrem de bun ar fi codul genetic, universal în biosferă. 
Există, teoretic, multe alte coduri posibile (până la urmă, 
este vorba de un sistem digital de codificare a informaţiei, ca 


alfabetul morse al telegrafiştilor şi ca diferite alfabete şi 
numerațţii create de societățile umane), însă codul genetic 
pământesc face parte, după părerea lui, din grupul 
exclusivist al celor mai bune. Trebuia să se întâmple aşa 
sau oarecum pe aproape. 

Am putea continua cu o moleculă foarte importantă în 
viața planetei noastre, clorofila, care există în plantele de pe 
Pământ, în alge şi în cianobacterii. Datorită clorofilei, care 
reține energia solară şi face posibilă fabricarea materiei 
organice pornind de la apă şi dioxid de carbon, există oxigen 
în atmosferă, reprezentând un subprodus (un deşeu) al 
procesului fotosintetic. 

După părerea lui Conway Morris, clorofila nu este nici pe 
departe perfectă. Dacă ar fi fost proiectată de nişte ingineri 
chimişti, spune el, aceştia ar fi fost chemaţi de conducerea 
companiei producătoare pentru a da explicaţii. Constituie 
însă cea mai bună moleculă dintre cele posibile pe o planetă 
care nu a fost proiectată de ingineri chimişti. Chiar şi 
clorofila care se foloseşte în fotosinteza oxigenului terestru 
(după ce tragem linie) este cea mai bună variantă atunci 
când o comparăm cu alte tipuri de clorofilă. Prin urmare, 
fotosinteza trebuia să aibă la bază clorofila. Sau ceva 
asemănător. 

Concluzia lui Conway Morris este că, dacă am călători pe 
o altă planetă pe care ar exista viață (după cum am mai 
spus, posibilitatea vieții extraterestre îi apare ca foarte 
improbabilă), am regăsi vechea noastră prietenă, clorofila, 
captând energia solară pentru a produce materie vie şi un 
cod genetic similar celui cunoscut pe Pământ. 

Îndreptându-şi atenţia către modelele corporale ale 
animalelor (bauplanurile, după cum se spune, ca să folosim 
un termen german din arhitectură), Conway Morris 
abordează chestiunea scheletului, care oferă rigiditate 
indivizilor. Se poate desena un tabel cu toate variantele 


structurale posibile, care includ, pentru început, scheletele 
externe, ca acelea ale artropodelor, şi interne, ca acelea ale 
vertebratelor (cu oase şi cartilagii). Dintre toate soluțiile 
imaginabile la această tendință de a oferi corpului o 
soliditate care să permită în acelaşi timp mobilitate, numai 
câteva sunt funcționale, restul nefiind fezabile. Aceste 
puţine vârfuri adaptive care au un sens biologic în peisajul 
morfologic funcţional al scheletului (peisajul scheletic) au 
fost ocupate brusc, în urma convergențelor. 

În plus, există cazuri foarte stranii, ca acela al 
simnofionilor (grupa amfibienilor deveniți apode), care şi-au 
dezvoltat un sistem de mişcare ce tinde spre acelaşi punct 
cu modelul hidrostatic al viermilor, cu care împart acelaşi 
habitat subteran, în ciuda faptului că sunt vertebrate cu 
şira spinării. Astfel, un gimnofion este un vertebrat care s-a 
transformat în vierme. 

Nu vreau să-l obosesc pe cititor cu exemple; Conway 
Morris oferă foarte multe, dar ceea ce face, de fapt, e să 
strângă la un loc exemple. Eu însă prefer să trec cât mai 
repede la chestiunea evoluției umanoizilor. Trebuie să 
aducem în discuţie, încă o dată, vechea problemă a 
organelor senzoriale, care au peisajele lor proprii de design 
biologic. În orice caz, soluţiile, culmile peisajului, sunt 
limitate, ceea ce duce la asemănări care se repetă. 

Dat fiind că noi, oamenii, ca nişte veritabile primate 
antropoide, suntem animale audiovizuale, pentru care 
vederea este simțul predominant, urmat de auz, haideţi să 
începem cu ochiul, un subiect clasic, şi să continuăm cu 
glasul. 

Criticii teoriei evolutive a lui Darwin s-au referit 
întotdeauna la ochi ca la cel mai desăvârşit instrument optic 
pe care evoluţia prin selecție naturală nu l-ar fi putut realiza 
niciodată. De aceea Paley considera ochiul uman un 
exemplu de excelență în design, imposibil de atins prin 


mijloace naturale. Cu toate acestea, după cum vom vedea, 
evoluția l-a realizat, şi nu doar o dată. La asta se adaugă 
faptul că tocmai ochiul uman, fiind rezultatul bricolajului 
evolutiv, nu este nici pe departe o probă de excelență în 
design, având câteva defecte foarte grave. La toate 
vertebratele, inclusiv la oameni, fibrele nervoase de la 
conurile şi bastonaşele din retină alcătuiesc împreună 
nervul optic care merge până la creier, însă fibrele se unesc 
într-un mănunchi prin fața retinei, nu prin spatele ei, în 
camera oculară, fiind necesar să traverseze retina printr-un 
punct care este orb vederii. 

Dacă vorbim de asemănare, ochiul cu cameră şi lentilă, 
ochiul nostru, a evoluat în mod independent la vertebrate, 
moluşte şi anelide. Ochii caracatițelor şi ai calamarilor au o 
configurație similară cu cei ai vertebratelor, însă punctul 
orb de pe retină pe unde ies din ochi fibrele nervoase nu 
există la cefalopode, este un defect al vertebratelor. Designul 
altor moluşte, de data asta gasteropode, nu cefalopode, 
cunoaşte trei cazuri de convergență: heteropodele (limaxul şi 
iepurele-de-mare), care sunt melci înotători de mare cu 
picioarele în formă de înotătoare şi fără cochilie; cunoscuta 
litorină; şi melcul tropical Strombus. 

Este însă un lucru mai puţin cunoscut că la unii policheți 
(un tip de anelide marine, rude îndepărtate cu limbricii de 
pământ şi lipitorile) s-a dezvoltat, evoluând independent, un 
ochi cu o structură similară. Există chiar şi nişte rude 
îndepărtate ale meduzelor (aşa-numitele cubomeduze) care 
au un ochi ca o cameră fotografică. 

Alternativa la acest model de organ al vederii, cealaltă 
culme a peisajului designului ocular, este ochiul compus al 
artropodelor, cum sunt insectele. Urmând însă acest model, 
pentru ca vederea umană să aibă aceeaşi calitate pe care 
ne-o oferă ochii noştri ca nişte camere fotografice, ar trebui 
să avem ochi compuşi, cu un diametru de cel puţin un 


metru (aceasta fiind doar o chestiune de optică, nu şi de 
biologie), poate peste zece metri, iar dacă ne-ar vizita aliens, 
care cu siguranță că ar avea ochi ca ai noştri, am putea 
arăta că ne înțelegem din priviri. Sau măcar nu ni s-ar 
părea la fel de robotici ca ai insectelor. 

Deşi caracatițele, care sunt moluşte, au acelaşi fel de ochi 
ca vertebratele, asta nu înseamnă, fireşte, că ar putea să 
evolueze spre umanoizi, transformându-şi tot corpul pentru 
a deveni, mai întâi, un mamiferoid cu tentacule. Asta arată 
doar că organul vederii, oricât de complex ar fi, nu este o 
ciudățenie care a apărut o singură dată, din întâmplare sau 
printr-un accident istoric, pentru că ar fi putut foarte bine 
să nu apară deloc. 

Dimpotrivă. S-ar putea anticipa că dacă evoluția ar lua-o 
de la capăt, ar putea să apară din nou un ochi ca al nostru 
(sau ca al caracatiței). Şi ceea ce este valabil în cazul ochilor 
este valabil pentru oricare altă caracteristică, inclusiv - de 
ce nu? — pentru inteligență. 

Caracatițele sunt foarte interesante atunci când vine 
vorba de convergențe adaptive. Pentru Conway Morris, 
caracatițele pot fi considerate „vertebrate onorifice”, şi nu 
doar datorită ochilor lor, ca două camere fotografice, ci şi 
datorită multor asemănări surprinzătoare care țin de 
comportamentul lor. Într-adevăr, caracatițele nu numai că 
ne văd, dar ne şi privesc. Chiar şi tentaculele, spune el, se 
comportă mai degrabă ca nişte brațe, cu „segmente 
articulate” care din punct de vedere funcţional seamănă cu 
extremitățile vertebratelor. 

Mamiferele nu sunt nici ele singurele care emit sunete pe 
gură, fiindcă ştim cu toţii că păsările comunică foarte bine 
prin ciripit. Este posibil ca şi unii dinozauri neaviari, având 
structuri care puteau funcţiona ca o cutie de rezonanţă, să 
fi scos sunete, dar dacă nu ar fi cazul păsărilor şi al 
mamiferelor, în prezent planeta noastră ar fi foarte tăcută 


din punct de vedere biologic. S-ar auzi numai zgomotul 
ritmic al valurilor, susurul râurilor şi vuietul vântului 
printre frunzele arborilor (plantele nu emit sunete), în afară 
de cântecul cicadelor şi al greierilor (care se produce din 
aripi, nu din cavitatea bucală), dar ar lipsi ceva esenţial din 
peisajele sonore ale naturii. Există, oare, planete mute? 

La fel se petrec lucrurile, în mare măsură, când vine 
vorba de viviparism, adică de naşterea de pui vii, în loc de a 
depune ouăle. Ovoviparismul, menţionat deja, şi care 
presupune menţinerea ouălor în canalul reproducător al 
mamei până când acestea eclozează, a evoluat, în mod 
independent, de o sută de ori în cazul scuamatelor... Există 
totuşi multe cazuri de viviparism la rechini şi pisici de mare. 
Şi păduchii şi alte insecte, nu uitaţi, pot fi vivipare. Chiar şi 
matrotofia - hrănirea directă a embrionului de către mamă — 
, proprie mamiferelor placentate, a apărut de mai multe ori 
la alte grupe de vertebrate. 

După cum ar spune Conway Morris, din toate aceste 
asemănări reiese că, drept normă generală, explorarea 
spaţiilor designului biologic de către organisme face ca toate 
posibilitățile evolutive, după ce sunt eliminate cele care se 
dovedesc imposibile din punct de vedere fizic şi neadaptive, 
să fie, în mod inevitabil, descoperite. Aşa reuşeşte Conway 
Morris să argumenteze coerent, fără să fie finalist, că 
evoluția este previzibilă. Toţi susținătorii de dinainte ai ideii 
că trebuiau să apară umanoizii erau direcționalişti, şi anume 
credeau că principala temă a evoluţiei este o progresie 
constantă şi liniară către inteligența umană. 

Conway Morris crede, în schimb, că evoluţia este 
multidirecțională, fireşte, dar că majoritatea direcțiilor, nu 
numai a noastră, erau previzibile! Dacă viața ar lua-o de la 
capăt, s-ar repeta întreaga biosferă (nu până la cel mai mic 
amănunt, desigur). Fraza lui Simpson ar putea fi corectă în 
sens literal: „Dacă evoluția este planul creaţiei lui 


Dumnezeu - un om de ştiinţă nu poate nici să confirme, nici 
să infirme o astfel de afirmaţie - atunci Dumnezeu nu este 
finalist”. 

Conway Morris o spune cât se poate de clar: „Dacă noi nu 
am fi apărut, mai mult ca sigur că ar fi făcut-o o altă specie 
vivipară, cu sânge cald, dotată cu inteligență şi care emite 
sunete”. Fie aici, fie pe oricare altă planetă cu viață, dacă 
aceasta există. 

Aşadar, în continuare ne vom ocupa de evoluţia omului 
aşa cum a avut ea loc cu adevărat. 


PARTEA A DOUA 


Ziua a opta. 


În care se pune întrebarea de ce există o singură specie 
umană şi dacă a fost mereu aşa. Tinând cont de imensa 
distribuție geografică atinsă de strămoşii noştri acum mai 
bine de un milion de ani, pare surprinzător că nu există mai 
multe specii. Unii autori sunt de părere că modul în care am 
evoluat este diferit de cel al celorlalte animale, fiindcă nu 
suntem conduşi de aceleaşi legi. 


De ce suntem, noi, oamenii, atât de diferiți unii de alţii? 
Şi totuşi, de ce nu s-a scindat în mai multe specii grupul 
evolutiv din care facem parte? Nu este oare adevărat că 
suntem indiscutabil o inovaţie evolutivă, ceva complet 
revoluționar? De ce nu s-a produs atunci o radiație adaptivă 
umană? 


Apar multe întrebări în acelaşi timp, dar ele sunt legate 
între ele şi nu se pot trata separat, prin urmare e mai bine 
să le formulăm pe toate odată. 

Ar trebui să începem într-adevăr cu analizarea felului în 
care sunt formulate întrebările, fără să le luăm ca atare. 
Pentru că... oare noi, oamenii, suntem foarte diferiți unii de 
alții? Reprezentăm cu adevărat o inovație evolutivă, un tip 
de organism fără precedent? Este adevărat că nu s-a produs 
nicio radiație de-a lungul istoriei noastre evolutive? Chiar 
dacă sună contradictoriu, vom răspunde „nu” la prima 
întrebare (nu, aproape că nu suntem deloc diferiți) şi „da” la 
a treia (da, au existat radiaţii în grupul nostru evolutiv). Şi 
vom răspunde afirmativ şi la a doua întrebare (da, suntem o 
mare inovaţie evolutivă). 


În anul 1941, în mijlocul celui de-al Doilea Război 
Mondial, Julian Huxley publica o culegere de articole 
intitulată The Uniqueness of Man (Omul este unic), în care se 
regăseşte următoarea afirmație categorică: „Specia umană 
este una dintre cele mai variabile specii sălbatice 
cunoscute”. Mai suntem, spune Huxley, şi „o specie 
dominantă”, după cum indică faptul că avem un rang 
ecologic foarte mare (putem trăi în multe medii şi, ca 
urmare, suntem răspândiți pe tot globul). Cu toate acestea, 
continuă Julian Huxley, în timp ce restul „animalelor 
dominante” s-au divizat şi subdivizat de multe ori, 
producând sute sau mii de specii care formează genuri sau 
chiar familii şi ordine diferite, noi ne-am păstrat enorma 
varietate umană în interiorul speciei noastre. Prin urmare, 
conchide Huxley, metoda (modelul) noastră de evoluție 
trebuie să fie diferită de cea a celorlalte animale superioare 
(dominante), iar diferența aceasta ar reprezenta o parte 
fundamentală a excepționalității omului. 


La ce făcea referire Julian Huxley atunci când afirma că 
metoda noastră de evoluție este unică? 

Autorul susține că în timp ce evoluția animalelor este, în 
general, divergentă, cea umană este reticulară. Conceptul de 
evoluție reticulară este important, deoarece va trebui să ne 
referim la el când vom parcurge drumul evoluţiei omului, 
fiind susținut chiar şi în ziua de azi de unii paleoantropologi 
(în plus, se pare că este din nou la modă, după o lungă 
absență). Evoluţia reticulară presupune că populațiile 
aceleiaşi specii, chiar dacă trăiesc în zone geografice 
separate şi par foarte diferite ca ecologie, aspect şi 
comportament, păstrează permanent fluxuri de gene între 
ele, astfel că nu se ajunge la o izolare reproductivă deplină, 
adică la imposibilitatea ca indivizii din populaţii diferite să 
nu se poată întâlni. 

Cu alte cuvinte, nu se produce niciodată trecerea de la o 
subspecie la o specie nouă, pentru că numai atunci când se 
ridică barierele de netrecut ale schimbului de gene, o specie 
se transformă într-o specie nouă cu drepturi depline. 
Această definiție genetică a speciei i-o datorăm 
biogeografului Ernst Mayr:, care a fost unul dintre părinții 
sintezei  neodarwiniste, alături de Julian Huxley, de 
paleontologul George Gaylord Simpson şi de geneticianul 
Theodosius Dobzhansky. 

Evoluţia omului, spune Julian Huxley, urmează un model 
diferit de cel al animalelor: după o mică divergență, toate 
ramurile se conectează din nou, generând o variație mare 
prin noile combinații genetice în urma încrucişărilor, ca să 
repete mai apoi procesul de divergență şi de reîntâlnire 
ulterioară, făcând astfel ca geometria evoluției umane să fie 
o rețea de linii verticale (care reprezintă evoluțiile locale) şi 
orizontale (fluxuri de gene între populații). 

Toate particularităţile ființei umane, continuă Huxley, 
sunt interconectate. Pe de-o parte, vorbim de înclinația 


omului de a călători (de a migra), care se trage, la rândul 
său, din trăsăturile sale fundamentale, cum e limbajul, viața 
socială şi independența față de mediul înconjurător, ceea ce 
îi permite să locuiască în multe spaţii ecologice diferite. Pe 
de altă parte, atunci când se împerechează, vorbim de 
capacitatea omului de a ignora diferențele mari de culoare şi 
înfăţişare care le-ar reține pe restul animalelor să se 
reproducă. Cu alte cuvinte, omul este caracterizat de două 
tendințe: cea a migraţiei (de a pleca din zona unde s-a 
născut) şi cea a exogamiei (de a se reproduce în afara 
grupului în care s-a născut). Rezultatul a fost, continuă 
Huxley, că migrațiile oamenilor au produs diferențe 
geografice mari între populaţii, pe de-o parte, iar pe de altă 
parte, încrucişările dintre mai multe linii genetice au produs 
o enormă variabilitate a speciei Homo sapiens, fără termen 
de comparație în regatul animalelor. 

Julian Huxley nu aduce niciun argument paleontologic în 
sprijinul modelului său de evoluție a omului, fiindcă îl 
deduce în urma observației populațiilor existente. Crede pur 
şi simplu că există atâta diversitate în interiorul aceleiaşi 
specii, încât Homo sapiens necesită un model evolutiv 
reticular. Însă Franz  Weidenreich, un celebru 
paleoantropolog, german de origine evreiască - şi mai apoi 
american - a adus dovezile: în monografia sa din 1943. 
Weidenreich analizează aici cele mai importante fosile din 
epoca aceea, care proveneau din situl de la Zhoukoudian, 
lângă Beijing. 

Câteva zeci de ani mai târziu, într-o carte numită The 
Origin of Races (1962), antropologul american Carleton S. 
Coon recurge pentru teoria sa despre originea independentă 
a raselor umane la schema lui Weidenreich, cu cele patru 
linii evolutive principale. Prin urmare, trunchiurile rasiale 
mari (cărora Coon le adaugă un al cincilea, cel a 
boşimanilor) ar avea istorii evolutive foarte vechi şi separate. 


Graficul care reprezintă cel mai bine evoluția omului nu mai 
este o rețea, ci un candelabru cu cinci brațe care se unesc la 
bază, acolo unde ar fi piciorul candelabrului. 

Modelul evoluției reticulare, adică a evoluţiilor locale cu 
fluxul de gene dintre ele, care păstrează permanent unitatea 
speciei de la Homo erectus la Homo sapiens, a supraviețuit 
până în zilele noastre şi încă are susținători în rândul 
paleoantropologilor - cel mai cunoscut dintre ei fiind Milford 
Wolpoff, care continuă să-l numească model de evoluţie 
multiregional. După o lungă perioadă de incertitudine, după 
cum vom vedea, noi date genetice par să susțină modelul 
multiregional, deşi eu nu sunt de aceeaşi părere. 


Integritatea speciei este ceva des întâlnit de-a lungul 
istoriei evolutive? E oare firesc modelul mereu o singură 
specie? Sau, dimpotrivă, predomină diviziunea între 
descendenți, adică modelul mereu mai multe specii? 

Pentru a putea continua, trebuie să fac distincţia între 
cele două geometrii posibile în evoluția oricărei descendente, 
fie umane, fie animale sau vegetale. Şi este obligatoriu să 
procedăm astfel, fiindcă marea întrebare a evoluției umane 
este chiar aceasta: ce model evolutiv a urmat? Stabilirea 
unui model este o prioritate pentru cercetarea 
paleoantropologică, mai importantă decât cunoaşterea 
tuturor speciilor fosile care au existat (de fapt, este invers, 
cunoaşterea arhivei fosile trebuie să ne ajute să înțelegem 
modelul). E o întrebare cu implicaţii importante pentru a 
răspunde la Marea Întrebare: de ce suntem aici? Nu este 
acelaşi lucru, fireşte, să fim produsul final şi cel mai bine 
finisat al unei linii evolutive unice care a evoluat constant în 
direcția noastră (fără nicio abatere aproape), cu să fim 
singura specie între multe altele care a supraviețuit, ori 
pentru că a fost mai norocoasă, ori pentru că le-a eliminat 
pe celelalte. 


Cele două modele evolutive sunt următoarele: 

a) Există o geometrie a evoluției numită anageneză, în 
care speciile succesive s-au transformat treptat unele în 
altele fără să se producă speciaţia, adică scindarea 
descendenței, diviziunea sa. „Speciație” înseamnă acelaşi 
lucru ca ramificaţie şi este o denumire pe care trebuie să o 
reținem. Reprezentarea grafică a anagenezei este o linie mai 
mult sau mai puțin dreaptă, chiar dacă sunt permise şi 
câteva sinusoide. Dacă nu vă place denumirea tehnică de 
anageneză, putem să ne referim la ea şi ca la „evoluţie 
lineară”. Aspectul important la modalitatea aceasta de 
evoluție este că nu există cu adevărat o discontinuitate între 
specia predecesoare şi cea descendentă, ținând cont că 
transformarea se petrece permanent, de vreme ce se 
presupune că speciile evoluează mereu, de la o generație la 
alta. Însă, pentru că dispunem numai de fosile foarte 
îndepărtate în timp, când le aşezăm unele după altele, ca pe 
fotogramele unui film, arhiva ne creează impresia de 
secvențe care se derulează rapid, ca o înregistrare de tip 
time lapse, cum se spune acum. 

b) Alternativa la geometria lineară este geometria 
ramificată (Figura 10), cu speciaţii, cunoscută în limbajul de 
specialitate drept  cladogeneză (fiindcă produce clade, 
ramuri, adică ceea ce înseamnă cuvântul în greacă). Din 
nou, dacă nu ne plac termenii specifici, putem spune 
„evoluția ramificată”. Conform lui Ernst Mayr, pe care l-am 
meționat deja, speciile noi, care, prin definiție, erau izolate 
între ele din punct de vedere genetic, apar în general în 
rândul populațiilor locale care erau deja izolate din punct de 
vedere geografic. 


Cum este posibil ca de-a lungul evoluției omului, în ciuda 
distribuției mari pe care a avut-o pe glob Homo erectus acum 
mai bine de un milion de ani (cea mai mare parte din Lumea 


Veche), să nu apară speciație geografică, după cum sunt de 
părere unii autori? 

În anul 1950 s-a organizat la laboratorul Cold Spring 
Harbor (New York) un important simpozion dedicat „Originii 
şi evoluției omului”, considerat de însemnătate istorică, 
fiindcă a presupus includerea sintezei moderne în domeniul 
paleoantropologiei. Unul dintre vorbitori nu era nimeni altul 
decât Ernst Mayr, iar contribuția sa a constat în revizuirea 
clasificării numeroaselor specii care se recreaseră pornind 
de la fosile. În cadrul simpozionului, Mayr a propus să fie 
reduse la trei specii succesive: Homo transvaalensis (pentru 
australopitecii sud-africani), Homo erectus şi Homo sapiens. 

Mayr a afirmat răspicat că singurul moment de speciație 
despre care se poate vorbi cu adevărat, în sensul de izolare 
genetică totală, este cel prin care stirpea noastră s-a separat 
de trunchiul maimutelor mari. Din momentul acela a existat, 
în fiecare clipă a istoriei evoluției, o singură specie umană 
pe întreg Pământul;. 

Subdiviziunea speciei umane în triburi independente, 
afirmă Mayr, favorizează diversificarea. Care este atunci 
cauza, se întreabă el a acestei surprinzătoare trăsături 
omeneşti care nu permite speciaţia şi evoluţia în linie 
dreaptă? Mayr face referire, aşadar, la extraordinara 
plasticitate a animalului uman, care s-a specializat, ca să 
spunem aşa, să se despecializeze şi, astfel, ocupă mai multe 
nişe ecologice decât oricare alt animal. După ce omul, spune 
Mayr, a reuşit să nu mai depindă de mediul său 
înconjurător, a avut mai puţină nevoie de adaptări biologice 
la condiţiile locale față de restul animalelor, de aceea o 
subspecie umană se poate răspândi rapid dacă, citându-l pe 
Mayr, „obține îmbunătăţiri adaptive precum cele descrise de 
antropologii sociali”. Adică, noi, oamenii, ne-am adaptat din 
punct de vedere cultural de când un australopitec a cioplit o 
piatră şi a transformat-o în unealtă. Nu aveam nevoie să ne 


modificăm organele biologice ca să ne adaptăm fiecărui 
ecosistem în parte, fiindcă dispunem de uneltele pe care le 
fabricăm şi care la nevoie pot fi considerate organe 
artificiale, proteze, fie o lopată pentru săpat, fie un bidon cu 
apă. 

În plus, explică Mayr, omul este destul de lent când vine 
vorba să stabilească mecanisme de izolare, după cum 
demonstrează numeroasele exemple de speciație incompletă 
din istoria noastră evolutivă. În niciunul dintre cazuri 
speciația nu s-a încheiat, deoarece populaţiile care 
începuseră să se separe au fost absorbite prin 
împerechere... sau anihilate, ca în cazul eliminării 
neandertalienilor de către invadatorii Cro-Magnon, după 
cum arată Mayr, care acordă multă importanţă exterminării 
pentru a explica de ce nu s-a produs segregarea speciei. 

Pe scurt, aceşti patru factori: cultura, migrația, exogamia 
şi războaiele ar explica, după părerea lui Mayr, de ce 
descendența noastră nu s-a separat niciodată. „Autorii care 
au afirmat că omul este unic ca model evolutiv au dreptate, 
cu siguranță”, trage concluzia Mayr. 

Aceasta este, neîndoielnic, o afirmație importantă. Deşi 
am evoluat la fel ca restul speciilor, iar asta ne face să 
părem nişte animale obişnuite, rămânem unici, revendicând 
piedestalul de pe care Darwin părea că ne alungase definitiv. 

Ne întâlnim, aşadar, ca într-un paradox al vieţii, cu un 
apărător al speciaţiei geografice argumentând în sprijinul 
evoluției lineare în cazul oamenilor, în 1950, când sinteza 
modernă se impunea ca versiune definitivă a teoriei 
evolutive a lui Darwin:. 


Nu dăm oare din nou peste vechea problemă a confuziei 
dintre clase şi clade? Nu sunt cele trei specii ale lui Mayr 
clase evolutive asemenea peştilor sau reptilelor (dar la o 
scară mai mică)? 


Mulţi paleoantropologi au împărțit evoluția umană în mai 
multe clase structurale, ceea ce dă întotdeauna impresia de 
progres evolutiv către omul actual, ca şi cum clasele ar 
echivala cu etape succesive (sau trepte). Este, fără îndoială, 
dificil ca o clasificare bazată pe clase să nu sugereze o 
evoluție lineară şi progresivă (ascendentă) de tipul peşti — 
amfibieni - reptile - mamifere - lemurieni - maimuțe -— 
simieni — australopiteci — erectus - neandertalieni — sapiens. 
Nu este nevoie să menționăm că geometria aceasta complet 
lineară a evoluției umane este mai compatibilă decât 
alternativa sa ramificată cu o interpretare finalistă: a 
evoluției umane, deşi nu asta era intenţia lui Mayr. 

Numai paleontologia are răspunsuri la aceste întrebări. 
Trebuie revizuită arhiva fosilă a oamenilor şi a 
descendenților încă de la început (Figura 11). 


Aparţinem de la bun început unei grupe zoologice 
victorioase? Sunt primatele o grupă evolutivă triumfătoare? 
Se putea ghici de la început ce urma să fim? Oare se vedea 
limpede (dacă cineva s-ar fi uitat) că era inevitabil ca 
umanoizii să apară pornind de la primele mamifere care s- 
au cățărat în copaci? 

Primatele, ordinul mamiferelor din care fac parte oamenii, 
îşi au originea în Cretacic, la fel ca alte ordine ale 
mamiferelor. În Cenozoic, următoarea eră, şi în prima sa 
epocă, în Paleocen, arhiva fosilă ne arată fosilele unor 
animale numite plesiadapiforme, care seamănă puţin, doar 
în câteva detalii, cu actualele primate, de aceea au fost 
denumite primate arhaice. În a doua epocă cenozoică, 
Eocenul, putem recunoaşte animale care se aseamănă cu 
două tipuri de primate vii, mai puțin numeroase în prezent: 
a) lemuri şi lorişi; şi b) tarsierii. 

De la sfârşitul Eocenului sunt înregistrate în arhivă 
primele fosile din grupa mare a antropoizilore, care, în 


prezent, este alcătuită din trei clade: a) maimuţele din 
Lumea Nouă; b) maimuţele din Lumea Veche; c) simienii, 
mari şi mici şi, odată cu ele, oamenii. 

Aşadar, în Eocen se produce radiația adevăratelor primate 
sau euprimate şi dispariția primatelor arhaice. Euprimatele 
ocupă din ce în ce mai multe nişe sau le creează, în acest 
spațiu ecologic, la jumătatea drumului între cer şi pământ, 
pe care îl reprezintă copacii. Nu trebuie să zbori, nici să 
mergi. Trebuie să te cațări, să sari şi să te agăți cu brațele 
(sau cu coada, în cazul unor specii de maimuțe sud- 
americane). Este o lume aeriană, dar aproape de sol. 

În acest moment, să spunem acum patruzeci de milioane 
de ani, primatele nu prezintă nimic special care să le anunțe 
un mare viitor evolutiv sau posibilitatea de a dezvolta o 
inteligență superioară, însă primii reprezentanți ai grupei 
antropoidelor începeau deja să aibă ceva care îi diferenția de 
restul mamiferelor: un creier care procesa în special 
informaţia vizuală şi auditivă. Lumea nu mai era 
reprezentată în esență sub formă de mirosuri (cum se 
întâmplă în cazul mamiferelor terestre şi, de aceea, pe 
câinele dumneavostră nu-l interesează televizorul), ci, în 
mare parte, sub formă de imagini şi sunete. 

Într-o bună zi, urmaşii lor oameni se vor folosi de 
capacităţile acestea pentru a-şi imagina şi planifica viitorul. 
Asta nu înseamnă că antropoizii de la finalul Eocenului, de 
acum patruzeci de milioane de ani, nu erau deja preadaptați 
să fie inteligenți. Erau adaptați la viața diurnă din copaci şi 
aveau o amplă vedere esteroscopică (tridimensională) ce le 
permitea să calculeze distanțele cu o precizie mai mare 
înainte de a sări de pe o creangă pe alta. În acest scop, ochii 
au ocupat o poziţie frontală. 


PRIMATELE 
RELAŢII EVOLUTIVE 


STREPSIRINE HAPLORRHINI 


ANTROPOIDE 


PLATYRRHINI  CATARRINI 


i E Pa 


LEMURI ŞI TARSIERI  MAIMUȚE DIN MAIMUȚE DIN GIBONI 
LORIŞI LUMEA NOUĂ LUMEA VECHE 


ACUM 25 DE 
MILIOANE DE ANI 


Figura 11. Primatele. Relaţiile evolutive 


Specia umană face parte din familia hominienilor, care la rândul ei aparține 
superfamiliei hominidelor atunci când îi adăugăm pe giboni. Într-o vreme 
nu foarte îndepărtată, primatologii grupau împreună restul hominidelor 
(cimpanzeii, bonobo, gorilele şi urangutanii) într-o categorie comună, 
excluzându-i pe oameni. Dar, din punct de vedere al relaţiilor evolutive, 


HAPLORRHINI 


ANTROPOIDE 


CARARRHINI 


HOMINIENI 


HOMINIZI 


URANGUTANI GORILE  CIMPANZEI OAMENI 
BONOBO 


ACUM 6-7 MILIOANE 

De aceea, într-o carte din 1991, jared Diamond i-a definit pe oameni, în 
mod adecvat, ca pe „al treilea cimpanzeu” (al doilea fiind bonobo). lar 
gorilele sunt mai apropiate de grupul format din cimpanzei, bonobo şi 

„Preadaptare” este un cuvânt cu sonorități finaliste, 
deoarece sugerează o intenție sau un proiect pe termen 
lung, o predestinare, iar evoluția nu face planuri şi nu 
priveşte către viitor după obiective. De aceea, în 1982, 
Stephen Jay Gould şi o paleontologsă sud-africană numită 
Elisabeth Vrba au propus folosirea termenului „exaptare” 
(deşi sună prost) pentru a vorbi despre preadaptările clasice 
după ce şi-au pierdut încărcătura finalistă, a 
intenționalitățiiz. Exaptările au apărut probabil în urma 
selecției naturale ca adaptări de un anume fel, iar mai apoi 
au ajuns să îndeplinească o funcţie nouă. Atunci când 
vorbim despre evoluția omului, ne putem servi foarte bine de 
conceptul acesta şi ne vom uita cu atenție la ochii aşezaţi 
frontal şi la mâna ce apucă, condiţii pe care le considerăm 
obligatorii pentru a dăltui o toporişcă din piatră sau pentru 
a aprinde focul, deşi evoluţia le-a făcut să apară nu cu 
scopul acesta, ci pentru a putea sări dintr-o creangă în alta. 

Despre exaptări va veni vorba din nou, la modul foarte 
serios, pentru a explica apariția minţii simbolice şi a 
limbajului articulat, care, după părerea unor autori, nu au 
fost adaptări, ci exaptări: o însuşire dobândită, un cadou, 
dacă vreți, dar oricum, nu un caracter selectat. Fiţi atenți, 
aşadar, la cuvântul exaptaree. 


Pandantivul Domului din Veneţia 


Într-un celebru articol: din 1979, Stephen Jay Gould şi Richard 
Lewontin (genetician al populațiilor) au propus o metaforă nouă 
pentru a explica unele caracteristici ale organismelor (Figura 12). 
Voiau să contrazică ideea potrivit căreia toate trăsăturile 
fenotipurilor unui individ au fost selectate pentru a îndeplini funcția 
pe care o au acum. Este posibil ca unele structuri să-şi fi schimbat 
funcţia - lucru observat de altfel şi de Darwin -, dar este posibil şi 
ca unele structuri să fi apărut fără o funcție anume şi să primească 
una mai târziu. 

Cum se poate să apară de-a lungul evoluției o structură lipsită de 
utilitate? Analogia pe care o folosesc cei doi autori este cea a 


pandantivului, şi anume a acelui spaţiu triangular, concav, ce apare 
între arcurile care susțin o cupolă construită pe o bază pătrată. Nu 
are decât o funcţie structurală, de a ocupa spaţiul dintre arcuri, dar 
ca în cazul Bazilicii venețiene Sfântul Marcu, asemenea altor multe 
catedrale, poate fi decorat (sau nu) cu imagini religioase. Pe viitor, 
când păşiți într-o catedrală cu cupolă, priviți cu atenţie pandanitivul. 

Pe scurt, pandantivele ce apar în biologie ar reprezenta o categorie 
a exaptărilor, deoarece nu au fost create (prin evoluţie) pentru a 
îndeplini o funcție specifică, ci din motive structurale, la fel ca 
pandantivul din arhitectură. Aceste amănunte par minore, dar sunt 
importante pentru subiectul cărții de față, fiindcă vom vedea mai 
târziu că doi paleontologi deja menţionaţi, şi anume Niles Eldredge 
şi lan Tattersall, susțin că mintea noastră simbolică şi limbajul 
nostru sunt însuşiri neselecționate, care au apărut pur şi simplu ca 
urmare a unor schimbări şi cărora la început nu li s-a dat nicio 
întrebuințare. 

Toţi autorii citați, şi nu numai, atribuie nucleului dur al 
neodarwinismului (reprezentat mai ales de ultradarwinişti, ca 
George C. Williams şi Richard Dawkins) tendința de-a vedea în 
fiecare structură biologică un caz de adaptare. Problema care se 
ridică este că, în timp ce ideea neodarwinistă a evoluției poate fi 
rezumată în câteva cuvinte ca adaptare prin selecție naturală, 
structuralismul biologic cuprinde multe aspecte, unele dintre aflate 
la graniță cu creaţionismul, sau cel puţin asta semnalează 
neodarwiniştii. Sper să nu vi se pară o discuţie prea tehnică, fiindcă 
sunt lucruri de mare actualitate care se dezbat în cadrul biologiei 
evolutive. 


La finalul Eocenului, primele antropoide erau doar nişte 
mamifere arboricole care trăiau în jungla tropicală din 
Lumea Veche, cu mâini şi picioare pricepute să apuce şi cu 
degete dotate cu unghii drepte în loc de gheare, duceau o 
viață diurnă, iar simțul văzului şi al auzului erau mai 
dezvoltate decât cel olfactiv. Jerison, paleoneurolog, ne 
spune că şi în acest caz, encefalizarea s-a produs după 
modificările evolutive ale oaselor şi dinţilor, deci nu a fost 
motorul procesului, ci un sprijin ulterior care a îmbunătățit 
adaptarea la noile nişe ecologice ce începeau să fie 
colonizate de antropoide în pădurile diurne. Primele 


antropoide nu erau mai encefalizate decât lemurii şi lorişii 
actuali, ceea ce înseamnă că rămân la un nivel de bază al 
encefalizării primatelor. Nu aveau nevoie să investească şi 
mai multe resurse metabolice (banii corpului) într-un organ 
atât de costisitor de produs şi atât de avid de glucoză cum e 
creierul. 

În aceste circumstanţe, un antropoid din Eocen nu pare 
cine ştie ce grozăvie, dar oare ar fi putut o specie terestră cu 
copite sau gheare, o specie pentru care lumea este un 
labirint de urme olfactive sau o specie care are un câmp 
vizual tridimensional redus la a deveni o civilizație 
tehnologică? 


aid dei dl bebe 
BIOLOGIEI: 


Figura 12. Pandantivul biologiei 


Pandantivul este un element în formă de triunghi situat sub cupolă 
Prezența acestuia este inevitabilă din motive pur structurale, căci arhitectul 
îşi propune să construiască cupola, nu pandantivul. Așadar, dacă tot 
există, pandantivul poate (sau nu) să fie decorat cu imagini care fac parte 
din simbolistica edificiului (de dă i o biserică). Stephen Jay Gould şi 

Richard Lewontin au propus exempi 
împotriva a ceea ce ei numeau „programul adaptărilor”, ideea că orice 

structură biologică, doar pentru că există, trebuie să fie selectată în tim 
pentru funcţia pe care o îndeplineşte. lan Tattersall a spus că mintea 


jul, nu a fost selectată pentru a 


simbolică a oamenilor, inclusiv limbajul 
îndeplini vreo funcţie, ci doar ca un subprodus sau efect colateral al 


evoluției şi nu și-a făcut treaba decât « câteva mii de ani după ce au apărut 

Nu vom putea şti niciodată, cert este că aceste ființe 
(toate celelalte animale) nu au făcut-o, în timp ce noi, 
antropoidele, da. 

Antropoidele au reuşit cumva să ajungă până în America 
de Sud, care era pe atunci o insulă imensă. Au trebuit să 
traverseze oceanul, mai mult ca sigur (poate pe o plută 
formată din copaci robuşti ce fuseseră târâți de apele 
râurilor până la ocean şi cu câteva maimuțe cocoțate 
deasupra). Nu exista pe atunci nicio legătură terestră care 
să lege Africa, cu toate că oceanul Atlantic nu era atât de lat 
ca acum, dar se tot mărea (şi continuă să o facă). Mai târziu 
mă voi întoarce la maimuțele americane, fiindcă sunt 
importante pentru textul de față, aşa că vă rog să nu le dați 
uitării. 

Antropoidele din Lumea Nouă se numesc platirinieni (sau 
moime, cum le spun în America), iar cele din Lumea Veche, 
catarinieni. Platirinienii au cunoscut radiația adaptivă în 
America de Sud, unde nu existau primate, în timp ce 
catarinienii au radiat în Lumea Veche, înlocuind strămoşii 
lorişilor şi tarsierilor, de aceea sunt azi mult mai slab 
reprezentați. Clasificarea catarinienilor cunoaşte două grupe 
mari sau superfamilii: a) maimuţele (cercopitecoidele); şi b) 
simienii împreună cu oamenii (hominoide). 

Maimuţele din Lumea Veche au coadă (cu excepţia unei 
specii de macaci), iar hominoidele nu au, nu avem. În 
rândul cercopitecoidelor se numără macacii, babuinii, 
mandrilele, geladele şi cercopitecii, pe de-o parte, şi langurii 
şi coloboşii, pe de alta. Acestea din urmă au dezvoltat un 
aparat digestiv specializat ca să digere frunze, ceea ce le-a 
adus un mare triumf evolutiv. 

Hominoidele sunt o clasă formată din simienii mari şi 
mici, împreună cu oamenii. Se numesc simieni mici gibonii, 
iar simieni mari, urangutanii, gorilele şi cimpanzeii. 


Simienii mari însă nu formează o clasă naturală, ci una 
artificială, fiindcă, din punct de vedere evolutiv, oamenii 
sunt mai aproape de cimpanzei decât sunt aceştia de gorile 
(Figura 11). lar gorilele sunt mai strâns înrudite cu noi şi cu 
cimpanzeii, decât cu urangutanii. Simienii mari nu 
reprezintă o cladă, ci un grad, de aceea l-am semnalat cu 
caractere cursive, cu toate că este o denumire comună (dar 
în cartea de față, voi folosi cursivele numai din motive de 
coerență). Ar putea fi o cladă dacă i-ar include şi pe oameni, 
dacă termenul de simian mare ni s-ar putea aplica şi nouă. 

Pe scurt, nu ne tragem din simienii mari, ci toți împreună 
(oamenii, cimpanzeii, gorilele şi urangutanii) formăm o clasă 
naturală, care în termeni moderni se numeşte clasa 
hominizilor (familia Hominidae)». 


Având în vedere triumful speciei noastre, am putea să ne 
gândim că hominoidele au radiat şi au înlocuit progresiv 
maimuţele, deoarece suntem primatele superioare din clasa 
primatelor superioare [tradițional vorbind). Aşa s-a întâmplat 
oare? Este istoria hominoidelor una de succes şi previzibilă 
de la bun început? 

În mod curios, istoria hominoidelor se aseamănă în bună 
măsură cu cea a sinapsidelor (clada mamiferelor şi a 
strămoşilor acestora): triumf, nenorocire şi, la final, victorie. 
Să ne amintim că, mai întâi, reptilele cu velă dorsală, şi 
apoi, reptilele mamiferoide păreau să le dea un avantaj 
vechilor noştri strămoşi în faţa dinozaurilor şi a celorlalți 
sauri. Dar după aceea lucrurile s-au schimbat şi numai 
extincția (accidentală!) a dinozaurilor le-a oferit în cele din 
urmă întâietate mamiferelor. (Dacă s-ar fi produs oricum 
mai devreme sau mai târziu, asta nu o vom şti niciodată.) 

La sfârşitul Oligocenului sau la începutul Miocenului 
(următoarele două epoci), acum aproximativ douăzeci şi trei 


de milioane de ani, se produce în Africa separarea dintre 
maimuțele Lumii Vechi şi hominoide. 

Nu le-a mers rău deloc hominoidelor în Miocen şi s-au 
diversificat mult, trăind în pădurile umede (pădurile umede 
pe parcursul întregului an), pădurile de laur (cu arbori cu 
frunze perene de tipul dafinului) şi pădurile temperate din 
Europa, Africa şi Asia. Erau primatele predominante, iar 
Pământul, „planeta maimutelor”. Mai apoi clima s-a 
schimbat, după cum ştim, iar pădurile tropicale şi 
subtropicale nu au făcut decât să se retragă. (Pare imposibil 
să ne imaginăm în țări din prezent ca Spania, Ungaria, 
Italia, Grecia sau Turcia, păduri în care trăiau hominoizi ca 
în Miocen; dar dacă vreţi să vedeți cum era o pădure de 
lauri, puteţi călători până în Tenerife sau La Gomera, unde 
încă se mai păstrează tipul acesta de păduri, deşi, înainte de 
sosirea oamenilor, nu au existat niciodată primate în 
insulele Canare.) Rezultatul este că actuala diversitate a 
hominoidelor este foarte scăzută, în special în cazul marilor 
simieni. Dimpotrivă, numărul foarte mare de specii se 
înregistrează în grupa catarnienilor, cei cu coadă - sau 
cercopitecoizii —, în ciuda schimbărilor climatice. Este dificil 
să aflăm de ce, dar le-a mers mai bine decât hominoidelor... 
dacă excludem pe Homo sapiens, evident. 

Simienii mari (cimpanzeii, gorilele, urangutanii) au 
encefalul mai dezvoltat decât maimuţele, dar asta nu 
înseamnă că le merge mai bine, fiindcă hominoidele au 
pierdut din diversitate față de cum erau acum, să zicem, 
zece milioane de ani. Encefalizarea, în sine, nu este aşadar 
nici mai bună, nici mai rea decât alte adaptări, ca de 
exemplu, stomacul modificat al coloboțţilor şi langurilor 
pentru consumul de frunze. Amândurora le merge foarte 
bine în ceea ce priveşte succesul evolutiv, care se măsoară 
(cum altfel?) în funcție de numărul de specii şi de distribuția 
geografică. Dacă, să zicem, coloboşii ar reflecta şi s-ar 


întreba de ce noi, oamenii, nu am evoluat, de ce nu am 
explorat capacitatea de a mânca frunze, pe cât sunt de 
abundente, modificând aparatul digestiv în locul creierului! 


De ce nu au evoluat cimpanzeii şi gorilele la fel de mult ca 
noi, oamenii? 

Aceasta este o întrebare obişnuită, fiindcă mulţi cred că 
evoluția înseamnă să te faci om, nu să te faci gorilă. 
Genomurile cimpanzeului, ale gorilei şi ale oamenilor, 
membrii  cladei africane a hominoidelor, sunt foarte 
asemănătoare, aşadar ultimul strămoş comun nu poate să fi 
trăit cu foarte mult timp în urmă. A trăit în Africa, acum 
zece milioane de ani sau chiar mai puţin, aflat încă în 
Miocen, în secolul de aur al hominoidelor. Linia gorilelor s-a 
desprins mai întâi, apoi aproape imediat (acum în jur de 
şapte milioane de ani, după calculele genetice) s-au separat 
cimpanzeii de oameni. În urmă cu aproximativ două 
milioane de ani (bazându-ne din nou pe ceasul molecular) 
cimpanzeii s-au despărțit în două specii separate de râul 
Congo: cimpanzeii comuni şi bonobo. 

Ultimul strămoş comun al gorilelor, cimpanzeilor şi 
oamenilor nu semăna cu niciunul dintre aceştia, şi răspund 
astfel la întrebarea (atât de frecventă) de ce nu au evoluat 
cimpanzeii şi gorilele, dar am făcut-o noi. Cimpanzeii şi 
gorilele nu sunt (deloc!) fosile vii, un concept care, împreună 
cu gradul structural, ne împiedică să vedem evoluţia cu 
claritate. De aceea insist atât în privința lor — le-am criticat 
repetat - în carte. Tot toxic este şi conceptul de preadaptare 
şi este înțeles în mod greşit. În realitate, cele trei sunt strâns 
legate. În povestirile finaliste apar gradele evolutive (care nu 
sunt treptele scării progresului), preadaptările (care 
pregătesc organismele pentru destinul ce le aşteaptă), iar 
fosilele vii explică de ce există atâta diversitate biologică: 
unele specii nu au urmat drumul perfecțiunii şi au rămas 


neschimbate, congelate, sau mai rău, au degenerat. Cu 
aceste trei ingrediente se construieşte o poveste cu final 
fericit: apariţia şi triumful nostru. 

Începând cu ultimul strămoş comun ne-am schimbat 
(evoluat) mult pe cele trei linii. Cimpanzeii sunt foarte diferiți 
de gorile ca mărime, relația cu mediul şi comportament 
social. Se aseamănă, fireşte, pentru că părul ce le acoperă 
trupul este negru, iar mersul pe jos îl realizează sprijinindu- 
se pe tălpile de la picioare şi pe spatele falangelor 
intermediare de la toate degetele mâinii, mai puţin degetul 
mare; nu se sprijină pe pumni, aşa cum se crede în mod 
greşit». 

Cimpanzeii însă sunt mai frugivori (mâncători de fructe) 
decât folivori (mâncători de muguri), invers față de gorile 
(care petrec mult timp pe sol); sexele se deosebesc mai puțin 
prin mărime şi alcătuiesc societăți cu masculi şi femele, în 
timp ce gorilele trăiesc în grupuri în care este un singur 
mascul reproducător şi multe femele sau puțini masculi 
dacă numărul femelelor este foarte mare. 

În privința noastră, a oamenilor, nu avem prea mult păr 
pe corp, pielea este întunecată la culoare (spre deosebire de 
pielea cimpanzeilor, care este deschisă, depigmentată), nu 
trăim în copaci, ci pe sol, mersul este biped, iar creierul 
nostru este mare în relație cu dimensiunea corpului. Trăim, 
în general, în grupuri formate din mai multe familii. Este un 
model social cu două niveluri (grupul şi familia), care nu se 
mai întâlneşte la nicio altă specie de hominoide vii. Gorilele 
trăiesc în familii, iar cimpanzeii în grupuri. Gibonii sunt 
monogami, dar nu formează grupuri, numai perechi, 
împreună cu puiul. 

O întrebare importantă este cum se deplasa oare pe sol 
strămoşul comun al cimpanzeilor şi al oamenilor. Poate la 
fel ca cimpanzeii şi gorilele: sprijinindu-se de partea dorsală 
a falangelor intermediare de la degetul arătător şi mic. 


Astfel, modul de locomoţie patrupedă a evoluat, probabil, o 
singură dată. Ipoteza alternativă este că a făcut-o de două 
ori: mai întâi ramura gorilelor, iar apoi, cea a cimpanzeilor. 

Când au apărut primii strămoşi direcți ai speciei noastre? 
Cum erau? 

Primele fosile atribuite, în mod destul de controversat, 
descendenței noastre au între cel mult şapte milioane de ani 
şi aproape patru milioane de ani şi jumătate. Au trăit în 
Etiopia, Kenya şi Ciad, în locuri cu păduri umede, care în 
prezent sunt zone foarte uscate. Până acum au fost descrise 
patru specii, pe care le putem numi în ansamblu ardipiteci, 
fiindcă cel mai complet schelet, poreclit Ardi, este al unei 
femei din specia Ardipithecus ramidus. După scheletul 
acesta se observă că ardipitecii duceau o viață arboricolă, 
având braţe foarte lungi (mai lungi decât picioarele) şi foarte 
puternice. Măselele, comparabile ca mărime şi grosime a 
smalțului (în ambele cazuri mici) cu cele ale cimpanzeilor, 
indicau o nişă ecologică nu foarte diferită. Caninii lui Ardi şi 
ai celor de acelaşi neam, în schimb, sunt mici în comparație 
cu cei ai simienilor mari în viață, iar forma şi funcţia sunt 
foarte asemănătoare cu ale noastre. Dar ardipitecii anteriori 
lui Ardi au caninii mai mari, cu o morfologie similară 
cimpanzeilor. 

Părerea mea este că ardipitecii probabil că nici nu 
coborau pe sol, mult mai puțin decât gorilele, ba chiar şi 
mai puțin decât cimpanzeii. Erau, în special, locuitori ai 
ramurilor copacilor. Ce sistem de locomoţie foloseau pe sol? 
Descoperitorii lui Ardi susțin că se deplasau pe picioare, dar 
într-un mod mai puţin grațios. Deosebirea între mersul 
omului şi cel al oricărui animal care ar vrea să meargă pe 
picioare (cimpanzeii şi gorilele o fac uneori) este stabilitatea, 
amplitudinea şi siguranța pasului, care le lipseau 
ardipitecilor. Nu mă surprinde însă că au adoptat, ca soluție 
la problema coborârii pe sol, o formă neîndemânatică de 


deplasare, care nu li se ivea prea des, motiv pentru care nu 
au suferit prea multă presiune selectivă». 

În schimb, cimpanzeii şi gorilele petrec mult timp pe sol, 
de unde rezultă o mai mare presiune selectivă, şi de aceea 
locomoţia cvadrupedă (atât de specială) este foarte bine 
realizată şi presupune modificarea extremității anterioare, 
nu numai a degetelor, pentru a le da stabilitate şi rigiditate 
atunci când greutatea corpului cade pe ea, fiind un adevărat 
stâlp de susținere. 


Când au apărut primele ființe bipede cu adevărat? În ce 
moment a devenit obligatoriu să meargă pe picioare, să facă 
paşi? 

Primii semeni de-ai noştri, despre a căror filiație nu avem 
îndoieli, sunt australopitecii, care au trăit începând cu patru 
milioane de ani în urmă până acum două milioane de ani 
într-o zonă întinsă a Africii: în partea centrală, orientală şi 
meridională. Cea mai cunoscută fosilă de australopiteci este 
scheletul denumit! Lucy al unei femele de Australopithecus 
afarensis, care a trăit pe teritoriul actual al Etiopiei, în urmă 
cu trei milioane două sute de ani. Dispunem acum însă de 
un alt schelet, tot al unei femele, aproape complet (în 
proporție mai mare de 90%), care a fost descoperit în Africa 
de Sud şi este denumit Little Foot (Picior Mic). Vechimea lui 
o depăşeşte pe cea a lui Lucy, după cum se spune, şi 
datorită lui vom putea înțelege şi mai bine cum se deplasau 
australopitecii!?. 

Nu încape nicio îndoială că australopitecii făceau parte 
din neamul nostru, deoarece aveau o poziție complet bipedă 
şi, în esenţă, la fel ca aceea a oamenilor de acum, cu toate 
adaptările care fac posibil felul acesta unic de deplasare (o 
muncă minunată de bricolaj evolutiv). Modificările acestea 
pornesc de la baza craniului (orientată în jos) până la 
picioare (cu podul tălpii şi degetul mare aliniat cu restul 


degetelor), cuprinzând coloana vertebrală (cu trei curburi şi 
osul sacru, care este a patra), pelvisul (transformat complet) 
şi picioarele (cu femururile care converg pe diagonală, de la 
şold până la genunchi). 

Extremităţile inferioare erau scurte, cu o lungime similară 
cu a brațelor, ceea ce sugerează că australopitecii încă erau 
buni cățărători şi petreceau destul timp prin copaci, unde 
consumau fructe coapte şi se adăposteau de pericole. De 
asemenea, falangele de la mâini şi picioare încă erau 
curbate, ceea ce e o trăsătură ancestrală având de-a face cu 
abilitatea de a te agăța de crengi. 

Măselele lor însă erau mari cu smalţ gros, ceea ce arată 
că îşi obțineau o parte a hranei nu numai din întinderile 
silvestre, ci şi din zonele neîmpădurite. Asta ne face să 
credem că habitatul australopitecilor era în pădurile 
întrerupte, adică într-un mozaic ecologic. Strămoşii gorilelor 
şi cimpanzeilor, în schimb, au rămas în junglele umede şi 
neîntrerupte, fără luminişuri mari, în centura tropicală 
africană, acolo unde trăiesc acum descendenții lor. 


Bricolajul evolutiv este una, iar schimbarea radicală e cu 
totul altceva. Cum era posibil să apară deplasarea bipedă cu 
numeroasele sale adaptări, care modifică tot scheletul 
aproape? Ne aflăm oare în fața altui ceas din seria lui Paley 
din Teologia naturală, asemenea ochiului? Sau, ca să nu-i 
mai menționăm o clipă pe oameni, cum au putut să apară 
cetaceele (delfinii şi balenele) din mamiferele care nu înotau, 
sau chiropterele (liliecii) din mamiferele care nu zburau? 
Originea noilor modele biologice ridică mereu o problemă, 
fiindcă, atunci când derulăm filmul istoriei vieţii, ele par să 
apară pe neaşteptate. Dintr-odată se iveşte un liliac sau un 
delfin dintr-un mamifer cvadriped:. 

Pe vremea copilăriei şi a tinereţii mele, în Spania filmele 
erau cenzurate şi se scoteau scenele indecente. Din acest 


motiv existau un fel de salturi când se proiecta filmul, prin 
urmare era greu să înţelegi acţiunea. În evoluţia umană, pe 
măsură ce s-au găsit fosile intermediare, verigile lipsă 
reprezintă mai puţine salturi, dar încă vorbim de un salt 
important la originea poziției bipede. Şi nu este unul mic, 
fiindcă presupune redesenarea completă a scheletului, de la 
cap până la degetul mare de la picior. Nu este o chestiune 
numai de a te ține pe picioare, după cum se spune». Trebuie 
să păşeşti, să ridici un picior şi să-l ţii ridicat până îl aşezi 
jos, fără să-ţi pierzi echilibrul. 

Va trebui să zăbovim o clipă ca să analizăm de ce există 
aceste lacune în catalogul fosilelor. Lipsesc fosile 
intermediare deoarece catalogul este sărac? Filmul vieții a 
fost trunchiat sau, de fapt, au avut loc schimbări bruşte, 
salturi? Cum anume s-a întâmplat? 

Marele paleontolog american George Gaylord Simpson, în 
cartea sa Tempo and Mode in Evolution (1944), a adăugat la 
cele două moduri evolutive cunoscute unul nou: speciația 
(ramificaţia) şi evoluţia lineară (Figura 10). 

Speciaţia, să ne reamintim, reprezintă diviziunea unei 
specii în două sau mai multe specii, nu foarte diferite între 
ele, care, din punct de vedere ecologic, ocupă subzone 
adaptive apropiate, nişe foarte asemănătoare, vârfuri 
gemene în peisajul adaptiv. Am văzut deja că unii autori 
susțin că acest lucru nu s-a petrecut niciodată sau foarte 
puțin de-a lungul evoluției umane. 

Evoluţia lineară, ne reamintim în continuare, reprezintă 
transformarea treptată şi continuă în timp, într-un mod 
imperceptibil, a unor specii în altele, rămânând aproape 
permanent în aceeaşi zonă adaptivă (sau zonă ecologică). 
Pentru Simpson, modul acesta evolutiv este, de departe, cel 
mai des întâlnit şi cel mai important, influențând cel mai 
mult evoluția, în generala. 


Genealogiile speciilor  (filogeniile, în limbajul de 
specialitate), pe care le desenează cei care cred că evoluția 
lineară predomină în evoluția umană, au puţine ramuri sau 
nu au deloc, în timp ce adepţii speciaţiei în evoluția umană 
reprezintă genealogia noastră ca pe un arbore ramificat. 
Istoria pe care o susțin cei dintâi este lineară, simplă, 
fiindcă există o singură specie în toată lumea, în fiecare 
clipă a evoluției noastre, în timp ce argumentul celorlalți 
este mai complex, cu multe evenimente care se petrec în 
locuri diferite, în acelaşi timp. 

Dar cum se poate produce o schimbare de zonă adaptivă? 
Cum s-ar putea schimba radical modul de viață, ca în loc de 
simian să fii altceva? Cum să te schimbi din ardipitec în 
australopitec? Şi din australopiteci în oameni? În general 
vorbind, oare cum apar marile modele biologice, marile 
inovații ale evoluției? Cum inventează la scară mare 
evoluția? 

Ca să răspundem la aceste întrebări, Simpson propune 
un nou model evolutiv, care ne foloseşte să explicăm marile 
revoluții biologice. Să ne reamintim că Robert Broom vedea 
necesară intervenţia unui agent spiritual care să ghideze 
procesul până la sfârşit, la al său telos, tocmai în aceste 
„tranziţii evolutive principale”. Simpson numeşte această a 
treia modalitate, cea mai radicală, evoluție cuantică, 
înțelegând prin ea trecerea de la o zonă adaptivă la alta într- 
un mod foarte rapid (în timp geologic, fireşte, care este un 
timp foarte lent în comparație cu cel al generaţiilor umane) 
(Figura 13). 

Aşadar, Simpson credea în 1944 că, în mod excepţional, 
era posibil să apară importante noutăți evolutive în această 
manieră, nu cea mai obişnuită, dar cea mai creativă, şi în 
urma căreia abia dacă a rămas vreo arhivă fosilă deoarece 
timpul de transformare a fost foarte scurt. 


Oare aşa s-a ajuns, ca, prin intermediul evoluției 
cuantice, să părăsim zona adaptivă a simienilor mari şi să 
intrăm în cea a hominizilor, a noastră, pe care nu o vom 
abandona niciodată? 

Problema evoluției cuantice este că, pentru a trece de la o 
culme adaptivă la alta, speciile trebuie să coboare în vale. 
Dacă părăsesc vârful, pierd adaptarea, iar acest lucru este 
împotriva logicii selecției naturale, care împinge întotdeauna 
în sus, favorizându-i pe cei mai adaptaţi (pe cei care sunt la 
nivelul cel mai înalt), în niciun caz pe cei mai puţin adaptați. 


EVOLUȚIA CUANTICĂ 

Figura 13. Evoluţia cuantică 


Pentru a explica felul in care s-ar putea produce marile schimbări de nişă 
ecologică într-un timp scurt, paleontologul George Gaylord Simpson a 
propus în 1944 o modalitate evolutivă pe care a denumit-o cuantică şi care 
s-ar adăuga speciaţiei şi evoluției filetice (vezi Figura 10). După Simpson, 
în mod normal, speciile se mişcă aflându-se pe vârfurile care se deplasează 
în peisajul adaptiv, de parcă ar face surf pe crestele valurilor. Uneori însă se 
poate cobori de pe un vårf adaptiv pentru a merge către altul care este liber, 
Pentru asta trebuie străbătută o vale, unde selecția naturală li se opune, de 
aceea trebuie să se grăbească. Exempie potrivite de evoluție cuantică ar 

fi, după părerea lui Simpson, liliecii şi balenele, care ar fi apărut rapid din 
patrupede terestre ce nici 1 nu zburau, nici nu înotau. Alţi autori au susținut 

Prin urmare, în evoluţia ochiului omenesc, ca să dau un 
exemplu clasic în confruntarea dintre creaționişti şi 
evoluționişti, toate etapele intermediare presupun un 
avantaj, de la ochiul cel mai simplu al platelminților (nişte 
viermi laţi acvatici), până la ochiul ca o cameră fotografică al 
vertebratelor şi al caracatiței. Biologia modernă este în stare 
să explice evoluţia ochiului printr-o serie de organe ale 
vederii care reprezintă, pur şi simplu, o perfecționare față de 
modelul precedent. Fireşte că aceasta trebuie pusă în 
legătură cu nişa ecologică: primatele antropoide, când au 
devenit diurne, au pierdut învelişul reflectorizant al retinei 
care foloseşte unei vederi mai bune în întuneric şi pe care 
strămoşii lor, cu obiceiuri nocturne, îl aveau; din acest 
punct de vedere, s-au înrăutățit, dar țesutul acela nu le mai 
era necesar, iar biologia este foarte zgârcită cu pisicile; nu 
iroseşte niciodată resursele. 

Selecţia naturală, aşadar, n-o poate lua niciodată la vale. 
Din motivul acesta, numai o mutație miraculoasă ar putea 
explica saltul de pe un vârf adaptiv pe altul fără a fi nevoie 
să traversezi valea. Simpson însă era selecționist, nu 
saltaționist», ca toți neodarwiniştii. 

Cum se poate explica atunci această modalitate de 
evoluție din punct de vedere ştiinţific? 

Ca să rezolve paradoxul, Simpson recurge la mecanismul 
pe care l-a propus Sewall Wright în acelaşi articol din 1932 
în care prezentase metafora peisajelor adaptive. Se numeşte 
derivă genetică şi permite micilor populaţii să rătăcească la 
capătul selecției naturale, în jurul unui vârf adaptiv, până 
când întâlnesc, din întâmplare, altul. Este un concept ceva 
mai specializat, recunosc, dar foarte important în biologia 
evolutivă, de aceea voi vorbi în continuare despre el. 

Deriva genetică se produce deoarece în cazul unei 
populaţii mici poate fi majoritară, din pură întâmplare, o 
genă care este rară la o populaţie cu adevărat numeroasă a 


aceleiaşi specii, acolo unde nu poate avea succes pentru că 
nu aduce niciun câştig. lar această genă rară ar putea 
prescrie o preadaptare inutilă în propria zonă adaptivă 
(chiar dacă nu este dăunătoare), dar care este totuşi foarte 
utilă în altă zonă adaptivă (pe vârful adaptiv de vizavi). 

Însuşi Sewall Wright însă, într-o recenzie pe care a scris-o 
în 1945 despre cartea lui Simpson, i-a interzis să folosească 
deriva genetică drept explicaţie pentru evoluţia cuantică. În 
1949, Simpson» încă mai susținea evoluţia cuantică, deşi 
recunoştea că nu era cel mai fericit termen şi că fusese 
îndelung criticat. 

În congresul mai sus citat din Cold Spring Harbor, din 
1950, despre evoluția umană, doi autori importanți 
(Sherwood L. Washburn» şi W.W. Howells», care prezida 
sesiunea) au menționat evoluția cuantică pentru a explica 
apariția mersului în două picioare la strămoşii noştri, ceea 
ce ar fi un bun exemplu al acestei modalități evolutive. Cei 
doi antropologi îl numeau pe Simpson autor al acelei idei. 

Simpson participa de asemenea la întâlnire», dar, în mod 
surprinzător, nu a susținut evoluția cuantică în termenii în 
care o făcuse înainte: ca o trecere de pe un vârf adaptiv pe 
altul după ce a străbătut o vale neadaptivă. Nici nu a folosit, 
de fapt, expresia evoluţie cuantică, în lucrarea sa. A 
explicat, în schimb, că uneori se produc extinderi de tip 
adaptiv, şi asta se întâmplase şi cu poziția verticală. 

Exemplul pe care îl folosise Simpson în 1944 ca să 
ilustreze evoluţia cuantică a fost acela al trecerii de la 
cabaline (caii şi restul) care se hrăneau cu frunze fragede şi 
aveau măsele mici, cu coroanele joase, la cabaline care 
păşteau iarbă, ale căror măsele erau mai mari, cu coroane 
înalte şi cu ciment incorporat ca să sporească rezistența 
dinților la uzura produsă de tulpinile gramineelor, care 
conțin cristale minerale. 


Şase ani mai târziu, la congresul din 1950, a considerat 
că o coroană rezistentă era bună şi pentru consumul de 
frunze fragede, prin urmare adaptarea nu se pierduse nicio 
clipă: „Noul caracter, în cazul căruia specializarea a fost 
adaptivă, a fost capacitatea de a paşte, de a consuma un 
aliment puternic abraziv. Totuşi, capacitatea de a rumega 
nu s-a pierdut din pricina aceasta”. 

În cazul oamenilor, Simpson afirma că nu se pierduse 
adaptarea nici în urma tranziției de la cvadrupezi la bipezi, 
deci nu fusese traversată nicio vale adaptivă între cele două 
vârfuri: „Dezvoltarea poziției verticale la om şi folosirea 
mâinilor doar pentru a mânui, nu şi pentru a se deplasa 
oferă, probabil, cel mai bun exemplu (mai bun decât cel al 
cailor) al unei specializări care, mai mult decât să reducă, a 
crescut adaptarea generală a individului” (cursivele din 
ambele paragrafe ale lui Simpson îmi aparțin). 

Soluţia la care a ajuns Simpson ca să înlocuiască evoluția 
cuantică cu altceva mai rezonabil pentru paradigma 
neodarwinistă (bazat numai pe puterea selecției naturale) 
pare un joc de cuvinte ca să iasă din încurcătură, deoarece, 
în biologie, s-a considerat mereu că o specializare reduce 
nişa ecologică. Nespecializarea (versatilitatea) o măreşte, în 
schimb. Doar ca să nu se refere la evoluția cuantică pe care 
o propusese în 1944, Simpson se trădează pe sine însuşi în 
1950, „furându-şi singur căciula”, cum se spune. 

După toate cele spuse, ne putem oare imagina că în 
interiorul teoriei moderne a evoluției o schimbare de poziție 
atât de drastică precum a noastră e posibil să se producă 
într-un timp relativ scurt şi să nu necesite o perioadă 
prelungită de transformare lentă? Cum ar putea fi adaptive 
aceste etape intermediare între mersul cvadruped şi cel 
biped? Nu traversăm oare o vale neadaptivă? 

De fapt, nu avem ştiinţă (ce expresie extraordinară!) 
despre cum a apărut poziția bipedă, cum de o găsim la 


australopiteci perfect pusă la punct, exact aşa cum prezice 
evoluția cuantică a lui Simpson. 

O posibilă explicație a apariției bruşte a mersului biped 
este că ar fi apărut mai întâi un caracter care a presupus o 
mică schimbare genetică (puţine mutații), dar cu efecte 
adaptive importante. În jurul acestei inovații-cheie au apărut 
într-un timp scurt şi în cascadă toate celelalte adaptări ale 
poziției omului, favorizate de acțiunea energică a selecției 
naturale. Ideea aceasta de inovaţie-cheie, de care Simpson a 
ținut seama, mi se pare demnă de a fi discutată în exemplul 
acesta şi în altele în care catalogul fosilelor pare să indice o 
evoluție rapidă. 

În cazul poziţiei bipede, inovaţia-cheie ar putea fi o 
schimbare în orientarea aripii iliace (de la şold), care, atunci 
când se adoptă poziția verticală, nu mai priveşte către 
înapoi, ci în lateral. În felul acesta, o parte dintre fibrele 
muşchilor gluteali, cele anterioare, ar trage către spate şi ar 
extinde articulaţia şoldului (ca la cimpanzei) în lateral, lucru 
necesar pentru a echilibra trunchiul atunci când se păşeşte, 
astfel corpul nu se înclină în partea rămasă în aer, ceea ce l- 
ar face să cadă într-o parte. Mecanismul care opreşte corpul 
să cadă se numeşte abducția şoldului, fără de care poziția 
bipedă a omului ar fi absolut imposibilă». 

Din păcate, pelvisul lui Ardi nu este într-o stare de 
conservare prea bună, însă e posibil să se fi întâmplat 
întocmai cum pare că arată (sau cel puţin, aşa consideră 
descoperitorii ei). Deocamdată cam asta ar fi de spus despre 
originea poziției verticale. 

Într-adevăr, poziția aceasta a făcut ca braţele să nu mai 
fie folosite ca sprijin solid pentru deplasarea patrupedă. Au 
fost eliberate, ca să zicem aşa. Mâinile australopitecilor s-au 
eliberat de încă o funcție: aceea de a se agăța cu ele 
asemenea unor cârlige. Asta face ca brațele cimpanzeilor să 
fie atât de lungi, iar degetul mare să fie atât de scurt şi 


îndepărtat de buricele celorlalte degete. Cimpanzeii şi restul 
hominoidelor se leagănă agățați de crengile copacilor, rotind 
încheietura, cotul şi umărul, şi trecând de pe-o mână pe 
alta pentru a se deplasa. Şi oamenii o pot face, dar mult mai 
stângaci (deşi copiii se descurcă destul de bine la locurile de 
joacă). Mâna australopitecilor, în schimb, era ca a noastră 
în esență, cu o mare abilitate de a manipula cu precizie 
obiectele mici. Este vorba de o îndemânare recuperată, 
fiindcă o au majoritatea maimuţelor, dar s-a pierdut în mare 
parte capacitatea mâinii-cârlig a hominoidelor. 

Este important să adăugăm la cele spuse mai sus că, de-a 
lungul evoluției umane, caracterele variate pe care le 
reuneşte specia actuală nu au apărut toate odată, ceea ce 
înseamnă că adaptările nu sunt legate între ele, nu fac parte 
din acelaşi complex anatomico-funcțional. Cu alte cuvinte, 
poziția bipedă şi abilitățile manuale nu au legătură cu 
expansiunea creierului, ci au precedat-o. Este ceea ce se 
numeşte evoluție în mozaic, foarte des întâlnită, de obicei, în 
evoluție, după cum a demonstrat paleontologia, căci numai 
ea o putea face. Nicio altă specialitate ştiinţifică nu poate 
vedea evoluţia ca într-un time lapse. Şi, de fapt, înainte de 
apariția fosilelor australopitecilor, se credea că postura 
bipedă fusese precedată de creier, fiindcă inteligența fusese, 
de la bun început, motorul evoluției umane (toţi finaliştii 
pariază pe următorul model: mai întâi, dezvoltarea 
creierului, apoi, locomoţia. Cu toate acestea, şi opusul este 
adevărat, reprezentând o surpriză teribilă atunci când a fost 
descoperit. Nu este prima dată când vedem că schimbările 
ecologice şi adaptările dentare şi cele ale aparatului 
locomotor preced dezvoltarea creierului». 

O mână îndemânatică este o cerință a tehnologiei, de 
aceea ne putem întreba dacă poziţia bipedă nu a fost 
selectată pentru a elibera mâinile de deplasare şi a le folosi 
pentru fabricarea uneltelor. Sau poate că nu are nicio 


legătură cu mersul vertical şi cu cioplitul pietrelor, iar 
atunci poziția în picioare ar fi o preadaptare în sensul 
tradițional al termenului, adică ceva care s-a dovedit 
folositor la un moment ulterior. Pe de altă parte, cultura a 
fost menţionată ca o explicaţie pentru ceea ce putem numi 
modelul unei singure specii mereu, de aceea trebuie să facem 
mai multe progrese în arhiva fosilă a evoluției umane ca să 
înțelegem ce s-a întâmplat. 


Învârtitul în jurul cozii 

Numai celor pasionaţi de teoria evoluționistă şi de lucrurile 
complicate, le propun acum un nou model evolutiv, care se adaugă 
celor trei ale lui Simpson (linear, ramificat şi cuantic). Se numeşte 
echilibrul punctuat» (ceea ce, în traducere liberă, înseamnă 
stabilitate întreruptă) şi a fost propus de paleontologii americani 
Niles Eldredge şi Stephen Jay Gould în 1972. Aflându-se în 
dezacord total cu G.G. Simpson şi cu restul neodarwiniştilor, 
Eldredge şi Gould nu considerau că evoluţia lineară ar fi cel mai 
important mod în care acționează evoluţia, ci, dimpotrivă, credeau 
că evoluţia ramificată a fost modelul dominant. 

În modelul evolutiv al lui Eldredge şi Gould însă mai există ceva 
pe lângă ramificația abundentă. Lipsa atât de mult resimțită a 
formelor intermediare din catalogul fosilelor s-ar datora, după 
părerea acestor paleontologi, faptului că speciaţia este de obicei un 
fenomen local din punct de vedere geografic şi relativ rapid, având 
în vedere timpul geologic, ceea ce face atestarea dificilă. Împotriva a 
ceea ce afirmă neodarwinismul, în cea mai mare parte a timpului nu 
se întâmplă nimic relevant în sânul speciilor. Ideea că evoluția este 
rezultatul pe termen lung al acumulării lente, generație după 
generație, de mici schimbări, ar fi un mit specific Angliei victoriene, 
în care progresul societății era constant. În mod normal, explică 
Eldredge şi Gould, nu există evoluție a speciilor, există, în schimb, 
stabilitate, echilibru. 

În ultima sa carte, Fossils and the History of Life (Fosile şi istoria 
vieții), din 1983, G.G. Simpson afirma că şi el se gândise la teoria 
echilibrului punctuat atunci când propusese modelul evoluției 
cuantice. După atâția ani de uitare voluntară, Simpson îşi amintea 
de evoluţia cuantică. Însă dreptatea nu era de partea lui, fiindcă 
pentru Simpson evoluția cuantică era excepțională şi creatoare de 


mari inovaţii evolutive, numai cuvinte mărețe, în schimb pentru 
Eldredge şi Gould, echilibrul punctuat reprezenta forma firească 
prin care se produce evoluția. 

Eldredge şi Gould îşi bazau teoria pe modelul lui Mayr, al 
speciaţiei geografice, care susținea că apariția unei specii noi se 
produce în general pornind de la o mică populaţie izolată. Este 
previzibil să se întâmple asta mai des în cazul speciilor cu o mare 
distribuţie geografică, deja foarte divizate (compartimentate) în 
populaţii separate de granițe fizice care îngreunează schimbul 
genetic între ele, în vreme ce fiecare dintre acestea se adaptează la 
condiţiile locale din teritoriul său. 

Asta ar fi cel mai des întâlnită situaţie în cazul evoluției umane 
(populaţii separate de geografie), de aceea ar trebui să urmeze 
modelul echilibrului punctuat, nu pe cel al evoluţiei lineare descris 
de Julian Huxley şi, paradoxal, şi de Ernst Mayr. 

Niles Eldredge şi paleoantropologul Ian Tattersall au scris în 1982 
o carte, The Myths of Human Evolution (Miturile evoluţiei umane), în 
care cercetau posibilitatea ca evoluția umană să fie de tip punctuat. 
Nu au ajuns la nicio concluzie categorică, deoarece catalogul 
fosilelor evoluţiei umane e încă foarte sărac. E mult mai bogat în 
ziua de azi, dar chestiunea geometriei evoluției umane (lineară sau 
ramificată, iar în al doilea caz, cu apariția lentă sau rapidă a 
speciilor) nu poate fi considerată rezolvată, după cum vom vedea. 
Chiar şi aşa, Tattersall a susținut în toate lucrările lui ulterioare o 
interpretare punctuaţionistă a arhivei fosile în cazul evoluției 
umane, cu unele rezerve totuşi. 

Eldredge şi Tattersall aplicau în 1982 perspectiva punctuaționistă 
Istoriei umane, văzând la originea marilor civilizaţii schimbări 
rapide urmate de perioade lungi de monotonie culturală şi 
tehnologică. Egiptenii din Antichitate ar fi un exemplu bun, cu mii 
de ani fără ca nimic transcendental să se întâmple, conform 
principiilor lor. Istoria omului, ca şi cea biologică, nu ar fi un proces 
linear care să însumeze micile schimbări de-a lungul timpului, ci ar 
avea mai ales un caracter episodic, cu momente scurte de schimbări 
frenetice (în puţine generaţii sau într-una singură), urmate de 
perioade de stabilitate care se prelungeau de-a lungul mai multor 
generaţii. În felul acesta, cu unele excepții, oamenii tuturor 
culturilor şi tuturor timpurilor au avut mereu impresia că lumea în 
care trăiesc este stabilă şi fixă. La fel şi speciile biologice. 

În orice caz, e bine întotdeauna să propui teorii noi, fiindcă 
datorită lor privim lucrurile cu alți ochi. În cazul echilibrului 


punctuat, putem vorbi de cea mai originală şi amuzantă propunere 
din paleontologie, după cea a lui G.G. Simpson. 


Ziua a noua 


În care se trece în revistă arhiva fosilă a evoluției genului 
Homo, de la primele fosile cunoscute până la specia umană 
de azi, ca să vedem care a fost modelul evolutiv. Tinem 
seama, de asemenea, de datele moderne ale geneticii, care ne 
vor permite să ştim dacă specia noastră este atât de 
schimbătoare pe cât s-a spus şi, prin urmare, dacă este o 
anomalie faptul că suntem în continuare o singură specie. La 
sfârşitul zilei este abordată tema selecţiei sexuale, pe care 
Darwin o utiliza ca să explice diferențele dintre rasele umane. 


Şi-a făcut apariţia cultura de îndată ce mâinile s-au 
eliberat de grija locomoţiei? Şi odată cu aceasta a apărut 
genul Homo, din care facem parte noi, oamenii de azi? 

Cultura, înțeleasă ca un transfer de obiceiuri sau de 
moduri de comportament între generații pe cale nu neapărat 
genetică, ci prin învăţare sau imitare, a fost atestată la mai 
multe specii de mamifere care au tradiții familiale, cum ar fi 
orcile. Cimpanzeii, pe de altă parte, folosesc unelte, iar 
utilizarea lor se transmite în interiorul unora dintre 
grupurile locale. Deducem, prin urmare, că şi australopitecii 
o făceau, cu siguranță. 

Un alt aspect este reprezentat de tehnologia litică, de 
producerea uneltelor din piatră într-o formă brută, lovind 
două pietre între ele, cioplindu-le. Primele industrii litice 
africane datează de acum două milioane cinci sute de ani, 
poate chiar de mai demult, iar primii australopiteci apar în 
arhiva fosilă de acum patru milioane două sute de mii de 
ani. 


Cimpanzeii folosesc pietre pe post de ciocan, ca să spargă 
nuci, dar nu le cioplesc. După părerea mea, nu ţine de o 
deficiență cognitivă, de lipsa de înțelegere. Le lipseşte pur şi 
simplu coordonarea brațelor şi mâinilor, sunt 
neîndemânatici, nu au dexteritate, la fel cum li se întâmplă 
când trebuie să arunce obiecte. Este mai ales o problemă de 
biomecanică şi control neuromotor, deoarece, în condiții de 
experiment s-a demonstrat că dacă li se dă o bucată de 
piatră deja confecţionată, sunt în stare să o folosească 
pentru a tăia o sfoară şi a obţine hrana, de exemplu. 

Australopitecii, care nu foloseau brațele să se deplaseze 
în patru labe, aveau destulă îndemânare. Mâinile lor erau 
aproape la fel ca ale noastre. Nu văd, aşadar, nicio greutate 
pentru ca unii australopiteci să poată ciopli cât de cât şi să 
transmită abilitatea respectivă sub formă de tradiție. Poate 
că tradiția aceasta a apărut la grupuri diferite şi în momente 
diferite, numai când era nevoie, în situaţii în care se 
dovedea utilă, fără prea multă continuitate în timp şi fără să 
fi lăsat vreo urmă arheologică. 

Este posibil ca primii care au cioplit unelte din piatră să fi 
fost australopitecii şi nu membrii unei specii din genul 
Homo, însă la genul acesta unealta devine un complement al 
corpului, aşadar anatomia, fiziologia şi etnologia strămoşilor 
noştri (cele trei părți care se cunosc drept fenotip) nu pot fi 
înțelese fără instrumentarul litic. Iar lucrul acesta nu se 
întâmplă până nu intră în scenă genul Homo. Din acea 
clipă, se poate vorbi despre o co-evoluție dintre biologie şi 
cultură, deoarece se creează un circuit de reacție (un 
feedback), o nouă roată a evoluției. 

Cea mai primitivă specie a genului Homo este Homo 
habilis, care se deosebeşte foarte puţin de un australopitec 
şi are tot o statură scundă, dar cu ceva mai mult creier şi, 
dimpotrivă, cu măsele şi față mai mici. Dacă am aplica 
acum principiul corelaţiei organice al francezului George 


Cuvier, tatăl paleontologiei, ar trebui să descriem specia 
Homo habilis prin caracterele sale fizice, aşa cum se 
întâmplă întotdeauna, şi să-i punem o unealtă în mână, 
fiindcă fără ustensilă (deşi nu este organică) nu se explică 
dinţii, faţa (suportul osos) şi, cu siguranță, nici creierul 
fosilei. Unealta, am putea spune, este corelată cu fenotipul. 
Pe australopitec, în schimb, îl înțelegem fără să-i punem 
nicio piatră cioplită în mână. 


Gene şi meme 


În cartea pe care Richard Dawkins o consideră cea mai bună 
lucrare a sa, savantul a creat conceptul de fenotip extins, ca să facă 
referire la acțiunea genelor la distanță, dincolo de limitele peretelui 
celular, dincolo chiar de limitele pielii. 

Acţiunea la distanță a genei cuprinde operele realizate de unele 
animale (artefactele lor), cum ar fi tuburile din lut pe care o specie 
de viespi le fac pentru larvele lor (tuburi în care aşază şi o pradă vie, 
dar paralizată de venin, ca hrană pentru larve), muşuroiul 
termitelor, cuibul păsării-croitor sau barajul castorului. Şi nu doar 
barajul, tot bazinul de apă diguită poate fi considerat parte a 
fenotipului extins al castorului. Ar fi, de fapt, cel mai mare fenotip 
din lume. În Țara de Foc, le-am văzut cât sunt de imense, fiind 
construite de castorii aduşi acolo din emisfera nordică pentru blană 
şi care au devenit o plagă în ziua de azi. 

Prin urmare, în cazul în care cuibul păsării-croitor face parte din 
fenotip, la fel ca mugşuroiul termitelor, de ce nu considerăm tot un 
exemplu de fenotip extins Sagrada Familia a lui Gaudi sau Palatul 
Regal din Madrid? 

Richard Dawkins avertizează» asupra termenului de „fenotip 
extins” şi a ideii că acesta nu poate include şi creațiile umane doar 
dacă, prin absurd, nişte arhitecţi ar fi programațţi genetic să 
proiecteze construcții în stil gotic, iar alți arhitecţi ar face numai 
case moderniste, dar fără să-şi propună acest lucru. Evident, însă, 
că nu există o genă a goticului sau alta a modernismului, nici 
arhitecții nu proiectează din instinct, ci în mod conştient. 

Dacă aplicăm conceptul acesta tehnologiei litice preistorice, am 
putea vorbi de o genă pentru complexul tehnologic olduvian (al lui 
Homo habilis), de o alta pentru cel acheuleean (care începe în Africa 
cu Homo erectus) şi de o alta pentru cel musterian (al oamenilor de 


Neanderthal)? Asta ar însemna că oamenii au cioplit unelte din 
instinct. Unii cercetători cred într-adevăr că singura specie rațională 
din istoria vieţii a fost specia noastră. În cazul acesta, trebuie să 
existe o genă (e un fel de a spune) pentru diferitele feluri de a ciopli. 
Dacă ar fi aşa, industria litică a speciilor diferite de cea actuală ar 
face parte din fenotipul extins şi ar reprezenta obiectul selecției 
naturale. 

Dimpotrivă, în cazul în care confecționarea uneltelor din piatră 
presupune o conştiinţă deplină, aceasta ar trebui dusă până la 
Homo habilis, cel puţin. Atunci artefactele nu ar mai face parte din 
fenotipul extins al strămoşilor noştri, la fel cum nu face parte din 
specia noastră nici stilul romanic sau renascentist. Nu genele ar fi 
responsabile de diversele stiluri, ci memele. Memele sunt o idee 
propusă tot de Dawkins, în Gena egoistă (1976), care a devenit 
virală (exact ca un mem). Mema este un cântec, o modă, un stil, o 
tehnologie, un mod de comportament, care se propagă, trecând de 
la un creier la altul. Conform definiției, complexele tehnologice 
cunoscute drept acheuleean, musterian sau solutreean ar fi meme. 
Cea mai importantă dintre toate, după cum vom vedea, ar putea fi 
considerat Neoliticul: economia producției bazată pe agricultură şi 
creşterea animalelor, care s-a răspândit rapid, infectând tot mai 
multe minți. 


Cele mai reprezentative şi complete fosile ale lui Homo 
habilis (incluzând exemplarul tip al speciei) au cel puţin 
două milioane de ani şi au fost găsite în Kenya şi în 
Tanzania. Dar există două fosile (un paladar şi jumătate de 
mandibulă), vechi de peste două milioane de ani, din 
Etiopia, care, deşi insuficiente, sugerează o origine foarte 
veche pentru această specie. După grad este vorba tot 
despre australopiteci, cu care se asemănau mult fizic (într- 
atât încât, dacă ar mai exista, ne-ar fi greu să-i deosebim), 
dar aparțin deja cladei noastre, descendenței noastre. 

A fost descoperită de curând, în Africa de Sud, o peşteră: 
cu numeroase rămăşiţe de tip habilin, aparținând multor 
indivizi, însă surpriza a fost şi mai mare atunci când s-a 
făcut datarea lor, fiindcă s-a constatat că aveau numai trei 
sute de mii de ani, de parcă ar fi supraviețuit în regiunea 


aceea izolați, conviețuind cu alte specii mult mai apropiate 
de a noastră, ceea ce nimeni nu-şi explică. Descoperitorul 
lors le-a dat numele de Homo naledi. 

Mai sunt în estul Africii tot nişte fosile cu fața mai lată, 
măsele mai mari, dar şi cu creier mai dezvoltat, pe care unii 
le atribuie speciei Homo habilis, iar alţii le clasifică drept o 
specie strâns înrudită cu Homo habilis, dar diferită, numită 
Homo rudolfensis, specii despre care unii autori cred că au 
evoluat independent către encefalizare, fiind un caz de 
convergenţă a creşterii masei cerebrales. Dacă ne interesează 
convergențele, aceasta ne atrage atenția în mod special, 
deoarece arată că şi în hiperspațţiul inteligenţei sunt oferite 
aceleaşi soluții de mai multe ori. Dar situaţia nu este clară. 
După cum spun americanii, „the jury is out”, juraţii încă nu 
s-au întors în sala de judecată pentru a da verdictul. 

Homo habilis însă nu este singurul hominian care a trăit 
în Africa cu mai puţin de două milioane de ani în urmă”. 
Erau de asemenea, peste tot, parantropii (Figura 14), cu o 
față şi nişte măsele enorme, specializate să mestece 
îndelung, având foarte dezvoltați muşchii temporal şi 
maseter, care ridică mandibula, închid gura şi strâng 
măselele de jos contra celor de sus. Zona adaptivă era în 
mod evident diferită, având un regim care includea legume 
tari (greu de despicat) şi dure (abrazive), ca semințele mici, 
grăunțele sau fructele cu coajă. Alimentele acestea se 
găseau în zone mai uscate şi mai deschise decât pădurile 
umede ale strămoşilor lor. 

Ca şi cum nu ar fi fost destul, există rămăşiţe, cuprinse 
între aceste date cronologice (între acum două milioane de 
ani şi un milion şi jumătate de ani), ale unor indivizi mai 
înalți decât Homo habilis, cu picioarele mai lungi pentru a 
merge mai mult, cu paşi mari, cu un creier mai mare, dar 
fața şi măselele mai mici, pe care îi numim Homo erectus. 


Nu se termină aici diversitatea înregistrată în aceste zone, 
fiindcă în afara Africii, în localitatea Dmanisi, din Georgia, la 
sud de Caucaz, au fost găsite fosile care pot fi descrise din 
punct de vedere morfologic ca intermediare între Homo 
habilis şi Homo erectus, atât ca statură, cât şi ca formă a 
craniului şi volumului encefalic. Au fost botezate drept 
Homo georgicus, însă autorii speciei preferă să includă acum 
fosilele de la Dmanisi în specia Homo erectus, deşi, după 
părerea mea, morfologia lor este evident mai primitivă. 

Deşi Homo erectus (inclusiv populaţia georgiană) are un 
creier mai mare decât Homo habilis, nu înseamnă că erau 
mai encefalizați, fiindcă şi corpul era mai înalt şi, prin 
urmare, mai greu. Ar fi fost posibil din nou ca schimbarea în 
cazul scheletului şi a dinţilor, adică nişa ecologică, să 
preceadă encefalizarea? 


Cum poate fi explicată atâta variabilitate câtă se 
înregistrează între acum două milioane şi un milion şi 
jumătate de ani? 

Nu este deloc uşor să înțelegem ce s-a întâmplat, fiindcă 
nu există nicio modalitate de a construi o succesiune a 
speciilor înlănțuite, în mod liniar, cu fosilele şi datările de 
care dispunem acum. În mod evident, parantropii sunt o 
linie evolutivă diferită, o ramură separată cu propria zonă 
adaptivă, care a dispărut acum ceva mai bine de un milion 
de ani. Pe cealaltă ramură, Homo habilis seamănă mai mult 
cu australopitecii, iar Homo erectus, cu oamenii moderni (cu 
Homo sapiens), cu fosilele din Georgia ocupând o poziție 
intermediară între unii şi ceilalți, însă, de fapt, toți au fost 
mai mult sau mai puţin contemporani şi nu s-au succedat 
în timp. 

Ce putem spune acum este că modelul evoluției liniare nu 
este compatibil cu fosilele, care sugerează un model evolutiv 


ramificat, în care speciile din vechime conviețuiesc, aproape 
fără modificări, cu urmaşii lor, cel puţin pentru o perioadă. 

Dar ca să înțelegem mai bine aceste radiații evolutive ale 
hominienilor trebuie să ne întoarcem în timp, în urmă cu 
două milioane şi jumătate de ani. Rotunjind, aceasta este 
data la care se încheie Pliocenul (ultima epocă a perioadei 
geologice Terţiare) şi începe Pleistocenul (prima epocă a 
perioadei geologice  Cuaternare). Limita este dată de 
schimbarea climei, fiindcă de atunci planeta a început 
treptat să se răcească şi să devină mai uscată, cu perioade 
de expansiune a gheții din ce în ce mai accentuate, în 
special în emisfera nordică (perioade pe care le numim 
glaciațiuni), separate de alte momente de retragere a 
acestora, precum cel prezent. 

Această dinamică climatică a avut un mare impact 
asupra ecosistemelor, iar în Africa a prilejuit expansiunea 
mediului înconjurător deschis în detrimentul ecosistemelor 
forestiere, fărâmițând pădurea şi mărind savana. Termenul 
de savană se aplică unui spectru destul de mare de 
habitate, care pot fi mai mult sau mai puţin împădurite, 
acoperite într-o oarecare măsură cu arbuşti (predomină 
arbuştii pitici), având iarbă din abundență sau nu. 
Termenul exclude bineînțeles pădurea umedă, la un capăt, 
şi stepa (sau păşunea), la celălalt. 

Şi chiar atunci, de îndată ce începe să se modifice clima, 
se întâlnesc zonele în care se găsesc primele fosile ale liniilor 
de Homo şi Paranthropus, care la rândul lor se ramifică, ceea 
ce face ca în perioada cuprinsă între acum două milioane de 
ani şi un milion şi jumătate de ani să existe o mare 
diversitate de specii de hominieni, de parcă ar fi fost două 
radiaţii, aceea a lui Homo şi a lui Paranthropus, ambele 
prilejuite de exploziile evolutive ale schimbării climatice. 

Modelul ramificat se va menţine până într-o epocă foarte 
recentă (când Homo sapiens rămâne complet singur), pentru 


că, deşi dispar parantropozii acum mai bine de un milion de 
ani, vor supraviețui micuţii Homo naledi în Africa de Sud 
(dacă datarea este atât de precisă pe cât pare), şi tot o specie 
la fel de misterioasă, tot de dimensiuni mai reduse, atât ale 
corpului, cât şi ale creierului, va ajunge, nu ştim de unde, 
nici când, dar, cu siguranță, traversând mările, până în 
îndepărtata insulă Flores din Indonezia, unde va supraviețui 
până acum cincizeci de mii de ani sau poate mai puţin. Este 
vorba de Homo floresiensis, care e cunoscut popular drept 
Hobbit. 

Viața pe insule produce adesea nanism, o formă de 
adaptare la lipsa de resurse, de aceea ar putea fi vorba de o 
specie care a evoluat către reducerea dimensiunilor pornind 
de la Homo erectus sau, mai degrabă, de la Homo georgicus 
(care era mai scund), dar putea să provină direct din Homo 
habilis sau din Homo naledi fără să mai prezinte reducerea 
înălțimii. Problema pe care o ridică aceasta a doua 
posibilitate este că ultimele două specii nu sunt atestate în 
afara Africii. 

Hobbitul şi Homo naledi rămân însă ramuri secundare ale 
evoluției umane care supraviețuiesc în regiuni periferice şi 
extreme din Asia şi Africa, şi care nu sunt direct legate de 
specia noastră, în schimb parantropii sunt nişte veri de-ai 
noştri mai îndepărtați care au dispărut cu mult timp în 
urmă. Este Homo erectus, aşa cum gândeau autorii sintezei 
moderne, specia care reprezintă linia principală şi unificată 
a evoluției umane, trunchiul care nu se mai ramifică şi care 
ajunge, întreg şi drept, până în prezent? 

Specia aceasta (Homo erectus) ocupă într-adevăr o mare 
întindere geografică, care cuprinde Africa şi Asia până în 
insula Java, şi este de o durată considerabilă, de aproape 
două milioane de ani, când se găsesc în Africa primele 
rămăşiţe, până în momentul în care dispar ultimii 
reprezentanți ai speciei de pe Java, acum mai puţin de 


jumătate de milion de ani (poate mult mai puțin) (Figura 
14). Cu toate acestea, nu se cunosc în Europa fosile care să 
aparțină, în mod categoric, lui Homo erectus. Ar putea fi a 
acestuia cea mai veche rămăşiţă găsită până acum în 
Europa, mandibula din Peştera Elefantului din munţii 
Atapuerca - cu peste un milion de ani vechime -, dar 
informația pe care o oferă fosila este insuficientă pentru a ne 
putea pronunța. 

Mai numeroase sunt fosilele din zăcământul de la Gran 
Dolina, tot în Atapuerca, având între opt sute de mii de ani 
şi nouă sute de mii de ani vechime, tot din Pleistocenul 
timpuriu. În momentul acela sau puţin după aceea, la 
începutul Pleistocenului mijlociu», sunt mai mulți oameni 
care trăiesc în Europa, spre nord până în dreptul Angliei, 
dar ştim asta numai din dovezi arheologice. Rămăşițele de la 
Gran Dolina nu par să-i aparțină lui Homo erectus, de aceea 
am propus o specie nouă pentru ele: Homo antecessor. Mai 
sunt cu siguranță multe fosile în zăcământ (corespondentul 
a cel puțin unsprezece indivizi), prin urmare vom avea mai 
multe informații într-un viitor apropiat. 

Zona care a oferit însă cele mai multe fosile omeneşti din 
Istorie, tot din munţii Atapuerca, este Peştera Oaselor (cu o 
vechime între patru sute cincizeci de mii şi patru sute de mii 
de ani), unde s-au strâns corpurile a aproape treizeci de 
indivizi, cu schelete complete, dar rupte şi amestecate între 
ele. 

Fosilele acestea datând din Pleistocenul mijlociu ne arată 
trăsături neandertaliene la diferite grade de dezvoltare 
evolutivă, dar numai în cazul unor regiuni ale anatomiei: 
dinții, în special, şi apoi mandibula, articulația acesteia cu 
osul temporal şi scheletul facial (incluzând marginea sau 
osul supraorbital). Pe scurt, reflectă (din nou) o evoluţie în 
mozaic, fiindcă este vorba de o combinaţie de dinți 
neandertalieni cu o față şi o mandibulă intermediare şi un 


craniu cerebral (sau neurocraniul) a cărui arhitectură 
generală nu este neandertaliană. 

Toate indiciile par să arate că evoluţia neandertalienilor 
începe de la față, o adaptare de tip biomecanic cu folosirea 
gurii, în special a dinţilor anteriori. 

Figura 14. Radiații adaptive în evolutia umană 


Numărul speciilor din clasa noastră evolutivă de-a lungul istoriei nu 
face decât să crească. Rămân în vremurile in care evoluția noastră 
era prezentată drept o secvenţă lineară a trei specii, una in continuarea 

celeilalte. Cu toate acestea, numărul marilor modele biologice în 
evoluţia umană nu este foarte mare. Poate că toate speciile de dinaintea 
australopitecilor pot fi considerate variații ale unui model biologic esenţial 
pe care îl putem numi „ardipitec” şi care nu era complet biped, Fireşte 
că australopitecii sunt un alt fel de hominieni, cu mai multe specii, toate 
fiind bipede. Parantropii se deosebesc de australopiteci prin aparatul lor 
puternic de masticatie, adică prin dinţi şi faţă. Punem între ghilimele 
„Homo habilis” pentru a ne referi la un design al corpului asemănător cu cel 
“al australopitecilor şi parantropilor, dar cu un creier mai mare. Ghilimelele 
din „Homo erectus“ indică existența unui mode! biologic nou, caracterizat 
printr-un corp înalt, un creier mărit considerabil şi o față mică, și care este 
larg răspândit prin Africa şi Asia. Neandertalienii, originari din Europa, po! fi 


Mai târziu, în cazul aşa-numiţilor neandertalieni clasici 
din Pleistocenul târziu», trăsăturile feței se definesc şi se 
modifică destul de mult craniul cerebral, care va dobândi o 
formă caracteristică (alungită în partea din spate şi rotundă 
în secțiune transversală, cu designul occiputului ca un coc) 
şi va avea, în medie, acelaşi volum  endocranial 
(dimensiunea encefalului) superior precum cel actual. 
Gradul de  encefalizare însă, având în vedere că 
neandertalienii erau mai puternici, nu era mai ridicat decât 
al nostru (dar nici mai scăzut!). 

Fosilele africane din epoca scheletelor din Peştera Oaselor 
(de la mijlocul Pleistocenului mijlociu) seamănă foarte mult, 
aparțin aceluiaşi grad, după cum spuneam mai înainte. Dar, 
în timp ce populaţiile europene ne conduc către 
neandertalieni, fiind din aceeaşi cladă, cele africane, pe de 
altă parte, nu indică nicio relație evolutivă cu 
neandertalienii, nu prezintă niciuna din trăsăturile care îi 
face unici, specializările, adaptările lor (dacă recunoaştem că 
este vorba de asta, de structuri care îndeplineau o funcție). 

Într-adevăr, nici fosilele africane nu prezintă trăsături 
specifice pentru Homo sapiens, cum ar fi fruntea dreaptă, 
craniul cerebral sferic, o mandibulă cu bărbie, un corp 
alungit. Sunt de părere că cea din urmă trăsătură este o 
adaptare  biomecanică pentru parcurgerea pe jos a 
distanțelor lungi cu un consum minim de energie, chiar 
dacă în ultimul timp au apărut tratate care pun la îndoială 
această interpretare funcțională. 

De acum câteva sute de mii de ani, de la sfârşitul 
Pleistocenului mijlociu, specia noastră este identificată în 
catalogul fosilelor prin trăsăturile sale distinctive, prin 
specializările sale. Prin urmare, apariția sa a fost 
considerată mai târzie şi mai rapidă decât cea a oamenilor 
de Neanderthal. De curând însă, s-au făcut noi descoperiri 
de rămăşiţe umane în zăcământul marocan Jebel Irhoud 


(unde se găsise deja un craniu) şi s-a stabilit că au o 
vechime de trei sute cincisprezece mii de anis. Autorii 
studiului despre aceste descoperiri consideră că anumite 
trăsături ale feței pot fi un indiciu că este vorba de o formă 
precoce a speciei Homo sapiens. La fel ca în cazul Peşterii 
Oaselor, fața a evoluat mai repede decât alte părți ale 
craniului care cuprinde encefalul (neurocraniul). Mie mi se 
pare că ar fi mai potrivit să considerăm fosilele de la Jabel 
Irhoud ca presapiens, fiindcă nu sunt oameni moderni şi 
nici nu semănau cu unii, iar după acelaşi principiu, fosilele 
din Peştera Oaselor trebuie considerate Preneandertalieni, 
deoarece prezintă numai câteva dintre caracteristicile 
omului de Neanderthal. 

Panorama continentului asiatic este mai puțin clară, 
deoarece fosilele găsite în China nu par să fie de Homo 
erectus, ci amintesc mai degrabă de Preneandertalieni şi 
presapiens despre care tocmai am vorbit. 

În Java, Homo erectus a continuat să evolueze până când 
a dispărut, ceea ce s-a întâmplat destul de recent, probabil. 
Încă sunt discuţii legate de momentul în care s-a produs, 
dar fosilele din zăcământul javanez de la Ngandong ar putea 
avea mai puțin de trei sute de mii de ani. Sunt încadrate ca 
Homo erectus, deşi forma craniului e mult schimbată față de 
ce s-a găsit în alte părți, unde trăise specia. Sunt mai 
robuşti (mai exagerați) şi, în acelaşi timp, cu o mai mare 
capacitate cranială. Creierul lor s-a dezvoltat în paralel cu 
cel al neandertalienilor şi cu cel al lui Homo sapiens, o 
informație interesantă pentru discuția noastră despre 
convergențele adaptive în evoluție şi despre posibilele soluții 
în hiperspațiul inteligenței. Dacă se va confirma că fosilele 
de la Ngandong sunt contemporane cu primii sapiens şi 
neanderthalieni, înseamnă că oamenii au urcat de trei ori 
acelaşi vârf adaptiv, deşi în locuri diferite din Lumea Veche. 


La finalul istoriei am rămas noi şi neandertalienii. Aceştia 
din urmă au dispărut acum patruzeci de mii de ani, poate 
ceva mai puțin, şi de atunci suntem singuri (tot pe atunci, 
grosso modo, au dispărut şi Hobbiţii de pe insula Flores). 

Ştiinţa modernă a paleogeneticii a descoperit că genomul 
nostru poartă amprenta altor populaţii (sau a altor specii), 
deşi urma lăsată este nesemnificativău. Oamenii din prezent 
care nu provin din Africa subsahariană au în gene un 
procent mic de neandertalieni (în jur de 2%, dar variază în 
funcție de populație). Oamenii de Neanderthal au avut 
originea în Europa, aşa cum am văzut, dar s-au extins mai 
apoi în Asia centrală şi în Asia de sud-vest (Orientul 
Apropiat şi Orientul Mijlociu). Genele neandertaliene au fost 
asimilate acum şaizeci de mii de ani când am plecat din 
Africa, acolo unde îşi are originea „omul modern” (după cum 
este numită specia noastră în engleză: modern humans). Pe 
de altă parte, locuitorii din Melanezia (Noua Guinee şi alte 
insule din Pacific) şi Australia au de asemenea genele 
denisovanilor, o populație umană dispărută şi despre care 
se ştie numai ce s-a descoperit din dovezile genetice (abia 
dacă au rămas fosile) şi care a trăit în munţii Altai (Siberia), 
acolo unde se află peştera Denisova, deşi e posibil să se fi 
răspândit mult mai mult în Asia continentală. De curând» s- 
a publicat genomul (extras dintr-un mic fragment de os din 
acel sit arheologic) al unei femei a cărei mamă era 
neanderthaliană, iar tatăl, denisovan. La rândul lui, tatăl 
denisovan avea un strămoş neanderthalian. Încrucişările 
dintre denisovani şi neanderthalieni ar fi fost, aşadar, destul 
de frecvente. 

Astfel, apare din nou întrebarea: după cum afirmau 
primii neodarwinişti, suntem noi diferiți de celelalte specii în 
metoda noastră evolutivă, şi atunci care este aceasta? 


Oare aceste schimburi de gene dintre neandertalieni, 
denisovani şi noi — poate şi Homo erectus - arată că suntem 
aceeaşi specie, că modelul reticular al evoluției umane, al 
creatorilor sintezei moderne, este, în cele din urmă, cel 
corect? 

Într-adevăr, dacă se aplică definiția biologică a speciei, 
anticipată de Ernst Mayr, care presupune existența unor 
limite impenetrabile pentru schimbul de gene, adică izolarea 
reproductivă totală şi fără excepţie, atunci noi, 
neanderthalienii şi denisovanii, am constitui o singură 
specie. 

Însă, în 1942, Ernst Mayr recunoştea existența unor 
cazuri problematice în natură, situaţii-limită (le numeşte 
border line) de care se loveşte în mai multe ocazii 
biogeograful (analistul distribuţiei geografice a speciilor). În 
situațiile respective este greu să faci deosebirea între aceste 
două posibilități: 

a) Ne aflăm în prezența unei specii extrem de politipice, 
adică împărțită din punct de vedere geografic în subspecii 
care se deosebesc deja între ele (sunt cvasispecii), dar ai 
căror membri încă nu se pot încrucişa şi nu pot avea 
descendenți fertili. 

b) Este vorba de un grup de populaţii îndepărtate, 
suficient de diferite din punct de vedere morfologic pentru ca 
biologul să aibă bănuiala că, din punct de vedere genetic, 
sunt deja izolate. Acest grup de populații este numit de 
Mayr superspecie, iar eu sunt convins că aceasta a fost şi 
situația noastră şi a multor grupe de mamifere, după cum 
vedem acum. De aceea o consider a fi forma cea mai bună 
pentru a înţelege evoluția umană, fără a fi unica, dar cea 
mai întâlnită în rândul mamiferelor. 

Aspectul cel mai interesant pentru un paleontolog este că 
atunci când Mayr vorbeşte de situaţii-limită nu se referă la 
speciile fosile, despre care există mai multe îndoieli decât 


certitudini, ci despre speciile vii. Este într-adevăr un lucru 
demonstrat la maimuţele din Lumea Veche — de exemplu, în 
rândul babuinilor —, motiv pentru care primatologii nu ajung 
la un acord în privința numărului de specii care există în 
prezent, deşi le pot studia la toate nivelurile; cu toate 
acestea, ei cercetează dacă anumite populaţii de babuini 
sunt subspecii sau specii. 

La fel se întâmplă, mai aproape de cazul nostru, cu 
gibonii din genul Hylobates. Şi cu urangutanii, şi mai 
apropiaţi de noi, care pentru unii experți alcătuiesc o 
singură specie cu două subspecii, cea din Sumatra şi cea 
din Borneo, în timp ce pentru alți primatologi, la fel de 
experți precum cei dintâi, este vorba de două specii diferite 
(ar putea exista şi o a treia, foarte izolată, în pădurile din 
Sumatra). 

Se întâmplă acelaşi lucru şi cu gorilele, un exemplu atât 
de aproape de noi: în timp ce unii le consideră o specie 
diferită de gorile de munte care trăiesc lângă vulcanii 
Virunga, alții nu o fac. Chiar şi cele două specii de 
cimpanzei (cimpanzeii comuni şi bonobo) erau considerate 
doar subspecii până în anii treizeci ai secolului trecut. Toate 
exemplele acestea, babuinii, gibonii, urangutanii, gorilele şi 
cimpanzeii ar putea fi descrişi ca superspecii. Şi nu sunt 
singurii, nici pe departe, între primate şi mamifere. 

Genetica modernă nu a rezolvat problema, aşa cum ne- 
am fi putut aştepta, aceasta agravându-se după schimburile 
foarte frecvente de gene (producţia de hibrizi sau hibridizare) 
dintre speciile apropiate de mamifere (clasificate de obicei în 
interiorul aceluiaşi gen), atunci când nu există bariere fizice 
care să o împiedice. Asta s-a întâmplat între lupi şi coioți. La 
fel între zebre şi asini, sau între tarpani (specia din care, în 
prezent, provin caii domestici) şi caii din Mongolia (calul lui 
Przewalski). Ştim că bonobo şi cimpanzeii au făcut schimb 
de gene de câteva ori de-a lungul timpului în care au evoluat 


separat. Chiar şi bizonii şi bourii, care se clasifică în genuri 
diferite (Bison şi Bos), au făcut schimb de gene de-a lungul 
istoriei. 

S-a aflat de curând! că urşii cavernelor (Ursus spelaeus) 
au dispărut complet, dacă vrem să privim lucrurile în felul 
acesta, atunci când urşii bruni (Ursus arctos) erau purtătorii 
a 2% dintre genele urşilor cavernelor, de care s-au desprins 
evolutiv acum un milion de ani. Este aproximativ acelaşi 
procent de gene de neanderthalieni care se regăseşte în 
populaţiile umane din afara Africii (deşi variază în funcție de 
populaţie). Cu alte cuvinte, dacă vrem să afirmăm că 
neanderthalienii şi oamenii de acum sunt aceeaşi specie, 
trebuie să acceptăm că şi urşii cavernelor şi urşii bruni sunt 
aceeaşi specie. S-a demonstrat în plus că diferitele specii de 
urşi vii au făcut schimb de gene de-a lungul istoriei. 
Înseamnă asta oare că există o singură specie de Ursus (şi 
că specia asta îi cuprinde şi pe urşii cavernelor) de acum un 
milion de ani? Fireşte că nu. Sunt mai multe specii de urşi 
vii, iar ursul dispărut al cavernelor este diferit de toate 
celelalte. 

Dacă dovezile nu erau suficiente, date recente arată că au 
existat fluxuri genetice între diferitele linii de elefanţi care se 
clasifică în genuri diferite (Loxodonta, Elephas, 
Palaeoloxodon şi Mammuthus) v. 

În mod surprinzător, existența fluxurilor genetice între 
speciile de acelaşi gen pare a fi regula, nu excepția. 

Mayr şi-a dat seama de acest tipar când a avut la 
dispoziție informația şi s-a văzut obligat să-şi modereze 
discursul referitor la definiția biologică a speciei într-un 
articol din 1996», care nu e citat prea des şi care prin 
urmare a rămas necunoscut, deşi poartă un titlu foarte 
sugestiv „What Is A Species, And What Is Not” („Ce este şi ce 
nu este o specie”). În lucrarea lui, Mayr accepta existența 
fluxurilor genetice între diferitele specii adevărate 


(recunoscute din punct de vedere ştiinţific), de fiecare dată 
când aveau loc schimburi ocazionale, aşadar când nu se 
producea fuziunea celor două populaţii pentru a genera o 
specie intermediară şi a continua să fie recognoscibile. Din 
acest nou punct de vedere, ursul cavernelor a dispărut 
pentru totdeauna, iar ursul brun este o altă specie. 

Dacă aplicăm criteriul revizuit de Mayr, atunci 
neanderthalienii şi noi suntem specii legitime şi diferite. La 
fel ca în cazul urşilor cavernelor, neanderthalienii (Homo 
neanderthalensis) nu mai există, şi chiar dacă unii dintre 
oamenii de acum (Homo sapiens) au genele acestora, nu am 
fuzionat cu  neanderthalienii pentru a produce ceva 
intermediar. De aceea există diferențe genetice însemnate 
între subsaharieni, care nu au gene de la neanderthalieni, şi 
restul oamenilor, care au. În acelaşi fel, cimpanzeii din 
populaţia centrală au gene care provin de la bonobo, dar 
care nu se găsesc la cimpanzeii occidentali. 

S-au publicat de curând rezultatele unei descoperiri 
făcute în peştera din Misliya de pe muntele Carmelo 
(Galilea, Israel), unde s-a găsit un maxilar cu dinţi care are 
în jur de o sută optzeci de mii de ani şi care a aparținut (din 
ce s-a putut stabili) unui Homo sapiens, deşi trebuie să fim 
precauți cu această afirmaţie, deoarece rămăşița de fosilă 
este mică». În alte două situri arheologice din Galilea 
(Skhul, tot pe muntele Carmelo, şi Qafzeh) s-au găsit 
schelete complete cu o vechime de aproape o sută de mii de 
ani, iar în cazul acesta nu este nicio îndoială că e vorba de 
Homo sapiens. Cu toate acestea, nu se ştie până unde au 
intrat în Asia aceste prime expansiuni umane. Eu cred că 
principala şi definitiva răspândire a speciei noastre s-a 
petrecut acum şaizeci de mii de ani şi că nu am pătruns în 
Europa înainte, deşi ar fi putut exista incursiuni mai 
timpurii în Asia». 


Există date genetice care ne conduc la concluzia că specia 
noastră a trecut, de-a lungul evoluției, prin „gâtul unei 
sticle”, adică un moment în care numărul populației s-a 
redus drastic. Această gâtuire s-a petrecut, conform ceasului 
genetic, acum şaptezeci şi cinci de mii de ani, dintr-un motiv 
care ne scapă. Ar putea să aibă de-a face cu o erupție 
vulcanică masivă care să fi avut loc în Sumatra şi care a 
dus, cu siguranță, la modificarea climei, răcind-o dintr- 
odată foarte tare de-a lungul unor ani de iarnă vulcanică. 
Alți autori consideră că o nouă glaciațiune, după o perioadă 
caldă, este cauza unui colaps ecologica. Dacă este adevărat, 
am fost aproape de extincție, în pofida inteligenței noastre. 
Catastrofa „gâtului de sticlă” este discutabilă, dar reducerea 
numărului strămoşilor noştri pare să fie o certitudine 
acceptată. Oricare ar fi fost cauza, ne tragem dintr-un 
număr mic de indivizi. 


Anul fără vară 


Cea mai importantă erupție vulcanică atestată istoric a avut loc în 
anul 1815, când a izbucnit vulcanul muntelui Tambora din 
Indonezia (insula Sumbawa). Efectele gazelor eliberate în atmosferă 
în urma erupției s-au extins asupra întregii planete. Ca şi cum asta 
nu ar fi fost de ajuns, erupția a coincis cu o scădere a activității 
solare, în contextul unei perioade foarte reci din Istoria recentă, 
cunoscută drept Mica Era Glaciară, o perioadă a expansiunii 
ghețarilor. În anul următor, 1816, vara nu a mai venit în Europa. 
Aproape în fiecare zi ploua sau era înnorat. Culturile agricole s-au 
distrus, iar foametea şi nemulțumirea socială s-au făcut resimțţite în 
multe părți din Europa, Asia şi America de Nord. 

Într-o vilă din Geneva, de pe malul lacului Leman, un grup de 
intelectuali englezi, între care se aflau Lordul Byron, poetul Percy 
Shelly împreună cu Mary Shelly (deşi încă nu erau căsătoriți) şi 
medicul John Polidori, petreceau luna iunie a anului 1816. Plictisiți 
de atâta ploaie şi frig, îşi omorau timpul cu poveşti de groază, la fel 
de întunecate precum cerul de-afară. Din conversațiile acelea, Mary 
Shelly (pe atunci, o tânără de nouăsprezece ani) şi-a găsit inspirația 
pentru celebrul său roman, Frankenstein, iar Polidori, pentru 


Vampirul, care stă la temelia tuturor poveştilor despre vampirii 
aristocrați care i-au urmat. 

Această faimoasă erupție vulcanică a fost totuşi mai puţin intensă 
decât cea produsă în urmă cu şaptezeci şi cinci de mii de ani, în 
Sumatra (Caldera Toba), şi care i-a afectat cu siguranță pe oameni 
şi pe toate mamiferele, fiindcă lumina solară s-a redus în mod 
drastic. Este posibil ca numărul indivizilor în viață să se fi 
împuținat în mod radical, deşi, ca specie, au reuşit să 
supraviețuiască. De curând a fost publicat un articol despre cele 
două zăcăminte sud-africane (din Pinnacle Point) în care a fost 
atestată viața omului din acele timpuri. Se pare că s-au descurcat 
destul de bine, în pofida catastrofei. E posibil să fi putut supraviețui 
datorită faptului că trăiau în zone de coastă, cu o mare varietate de 
resurse şi că astfel au fost mai puţin afectați de megaerupția 
vulcanică decât indivizii din interiorul continentului. 


În concluzie, care este tiparul predominant al evoluției 
umane? 

L-am menţionat mai înainte. Cred că superspecia lui 
Mayr este un lucru care s-a petrecut de multe ori şi este un 
mod potrivit de a interpreta arhiva fosilă atunci când 
comparăm rămăşiţele cu aceeaşi vechime (sincronice), care 
provin din regiuni diferite şi care prezintă diferenţe 
morfologice clare. Neanderthalienii şi oamenii moderni, 
împreună, pot fi un exemplu bun de superspecie, care i-ar 
include şi pe denisovani şi poate şi pe alți oameni din Asia 
cu care au coexistat. Impresia mea este că ceea ce noi 
numim Homo erectus putea să fie, la un moment dat, mai 
mult decât o singură specie, mai degrabă un ansamblu de 
specii apropiate. 

Aceeaşi situație s-a produs probabil înainte, cu 
australopitecii. Există rămăşiţe ale australopitecilor din 
Africa orientală şi centrală care datează între patru şi trei 
milioane de ani. Au fost clasificate ca trei specii diferite şi 
alcătuiau cu siguranță o superspecie ca acelea ale lui Mayr. 
Situația aceasta a continuat pentru următorul milion de ani, 
în care şi australopitecii existau în Africa de Sud». Acelaşi 


lucru se poate spune despre parantropii din următorul 
milion de ani, fiindcă au existat cel puţin două specii, una 
din Africa de Sud şi alta din Africa de Est. 

Speciile care alcătuiau aceste superspecii se comportau 
din punct de vedere evolutiv ca specii autentice diferite, 
aceasta fiind partea importantă. Mă refer la faptul că nu 
toate speciile de australopiteci au contribuit la apariţia lui 
Homo habilis sau a parantropilor, deoarece numai una 
dintre ele a făcut-o pentru fiecare caz în parte. La fel, numai 
unii europeni din Pleistocenul mijlociu» vor da naştere 
neanderthalienilor, şi o singură populaţie africană a produs 
oamenii moderni. 

Am rămas acum numai cu oamenii moderni, fiindcă 
neanderthalienii au dispărut deja. Nu a existat nicio 
fuziune, niciun amestec, ci o substituție, la care trebuia să 
ne aşteptăm când două specii se întrec pentru aceeaşi nişă 
ecologică. 

Şi bineînţeles că diferitele populaţii ale oamenilor din 
prezent nu provin de la populațiile vechi ale lui Homo 
erectus, după cum susținea în mod greşit Carleton S. Coon, 
ci aveau o origine foarte recentă. 

Tiparul evoluției umane nu este, din câte pot să înțeleg, 
linear, ci ramificat, deşi în prezent, nu mai există decât o 
singură ramură vie şi, pe lângă asta, este foarte tânără, un 
lăstar nou al arborelui întortocheat în evoluția umană. Din 
punct de vedere geometric, cel mai bine poate fi descris ca o 
serie de radiații adaptive: mai întâi, cea a ardipithecus 
ramidus, apoi a australopitecilor, mai târziu a genului 
Homo, pe de-o parte, şi a parantropilor, pe de alta. Fiecare 
radiație o înlocuia pe anterioara, deşi nu o făcea 
întotdeauna imediat şi definitiv, ci puteau coexista pentru o 
perioadă, după cum ne indică paleontologia că se întâmpla 
aproape mereu. 


Tendinţe. Iar ne învârtim în jurul cozii 


Nu există o tendință clară în evoluția umană? Nu poate fi 
rezumată întreaga noastră evoluţie sub o singură formă: tot mai 
mult creier? Pentru a aborda chestiunea, mă văd obligat să mă 
învârt iar în jurul cozii sau, mai exact, să vorbesc din nou despre 
teoria echilibrului punctuat, care îi îngrijorează mult pe 
paleontologi. Sper să vă intereseze şi pe voi. 

Niles Eldredge şi Ian Tattersalls admit existența a două tendințe 
evolutive în stirpea noastră: creşterea dimensiunii creierului şi a 
corpului. Teoria echilibrului punctual, în schimb, are o problemă 
serioasă cu tendințele evolutive. Modul tradițional de a le explica 
este anageneza sau modul filetic al evoluţiei (evoluţia lineară, pe 
scurt, este numită de Eldredge şi Gould „gradualism filetic”), un 
model evolutiv despre care am vorbit mult, dar care nu este 
considerat important de către punctuaționişti. Aceştia sunt de partea 
speciaţiei (a ramificaţiei) şi a permanențţei speciilor fără mari 
schimbări (în stază) odată ce s-au născut. 

Dar întorcându-ne la paleontologia umană, cum a putut avea loc 
la hominieni o creştere susținută în timp a unor caracteristici atât 
de evidente ca dimensiunea corpului şi a creierului? Soluţia 
punctuaționiştilor este de a explica tendinţele prin selecția speciilorze. 
În cazul nostru, asta înseamnă că speciile de hominide mari ar fi 
avut un avantaj în întrecerea cu speciile pitice, şi la fel s-a întâmplat 
cu dimensiunea creierului. Cu alte cuvinte, speciile cu corpul şi 
creierul mari au trăit mai mult în timp şi au avut mai multe specii- 
copii (s-au reprodus mai mult) decât speciile mici, pe care le-ar fi 
substituit acolo unde coincideau din punct de vedere geografic. Le-a 
mers mai bine de-a lungul evoluției hominienilor înalți şi cu capul 
mare (deşi până la sfârşit au rămas două specii cu dimensiuni 
corporale şi cerebrale mici, chiar dacă izolate în două puncte 
extreme de pe glob: insula Flores şi Africa de Sud). 

Cu toate acestea, nu cred că cele două tendințe ale hominienilor 
au nevoie de mai multe explicaţii. În primul rând, de-a lungul 
evoluției, au existat numai două dimensiuni corporale: corpurile 
mici ale ardipitecilor, australopitecilor, parantropilor, Homo habilis, 
Homo naledi şi Homo floresiensis; şi corpurile mari ale Homo erectus, 
Homo antecessor, Homo neanderthalensis şi Homo sapiens (mai 
degrabă presapiens şi preneanderthalienii pot fi considerate două 
specii diferite). Este posibil ca Homo georgicus să fi avut o 
dimensiune intermediară, însă nu a existat o progresie constantă şi 


lineară (o tendință) a staturii şi a greutăţii corporale de-a lungul 
celor şase sau şapte milioane de ani cât a durat evoluția omului. 

Referitor la volumul cerebral, ardipitecii aveau creierul de 
dimensiunea cimpanzeilor actuali, iar australopitecii, un creier ceva 
mai mare, dar pentru mult timp, în cazul celor două etape, nu s-a 
înregistrat nicio creştere semnificativă. Aceasta s-a produs într- 
adevăr ulterior, dar trebuie să ţinem seama că cele mai mari valori 
s-au înregistrat în mod independent la neanderthalieni şi la oamenii 
moderni, prin urmare este vorba de un caz de convergenţă evolutivă, 
nu de evoluție lineară (sau tendință). 


Atunci de ce sunt, aparent, atât de diferite populaţiile 
umane actuale? Există mari diferențe genetice? 

Deloc. Genetica modernă a demonstrat că nu suntem cea 
mai variabilă specie de pe Pământ, dimpotrivă, suntem una 
dintre cele mai puţin diverse, fapt şi mai evident atunci când 
sunt luate în considerare numai speciile de mamifere care 
au o răspândire geografică precum a noastră. Este un lucru 
surprinzător că, în pofida plasării sale geografice, Homo 
sapiens prezintă mai puţină variație genetică (jumătate sau 
chiar o treime) decât un cimpanzeu comun, cantonat în 
jungla tropicală africană şi care trăieşte de o singură parte a 
râului Congo. Întreaga specie umană are o variaţie genetică 
ce poate fi comparată cu subspecia occidentală a 
cimpanzeului comun! 

Cum se explică atunci diversitatea umană? 

La doisprezece ani după ce scrisese Originea speciilor 
(1859), Darwin a hotărât în sfârşit să publice o carte în 
două volume despre originea speciei noastre. În opera care 
se intitula Originea omului şi selecția sexuală, toată atenția 
era concentrată asupra unui nou tip de selecție şi de 
competiție, despre care abia vorbise în 1859. Mă refer la 
selecția sexuală şi la competiția pentru reproducere, care 
pentru Darwin explicau nu numai originea omului, ci şi 
originea raselor umane. 


Darwin îşi dăduse seama că unele caractere ale 
animalelor nu erau uşor de explicat în ecologia speciei, în 
nişa lor. Exemplul perfect este coada păunului regal, care 
nu-l ajută să zboare, ci, dimpotrivă, îl împiedică. Cum e 
posibil ca selecția să-i fi ales pe cei mai nepricepuţi indivizi 
la zbor, cei care nu se pot feri de prădători? 

Nu este nevoie doar să supraviețuieşti, trebuie să te şi 
reproduci pentru ca indivizii să se perpetueze sau, cel puţin, 
pentru ca trăsăturile să se transmită prin urmaşi. Din 
perspectiva evoluţiei, dacă nu au urmaşi, este ca şi cum nu 
ar fi trăit deloc. Nimic nu va mai rămâne din caracteristicile 
lor proprii şi originale, din calitățile lor, din ceea ce-i face 
diferiți față de ceilalți membri ai speciei... Din momentul în 
care evoluţia a înregistrat reproducerea sexuală, nemurirea 
biologică se află în mâinile urmaşilor noştri. Singurul triumf 
posibil este cel reproductiv. Organismele prezintă o latură 
economică (legată de economia naturii) şi o altă latură 
reproductivă. 

La fel cum numai cei mai pricepuţi la o îndeletnicire 
anume a speciei lor (nişa lor ecologică) reuşesc să-şi câştige 
viața, numai cei mai buni profesionişti ai artei reproducerii 
lasă în urma lor urmaşi. În unele cazuri, arta aceasta 
înseamnă seducția sexului opus, aşa cum e cazul păunului 
regal, al păsării paradisului, al dropiei şi al cocoşului de 
munte (toate patru sunt exemple de păsări şi nu 
întâmplător); în alte cazuri contează artele marțiale, dacă 
este vorba de a se lupta cu rivalii de acelaşi sex, precum 
cerbii, elefanții marini sau gorilele (trei exemple de mamifere 
şi tot neîntâmplător). 

Darwin a numit confruntarea dintre masculi pentru 
femele legea luptei (law of battle), fără a genera mari critici, 
fiind uşor de observat în natură. Li se atribuia însă 
animalelor un simț al gustului şi al frumuseţii comparabil 
cu cel al oamenilor, ceea ce le displăcea profund unor 


oameni de ştiinţă. Lui Darwin i se părea că animalele care 
cântă, dansează şi se etalează au un simț estetic care nu 
este în esenţă diferit de al nostru. În schimb, pe Alfred 
Russel Wallace nu-l convingea acel „taste for the beautiful” 
pe care Darwin îl atribuia animalelor. În opinia lui Wallace, 
nu era loc pentru o altă formă de selecţie care să nu fi fost 
selecția naturală pe care o descoperise în acelaşi timp cu 
Darwin. Se spune de obicei că Wallace era mai darwinist 
decât însuşi Darwin». 

Wallace, de exemplu, credea că diferenţele în strălucirea 
penajului între cele două sexe la unele specii de păsări pot fi 
explicate perfect de selecția naturală ordinară în felul 
următor: femelele, fiind singurele care clocesc, au devenit 
mai discrete în cazul speciilor cu cuiburi neacoperite, fiind 
în văzul prădătorilor. În pofida a ceea ce credea Wallace, în 
unele cazuri aparte, culorile strălucitoare din perioada de 
împerechere şi dansurile nupţiale nu au altă explicaţie decât 
selecția sexuală. E limpede, de asemenea, că atunci când 
unul dintre sexe este mai puternic şi mai bine dotat, acest 
lucru reprezintă rezultatul faptului că există o luptă pentru 
împerechere, ceea ce Wallace nu nega. 

Dacă privim cu atenţie, ambele tipuri de întrecere îl 
avantajează în general pe cel mai puternic, pe cel în 
deplinătatea forțelor. În cazul luptei, e un lucru clar pentru 
că reprezintă o probă fizică, însă aceia care au cele mai 
strălucitoare culori ale pielii, solzilor, penajului sau al 
părului şi aceia care se umflă în pene, cântă, zboară, înoată, 
sar, aleargă sau fac paradă de ce au mai bun în oricare fel, 
sunt de obicei cei mai sănătoşi şi cu genele cele mai bune. 
Un exemplu relevant pentru tipul acesta de concurenţă fără 
agresivitate se întâlneşte la anumite specii de păsări din 
Australia şi Noua Guinee (pasărea-grădinar), la care 
masculul construieşte galeri sau  umbrare foarte 


minuțţioase, bogat decorate cu obiecte atrăgătoare, pe care 
chiar şi le fură unii de la alții. 

Nu ar fi aşadar o chestiune de estetică, ci de calitate 
genetică. Animalele nu cunosc plăcerea pe care o resimțim 
noi, oamenii, pentru artele plastice (în sensul în care nu 
apreciază frumusețea de dragul frumuseţii, adică din pură 
plăcere vizuală), dar au capacitatea de a-i recunoaşte pe cei 
mai buni indivizi pentru a se împerechea cu aceştia. 

Lui Wallace nu-i lipseau motivele pentru a adopta o 
poziție sceptică, pe care omul de ştiinţă trebuie să o adopte 
întotdeauna. Marea problemă a selecției sexuale este că nu e 
mereu uşor de demonstrat. Cum să verifici că o trăsătură s- 
a dezvoltat fiindcă îi pare atractivă sexului opus? Ce ştim 
noi despre ce le place animalelor? 

În orice caz, când nu se găsesc explicaţii ecologice pentru 
o caracteristică a speciei, mai ales dacă îi aparține unuia 
dintre sexe, este o idee bună să ne întrebăm dacă nu se 
datorează selecției sexuale. 


Întorcându-ne la tema originii raselor umane, Darwin 
credea că în specia noastră, bărbaţii luptau între ei ca să-şi 
aleagă soția (predomina ceea ce el numea „law of battle”), iar 
războinicii cei mai puternici câştisau cele mai dorite 
(frumoase) femei. Erau şi cei care se reproduceau cu succes, 
fiindcă îşi puteau proteja şi hrăni mai bine copiii, care 
supraviețuiau şi se puteau reproduce la rândul lor mai 
departe. În felul acesta erau selectate caracteristicile celor 
mai buni luptători. 

Cum ar putea alegerea partenerului să producă diferențe 
între populaţii (rasele)? 

Darwin a recurs în cazul acesta la o idee de care istoricii 
ştiinţei au ţinut foarte puţin seama sau deloc, dar care, 
după părerea mea, este fundamentală pentru a înțelege 
gândirea marelui naturalist englez: selecția inconştientă. 


Rasele de animale domestice (mintea lui Darwin operează 
mereu aceeaşi analogie animalieră!) s-au îmbunătățit pe 
criterii strict economice, care țin de utilitatea lor. Dar au fost 
selectate şi pe criterii neaşteptate care nu au nimic de-a face 
cu utilitatea. lar pentru că oamenii țin la ceea ce cunosc, 
spune Darwin, de îndată ce s-au stabilit câteva trăsături 
recognoscibile ale vitelor, selecția ulterioară a tins să le 
accentueze din ce în ce mai mult, chiar dacă nu aduceau 
niciun câştig. 

Cine nu cunoaşte o rasă de cal, vacă, oaie, capră, câine, 
pisică, găină, porumbel, chiar şi de peşte de acvariu, care să 
se deosebească de restul raselor din aceeaşi specie prin 
trăsături care mai de care mai ciudate, uneori foarte 
extravagante, fără nicio valoare economică, dar care e pe 
gustul tuturor pentru că ține de rasa lor locală? 

Ceva asemănător s-a petrecut şi cu rasele umane. Dovada 
stă, explică Darwin, în faptul că diversele populaţii ale 
Pământului îşi deformează corpul în toate felurile 
imaginabile, se mutilează, se tatuează, îşi aranjează barba şi 
părul după mode pe care alte culturi le judecă drept ciudate 
şi chiar absurde sau antiestetice. (Dacă s-ar moşteni 
caracteristicile dobândite în timpul vieţii, aşa cum credea 
Lamarck în mod greşit, noi, pământenii am fi şi mai diferiți 
decât suntem.) 

Cred că, la urma urmelor — dacă stăm şi ne gândim bine — 
asta s-a întâmplat şi cu hainele şi cu podoabele. Fiecare 
cultură le avea pe-ale sale (spun că le avea fiindcă odată cu 
globalizarea se tinde către uniformizare) şi era uşor să 
identifici provenința geografică şi culturală a cuiva după 
port, încălțăminte, coafură, pălărie, podoabe sau tatuaje. 

În colecţiile de abțibilduri cu popoarele lumii pe care le 
aveam în copilărie sau în jocurile de cărți ale familiei, orice 
copil ştia să-i deosebească pe eschimoşi de pieile roşii, de 
zulu, de ruşi, de indienii din India, de arabi, de evrei sau de 


chinezi, atât după aspectul fizic, cât şi după cum erau 
îmbrăcați. Fiecare popor avea portul tipic şi o manieră 
proprie de a-şi aranja părul şi barba. 

O parte a hainelor avea legătură cu clima, fireşte, inuiții 
(eschimoşii) se îmbrăcau mai gros decât africanii ca să facă 
față climei arctice, dar o altă parte reprezenta estetica pe 
care fiecare cultură şi-o dezvoltase. Nu se putea petrece ceva 
asemănător şi cu trăsăturile fizice, ca unele să aibă o 
valoare adaptivă, iar altele să fie rezultatul selecției sexuale? 

Darwin îşi rezumă filosofia astfel: „După părerea mea, 
afirm că dintre toate cauzele care au făcut loc diferenţelor pe 
care le prezintă rasele umane în aspectul lor exterior, şi 
până la un anumit nivel, cele care se manifestă între om şi 
animalele inferioare, selecția sexuală a fost cea mai eficientă 
dintre toate”. 


În ce stadiu se găseşte astăzi teoria selecției sexuale ca 
explicație a diferențelor dintre populaţiile umane, acum 
când am sărbătorit o sută cincizeci de ani de la Originea 
omului? Poate să fie doar o chestiune de gust (de alegere) 
culoarea pielii şi a părului, pilozitatea corporală (puţin sau 
mult păr pe corp şi în anumite zone), tipul de păr (drept, 
creț, ondulat, des, subţire), de nas (cârn sau coroiat, lat sau 
îngust), de buze (subțiri sau groase), de ochi (migsdalaţi sau 
nu), proporțiile corporale (braţe şi picioare scurte sau lungi, 
trunchi lat sau îngust) etc.? 

Înainte de toate, trebuie să ne întrebăm dacă diferențele 
dintre populaţii sunt adaptive, adică funcţionale şi, prin 
urmare, dacă sunt rezultatul acțiunii selecției naturale sau 
nu sunt deloc. Antropologul Carleton S. Coon, cel pe care l- 
am mai amintit, credea că toate sau aproape toate 
diferenţele (trăsăturile rasiale) sunt adaptări la diferențele 
climatice. A trăi în Groenlanda nu este la fel ca a trăi lângă 
Orinoco sau în Spania, şi aşa se explică varietatea umană. 


Pare o certitudine că a existat selecţie sexuală în istoria 
evoluției speciei noastre dacă ţinem cont de diferențele 
universale dintre bărbați şi femei în ceea ce priveşte 
pilozitatea, statura, corpolenţa, tipologia fizică (mai ales cu 
privire la proporția dintre lățimea taliei şi a şoldurilor) şi 
dezvoltarea sânilor - printre multe alte trăsături care 
cuprind aproape tot corpul; şi chiar în felul de a merge şi în 
timbrul vocii. Dacă aceste caracteristici sexuale secundare 
nu ar exista, atunci nu ar exista deosebiri între bărbați şi 
femei, cu excepţia caracteristicilor sexuale primare (penisul 
şi testiculele, vulva). 

Pentru Darwin, aproape toată varietatea diferențelor 
dintre popoare era şi consecința selecției sexuale, nu a 
selecției naturale. Culoarea pielii îi ridica o problemă 
serioasă, fiindcă nu există diferențe între bărbaţi şi femei în 
interiorul fiecărei rase, iar dacă bărbaţii şi-au selectat 
partenerele după pigmentul pielii (printre altele), ar trebui să 
existe diferențe, aşa cum se întâmplă cu forma corpului. 
Dar, observă el, citând mărturiile călătorilor occidentali, 
diferitele populaţii umane arată o preferință vădită pentru 
propria lor culoare a pielii, iar culoarea celorlalte li se pare 
urâtă, în acelaşi fel în care există diferențe de culoare între 
sexele câtorva specii de maimuțe, prin urmare decide să 
explice acest lucru prin selecție sexuală. 

Totuşi, Darwin se înşela în această privință. Culoarea 
pielii, pismentaţia, are mult mai mare legătură cu cantitatea 
de lumină solară pe care o anumită regiune a planetei o 
primeşte, prin urmare ar fi vorba de o trăsătură adaptivă, 
care rezultă în urma selecției naturale obişnuite (nu în urma 
selecției sexuale). Populaţia tinde să aibă pielea mai închisă 
la culoare în regiunile mai expuse la radiaţiile ultraviolete B. 
Mai devreme am afirmat că pielea cimpanzeilor este albă, în 
timp ce pielea omului este închisă, pismentată, şi presupun 
că lucrul acesta a fost o surpriză pentru cititorii care au 


pielea albă. Afirmația aceasta se referă la nucleul originar al 
speciei Homo sapiens din Africa, deoarece, odată plecată de 
acolo, populația s-a adaptat, prin selecție naturală, lipsei de 
radiaţie solară la latitudini mai îndepărtate de ecuator, fiind 
avantajați indivizii cu pielea deschisă la culoare, mai puțin 
pismentată. 

Într-adevăr, este nevoie de o anumită cantitate de 
ultraviolete B pentru o bună calcifiere a oaselor şi o bună 
dezvoltare. Şi, dimpotrivă, un exces de radiație ultravioletă 
asupra pielii depigmentate poate provoca arsuri grave şi 
cancere de piele. Din acest motiv (logica simplă ne făcea să 
bănuim lucrul acesta, iar acum, datorită genelor, ştim 
sigur), neanderthalienii aveau pielea deschisă la culoare. 

Şi în cazul speciei umane pare să funcţioneze o lege 
biogeografică a mamiferelor (o generalizare mai degrabă, o 
regularizare, un aspect care se observă frecvent) numită 
legea lui Allen, conform căreia populaţia aceleiaşi specii care 
trebuie să piardă căldură prin piele are extremitățile mai 
lungi. În schimb, acelea care trebuie să păstreze căldura, au 
extremitățile mai scurte. Indicele crural, calculat ca 
lungimea tibiei împărţită la lungimea femurului (pulpa 
raportată la coapsă), prezice cu destulă precizie temperatura 
medie anuală din regiunea de unde provine individul. 
(Neanderthalienii, de exemplu, aveau un indice crural tipic 
pentru zonele cu climă rece, datorat tibiei scurte, ceea ce s-a 
interpretat ca o trăsătură adaptivă la Europa rece a 
glaciațiunilor.) 

S-a observat că populaţiile care locuiesc de mult timp la 
altitudini ridicate (în Etiopia, în munţii Anzi sau în Tibet) nu 
au aceleaşi probleme ca acelea care locuiesc în alte zone mai 
puțin înalte, cum ar fi răul cronic de înălțime sau greutatea 
mică a copiilor la naştere. Datorită selecției naturale, 
populaţiile de la munte s-au adaptat la hipoxie (la presiunea 


mai scăzută a oxigenului în atmosferă) într-un timp relativ 
scurt, de câteva mii de ani. 

În cazul altor trăsături care îl deosebesc, să spunem, pe 
un papuaş din Noua Guinee de un grec sau pe un hadza din 
Tanzania de un chinez, caracterul adaptiv nu este evident. O 
alternativă importantă la selecția naturală este deriva 
genetică a lui Sewall Wright, acea rătăcire la întâmplare a 
populațiilor mici prin peisajul adaptiv, despre care am vorbit 
deja în carte (atunci când ne-am referit la evoluţia cuantică). 
Biologia evolutivă recunoaşte că o parte importantă a 
variațiilor geografice între populații se datorează numai 
hazardului şi nu are nicio valoare adaptivă, fiindcă nu 
păstrează nicio relație cu condiţiile locale de viaţă; dacă ne 
imaginăm că toate trăsăturile sunt adaptări, ne înşelăm. 
Neodarwinismul recunoaşte fără nicio problemă mecanismul 
acesta de derivă genetică, pe care Darwin nu îl bănuia. De 
aceea l-am şi introdus în carte, chiar dacă ridică nişte 
probleme în plus. Împreună cu selecția naturală şi cu cea 
sexuală, formează cele trei procese de care se folosesc 
neodarwinienii pentru a face mai uşor de înţeles 
caracteristicile ființelor vii. 

Un studiu publicat de curând: a analizat diferențele între 
diverse forme ale nasului ca să identifice prezența 
următoarelor trei mecanisme: deriva, selecția naturală 
ordinară şi selecția sexuală. Studiul este parțial, fiindcă nu 
sunt reprezentate toate populațiile umane, însă e cel mai 
complet pe care-l avem la dispoziție. 

În principiu, s-a descoperit că există o corelaţie între 
lăţimea nasului, temperatura şi umiditatea absolută a 
aerului. Adică nasurile mai late se găsesc, în medie, în 
regiuni mai calde şi umede, în timp ce populaţiile care 
trăiesc în zone uscate şi reci de pe planetă au de obicei 
nasul îngust. Fenomenul fusese semnalat de studii 
anterioare despre cavitatea nazală a craniului. Deosebirile 


acestea au de-a face cu funcția nasului şi a cavităţii nazale 
de a controla temperatura şi umiditatea din aerul 
inhalat.Totuşi, corelația aceasta este mai mică decât aceea 
dintre pigmentare şi radiația ultravioletelor B. 

Pe de altă parte, la toate populațiile, nasul este mai mare 
la bărbați decât la femei, ceea ce ne poate face să ne gândim 
că a intervenit şi selecția sexuală. În cele din urmă, afirmă 
cercetătorii, este posibil ca în cazul tuturor populațiilor să 
fie preferate nasurile mai adaptate la clima locului (cele mai 
sănătoase), prin urmare selecția ecologică şi cea sexuală se 
sprijină reciproc. 

Pe scurt, tema selecției sexuale în cazul speciei umane 
rămâne să fie analizată în studii viitoare, fiind nerezolvată 
deocamdată, după aproape un secol şi jumătate de când a 
fost expusă de Charles Darwin. Adevărul este că, spre 
deosebire de selecția naturală, selecția sexuală aproape că 
nu a trezit interes, fapt de care Darwin s-ar simți foarte 
mândru. 

Nu a trecut mult timp de când am sărbătorit o sută 
cincizeci de ani de la apariția Originii speciilor. Trebuie să ne 
pregătim să sărbătorim şi aniversarea Originii omului, în 
anul 2021. Atunci vor ajunge din nou la modă dezbaterile 
despre selecția sexuală şi evoluția umană, argumentele 
principale ale cărții lui Darwin. 

Până aici am vorbit despre evoluția corpului uman. Este 
vremea să ne ocupăm de originea comportamentului nostru 
social, bazat, cel puţin în aparență, pe cooperare şi altruism 
şi căruia îi datorăm triumful nostru ca specie. Începem cu 
animalele în ziua care urmează şi continuăm cu oamenii 
peste două zile. 


Ziua a zecea 


S-a considerat, în mod tradițional, că în societățile animale, 
indivizii se sacrifică pentru binele grupului, până la moarte 
dacă aşa trebuie. Altruismul este însă incompatibil cu 
principiul selecției naturale a lui Darwin, care se bazează pe 
lupta dintre indivizi pentru resurse, adică pe egoism. Având 
în vedere această contradicție dintre teorie şi fapte, s-au dat 
explicaţii noi pentru cooperare: selecția familială sau fitness 
inclusiv; selecția grupului; strategia evolutivă stabilă; 
altruismul reciproc şi mutualismul. Cu ele se încheie 
neodarwinismul. 


Altruismul albinelor, care se sacrifică pentru stup, 
acționând ca nişte kamikaze, este o mare bătaie de cap 
pentru biologia evolutivă. Acul cu care înțeapă nu se poate 
scoate fără ca insecta să moară cu intestinele smulse, 
fiindcă are nişte ţepi ascuţiţi ca de fierăstrău, orientați spre 
spate. Cum a putut selecția naturală să producă un model 
atât de dureros, de păgubos pentru individ? 

Darwin însuşi se arăta uimit, fiindcă dovezile păreau să 
contrazică selecția naturală, care constă în supraviețuirea 
indivizilor cel mai bine adaptaţi, nu în moartea celor mai 
devotați. Ca să explice, Darwin recurgea la un adevăr 
limpede: albinele se sacrifică pentru binele stupului. Cu alte 
cuvinte, stupul este individul împotriva căruia luptă. 

Într-adevăr, până acum câţiva ani era ceva obişnuit să 
citeşti în cărțile de biologie - ca să nu menționăm 
documentarele despre natură, întotdeauna extrem de 
educative — că indivizii se sacrifică pentru binele grupului şi, 
mai ales, pentru binele speciei. Părinții au copii şi îi îngrijesc 
cu mari eforturi ca să asigure viitorul speciei. De ce ar face 
asta dacă nu pentru ca specia să-şi continue existența? Ce 
au de câştigat din asta? Se afirmă chiar că moartea 
bătrânilor se produce pentru binele speciei, ca să poată trăi 


cei tineri! Până şi moartea ar urmări un scop altruist, iar noi 
ar trebui să-l luăm ca atare. 

Parcă ar fi o fabulă moralizatoare. Animalele dau un 
exemplu de comportament oamenilor. Teoria selecției 
naturale presupune însă că în natură nu putem vorbi de 
morală (este amorală), ci doar de lupta dintre indivizi. Cum 
ar putea să existe atunci altruism? 

În 1945, Sewall Wright a formulat un model teoretic 
(adică un model matematic) care să explice existența 
populațiilor alcătuite numai din indivizi altruişti, chiar în 
ediția revizuită a celebrei cărți a lui Simpson, Tempo and 
Mode in Evolution:. Problema ce trebuia rezolvată era cum să 
se evite ca indivizii nealtruişti să profite de pe urma 
altruiştilor. Mai târziu însă, în 1953, Simpson atrăgea 
atenţia că era puţin probabil să fie îndeplinite condiţiile 
foarte stricte pentru ca modelul genetic al lui Sewall Wright 
să funcționeze în natură, prin urmare altruismul îşi pierdea 
baza teoretică şi continua să fie inexplicabil. 

Soluția la problema comportamentului social plin de 
devotament al albinelor şi al altor insecte sociale a fost 
găsită de un alt mare biolog evoluționist, englezul William D. 
Hamilton, care a publicat în 1964 două articole de 
importanță istorică: ce vor pune punct neodarwinismului. 
Să vedem cum a reuşit. 

Contemporanul lui Darwin, englezul Herbert Spencer a 
fost cel care a folosit în 1862 celebra expresie 
„supraviețuirea celor mai adaptaţi” (survival of the fittest), 
pentru a explica în ce mod funcționează selecția naturală. 
Descrierea a fost adoptată chiar de Darwins, dar e 
incompletă, fiindcă selecţia naturală nu are de-a face numai 
cu supraviețuirea (latura economică a vieţii), ci şi cu 
reproducerea. 

Pentru  geneticienii populațiilor care au pus bazele 
neodarwinismului, aptitudinea sau eficiența biologică a 


individului (numită de aceştia Darwinian fitness) nu se 
măsoară prin longevitate, ci prin numărul de copii care 
ajung la vârsta propice reproducerii; sau, mai exact, prin 
numărul de gene pe care fiecare le transmite următoarei 
generații, în comparație cu cele pe care ceilalți le transmit. 
Iar copiii care nu supraviețuiesc sau care nu au urmaşi nu 
se pun la socoteală. Prin urmare, se poate spune că 
adaptabilitatea unui individ, fitness-ul lui, se măsoară după 
numărul de nepoți. Nu ar avea niciun sens să gândim 
lucrurile altfel. Un individ poate să alerge sau să zboare 
foarte bine şi să fie cel mai bun la toate probele fizice, sau să 
aibă cea mai bună acuitate vizuală, cel mai fin auz sau 
miros, sau să îndure frigul cel mai cumplit ori cea mai 
intensă căldură, chiar să fie viclean, cel mai bun din specia 
lui, nimic dintre toate astea nu-i este de folos, dacă, din 
punct de vedere evolutiv, nu se perpetuează prin copii, 
nepoți, strănepoți şi stră-strănepoţi etc. Este vorba de a 
pune bazele unei dinastii. O viață lungă poate fi un eşec 
evolutiv dacă nu este roditoare. Niciunul dintre recordurile 
sale răsunătoare de la olimpiada speciei lui nu vor fi 
amintite. Prestaţiile (ca să folosim expresia din designul 
industrial) indivizilor nu sunt în sine măsura adaptării, 
fiindcă aceasta nu se exprimă în termeni de viteză, înălțime, 
profunzime, distanță sau un alt fel de amprentă. Viața nu 
este o întrecere sportivă la care se primesc medalii. 

De fapt, cei mai apți indivizi, cei mai potriviţi, sunt cei 
care trăiesc mai mult şi au totodată mulți urmaşi (spre 
deosebire de alți membri ai populaţiei), aşadar optimizare şi 
succes reproductiv al individului sunt termeni aproape 
sinonimi. Este greu să laşi o moştenire genetică importantă 
dacă mori de tânăr şi este foarte probabil să reuşeşti, dacă 
ajungi la bătrânețe. Tânăr şi bătrân sunt termeni relativi, 
fireşte, fiindcă fiecare specie are propria sa longevitate (sau 
durată de viață potenţială). Însă, în cele din urmă, o 


caracteristică, oricare ar fi aceasta (fizică sau de 
comportament), este selectată numai dacă  fitness-ul 
individului sporeşte, oferindu-i mai mulți copii decât ar fi 
avut fără caracteristica respectivă. 

William D. Hamilton nu a făcut decât să lărgească ideea 
de succes reproductiv (fitness-ul darwinian) la aceea de 
succes genetic sau fitness inclusiv, după cum este termenul 
de specialitate, sau, de asemenea, fitness general sau fitness 
global (dacă dorim să traducem fitness în română, îl putem 
înlocui cu „eficacitate” sau „aptitudine”). Adică, dacă este 
important numărul de gene pe care un individ îl lasă 
moştenire atunci când pleacă pe drumul fără de întoarcere, 
asta include şi contribuţiile pe care le aducem pentru 
creşterea şi protejarea copiilor de rudele cele mai apropiate, 
numai dacă profitul obținut depăşeşte costurile pe care le 
produce acest comportament reflectat în numărul de copii ai 
fiecăruia. Dar pentru a calcula profitul trebuie să ținem 
seama de gradul de rudenie, ceea ce complică lucrurile, nu 
foarte mult totuşi, după cum vom vedea imediat. Acum este 
important, oricât de uimitor ar părea, că a creşte fitness-ul 
rudelor poate fi rentabil chiar dacă se reduce fitness-ul 
individual. Incredibil, nu-i aşa? Adică motorul 
comportamentului social al indivizilor nu este întotdeauna 
fitness-ul personal, aşa cum se crezuse până atunci. 
Hamilton a avut această idee genială, care este atât de 
importantă şi a fost invocată de atâtea ori încât mă tem că 
suntem nevoiți să ne obişnuim cu expresia antipatică de 
fitness inclusiv. 

O voi explica pe scurt ca să fie limpede. Să nu vă simțţiţi 
jenați dacă nu ați înțeles-o de la început. La fel ca toate 
ideile revoluționare ale ştiinţei, ideea lui Hamilton merge 
împotriva propriei noastre intuiții şi ne dă mult de gândit. 
Dacă eu salvez de la moarte copilul meu aflat în pericol, 
salvez multe câpii ale genelor mele, care sunt identice din 


punct de vedere al genealogiei cu cele ale copiilor mei în 
proporție de 50%, deoarece am participat la construcția lor 
genetică în momentul conceperii cu jumătate din numărul 
cromozomilor. Acelaşi lucru este valabil şi pentru frați. 
(Figura 15.) 

În cazul nepotului de frate sau de soră, proporția genelor 
cu aceeaşi origines scade la 25%. Prin urmare, doi nepoți la 
un loc fac cât un copil. Dar este nevoie de opt nepoți de 
gradul doi (copiii unui văr sau vară de sânge) pentru a egala 
un copil. Ceea ce am spus în cazul unei situații de pericol 
mortal este valabil pentru orice contribuţie de-ale mele 
susținută în timp pentru creşterea unui nepot, fiindcă 
investesc, ca şi în cazul copiilor mei, în continuitatea genelor 
mele. Este limpede, pe de altă parte, că investiția este mai 
rentabilă cu cât suntem mai înrudiţi, fiindcă avem mai 
multe gene identice care provin de la strămoşi comuni.s 

Voi relua ideea centrală a teoriei despre fitness inclusiv 
din Theory of Inclusive Fitness (TIF este acronimul în 
engleză), datorită importanţei sale uriaşe în a explica 
societățile animale avansate, la fel ca a noastră. Se aşteaptă 
ca o genă care determină altruismul să se răspândească mai 
mult în rândul populaţiei, dacă, de pe urma ajutorului, are 
de câştigat o rudă apropiată, deoarece în cazul acelei rude, 
din perspectiva genealogiei, există mai multe probabilități de 
a avea o copie a aceleiaşi gene (pe care a moştenit-o de la un 
strămoş comun). 

Înainte de Hamilton, am putea spune că eram preocupaţi 
pentru copiii noştri, deoarece suntem urmaşii unor strămoşi 
care s-au purtat bine cu copiii lor şi le-am moştenit genele, 
acelea care determină un comportament frumos față de 
copii. După Hamilton, trebuie să spunem că suntem 
urmaşii unor strămoşi care aveau grijă de copiii lor şi într-o 
oarecare măsură şi de rudele lor mai apropiate. Aşa cum 
facem noi, nu-i aşa? 


Cu alte cuvinte, conform lui TIF, ceea ce oamenii numesc 
altruism, un comportament dezinteresat care (prin definiție) 
îi prejudiciază pe cei care îl practică şi le aduce câştig 
celorlalți este, de fapt, un comportament foarte interesat, cât 
timp este vorba de continuitatea genelor pe care individul le 
poartă. În termeni politici, altruismul este o formă de 
nepotism, fiindcă se pune problema să-i ajutăm pe indivizii 
cu care împărțim mai multe gene, familia. 


RELAȚIILE GENETICE ÎNTRE RUDE 


FIGURA 15. Relaţiile genetice între rude 


Dacă eu sunt femeia cu numărul 5 din schema aceasta, câte gene 

(moştenite) am în comun cu părinții, fraţii, copiii şi nepoții mei? Si 

poate vedea în proporția mai închisă la culoare de pe fața rudelor mi 

Bineînțeles că nu am nicio genă în comun (moştenită) cu tatăl copiilor 
sau cumnatul sau cumnata mea. 


Exemplul cel mai clar al TIF este un stup. Genetica 
specială a himenopterelor: face ca o albină lucrătoare să 
împartă mai multe gene cu surorile lucrătoare (trei sferturi) 
decât cu copiii pe care i-ar putea avea (jumătate dintre gene) 
sau cu mama şi tata (tot jumătate dintre gene), ceea ce 
explică de ce albinele muncitoare nu se reproduc şi fac 
sacrificiul suprem pentru stup, care se compune aproape 
exclusiv din surorile lor. 

În acelaşi an în care Hamilton crea TIF, John Maynard 
Smith folosea expresia „selecția familială” sau „selecţia de 
rudenie” (kin selection în engleză»). Cu toate acestea, 
termenul de „familial” poate fi înțeles greşit. Nu înseamnă că 
există un nivel de selecție mai presus de individ, adică 
familiile se luptă între ele, o familie împotriva alteia, pentru 
a vedea cine câştigă şi cine rămâne cu resursele din mediul 
încojurător. De fapt, TIF afirmă că rudele sunt ajutate în 
funcţie de gradul de consangvinitate dintre ele, nu toată 
familia în ansamblu. S-ar putea spune mai degrabă că 
individul îşi protejează c6piile propriilor gene care se găsesc 
în alte corpuri, cele ale rudelor apropiate. Subiectul selecţiei 
rămâne în continuare individul, numai că odată cu teoria 
eficienţei globale (TIF), indivizii îşi slujesc interesele genetice 
tot prin intermediul altor indivizi. Dacă este vorba ca genele 
mele să fie reprezentate în următoarea generație, atunci şi 
genele nepoților mei contează pentru că sunt identice cu ale 
mele şi cu cele ale copiilor mei (nu uitaţi că doi nepoți 
echivalează cu un copil). 


Asta înseamnă că în rândul animalelor nu pot exista 
exemple adevărate de altruism şi sacrificiu al individului 
pentru binele grupului sau chiar al speciei? Nu vedem că 
peştii trăiesc în bancuri şi se mişcă organizat, de parcă s-ar 
fi pus toţi de acord şi ar avea aceleaşi interese? Nu-i aşa că 
multe dintre mamiferele şi păsările aflate în pericol atrag 


atenția prădătorului să fie atacate pentru ca ceilalți membri 
ai grupului să poată fugi? Nu-i aşa că boii moscațţi se aşază 
în fața femelelor şi a vițeluşilor pentru a-i apăra de lupi? Nu- 
i aşa că există animale otrăvitoare care-şi înveninează 
prădătorul ca să nu mănânce un alt membru al aceleiaşi 
specii? Nu-i aşa că şarpele cu clopoței anunţă ca să nu fie 
nevoit să muşte? Şi, în cele din urmă, nu-i aşa că indivizii în 
vârstă mor pentru a le face loc şi a le lăsa hrana celor tineri, 
pentru ca viața să-şi urmeze cursul, pentru ca ordinea din 
natură să triumfe? 

Răspunsul, pentru aproape toți oamenii de ştiinţă, este 
unul negativ, un „nu” răspicat, oricât am crede că regula 
care domneşte în societățile animale este cooperarea, ba 
chiar prietenia şi camaraderia. 

Biologul evolutiv american, George C. Williams», a dedicat 
acestei teme celebra sa carte din 1966, Adaptation and 
Natural Selection. A Critique to Some Current Evolutionary 
Thought. Subtitlul este sugestiv, pentru că transmite că 
această carte este consacrată combaterii unei idei evolutive 
foarte comune şi pe care Williams o consideră falsă: 
presupusul comportament altruist al animalelor, care se 
sacrifică în interesul grupului. Raționamentul central al 
cărții este simplu: singurul mecanism care ar putea produce 
ceea ce Williams numeşte adaptări biotice ar fi selecția 
grupului. Ca să vezi! Ne lovim de nişte expresii ciudate care 
anunță bătăi de cap (adaptări biotice şi selecția grupului). 
Dar aceste bătăi de cap îşi au rostul lor, deoarece cartea lui 
Williams a schimbat multe lucruri în gândirea evolutivă şi, 
cu toate acestea, puţini au înțeles-o, deşi cohorte întregi o 
citează. Williams însuşi deplângea acest lucru în prologul pe 
care l-a scris la ediția din 1996, la treizeci de ani după 
prima apariţie. 

Prin „adaptări biotice” se înțelege că indivizii se comportă 
în aşa fel încât interesele lor sunt subordonate intereselor de 


grup, fie că e vorba de populaţie, de specie sau de ceva şi 
mai mare (mai inclusiv), cum ar fi ansamblul de specii care 
populează un teritoriu, aşa-numita biotă. 

Pentru ca adaptările biotice să se producă, trebuie să 
recunoaştem existența unui nivel de selecție superior celui 
individual, în care grupurile se luptă între ele şi câştigă 
acelea care au cei mai mulți indivizi altruişti. Voi da un 
exemplu: să presupunem că un grup de maimuțe, câini de 
prerie sau suricate, în care unii indivizi păzesc teritoriul şi îl 
apără de duşmani şi prădători. Aceste santinele devotate 
plătesc adesea cu propria viață pentru a-şi face datoria, însă 
grupul are de câştigat, chiar şi egoiştii din interior. În 
schimb, alte grupuri cu mai puţini indivizi altruişti şi mai 
mulți egoişti este în pericol să dispară cu totul. 

Din acest punct rămâne să vedem dacă selecția între 
grupuri poate fi atât de puternică fiindcă mutaţiile egoiste să 
nu se răspândească, pentru că altfel dispare grupul întreg şi 
este înlocuit de un altul cu mai puțini indivizi egoişti. Sau, 
cu alte cuvinte, indivizii egoişti se pot impune în fața 
altruiştilor în interiorul grupului, însă grupurile alcătuite 
din indivizi altruişti se impun în fața grupurilor de egoişti». 

Aceasta era ideea lui Sewall Wright, pe care am comentat- 
o deja, însă concluzia la care a ajuns Williams după ce a 
studiat diverse cazuri este că, în ciuda aparenţelor, în viața 
reală a speciilor, nu există astfel de adaptări biotice. 
Williams nu spune că selecția grupului ar fi un concept 
greşit. Ar putea să fie valabil, numai că exemplele de 
adaptări biotice care au fost propuse nu rămân în picioare la 
o analiză atentă. De unde putem deduce că selecția de grup 
nu are suficientă forță pentru a le produce. Nu este o forță 
eficientă în procesul evolutiv. 

George C. Williams relatează: cum, pe vremea când era 
student, un coleg l-a întrebat pe profesor ce avantaj are un 
peşte a cărui carne e otrăvitoare? Ce are de câştigat dacă 


investeşte resurse (face o cheltuială) ca să producă 
substanţe toxice? Otrava nu-şi va face efectul decât după ce 
va fi fost mâncat de un carnivor, deci ce-i mai pasă atunci 
victimei? Pentru profesor şi pentru restul studenților 
răspunsul era limpede şi au fost uimiţi de întrebare: „Toxina 
peştelui este în avantajul speciei fiindcă îi face pe prădători 
să renunțe la a mai mânca peşti ca ei” a fost răspunsul venit 
în cor, fără ezitare. Lui Williams i-au trebuit câțiva ani ca să 
descopere cât de greşită era ideea aceasta. Nu, animalele (şi 
plantele) nu produc toxinei ca să-i apere pe alți membri ai 
aceleiaşi specii. Explicația se găseşte în teoria lui Hamilton 
(TIF). De obicei, animalele veninoase trăiesc împreună cu 
rudele apropiate şi, astfel, dacă îi otrăvesc pe cei care îi 
mănâncă, îşi protejează rudele, cu care au în comun multe 
gene, inclusiv genele codificate ale veninului (probabilitatea 
ca un frate să le aibă este de 50%). În felul acesta, genele 
veninului s-au putut răspândi în populaţie. În 1930, Ronald 
A. Fisher şi-a pus aceeaşi întrebare ca şi colegul de clasă al 
lui Williams, fiind interesat de gustul respingător pe care îl 
au omizile, şi a ajuns la aceeaşi concluzie. 

Nici bancurile de peşti nu sunt un exemplu perfect de 
coordonare, după părerea lui Williams, ci de indivizi care 
încearcă să fie cât mai puțin izolați posibil, dar şi cât mai 
aproape de alți peşti. Un peşte solitar este mereu în pericol, 
de aceea bancurile de peşti se strâng atunci când apare 
prădătorul: toţi vor să stea în centru. 

Nu, şarpele cu clopoței nu le avertizează din generozitate 
(mişcându-şi coada şi făcând zgomot din crotal) pe celelalte 
animale ca să nu fie obligat să le muşte, adică în beneficiul 
altor specii, ci pentru ca el să nu fie mâncat de 
„nenumăratele păsări şi animale despre care se ştie că atacă 
până şi cele mai veninoase specii”, după cum spunea 
Darwin în Originea speciilor. Şi continuă: „Şerpii 
[menţionează aici şerpii cu clopoței, cobra şi vipera bitis 


arietans] acționează ghidaţi de acelaşi principiu după care 
găina îşi întinde şi îşi ridică aripile când se apropie un câine 
de puii ei”. Pentru Darwin, „selecția naturală nu va produce 
niciunei ființe o trăsătură care să-i facă mai mult rău decât 
bine, fiindcă selecția naturală acționează numai în favoarea 
fiecăruia”. 

Iepurii şi căprioarele îşi ridică coada şi îşi arată fundul 
alb atunci când zăresc un carnivor, însă din nou teoria lui 
Hamilton ne poate explica ce se întâmplă. De obicei, 
căprioarele sunt însoţite de puii lor, prin urmare semnalul 
este îndreptat către indivizii cu care au în comun jumătate 
dintre gene. Este adevărat că acest comportament nu are 
valoare în afara perioadei de creştere a puilor, dar ar fi mai 
complicat pentru sistemul genetic al căprioarelor să şi-l 
înfrâneze un timp (ar avea nevoie de un fel de comutator) şi, 
în plus, ar trebui să o facă doar câteva luni, pe perioada 
iernii. 

TIF explică, de asemenea, comportamentul de santinelă 
altruistă al speciilor sociale, cea care îşi riscă viața pentru a- 
i avertiza pe ceilalți de existența unui pericol. Dacă specia 
din care face parte trăieşte în familii numeroase, se află într- 
o situaţie de risc, care are un preț de plătit, cu toate acestea 
avantajele pot fi mai mari. Ar putea fi salvate mai multe 
gene ca ale lui decât s-ar pierde dacă santinela ar muri. Ar fi 
încă un exemplu de selecție familială. 

Cazul boilor moscaţi, ai căror masculi apără puii şi 
femelele  folosindu-şi coarnele, poate fi înțeles prin 
intermediul TIF, dar se mai poate adăuga o altă explicație, şi 
anume cu cât animalul este mai puternic, este mai înclinat 
să lupte decât să fugă şi poate să stăpânească instinctul de 
a fugi al membrilor mai puţin combatanți; în acest fel, 
masculii se aşază în față, pentru a înfrunta lupii, iar 
femelele şi vițeluşii rămân în spate, ca să scape. 


Pe scurt, ceea ce Williams vrea să spună în cartea lui este 
că pentru a interpreta o acţiune drept altruistă trebuie să ne 
asigurăm că nu există alternativă. 

Şi bineînțeles că moartea bătrânului decrepit nu este 
ultimul serviciu pe care individul îl aduce în slujba 
grupului, a populaţiei, a speciei, a comunității de specii 
dintr-un ecosistem, a biotei sau a biosferei. Nimeni nu 
moare de bătrâneţe spre câştigul celorlalți. Însă senectutea 
şi sfârşitul vieţii sunt un subiect pasionant la care şi 
Williams a meditat îndelung în alte lucrări ale sales. Din 
păcate, nu ne putem ocupa aici de felul în care moartea 
unui individ se încadrează în teoria evoluţiei prin selecție 
naturală, o problemă de maxim interes care continuă să fie 
o bătaie de cap pentru biologia evolutivă. 

În concluzie, singura formă de selecţie naturală care 
contează cu adevărat pentru a produce adaptări este cea 
care acționează asupra indivizilor, exact în felul propus de 
Darwin şi de neodarwinişti şi de aportul TIF. 

Prin urmare, la întrebarea despre ce încearcă întotdeauna 
indivizii să maximizeze prin comportamentul lor, răspunsul 
este: numărul de câpii al genelor proprii care se vor 
transmite generației următoare. Adică indivizii încearcă să 
maximizeze fitness-ul prin tot ceea ce fac. 

Hamilton şi Williams au pus punct final 
neodarwinismului, care, aşa cum fusese gândit la mijlocul 
secolului XX, conținea câteva erori grave ce nu fuseseră 
corectate, în special cea legată de faptul că indivizii se 
sacrifică pentru binele speciei. Se schimba astfel o 
modalitate de a vedea viața. 

Cartea lui Williams ne-a trezit dintr-un vis adânc (dar 
frumos), în care natura era un paradis unde domnea 
armonia - şi mai ales, rațiunea - fiindcă animalele acționau 
în avantajul puilor şi al familiei, în avantajul grupului social 
mai presus de familie, în avantajul speciei şi chiar în 


avantajul Vieţii. Nu se va mai citi sau auzi în lumea 
academică expresia pentru binele speciei, care înainte se 
rostea cu toată naturalețea şi care suna atât de bine şi 
părea atât de reconfortant în timp ce asistam la spectacolul 
vieții şi al morţii în natură. 

Lemingii (nişte rozătoare arctice) nu se sinucid în masă ca 
să evite  suprapopularea atunci când resursele se 
împuţinează, ci, tocmai din pricina mediului vlăguit, 
încearcă să colonizeze locuri noi care nu au fost secătuite de 
rezerve, însă pentru asta trebuie să înfrunte riscuri foarte 
mari din pricina cărora se pot îneca sau se pot prăbuşi de 
pe stânci. Celebrul documentar din 1958 al lui Walt Disney 
(White Wilderness) unde se arăta presupusul suicid colectiv 
al lemingilor era o manipulare grosolană, însă toată lumea a 
crezut că era adevărat. 

Părea rezonabil. 


Funcţia de utilitate a lui Dumnezeu 


În cartea sa despre animale, Aristotel consideră că părţile unui 
animal (la fel ca piesele unui artefact fabricat de om) sunt acolo cu 
un scop (cu un telos special), deoarece realizează o acțiune. Prin 
urmare, fiecare parte are propriul său scop, corpul în totalitatea sa 
trebuie să folosească la o acțiune complexă, de nivel superior. Dar 
care este aceasta? Bună întrebare. Răspunsul este următorul: 
acțiunea complexă la care contribuie toate adaptările corpului nu 
este alta decât succesul reproductiv. Astfel, întrebarea la ce 
foloseşte mâna, ochiul, placenta, părul, sistemul imunitar sau 
creierul are un sens în plus: cum a contribuit caracterul acesta 
concret la succesul reproductiv? Astea sunt vorbele lui George C. 
Wiliams». 

Iar Richard Dawkins expune lucrurile într-un mod asemănător: 
Care este funcția de utilitate a vieții sau funcția de utilitate a lui 
Dumnezeu? se întreabă el. Funcția de utilitate este un termen din 
economie, explică Dawkins, care arată ce anume trebuie 
îmbunătățit pentru fiecare caz în parte. În ceea ce priveşte ființele 
vii, răspunsul este numărul de gene care se transmit generației 
următoare. 


Genele sunt însă molecule (purtătoare de informaţie digitală, după 
cum ştim) şi doar molecule, nu sunt organisme. De aceea unii 
biologi şi paleobiologi îi critică dur pe cei care interpretează evoluția 
din punct de vedere strict molecular şi reproductiv, nu şi din 
perspectiva indivizilor şi a problemelor economice. 

Paleontologul Niles Eldredge se numără printre critici şi îi califică 
drept ultradarwinişti pe cei care urmăresc numai genele, cum sunt 
Hamilton, Maynard Smith şi Dawkins. În schimb, Eldredge se 
situează pe sine în domeniul aşa-numiților naturalişti, în care 
activează paleontologi, ecologi, sistematicieni şi restul specialiştilor 
care studiază organismele şi care nu urmăresc în analiza lor numai 
genele, deoarece găsesc în natură explicații importante pentru 
fenomenul evoluţiei. 

Pentru ultradarwinişti, spun detractorii lor, nu contează decât 
numărul de gene care se transmit, iar acesta reprezintă pentru ei 
principalul subiect al evoluţiei: despre cum s-au schimbat 
frecvențele genetice în sânul populațiilor de-a lungul timpuluii. Iar 
selecția naturală nu face decât să favorizeze o genă în fața altora. 

Pentru naturalişti, adică pentru cei care se consideră numai 
neodarwinişti (nu  ultradarwinişti, abordarea genetică (studiul 
modificărilor frecvenţelor genetice) este corectă, atât timp cât este 
aplicată adevăratului său domeniu de cercetare: genetica 
populațiilor. Dar dacă vorbim despre evoluție, există şi altele 
importante. S-ar părea că ultradarwiniştii îi excludeau din 
elaborarea sintezei moderne de la mijlocul secolului XX pe toți cei 
care nu studiau genele, când de fapt la ea participau paleontologi 
asemenea lui Simpson, biogeografi ca Mayr, zoologi ca Julian 
Huxley şi chiar şi geneticieni cu preocupări naturaliste ca 
Theodosius Dobzhansky. 

Este vorba, în fond, de o chestiune de perspectivă, dar nu una 
oarecare. Pentru ultradarwinişti, indivizii se străduiesc să transmită 
cel mai mare număr posibil din propriile gene (în detrimentul 
genelor celorlalți, care vor fi mai prost reprezentate în generația 
următoare), în timp ce pentru naturalişti, indivizii care au succes în 
viață, fiindcă s-au adaptat, sunt cei care vor avea urmaşi. Mai întâi 
trebuie să  supraviețuieşti, apoi să transmiți genele. Pentru 
ultradarwinişti, adaptarea indivizilor le este de folos genelor pentru a 
se perpetua de-a lungul timpului, în timp ce pentru naturalişti, 
indivizii fiecărei generaţii sunt pur şi simplu descendenții celor din 
generația anterioară care s-au adaptat cel mai bine la viață şi, 
astfel, au avut mai mulți copii. Unii urmăresc genele, iar alţii, 


indivizii şi relația cu mediul înconjurător, adică ecologia şi 
adaptările. Fiind paleontolog, după formaţie şi caracter, inima mea 
este de partea naturaliştilor. 


Ce se întâmplă atunci cu luptele dintre animalele 
aceleiaşi specii? Este adevărat că evită să se rănească şi să 
se omoare între ele? Nu este oare un exemplu de adaptare 
biotică acest comportament cavaleresc din care are de 
câştigat atât grupul, cât şi specia? 

Laureatul Premiului Nobel Konrad Lorenz (unul dintre 
părinții etiologiei sau ai ştiinţei comportamentului animal) a 
acordat multă atenţie acestor lupte ritualizate în cărți foarte 
populare precum King Solomon's Ring (Inelul Regelui 
Solomon, 1949) şi, în special, On Agression (Despre 
agresivitate, 1963), pe care le compară cu regulile 
cavalereşti elaborate de oameni pentru a ţine în frâu rănirea 
excesivă a adversarului în timpul luptei (în vremurile 
străvechi, în timpul turnirurilor, iar în vremurile moderne, 
în timpul competiţiilor sportive). 

Motivul acestui comportament - Lorenz nu avea nicio 
îndoială în această privință - este binele speciei, de parcă 
mama natură ar avea grijă de progeniturile ei, ca totul să fie 
în ordine şi ca lumea să funcționeze corect. Nu-i aşa că 
sună a religie panteistă sau a cult de tip new age à la Pacha 
Mama? Partea interesantă, aproape incredibilă, privind în 
urmă, este că nici Lorenz, nici un alt contemporan de-ai lui 
nu şi-a dat seama că expresia pentru binele speciei era 
incompatibilă cu teoria darwinistă a evoluției prin selecţie 
naturală. După cum am văzut, lucrurile s-au schimbat 
foarte repede, în 1966, odată cu cartea lui Williams, însă 
problema rămânea aceeaşi. 

Dacă binele speciei nu este explicația confruntărilor 
ritualizate, ce explicație ne rămâne? 

Câţiva ani mai târziu, biologul evoluționist englez John 
Maynard Smith a recurs la teoria jocurilor şi la conceptul de 


strategie evolutivă stabilă sau ESS (Evolutionary Stable 
Strategy) ca să explice confruntarea ritualizată (reglată) 
dintre multe specii de animale, care era interpretată în mod 
tradițional ca fiind selectată pentru a evita rănirea 
adversarului, adică pentru binele grupului, al populației sau 
al speciei». Dar lucrurile nu stau aşa, spunea Maynard 
Smith cu modelele sale matematice. 

Este posibil să cunoaşteţi dilema prizonierului (dacă nu, o 
puteți citi în nota explicativă»). Aici se aplică teoria jocurilor. 

O să vă dau un exemplu de ESS uşor de înţeles înainte de 
a trece la aplicarea ESS în cazul duelurilor cavalerești. 
Imaginaţi-vă că o specie de pescăruşi are două 
comportamente, două strategii. Unii pescăruşi sunt cinstiți 
şi pescuiesc peşti. Alți pescăruşi sunt pirați şi le fură peştii 
din cioc pescăruşilor pescari. Dacă în rândul unei populații, 
toți pescăruşii ar fi cinstiți, un pescăruş pirat apărut în 
urma unei mutații (sau un pescăruş pirat venit din afară) s- 
ar reproduce rapid pe spinarea pescăruşilor pescari, iar 
astfel strategia pirată „ar invada” populaţia (acesta este 
termenul din argoul tehnic). Dacă toți pescăruşii dintr-o 
populaţie ar fi pirați, ar muri de foame pentru că nu ar mai 
avea de la cine să fure; unui pescăruş pescar mutant (sau 
unui pescăruş pescar venit din afară) i-ar merge mai bine 
decât piraților, astfel încât strategia pescuitului „ar invada” 
populaţia. S-ar ajunge aşadar la o proporție stabilă între 
pirați şi cinstiţi în rândul populaţiei: să presupunem că zece 
la sută din această populaţie, care nu poate fi invadată, ar fi 
pirată. Nu ar mai fi loc pentru niciun pescăruş pirat, nici 
pentru vreun pescăruş pescar. 

Nu este nevoie ca indivizii unei populaţii să se împartă 
între pirați şi cinstiți, fiindcă din punct de vedere matematic 
este ca şi cum pescărugşii (cu toţii) s-ar comporta în 90% 
dintre cazuri ca pescari, iar în 10% ca pirați. Proporția 
aceasta este strategia evolutivă stabilă (ESS), fiindcă nicio 


altă strategie nu poate invada populaţia. A fi pescăruş 
pescar în 94% din cazuri este mai rău decât în 90% din 
cazuri, iar a fi pescăruş pirat în 13% din cazuri este mai rău 
decât în 10% din cazuri. În concluzie, strategia evolutivă 
stabilă a lui Maynard Smith este strategia care, dacă este 
adoptată de către majoritatea populației, nu poate fi invadată 
de o strategie mutantă sau de una venită din afară. 

Putem trece acum la confruntările cavalereşti dintre 
indivizi. 

Să luăm un caz teoretic şi foarte schematic pe care ni-l 
propune Maynard Smith. Să presupunem că un individ se 
poate lupta în două feluri: ca un porumbel sau ca un vultur 
(e de la sine înțeles, fireşte, că modul de luptă este 
determinat de gene şi nu depinde de liberul arbitru al 
animalelor). Un vultur nu ţine cont de nicio regulă şi 
porneşte atacul până când: a) câştigă şi adversarul este 
rănit grav şi fuge; sau b) pierde şi este el însuşi rănit. Un 
porumbel nu ajunge niciodată atât de departe; luptă după 
reguli şi, când rivalul său începe asaltul, fuge înainte de-a fi 
rănit. Strategia vulturului pare a fi întotdeauna cea 
câştigătoare față de strategia porumbelului, dar lucrurile nu 
stau chiar aşa. Într-o populaţie de vulturi, dacă un porumbel 
ar ieşi câştigător, la fel s-ar întâmpla cu un vultur într-o 
populație de porumbei. În acest caz teoretic pe care-l 
analizăm, strategia mixtă (să fii porumbel în unele situații şi 
vultur, în altele) pare să fie o strategie stabilă din punct de 
vedere evolutiv. 

Proporția în care trebuie să fii vultur sau porumbel variază 
în funcţie de valorile care i se atribuie în modelul matematic 
victoriei (premiul în termeni de fitness) şi costurilor (rănile 
primite). Putem introduce de asemenea şi alți factori, cum ar 
fi să joci pe teren propriu (cel de-al casei este în avantaj de 
obicei) sau să joci în deplasare. Raționamentul lui Maynard 
Smith pare mult prea algebric pentru a-l desfăşura aici, să 


reținem însă că acest autor susține că există o explicaţie 
pentru a înțelege luptele reglementate dintre animale şi, în 
general, în biologie, pentru orice situaţie de conflict de 
interese. 

Acest lucru este foarte important, fiindcă o mare parte din 
impresia pe care ne-o produce natura atunci când o vedem 
ca pe un loc al ordinii se datorează spectacolului, care apare 
în atâtea documentare de televiziune, din jurul luptelor din 
perioada de reproducere sau al confruntărilor pentru 
stabilirea ierarhiei sociale din interiorul grupului. 

Conceptul de strategie evolutivă stabilă explică şi alte 
chestiuni importante din biologie, cum ar fi aceea de a 
menține o proporție între sexe de aproximativ unu la unu 
cât priveşte speciile de animale, chiar la cele accentuat 
poligenetice. De ce nu se nasc mai puţini cerbi decât 
căprioare, dacă numai câțiva masculi se reproduc după 
încheierea luptelor (reglementate, fireşte), iar restul nu are 
nicio contribuţie genetică? În principiu, este în avantajul 
speciei: puţini masculi şi multe femele, la fel cum se 
întâmplă cu creşterea vitelor, unde sunt mai mulți masculi 
de prăsilă decât pântece (mame). A creşte mai mulți masculi 
decât este nevoie se consideră a fi bani irosiți. 

Ronald Fisher a înțeles în 1930 că sexul aflat în 
minoritate într-o populaţie are mereu un avantaj față de cel 
majoritar când trebuie să-şi transmită genele generațiilor 
următoare, prin urmare va fi favorizat şi frecvenţa va creşte 
(să fii unul dintre puţinii masculi sau dintre puţinele femele 
ale populației garantează descendența), până când 
proporțiile devin egale într-un final». Prin urmare, strategia 
evolutivă stabilă la toate speciile înseamnă să ai acelaşi 
număr de copii din fiecare sex şi chiar aşa se şi întâmplă». 
Această lege biologică ce se respectă în mod obligatoriu este 
cunoscută drept principiul lui Fisher. 


Nu vedem oare mereu în documentare cum leii, lupii, 
licaonii sau cimpanzeii îşi coordonează acțiunile atunci când 
vânează în grup? Cum se explică această cooperare dintre 
indivizi? Ce-i mână să-şi unească forțele urmărind un scop 
comun? 

În primul rând, ar trebui să ne întrebăm dacă aceşti 
vânători sociali acționează într-adevăr într-un mod 
coordonat. Nu sunt toți de acord, deşi pare un lucru 
limpede. Nu este posibil ca lupii, licaonii, leii sau hienele să 
vâneze împreună pur şi simplu fiindcă le este foame şi 
aleargă împreună după pradă? Hărţuirea pe care o suferă 
cerbul din partea lupului împinge prada în direcţia altui lup, 
de care scapă ca să dea de un al treilea şi tot aşa, mereu pe 
fugă, până când unul dintre lupi prinde cerbul şi restul sare 
pe el şi îl sfâşie. În vânătoarea de iepuri cu ogari, lucrurile 
se petrec cam la fel (deşi nu sunt un expert în acest 
subiect): când un ogar e cât pe ce să-l prindă, iepurele face o 
fentă şi un alt ogar îl urmăreşte, dar ogarii nu cooperează, ci 
de fapt se întrec între ei care să prindă iepurele. În 
concluzie, când sunt doi sau mai mulți urmăritori, se 
creează mereu impresia că este vorba de o vânătoare 
coordonată, dar e posibil să nu fie nimic aranjat. Fiecare 
vânător acționează de parcă ar fi de unul singur, deşi par să 
se pună de acord toţi între ei să nu lase prada să scape. 

După ce e ucisă, prada nu este împărțită în mod egal 
între vânători, deşi au muncit toți împreună şi au înfruntat 
aceleaşi riscuri. Mai întâi mănâncă cei din vârful ierarhiei, 
ceea ce ar trebui să ne pună pe gânduri dacă într-adevăr 
este o muncă de echipă. Dar, chiar dacă ar fi, cooperarea 
aceasta nu se bazează pe altruism, ci doar pe interese 
comune. Toți participanţii la vânătoare au interesul ca 
aceasta să se încheie cu succes. Chiar dacă nu vor avea de 
câştigat în mod egal, niciunul nu ar fi putut pune prada la 
pământ de unul singur. 


Toţi câştigă, nimeni nu pierde, nimeni nu se sacrifică 
pentru alții. 

Acest tip de cooperare se numeşte în biologia socială 
„mutualism”, dar este un termen care denumea cu mult 
înainte în zoologie colaborarea dintre specii diferite, prin 
urmare poate ar fi mai bine să folosim o altă expresie, cum 
ar fi „beneficiul mutual’. Comportamentul acesta 
presupune că indivizii fac acelaşi lucru pe care l-ar fi făcut 
dacă ar fi muncit pe cont propriu (aleargă după pradă, de 
exemplu, şi încearcă să o prindă), dar într-un mod mult mai 
eficient atunci când sunt mai mulți. 

Tot un exemplu de cooperare în beneficiul mutual ar 
putea fi şi apărarea tuturor împotriva unui duşman, cum 
este cazul de mai sus cu boii moscați aşezaţi în fața lupilor, 
cu bancurile de peşti sau cu santinele care urmăresc 
prădătorii. 


Asta e tot ce trebuie să ştim pentru a înțelege 
comportamentul social al animalelor? 

Nu chiar. Mai lipseşte un amănunt. Reciprocitatea sau 
schimbul de servicii ne-ar permite de asemenea să înțelegem 
altruismul. Un individ care se comportă astfel face o 
investiție în viitor, pentru că favorul îi va fi întors mai târziu, 
când va avea nevoie. Este ca şi cum ar depune bani în 
bancă. 

Există o deosebire importantă între comportamentul 
pentru beneficiul mutual şi altruismul reciproc, care ține de 
caracterul temporal. Mutualismul aduce câştig tuturor 
odată, de exemplu, atunci când mănâncă prada. Un alt 
exemplu clar de mutualism se vede atunci când se strâng 
toți laolaltă să se încălzească: toți au de câştigat în acelaşi 
timp. 

Nu este un exemplu bun de mutualism atunci când 
maimuțele se despăduchează unele pe altele, fiindcă există 


un decalaj temporal. Expresia pe care o folosesc englezii, „eu 
te scarpin pe spate pe tine şi tu mă scarpini pe mine”, este 
un exemplu de altruism reciproc, pentru că s-ar putea 
reformula ca „eu te scarpin pe spate pe tine acum pentru că 
sper ca mai încolo şi tu o să mă scarpini pe mine; şi dacă n- 
o vei face, o să țin seama data viitoare când o să-mi ceri să 
te scarpin”. Sunt într-adevăr studii care arată că maimuțele 
îi deparazitează mai mult pe acei membri ai grupului care în 
alte ocazii le-au curățat pe ele. 

Când George C. Williams a scris în 1966 cunoscuta sa 
carte Adaptation and Natural Selection (Adaptare şi selecţie 
naturală), avea cunoştinţă de lucrări despre comportamente 
cooperative la macaci şi era conştient că, pentru indivizi, 
capacitatea de a forma alianțe le poate fi de folos şi poate 
avea o valoare selectivă în transmiterea genelor proprii. Cu 
alte cuvinte, cei care nu fac schimb de servicii şi nu se 
asociază ar fi în dezavantaj față de cei care formează alianțe. 
Altruismul reciproc poate exista, fiindcă nu reprezintă 
subordonarea intereselor individuale celor de grup, ceea ce 
Williams nu recunoştea. 

Aşadar, Williams credea în 1966 că reciprocitatea se 
întâlneşte numai la mamifere şi în interiorul acestei clase, 
exclusiv la cele cu cele mai mari capacități cognitive. Dar în 
1996 a regretat cele afirmate, deoarece nu i se părea că era 
nevoie de atâta inteligență ca să ţii minte serviciile aduse şi 
pe cei care trebuie să ţi le întoarcă, indivizi cu care e bine să 
te asociezi şi pe care să-i deosebeşti de profitorii care nu-şi 
plătesc datoriile şi nu merită niciun ajutor (fiindcă ar fi o 
investiție foarte proastă, o cheltuială care nu-ţi este 
înapoiată). 

În orice caz, va fi mereu nevoie să dispunem de anumite 
capacități cognitive pentru a practica altruismul reciproc, de 
aceea mulți autori cred că este mult mai întâlnită în rândul 
animalelor cooperarea pentru beneficiul mutual (cu 


rezultate imediate şi care nu presupun ţinerea unei evidențe 
a serviciilor aduse în trecut) decât altruismul reciproc. 


După faptă şi răsplată 


Ideea altruismului reciproc a fost propusă de biologul evolutiv şi 
social, americanul Robert Trivers într-o lucrare din 19712. Nu este o 
idee rea să-ți ajuţi aproapele, chiar dacă nu face parte din familie, 
ştiind că, mai târziu, îți va întoarce serviciul. Ar fi ca şi cum pui 
banii la bancă ca să dispui mai târziu de economiile făcute. Pentru 
tine azi, pentru mine mâine. În aceeaşi lucrare, Trivers a sugerat că 
dilema prizonierului ne-ar putea ajuta să înțelegem cooperarea 
dintre indivizii aceluiaşi grup, care stă la baza societăților complexe. 

Într-un articol din 1981, William Hamilton şi Robert Axelrod, un 
specialist în ştiinţe politice fără nicio legătură prealabilă cu biologia, 
s-au întrebat ce s-ar întâmpla dacă dilema prizonierului s-ar repeta 
de mai multe ori (în informatică, asta se numeşte „iterație”) şi cu 
mai mulți jucători. 

Hamilton şi Axelrod demonstrează în lucrarea lor că după multe 
încercări (iterații) cea mai bună strategie (ESS), atunci când creşte 
mult probabilitatea de a se reîntâlni cu un coleg de joc, este: i) să 
coopereze la prima întâlnire; ii) să-l trădeze la a doua întâlnire dacă 
celălalt nu cooperase prima dată şi să coopereze dacă şi celălalt a 
cooperat; iii) să țină minte numai ce a făcut celălalt rândul trecut 
(ultima dată când s-au întâlnit). 

Cu alte cuvinte, a te comporta în conformitate cu experiența 
imediat anterioară este o ESS, fiindcă, dacă devine o practică 
majoritară în rândul populaţiei, nu poate fi invadată de nicio altă 
strategie. În engleză asta se numeşte tit for tat şi s-ar putea traduce 
„după faptă şi răsplată”. După cum se poate vedea, este vorba de o 
programare foarte simplă a comportamentului, cu puține 
instrucțiuni. Un algoritm simplu. Este de aşteptat, aşadar, să fie 
foarte răspândit în regnul animal, chiar dacă vorbim de specii cu un 
sistem nervos central rudimentar. 

Cooperarea dintre indivizii neînrudiți îşi găseşte astfel o explicație 
definitivă, fără să fie nevoie să apelăm la conştiinţă sau morală, ci 
doar prin intermediul unor simple programări ereditare ale 
comportamentului, ale instinctelor. 


Avem, aşadar, toate răspunsurile necesare pentru a 
desluşi comportamentul social al animalelor, care constituie 
o teorie ştiinţifică (şi, ca atare, matematică) a biologiei 
sociale: eficiența inclusivă a lui Hamilton; strategiile 
evolutive stabile ale lui Maynard Smith; mutualismul şi 
capacitatea de a forma alianțe bazate pe schimbul de servicii 
îndatorate. 


Ziua a unsprezecea 


În care se dezbate chestiunea transcendentală a libertăţii 
umane şi până unde comportamentul ne este condiționat de 
gene. Dat fiind că genele pe care noi, oamenii, le avem au fost 
selectate pentru a ne ajuta să ne adaptăm condiţiilor de viață 
care domneau în preistorie, ne punem întrebarea dacă acum, 
în prezent, ne este de vreo utilitate să ne cunoaştem trecutul. 


Dacă indivizii se străduiesc ca genele lor să se transmită 
în rândul populaţiei din care fac parte, lăsând în urmă 
numeroşi descendenți, dacă aceasta este misiunea lor, 
proiectul lor, cine este cel care decide cu adevărat: individul 
sau genele sale? 

Ultimul din şirul care-i cuprinde pe Weismann, Fisher, 
Williams, Hamilton şi Maynard Smith, este Richard 
Dawkins. Am văzut deja cum din secolul al XIX-lea, de la 
germanul Weismann porneşte concepţia că genele (linia 
germinală a celulei, spunea el) sunt nemuritoare, în timp ce 
corpul care transportă de ici-colo (linia somatică) este doar 
un viitor cadavru (inconvenientul de a fi animal este că 
ajungi să te transformi inevitabil într-un mort, deşi de asta 
numai oamenii sunt conştienţi). Atât de înrădăcinată este în 
societate ideea aceasta că genele supraviețuiesc indivizilor, 


încât nu-i de mirare că citesc în ziar: despre moartea unui 
exemplar al linxului iberic din proiectul de reproducere în 
captivitate a speciei: „Linxul iberic este astăzi mai puțin 
amenințat de dispariție datorită lui Durillo, râsul ale cărui 
gene vor zburda pe imaş în continuare ca să ajungă peste 
timp în venele urmaşilor săi”. Genele rămân în viață şi după 
moartea individului! 

Dacă la asta se adaugă: i) propunerea lui Ronald Fisher 
că evoluția reprezintă, în esență, schimbările care se produc 
de-a lungul timpului în frecvențele genelor din rândul 
populațiilor (râul acela de gene pe care-l descriam); ii) ideea 
genială a lui Bill Hamilton că ajutorul care i se dă unui 
individ depinde de gradul de rudenie față de el; iii) tezele lui 
George C. Williams despre nonexistența în lumea animalelor 
a comportamentelor care, în practică, presupun altruism 
autentic; iv) strategiile evolutive stabile ale lui John 
Maynard Smith ca să explice confruntările reglementate şi 
cavalereşti prin intermediul reproducerii sau al statutului 
social; şi v) altruismul reciproc al lui Robert Trivers, atunci 
drumul îi era deschis lui Richard Dawkins ca să declare în 
celebra sa carte, apărută în 1976 şi intitulată Gena egoistă, 
că indivizii sunt doar vehiculele temporare pe care genele, 
replicatorii, le folosesc pentru a se înmulți». 

Gândiţi-vă la asta o clipă şi veți înțelege raționamentul 
genei egoiste: de ce indivizii trebuie să-şi ocrotească rudele? 
Şi cum fac să le recunoască? Nici noi, oamenii, nu am şti să 
spunem cu toată convingerea cine sunt rudele noastre dacă 
ne luăm numai după asemănarea fizică. Nu este absolut 
necesar să o facă, spune Dawkins, îi pot considera rude 
doar pe acei indivizi cu care au crescut, care de obicei sunt 
frații sau alți membri apropiați ai familiei. Legat de prima 
întrebare, indivizii înclină să-şi ajute rudele apropiate, 
uneori chiar în detrimentul lor, pentru simplul motiv că este 
mult mai probabil în cazul lor să existe o genă identică (prin 


ascendență comună) cu una de-ale lor decât în cazul celor 
care nu sunt rude. Este vorba doar de o luptă între gene: 
pentru supraviețuire (continuitate) în sânul populațiilor, în 
râul genetic. 

Privite lucrurile astfel, gena responsabilă de gustul 
neplăcut al omizilor, din exemplul lui Ronald Fisher, nu 
înlesneşte supraviețuirea omizilor din aceeaşi familie, ci 
propria sa supraviețuire, adică supraviețuirea câpiilor genei 
gustului care se întâlneşte la omizile surori. Se poate spune 
acelaşi lucru despre gena veninului la peştii despre care 
vorbea George Williams, care nu este acolo spre câştigul 
peştilor fraţi, ci al câpiilor genei veninului care se găseşte şi 
la ei. Este un raționament întortocheat, ce seamănă a 
ghicitoare, dar care se dovedeşte foarte captivant. 

Acesta ar fi ultimul pas din lanțul de raționamente, pe 
care Hamilton nu a îndrăznit să-l facă sau nu a vrut să-l 
facă. Până la urmă, fitness-ul inclusiv de care vorbea 
Hamilton este al individului: eu sunt cel care îmi cresc 
fitness-ul personal datorită copiilor genelor mele pe care le 
au copiii rudelor pe care eu le ajut (în special, pe cele mai 
apropiate). Hamilton urmărea evoluția din perspectiva 
individului şi, din acest punct de vedere, se spune că a fost 
ultimul neodarwinist. Dawkins a mers mai departe şi a 
adoptat punctul de vedere al genei, gencentrismul, 
înregistrând un mare succes, atât în rândul comunității 
ştiinţifice, cât şi al publicului, în general. 


Genele controlează şi comportamentul uman? 
Laureatul Premiului Nobel, englezul Charles Scott 
Sherrington, scria în 1940: 


În misiunea sa de a produce un urmaş care să-i ia 
locul, produce ceea ce se poate considera un vehicul care 
să-l transporte, o îngrijitoare pentru acest vlăstar. 
Vehiculul este un individ multicelular. „Găina este 


mijlocul pe care se bazează oul ca să facă un ou nou." 
Vlăstarul este microscopic, nu însă şi vehiculul. În 
ultimul timp, vehiculul [...] a reuşit să facă, pentru 
condiția sa de individ, ce este propriu ființei omeneşti: să 
gândească, folosindu-şi, după cum obişnuim să spunem, 
„rațiunea”. Poate că va veni momentul când, văzându-se 
ca pe un simplu vehicul pentru vlăstarul următor, un 
astfel de individ va trage concluzia că nu merită să 
trăieşti sau, dimpotrivă, luând în calcul ceea ce reprezintă 
viața, se va bucura de acest privilegiu transcendental, 
moştenire a _ vicisitudinilor acumulate într-o sută de 
milioane de ani de evoluție. 


Gena egoistă a lui Richard Dawkins a însemnat să 
admitem că organismele pluricelulare sunt vehicule pentru 
genele noastre, dar nu pentru toate genele luate la un loc 
(genotipul fiecărui organism), cum se credea înainte, ci 
separat, una câte una. Aceasta este marea deosebire. Nu 
este totuna să fie selectat cel mai bun genotip al populației 
(adică indivizii cel mai bine adaptațţi), sau să fie selectate 
cele mai bune gene. 

Fiecare genă, scrie Dawkins, este o unitate de selecție 
independentă, dar împarte acelaşi vehicul cu restul genelor. 
De aceea genele nu trebuie să fie doar bune, ci trebuie să fie 
compatibile unele cu altele şi să formeze o echipă trainică. 
În acest sens, gena egoistă a lui Richard Dawkins este, aşa 
cum îi place lui să spună, o genă cooperantă, fiindcă este în 
avantajul ei să fie bine însoţită în călătoria sa şi asta este 
ceea ce caută (în mod inconştient, fireşte). 

O chestiune transcendentală ține de modul în care genele 
ajung să se asocieze şi să călătorească împreună în cel mai 
bun vehicul cu putință, în cel mai bun corp. Dacă nu se 
poate clarifica aspectul acesta (despre cum cooperează), se 
năruie întreaga teorie a genei egoiste. Pentru a-l explica, 


Dawkins se bazează pe o idee cunoscută în biologia 
evolutivă ca selecţia în funcţie de frecvență, care este o 
extensie a principiului lui Fisher (după cum tocmai am 
văzut, principiul acesta explică raportul de aproximativ unu 
la unu dintre sexe la naştere). 

O să dau un exemplu al raționamentului lui Dawkins 
care se bazează pe logica selecţiei în funcţie de frecvență 
pentru a ilustra felul în care cooperează genele. Să ne 
închipuim (este vorba de un experiment mental) nişte fluturi 
care se aşază pe un trunchi de copac cu crăpături verticale. 
Să presupunem că există două gene responsabile de 
mimetismul (camuflaj) fluturilor pe trunchi. Una este gena 
dungilor de culoare ale aripilor, care pot fi transversale sau 
longitudinale față de corp. Să presupunem că există altă 
genă responsabilă de felul în care insecta se aşază pe 
trunchi, fie vertical, fie orizontal. Dacă în rândul unei 
populaţii, dintr-un motiv oarecare, predomină varianta 
genei: cu dungi transversale, pentru cealaltă genă, va fi 
selectată varianta ca fluturele să se aşeze orizontal pe 
trunchi (pentru ca dungile să se confunde cu crăpăturile 
verticale ale trunchiului). Dacă în rândul altei populații 
predomină varianta genei cu dungi longitudinale, atunci se 
selectează gena pentru ca fluturele să se aşeze vertical. În 
oricare dintre cazuri, se asociază versiunile a două gene care 
se combină cel mai bine ca să producă cel mai bun vehicul 
pentru ambele, sau cel care se camuflează cel mai bine când 
se aşază pe un copac. Exemplul poate fi extrapolat la mult 
mai multe gene, la oricâte se doreşte (putem presupune, 
pentru început, că există o genă pentru perechea de aripi 
anterioare, şi alta, pentru cele posterioare). 

În cele din urmă, se ajunge întotdeauna la cea mai 
armonioasă combinaţie de gene, care par să coopereze între 
ele, dar care, în realitate, nu o fac, fiindcă motivul pentru 
care se reunesc stă în mecanismul de selecție în funcție de 


frecvență, o expresie nouă pe care trebuie să o învăţăm, 
deoarece este un instrument conceptual puternic şi esențial 
pentru gândirea lui Dawkins. Datorită lui, explică Dawkins, 
unitățile de selecție nu sunt indivizii, nici genotipurile, ci 
genele (fiecare dintre ele luate separat). 


Suntem genele noastre? 


Richard Dawkins a găsit un adversar putemic în fisura 
paleontologului Stephen Jay Gould (la sfârşitul anilor optzeci, 
participant la dezbateri publice, foarte mediatizate în Oxford). Gould 
afirma că ideea genei egoiste îi făcea părul măciucă. În opinia lui 
Gould, genele nu putea fi unităţile de selecție, adică entitățile care 
concurează între ele pentru supraviețuire. Selecția naturală îşi 
exercită acțiunea asupra corpurilor. Indivizii sunt cei care luptă 
pentru existență, nu genele. Acesta este fundamentul gândirii 
evoluționiste a lui Darwin, iar Gould era de acord. 

În cartea sa, Panda's Thumb (Degetul mare al ursului panda, 
1980), există un capitol dedicat unităţilor de selecție, cu un 
comentariu pe larg la cartea din 1976 a lui Dawkins. Argumentul 
folosit de Gould pentru a-l contrazice pe Dawkins este că selecția 
naturală nu poate vedea genele, fiindcă acționează numai asupra 
indivizilor. Pentru ca selecția naturală să-şi poată exercita acțiunea 
asupra genelor în mod direct, ar trebui ca fiecărei gene să-i 
corespundă o trăsătură a fenotipului, adică un detaliu vizibil 
morfologic, fiziologic sau comportamental. Ar trebui, cu alte cuvinte, 
să existe o corespondenţă biunivocă între caracterele fenotipului şi 
gene (câte o genă pentru fiecare caracter), deoarece selecția naturală 
acționează doar asupra fenotipului. Şi ar mai fi nevoie de încă ceva 
pentru ca genele să fie, cu adevărat, unități de selecție: ca toate 
caracterele fenotipului să fie adaptive, adică să aibă o funcție 
relevantă pentru supraviețuire şi reproducere. Numai în cazul 
acesta, selecția naturală ar vedea genele întrezărindu-se în spatele 
caracterelor. Dar lucrurile nu stau aşa în realitate, explică Gould. 
Dezvoltarea este un proces mult mai complex, cu numeroase 
interacțiuni între diverse gene, până să se ajungă la un adult care 
se poate reproduce, ceea ce înseamnă că nu există o corespondență 
biunivocă între gene şi caractere (gena - caracterul). În plus, nu 
toate trăsăturile fenotipului folosesc la ceva important în lupta 
pentru supraviețuire şi reproducere, nu sunt toate adaptive. Selecţia 


naturală nu poate opera niciodată asupra acelor trăsături care nu 
oferă avantaje purtătorilor săi. 

Gena egoistă este până la urmă o metaforă, iar valoarea ei va 
depinde de contribuția sa la studierea biologiei speciilor. Să 
îmbrățişezi perspectiva genelor poate părea inutil sau irelevant 
pentru un morfolog care se ocupă de anatomie, pentru un fiziolog 
interesat de funcţiile biologice, pentru un taxonom care clasifică 
speciile, pentru un biogeograf care studiază distribuţia lor sau 
pentru un paleontolog care analizează arhiva fosilă. Întrebarea este 
dacă metafora genei egoiste este utilă pentru a aborda teme de 
comportament (etologia) — şi, în special, de comportament social. 
Astfel se verifică teoria lui Dawkins, excelent eseist, polemist şi 
popularizator ştiinţific. La fel cum era şi Gould. 


Richard Dawkins nu a aplicat teoria genei egoiste şi în 
cazul oamenilor, care, după părerea lui, ar fi scăpat de 
tirania genelor prin intermediul conştiinţei. Vehiculele ar fi 
scăpat astfel de multiplicatori. În cazul nostru, sunt 
importante memele, precum şi unitățile de informaţie, care 
se propagă direct de la un creier la altul. 

Un alt om de ştiinţă care l-a citit pe Hamilton şi a fost 
impresionat de teoria despre fitness inclusivă a fost 
entomologul şi specialistul în furnici, Edward O. Wilson, 
care în 1975 scria o carte ce a devenit celebră: Sociobiologia. 
O nouă sinteză. Ultimul capitol îl dedică sociobiologiei 
umane. Capitolul acesta, deşi nu era partea principală din 
carte, a dezlănțuit o mare controversă. Un grup de oameni 
de ştiinţă, inclusiv colegii săi de la Harvard, până atunci, 
prieteni, Stephen Jay Gould şi Richard Lewontin s-au opus 
vehement ideii potrivit căreia comportamentul uman ar fi 
determinat, deşi într-o mică parte, de gene. Mai mult, au 
argumentat că ideea  determinismului biologic al 
comportamentului oamenilor era asociată din punct de 
vedere istoric cu menținerea statu-quoului, a privilegiilor 
sexului masculin, ale claselor bogate sau ale ţărilor 
puternice. Cu alte cuvinte, opinia că biologia are de-a face 
cu societățile umane era (inevitabil) un mod de a apăra 


machismul, patriarhatul, rasismul, clasismul şi 
colonialismul, deşi Gould nu-i atribuia lui Wilson, ca 
persoană, aceste ideologii. 

De fapt, Gould a primit cu entuziasm teoria selecției 
familiale a lui Hamilton, pe care o considera o contribuție 
valoroasă la studierea vieţii sociale a albinelor, furnicilor şi 
termitelore. Însă Gould era convins că exemplul uman era 
diferit şi că, datorită creierului nostru enorm, nu suntem 
influențați de determinismul genetic în nici cea mai mică 
măsură. În cazul nostru, ar fi imposibil să asociem o genă 
(sau un ansamblu de gene) cu un comportament anume, 
cum ar fi cele care să ne împingă să pornim războaie sau 
cele care se crede că îi deosebesc pe bărbaţi de femei prin 
atitudine şi conduită socială. 

Poate că cele mai virulente şi mai bine argumentate 
afirmaţii împotriva sociobiologiei umane au fost făcute în 
cartea Not in Our Genes: Biology, Ideology, and Human 
Nature, publicată în 1984 de R.C. Lewontin, S. Rose şi L.J. 
Kamin. Acolo găsim pasaje cum ar fi: „Susținând că fiecare 
aspect din repertoriul comportamental uman este adaptiv în 
mod specific sau, cel puţin, aşa a fost în trecut, 
sociobiologia pregăteşte terenul pentru a legitima lucrurile 
după cum sunt”. Asta vrea să spună că sociobiologia umană 
ar fi, în opinia autorilor, subordonată statu-quoului, 
menţinerii inegalităților deoarece, pentru ei, aceasta oferă 
„un motiv pentru care suntem întreprinzători, xenofobi, 
expansionişti”»e. 

Nu poate fi negat că la mijlocul anilor şaptezeci ai 
secolului trecut, Wilson lansa ipoteze în jurul unor idei care 
după cincizeci de ani nouă ni se par aberante. Ca să dăm 
un exemplu pe care-l citează Gould, într-un articol din 1975 
şi apărut în New York Times Magazine, Wilson face trimitere 
la trecutul preistoric ca factor determinant al presupuselor 
meserii preferate de bărbaţi şi femei. În societăţile de 


vânători şi culegători, bărbaţii pleacă la vânătoare, iar 
femeile rămân acasă, spune Wilson. Pornind de la premisa 
aceasta, impresia este că, în prezent, încă mai există o 
prejudecată genetică (nici mai mult, nici mai puţin) destul de 
puternică încât să ducă la o diviziune spontană (adică 
naturală) a muncii până şi în cele mai libere şi egalitare 
societăți: „Chiar şi dacă primesc aceeaşi educaţie şi au acces 
egal la toate profesiile, este foarte probabil ca bărbaţii să 
joace încă un rol exagerat în viața politică, în afaceri şi în 
ştiinţă”. 

Filosoful şi biologul Michael Ruse comentează, de 
asemenea, în cartea lui Sociobiology: Sense or Nonsense? 
(1980), articolul lui Wilson din 1975, din New York 
Magazine. I se pare că sociobiologii ar trebui să fie mai 
precauți cu unele speculații, totuşi nu crede că sociobiologia 
umană trebuie să fie criticată ca fiind intrinsec sexistă. 
„Sociobiologia umană ar trebui să-şi demonstreze valoarea”, 
trage el concluzia. 

Richard Dawkins a primit criticile împotriva 
determinismului genetic în mod tangențţial, însă au fost 
mult mai puțin virulente, fiindcă nu s-a ocupat niciodată de 
cazul oamenilor. 


Suntem sclavii genelor noastre sau ne naştem cu mintea 
goală, ca o tabula rasa, ca să folosim expresia clasică? 
Există totuşi o natură a oamenilor sau suntem numai 
produsul culturii, adică al Istoriei, după cum susținea 
filosoful spaniol José Ortega y Gasset::? 

În Spania, conform statisticilor oficiale, femeile comit 
mult mai puţine infracțiuni decât bărbaţii, fiind vorba, în 
general, de infracțiuni uşoare. De altfel, în 2018, un 
procentaj de 92,6% dintre deținuții închisorilor spaniole 
erau bărbaţi. Înseamnă oare acest lucru că diferențele 
genetice dintre sexe sunt responsabile în mare parte de 


comportamentul infracțional? Sau e doar o chestiune de 
gen, adică de rolurile diferite care le sunt atribuite femeilor 
şi bărbaților în societatea noastră occidentală? 

Răspunsul filosofilor actuali, ca de exemplu, Yuval Noah 
Harari, în 2015 (Homo Deus. Scurtă istorie a viitorului), este 
că aşa cum am deprins plăcerea pentru dulce încă de pe 
vremea când mâncam fructele dulci din natură, plăcerea 
bărbaților tineri de a conduce periculos, de a se bate şi de a 
sparge site-urile securizate de pe internet îşi are originea în 
urmă cu şaptezeci de mii de ani: „Un tânăr vânător care îşi 
riscă viața la vânătoare de mamuti, îşi întrece tovarăşii şi 
câştigă inima celei mai frumoase fete din partea locului; iar 
noi suntem blocați acum din pricina acestor gene de 
macho”. Cu alte cuvinte, în ciuda criticilor aduse, ideea 
determinismului genetic (până la un nivel anume) al 
comportamentului uman nu a dispărut deloc, ba 
dimpotrivă. 

Mulţi biologi care au lucrat în domeniul teoriei 
evoluționiste (şi, mai ales, a evoluției comportamentului 
social) au fost de părere că, plecând de la cunoaşterea 
trecutului, se poate şi trebuie învățate câteva lecții pentru 
viitorul speciei noastre. Cu alte cuvinte, istoria biologică ar fi 
cheia pentru a înțelege natura noastră, o cunoaştere care ar 
permite la rândul ei ca problemele sociale să fie abordate de 
pe o bază ştiinţifică. Să luăm, de exemplu, afirmaţiile din 
1990 ale biologului (despre care vom vorbi mai târziu pe 
larg) Richard D. Alexander: 


Lumea este plină de nenorociri generate de acţiuni 
precum  asasinatele, violurile, terorismul, exploatarea, 
înşelăciunea şi discriminarea. Este limpede, după părerea 
mea, că acțiunile acestea sunt adesea nu doar patologice 
şi nu se datorează unor cauze imediate evidente şi uşor 
de înlăturat. În consecință, trebuie tratate separat, prin 


prisma cunoaşterii profunde de sine şi, în unele cazuri, să 
fie interpretate [acţiunile care produc suferință] ca un 
reflex al concurenţei şi al conflictelor de interese. În al 
doilea rând, capacitatea planetei noastre de a susține 
viața este amenințată de creşterea populației umane 
coroborată cu eforturile permanente pentru 
îmbunătățirea calității vieții prin mijloace (cum ar fi 
tehnologia) care în mod paradoxal mai mult reduc decât 
să crească probabilitatea supravieţuirii oamenilor pe 
termen lung. Tendinţa aceasta pare că poate fi oprită sau 
inversată numai printr-o cunoaştere mai profundă a ceea 
ce suntem noi înşine». 


În 1994, Robert Wright a scris o carte: care reprezintă o 
captivantă apărare a disciplinei, pe atunci aflată la început 
de drum, numită psihologie evolutivă, ramura sociobiologiei 
aplicată comportamentului uman, pe care o califică drept 
„revoluţie tăcută”. Robert Wright afirmă că de îndată ce 
ideea este înțeleasă (şi i se pare o treabă uşoară), se 
schimbă complet percepţia noastră asupra realității sociale. 
Să vedem care sunt chestiunile psihologice şi sociale care 
pot fi abordate din noua perspectivă evoluționistă, după 
părerea lui Robert Wright: 


Romantism, iubire, sex (sunt oare bărbații şi/sau 
femeile făcuți pentru monogamie::? Ce circumstanţe îi pot 
face să fie mai mult sau mai puțin monogami?); prietenie 
şi duşmănie (care este logica evolutivă care se află în 
spatele politicii de la birou sau, după cum e cazul, al 
politicii în general?); egoism, sacrificiu, vină (de ce ne-a 
oferit selecția naturală acest depozit imens de vină 
cunoscut drept conştiinţă? Este într-adevăr un ghid al 
comportamentului „moral”?); statut social şi ascensiune 
socială (este ierarhia inerentă societății umane?); 
înclinații diferite ale bărbaților şi ale femeilor în aspecte 


precum prietenia şi ambiția (suntem prizonierii genului 
nostru?); rasism, xenofobie, război (de ce excludem atât 
de uşor grupurile mari de persoane din cercurile 
simpatiilor noastre?); înşelătorie, autoamăgire şi minte 
inconştientă (există oare onestitate intelectuală?); diverse 
psihopatologii (este „normal” să te deprimi, să devii 
nevrotic sau paranoic, şi dacă e aşa, înseamnă că lucrul 
acesta e acceptabil?); relația iubire-ură dintre frați (de ce 
nu este iubire pură?); cumplita capacitate a taţilor şi a 
mamelor de a provoca rău psihologic copiilor (a cui stare 
de bine o poartă în inimă?); şi aşa mai departe. 


Cu toate acestea, filosoful evoluționist John Dupré: 
afirmă clar că evoluţia nu are nimic să ne spună despre 
natura umană, fiind de aceeaşi părere cu Gould şi Lewontin, 
printre alți oameni de ştiinţă care au atacat sociobiologia — 
când intervine în probleme umane - şi, cu şi mai multă 
îndreptățire, psihologia evoluționistă - pentru că se ocupă 
numai de probleme umane. Pentru aceşti critici, nicio 
trăsătură concretă a comportamentului nostru nu este 
determinată de trecutul nostru evolutiv, adică de genele care 
au fost selectate în preistorie ca să fim, atunci, mai bine 
adaptațţi la condiţiile vieții ancestrale. Chiar dacă ajungem 
la o cunoaştere foarte detaliată a propriei noastre evoluții, 
psihologia sau ştiinţele sociale nu au nimic de câştigat din 
asta, încheie Dupré. Psihologia nu-i datorează nimic 
biologiei evolutive. Paleoantropologul Ian Tattersall, cel care 
şi-a dedicat viaţa cunoaşterii evoluției omeneşti, a afirmat 
aproximativ acelaşi lucruss. 

Dar dacă psihologia evoluționistă este o „pseudoştiință”, 
după cum afirmă Tattersall, de ce ne interesează 
comportamentul celor mai apropiate rude ale noastre? De ce 
i s-a acordat Premiul Prințul de Asturias englezoaicei Jane 
Goodall (cercetătoarea cimpanzeilor în libertate) şi de ce s-a 


făcut un film de succes cu americanca Diane Fossey 
(echivalentul lui Goodall, dar cu gorile de munte)? Ce relație 
există între comportamentul social al „celorlalți simieni” şi al 
nostru? 

În anul 1983, primatologul olandez Frans de Waal a scris 
o carte cu un titlu foarte îndrăzneț („Politica cimpanzeilor”), 
care a avut repercusiuni importante. Vorbea despre viața 
de-a lungul anilor a unei comunități de cimpanzei din 
captivitate şi de relaţiile de putere care se schimbau între 
diverşi membri. Douăzeci şi cinci de ani mai târziu (2008) a 
apărut o ediție nouă, iar editura pomova cartea astfel: 
„Prima ediție a fost întâmpinată cu entuziasm nu numai de 
primatologi pentru reugşitele sale ştiinţifice, dar şi de 
politicieni, lideri de afaceri şi psihologi sociali pentru 
observaţiile extraordinare despre nevoile şi conduitele 
umane de bază”. lar unii critici au spus despre cartea lui 
Frans de Wall lucruri ca: „Nu voi mai privi niciodată la fel 
politica instituţiilor academice sau a companiilor”. 

Pentru a încheia lista celor care susțin că trebuie 
cercetate bazele biologice ale comportamentului uman, un 
reputat neurobiolog, Robert Sapolsky, a publicat de curând 
o carte cu un titlu concludent: Behave. Biologia fiinţelor 
umane în ipostazele lor cele mai bune şi cele mai rele (2017). 
Pentru cine are îndoieli despre orientarea cărții, Sapolsky 
afirmă că singurul său obiectiv este să răspundă la 
următoarea întrebare: „Ce ne învață biologia despre 
cooperare, apartenenţă, reconciliere, empatie şi altruism?” 


De fapt, ce ne învaţă biologia despre comportamentul 
ființelor umane? 

Un mod diferit de cele de până acum de a trata această 
chestiune este să schimbăm tabăra. În loc să privim ce avem 
ca animal (biologic) în comportamentul uman, ne putem 
întreba ce este uman în comportamentul animal. Sau cu 


alte cuvinte, ce este comun animalelor şi omului (care este, 
fireşte, tot un animal). Asta e ceea ce îşi propune etologia 
cognitivă, care reprezintă ramura etologiei şi studiază 
mintea animală, la fel cum psihologia cognitivă studiază 
mintea umană (în mod normal, etologia cognitivă porneşte 
de la ideea de bază că animalele posedă o minte, sau, altfel 
spus, au lucruri în cap; la momentul potrivit, voi vorbi despre 
acest subiect). 

Într-o carte foarte interesantă, intitulată Wild Justice. The 
Moral Lives of Animals (2009), etologul Marc Bekoff şi 
filosoafa Jessica Pierce susțin nici mai mult, nici mai puţin 
decât că unele animale (cimpanzeii, bonobo, elefanții, 
hienele, lupii, delfinii, balenele, ba chiar şi şobolanii) au 
morală. Prin aceasta (morală), autorii înțeleg un ansamblu 
de comportamente care includ altruismul, empatia, 
compasiunea, apartenența,  consolarea, solidaritatea, 
echitatea, jocul cinstit şi iertarea. 

Bekoff şi Pierce consideră empatia fundamentul 
moralității. Dacă animalele înțeleg ce simte celălalt, pot avea 
compasiune, pot evita suferința celorlalți şi pot obține 
bunăstarea, ceea ce noi, oamenii, înțelegem prin a fi morali. 

Deoarece diversele tipuri de mamifere candidate la a avea 
un comportament moral se împart în cinci ordine diferite — 
primate, carnivore, cetacee, rozătoare şi proboscide —, 
deducem de aici că morala animalelor, dreptatea sălbatică, a 
evoluat independent de multe ori, într-un aşa-numit 
exemplu de convergență adaptivă. Sunt zeci de milioane de 
ani care au separat liniile diferite de animale ce şi-au 
dezvoltat un comportament moral față de semenii lor, deşi 
nu e vorba de moralități exact la fel (în hiperspațiul 
comportamentului ar ocupa vârfuri diferite). 

În orice caz, este vorba de specii care trăiesc în grup, de 
unde rezultă că sociabilitatea este o condiție pentru 
moralitate (sau poate invers). Primatele, proboscitele şi 


cetaceele sunt de asemenea mamiferele cu cel mai dezvoltat 
encefal şi cu cel mai complex comportament (cele mai 
inteligente, ca s-o spunem pe şleau). În plus, se pare că cele 
mai sociabile mamifere sunt şi cele care se joacă cel mai 
mult în grup; nu trebuie decât să ne gândim la câini. Ca în 
restul vieții sociale, şi în aceste jocuri sunt respectate nişte 
reguli (legi) stricte de comportament, norme care, dacă nu 
sunt respectate, duc la întreruperea jocului. A muşca sau 
oricare altă formă de a face rău, la fel cu a încerca să 
copuleze, sunt comportamente excluse; nu fac parte din joc. 
Prin urmare, viața socială, moralitatea, inteligența şi 
dragostea pentru jocul colectiv merg mână în mână. 

Bekoff şi Pierce sunt conştienţi că propunerea lor 
evolutivă de moralitate, care susține continuitatea dintre 
animale şi oameni, poate întări postulatele sociobiologiei şi 
ale psihologiei evoluționiste, dar adaugă faptul că „a accepta 
rădăcinile biologice ale moralității, nu înseamnă că trebuie 
să ne cerem scuze pentru comportamentul rău şi crud: el 
rămâne în continuare rău şi crud”. 

Nicio crimă şi niciun abuz nu pot avea vreo justificare 
evoluționistă. Toţi suntem de acord cu asta, însă nici 
sociobiologii, nici psihologii  evoluționişti, nici  etologii 
cognitivi nu au afirmat niciodată ceva atât de grav. 
Dezbaterea trebuie să fie mult mai nuanțată, nu poate fi 
redusă la gene ale comportamentului afirmativ, ori gene ale 
comportamentului negativ. 

Poate că dacă Wilson, în loc să vorbească despre genele 
acestea, ar fi vorbit despre predispoziţii înnăscute pentru 
învățare, după cum face acum, nu ar fi avut parte de o 
opoziție atât de puternică. Până la urmă, lingvistul Noam 
Chomsky susține de câteva zeci de ani că ne naştem 
programaţi să învăţăm o limbă, cu un fel de organ mintal al 
limbajului. 


O privelişte frumoasă 


Comportamentul oamenilor şi al altor mamifere cu creierul mare 
nu este ghidat orbeşte de instincte, ci de ceea ce psihologii numesc 
învățare pregătită (prepared learning), afirmă Edward O.Wilson într- 
o carte recentă: Ce se transmite prin gene, ce se moşteneşte, este 
predispoziția de a învăța un comportament anume (sau câteva 
comportamente) dintre toate cele posibile. Învățţăm mai uşor ceea ce 
ne place să învăţăm, nu-i aşa? Adică ce ni se potriveşte. Direcţia 
aceasta în procesul învățării poate explica extraordinarele 
convergenţe dintre toate culturile, adaugă Wilson. În opinia lui 
Wilson, care se bazează pe experimente de laborator cu subiecți 
voluntari, există şi o predilecție pentru locul unde omului i-ar 
plăcea să-şi ridice casa dacă situația financiară i-ar permite-o. Deşi 
detaliile pot varia, toate alegerile au următoarele trei aspecte în 
comun: i) locul este pe vârful unui deal, cu o perspectivă de 
ansamblu asupra peisajului; ii) habitatul preferat este o păşune 
laolaltă cu o pădurice (adică un mozaic ecologic; nicio pădure izolată 
cu luminişuri, nicio stepă complet deschisă); iii) în apropiere este o 
apă (râu, lac sau mare). Descrierea aceasta a locului ideal pentru a 
trăi aduce cu savana africană, unde s-a desfăşurat o bună bucată 
din evoluția noastră. Este genul de privelişte care ni se pare tuturor 
frumoasă, iar Wilson se întreabă: De ce este frumoasă? 


Încă nu am definit cum trebuie gena, sau poate că am 
făcut-o în diverse forme. Prin urmare, poate că a sosit 
momentul să ne întrebăm: ce este o genă? 

Matt Ridley explică» faptul că, în biologia actuală, 
cuvântul „genă” are sensuri diferite, deşi nici măcar biologii 
nu sunt conştienţi de asta în investigaţiile lor. Pe de-o parte, 
gena este informaţie, un catalog, o formă a memoriei care se 
păstrează de-a lungul timpului. Gena conține înțelepciunea 
ancestrală, cea a trecutului speciei. În concepţia originală a 
lui Mendel, gena este unitatea moştenirii, ceea ce se 
transmite. În plus, genele sunt programe de fabricare a 
proteinelor, care la rândul lor sunt catalizatori (acceleratori) 
pentru reacțiile chimice din celule, prin urmare sunt unități 
metabolice sau, putem spune, rețete pentru fabricarea 
proteinelor. Dacă toate celulele din corp au acelaşi bagaj 


genetic, de ce țesuturile sunt de feluri diferite, ca, de 
exemplu, cel al scoarței cerebrale, din epidermă, cel renal, 
muscular sau hepatic? Răspunsul este că genele se 
activează sau se dezactivează în locuri diferite din corp, în 
momente diferite şi în combinaţii diferite, şi astfel se 
deosebesc țesuturile şi organele şi se formează corpul 
multicelular. Genele sunt, prin urmare, întrerupători, unități 
ale dezvoltării. Pentru descoperirea faptului că genele se pot 
activa şi dezactiva, li s-a acordat Premiul Nobel biologilor 
francezi Francois Jacob şi Jacques Monod, despre care am 
mai vorbit aici. 

Mai mult de jumătate dintre genele umane sunt la fel cu 
cele ale muştelor, prin urmare genele sunt fără îndoială 
particule interşanjabile. Toate genele pe care le avem în 
comun cu insectele, moluştele, anelidele sau echinodermele 
(şi sunt multe) reprezintă moştenirea unui strămoş comun 
(primul animal bilateral) care a trăit în urmă cu milioane de 
ani. Ideea aceasta a pangenelor îi aparține lui Hugo de Vries, 
un om de ştiinţă care, în 1900, a descoperit legile moştenirii 
genetice, dar apoi şi-a dat seama că fuseseră deja publicate 
cu ceva timp în urmă de Mendel. Nu a avut încotro şi a 
trebuit să se împace cu gândul, deşi nu a recunoscut 
niciodată adevărata valoare a operei lui Mendel. De Vries 
este prezentat de obicei ca personajul negativ al poveştii 
geneticii, cu toate acestea, avea dreptate într-o privință 
foarte importantă: ceea ce deosebeşte speciile între ele nu 
este înzestrarea genetică în întregime diferită, fiindcă, în 
realitate, toate speciile se joacă (aproape) cu aceleaşi gene 
(pangenele). O genă poate să facă parte din procese diferite 
de dezvoltare a aceluiaşi individ, aşadar genele nu au o 
singură funcție. Sunt ca nişte cărămizi cu care se pot face 
diverse construcții. 

Deschid o mică paranteză. Hugo de Vries este un nume 
important şi pentru teoria evoluţiei datorită ideii sale care 


contrazice selecția naturală a lui Darwin ca mecanism 
responsabil pentru originea speciilor. De Vries credea că 
speciile apar printr-o mutație, un salt adică, şi nu în mod 
treptat şi prin acțiunea selecției naturale. Teoria mutațţiei lui 
De Vries se baza pe interpretări eronate ale propriilor 
observații asupra plantelor şi a fost abandonată complet în 
anii douăzeci şi treizeci ai secolului trecut, atunci când 
genetica populațiilor a oferit o bază solidă pentru selecția 
naturală. Cercul s-a închis în următoarele două decenii cu 
neodarwinismul, care lăsa  mutaționismul în afara 
paradigmei biologiei evolutive=. 

Spunem adesea că genele sunt responsabile de boli. În 
acest caz, nu ne referim la genele mutante ca la o posibilă 
cauză a problemei, ci la genele normale ca la un garant al 
sănătăţii. Acesta este un alt înțeles al genei, în accepțiune 
medicală, ca unitate a sănătăţii. Gena foloseşte ca să nu 
suferim nicio tulburare, pentru ca totul să funcționeze bine. 
Numai când se prezintă într-o variantă defectă ne amintim 
de ea. Medicul englez Archibald Garrod a sugerat în 1902 că 
o afecțiune numită alcaptonirie, care se moşteneşte conform 
legilor lui Mendel (adică depinde de o singură genă), era 
pricinuită de lipsa unei anumite enzime (mai precis, unei 
proteine care acționează accelerând reacţiile chimice, un 
catalizator). Dincolo de importanța de a fi primul care a 
descoperit că genele lui Mendel codifică proteine, Garrod nu 
a obținut recunoaşterea pe care o merita decât după mulți 
ani, aşa cum i se întâmplase chiar lui Mendel. 

Pe lângă unități ale moştenirii, unități evolutive, unități 
ale metabolismului, unități ale dezvoltării sau unități ale 
sănătăţii, genele sunt considerate câteodată - de unii autori 
- drept unități de selecție. Richard Dawkins, după cum ştim, 
le consideră chiar şi egoiste, fiindcă îşi văd de treabă, nu se 
îngrijesc de interesele corpului. Genele lui Dawkins au 
caracter, personalitate. 


Dawkins îşi aminteşte» că l-a auzit la un moment dat pe 
Jacques Monod spunând că, atunci când nu reuşea să 
înțeleagă o reacție chimică, îşi punea întrebarea ce ar face el 
dacă ar fi electron, iar comentariul acesta i-a rămas întipărit 
în minte. Într-adevăr, raționamentul lui Dawkins urmează 
linia aceasta şi ne întrebăm ce am face dacă am fi o genă 
(deşi fireşte că nici Monod nu-i atribuia electronului 
conştiinţă, nici Dawkins, genei). 

De aceea, când vorbim despre comportamentul social al 
animalelor, apare un sens al cuvântului genă asociat celui 
de unitate de selecție, de care este inseparabil. Genele 
(izolate sau asociate cu alte gene) sunt de asemenea unități 
ale instinctului, adică prescriu comportamente, asupra 
cărora acționează selecția naturală care preferă anumite 
comportamente (cele altruiste? cele egoiste?) în favoarea 
altora. 


Este limpede că cine vrea să explice psihologia şi 
sociologia umană bazându-se numai pe genetică face dovadă 
de un reducționism abuziv. Orice fapt social aparține 
domeniului ştiinţelor sociale, fără doar şi poate. Dar pot fi 
compatibile (dacă privim de jos în sus pe o scară a 
complexităţii) biologia, psihologia şi sociologia, în felul în 
care sunt compatibile (privind de sus în jos) biologia, chimia 
şi fizica? Pot fi integrate nivelurile diferite de explicații unele 
în altele până când se ajunge la cel sociologic? 

Matt Ridley este de părere că această controversă între 
ştiinţele naturale şi ştiinţele sociale poate fi depăşită dacă îi 
adăugăm cuvântului „genă” o a şaptea semnificație. Pentru 
Matt Ridley (care îi urmează pe John Tooby şi Leda 
Cosmides, fondatorii psihologiei evoluționiste), gena este de 
asemenea o unitate de extragere a informaţiei din mediul 
înconjurător, deoarece programele de dezvoltare prescrise de 
gene depind tot timpul de mediu. De aceea individul se 


dezvoltă în armonie cu mediul său familial şi social, ca să 
facă parte din comunitatea concretă căreia îi aparține şi în 
care trebuie să-şi desfăşoare viața adultă. Este predispus la 
asta. E complet greşit să credem că acționăm doar sub 
influența genelor noastre sau că am fi rezultatul exclusiv al 
mediului familial şi social în care am crescut. Genele şi 
educația sunt factori complementari. 

Genele, în sine, sunt complet inflexibile ca expresie şi 
predictibile, dar să nu uitaţi accepţia lui Jacob şi Monod 
despre genă ca întrerupător, care se poate activa şi 
dezactiva în funcție de mediu. Genele, trage concluzia Matt 
Ridley, sunt mecanisme ale experienței. Mai degrabă decât 
să le vedem ca pe nişte tirani, trebuie să le considerăm nişte 
facilitatori, deoarece fac posibilă gama largă de 
comportamente atât a animalelor, cât şi a oamenilor. Nu 
trebuie să ne fie frică de gene, nu sunt zeii noştri, sunt 
servitorii noştri. Ca să folosim o analogie la îndemână din 
lumea informaticii, fiecare program nou care se instalează 
pe calculator îi permite să facă lucruri noi, îi oferă o 
flexibilitate mai mare, nu-i restrânge posibilitățile, nu îl 
limitează. 

Nimeni din domeniul biologiei nu mai crede că genomul 
este planul individului (la fel ca planurile arhitectului pentru 
a construi o casă sau a inginerilor pentru a produce o 
maşină). Ştim foarte bine că zigotul (ovulul fecundat) nu 
este nici o reprezentare, nici o descriere a organismului. 
Dimpotrivă, Richard Dawkins compară dezvoltarea biologică 
cu un origami (arta japoneză de a plia hârtia, echivalentă cu 
papiroflexia spaniolă). Embriologia origami creează un 
individ urmând un program de instrucțiuni care stabileşte 
cum se formează țesuturile organice, cum se pliază şi cum 
se întorc (Figura 16). Nu se poate face inginerie inversă cu 
corpul unui adult pentru a se deduce instrucțiunile care l- 


au creat, la fel cum nu se poate ghici o reţetă culinară 
(etapele urmate de bucătar) plecând de la felul de mâncare.» 

Dupré preferă să compare genomul cu o bibliotecă de 
rețete, astfel că va fi pusă în practică aceea care poate fi 
realizată în condițiile medio-ambientale existente. Cu alte 
cuvinte, dezvoltarea depinde de mediul înconjurător, pentru 
că un genotip anume poate produce diverse fenotipuri (dar 
cu o variație limitată, impusă de specie). De aceea cred că, 
în esenţă, ideea unei biblioteci de rețete şi cea a genelor ca 
unități de extragere a informației din mediu sunt 
compatibile. 


ORIGAMI DE DEZVOLTARE 


Figura 16. Origami de dezvoltare 


Informaţia necesară pentru a produce un organism nou se găseşte 

gene, fireşte, dar atunci cum are loc dezvoltarea? Genotipul unui ind 

nu conţine un plan amănunțit și la aceeași scală despre cum va fi ca a 

însă poate fi comparat mai degrabă cu un manual de instrucțiuni. í 

rețetă culinară este o altă analogie potrivită, la fel şi o pasăre de hârtie 

origami. În genoti p s-ar specifica, pentru a continua cu aceeaşi metaf 
cum să pliem hârtia şi care este ordinea pașilor de urmat. 


Robert Wright oferă o altă analogie pentru gene care ne-ar 
putea fi utilă. Să ne închipuim că natura umană este 
alcătuită din butoane care se pot regla, dar şi din 
mecanismele care ajută la reglare şi care fac parte din 
natura umană (eu îmi imaginez butoanele precum cele de la 
aparatele de radio sau de la televizoarele mai vechi, cu care 
căutam posturile şi canalele sau dădeam sunetul mai tare şi 
mai încet). La baza tuturor stau genele, însă dacă există 
comportamente diferite nu înseamnă în niciun caz că ar 
corespunde unor gene diferite. Şi invers, prin intermediul 
programelor de dezvoltare care sunt generale pentru 
întreaga specie, se absoarbe informaţia despre mediul 
specific în care creşte fiecare, şi astfel, pe parcursul 
creşterii, mintea copilului intră în armonie cu mediul său 
social, în care urmează să trăiască la maturitate. De aceea, 
cu cât sunt mai mari diferențele între culturi sau între 
indivizii aceleiaşi culturi, cu atât trebuie să acordăm o 
importanță mai mare mediului şi educației, şi mai puţin 
genelor. 

Astăzi nimeni nu mai suține orbeşte determinismul 
genetic, bineînțeles, dar nu sunt nici mulți savanți care să 
afirme că noi, oamenii, nu avem nimic de-a face cu 
animalele în privința comportamentului şi că nu suntem 
condiționaţi ca ele — cel puțin, parțial — de genele noastre, 
chiar dacă doar în privința înclinațiilor de învățare. Nu 
înseamnă asta oare că ne aflăm în dualismul 
matematicianului şi filosofului francez Descartes? Teoria sa 
afirmă că omul este format din corp şi minte, iar animalul 
este doar o maşină alcătuită din ţesut organic, un automat 
cu tot atâta viață subiectivă ca automobilul nostru, de care 
nu ne pasă că într-o bună zi va ajunge la fiare vechi. 

Într-adevăr, nimeni care a citit cărțile primatologului 
Frans de Waal despre capacitatea de empatie, dispoziția de a 
ajuta, sentimentul justiției şi modul de rezolvare a 


conflictelor dintre cimpanzei şi bonobo (printre alte primate), 
nu poate avea dubii serioase că nu există o continuitate 
între forma de a fi a acestor rude apropiate şi noi, animalele 
umane. 


Ziua a douăsprezecea 


Există o singură modalitate prin care evoluția să genereze, 
nu un altruism fals sau un egoism genetic, ci un altruism 
adevărat: selecția de grup. Dar pentru ca selecția de grup să 
fi funcționat, strămoşii noştri ar fi trebuit să trăiască într-un 
război continuu, nemilos, inuman şi crud. Ceva ce am prefera 
să nu aflăm, fiindcă atunci altruismul ar fi, în mod paradoxal, 
rezultatul agresivității şi al violenţei. 


Specia noastră se caracterizează printr-o mare 
sociabilitate, cu doze mari de toleranță, cooperare şi 
altruism, iar trăsătura aceasta atât de importantă trebuie să 
fie un vârf foarte înalt în hiperspațiul biologiei sociale. Cum 
au evoluat societățile complexe din regatul animalelor? 
Există mai multe culmi? 

Sunt două culmi principale. Insectele au reuşit să 
formeze societăţi foarte bine organizate ca în cazul 
furnicilor, albinelor, viespilor (ordinul himenopterelor) şi al 
termitelor (infraordinul izopterelor din ordinul blatidelor, 
acelaşi cu al gândacilor). În acest sens, au avansat mult în 
cazul uneia dintre variabilele cu care Julian Huxley măsoară 
nivelul progresului biologic: capacitatea de a deveni 
independenți de mediul înconjurător. Muşuroaiele furnicilor 
şi termitierele păstrează temperatura interioară constantă, 
sunt ca nişte oraşe mari cu numeroase camere şi galerii 
dispuse pe etaje şi cu un sistem eficient de climatizare. Deşi 


ar trebui să spunem state:, nu oraşe, fiindcă nu există un 
nivel de organizare socială superior muşuroiului (sau 
termitierei), iar  muşuroaiele (la fel şi  termitierele) 
concurează între ele permanent pentru teritoriu şi resurse. 
Sunt mereu în război, ca oraşele-stat din Grecia antică sau 
din Italia renascentistă. 

După cum afirmă sociobiologul Edward O. Wilson, nivelul 
maxim de eusocialitate: (al societăților mai avansate) s-a 
atins în două feluri: în cazul nevertebratelor, la insectele 
sociale; în cazul vertebratelor, la specia umanăs. State de 
insecte, de poate o sută de milioane de ani vechime, şi state 
omeneşti, cu o istorie de numai câteva mii de ani. Am ajuns 
de curând în eusocialitate. 

Nu toată lumea însă este de acord să-i considere pe 
oameni eusociali, iar acest lucru a provocat o uriaşă 
controversă. 

Deşi sunt câteva trăsături ale eusocialității care pot fi 
recunoscute şi la noi, oamenii, cum ar fi coexistența mai 
multor generații în aceeaşi comunitate, adevărata 
eusocialitate presupune ca nu toți membrii grupului să ia 
parte la reproducere, ci numai câțiva, de obicei regina şi 
câțiva masculi (de exemplu, trântorii albinelor). În plus, 
animalele eusociale sunt împărțite în caste, deoarece toți cei 
care nu se reproduc sunt productivi (culeg alimente sau le 
cultivă, apără termitiera, muşuroiul sau stupul, sunt 
muncitori sau soldați), dar numai câțiva, care se reproduc, 
nu sunt productivi. 

Mai există şi alte animale nevertebrate eusociale, pe lângă 
himenoptere şi isoptere: o specie de coleoptere şi mai multe 
ordine de crustacee decapode (grupa crevetelor) care trăiesc 
în bureți. Şi, în mod curios, la fel sunt şi rozătoarele, două 
specii sud-africane de şobolani-cârtiță care şi-au dezvoltat 
eusocialitatea independent. 


Însă toți oamenii adulți se reproduc (sau o pot face); nu 
există o minoritate de indivizi sterili care să muncească 
pentru comunitate şi o minoritate procreatoare şi 
neproductivă, ceea ce pare să ne îndepărteze ca specie de 
eusocialitate. Cu toate acestea, Wilson presupune că la 
primii hominieni, puii rămâneau în tabăra de bază, fără să 
se deplaseze, protejaţi de câţiva adulți, în timp ce restul 
adulților ieşeau după mâncare (vânat, hoituri, cules de 
fructe). Astfel, puii primeau îngrijire de la adulţii care nu 
erau părinţii lor biologici. Tipul acesta de organizare (cu 
îngrijire aloparentală, cum se numeşte în limbajul de 
specialitate) al primilor hominieni ar fi generat, după 
părerea lui Wilson, presiuni puternice de selecţie în favoarea 
cooperării (asta înseamnă că cele mai cooperative grupe 
erau favorizate în fața celor mai puțin cooperative). Aceste 
presiuni de selecţie ar fi condus la eusocialitatea pe care 
oamenii o cunosc în ziua de azi. 

Nu există, fireşte, probe paleontologice despre grija 
aloparentală la strămoşii noştri. Cum ar putea să existe? Ce 
ar trebui să găsim? Dar mi se pare interesant în această 
privință punctul de vedere al psihologei Judith Rich Harris, 
care într-o lucrare foarte cunoscută din anul 1995: a emis 
ideea că nu părinţii sunt principalii agenți de socializare ai 
copiilor, ci colegii lor de joacă (teoria socializării în grup). Cu 
alte cuvinte, copiii speciei noastre par predispuşi să fie 
educați în mod colectiv, şi aşa se şi petrec lucrurile în multe 
societăți umane şi, de asemenea, în cazul multor primate. 
Copiii noştri, conform teoriei respective, nu au fost modelați 
de evoluție (prin selecţie naturală) pentru a creşte alături de 
părinții lor, ci mai degrabă pentru a avea relații cu alți copii, 
iar acest lucru ne aminteşte de ce spune Wilson despre 
tabăra de bază unde rămân copiiis. 

Rezumând ideea lui Wilson, într-un anumit moment al 
evoluției noastre s-au creat condiţiile sociale prielnice ca să 


intrăm din plin în eusocialitate. Condiţiile acestea au fost în 
special trei: i) diviziunea muncii (unii indivizi mai înclinați 
să iasă din tabără să caute de mâncare şi alți indivizi mai 
înclinați să rămână pe loc); ii) conviețuirea mai multor 
generații în acelaşi grup; şi iii) existența unui cuib sau 
refugiu durabil (tabăra) în care să fie lăsaţi puii, aşa cum fac 
toate speciile eusociale. Invenţia focului a înlesnit, cu 
siguranţă, existența cuibului. 

Alte specii de mamifere (în afara şobolanilor-cârtiță) au 
făcut paşi către eusocialitate, deşi nu au obținut-o cu totul. 
De exemplu, în turmele de licaoni africani (sau câini 
sălbatici) se reproduc un singur mascul şi o femelă, iar toți 
membrii clanului aduc hrană puilor, care rămân în cuib cu 
mama lor. Evoluţia noastră a avansat mult mai mult în 
cooperare şi diviziunea muncii, dar mai puțin în separarea 
reproductivă. 

În orice caz, insecte sociale ori ființe umane, noi am 
moştenit uscatul şi am obținut victoria în marea competiție 
dintre specii. Insectele sociale sunt campioanele acestei 
întreceri de foarte multă vreme şi rămâne de văzut dacă 
regatul nostru va dura la fel de mult, fiindcă este posibil ca 
Antropocenul, noua eră a oamenilor, să se sfârşească şi mai 
brusc decât a început. Puţină răbdare totuşi, căci ne vom 
întoarce la aceste scenarii catastrofiste în epilog. 


Ce se întâmplă cu altruismul ființelor umane? Cum e 
posibil să fi apărut în decursul evoluţiei? Ce forțe l-au 
impulsionat? Ce ne face oameni? 

Geniul biologiei, J.B.S. Haldane, a discutat în 1932 tema 
altruismului uman într-o carte care poartă titlul explicit The 
Causes of Evolution, unde scrie: „Dacă există vreo genă la 
oameni care să încurajeze, în toate societățile, 
comportamentele dezavantajoase pentru individ, dar care, 
cu toate acestea, sunt avantajoase pentru societăţi în sine, e 


posibil să se fi răspândit atunci când oamenii trăiau în 
grupuri mici endogame [alcătuite din rude]”. 

Asta seamănă destul de bine cu ceea ce ani mai târziu 
Maynard Smith a numit selecție familială, iar ulterior, 
explică Haldane, că şi în cazul acestor grupuri formate din 
puțini indivizi şi strâns înrudite (familiale) - toți purtătorii 
de gene altruiste - mutaţia inversă (a comportamentului 
egoist) poate fi produsă şi e posibil să se extindă datorită 
avantajului pe care-l oferă purtătorilor săi (profitori şi 
paraziți). Din acest motiv, Haldane se îndoieşte că există o 
mare abundență de gene ale altruismului în rândul ființelor 
umane. Multe comportamente pe care le numim altruiste, 
crede biologul, sunt egoiste din perspectiva selecției naturale 
şi sunt legate între ele în mod indirect pentru că au 
descendență. 

Edward O. Wilson a fost convins un timp că ideea lui 
Hamilton din 1964, şi anume cea a eficienţei inclusive (TIF), 
era utilă pentru a explica eusocialitatea şi a susținut-o în 
anii şaizeci şi şaptezeci. Apoi a început să aibă tot mai multe 
îndoieli în privința acesteia, după cum ne povesteşte chiar 
Wilsons. Pentru început, deşi toate himenopterele au aceeaşi 
moştenire biologică, doar un număr mic dintre ele sunt 
eurosociale. În plus, termitele, o specie de coleoptere, mai 
multe linii evolutive de crevetă şi şobolani-cârtiță sunt de 
asemenea eusociale, deşi au altă moştenire genetică față de 
himenoptere”. În prezent, Wilson nu mai crede în TIF, ci în 
selecția de grup. Pentru ca aceasta să funcționeze, trebuie 
să existe o extraordinară concurență intergrupală, care să 
facă să nu crească mult lipsa de solidaritate în interiorul 
grupurilor, fiindcă asta le-ar slăbi în confruntarea cu alte 
grupuri din aceeaşi specie şi le-ar învinge, iar odată cu ele 
ar dispărea genele egoiste responsabile de comportamentul 
fără obraz al celor care au slăbit grupul în fața celorlalte. 
Puteţi să vă gândiţi la egoişti ca la nişte paraziți sociali. La 


fel cum proliferarea excesivă a paraziților biologici (acarieni, 
insecte, tot soiul de viermi şi microbi) poate slăbi atât corpul 
gazdei, care până la urmă moare, tot aşa un grup (un corp 
social) poate să piardă din competitivitate până la dispariție, 
dacă este infestat de paraziți sociali. Situaţia aceasta de 
concurență intensă şi nemiloasă între grupuri s-a întâlnit şi 
în cazul evoluției umane şi datorită acesteia, probabil, 
suntem o specie eusocială. În istoria vieţii, eusocialitatea nu 
a evoluat de prea multe ori - din câte ştim, doar de 
nouăsprezece ori. Dacă îi socotim şi pe oameni, s-ar face 
douăzeci. 

George C. Williams, după cum am văzut, nu credea în 
existența adaptărilor biotice la animale, în general, aşadar 
trăgea concluzia că selecția de grup nu are multă forță şi nu 
este capabilă să producă societăți avansate de animale. Lui 
Wilson, în schimb, i se pare că oamenii au impulsuri 
altruiste puternice, care nu pot fi explicate numai prin 
intermediul selecției familiale (nepotismul), altruismului 
reciproc (schimbul de favoruri) şi mutualismului (asocierea 
pentru câştigul reciproc). Este logic să ne gândim că în 
rândul primilor hominieni, grupurile erau formate din familii 
extinse care aveau multe gene în comun, ceea ce încuraja 
selecția bazată pe relaţii de rudenie; dar, peste timp, 
concurența dintre grupuri, după cum spune tot Wilson, a 
întărit comportamente cu adevărat altruiste, care stau la 
baza cooperării dintre indivizi, chiar dacă nu sunt înrudiți 
şi, uneori, nici măcar nu se cunosc. 

În evoluția noastră recentă, care ne-a făcut oameni, am 
trăit şi încă trăim într-un conflict permanent, aşa cum crede 
Wilson (şi cum credea într-o mare măsură şi Darwin). Pe de- 
o parte, în interiorul fiecărui grup, luptăm pentru ierarhie 
(statut) cu ceilalți membri ai comunității, iar pentru asta ne 
trebuie multă pricepere (aici joacă un rol selecția 
individuală), deoarece mediul social este foarte complex şi 


schimbător. După cum ştim din experiență, alianțele se 
încheie şi se rup tot timpul: duşmanii de nereconciliat mai 
ieri, astăzi îşi unesc forțele împotriva unui al treilea inamic. 
Pe de altă parte, grupurile au luptat mereu între ele pentru 
resurse şi teritoriu, care sunt, în esență, acelaşi lucru, ceea 
ce a necesitat o mare capacitate de coordonare între 
membrii tribului (aici joacă un rol selecția de grup). 

În consecință, fie dintr-un motiv, fie din altul, mult sânge 
s-a vărsat în Istoria omenirii. În zăcământul Gran Dolina din 
munții Atapuerca s-a descoperit ceva foarte interesant. Au 
fost găsite rămăşiţele de scheleți a peste unsprezece indivizi 
din specia Homo antecessor care au fost mâncaţi, sau cu 
siguranță ucişi de locuitorii acestei peşteri acum opt sute de 
mii sau nouă sute de mii de ani. 

Prin urmare, genele egoiste pe care le avem reprezintă 
rezultatul selecției individuale, în timp ce genele altruiste 
sunt consecința selecției de grup: noi, oamenii, suntem prin 
natura noastră tribali şi vedem asta zilnic la televizor, de la 
sport până la politică, trecând şi prin religie. Selecţia 
individuală, afirmă Wilson, este responsabilă de ceea ce 
numim „păcat”, iar selecţia de grup, de ceea ce numim 
„virtute”, într-atât încât este moral şi demn de laudă să ucizi 
la război membrii altor triburi sau facțiuni; eroii unora, cu 
tot cu monumentul ecvestru din bronz aşezat în mijlocul 
pieței, sunt nişte monştri sângeroşi pentru alții. Rezultatul 
acestei selecţii pe două niveluri constituie un echilibru 
delicat între diverse pulsiuni, pe care le numim bine şi rău. 
Dacă ar predomina selecția individuală, societățile s-ar 
dizolva. Dacă selecția de grup ar fi mai puternică, societățile 
umane ar semăna cu albinele sau furnicile. Am fi complet 
eusociale. 

Vă puteţi închipui aşa ceva? S-ar forma societăți umane 
în care s-ar reproduce câțiva indivizi, care ar sta într-un loc 
sigur, iar ceilalți membri ai comunităţii, care ar reprezenta 


marea majoritate, şi-ar dedica scurta existență să-i protejeze 
cu orice preț pe reproducători. Ar fi un tip de societate cu 
caste care ar semăna suspect de mult cu distopia lui Aldous 
Huxley (fratele lui Julian Huxley) din Minunata lume nouă, 
publicată în 1932, chiar pe vremea în care fondatorii 
geneticii populațiilor (J.B.S. Haldane, Sewall Wright, Ronald 
Fisher) puneau bazele a ceea ce mai târziu se va numi 
sinteza modernă a darwinismului:. 

Sprijinul pe care Wilson l-a arătat teoriei selecției de grup 
ca motor al evoluției sociale şi respingerea teoriei eficienţei 
globale a lui Hamilton (TIF) ca explicație pentru societățile 
avansate a primit un val de critici odată cu apariția sa în 
2010, în prestigioasa revistă Nature. Mai bine de o sută de 
renumiți oameni de ştiinţă au semnat imediat un articol ca 
răspuns, în aceeaşi revistă, fapt fără precedent. Timpul va 
arăta cine a avut dreptate, Wilson şi colegii lui sau legiunea 
de susținători ai TIF. 


Este oare Edward O. Wilson singurul biolog evoluționist 
care iese în apărarea selecției de grup? 

Edward O. Wilson nu este singurul, dar e pe aproape. Îl 
însoţeşte un alt Wilson, David Sloan Wilson, care vine cu 
propuneri similare». David Sloan Wilson susține selecția 
multinivel, adică selecția de grup la mai multe niveluri, şi 
nu doar selecția organismelor, a familiei sau de gen, aşa 
cum propun alții». 

Organismele multicelulare, aşa ca mine şi ca voi, spune 
David Sloan Wilson, sunt grupuri sociale alcătuite din celule 
eucariote (sau celule complexe) care reprezintă corpul lor, 
fiecare cu propriul său nucleu şi organite, ca de exemplu 
mitocondriile. Acest tip de celule, după cum probabil vă 
amintiți, sunt totodată comunități de bacterii care s-au unit 
prin mecanismul endosimbiozei acum mult timp (mai 
demult mitocondriile au fost bacterii de sine stătătoare). 


Cromozomii ar fi de asemenea grupuri sociale, dar de data 
aceasta formate din gene. Mai jos, pe aceeaşi scară, viața a 
început ca societăți de molecule care cooperau între ele. 

Toate unităţile sunt alcătuite din subunități, prin urmare 
la fiecare nivel al ierarhiei se regăsesc aceleaşi probleme ale 
vieții sociale: conflictul între avantajele cooperării pentru 
grup şi avantajele pentru individ de a profita de grup. 
Cetăţenii de bine şi păcătoşii se găsesc, aşadar, la toate 
nivelurile organizării. 

De fiecare dată când, într-un organism pluricelular (de 
exemplu, un animal), celulele se divid sau când genele se 
reproduc, există riscul să apară indivizi profitori (luând 
celulele şi genele ca atare), de aceea au fost create 
mecanisme care să prevină subversiunea. Dacă nu ar fi 
înhămate la jugul cromozomilor şi ar fi libere în interiorul 
celulelor, genele ar concura între ele să vadă cine se 
înmulțeşte de mai multe ori (ca un virus). De fapt, sunt 
unele gene săltărețe, numite transpozoni, care se mută 
dintr-un loc în alt loc al genomului şi lasă copii peste tot, 
multiplicându-se ca un virus. O parte foarte importantă a 
genomului uman este formată din foste gene săltărețe, 
inactive în prezent (deşi se cunoaşte o genă care încă mai 
sare în creier, îndeosebi în hipocamp, şi este răspunzătoare, 
se pare, pentru mai multe boli neurologice). 

Când vine vremea reproducerii, mecanismul meiozei se 
asigură că toate genele cromozomilor au şanse egale să 
treacă în celulele sexuale sau gameți (spermatozoizi şi ovule 
la animale). Dacă nu ar fi aşa, unele gene ar profita şi ar fi 
mai bine reprezentate decât altele în gameți. Câteodată, se 
întâmplă tocmai acest lucru, aşadar există conflicte şi în 
interiorul genomului (conflicte intergenomice). 

Voi explica pe larg acest aspect. Singura modalitate prin 
care genele pot ieşi din corp este pe unde au intrat: gameţii 
sau celulele sexuale. A fost nevoie de doi gamețţi (un ovul şi 


un spermatozoid) ca să luaţi naştere, dar voi nu puteți 
produce decât un singur tip de gameți (spermatozoizi sau 
ovule), în funcție de sex». Când vine vorba de a se urca în 
corabia gameţilor, toate genele au şanse egale dacă joacă 
cinstit, dar câteodată, unele gene joacă murdar şi urcă în 
corabie mai mult de jumătate dintre ele, lăsând concurența 
în urmă, pe uscat». Cancerul este un exemplu al felului în 
care celulele mutante ale tumorii (care nu mai sunt identice 
genetic cu cele din restul corpului) se reproduc pe seama 
sănătăţii individului, păcălind vigilența sistemului imunitar, 
care este poliția corpului, şi deviind sistemul circulator ca 
nişte adevăraţi paraziți vampirici. Celulele canceroase sunt 
cei mai răi cetățeni, cei mai lipsiți de solidaritate, chiar dacă 
nu au şanse să supraviețuiască pe termen lung pentru că 
nu se pot transfera într-un alt corp, aşa că mor inevitabil în 
corpul pe care l-au trădat. 

Motivul pentru care considerăm că numai organismele 
reprezintă indivizi adevăraţi (nu şi celulele, nu mitocondriile 
sau genele) este că la nivelurile inferioare ale ierarhiei, 
egoismul este controlat în limite rezonabile, niciodată în 
totalitate. Însă după cum putem vedea, e posibil să existe şi 
aici exemple de egoism. În schimb, în grupurile sociale 
formate din indivizi animale, conflictele se rezolvă mult mai 
tranşant, de aceea organismele par să aibă mai multă 
autonomie, sunt mai individuale, dacă se poate spune aşa. 
Lipsa lor frecventă de solidaritate este cea mai bună dovadă 
a libertăţii lor. 

Cei doi Wilson sunt, în sfârşit, de aceeaşi părere, şi 
anume că noi oamenii suntem eusociali, ca albinele, 
furnicile şi termitele, şi că formăm superorganisme: 
grupurile, triburile, care ar reprezenta cel mai înalt nivel de 
organizare dintre toate. La toate nivelurile, selecția de grup a 
fost cea care a încurajat apariția mecanismelor care mențin 
armonia socială. 


Pe de altă parte, Marc Bekoff şi Jessica Pierce, autorii 
pledoariei pentru existența moralei animalelor (justiția 
animalelor), se simt mai în largul lor cu selecția de grup 
decât cu selecția individuală: „Împreună cu alţi biologi ca 
David Sloan Wilson şi Edward O.Wilson, noi credem că 
selecția de grup poate deveni o paradigmă foarte utilă 
pentru a înțelege evoluția cooperării şi alte comportamente 
prosociale”. 

Cercetătorul în neuroştiințe Robert Saplosky este de 
părere că selecția de grup poate că nu reprezintă o forță 
suficient de importantă pentru evoluție în general, dar poate 
că a jucat un rol relevant în evoluția omului: „Scaunul 
nostru cu trei picioare, sintetizează Sapolsky, format din 
selecția individuală, selecţia de rudenie [sau selecția 
familială] şi altruismul reciproc pare mai stabil decât dacă 
ar avea patru picioare”. 

Nici lui Frans de Waal nu îi sunt pe plac explicaţiile 
centrate pe gen şi pe interesele sale (gentrismul) pentru a 
descrie comportamentul animalelor; în special empatia, care 
îi face pe cimpanzei, pe bonobo şi pe alte animale să-i ajute 
pe indivizii cu care nu sunt înrudiți şi pe care poate nici nu 
i-au văzut vreodată, sau care nici nu sunt din aceeaşi 
specie. Până când empatia nu va fi explicată, problema nu 
poate fi rezolvată. 

Explicaţia anatomică şi funcţională (adică biologică) a 
empatiei poate sta în circuitele neuronale, în aşa-numiţii 
neuroni oglindă, care activează în noi aceiaşi neuroni motori 
care sunt răspunzători ca un alt subiect, pe care îl privim, 
să ducă la bun sfârşit o anumită acțiune, cum ar fi să apuce 
un obiect (observatorul vede doar acțiunea, nu o execută, 
chiar dacă neuronii oglindă se activează la fel). 

Neuronii aceştia oglindă au fost descoperiți pentru prima 
dată de echipa lui Giacomo Rizzolatti de la Universitatea din 
Pisa nu la oameni, ci la macaci, ceea ce înseamnă că sunt 


foarte răspândiţi, cel puţin în rândul primatelor antropoide, 
aşadar i-am moştenit de la un strămoş comun îndepărtat. 
Sunt, prin urmare, foarte vechi. 

Explicaţia care îi lipseşte însă biologiei evolutive este cum 
au apărut aceşti neuroni oglindă şi dacă pot fi înțeleşi 
exclusiv din perspectiva genei şi a intereselor lor particulare. 

O caracteristică surprinzătoare întâlnită la oameni este 
înroşirea obrajilor, fenomen care ne dă de gol în fața celor 
din jurul nostru şi, de aceea, ne-am dori să nu se vadă 
atunci când ni se întâmplă, deşi, atunci când li se întâmplă 
altora, devine o sursă de informații. Tot noi, oamenii, 
suntem singurii care avem albul ochilor pe sclerotica 
globului ocular, ce le permite celorlalți să-şi dea seama 
încotro ne îndreptăm privirea, ceea ce, de asemenea, ne 
poate da de gol dacă avem intenții ascunse. Poate, oare, 
selecția familială să explice aceste aspecte ale biologiei 
noastre care par să fie mai degrabă în slujba grupului decât 
a individului? 

Este posibil să fiți de acord cu tot ce spun aceşti autori 
care se opun teoriei genei egoiste şi să vă întrebaţi de ce nu 
am adoptat principiul conform căruia toate nivelurile de 
organizare biologică sunt de fapt societăți. Povestea ar fi 
atunci mult mai simplă şi mai uşor de înțeles. Oricât de 
tentant ar părea acest lucru, nu avem dovezile necesare 
pentru a primi acordul majorităţii specialiştilor. 


Oroarea 


Dincolo de faptul că, după cum e firesc, animalele de pradă îşi 
devorează victima fără remuşcări, iar paraziții profită de pe urma 
vânătorilor şi a vânatului deopotrivă, considerăm că unele 
comportamente sunt oribile din punct de vedere moral, ca de 
exemplu, infanticidul, foarte întâlnit la mamifere, chiar şi la 
primate. 

La multe specii sociale care trăiesc în grupuri formate din mai 
multe femele şi un singur mascul reproducător (leii, maimuţele- 


langur, gorilele şi multe altele), înlocuirea masculului alfa de către 
un alt mascul pune în mare pericol puii, care nu sunt copiii nou- 
venitului la putere, ci ai celui de dinainte. Infanticidul face ca femela 
lactantă să înceapă un nou ciclu ovarian şi să poată avea pui din 
nou, lucru pe care-l va face fără nicio dificultate cu noul mascul, cel 
care i-a ucis puii, dar pe care nu-l urăşte (sau, cel puţin, nu-l 
respinge). Amândoi au de câştigat din acest lucru: tatăl, fiindcă îşi 
transmite genele imediat (şi se grăbeşte să o facă, deoarece 
dominaţia sa nu va fi veşnică), iar mama, deoarece puiul pe care l-a 
avut cu masculul de dinainte (care a fost înlocuit de noul lider) e 
mort şi nu mai poate face nimic (investiția de energie şi timp făcută 
de mamă pentru a-şi asigura descendența a fost iremediabil 
pierdută). După cum putem vedea, interesele genetice primează în 
fața moralității, aşa cum o înţelegem noi, oamenii. 

Infanticidul care se observă atât de des în natură a fost folosit 
pentru a demonstra că selecția de grup nu funcționează şi că 
predomină interesele individuale. Este limpede că grupului nu-i 
pasă nici dacă mor puii pe care i-au avut femelele cu fostul mascul 
alfa şi nici de energia investită, dar pe noul mascul dominator îl 
interesează să o ia de la zero, dacă vine vorba de supraviețuirea 
genelor sale. Iar prin infanticid se începe efectiv de la zero. 


Într-adevăr, selecția de grup promite să explice dintr-o 
lovitură multe lucruri despre evoluția umană (şi despre 
evoluţie, în general). Însă selecția de grup cere, pentru a 
funcționa, un nivel atât de ridicat de concurență sau de 
luptă între comunități, încât nu cred să existe la prea multe 
specii de mamifere sociale, şi de aceea mi se pare improbabil 
să fi existat la strămoşii noştri, oricât de tribali am fi fost (şi, 
vai, mai suntem încă!). În plus, a-i considera pe oameni 
eusociali mi se pare o metaforă ştiinţifică amuzantă şi 
stimulantă, dar nu sunt în stare să o iau ca atare. 

Onest vorbind, nu mi se pare că selecția de grup ar fi avut 
vreun rol în evoluția societăților animale. Mă alătur aşadar 
lui George C. Williams şi altor autori care au venit după el şi 
au împărtăşit scepticismul față de capacitatea de selecție a 
grupului pentru a produce ceea ce Williams numea adaptări 
biotice, aceste comportamente care aduc câştig grupului, 


dar care prejudiciază interesele genetice (succesul de 
reproducere) ale individului care le exercită. Nu este 
imposibil, în principiu, nu este nimic în teoria darwinistă 
care să o excludă, însă se pare că selecția între indivizii din 
interiorul grupurilor pare să fie mereu mai puternică decât 
selecția între grupuri. 

Grupurile animalelor au la bază în special relații de 
sânge, de rudenie, şi de aceea cred mai mult în teoria 
eficienţei globale a lui Hamilton şi în alte mecanisme pe care 
le-am analizat (altruismul reciproc, mutualismul şi 
strategiile evolutive stabile) ca să explicăm cooperarea dintre 
indivizi, înrudiți sau nu, în interiorul grupurilor. 

Dar, după cum vom arăta la momentul potrivit, în 
evoluția umană se manifestă un fenomen cu totul nou, care 
nu se regăseşte la restul speciilor de animale. Mă refer la 
apariția identităților simbolice, grupările de indivizi care nu 
se cunosc, dar care se recunosc ca făcând parte din aceeaşi 
familie şi deşi nu au în comun aceleaşi gene, împărtăşesc 
aceleaşi credințe şi moduri de a le exprima. 

În orice caz, această dezbatere este una dintre cele mai 
interesante, dacă nu chiar cea mai interesantă, din biologia 
evolutivă actuală. Miza este, nici mai mult, nici mai puțin, 
să înțelegem care sunt forțele care au dus la cooperarea 
umană şi, de asemenea, la excluderea între grupuri, la 
intoleranță. Ce avem mai bun şi mai rău în noi înşine. 


Ziua a treisprezecea 


În care ne întrebăm cum a fost posibil să apară inteligenţa 
de-a lungul evoluţiei noastre şi dacă a avut vreo legătură (mai 
mică sau mai mare) cu faptul că strămoşii noştri îndepărtați 
au fost vânători. Am fost simieni ucigaşi de la bun început? 


Încă ne simțim condiţionaţi de gustul ancestral pentru sânge? 
Avem instincte ucigaşe? 


Suntem fără îndoială cea mai inteligentă specie din 
istorie. Ce anume ne-a făcut aşa? 

În Originea speciilor, Darwin a inclus între caracteristicile 
care deosebesc cele două sexe umane câteva calități mintale. 
Fiind un  gentilom (esquire) victorian din rândurile 
aristocrației rurale, considera că pe bărbați îi face superiori 
energia, curajul, tenacitatea, imaginaţia şi rațiunea. Dat 
fiind faptul că aceste trăsături ale caracterului şi ale 
inteligenţei erau moştenite atât de băieți, cât şi de fete (chiar 
dacă nu în aceeaşi măsură), nu se putea face o diferență 
între cele două sexe, la fel ca în cazul păunului regal, afirma 
Darwin. În orice caz, dimorfismul sexual nu se regăseşte 
numai în forma corpului ori în apariția bărbii, ci şi în mintea 
omului. Şi, adăuga el, o educație egală pentru bărbați şi 
femei nu putea elimina diferențele mintale dintre ei, cel 
puţin nu pe termen scurt. Darwin avea o teorie greşită 
despre moştenirea biologică şi credea că nu existau diferenţe 
între trăsăturile care apăreau înainte de pubertate la băieți 
şi la fete, însă dat fiind că inteligența şi caracterul se 
manifestau la vârsta adultă (în special, în cazul bărbaţilor), 
nu se transmiteau la fel la cele două sexe, ci mai mult la 
sexul masculin. 

Superioritatea naturală fusese dezvoltată de bărbat 
parțial prin selecția naturală, adică luptându-se cu 
animalele de vânătoare, dar şi apărându-se pe sine şi 
familia sa de tot felul de pericole. Însă masculul o câştigase 
în vremuri de demult în luptele pentru femele, adică prin 
selecția sexuală. 

Pentru Alfred Russel Wallace, coautorul teoriei evoluției 
prin selecţie naturală, natura ființei umane (umanitatea sa) 
nu poate fi explicată... prin selecţie naturalăz. Dimpotrivă, 
Darwin vedea în toate lucrurile, de la gustul pentru 


frumusețea plastică şi pentru cântec până la cele mai înalte 
facultăți cognitive, o continuitate între lumea animală şi cea 
umanăs. 

Raționamentul lui Wallace nu era lipsit de sens, deşi 
concluzia la care a ajuns ca să explice evoluția inteligenţei 
nu poate fi considerată decât aberantă. În călătoriile sale, 
Wallace cunoscuse multe culturi fără scriere. Avusese, în 
mod firesc, o legătură mult mai vastă cu populațiile native 
decât Darwin (care era, în cele din urmă, un domnişor), mai 
autentică şi mai profundă. Le cunoştea bine, din experienţă, 
şi le admira. Îşi dădea seama însă că abia dacă ştiau să 
socotească, matematica le era în mare parte străină (chiar şi 
aritmetica elementară, ca adunarea şi scăderea) şi le lipsea 
şi simțul muzical. Orchestrele simfonice şi corurile le erau 
necunoscute. În schimb, dacă primeau educaţia adecvată, 
se puteau compara cu un occidental în orice domeniu, chiar 
şi la scriere. Reiese de aici că înclinația omului pentru 
matematică, muzică şi pentru restul artelor este înnăscută 
şi că potenţialul există chiar şi la populaţiile cele mai 
sălbatice şi înapoiate, întocmai ca facultățile morale, cărora 
victorienii le dădeau foarte multă importanţă, pentru că îi 
deosebea pe oameni de animale. 

Cum se poate explica aşadar că selecția naturală i-a 
avantajat pe indivizii care aveau capacități cognitive 
neadaptive, fiindcă nu le erau de folos în viața primitivă a 
tribului? 

Răspunsul lui Wallace a fost că selecția naturală nu 
putea fi responsabilă de acest lucru, sub nicio formă. 
Wallace  îmbrăţțişase  spiritualismul:, o credință foarte 
răspândită în cercurile cultivate din epocă, şi care ajunsese 
să fie considerată o alternativă serioasă, chiar ştiinţifică. 
Dovada neîndoielnică a rigorii sale era faptul că făcea 
posibilă comunicarea cu morții, după cum o demonstrau 
numeroasele experimente realizate cu spiritişti. Erau, fireşte, 


escrocherii grosolane care ne par ridicole azi, dar care 
atrăgeau în epocă un public dornic să aibă parte de un 
strop de magie. Gustul pentru miraculos pare să facă parte 
din ființa umană. Printre adepți se număra în mod 
surprinzător Arthur Conan Doyle, creatorul acelui 
extraordinar exemplu de logică şi gândire rațională care a 
fost Sherlock Holmes. 

Pentru Wallace, Spiritul ghidase evoluția în totalitate 
pentru a produce minunata noastră minte. 

Aşadar, în final, deşi pretindea că susține selecţia 
naturală, Wallace nu făcea altceva decât să o submineze, 
fiindcă, dacă la cârma evoluţiei se afla această forță 
spirituală, care o dirija cu o mână de fier, atunci adaptările 
ființelor vii nu mai erau punctul principal al istoriei. 
Organismele se adaptau la modul lor de viață, iar aceasta 
este esența evoluţiei, după cum afirmase Darwin, cu care 
Wallace fusese aparent de acord. Dar acum, Wallace credea 
că asta nu era suficient pentru a produce înaltele facultăți 
intelectuale şi morale ale omului, nici pentru a explica restul 
momentelor importante ale evoluției. 

Într-adevăr, Wallace era de părere că există trei momente 
istorice când noile forțe (luând locul selecției naturale) 
trebuie să fi acționat. Primul prag era originea vieţii, al 
doilea, apariția sensibilităţii şi a conştiinţei la animale, iar al 
treilea, dezvoltarea celor mai importante facultăți umane: 
„Aceste trei etape ale progresului, începând cu universul 
anorganic al materiei şi mişcării, ajungând până la om, 
semnalează în mod clar existența unui univers invizibil a 
lumii spiritului, față de care lumea materială este 
subordonată”. 

Însă trebuie să-l înțelegem corect pe Wallace, fiindcă nu 
vorbeşte de religie, sau nu aşa cum am vorbi despre ea în 
mod normal. Lumea aceasta spirituală la care se referă nu 
înseamnă ceea ce noi înțelegem prin supranatural şi care 


este, prin definiție, excepțională, ci cuprinde toate lucrurile 
nevăzute ce acționează în fiecare zi în lumea materială, 
respectiv forțele naturii. Scrie Wallace: 


Din această lume spirituală fac parte forțele minunat 
de complexe care sunt cunoscute drept gravitație, 
coeziune, forță radiantă, forță chimică şi electricitate, fără 
de care universul material nu ar putea exista nicio clipă 
în forma actuală şi poate că sub nicio altă formă, dat fiind 
că, fără aceste forțe, şi poate şi fără altele care se pot 
numi atomice, este puţin probabil ca materia în sine să 
poată exista. 


În prezent se cunosc patru forțe fundamentale (şi 
nevăzute) ale fizicii: gravitația, forța electromagnetică, forța 
nucleară tare şi forța nucleară slabă. Nimeni nu se gândeşte 
însă că aceste patru forțe au fost implicate în cele trei 
momente cruciale din istoria vieții semnalate de Wallace, 
care sunt, repet, originea vieţii, originea animalelor cu 
simțuri şi conştiinţă (cele care sunt capabile să simtă şi să 
aibă viață individuală) şi originea ființelor umane. 

Wallace părăsea aşadar definitiv terenul ştiinţei, deşi era 
convins că poți crede la modul serios în acele forțe 
spirituale, care erau ca oricare alte forțe cunoscute până în 
acel moment de final de secol XIX, atât de bogat în 
descoperiri în domeniul fizicii şi al chimiei. Şi încheie: 


Suntem de părere că teoria darwiniană, chiar şi atunci 
când ne conduce la cea mai extravagantă concluzie logică, 
nu numai că nu se opune, dar chiar vine în sprijinul 
credinței în natura spirituală a Omului. Ne arată felul în 
care corpul uman e posibil să se fi dezvoltat dintr-un 
animal inferior urmând legea selecției naturale; ne arată, 
de asemenea, că posedăm facultăți intelectuale şi morale 
care nu s-ar fi putut dezvolta astfel şi care au probabil 


altă origine; iar pentru originea lor nu putem găsi altă 
cauză mai potrivită în universul nevăzut decât Spiritul. 


Fireşte că nimeni nu l-a luat niciodată în serios pe 
Wallace în universul evoluționist, şi nu numai pentru că 
moda spiritualismului a trecut repede, ci şi pentru că 
explicaţiile lui nu erau deloc ştiinţifice. 


Nu-i aşa că e evident că am devenit sapiens (inteligenți) 
ca să vânăm şi să ajungem să fim stăpâni peste restul 
creaturilor? Nu ne-am ridicat, oare, datorită inteligenței 
până în vârful piramidei trofice, plasându-ne peste tot 
precum cel mai mare prădător, deşi strămoşii noştri au fost 
vegetarieni, paşnici consumatori de fructe şi muguri? Nu are 
nimic de-a face inteligența noastră cu schimbarea nişei 
ecologice: de la vegetarian la vânător? 

De multă vreme (de la Darwin încoace, după cum am 
văzut), în domeniul evoluției umane predomină ceea ce 
putem numi ipoteza vânătorului, care pune creierul nostru 
mare şi neobişnuitele noastre facultăți mintale pe seama 
schimbării nişei ecologice care a presupus că strămoşii 
noştri au trecut de la o dietă vegetariană şi formată în 
esență din fructe şi legume, ca aceea a cimpanzeilor, la o 
dietă în care erau introduse tot mai multe proteine şi 
grăsimi de origine animală, mai întâi prin consumul 
cadavrelor şi apoi prin vânătoare. Confecţionarea uneltelor a 
fost un moment crucial în această trecere, fiindcă biologia 
nu ne-a înzestrat cu organe pentru a ucide, a sfâşia carnea 
şi a frânge oasele. Nu am putea fi carnivori dacă nu am avea 
arme. Suntem, aşadar, primate înarmate. 

Australianul Raymond Dart a descoperit primul 
australopitec în anul 1924 (Copilul din Taung, Africa de 
Sud) şi a enunțat oficial ideea simianului vânător care să 
explice evoluția omului de la începuturi, adică din momentul 
în care ne-am despărțit de simieni. Lucrarea ştiinţifică în 


care prezintă ipoteza a apărut în 1953 şi are un titlu foarte 
clar: „Transformarea în prădător de la simian la Om”. 
Raymond Dart descrie, metaforic, peşterile din Africa de Sud 
ale australopitecilor ca nişte guri care se deschid în stâncile 
dinspre câmpia imensă din deşertul Kalahari, lipsită de 
arbori, fructe şi nuci, dar în care stau la pândă cele mai 
periculoase animale din lume. 

Fără uneltele din piatră, care nu se găsesc în zăcămintele 
sud-africane ale australopitecilor, Dart şi-a imaginat o 
industrie bazată pe oase, colți şi coarne. Copitatele care 
apar în peşterile sud-africane alături de australopiteci 
fuseseră prada maimuțelor vânătoare şi ar fi reprezentat 
totodată şi o sursă de arme. În anii aceia, Raymond Dart 
făcea săpături în peştera Makapansgat din Africa de Sud, 
unde a găsit multe rămăşiţe ale speciei Australopithecus 
africanus (aceeaşi cu a Copilului din Taung), deci ştia foarte 
bine despre ce vorbeşte. 

Darwin însuşi punea dimensiunea mică a caninilor noştri 
pe seama folosirii bețelor şi pietrelor, care înlocuiseră caninii 
ca arme de luptă între masculi. Este posibil să fi avut 
dreptate, pentru că am văzut deja că australopitecii aveau 
canini mici, dar şi o capacitate mult superioară cimpanzeilor 
de acum de a-şi folosi mâinile şi brațele pentru a manipula 
obiecte. Aceştia se dovedesc foarte neîndemânatici dacă este 
nevoie să mânuiască ramuri şi să arunce pietre atunci când 
fac dovada forței lor îndreptate către intimidarea duşmanilor 
sau rivalilor. Le lipseşte controlul şi ţinta, coordonarea 
dintre ochi, braț şi mână. 

Înzestrați cu aceste unelte făcute din dinţi, oase şi 
coarne, care nu erau încă din piatră, ci erau organice, de 
origine animală, australopitecii s-au repezit pe câmpia plină 
de vânat (şi de vânători), pe care o zăreau din gura peşterii; 
din acest moment a început adevărata noastră istorie. Însă 
Dart merge şi mai departe: atribuie cruzimea omului actual 


trecutului îndepărtat „explicabil numai în termeni legați de 
originea sa sângeroasă şi canibală”. Prin urmare, am fost de 
la început simieni vânători şi simieni ucigaşi, care omoară 
alte specii pentru a mânca şi pe membrii propriei lor specii 
din rivalitate. 

Ideea lui Dart a devenit populară imediat, iar în anii 
şaizeci ai secolului trecut era acceptată de toată lumea, atât 
de comunitatea ştiinţifică, precum şi de publicul larg, 
datorită cărților unui scriitor american numit Robert Ardrey 
(prima lui carte, African Genesis [Geneza africană], din 
1961, a fost un bestseller şi a fost urmată de altele la fel de 
populare; între acestea, The Territorial Imperative 
[Imperativul teritorial], din 1966, şi The Hunting Hypothesis 
[Ipoteza vânătorului], apărută mai târziu, în 1976). 

În 1965 a avut loc simpozionul cu titlul „Man the 
hunter”, în cadrul căruia reputatul antropolog Sherwood L. 
Washburn (care a mai apărut în paginile acestei cărți) 
susținea împreună cu C.S. Lancaster ideea că vânătoarea se 
afla la originea principalelor noastre caracteristici ca specie: 
„Biologia, psihologia şi obiceiurile care ne despart de 
simieni, toate le datorăm bărbaților vânători din trecut”. 
Pentru Washburn şi Lancaster, economia bazată pe 
vânătoare a început mai mult ca sigur cu Homo erectus, şi 
poate chiar mai înainte, din vremea australopitecilor, deşi la 
o scară mai mică. La vânătoare mergeau numai bărbații, 
într-adevăr, deoarece femeile se ocupau cu culesul. 

În sfârşit, în 1968, Stanley Kubrick şi Arthur C. Clarke au 
pus teoria simianului ucigaş (the killer ape) în imagini în 
spectaculosul act întâi al filmului 2001. Odiseea spaţială, în 
care se aude simfonia Aşa grăit-a Zarathustra a lui Richard 
Strauss, care a devenit banda sonoră a evoluţiei omului. Nu 
lipseşte niciodată dintr-o emisiune de radio sau televiziune 
când se vorbeşte despre zorii umanitățiis. 


Un aspect interesant al teoriei lui Dart şi Washburn este 
că atribuie trecutului nostru celui mai îndepărtat, originii 
noastre ca grupă biologică, trăsăturile psihologice (în cazul 
acesta, pulsiunile sângeroase) ale umanităţii actuale, despre 
care Dart, din câte se ştie, nu avea o părere prea bună, la fel 
ca majoritatea contemporanilor săi (Dart văzuse multă 
vărsare de sânge pe vremea când fusese medic în timpul 
Primului Război Mondial). Cum să nu vedem un precursor 
al bombei atomice în coarnele ascuţite şi în osul greu pe 
care australopitecii le foloseau ca să ucidă? În filmul 2001. 
Odiseea spațială, osul-armă pe care simianul ucigaş îl ridică 
în aer se transformă într-o bombă atomică ce orbitează în 
jurul Pământului». 

În cartea sa (scrisă cu Dennis Craig) din 1959, intitulată 
Adventure with the Missing Link (Aventură cu veriga lipsă), 
Dart scrie: 


Darwin nu-şi putea imagina că un secol mai târziu 
ştiinţa va inventa gaze otrăvitoare, masacre cumplite şi 
bombe atomice. El vorbea despre spectacolele cu 
gladiatori ale lumii romane, sclavie, vânători de capete, 
infanticid, plăcerea torturii şi indiferența faţă de suferință 
ca indicatori ai unui simț moral scăzut întâlnit atât la 
popoarele civilizate, cât şi la cele sălbatice; dar a fost 
incapabil să deducă din respectivele observații că omul a 
moştenit aceste calități de la strămoşii lui. 


Tot pe seama folosirii armelor pune Dart şi originea 
poziției verticale, bipede, care ajută la mânuirea şi la 
aruncarea acestora. Aşadar, atacului armat îi datorăm tot 
ceea ce suntem. 

Konrad Lorenz, în celebra sa carte Aşa-zisul rău: Despre 
istoria naturală a agresiunii, din 1963, preia ideea de la 
Dart, nuanțând-o: 


Antropologii care studiază obiceiurile australopitecilor 
insistă că aceşti strămoşi vânători au lăsat umanităţii o 
moştenire periculoasă, pe care ei o numesc „mentalitate 
carnivoră”. Afirmația aceasta confundă conceptele de 
carnivor şi canibal, care, în mare parte, se exclud 
reciproc. Nu putem decât să deplângem faptul că omul nu 
a dobândit o mentalitate carnivoră! 

Este un lucru surprinzător. De ce ar fi fost convenabil 
să avem o mentalitate carnivoră? Relaţiile interumane, 
atunci, ar fi decurs mai bine? 


Lorenz îşi dă seama de eroarea comisă de Dart şi de mulți 
alții care i-au urmat, şi anume confundarea termenului de 
agresiune interspecifică cu agresiunea intraspecifică (prefixul 
este foarte important). Cea dintâi are legătură cu 
vânătoarea, este vorba de o interacțiune între două specii 
diferite, dintre prădător şi pradă. Greşeala înseamnă să 
considerăm că animalele care vânează sunt la fel de feroce şi 
în interiorul grupului, iar animalele care sunt vânate ar avea 
o viață tihnită. 

De fapt, se întâmplă contrariul. Aşa-zişii porumbei 
aducători de iubire şi speranță (simbolul păcii, nici mai 
mult, nici mai puţin) se comportă între ei ca lupii. În 
schimb, pe noi ne interesează mai degrabă animalele de 
pradă, ca să ne lămurim dacă suntem şi simieni ucigaşi, şi 
simieni vânători. 

Dacă agresivitatea nu ar fi inhibată, astfel ca învingătorul 
să nu-i dea lovitura de graţie rivalului înfrânt, spune Lorenz, 
speciile ar dispărea. Dacă lupul triumfător ar muşca 
grumazul lupului învins şi l-ar ucide, nu ar mai rămâne lupi 
pe lume. Inhibarea este un imperativ, după cum explică 
Lorenz, nu fiindcă lupul mai puternic nu vrea să-l omoare 
pe cel slab, ci fiindcă nu poate să o facă, instinctul îl 
opreşte. Comportamentele de supunere conduc în mod 


inevitabil către (şi aproape că am putea spune către ceva 
nedorit) blocarea agresivității învingătorului. 

Teza lui Lorenz susține că primii strămoşi ai omului nu 
aveau arme biologice (organice) foarte puternice: 
„Porumbelul, iepurele şi chiar cimpanzeul nu îşi pot ucide 
congenerii dintr-o singură lovitură sau muşcătură”. Pentru 
că nu dispuneau de arme puternice, nu simțeau suficientă 
presiune selectivă ca să-şi dezvolte din punct de vedere 
evolutiv „inhibițiile puternice şi sigure ce împiedică folosirea 
armelor de către unele animale asigurând, astfel, 
supraviețuirea speciei”. Cu toate acestea, toate s-au 
schimbat, ne spune Lorenz, când unul dintre strămoşii 
noştri îndepărtați a pus mâna prima dată pe o armă, fiindcă 
blocul de piatră cântărea cât o sută de pumni: „Omul se afla 
pe atunci în situația porumbelului care în urma unui joc 
crud al naturii s-a pomenit înzestrat cu un cioc de corb”. 

Iar problema a devenit tot mai gravă odată ce am învățat 
să ucidem de la distanță cu ajutorul propulsiei care 
lansează sulița, arcul şi săgeata, ca să nu mai vorbim de 
armele de foc, deoarece mecanismele biologice de liniştire nu 
funcționează atunci când nu vedem de aproape expresia şi 
atitudinea supusă a duşmanului sau când nu o vedem 
absolut deloc, aşa cum se întâmplă când folosim tunurile, 
rachetele sau bombardierele aeriene. De aceea războaiele 
din prezent şi din viitor pot fi atât de nimicitoare şi pot pune 
umanitatea în pericol. Tehnologia ne-a întins o cursă (vom 
vorbi în epilog şi de alte capcane ale progresului). lar aceasta 
este problema care trebuie rezolvată cât mai urgent, 
semnalează Lorenz. 

În 1967, etologul englez Desmond Morris a scris o carte 
intitulată Maimuţa goală, care a fost foarte bine primită, 
deoarece vorbea despre om din punct de vedere zoologic, de 
parcă ar fi fost un animal ca oricare altul, iar pe vremea 
aceea perspectiva aceasta părea ieşită din comun (şi poate 


că încă este). În Maimuţa goală, Desmond Morris susține 
punctele de vedere ale lui Dart şi Lorenz: natura noastră 
este a simienilor deveniți vânători, iar acum ne confruntăm 
cu situația în care armele moderne de ucidere de la distanță 
împiedică funcționarea mecanismelor de liniştire care să 
inhibe agresivitatea ființei umane. 

Până în ziua de azi, teoria simianului vânător rămâne o 
explicație la modă despre originea noastră, imaginată într-o 
mai mare sau mai mică măsură după cum este ilustrat 
primul nostru pas evolutiv în filmul 2001. Odiseea spațială. 
Majoritatea publicului crede că întocmai aşa s-au petrecut 
lucrurile, că aşa ne-am separat de-a lungul evoluției de 
cimpanzei, deşi noi ştim deja că primii hominieni, 
ardipitecii, nu erau vânători, ci trăiau în păduri şi erau 
vegetarieni. Australopitecii erau mai ales locuitori ai pădurii 
şi consumatori de fructe, deşi, spre deosebire de ardipiteci, 
obişnuiau să se deplaseze în diverse habitate şi în păduri 
mai puțin dese şi închise. Preferau să mănânce şi produse 
vegetale care necesitau o mestecare mai laborioasă, ceea ce 
a făcut ca măselele lor să crească mai mari şi să aibă o 
suprafață mai amplă pentru fărâmițarea hranei. Morfologia 
dentară a australopitecilor, cu canini mici şi măsele mari, 
nu era caracteristică pentru carnivori. 

Este posibil, după cum am afirmat, să fi existat 
australopiteci din speciile mai târzii care să reuşească să 
confecționeze unelte de piatră şi să mănânce hoituri de 
animale pe care le găseau în câmp deschis sau după care 
plecau în căutare. Poate că ocazional vânau şi consumau 
mici vietăți. Este limpede însă că nu ne-am separat de 
cimpanzei atunci când am devenit simieni vânători, fiindcă 
lucrul acesta s-a petrecut câteva milioane de ani mai târziu. 

Unele grupuri de cimpanzei vânează maimuțe şi pui de 
antilopă şi de suide (porci), dar vânătoarea nu este 
definitorie în nişa lor ecologică (de aceea nu este 


reprezentată în niciun fel în anatomia lor). Nu a fost 
importantă nici în cazul ardipitecilor şi nici în cel al 
australopitecilor. Cât priveşte cazul lui Homo habilis, găsim 
o combinație nouă: măsele mai mici ca mărime şi vârfuri 
ascuțite pentru a tăia blana groasă şi tare a erbivorelor şi 
pentru a le smulge carnea. Însă vârfurile acestea nu sunt 
organice, pentru că sunt vârfurile uneltelor din piatră pe 
care au învățat să le meşterească. 


Este acesta momentul de la care, odată cu Homo habilis, 
creierul, vânătoarea şi uneltele s-au unit pentru totdeauna? 
În fond, ce abilități au fost selectate? Cele ale unui bun 
vânător? 

Deja amintitul Richard D. Alexander, într-o serie de 
articole din ultimul sfert al secolului trecut, distingea două 
etape mari ale evoluției umane. 

Prima fusese controlată de selecția naturală într-un mod 
natural, adică prin presiuni ecologice. Folosind o expresie 
tradițională, „forțele ostile ale naturii”, în cuvintele lui 
Darwin, care au pus în pericol supraviețuirea indivizilor, 
trebuie căutate în ecosisteme, aşa cum se întâmplă cu 
speciile actuale diferite de specia umană. 

Însă de îndată ce s-a reuşit dominația ecologică, a început 
etapa concurenței sociale, în care presiunile de selecție nu 
mai erau clima, timpul, mâncarea sau paraziții, nici măcar 
fiarele, fiindcă forțele de selecţie trebuiau căutate în mediul 
social, în concurența din interiorul grupului (pentru statut) 
şi între grupuri (pentru teritoriu şi resurse). În această etapă 
trebuie: 

a) Să fii cel mai priceput la interacțiuni sociale şi să ai cel 
mai mare succes de reproducere din interiorul grupului, cu 
alte cuvinte, să ştii să gestionezi inteligența machiavelică 
sau, dacă vreţi, inteligența politică. Totul se rezumă până la 
urmă la a creşte eficacitatea globală (fitness-ul inclusiv), 


însă pentru aceasta este mai avantajos să fii cel mai rapid 
atunci când interpretezi intenţiile celorlalți şi, dacă este 
posibil, să manipulezi grupul în avantaj personal. 

b) Totodată se lucrează pentru sporirea eficacităţii globale 
personale, să fii capabil să cooperezi pentru ca grupul tău 
să fie superior față de restul grupurilor (să cooperezi pentru 
a concura). 

Astfel, în această a doua parte a evoluţiei umane, cel mai 
temut prădător care îi pândea pe strămoşii noştri nu mai 
era o fiară sălbatică, ci un alt om, un membru al aceleiaşi 
specii; sau mai bine zis, dintr-un alt grup uman, după cum 
am văzut în peştera Gran Dolina din munții Atapuerca. 

Dacă ne imaginăm evoluția umană după teoria dominației 
ecologice şi a concurenţei sociale a lui Richard D. Alexander, 
trebuie să separăm istoria în trei perioade succesive de 
sociabilitate. 

În prima perioadă, strămoşii noştri formau grupuri mici, 
cu câțiva masculi, pentru a se apăra de prădători. Richard 
D. Alexander nu ne spune ce specii de hominieni au trăit în 
perioada aceea, dar noi ne putem gândi la australopiteci. 

În cea de a doua, aceste mici grupuri, în afară de faptul 
că se păzeau de prădători (printr-o apărare agresivă, spune 
Alexander; nu mai erau o pradă la fel de uşoară ca mai 
înainte), erau la rândul lor vânători. Se pare că descrierea 
aceasta se potriveşte foarte bine cu cea a lui Homo habilis. 

În cea de-a treia, s-au format grupuri tot mai mari, cu 
mai mulți masculi, însă nu pentru a se apăra de pericolul 
reprezentat de prădători (în special de felinele mari), ci de 
alte grupe asemănătoare de hominieni. Începe o întrecere 
între grupurile rivale pentru a conserva ceea ce în limbajul 
geopoliticii se numeşte echilibru de putere. După părerea 
lui Richard D. Alexander, din momentul în care porneşte 
cursa pentru echilibrul puterii, se măreşte cu paşi repezi 
distanța de simienii mari. Mai mult, Richard D. Alexander 


este de părere că aceştia au evoluat diferit față de oameni 
tocmai pentru că nu au intrat în competiţie cu strămoşii 
noştri, dar chiar şi aşa, crede că, dacă noi am dispărea, 
cimpanzeii ar putea înfăptui ceva asemănător cu ce au făcut 
oamenii fiindcă sunt înzestrați pentru a face pasul necesar, 
în special când vine vorba de cooperare în interiorul 
grupului şi de competiţie între grupuri, şi au un creier ca al 
nostru, prin urmare cursa pentru echilibrul de putere, ce a 
dus la apariția oamenilor (conform teoriei lui), s-ar putea 
repeta şi în cazul lors. 

Aici, în cea din urmă perioadă, l-am aşeza pe Homo 
erectus, întâia specie cu adevărat cosmopolită a evoluției 
umane, despre care putem spune că a atins dominaţia 
ecologică fiindcă a fost în stare să se extindă dincolo de 
Africa. 

Oamenii sunt unici din punct de vedere social în rândul 
primatelor, deoarece alcătuim grupuri în care masculii 
cooperează între ei şi, totodată, în cuplu, se formează 
legături strânse între un mascul şi o femelă, cu un grad 
înalt de certitudine în privința paternităţii. Aceasta este o 
informaţie importantă: certitudinea paternităţii este foarte 
ridicată în rândul gorilelor, dar se datorează faptului că în 
grupurile sociale există un singur mascul reproducător, sau 
doar câţiva masculi, dacă grupul este foarte mare (prima 
situație este mai des întâlnită la gorilele de munte, iar a 
doua la cele de câmpie). Masculii cimpanzei cooperează atât 
pentru apărarea teritoriului, cât şi la vânătoare, însă 
certitudinea paternității este foarte scăzută în comparaţie cu 
gorilele. În concluzie, pentru a afla cine este tatăl unui 
cimpanzeu, e nevoie de teste de ADN. 

Poate că cea mai deosebită organizare socială a oamenilor 
(cu două trepte: familia şi grupul) a început odată cu Homo 
erectus sau cu o specie apărută ulterior; în orice caz, 
datează din a treia etapă a evoluţiei sociale. Richard D. 


Alexander merge însă mai departe de Paleolitic şi de evoluția 
biologică. Acelaşi mecanism ar fi de folos pentru a explica 
evoluția socială şi politică a speciei noastre (trecând prin 
etapele de grup, trib, comună şi stat naţiune), „ca rezultat al 
interacțiunilor dintre membrii competitivi ai aceluiaşi grup 
şi grupuri rivale pe măsură ce se lărgeau alianțele şi se 
întăreau uniunile într-o cursă pentru echilibrul puterii”. 

În toate culturile umane, reaminteşte Alexander, se 
elaborează sisteme complexe de rudenie, care sunt tratate 
cu multă atenție, deoarece e important să ştim ce grad de 
legătură familială avem cu ceilalți când vine vorba să le 
facem pe placi. Dincolo de nepotism (familia este cea mai 
importantă, cum ar zice un mafiot), Alexander ia în calcul şi 
alți doi factori. Primul este altruismul reciproc (schimbul de 
avantaje între doi indivizi), despre care am vorbit deja pe 
larg, cel de-al doilea, pe de altă parte e nou. Este vorba 
despre prestigiul social, temă ce reprezintă una dintre 
marile contribuții ale lui Richard D. Alexander la dezbaterea 
despre evoluția sociabilității umane, deşi fusese deja adusă 
în discuţie de Ronald A. Fisher, în 1930. 

Am văzut la momentul respectiv cum Fisher explica 
gustul dezgustător al larvelor de insecte ca un caz de 
„altruism care, în final, se dovedeşte avantajos pentru 
propriile gene”. Însă un rând mai jos aplica aceeaşi logică şi 
ființelor umane care trăiesc în ceea ce el numea „comunități 
tribale”. Deşi recunoştea că exemplul nostru este mult mai 
complex decât cel al larvelor de insecte, comportamentul 
dezinteresat care merge dincolo de ceea ce-i convine 
individului poate fi explicat „prin avantajul pe care-l 
reprezintă, ca reputaţie şi prestigiu, pentru familia eroului”. 
Asemenea  larvei care are un gust rău, eroul nu 
supravieţuieşte, dar copii ale genelor sale triumfă în corpul 
copiilor săi, al fraților şi nepoților. lar ceea ce contează cu 
adevărat este supraviețuirea genelor, nu a indivizilor. 


Reputația este o formă de reciprocitate economică şi 
socială indirectă, ce se alătură celei directe, pe care o 
practică doi indivizi care se ajută unul pe celălalt. 
Reciprocitatea indirectă este foarte importantă pentru 
ființele umane, iar recompensa serviciilor în folosul 
comunității vine dinspre societate în general şi de la oricare 
dintre membrii săi, nu numai de la rude (ca în cazul 
nepotismului) sau de la cei care ne sunt datori cu favoruri 
(reciprocitatea directă). Este vorba aşadar de un mecanism 
suplimentar care promovează cooperarea. 

Reciprocitatea indirectă, socială sau generalizată poate fi 
înțeleasă ca o consecință a reciprocităţii directe „când este 
practicată în prezența celorlalți indivizi” din grup, care 
evaluează încontinuu comportamentul tuturor în vederea 
unor posibile interacțiuni viitoare. Într-o astfel de atmosferă 
socială, în care un individ este urmărit continuu cu un 
interes crescut, selecţia îi favorizează pe cei care sunt 
generoşi atunci când au de făcut servicii altora, pentru că ei 
sunt cei cu care merită să stabileşti legături şi să cooperezi. 
Alexander vede în reciprocitatea indirectă baza moralității 
umane şi a legilor. 

Nimic nu este mai important pentru oamenii obişnuiţi 
(sau pentru companii şi instituții) decât reputaţia, de aceea 
se consideră că orice atac pe nedrept care lezează onoarea 
(adică renumele, reputaţia, până la urmă) cuiva care este 
calomniat trebuie sancționat. Mai mult, critica socială (sub 
forma bârfei) este o corecție foarte eficientă în rândul 
grupurilor de vânători şi culegători şi este utilă pentru 
pedepsirea comportamentelor egoiste. 

Cu toate acestea, defăimarea nu poate exista fără ajutorul 
limbajului, de aceea nu este foarte limpede dacă 
reciprocitatea indirectă este foarte răspândită la animale. E 
posibil să fie practicată de cimpanzei şi poate chiar de unele 
mamifere. 


În concluzie, toate aceste forțe laolaltă, nepotismul, 
beneficiul mutual, reciprocitatea directă şi reciprocitatea 
socială (sau indirectă) sunt de ajuns pentru a înțelege de ce 
oamenii cooperează în interiorul grupului şi sprijină modelul 
de  cooperare-pentru-competiție explicat de Richard D. 
Alexander». 


Există vreo legătură între creşterea în dimensiuni a 
creierului pe parcursul evoluției umane cu modelul de 
cooperare-pentru-competiție sau, în general, cu creşterea 
complexității sociale? 

Richard D. Alexander recunoaşte că este îndatorat față de 
psihologul englez Nicholas K. Humphrey, care, în 1976, a 
publicat un articol importanta, în care susținea că 
inteligența umană este o unealtă socială care a apărut în 
lupta împotriva nesiguranțelor ce survin în viața în 
comunitate. Humphrey susținea că adevărata provocare 
pentru strămoşii noştri nu a fost ecologia, ci nevoia de a 
stabili legături cu semenii lor în circumstanțe sociale tot mai 
complexe şi mai greu de prevăzut, pe măsură ce procesul 
evolutiv înainta. 

Richard D. Alexander explică situația în felul următor: 


Humphrey nu afirma despre ființele umane că au un 
comportament imprevizibil la fel cum am putea afirma 
despre vreme că este imprevizibilă [precum ceva 
incontrolabil]. Nu putem face prea multe în privința 
vremii, dar putem influența comportamentul tovarăşilor 
noştri. Evoluţia a pus problema influenței asupra 
modului în care se poartă indivizii, astfel încât interesele 
noastre să aibă de câştigat. Humphrey sugera că 
abilitatea variabilă de a prezice şi manipula 
comportamentul altor indivizi a fost în avantajul unora şi 
a determinat schimbări treptate ale complexității 


intelectuale, care în cele din urmă au dus la apariția 
oamenilor moderni». 


La această idee inițială a lui Humphrey, Alexander a 
adăugat rivalitatea dintre grupuri (teoria cursei pentru 
echilibrul de putere), care ar constitui principala forță în cea 
de-a doua etapă a evoluției umane, cea de cooperare- 
pentru-competiție. De ce oare indivizii cu mai puține abilități 
machiavelice nu abandonează viața socială şi nu pleacă să 
trăiască de unii singuri? se întreba Alexander. Fiindcă în 
afara grupului, în singurătate, supraviețuirea este şi mai 
problematică sau, mai bine zis, imposibilă, îşi răspundea 
chiar el. Pe lângă fiarele sălbatice, trebuia să înfrunte 
grupuri organizate, cete din propria specie. 

Lucrul cel mai important este că Humphrey şi Alexander 
nu sunt de părere că mai întâi de toate, creierul nostru este 
un organ pentru procesarea informaţiei ecologice (pentru 
vânătoare, ca să explicăm conceptul în alți termeni), nici 
pentru realizarea uneltelor tot mai complexe (pentru 
tehnologie), ci pentru a procesa informaţia socială, pentru a 
triumfa în mediul social. Iar cele mai relevante caracteristici 
ale speciei noastre se află în strânsă legătură cu sistemul 
social, dar nu țin numai de domeniul cognitiv, ci şi de multe 
aspecte fiziologice şi anatomice». 

Wallace comitea o gravă eroare afirmând că nu puteau fi 
înțelese capacitățile mintale ale populațiilor care nu cunosc 
scrierea, dată fiind viața materială precară (adică tehnologia 
lor). Dacă ar fi reflectat cu mai multă atenţie la viețile aşa- 
ziselor societăți primitive, pe care le cunoştea foarte bine, şi- 
ar fi dat seama că, din punct de vedere al complexităţii 
sociale, nu erau cu nimic mai simpliste decât societatea 
victoriană din care făcea parte. Inteligența noastră, ar fi 
trebuit să înțeleagă Wallace, este în primul rând o 
inteligență emoțională. Matematica a apărut ulterior, ca 


urmare a capacităților dobândite pentru a analiza sisteme 
atât de complexe şi imprevizibile cum ar fi grupurile umane. 

Daţi-mi voie ca în încheierea capitolului să mă refer la 
cele două fațete ale omului, cea pacifistă şi cea violentă, şi 
să menționez o propunere nouă care vine din partea unui 
expert în comportamentul agresiv al cimpanzeilor: britanicul 
Richard Wrangham (în cartea sa The Goodness Paradox: The 
Strange Relationship Between Virtue and Violence in Human 
Evolution, 2019). Autorul distinge între două tipuri de 
agresiuni: i) cea reactivă, care este emoțională şi se petrece 
la cald, într-un mod necontrolat; şi ii) cea proactivă, care 
este rece şi planificată. Oamenii au niveluri foarte scăzute 
din prima şi foarte ridicate din a doua. Cum se explică acest 
paradox? 

Dacă observăm comportamentul maimuțelor bonobo vom 
vedea că violența reactivă este mult mai puţin frecventă 
decât la fraţii lor, cimpanzeii, iar explicaţia este că grupurile 
de bonobo sunt conduse de femele, care împiedică în mod 
activ ca agresivitatea masculină să se impună. În schimb, 
cimpanzeii sunt conduşi de masculi şi de aceea există atât 
de multă violență reactivă, atâtea explozii de furie şi mânie. 

Explicaţia pentru ce s-a întâmplat cu agresivitatea de-a 
lungul evoluției umane se găseşte chiar la noi acasă, sau 
într-o fermă, dacă stăm să observăm animalele domestice: 
comportamentul lor este mult mai pacifist şi ludic 
(copilăresc, de fapt) decât al speciilor sălbatice din care se 
trag. Wrangham, luându-se după alți autori, propune că 
Homo sapiens s-a autodomesticit, îmblânzindu-se singur. 

După cum ştim, oamenii de acum au acelaşi strămoş cu 
oamenii din Neanderthal. Autodomesticirea s-a produs de-a 
lungul liniei care duce până la noi, dar şi pe cea a 
neanderthalienilor, care au rămas „sălbatici” până când au 
dispărut. Şi maimuțele bonobo s-au autoimblânzit față de 
strămoşii lor şi de cimpanzei, suprimând agresivitatea 


masculină („atunci când femelele au preluat puterea”). În 
cazul oamenilor, în preistorie, grupurile nu erau controlate 
de femei, de aceea procedeul fusese altul: pedeapsa capitală. 

Coalițiile de bărbați îi executau cu sânge rece, în mod 
planificat, cu o violență proactivă, pe indivizii care nu erau 
în stare să-şi stăpânească nervii, cu alte cuvinte, care aveau 
o agresivitate reactivă prea ridicată, practicând astfel un fel 
de selecție artificială similară cu cea produsă de rasele de 
animale domestice încă din Neolitic. În felul acesta (prin 
intermediul „plutoanelor de execuţie”) se explică reducerea 
agresivității reactive şi dezvoltarea proactivă a speciei 
noastre. 

Este o ipoteză incitantă, fără îndoială, dar care se bazează 
pe studierea primatelor şi pe observaţiile etnografice ale 
societăților moderne. Este dificil ca în zăcăminte să fie găsite 
urme ale oamenilor executați. Cu toate acestea, procesul 
domesticirii produce schimbări fizice în cazul animalelor 
(botul se scurtează, se schimbă coloritul, creierul este mai 
mic, urechile atârnă şi aşa mai departe), iar de acest aspect 
trebuie să se ţină seama atunci când sunt studiate fosilele 
umane, chiar dacă e vorba doar de nişte oase. 


Ziua a paisprezecea 


Am vorbit despre inteligență, dar cum a apărut conştiinţa 
de-a lungul evoluţiei? Este o adaptare? Dacă este, la ce 
foloseşte? Care este scopul, utilitatea ei? De câte ori a 
apărut? Există şi alte specii în viață, precum cimpanzeii, 
delfinii sau elefanții care să aibă un anumit nivel de 
autoconştiință, cu alte cuvinte, conştiinţă de sine sau chiar 
conştiinţa că şi alți membri ai comunității sunt şi ei conştienţi 
de propria existență? Vor avea conştiinţă într-o bună zi şi 


maşinile? În ultimul rând, vom dori să aflăm când a apărut 
mintea simbolică şi limbajul care ne fac unici între toate 
speciile. Suntem singurele animale care vorbesc. 


Pentru început, ce este conştiinţa? Câte tipuri de 
conştiinţă există? 

Sunt tot mai numeroşi oamenii de ştiinţă care consideră 
că multe animale (mamiferele, păsările, caracatițele, şi poate 
şi altele, atât vertebrate, cât şi nevertebrate) simt şi suferă, 
cum s-ar spune. Adică sunt simțitoare şi emoționale, au 
experiențe interioare, trăiri, o viață intimă, un punct de 
vedere subiectiv asupra lumii (o perspectivă individuală 
asupra lucrurilor). Şi cunosc şi stări mentale, adică stări 
sufleteşti ca iubirea, bucuria, disperarea, tristețea, ura, 
ranchiuna, panica, frica. Mai mult de atât, studiile par să 
indice că sunt animale care simt ceva ce poate fi descris (în 
mod inevitabil trebuie să folosim mereu limbajul emoţiilor 
umane) drept compasiune sau empatie, până şi indignare, 
dacă s-a comis o nedreptate față de ele. Cu alte cuvinte, 
sunt animale care simt (foame, de exemplu) şi se simt 
(furioase sau cu chef de joacă). 

Mă opresc un moment ca să clarific un aspect. Nu mă 
refer aici că sunt animale sensibile asemenea peliculei 
fotografice, sensibile la lumină; fiindcă există şi pelicule cu 
sensibilitate diferită. Nu mă refer nici la faptul că animalele 
sunt sensibile la schimbările de mediu şi reacționează la 
acestea la fel ca dispozitivele industriale care detectează 
gaze, mişcare sau zgomote, creşteri sau scăderi de 
temperatură, ori modificări chimice, şi anunţă sau activează 
alte dispozitive (gândiţi-vă la detectorul de gaze împotriva 
incendiilor, la termostatul pentru menţinerea temperaturii 
constante sau la sistemul de alarmă împotriva hoților). 
Toate organismele au acest tip de sensibilitate, începând cu 
ființele unicelulare, fiindcă au nevoie să extragă informaţie 


din mediul înconjurător pentru a supraviețui. În plus, după 
cum am explicat, pe termen lung, incorporează informația în 
genomul lor de-a lungul evoluţiei. Însă nici pelicula 
fotografică, nici celula fotoelectrică, deşi fotosensibile, nu 
simt lumina la fel ca unele animale. 

Atunci când este autorizat un experiment de laborator, 
suntem obligați să ne întrebăm ce animale trebuie 
anesteziate ca să nu simtă durere pe parcursul intervenției 
(acelaşi lucru este valabil pentru abatoarele de animale 
dedicate consumului uman). Cu siguranță că nu trebuie 
anesteziată stridia, dar va trebui anesteziată caracatița (care 
e tot moluscă). În principiu, toate vertebratele intră în 
categoria animalelor simțitoare. Putem denumi această 
proprietate a minţii drept sentiență şi vom păstra termenul 
de „conştiință” pentru tipul de minte pe care îl au ființele 
umane, sau poate şi alte mamifere; de remarcat că toate 
sunt ființe sociale. Totuşi, se foloseşte adesea termenul de 
„conştiință” (scurt) ca sinonim pentru sentiență, iar 
termenul de „autoconştiințţă” pentru conştiinţa reflexivă, ca 
a noastră. 

În anul 2012 s-a dat citire Declaraţiei de la Cambridge, în 
care se afirmă că multe animale (non-umane) au substratul 
neurologic necesar pentru generarea conştiinţei (sentienței), 
chiar şi acelea cărora le lipseşte neocortexul (țesut care 
există numai la mamifere şi formează 90% din scoarța 
cerebrală a oamenilor). În declaraţie nu se afirmă categoric 
că ar avea sentiență, deoarece nu se poate demonstra prin 
experimente (adică din afară), însă biologia sugerează acest 
lucru cu atâta forță încât legislația globală a început să 
modifice articolele referitoare la exploatarea animalelor, la 
experimente şi la alte forme de a ne raporta la ele. 

Ar părea ceva firesc ca sentiența să fie adaptivă, fiindcă 
este mai avantajos să simți durere când te frigi, decât să 
dispui de un mecanism strict automatic pentru evitarea 


focului. Cu toate acestea, este mai uşor să proiectăm un 
robot care să se îndepărteze de sursele de căldură şi care să 
răspundă într-un mod adecvat la oricare alt stimul extern. 
Şi, de ce nu, şi în fața unui stimul intern; la fel ca un animal 
care reacționează față de scăderea indicelui glicemic din 
sânge căutând de mâncare, telefonul mă atenționează că 
bateria lui s-a descărcat şi mă întreabă dacă vreau să trec 
pe modul economic. Dar de ce este nevoie să simțim foamea, 
să avem nodul acela în stomac? Gândiţi-vă la păpuşile 
acelea care se mişcă, dansează şi cântă atunci când le 
loveşti cu palma. Nu simt nimic, dar reacționează. 

Am putea crede că experințele interioare plăcute sau 
dureroase sunt o metodă eficientă de a învăţa în viaţă, de a 
acumula cunoştinţe, de a ne reaminti, însemnând cu fierul 
încins ce e bun pentru supraviețuire (feedback pozitiv) şi ce 
este rău (feedback negativ), însă odată cu trecerea timpului, 
devin tot mai performanți algoritmii, acele sisteme experte, 
care învață împreună cu oamenii şi care au înregistrat 
progrese remarcabile în domeniul acesta. 

Există o formă de conştiinţă caracteristică ființelor 
umane, poate specifică numai lor, însă mult mai bine 
dezvoltată decât la cimpanzei şi delfini. Mă refer, bineînțeles, 
la autoconştiință, la conştiinţa existenței de sine (existența 
lui Eu şi a lui Tu) sau conştiinţa reflexivă. Pentru om, a fi 
conştient înseamnă a-şi da seama, a observa lucrurile care 
se petrec înăuntru şi în afară, chiar în propriul nostru 
psihic. Înseamnă să ne examinăm emoţiile şi gândurile 
personale, să ducem o viaţă filtrată prin analiză, nu doar o 
simplă vieţuire (pentru Socrate, o viață omenească în 
adevăratul sens al cuvântului era o viață analizată din 
punct de vedere filosofic), să trăim în mod deliberat (aşa 
cum a scris Henry David Thoreau). 

Să fii alert, cu alte cuvinte. Un om care nu are conştiinţa 
propriului eu, chiar dacă are conştiinţă, trăieşte ca într-un 


vis, nu face decât să supraviețuiască, să existe, să 
dăinuiască, să reziste un timp până când va muri. 

Imaginaţi-vă că vă lăsați captivaţi de filmul pe care-l 
urmăriți în sala întunecată de cinema, încât ați uitat de 
propria persoană (mai mult, veți spune după aceea că a 
trecut timpul fără să vă daţi seama, atât eraţi de 
concentrat). Aţi simţit frică, teamă, indignare, milă, plăcere, 
atracție, iubire, fără să realizați că voi trăiați toate acele 
emoții, fără să staţi să vă gândiţi la ele, fără să le analizați. 
Cam asta înseamnă să fii conştient că trăieşti, dar să nu te 
gândeşti la tine... de-a lungul întregii existențe, nu numai în 
acele nouăzeci de minute cât eşti captivat de filmul de la 
cinematograf. 

Se mai dă de obicei şi exemplul somnambulului, care 
poate să meargă, chiar să şi vorbească fără să fie conştient 
de asta şi fără să-şi amintească nimic atunci când se va 
trezi. Iluministul din secolul al XVIII-lea, Denis Diderot, 
folosea metafora muzicianului, care poate sta de vorbă cu 
tovarăşul său în timp ce interpretează o simfonie (sau se 
poate gândi la altceva). Asta înseamnă că este posibil să 
vedem fără să ne dăm seama ce vedem şi putem auzi fără să 
realizăm ce auzim. Nu ni se pare ciudat că putem parcurge 
kilometri întregi la volan, preocupaţi de propriile noastre 
griji, cu pilotul automat pornit, fără să ştim prin ce localități 
am trecut. 

Acesta este oare felul în care trăiesc animalele non- 
umane, cufundate complet în filmul propriilor vieţi, ca nişte 
somnambuli (zombi, cum se spune acum)? Are conştiinţa 
Eului o legătură strânsă cu inteligența? 

Autoconştiința este un concept greu de definit, pe care îl 
asociem fără să vrem cu inteligența. Ni se pare că suntem 
conştienţi de noi înşine fiindcă suntem inteligenți sau, cel 
puţin, nu concepem că speciile mai puţin inteligente de pe 
Pământ pot avea un Eu, iar despre speciile mai puțin 


inteligente credem că pot fi inconştiente. Inteligența animală 
este greu de măsurat, însă gradul de encefalizare se poate 
exprima numeric la fel ca greutatea relativă a encefalului 
(iar noi, simienii, împreună cu cetaceele cu dinți şi elefanții, 
ne aflăm cel mai sus în ierarhie). Cine şi-ar imagina că sunt 
conştiente de sine tocmai animalele mai puţin encefalizate 
sau cele care nici nu au neocortex? Dat fiind că pe această 
planetă suntem specia cea mai encefalizată şi totodată 
singura specie pe deplin autoconştientă, ne vine greu să 
separăm aceste două trăsături la celelalte ființe. 

Dacă este dificil să răspundem la întrebarea „la ce ne 
foloseşte să simțim frigul sau căldura, foamea, teama, sau 
iubirea”, este şi mai dificil să ştim ce rol are identitatea 
individuală pe care toți oamenii afirmă că o au şi care se 
menține în timp de-a lungul întregii noastre vieți ca o parte 
(nevăzută şi permanentă) a fiecăruia dintre noi. 

Conştiința de sine este descrisă uneori ca o calitate 
emergentă, ca o funcție nouă (un epifenomen) care apare 
atunci când un sistem depăşeşte un anumit prag de 
complexitate, însă nu cred că asta rezolvă problema. 
Trezeşte, în schimb, întrebări interesante. Conştiinţa 
survine, în mod inevitabil, pornind de la un anume număr 
de conexiuni? Pot ajunge calculatoarele să aibă conştiinţă, 
să simtă durere sau plăcere, bucurie sau durere, chiar şi 
tristețe, să îşi dea seama că şi noi, oamenii, gândim, să le fie 
teamă de moarte? Să se trezească, aşa cum, demult odată în 
evoluția noastră, unul dintre strămoşii noştri s-a trezit? 

Să le luăm pe rând. 

Una dintre facultățile mintale care are legătură cu 
aspectele pe care tocmai le-am discutat poartă denumirea 
de teorie a minţii». Este vorba de capacitatea de a te pune în 
pielea sau în locul altcuiva ca să vezi lucrurile prin ochii săi, 
din perspectiva sa. Daniel Dennett: o denumeşte orientare 
(sau atitudine, poziție ori perspectivă) intențională şi descrie 


această caracteristică în felul următor: „Orientarea 
intențională este strategia de a interpreta comportamentul 
unui individ (persoană, animal, artefact, orice) ca pe un 
agent rațional care ar controla alegerile faptelor sale, ținând 
cont de convingerile şi de dorințele sale”. Adoptăm 
orientarea aceasta când noi, oamenii, stabilim relaţii între 
noi, dar se aplică şi în cazul lucrurilor, de parcă ar fi 
oameni. Este vorba de o facultate cu bază biologică, adică 
instinctivă (neînvățată). Pur şi simplu nu putem evita să 
atribuim intenţii celorlalţi, fie din specia noastră, fie din altă 
specie. Sau chiar şi forțelor naturii care nu sunt vii şi despre 
care nu se poate spune aşadar că pun ceva la cale. Ştiinţa a 
însemnat dimpotrivă explicarea lumii reale prin intermediul 
legilor, nu al scopurilor, deşi asta a însemnat să contrazică 
intuițiile noastre. Gândirea rațională a înlocuit, astfel, 
gândirea magică, care atribuie intenții întregii existențe. 

Se dezbate îndelung dacă mai există vreo specie care 
atribuie intenţii celorlalți. O modalitate de a afla este să 
vedem dacă un animal observă direcţia în care priveşte un 
altul şi dacă o urmăreşte mişcând (întorcând) capul. Asta 
înseamnă că încearcă să afle ce-i interesează pe ceilalți, însă 
este greu să ne imaginăm că ar mai fi vreo specie în afară de 
noi care să o facă. Dacă o vacă ce paşte iarbă pe o păşune ar 
întoarce capul să vadă ce o interesează pe vaca din faţa ei, 
ni s-ar părea că este foarte umană. 

Dincolo de a şti ce intenţii şi obiective au ceilalți, teoria 
minții presupune să ştii ce ştiu ceilalți, chiar şi în cazul 
celor care au convingeri greşite sau care nu ştiu ce cred că 
ştiu. S-au făcut experimente pe cimpanzei, bonobo şi 
urangutani, şi se pare că îşi dau seama dacă un individ din 
grup are o idee greşită, fiindcă se aşteaptă ca acesta să 
caute un obiect în locul unde l-a văzut ultima oară, chiar 
dacă a lipsit o perioadă, iar experimentatorul a schimbat 
locul obiectului:. Copiii până la patru ani erau considerați 


mai demult incapabili să treacă proba aceasta, dar acum 
dovedesc că ştiu ceea ce ştiu ceilalți sau cred că ştiu cu 
mult timp înainte. 


Asta înseamnă cumva că cimpanzeii, bonobo şi 
urangutanii sunt conştienţi de ei înşişi? Oare nu ar putea 
teoria minţii să funcţioneze în mod automat, adică fără să 
ştim de ea, fără să o observăm? 

În principiu, teoria minţii sau atitudinea intențională ar 
putea fi un instinct oarecare, care nu presupune neapărat 
că ne dăm seama de procesele care se desfăşoară în psihicul 
nostru. Descartes a stabilit dualismul minte/corp şi a 
comparat mintea cu un cârmaci, iar corpul cu corabia sa 
(inseparabile, dar entități diferite). În zilele noastre, 
Descartes ar fi ales mai mult ca sigur analogia şoferului şi 
automobilului. 

Cu toate acestea, acum când se anunță că vor veni 
curând vremuri în care nicio maşină nu va mai fi condusă 
de şoferi, se pare că ne putem lipsi de şoferul lui Descartes. 
Este posibil, fără îndoială, să circulăm fără să ne dăm 
seama de nimic, ca nişte automate - maşinile fac asta, deşi 
există multe alte vehicule pe carosabil. Iar în curând, după 
cum se spune, nu vor mai fi maşini cu şofer (sau pilotul 
uman va fi necesar numai în anumite circumstanţe). Chiar 
acum, în prezent, toți folosim aplicaţii care ne indică cea 
mai bună rută pe care să o urmăm în funcție de starea 
traficului: ambuteiaje, accidente şi restul (ne alertează şi de 
alte pericole, ca prezența poliției şi de radarele de viteză). 
Mai rămâne ca programul să se ocupe de volan şi să ne 
ducă la destinația dorită. 

În concluzie, este, cu siguranță este posibil să avem o 
atitudine intenţională fără să fim conştienţi de ea, dar asta 
nu exclude situația în care conştiinţa ar fi putut să apară ca 
o adaptare care oferă un avantaj în jocul social şi care să fie 


condusă poate mai bine în traficul complicat al vieţii de un 
pilot conştient decât de un pilot automat. Este atât de greu 
să prevezi cum se vor comporta ceilalți în clipa următoare! 
Şi mai important pentru jocul social, adică pentru partida 
aceasta la care luăm toți parte, este să ştii că celălalt poate 
greşi, iar asta este baza păcălelii şi a manipulării. Este 
suficient ca ceilalți să permită existența unei idei greşite 
care să ne avantajeze pe noi. Se poate face asta în mod 
inconştient? Ne vor păcăli vreodată maşinile în mod 
intenționat? Ar putea ajunge ele machiavelice? Vom vorbi 
ceva mai târziu despre roboți. 

În modelul evolutiv al lui Richard D. Alexander, 
autoconştiința este strâns legată de capacitatea de a ne 
imagina situații sociale ipotetice şi de a o alege pe cea care 
ni se pare mai interesantă şi mai lipsită de riscuri: 
„Presupune abilitatea de a utiliza informaţia din trecutul 
social pentru a anticipa şi a schimba viitorul social, pentru 
a construi scenarii”. 

Cu alte cuvinte, ar fi vorba de a inventa viitorul. Numai 
noi, oamenii, facem planuri pe termen lung. Aceste puneri în 
scenă iau naştere unind amintiri, dar după un scenariu 
nou, ca în cinematografie. Memoria este, prin urmare, o 
condiție obligatorie a conştiinţei. Animalele nu au nici 
trecut, nici viitor, trăiesc într-un prezent etern, după cum se 
spune, deşi nu este întru totul adevărat. 

Şi Richard Dawkins este de părere că tot capacitatea de a 
planifica viitorul ne-a eliberat pe noi, oamenii, şi numai pe 
noi, de tirania genelor, a creatorilor noştri, după cum le 
denumeşte în ultima pagină a Genei egoiste. Genele nu 
planifică, nu au conştiinţă, sunt oarbe şi nu fac altceva 
decât să se reproducă. Lucrează mereu pe termen scurt. Noi 
putem vedea câştigurile pe termen lung pe care le are 
renunțarea la avantajele imediate (egoismul în esența sa nu 


suportă amânare: vreau lucrul acesta şi îl vreau chiar 
acum). 

Putem să ne comportăm într-un mod complet 
dezinteresat pe termen scurt şi lung, dacă aşa ne dorim, 
deoarece conştiinţa ne oferă libertate aceasta. Dacă funcția 
conştiinţei reflexive este de a elabora scenarii sociale 
adecvate, cum a luat naştere aceasta? 

Richard D. Alexander consideră că originea 
autoconştiinței stă tocmai în capacitatea de a ne imagina 
cum ne văd ceilalți. Ne este de mare folos să ştim cum 
suntem percepuți de restul lumii, ca să putem controla 
imaginea pe care o proiectăm şi să o putem schimba după 
cum vrem, chiar şi pentru a păcăli şi manipula. De aceea 
suntem atât de preocupaţi de propria imagine. Conştiinţa a 
fost definită drept capacitatea de a ne analiza propriile 
sentimente şi gânduri, ochiul interior, după cum o descrie 
Nicholas Humphrey (Figurile 17 şi 18), apelând la o 
metaforă vizuală. Între a ne privi (şi a ne asculta) pe noi 
înşine sau a ne imagina cum ne văd (şi ne înțeleg) ceilalți (şi 
anume cum ne văd din afară) diferența nu este prea mare. 
Când nu existau oglinzi şi camera foto, ne vedeam reflexia, 
metaforic vorbind, în ochii celorlalți. Cu alte cuvinte, 
conştiinţa a apărut ca să ne controlăm imaginea de sine, 
felul în care ne văd cei din jurul nostru şi să o manipulăm 
după bunul plac. Ne punem în locul celuilalt pentru a ne 
vedea pe noi înşine. S-ar părea că în vremurile astea suntem 
foarte conştienţi de cât de importantă este imaginea 
personală sau imaginea unei corporaţii sau a unei instituții 
şi de cât de înşelătoare poate fi. De fapt, am fost mereu 
conştienţi, de când avem conştiinţă personală. 

Cu toate acestea, pentru Humphrey, oglinda nu se află în 
afara noastră, ci mai degrabă în capul nostru. Urmând 
raționamentul său, Humphrey porneşte de la întrebarea 


clasică despre cum poate creierul nostru să se privească pe 
sine şi să-şi analizeze propriul mod de funcționare. 


UN CREIER FĂRĂ VIZIUNE INTERIOARĂ 

FIGURA 17. Un creier fără viziune interioară 


Când se realizează o acţiune automată, spontană, informația ajunge 

creier prin intermediul simţurilor, şi de la scoarța motorie se dau ordi 

necesare pentru a realiza secvenţa de mişcări care trebuie executate 

fiecare caz în parte. Dacă zebra ar fi nevoită să se gândească la ce ar fi 

să facă atunci când întrezărește cu coada ochiului cum se apropie leo: 

nu ar mai avea timp să fugă. llustraţia este inspirată de o imagine real 
de Nicholas Humphrey. 


Deoarece, în cazul în care creierul nu s-ar putea vedea pe 
sine, ar trebui să ne întrebăm cine este acela care 
examinează funcționarea creierului (adică al cui este ochiul 
acesta interior care îl cercetează). 

Figura 18. Un creier cu viziune interioară 


introspecția presupune să ne analizăm propriile noastre gânduri, să 

privim în interior, să luăm seama la ce ştim. Şi în acest fel, explică Nici 

Humphrey, suntem capabili să ne imaginăm ce ştiu şi gândesc ceilalți 

este foarte important, să anticipăm ce vor face. Acesta a fost cu siguri 

un mare avantaj adaptiv în lupta aprigă pe care o aveau de purtat străi 

noştri în mediul social. Ilustraţia este inspirată de o imagine realizată 
Nicholas Humphrey. 


Nu este imposibil să te priveşti în ochi, răspunde 
Humphrey, ai nevoie doar de o oglindă. Într-un mod 
asemănător, pentru ca introspecţia să fie posibilă, natura 
ne-a înzestrat cu ochi şi cu o oglindă înăuntrul creierului ca 
să vedem cum funcționează, ceea ce Humphrey a numit 
viziune  autoreflexivă (self-reflexive insight). Examinarea 
gândurilor şi a sentimentelor ne este de folos pentru a ne 
imagina ce cred şi ce simt ceilalți, o informaţie foarte utilă 
pentru a ne înțelege aproapele şi a putea fi competitiv în 
mediul social. Cu alte cuvinte, autoconştiința ne permite să 
anticipăm ce vor face ceilalți. Pentru asta construim ipoteze 
de tipul ce aş face eu dacă aş fi în locul său. 


Ce se întâmplă aici? 


Nicholas Humphrey se întreabă la ce foloseşte conştiinţa de sine, 
plecând de la premisa că trebuie să folosească la ceva dacă a fost 
produsă în urma selecției naturales. La vechea întrebare (pe care şi- 
o adresase Denis Diderot), dacă automatelor (maşinilor, 
calculatoarelor, roboților) li se poate implanta conştiinţa (un sufled, 
se adaugă întrebarea „cum ne-am putea da seama?” 

Adică ce anume produce conştiinţa? Unei broaşte şi chiar unei 
vaci, răspunde Humphrey, nu i-ar folosi la nimic, de aceea nu o au. 
Acest lucru este cu adevărat important: conştiinţa de sine nu este 
de folos tuturor speciilor, ci numai celor cu o biologie socială 
complexă, asemenea oamenilor, şi într-o oarecare măsură 
cimpanzeilor şi poate şi câinilor (nişte animale fascinante pentru că 
au fost create după chipul şi asemănarea noastră, astfel încât fac 
lucruri pe care nu le fac strămoşii lor, lupii, şi, în multe aspecte, 
sunt mai umane decât simienii mari). 

Pe scurt, viziunea autoreflexivă are avantajul de a ne oferi o 
psihologie naturală pentru a cunoaşte stările mintale ale celorlalți: 
„Fiecare individ poate privi în interiorul propriei sale minţi, să 
observe şi să-şi analizeze trecutul şi propriile stări mintale, şi 
începând de aici să facă speculaţii întemeiate despre mintea 
celorlalți”, spune Humphrey. 

Este vorba de o facultate extrem de importantă pentru o ființă 
atât de socială cum este omul: „Fără capacitatea de a înţelege, a 
prezice şi a manipula comportamentul altor membri din aceeaşi 


specie, o persoană cu greu ar putea supraviețui vieţii de zi cu zi”. Nu 
ne referim la preistorie. O astfel de persoană, în ziua de azi, şi-ar 
găsi locul pe undeva în ceea ce numim spectrul autist. 

Ca lucrurile să fie uşor de înțeles, Nicholas Humphrey dă 
exemplul tabloului foarte cunoscut (Figura 19) al pictorului rus 
(născut în Ucraina) Ilia Repin, un artist care a devenit celebru după 
Revoluţia rusă, pentru stilul cunoscut drept realism socialist, care a 
reprezentat limbajul artistic adaptat de sistemul sovietic. 

Tabloul în chestiune a fost pictat după ce, în 1883, Repin a vizitat 
Muzeul Prado şi a copiat tablourile lui Velázquez. Sunt de părere că 
tabloul lui Repin are multe în comun cu Las Meninas (Figura 20). În 
primul rând, compoziția, cu personajele aşezate pe mai multe 
planuri. Mai apoi, deoarece ambele tablouri sunt deschise (au o 
dimensiune în plus) către spectator, care face parte din scenă şi ia 
loc înăuntrul încăperii ca oricare dintre participanţii la eveniment 
(s-a spus despre Velázquez că picta aerul). Însă mai ales pentru că 
cele două tablouri ne obligă să ne întrebăm ce se întâmplă aici. Nu 
voi analiza aici Las Meninas, însă oricine poate să încerce să 
înțeleagă ce se întâmplă în tabloul lui Repin. Faceţi preț de câteva 
clipe şi apoi citiți mai departe. 

Acum pot să vă spun că tabloul lui Repin este cunoscut sub 
numele de Sosirea neaşteptată sau Vizitatorul neaşteptat. Explicaţia 
general acceptată este că un deținut politic (un revoluționar), care a 
fost eliberat din închisoarea ţarului, se duce acasă fără să anunţe 
(este slăbit şi întristat, are hainele uzate, pantofii îi sunt murdari şi 
purtaţi). Mai departe, siluetele din dreptul uşii sunt probabil 
bucătăreasa (curioasă să vadă ce se va întâmpla) şi servitoarea (care 
se uită uimită la bărbatul căruia tocmai i-a deschis). Mama (sau 
poate soţia) s-a ridicat grăbită atunci când a văzut că intrase fiul 
(sau soțul) de parcă ar vedea o fantomă. Soţiei (sau poate e fiica cea 
mare), care cântă la pian, nu-i vine să-şi creadă ochilor. Fiica (cea 
mică?) pare să nu ştie cine e domnul care a intrat, fiindcă nu-şi mai 
aduce aminte cum arăta tata. Fiul l-a recunoscut, în schimb. 

Ei bine, facem genul acesta de interpretare datorită psihologiei 
naturale pe care am dobândit-o de-a lungul evoluţiei şi pe care o 
numim conştiinţă de sine: capacitatea de a atribui celorlalți 
senzațiile noastre, emoțiile, stările de spirit şi gândurile. Aşa 
recunoaştem surpriza, descurajarea, curiozitatea, uimirea, bucuria, 
desenate pe chipurile personajelor din tablou. 


O clipă mai târziu, presupunem, în încăpere vor izbucni țipete, 
râsete, lacrimi, îmbrățişări şi sărutări. De asemenea, putem, tot 
datorită conştiinţei, să prevedem viitorul. 


Am ajuns în sfârşit la cea mai importantă (şi mai 
neliniştitoare) întrebare de domeniul SF-ului: poate o 
maşină să aibă conştiinţă de sine sau, cel puțin, să 
cunoască senzații şi să aibă emoții? Un extraterestru are 
toate astea? 


Figura 18. Vizitator neaşteptat 


Tabloul lui Ilia Repin înfăţişează sosirea neanunţată a unui personaj într-o 
casă şi reacţiile pe care le stârneşte locatarilor. La fel ca în cazul tabloului 
Las Meninas, pe care Repin îl studiase cu atenție la Muzeul Prado din 
Madrid, ni se creează impresia că şi e aflăm în încăpere şi ne tinem 
respirația în timp ce asistăm la ceea ce se întâmplă. 

Aşa-numita inteligență artificială (IA) lucrează cu 
algoritmi, şi anume, cu programe informatice, care nu sunt 
altceva decât secvențe de paşi care trebuie urmați, 
instrucțiuni înlănțuite, rețete pentru a realiza lucruri. 
Algoritmii calculatoarelor au un substrat de siliciu, în timp 
ce senzațiile (durerea, căldura, foamea), stările emoţionale 
(groaza, tandrețea, furia, tristețea şi descurajarea) şi 
gândurile omului se bazează pe chimia carbonului (aceeaşi 
chimie organică ce este comună pentru toate formele de 
viață de pe Terra). Dacă subiectivitatea este doar o chestiune 
de programare, atunci nu ar trebui să fie nicio deosebire 
între algoritmii din siliciu ai maşinilor şi algoritmii biochimici 
ai animalelor şi ai omului, între cip şi neuron. 

Yuval Noah Harari afirmă că biologia a demonstrat că 
ființele vii (inclusiv oamenii) sunt doar algoritmi. Cu toate 
acestea, el semnalează că, în ultimii ani, au fost făcute 
progrese însemnate în domeniul IA, fără ca maşinile să fi 
avansat în direcția conştiinţei, prin urmare, se pare că 
vorbim de două lucruri diferite (inteligență şi conştiinţă). 
Calculatoarele îl pot învinge pe campionul mondial la şah 
fără să simtă niciun pic de bucurie sau de satisfacție. Nu 
au, aş adăuga eu, nici cel mai mic simț al umorului. 

Totuşi, renumitul cercetător portughez în neuroştiințe, 
Antonio Damasio, susține tocmai contrariul. Nici animalele 
şi nici oamenii nu sunt algoritmi. Dar nu pentru că suntem 
în posesia unui principiu imaterial (sufletul), ci pentru că pe 
lângă neuroni avem un corp care contribuie la generarea 
conştiinţei prin transmiterea către sistemul nervos central a 
informaţiei despre starea sa (atât de la viscere, cât şi de la 
muşchii aparatului locomotor) cu scopul de a menţine 
echilibrul biologic al organismului, homeostaza, şi a asigura 
supraviețuirea individului. 

Pe scurt, Damasio afirmă că fără corp nu există 
conştiinţă, deoarece nu se pot produce experiențe mentale 


subiective. Atunci când unii vizionari spun că, în viitorul 
apropiat, va fi posibil să descărcăm într-un calculator 
algoritmii mintali ai unui individ şi să-i asigurăm astfel viață 
veşnică (mai bine zis, algoritmilor), Damasio se întreabă: şi 
corpul ar putea fi descărcat? Fireşte că nu. Numai dotând 
un robot cu un corp adevărat, şi anume cu un corp care să 
trimită informaţii despre starea diverselor sale părți şi 
sisteme către o unitate centrală de procesare a datelor, s-ar 
putea genera ceva asemănător cu mintea conştientă. Pe altă 
planetă, continuă Damasio, este posibil să ne imaginăm 
organisme biologice cu sentimente oarecum asemănătoare 
cu ale animalelor şi ale omului. Dar pentru că substratul 
este important, dacă biologia lor este diferită, tot diferite vor 
fi şi sentimentele lor. 


Am început ziua vorbind despre inteligență, după aceea a 
apărut conştiinţa, mai târziu a intrat în discuţie 
introspecția, iar acum i-a venit rândul cuvântului „minte”. 
Ce este mintea, din ce e formată, ce face? Animalele au 
minte? 

Într-adevăr, mulți autori au convingerea că toate 
mamiferele şi păsările, poate chiar şi unele vertebrate cu 
sânge rece (unele reptile), şi, bineînţeles, celebrele caracatițe, 
au minte. Este uimitor ce sunt în stare să facă unele păsări, 
deşi au creierul diferit de cel al mamiferelor. Gaiţa 
americană ascunde hrană pentru iarnă în locuri diferite şi 
ştie foarte bine unde a pus-o, de parcă ar avea o hartă 
mentală detaliată. Un experiment recent demonstrează că 
porumbeii cunosc categoriile de spațiu şi timp. 

Prin minte, înțelegem capacitatea de a crea o replică 
interioară a lumii exterioare, în care obiectele sunt 
reprezentate prin imagini (nu neapărat vizuale), organizate 
pe categorii cum sunt timpul şi spaţiul (momentul şi locul 
când se petrec lucrurile acestea). Ca să ne înțelegem, 


imaginile acestea interioare se aseamănă cu obiectele din 
lumea reală pe care le reprezintă şi în plus se aseamănă cu 
relațiile spaţiale (poziţiile pe care le ocupă unele lucruri față 
de celelalte). 

Creierul filtrează cantitatea imensă de informație pe care 
o primeşte din exterior prin simțuri şi o organizează creând 
o reprezentare interioară (lumea sa particulară). Aşadar, 
datorită acestei reprezentări personale, lumea nu este un 
haos de senzaţii. Obiectele realității care ne înconjoară pot fi 
văzute în moduri diferite, din unghiuri diferite, în momente 
diferite, cu străluciri aparte, însă fiecare în mod separat; fie 
că e o persoană anume sau casa noastră, pisica sau 
muntele din apropiere, va fi reprezentat de minte într-un 
mod particular şi unic. Printr-o imagine. În plus, 
reprezentările acestea conţin informaţii care ajung la creier 
prin diverse canale senzoriale, fiindcă lucrurile au miros, 
gust, fac zgomot şi au formă, culoare şi consistență. 
Proprietăți senzoriale care se schimbă cu timpul, deşi nu ne 
împiedică să deosebim un trandafir de o gardenie. 

Nu ştim ce se află în afară, dincolo de imaginea pe care o 
avem înăuntru, şi pornind de la această imagine interioară 
ne dezvoltăm comportamentul. Creierul este, aşadar, un 
organ perceptiv-cognitiv, care sesizează şi cunoaşte, care 
gândeşte. 

Să-l privim şi altfel, din punct de vedere comportamental. 

Individul acționează, pe de-o parte, urmând impulsul 
instinctelor - care sunt înnăscute (ca nişte programe 
ereditare), dar care se maturizează pe parcursul dezvoltării — 
şi se descurcă în lume datorită lor. Pe de altă parte, 
urmează aşa-numitele reflexe condiționate, care se bazează 
pe asocieri pe care le stabileşte în timpul vieţii între un 
comportament care a fost încercat şi recompensa sau 
pedeapsa care i-a urmat. Nu ne naştem cu reflexe 
condiționate, acestea se dobândesc prin experienţă, fie că e 


dureroasă sau plăcută. Şi în cazul instinctelor, şi în al 
reflexelor, există un semnal care e transmis prin simțuri şi 
dezlănțuie într-un animal un mod de comportament pe care 
l-am putea descrie, privit din afară, ca o succesiune de 
mişcări stereotipice. 

Insistăm asupra faptului că asocierea aceasta 
declanşator-răspuns poate fi înnăscută - venim pe lume cu 
ea (o avem în gene) — sau o putem dobândi în timpul vieţii, 
prin intermediul experienței, prin mecanismul de încercări 
şi erori (deşi întotdeauna genele sunt cele care stabilesc ce 
trebuie să învăţăm, când şi cum). 

Însă creierul mamiferelor sau al păsărilor sau al oricărui 
alt animal cu minte nu acționează numai prin dihotomia 
instinct /reflex, adică nu funcționează mereu într-un mod 
rigid, ca o maşină, fiindcă are ceva înăuntru cu care 
procesează informaţia, o reprezentare structurată a lumii, 
iar asta e ceea ce numim noi minte. Automatele sau 
calculatoarele, în schimb, nu au o lume interioară. De aceea 
comportamentul animalelor, cum sunt mamiferele şi 
păsările, ni se pare mai flexibil şi mai adaptabil la 
circumstanțe decât cel al maşinilor... sau al artropodelor 
(insecte, crabi, păianjeni şi restul), care urmează modele 
foarte previzibile. 

Şi după cum am văzut deja, avem o sumedenie de motive 
să credem că mintea multor animale este o minte 
conştientă, chiar autoconştientă în cazul unora dintre ele. 
Nu este doar un ansamblu de algoritmi, sunt experiențe 
intime, complet personale, sub formă de senzații, emoţii şi 
gânduri. 


Dacă animalele au o minte ca şi noi, de ce nu vorbesc? De 
ce nu înțelegem limbajul lor? Reprezentările lor mentale oare 
nu au nume? 


Prin titlul fermecătoarei sale cărți, Inelul regelui Solomon, 
Konrad Lorenz face trimitere la legenda care spune că 
înțeleptul rege al Israelului avea un inel magic care îi 
permitea să vorbească cu animalele (titlul original în 
germană spune că vorbea cu mamiferele, păsările şi peştii). 
Din nefericire, acest lucru nu va fi niciodată posibil, 
deoarece mintea omului, care este o minte simbolică, se 
deosebeşte de mintea animalelor, care nu dă nume 
lucrurilor. 

Limbajul uman, bazat pe simboluri, este inseparabil de 
autoconştiință, cel puţin prin faptul că singura specie de 
animale pe deplin conştientă de sine pe care o cunoaştem 
este specia noastră, şi singura ce are capacitate simbolică şi 
lingvistică. Din acelaşi motiv, ne scapă răspunsul la 
întrebarea dacă poate exista rațiune fără limbaj (contrariul 
este imposibil). Cu greu putem înainta dincolo de acest 
punct, însă nu e deloc uşor să ne închipuim o specie la care 
cele două proprietăți, comunicarea bazată pe simboluri şi 
gândirea rațională să nu funcționeze împreună. Putem 
raționa fără cuvinte? Nu este gândirea tocmai un monolog 
interior? 

Toate animalele comunică între ele, dar numai noi o 
facem prin simboluri, adică prin semne arbitrare 
(schimbătoare, inventate) pe care le înțelege numai 
comunitatea care le foloseşte şi care rămân de neînțeles 
pentru ceilalți, deoarece nu sunt universale, aşa cum sunt 
instinctele. Acest lucru este valabil atât pentru sunete 
(foneme), care înseamnă ceva (un cuvânt rostit), cât şi 
pentru steaua cu cinci colțuri din codul militar, toca 
proaspeților doctori purtată la ceremonia de absolvire sau 
verigheta în viața socială (cel puțin în lumea occidentală). 
Niciunul dintre aceste semne nu este înscris în genomul 
nostru. Cu scopul de a reuni într-un cod conceptele, un 
obiect decorativ este la fel ca un ritual funerar, o operă de 


artă sau o limbă (arta şi aşa-zisele obiecte decorative din 
Paleolitic nu au fost create pentru a-i stârni o impresie 
estetică privitorului, sau nu numai pentru asta, ci pentru a 
încerca să comunice cu el şi a-i împărtăşi idei). 

Noi, oamenii, folosim fiecare limba noastră, a comunității 
noastre lingvistice, atunci când purtăm conversații în 
mediul digital, prin chat, însă în mod curios, recurgem de 
multe ori la emoticoane pentru a ne face înțeleşi cu 
adevărat. lar aceste pictograme sunt internaționale şi se 
folosesc în toate țările. Nu sunt nici în engleză, nici în 
spaniolă, arabă sau chineză. Fără emoticoane se pierd 
nuanțe importante, cum ar fi ironia, supărarea, simpatia, 
acordul, ironia, mila etc. Sunt mijloace mai eficiente şi mai 
sigure pentru a transmite emoțiile decât cuvintele scrise. 
Înlocuiesc inflexiunile şi tonul vocii, limbajul corporal, care 
se pierd pe chat. Nimeni nu poate să discute mult timp pe 
un ton neutru şi să nu aibă nicio grimasă atunci când stă 
de vorbă cu cineva. 

Uitați-vă la tabelele cu emoticoane. Veţi observa că 
majoritatea corespund expresiilor faciale. Toată lumea le 
înțelege, poate fiindcă folosirea lor s-a generalizat odată cu 
telefoanele mobile şi alte dispozitive, dar cu siguranță şi 
pentru că fac parte din patrimoniul biologic al speciei şi le 
avem, după cum se spune, în gene (toate ființele umane 
plâng atunci când sunt triste). Ne dăm seama aşadar că 
biologia şi cultura conviețuiesc şi se completează în cazul 
ființelor umane. Fiecare comunitate îşi vorbeşte limba 
(cultura), dar toți folosim aceleaşi emoticoane (biologia). 

Dar limbajul uman nu se compune doar din simboluri 
(cuvintele care desemnează lucrurile), fiindcă ele trebuie 
combinate în fraze care să aibă sens şi să spună ceva 
interesant. Regulile de combinare se numesc sintaxă. 

Pentru Richard Dawkins, limbajul pe deplin uman, şi 
anume cu sintaxă, este -— datorită enormelor sale consecințe 


istorice - unul dintre pragurile (dintre liniile de demarcație) 
care au fost trecute pe parcursul evoluționabilităţii, chiar 
dacă la momentul lor a fost o schimbare mică, ce nu anunța 
mari prefaceri. Pentru Dawkins, cheia sintaxei este 
recursivitatea, capacitatea de a construi propoziții 
subordonate îmbinate unele în altele. În limbajele 
programării pe calculator capacitatea recursivității nu are 
nevoie de multe instrucțiuni. Este relativ uşor să faci să se 
deschidă o subrutină, care să se închidă în interiorul alteia, 
ca şi cum ar fi o frază între paranteze dintr-un text scris 
(care la rândul ei poate conţine încă o frază, şi tot aşa). 
Echivalentul în genetică pentru rândurile adăugate în 
program ar fi mutațţiile. Este posibil, crede Dawkins, ca o 
singură mutație sau câteva mutații să determine capacitatea 
de a construi propoziții subordonate incluse unele în altele; 
iar aceasta a fost o mare schimbare, fiindcă, odată cu 
sintaxa, posibilitățile de comunicare ar creşte până la infinit. 

Richard D. Alexander, pe de altă parte, insistă asupra 
timpurilor verbale, care ne permit să facem diferența între 
trecut, prezent şi viitor. Dacă adăugăm pe lângă verbe şi 
cuvinte care denumesc locuri şi persoane, atunci putem 
spune orice poveste şi ne putem imagina orice situație 
viitoare. 

Evoluţia ne-a înzestrat cu cea mai puternică unealtă în 
folosul minții. 


Cum a apărut mintea simbolică şi limbajul în evoluția 
umană? 

Niles Eldredge şi lan Tattersall susțineau în 1982 că noi 
suntem singura specie simbolică ce a existat în istoria 
biosferei şi îl citau pe un prestigios cercetător în 
neuroştiinţe: 


Pentru [George] Sacher comportamentele complexe, ca 
organizarea socială, vânătoarea, elaborarea uneltelor etc. 


probabil că se bazează inițial pe procese neuronale 
„ineficiente”, care îşi au echivalentul şi la alte specii de 
mamifere. Sacher lansează ipoteza că limbajul a fost, în 
termeni evolutivi, o invenţie instantanee, apărută atunci 
când creierul a atins o dimensiune critică. Din procesarea 
mult îmbunătățită a informației, premisă pentru acest 
salt cuantic neuronal [literele în cursive îmi aparțin], au 
derivat celelalte atribute comportamentale definitorii 
pentru ființa umanăe. 


Eldredge şi Tattersall menţionau în lucrarea din 1982 că 
teoria lui George Sacher, despre care, pe de altă parte, 
spuneau că nu poate fi demonstrată, este în strâns acord cu 
diferențele nete care pot fi observate la baza craniului, plată 
în cazul neanderthalienilor, cu craniul mare, dar alungit, şi 
îndoită (ascuţită, în unghi) la oamenii moderni, ca o 
consecință a înfăşurării cutiei craniene, care, la specia 
noastră, prin creştere a dus la o formă globulară, aproape 
sferică. Aceste diferențe morfologice de la baza craniului 
sunt şi ele legate de capacitatea oamenilor moderni de a 
folosi limbajul articulat (având laringele situat mai jos) şi cu 
incapacitatea  neanderthalienilor de a articula (având 
laringele mai sus)». 

La vremea ei, a fost foarte populară ideea că 
neanderthalienii nu puteau pronunța bine anumite vocale 
fiindcă aveau faringele diferiti, dar astăzi abordarea aceasta 
nu mai are atât de mulți susținători. Eu, de exemplu, nu mă 
număr printre ei». Dintr-un punct de vedere strict fizic, 
anatomia necesară pentru dezvoltarea vorbirii exista deja de 
la Homo erectus. În ciuda celor publicate, problema nu a fost 
organul emisor, şi nici organul receptor (urechea). O altă 
chestiune este să aflăm când anume vorbirea s-a 
transformat în limbaj. 


Din 1982, în domeniul paleoantropologiei, s-au întâmplat 
multe lucruri, s-au descoperit noi fosile şi au apărut 
perspective, însă Tattersall rămâne fidel ideii că nici 
neanderthalienii, nicio altă specie neumană modernă n-au 
avut vreodată nici gândire simbolică, nici limbaj. 

Tattersall: merge şi mai departe când afirmă că o 
consecinţă a reorganizării anatomice, care a dus la apariția 
speciei noastre, a fost îndeplinirea într-un timp scurt a 
condiţiilor necesare pentru existența gândirii simbolice şi a 
limbajului. Această reoganizare nu ar fi depins însă de 
minte sau de limbaj. 

Cu alte cuvinte, bazele anatomice şi neuronale care 
permit folosirea simbolurilor şi codificarea sub formă de 
sunete (foneme şi cuvinte) nu au apărut pentru ca omul să 
raționeze şi să vorbească, la origine nu au fost o adaptare 
cognitivă. La fel s-a întâmplat cu înotătoarele lobate, care au 
fost folosite pentru mersul cvadriped, pe uscat, la mult timp 
după ce (din punct de vedere evolutiv) se dezvoltaseră în apă 
pentru înot, sau la fel cum s-a întâmplat cu penele 
păsărilor, care au servit mai întâi pentru a păstra căldura 
corporală în cazul câtorva dinozauri şi ulterior la zborul 
păsărilor. Capacităţile pentru gândirea simbolică şi pentru 
limbaj erau deja acolo, latente, de când, în urmă cu două 
sute de mii de ani a apărut modelul nostru corporal, dar nu 
erau folosite pentru a raționa şi a comunica. Acest lucru s-a 
petrecut, zeci de mii de ani mai târziu, poate chiar peste o 
sută de mii de ani mai târziu. 

Ar fi vorba aşadar de o preadaptare în sensul clasic al 
cuvântului, care în palentologia modernă se numeşte 
exaptare. A fost vorba probabil de o mutație la scară foarte 
mică, dar care pentru arhitectura sistemului nervos (al 
rețelei cerebrale) a însemnat cam cât un arc pentru 
construcțiile din piatră, o piesă modestă, însă necesară 
(centrală) pentru ca întreaga structură să se susțină, şi fără 


de care arcul nu s-ar menține în picioare. Cheia este, în mod 
semnificativ, ultima piesă care se aşază în vârful arcului. 

Argumentaţia lui Tattersall continuă astfel: în urmă cu 
şaptezeci şi cinci de ani, în Africa, s-au pus în funcțiune 
capacitățile simbolice şi ale limbajului. A fost de ajuns ca 
aceste capacități disponibile să înceapă să fie folosite (poate 
ca un joc pentru copii, explică el), pentru ca noi să ne 
trezim. Aceasta este expresia pe care o foloseşte Tattersall: 
specia umană există de două sute de mii de ani şi s-a trezit 
acum şaptezeci şi cinci de mii de ani odată cu invenția 
limbajului. A urmat apoi gâtul sticlei, determinat de o mare 
criză ambientală care aproape că ne distruge specia, aflată 
încă în leagănul african, însă în urma crizei au apărut 
oameni pe deplin simbolici care erau pregătiți să înghită 
lumea cu totul, în sens literal. 

Să recapitulăm, deoarece este vorba despre un aspect 
foarte important. După părerea lui lan Tattersall — şi a altor 
autori — nici măcar Homo sapiens nu ar fi fost aidoma nouă 
de la începutul existenței sale ca specie, adică de când poate 
fi recunoscut după oasele scheletului, din urmă cu două 
sute de mii de ani. În vremurile acelea, oamenii încă nu 
aveau limbaj, deşi creierul lor era deja sferic şi aveau 
capacitatea simbolică potenţială, iar aparatul fonator era 
pregătit pentru articularea sunetelor. 

Zeci de mii de ani mai târziu, a apărut o activitate 
culturală (nu biologică) a sistemului nervos care a făcut 
posibilă apariția minţii simbolice, datând de la crearea 
primelor obiecte decorative, cu o vechime de cel mult o sută 
de mii de ani. Prin urmare, conchide Tattersall, structura 
trebuia să existe înaintea funcției, cum s-a întâmplat mereu 
în evoluţia biologică. În cazul acesta, cu o sută de mii de ani 
în urmă. 

Cel mai bun exemplu de obiecte simbolice preistorice se 
află aproape de ocean în peştera Blombos din Africa de Sud, 


care adăposteşte cochilii de melci perforate pentru a fi 
agățate şi două plăci de culoare ocru-roşiatici gravate cu 
desene geometrice în formă de vârf de lance de acum 
şaptezeci şi cinci de mii de ani. Tot acolo s-a găsit o bucată 
mică de piatră cu linii trase cu un fel de creion ocru-roşu. 
Africanii aceia probabil foloseau simbolurile în aceeaşi 
măsură ca şi noi, fiindcă nici podoabele de agăţat, nici 
pietrele marcate nu au nicio utilitate practică (cunoscută) în 
lumea fizică sau în lumea reală, după cum obişnuim să o 
numim. Ce vreau să spun este că nu au valoare, adică nu 
pot fi folosite ca unelte mecanice, ca ustensile cu care să 
taie, să lovească sau să perforeze, deşi erau, cu siguranță, 
instrumente sociale care acționau în lumea mentală, în 
lumea imaterială. Lumea imaginară sau lumea virtuală în 
care ne desfăşurăm existența ca ființe umane. Matrix-ul 
nostru, ca să facem trimitere la un film celebru. 

În situl arheologic de la Skhul, din Israel, cu o vechime de 
aproape o sută de mii de ani, s-au conservat schelete din 
specia noastră (adică de neanderthalieni) şi s-au găsit şi 
două cochilii marine de gasteropode (melci) perforate care ar 
fi putut face parte dintr-un soi de şirag. Iar adăpostul de la 
Skhul, de pe muntele Carmelo din Galilea, nu este foarte 
departe de mare. Şi într-un sit din Argelia (Ued Jebana) de 
acum şaptezeci de mii de ani, s-a găsit o cochilie de melc 
perforată (se presupune că în mod intenţionat). Distanţa 
față de coastă (în vremea aceea) era foarte mare, de 
aproximativ două sute de kilometri, ceea ce înseamnă că 
oamenii din acele părți făceau comerț, făceau schimb de 
bunuri între grupuri, aveau legături cu alți oameni pe care 
nu-i cunoşteau. Acest lucru implică existența limbajului (un 
sistem de comunicare codificat) şi o minte simbolică. 

O problemă care nu a fost încă rezolvată ţine de felul în 
care s-a extins în specia noastră saltul cuantic neural, dacă 
aşa am devenit vorbitori. În cazul în care un singur individ 


avea minte lingvistică, mutantul, cu cine comunica el? Poate 
că doar cu copiii săi» şi astfel mutaţia s-a putut extinde în 
interiorul unei populaţii cu o consangvinitate ridicată, un fel 
de mare familie, după cum erau probabil familiile primitive. 


Oamenii din Neanderthal, în schimb, nu cunoşteau 
limbajul, sunt de părere susținătorii radicali ai saltului 
cuantic neural. Aveau mintea simbolică la fel ca strămoşii 
lor, dar ştiau să facă focul, să fabrice unelte de piatră foarte 
elaborate şi chiar să se pună în pielea altcuiva. După cum 
spune George Sascher, aceste activități se bazează pe 
procese neurale similare cu cele ale altor specii de mamifere. 

Care este, aşadar, explicația pentru comportamentul atât 
de complex al neanderthalienilor? 

lan Tattersall este de părere că oamenii din Neanderthal 
se lăsau conduşi de emoţii şi de intuiție, de această formă 
inconştientă, dar corectă, de a raționa, la care apelăm de 
atâtea ori în viața de zi cu zi. Ştim ce trebuie să facem fără 
să stăm pe gânduri. Neanderthalienii erau, aşadar, 
emoționali şi simbolici, şi nu raționali, nici simbolici. 

În definitiv, nu este o idee complet absurdă ca 
neanderthalienii să se fi lăsat conduşi de intuiție, cât timp 
cercetătorii în neuroştiințe ne spun că noi îndeplinim multe 
acțiuni despre care credem că sunt conştiente şi deliberate... 
într-un mod inconştient şi involuntar. Adică mai întâi 
acționăm, şi apoi ne gândim la acţiunea noastră spontană 
pentru a-i găsi o logică. Aşa reuşim să ne convingem (în 
forul nostru interior) că mai întâi gândim, evaluăm şi 
decidem şi după aceea trecem la acțiune, când de fapt, de 
foarte multe ori, ordinea este inversă. 

Chiar dacă erau conştienţi de ei înşişi, atribuind intenții 
celorlalți, nenderthalienii şi membrii celorlalte specii fosile 
erau extrem de practici:s. Putem spune că se dovedeau a fi 
foarte realişti, pragmatici. Nu-şi construiau în minte poveşti 


care nu se petrecuseră niciodată, combinând imagini 
regăsite pe fundul cufărului cu amintiri. Nu încercau să 
cunoască viitorul. Nu-şi imaginau ce s-ar putea întâmpla, 
nici ce nu-şi doreau să se petreacă, nici ce ar fi vrut într- 
adevăr să se petreacă. Se ocupau numai de realitatea 
imediată. Trăiau întotdeauna la prezentul continuu (acesta 
este numele timpului verbal din engleză care este format din 
verbul „a fi”, urmat de un gerunziu). Probabil că nu visau cu 
ochii deschişi, nu-şi făceau iluzii. 

Oamenii din Neanderthal, fără nicio îndoială, aprindeau 
focul şi îl întrețineau zi şi noapte (există nenumărate vetre 
de foc lăsate de ei) şi astfel obțineau căldură şi siguranță. 
Dacă teoria saltului cuantic neural este adevărată, înseamnă 
că nu îşi spuneau poveşti despre trecutul tribului, nici 
despre spiritele care conduc lumea - adică nu căutau 
explicaţii şi, ce este mai important, nu încercau să găsească 
un sens al lucrurilor care se petrec, nici legate de viață şi 
nici de moarte, fiindcă nimic nu este întâmplător. 

Nu se întrebau de ce suntem aici. 

Ca să se înțeleagă fondul problemei, voi recurge la 
definiția pe care antropologul social, americanul Walter 
Goldschmidts, o dă culturii: 


Cultura este percepţia împărtăşită despre univers şi 
despre ceea ce conține, inclusiv percepţia despre sine şi 
modelul de comportament considerat adecvat. Percepția 
aceasta nu se limitează la simțuri, ci cuprinde 
sentimentele şi emoţiile atât timp cât sunt împărtăşite (de 
către o populaţie care adoptă o definiție comună despre 
ea însăşi). În timpul procesului amplu de maturizare, 
individul interiorizează aceste percepții despre univers. 
Ele nu sunt la fel în mintea tuturor membrilor 
comunității, dar acționează ca şi cum ar fi. Populaţia 
încearcă să conserve imaginea aceasta de conformism, 


care, în mare parte, este transpusă în limbajul pe care-l 
au în comun şi care este accentuată de ritualurile 
comunității şi alte instituţii sociale. Putem numi acest 
univers cultural „lume simbolică” sau putem să ne 
gândim la el ca la un „cyberspaţiu”, şi anume ca la o 
creaţie a minții omeneşti. 


Cyberspaţiul este realitatea virtuală în care trăim (marele 
univers imaginar pe care-l împărtăşim cu semenii noştri), 
iar marea întrebare a  paleoantropologiei este dacă 
neanderthalienii îşi duceau, asemenea nouă, viața simbolică 
în propria lor lume simbolică, care trebuia să fie diferită de 
la o comunitate (de la o cultură) la alta, la fel cum se 
întâmplă cu diversele etnii din prezent (deoarece fiecare 
trăieşte în propriul său matrix). 


Ultimul mister al oamenilor din Neanderthal 


Neanderthalienii rămân în continuare un mister, deşi se cunosc 
tot mai multe lucruri despre ei. A fost secvenţiat până şi genomul 
mai multor indivizi. Ce ne-a mai rămas de descoperit? Ne lipseşte ce 
este mai important: cum era mintea lor. Ce-ar fi dacă ne-am întâlni 
cu ei, față în față (o experiență pe care strămoşii noştri au avut-o)? 
Multă vreme, neanderthalienilor le-a fost refuzată orice trăsătură de 
umanitate, chiar şi o poziție complet verticală. Erau reprezentați cu 
un grumaz de bivol înclinat în față, cu o expresie tâmpă, cu braţele 
atârnate şi genunchii flexaţi, care le dădea un aer simian. Încetul cu 
încetul viziunea s-a schimbat, în special de când am aflat că toți 
oamenii din prezent (cu excepţia celor care provin din Africa 
Subsahariană) au moştenit câteva gene de la neanderthalieni. Acest 
proces de înnobilare a neanderthalienilor culminează cu cele mai 
recente descoperiri datate din Spania a unor semne pictate pe 
pereții a două peşteri (una din Cantabria, cealaltă din Mâlaga), cât 
şi a mâinilor pictate într-o a treia peşteră (din Câceres), care arată 
că aceste manifestări simbolice sunt mult anterioare apariţiei 
oamenilor de Cro-Magnon în Europa, aşadar nu au putut fi făcute 
decât de neanderthalieni. Într-un sit arheologic din apropierea 
oraşului Cartagena, au mai fost descoperite şi cochilii perforate, 


ceea ce sugerează că neanderthalienii foloseau aceste obiecte în 
scop decorative. 

La toate cele de mai sus se adaugă urmele de crestături de pe 
oasele aripilor şi de pe falangele păsărilor răpitoare şi ale vulturilor, 
ceea ce ar indica faptul că neanderthalienii le aduceau în peşterile 
lor şi, cu ajutorul uneltelor de piatră, le smulgeau penele şi 
ghearele, probabil pentru a se împodobi. Au fost găsite mai întâi în 
peştera din Fumane, din Italia, apoi astfel de urme au apărut în tot 
mai multe locuri. 

În prezent, dezbaterea despre simbolistica lor este aprinsă, ca de 
altfel oricare alt subiect care are de-a face cu oamenii din 
Neanderthal. Mi se pare încă foarte dificil să mi-i imaginez oficiind 
ritualuri de inițiere sau de căsătorie, sau spunându-şi poveşti 
mitologice despre trecutul legendar al tribului, narațiuni în care să 
apară în acțiune spirite şi ființe imaginare, nemaivăzute în viața de 
zi cu zi. Cum este celebra statuie (cu o vechime de cel puţin treizeci 
şi cinci de mii de ani) a ființei jumătate om, jumătate leu 
(Lowenmensch) din situl german de la Hohlenstein-Stadel, sculptată 
în fildeş de mamut de oameni ca noi, când neanderthalienii 
dispăruseră deja, cel puţin în centrul Europei. Nu mai menționăm 
fluierele din aceeaşi epocă, din siturile dimprejur şi care le 
aparțineau tot oamenilor de Cro-Magnon. lar fenomenul 
transcendental al etnicităţii, formarea grupurilor etnice, încă mi se 
pare străin de neanderthalieni. De obicei, în cadrul conferințelor 
sintetizez subiectul spunând că neanderthalienii nu aveau steag, 
adică identitate ideologică şi culturală, ci numai apartenență 
biologică. Însă datarea acestor picturi atât de vechi mă face să mă 
îndoiesc de asta. Cercetarea nu se poate opri aici.20 


Conway Morris, mereu în căutarea asemănărilor, este de 
părere că neanderthalienii aveau o minte simbolică, vorbeau 
şi aveau un ritual de înmormântare. Prin urmare, mintea 
simbolică şi limbajul apăruseră în urma evoluției 
convergente cel puțin de două ori şi am putea trage 
concluzia că, pornind de la un grad anume de encefalizare, 
naşterea minții simbolice şi a limbajului erau inevitabile (şi, 
prin urmare, predictibile). 

Sunt de acord că neanderthalienii erau pe deplin 
conştienţi şi e posibil să fi fost la fel şi strămoşii comuni pe 


care îi avem cu eiz. Dar sunt convins, totodată, că specia 
noastră este cea mai simbolică din câte au existat, că este 
poate singura capabilă să creeze o lume invizibilă care 
interacționează cu lumea vizibilă, pe care o explică şi o 
încarcă cu sens. O umanizează. 

Delirul acesta, această aparentă patologie a minții 
înseamnă să vezi ceea ce nu este întotdeauna la vedere, ceea 
ce nu există, ceea ce înzestrează grupurile umane cu o forță 
invincibilă. În asta constă adevărata diferență dintre un 
organism simbolic şi un altul care nu este la fel. Deşi ştie să 
facă multe lucruri practice, un automat nu va crea niciodată 
mituri; iar fără mituri, ființa umană nu ar fi construit 
civilizații (Figura 21). 

Toate speciile anterioare celei dintâi care şi-a dezvoltat 
capacitatea de a vedea ce este invizibil (ar putea fi vorba 
chiar despre civilizația noastră) şi-au creat societățile pe 
baza relaţiilor de rudenie şi pe cunoaşterea directă a 
celorlalți membri ai comunității. Astfel, grupurile nu puteau 
depăşi o anumită dimensiune», deoarece ar fi fost imposibil 
să existe informaţii actualizate constant despre ce fac şi ce 
gândesc toți membrii, ar fi fost imposibil intenţiile lor să fie 
anticipate. Trebuie să existe o limită a complexităţii sociale 
căreia creierul să-i poată face față. Capacitatea de a crea 
grupuri bazate pe mituri şi poveşti împărtăşite, de a 
construi identități colective cu caracter simbolic, astfel încât 
indivizii care nu se cunoşteau dinainte să se recunoască 
drept fraţi, chiar dacă nu au gene în comun, a fost un salt 
de la grupul biologic la trib. Sperăm ca într-o zi să putem 
face saltul complet, atunci când vom considera că 
umanitatea întreagă este unicul nostru trib. 

Dar mai înainte va trebui să depăşim obstacole mari, 
fiindcă empatia care se bazează pe identitate simbolică pare 
să aibă limitele sale. 


CEI DOI CREIERI 


Figura 21. Cei doi creieri 


Se spune de obicei că emisfera stângă a creierului este analitică şi ratio 
iar emisfera dreaptă este dotată cu imaginaţie, creativitate şi spirit arti 
Deşi este o simplificare, separarea aceasta a funcţiilor cerebrale are o | 

ştiinţifică. 


S-a observat într-un experiment că noi, oamenii, suntem 
dispuşi să suportăm chiar şi vătămări corporale (sub formă 
de descărcări electrice dureroase) din partea altor indivizi 
care sunt fanii echipei noastre favorite de fotbal, dar nu şi a 
echipei rivale. Este un exemplu excelent despre cum putem 
să extindem limitele grupului mult dincolo de familie până 
la trib, dar este şi o revelaţie a faptului că nu este uşor să 
includem în cercul nostru alte triburi (înțelegând prin „trib” 
orice comunitate simbolică ce împărtăşeşte mituri, istorii şi 
realități imaginare; în cazul experimentului, grupurile nu se 
deosebeau prin limbă)». 


O teorie ciudată, foarte ciudată 


Există, fireşte, foarte multe speculaţii, care mai de care mai 
îndrăzneață, despre originea limbajului uman şi despre Eu. Una 
dintre ele îi aparține lui Jerison, specialist în studierea encefalului. 
După cum afirmă chiar el, este o teorie surprinzătoare, diferită de 
toate celelalte, şi din acest motiv îi dedicăm atenţia noastră, la 
finalul zilei. Deţinătorul Premiului Nobel, suedezul Niels Bohr i-a 
spus cândva unui tânăr fizician: „Teoria dumitale este nebunească, 
dar nu într-atât încât să fie şi corectă”. Şi trebuie să recunoaştem că 
teoria lui Jerison este într-adevăr nebunească. 

Noi, oamenii, ca primate antropoide ce suntem, primim informaţia 
în special pe canalele vizuale şi auditive, astfel încât creierul nostru 
îşi reprezintă lumea sub formă de imagini vizuale şi sunete. 
Celelalte mamifere însă sunt mai ales olfactive (nu şi păsările şi 
reptilele, care sunt tot foarte vizuale). Jerison este de părere că 
reprezentarea lumii mamiferelor olfactive nu este de o calitate 
inferioară față de a noastră, nu este mai puțin exactă, nu are 
contururile lucrurilor mai puţin clare. După părerea lui Jerison, 
totul a început (limbajul şi conştiinţa de sine) atunci când am 
devenit vânători. Ne întoarcem aici la ipoteza vânătorului şi evoluția 
umană2. 

Strămoşii noştri s-au aventurat în savană, spune Jerison, şi s-au 
transformat în prădători. Însă ca să fii vânător trebuie să parcurgi 
distanțe lungi, precum lupii, continuă savantul, al căror encefal este 
de dimensiuni normale pentru un mamifer de greutatea lui (nu sunt 
foarte encefalizați). Mintea lupilor este capabilă să elaboreze hărți 


ale teritoriului pe care-l străbat pe baza mirosului, hărți cognitive 
olfactive; strămoşii noştri, în schimb, încă nu-şi dezvoltaseră 
capacitatea de a elabora hărți cognitive vizuale, deoarece teritoriul 
unde locuieşte un primat de tipul unui cimpanzeu sau unei gorile 
este mult mai mic, prin urmare este uşor să te orientezi fără să te 
pierzi. Aşadar, pentru a-şi mări lumea, au început să pună etichete 
teritoriului prin cuvinte, dând nume elementelor de peisaj. Au 
dezvoltat astfel un sens nou, al cuvintelor, cu care au marcat 
teritoriul, semnalizându-l la fel cum lupii şi celelalte animale 
carnivore îl marchează prin miros. Era ca şi cum ar fi vorbit cu ei 
înşişi, dar cuvintele nu erau încă un instrument de comunicare, ci 
un instrument al cogniţiei, în serviciul cunoaşterii. Rămâneau în 
mintea particulară a fiecăruia şi nu erau împărtăşite. 

Restul mamiferelor, olfactivele, păstrează memoria spaţială în 
hipocamp, porțiunea cea mai veche a creierului, care se află în lobul 
temporal şi care este formată din arhicortex (scoarța primitivă), şi 
nu din neocortex (scoarța cerebrală cu rol în îndeplinirea funcțiilor 
superioare), nici din paleocortex (scoarța olfactivă). Fiecare dintre cei 
doi hipocampi, unul în fiecare parte, are o formă asemănătoare cu 
cea a unui căluț-de-mare (acesta fiind şi sensul cuvântului) sau de 
vierme. Aici au fost descoperiți neuroni care reprezintă locuri fizice 
concrete (denumite în engleză, place cells). Aşadar, e de părere 
Jerison, hominizii au folosit hipocampul pentru a depozita cuvintele, 
care erau o nouă formă de reprezentare a lumii exterioare. 

Cuvintele se comunică însă, la fel şi informaţia pe care o transmit 
despre mediul înconjurător (timpul şi locul în care se petrec lucrurile 
din exterior), astfel încât individul îşi poate îmbogăți harta cognitivă 
cu informaţii obținute de alt individ, comunicând cu acesta, față de 
cea obţinută de el însuşi prin simțurile sale, şi pe care o 
acumulează în amintirile personale. 

Nu este vorba numai de a ne percepe pe noi înşine ca pe un obiect 
oarecare din lume (de a ne vedea dinafară), ci de a înțelege că 
obiectul care suntem are o minte diferită de cea a altor obiecte care 
ne înconjoară (de ceilalți membri ai grupului). Capacitatea de a 
cunoaşte, comunicând, ce se află în mintea celuilalt nu înseamnă că 
cele două minţi se confundă, mintea proprie şi cea străină. De aceea 
a fost nevoie să apară autoconştiința, care să pună limite minții şi 
care să ştie unde se termină mintea noastră (Eu) şi unde începe 
mintea celorlalți (Tu). 

După cum recunoaşte chiar Jerison, aceasta este o teorie foarte 
ciudată. 


Însă cercetarea hipocampului este plină de surprize, aşa că nu e 
indicat să eliminăm nicio ipoteză, oricât de absurdă ar putea părea. 
Un cercetător în neuroşiiințe din Argentina, Rodrigo Quian 
Quiroga», a făcut o descoperire surprinzătoare analizând celulele 
nervoase din hipocamp. Rodrigo Quian a identificat nişte neuroni 
extraordinari pe care i-a denumit neuronii Jennifer Aniston. Sunt 
cunoscuți cu numele acesta în literatura de popularizare a ştiinţei 
(dar şi în cea de specialitate), fiindcă cercetătorul a descoperit la 
unul dintre pacienţii săi că neuronul respectiv se activează în cazul 
oricărei fotografii cu actrița respectivă. La un alt pacient, a 
identificat neuronul Halle Berry care era stimulat de fotografiile 
acestei actrițe, chiar şi când era deghizată în Catwoman, şi chiar şi 
atunci când nu apărea scris decât numele, fără poză. Pe scurt, se 
poate afirma că neuronii cu pricina cunoşteau conceptul pe care-l 
reprezentau cele două femei. Alți neuroni au funcționat în acelaşi fel 
la alți pacienţi, ducând chiar la recunoaşterea persoanelor. 

Până la urmă, poate că teoria lui Jerison nu este chiar atât de 
absurdă cum ar părea, fiindcă putem încerca să legăm neuronii care 
reprezintă concepte de cei care reprezintă locuri. Locurile, spune 
Quian, sunt tot abstracții, concepte. 

Urmând o cale separată, Daniel Dennettz a ajuns la o concluzie 
asemănătoare: „Cuvintele ne fac mai inteligenţi, înlesnindu-ne 
cogniția la fel cum (deşi uneori de mult mai multe ori) semnalele şi 
semnele terestre uşurează circulația prin lume a celor mai simple 
creaturi. Circulația prin lumea abstractă multidimensională a 
ideilor nu este pur şi simplu cu putință fără un bagaj imens de 
semne mobile şi uşor de reținut, care pot fi împărtăşite, înregistrate 
şi privite din perspective diferite”. 

Rămân încă multe de cercetat pe terenul conştiinţei, 
autoconştiinței, minţii simbolice şi a limbajului uman, fiindcă 
aceasta este una dintre vastele frontiere ale ştiinţei. 


Ziua a cincisprezecea 


În care se analizează posibilitatea ca mintea rațională să 
poată evolua la un tip de animal care să nu fie umanoid, în 
oricare parte a universului. Ne întrebăm totodată dacă pentru 


ca un animal să devină umanoid, evoluția sa trebuie să 
urmeze aceiaşi paşi pe care i-a urmat de-a lungul propriei 
noastre istorii. Două mari experimente imaginare. Ne 
interesăm de asemenea de evoluția maimutelor antropoide 
din America de Sud, o planetă diferită de Lumea Veche, de 
unde venim noi, ființele umane. Consideraţia de la final 
tratează, în mod inevitabil, viitorul evoluției. 


Suntem singura specie vie care se întreabă de ce ne aflăm 
aici şi specia care ştie că a evoluat în mod firesc pe planeta 
Pământ. Dar oare ar putea o specie care nu are 
caracteristicile noastre, care nu este umanoidă, să-şi pună 
întrebarea aceasta? Întrebarea este: umanoizi sau nimic? 

Asta credea Julian Huxley. Nu avea nicio îndoială că 
evoluția care a dus la apariția noastră, etapă cu etapă 
aproape, ar fi putut produce rațiunea. Ca să-l cităm exact: 


Gândirea conceptuală nu putea să apară decât la o 
ființă multicelulară; un animal cu simetrie bilaterală [corp 
împărțit în două jumătăți simetrice de un plan median, ca 
o imagine în oglindă], cap şi sistem circulator; o 
vertebrată, nu o moluscă sau un artropod; dintre 
vertebrate, un animal terestru; dintre  vertebratele 
terestre, un mamifer. În cele din urmă, nu putea să apară 
decât la o linie de mamifere sociale; cu câte un singur pui 
odată, nu o liotă; şi care a devenit terestru de curând, 
după o lungă perioadă de viață arboricolă. 


Fireşte că este greu să ne imaginăm că un animal fără 
cap şi cu simetrie pentaradială ca ariciul-de-mare sau 
steaua-de-mare (cinci planuri de simetrie în loc de unul 
singur ca la animalele cu simetrie bilaterală) ar putea avea 
gândire; prin urmare se exclude din calea inteligenței 
întreaga încrengătură a echinodermelor, cu care trebuie să 
ne amintim că suntem înrudiți din punct de vedere evolutiv 


şi împreună cu care alcătuim o supraîncrengătură. Nici 
încrengătura moluştelor nu pare a fi adecvată, din cauza 
designului său biologic, să dezvolte un creier mare (chiar 
dacă despre caracatiță Conway Morris spune că este o 
„vertebrată onorifică”, iar Godfrey-Smith crede că are minte). 
În plus, moluştele nu au ieşit aproape deloc din apă, ceea ce 
pentru Julian Huxley constituie o problemă. 

Antropoizii (o altă încrengătură de animale), în schimb, 
au ieşit din apă, sub formă de păianjeni, acarieni, scorpioni 
(chelicerate, toate) şi insecte. Acestea din urmă sunt 
adevăraţi cuceritori ai uscatului, fiind numeroase şi variate 
(formează o clasă cu multe ordine diferite), totuşi 
dimensiunea corpului lor nu poate fi, în niciun caz, mare. 
Această limită structurală se datorează felului în care 
oxigenul ajunge la celule, prin conducte goale sau tuburi, 
numite trahee. Un astfel de sistem respirator împiedică 
insectele să atingă dimensiuni marii, aşadar se exclude 
posibilitatea unui creier voluminos. Nu poate fi mai mare 
decât un ganglion. 

Dacă mergem mai departe cu raționamentul lui Huxley, 
numai un vertebrat ar putea dezvolta o gândire abstractă, 
fiindcă sunt animalele cu cel mai mare creier; iar, dintre ele, 
amniotele sunt cele care s-au separat de lumea acvatică 
datorită mai multor inovaţii (tipul de ouă, pielea etc). Dintre 
amniote, mamiferele şi păsările sunt în stare să-şi controleze 
temperatura corporală, dar extremităţile anterioare ale 
păsărilor sunt adaptate zborului şi s-au transformat în aripi, 
motiv pentru care nu pot manipula obiecte cu precizie 
(ciocul nu este de ajuns), iar fără această facultate, 
tehnologia nu este cu putinţă, oricât de inteligente ne arată 
că sunt unele păsări (ştim deja că păsările sunt mai 
encefalizate decât restul saurilor). 

Mamiferele  placentate au, în plus, un sistem de 
reproducere care permite o dezvoltare îndelungată a 


embrionului în corpul mamei, hrănit şi oxigenat de aceasta, 
complet independent de mediu (matrotrofie). Majoritatea 
mamiferelor, crede Julian Huxley, au extremitățile foarte 
specializate (pentru mersul pe patru picioare, pentru zbor, 
pentru înot, pentru săpat etc.), de aceea le lipsesc autopoizii 
(mâinile şi picioarele) versatili. Nu este şi cazul primatelor, 
care, datorită modului de viață arboricol, au cinci degete 
aproape nemodificate, cu unghii plate (în loc de gheare), 
care le erau de mare folos pentru a apuca obiecte şi a-şi da 
seama prin atingere de textura acestora. lar dintre primate, 
antropoidele au ochii dispuşi frontal (privesc în față), 
beneficiază de o vedere stereoscopică (în relief) şi au un 
creier specializat să proceseze informația vizuală, pe lângă 
cea auditivă. În plus, sunt şi animale foarte sociabile. 

Chiar şi lui Huxley i se părea un lucru uimitor că pentru 
dezvoltarea unei minți conştiente este nevoie de un trecut 
arboricol, însă am putea să ne punem următoarea întrebare: 
ne vine în minte un alt candidat mai bun din rândul 
celorlalte ordine de mamifere? Oricât ar fi de inteligenți 
delfinii sau elefanții, ar putea oare să producă o civilizație 
tehnologică, cu scriere, calculatoare, telecomunicații etc.? 
Nu sunt ei, oare, limitați pentru că nu au membre pentru 
prindere, în afara botului şi a trompei? 

În cele din urmă tot trebuia să coborâm din copaci şi să 
dobândim mersul biped pentru ca extremitățile anterioare să 
nu mai contribuie la deplasare şi să fie disponibile pentru 
mânuirea delicată, transformându-se în extremități 
superioare. Atât noi, cât şi alte primate, atunci când apucăm 
obiecte cu mâinile, le simțim cu buricele degetelor, atât de 
sensibile, şi totodată le vedem tridimensional, iar această 
precizie extraordinară a informaţiei, pe care o primim prin 
atingere şi prin vederea binoculară, este, afirmă Huxley, o 
condiție prealabilă pentru gândirea conceptuală, fiindcă 


sunt două simțuri diferite care participă la recunoaşterea 
obiectului. 

Dar să ne oprim o clipă. Oare Julian Huxley oferă un 
argument serios sau o simplă ipoteză? 

În mod evident, demersul lui Huxley pare a fi o simplă 
descriere (o naraţiune) a drumului evolutiv pe care l-au 
străbătut strămoşii noştri până la specia noastră, iar el ştia 
asta. Orice privire în urmă (în oglinda retrovizoare) asupra 
unei specii vii ne permite să ordonăm cronologic, secvențial, 
preadaptările sau marile mişcări evolutive, care au avut loc 
pentru a produce o balenă, un liliac sau o furnică. 

Dacă luăm în serios însă acest viciu de perspectivă, jocul 
rămâne deschis pentru oricine ar vrea să participe cu 
adevărat.  Moluşte care călătoresc în nave spațiale? 
Echinoderme care muncesc în industria grea? Păianjeni 
vânzători? Insecte, profesori universitari? Sardine, deputaţi 
în Parlament? Păsări care să opereze calculatoare? Crocodili 
filosofi? Rechini, sportivi profesionişti? Delfini şi elefanți, 
artişti plastici? Ce meserii le-am da coralilor şi meduzelor? 
Chiar dacă în desene animate, peştii gândesc şi vorbesc, la 
fel şi spongierii, nimeni nu crede că ar fi realiste, iar pentru 
a te bucura de ele, o vreme trebuie să renunți la a fi 
neîncrezător. Copiilor nu le este greu deloc. 


Mai este cineva, în timpurile moderne, care să apere calea 
unică spre inteligență? 

Partea interesantă este că Julian Huxley nu e singurul 
care susține ideea că o ființă trebuia să treacă prin 
principalele faze ale evoluţiei umane, ca să ajungă să fie 
inteligentă şi tehnologică. Nu e vorba de o idee depăşită a 
unui biolog de demult, care azi este ignorată. Chiar foarte 
recent, Edward O. Wilson abordează aceeaşi teză sau, 
oricum, una foarte asemănătoare. Intră în scenă o metaforă 
nouă, a labirintului, care îi este pe plac lui Wilson. Pentru a 


ajunge la o societate complexă de tipul celei umane (celălalt 
tip fiind al insectelor sociale) trebuie să traversăm un fel de 
labirint, luând deciziile corecte la fiecare bifurcaţie care 
poate apărea în cale. Labirintul lui Wilson reprezintă mediul 
înconjurător, care se schimbă constant. E vorba de un 
labirint care apare pe parcurs: „Labirintul însuşi este supus 
evoluției de-a lungul drumului. Unele culoare (nişe 
ecologice) se pot închide, iar altele noi se pot deschide. 
Structura labirintului depinde parțial de cine îl străbate, 
incluzând aici fiecare specie în parte”. Fiecare culoar nou 
care se deschide în labirint este o nouă ocazie care se oferă, 
iar culoarele greşite nu duc nicăieri, sunt drumuri moarte. A 
priori, se iese foarte greu din labirintul acesta complicat fără 
ieşiri, care sunt capcanele evolutive. De fapt, toate speciile 
care, în prezent, trăiesc în biosferă, au trecut de-a lungul 
istoriei lor evolutive prin propriul labirint, însă majoritatea 
speciilor odată, intrate, s-au pierdut pe drum, deoarece, 
după cum ştim, în arborele vieții sunt mai multe crengi 
moarte decât crengi vii. 

Probabilitatea de a nimeri la fiecare bifurcaţie, una după 
alta, este într-adevăr infimă, însă specia noastră a triumfat, 
aşadar suntem norocoşi că am ajuns până aici (dar nu mai 
norocoşi decât restul speciilor vii). Fiecare dintre aceste 
decizii fericite din labirint, adevărate izbânzi ale sorții, 
Wilson o numeşte preadaptare, însă clarifică faptul că 
termenul nu înseamnă predeterminare (amintiți-vă de 
folosirea greşită a cuvântului „preadaptare”, pe care am 
criticat-o deja). La vremea lor au fost adaptări fireşti la 
mediul înconjurător de la momentul acela. Ce vrea Wilson 
să spună de fapt cu termenul de „preadaptare” este că, dacă 
nu se produceau aceste mişcări evolutive, noi nu am fi aici, 
nu am scrie şi nu am citi cărți, şi oricare altă specie 
inteligentă ar fi avut aceeaşi soartă. 


Wilson nu merge atât de mult în urmă în istoria vieții ca 
Huxley, dar consideră că numai un animal vertebrat 
terestru, mare (ca să poată duce un encefal mare), cu braţe 
(nu cu înotătoare, nici cu aripi) dotate cu degete mari 
opozabile şi degete cu unghii plate şi burice sensibile (în loc 
de labe şi gheare), ar fi putut ajunge atât de departe. 
Acestea au fost alegerile noastre fericite. Wilson ne spune că 
aceste caracteristici ale mâinilor (alături de alte preadaptări 
necesare, cum ar fi vederea în 3D) trebuie să fi fost 
dobândite de ființele inteligente în trecutul lor arboricol 
(acelea erau adaptări la viața în junglă). A mai fost nevoie ca 
animalul să coboare din copaci şi să meargă în două 
picioare; a mai fost nevoie şi să dobândească îndemânarea 
de a arunca obiecte la țintă, să-şi schimbe alimentaţia, să 
devină carnivor şi să îmblânzească focul (Wilson consideră 
lucrul acesta imperios) pentru ca pe scena vieții să urce un 
actor înzestrat cu o minte superioară. 

După cum se poate vedea, acest parcurs evolutiv 
seamănă foarte bine cu cel propus de Julian Huxley cu 
şaptezeci şi cinci de ani mai devreme. Ceea ce înseamnă că 
Julian Huxley, Conway Morris şi Edward O. Wilson, alături 
de alţii, sunt de acord cu alegerea dintre „umanoid sau 
deloc”. Într-adevăr, Wilson nu îi citează nici pe Julian 
Huxley, nici pe Conway Morris ca precursori. Este un 
exemplu de convergență de idei. Punem mereu accentul pe 
convergente, în biologie, în Istorie sau în teorie evolutivă. 


Ca să facem un nou experiment mental pentru a verifica 
ipoteza potrivit căreia doar ca umanoizi se poate ajunge la 
un nivel ridicat de inteligență, complexitate socială şi 
tehnologică, ne întrebăm, aşadar: de ce aproape toţi 
extratereştrii din operele de science-fiction seamănă cu noi? 
Ce forme alternative de inteligență față de a noastră sunt 
posibile din punct de vedere biologic pe o altă planetă? 


Experimentul acesta imaginar poate fi realizat modificând 
gravitația, presiunea oxigenului, temperatura, umiditatea şi 
restul variabilelor din mediul înconjurător, însă se poate 
face şi mai uşor pornind de la condiţiile de pe Terra. 

Cât despre extratereştri, Edward O. Wilson: merge la fel 
de departe precum Conway Morris, afirmând că, dacă există 
ființe inteligente pe alte planete (iar lui i se pare mult mai 
probabil să existe decât lui Conway Morris), acestea ar fi 
neapărat ca noi în toate punctele esenţiale, chiar dacă 
admite că e posibil să difere segmentul lor vizibil din 
spectrul electromagnetic şi frecvența sunetelor pe care le 
percep, iar extratereştrii să comunice pe frecvenţe foarte 
înalte sau foarte joase, imperceptibile pentru noi 
(perceptibile, în schimb, pentru animale) sau să vadă lumi 
ultraviolete, pe care noi, oamenii, spre deosebire de insecte, 
nu le vedem. 

Urmează descrierea pe care o face Wilson extratereştrilor 
şi care ar trebui să reprezinte fundamentul poveştilor de 
science-fiction: 


Extratereştrii sunt în esență tereştri, nu acvatici, 
deoarece în timpul fazei finale a evoluției lor către inteligență 
şi civilizație trebuie să fi controlat focul sau altă sursă de 
energie uşor de transportat pentru a dezvolta tehnologia 
dincolo de fazele inițiale (din nou stăpânirea focului se 
impune ca un imperativ). Sunt animale relativ mari. Sunt 
fundamental audio-vizuale (să nu uităm că majoritatea 
animalelor terestre folosesc, în special, simțurile chimice: 
miros şi gust). Au un cap bine diferențiat şi mare, plasat în 
partea de sus şi în față, şi un corp alungit, cu simetrie 
bilaterală. Au mandibulă şi dinți mici sau mijlocii, fiindcă 
sunt omnivori şi nu au nevoie să mestece alimente tari sau 
fibroase ca să le asimileze. Nu au caninii mari şi nici coarne 
(luați aminte, scriitori de literatură ştiințifico-fantastică, 


desenatori de bandă desenată şi regizori de film!), deoarece 
armele acestea sunt utile pentru a se apăra de prădători şi 
pentru a lupta cu alți membri ai speciei, iar extratereştrii nu 
se luptă fizic unii cu alții în societăţile lor avansate:. Posedă 
o înaltă inteligență socială. Au un număr mic de membre 
locomotoare, bine susținute fie de scheletul intern (ca oasele 
noastre), fie de scheletul extern (precum cel al antropoizilor), 
alcătuit din segmente legate prin articulații, cu o pereche de 
apendice care se termină cu degete cu burice, folosite 
pentru a palpa cu foarte multă sensibilitate (atingerea este 
un simț foarte important) şi a apuca. Sunt, în plus, ființe 
morale. 


Ultimul dintre aceste aspecte este o garanție în cazul în 
care ne vor vizita, însă Edward O. Wilson, despre care am 
spus deja că este convins de existenţa lor (dintr-un calcul de 
probabilități, după cum afirmă) nu speră că vor ajunge 
vreodată pe Pământ. Motivul este microbiota, masa de 
microorganisme simbiote pe care animalele o poartă în ele 
(compusă în special din bacterii intestinale). Medicina 
consideră astăzi microbiota un organism al corpului uman, 
care cântăreşte aproximativ trei kilograme şi care, dacă se 
află într-o stare bună, este esențial pentru sănătate. Wilson 
presupune că şi extratereştrii trebuie să aibă microbiota lor, 
compusă din microorganisme care nu pot trăi decât pe 
planeta de pe care vin. Cu excepţia cazului în care ar 
elimina întreaga viață existentă şi ar înlocui-o cu propria lor 
biosferă, este imposibil pentru extratereştri să colonizeze 
lumi noi, e de părere Wilson. 

Toate acestea, adaugă el, se referă la evoluţia exclusiv 
biologică, deoarece extratereştrii s-ar putea modifica pe ei 
înşişi extraordinar de mult cu ajutorul ingineriei genetice, 
dacă ar dispune de tehnologia necesară, şi ar deveni de o 
altă natură. Însă Wilson nu crede că o vor face. Nici nu se 


aşteaptă să se întâmple asta cu ființa umană, dincolo de 
aplicațiile strict medicale pe care ni le oferă controlul recent 
obținut asupra genelor. Specia umană va rămâne 
neschimbată şi va fi aproape nemuritoare, afirmă el. 

Puţină lume ştie, dar în 1959, cu mult înaintea lui 
Wilson, un excepţional antropolog american, pe nume 
William Howells, se întrebase deja cum or fi oare 
extratereştriis, într-un experiment imaginar prin care să 
răspundă la întrebarea dacă era într-adevăr un lucru 
inevitabil ca evoluția să producă ființe asemenea nouă, aici, 
pe planeta Pământe. Howells ajunsese să fie convins că mai 
erau şi alți oameni în univers, ținând cont de numărul 
enorm de lumi asemănătoare lumii noastre despre care 
astronomii epocii presupuneau că aveau să existe în atâtea 
galaxii câte sunt în univers, oricât de mici ar fi şansele ca în 
jurul unei stele să apară o planetă cu aceleaşi caracteristici 
ca Terra. 

Trebuie să pornim de la zero, fără prejudecăţi, propunea 
Howells în experimentul său imaginar, luând în calcul 
numai faptul că sunt inteligenţi, adică sunt umani în sensul 
că au cultură, îşi comunică ideile unii altora şi cooperează. 
Pornind de la această bază, Howells ajunge la concluzia că 
nu pot fi foarte diferiți de noi în privința principalelor 
sisteme corporale (circulator şi nervos, în special) şi că ar 
avea un cap unde să se afle gura şi organele senzoriale, pe 
lângă faptul că ar găzdui un creier foarte dezvoltat. În cele 
din urmă, comportamentul nu trebuie să fie rigid şi 
instinctiv (preprogramat), ca la insecte, ci flexibil şi bazat pe 
capacitatea de a învăța (adică programat pentru a învăța). 
Este posibil ca percepţia asupra lumii să nu coincidă 
întocmai cu a noastră, este posibil să vadă lucruri pe care 
noi le simțim şi să simtă ceea ce noi vedem, explică Howells 
(şi, după cum am văzut, Wilson are o părere similară). 
Crede, de asemenea, că este posibil să aibă două sexe (sunt 


posibile şi trei sau mai multe, dar nu sunt practice, fiindcă 
ar fi destul de greu să-şi găsească pereche). Nu şi-i închipuie 
pe extratereştri nici prea mari, nici prea mici. În cel de-al 
doilea caz, creierul ar avea o dimensiune prea mică, în cel 
dintâi, extremităţile care susțin corpul ar trebui să se 
îngroaşe mai mult, ca la elefanţi (girafele au picioarele 
subțiri, dar au o greutate mai mică). Ar avea fără îndoială 
mâini cu degete (cinci, cel puţin), dar nu ar fi obligatoriu 
bipezi. 

Howells este de părere că nimic nu-i împiedică să aibă 
şase extremităţi, cele din față cu mâini dotate cu degete 
pentru mânuirea obiectelor. Asta ni s-ar fi putut întâmpla şi 
nouă (vorba vine, fiindcă atunci oamenii ar fi alţii) dacă 
strămoşii noştri acvatici ar fi avut trei perechi de înotătoare 
ventrale în loc de două perechi (cele pectorale şi pelviene). 
Din acest motiv, primele vertebrate terestre (din care ne 
tragem) au fost animale patrupede, şi nu cu şase picioare 
(hexapode) ca insectele. Şi pentru că aveau numai patru 
extremități şi trebuia să avem mâini care să nu participe la 
deplasare şi să dezvolte tehnologia, ne-am văzut obligați să 
devenim bipezi, ceea ce nu i se pare neapărat un avantaj, ci 
singura soluție posibilă. Dar, dacă am avea patru picioare în 
loc de două, am putea fi mai mari, cât un cal, de exemplu. 
Am fi centauri. 

Asemenea tuturor celor care au făcut speculaţii pe tema 
aceasta, Howells nu crede că civilizaţia ar fi putut să apară 
în mare: „Apa este un mediu mai puțin prielnic pentru 
creație şi comunicare, deşi nu este imposibil”. De ce suntem 
atât de siguri că inteligența tehnologică nu poate evolua în 
apă? Motivul este, am putea crede, înotul, care ne-ar obliga 
să avem înotătoare în loc de mâini, sau imposibilitatea de a 
face focul, însă Howells aduce un argument diferit: i se pare 
că în mediul acvatic comunicarea este problematică. Ştim în 
prezent că cetaceele comunică foarte bine din punct de 


vedere acustic şi la distanțe foarte mari, prin urmare 
argumentul acesta pare să nu stea în picioare. Rămân 
celelalte două. Cum ar fi să ne imaginăm delfini cu mâini în 
loc de înotătoare? Cum ar fi trebuit să decurgă istoria lor 
evolutivă ca să aibă loc această adaptare care să ajute la 
prindere? În cazul nostru a contribuit viața arboricolă, dar 
în cazul lor? De îndată ce-au ieşit din mare, ce-ar putea face 
pentru a menține umezeala? Ar putea avea nişte costume de 
scafandru pline cu apă sau ceva asemănător? Şi cum ar 
face ca să se mişte pe uscat (un mediu în care gravitația este 
o problemă mult mai mică)? Sau poate că civilizaţia lor ar fi 
submarină? 

Am putea trece în revistă operele ştiinţifico-fantastice 
devenite clasice în domenii ca literatura, cinematografia sau 
banda desenată, ca să vedem ce soluţii oferă la problema 
aceasta. Mi-ar plăcea să iau parte la un mare experiment 
imaginar pe tema aceasta şi aştept sugestii. Din câte ştiu 
însă, nu există vreun alien care să poată trece un examen 
biologic serios, dacă nu este un umanoid asemenea celor 
care apar în serialul Star Trek (şi care ni se par mereu aşa 
cum sunt: oameni deghizați). 


Pe planeta noastră nu există şi nu au existat niciodată 
alți umanoizi în afara descendenței noastre. În ciuda 
cantității de convergențe adaptive pe care le-am văzut, noi, 
oamenii, nu am cunoscut nicio asemănare cu vreo altă 
stirpe. Nimeni nu mai ocupă nişa noastră ecologică. Niciun 
cangur, pasăre sau şopârlă nu se aseamănă cu noi cu 
adevărat. Ar trebui să deducem de aici că apariția noastră e 
foarte puţin probabilă? Sau, dimpotrivă, ce convergențe din 
cele care au existat ar sugera că evoluția noastră era 
previzibilă? 

Poziţia bipedă în rândul mamiferelor placentate este cu 
adevărat excepțională, iar cazul păsărilor şi al cangurilor nu 


este unul echivalent. Poziţia bipedă ar mai fi putut să apară 
în rândul primatelor. Am văzut deja cazul ardipitecilor, 
probabil strămoşii noştri direcţi, despre care se afirmă că 
erau bipezi, dar foarte stângaci. Cu toate acestea, poate că 
erau atât de puţin tereștri şi, dimpotrivă, atât de arboricoli, 
încât deplasarea imperfectă pe picioare putea fi de ajuns în 
scurtele momente când coborau pe pământ. 

Foarte departe de Africa, acum şapte milioane de ani, 
trăiau în locurile unde azi se află Toscana şi Sardinia (iar pe 
atunci era un grup de insule din Mediterana) oreopitecii, 
nişte primate, rude îndepărtate cu oamenii, cimpanzeii, 
gorilele, urangutanii şi gibonii (din acelaşi grup, din 
superfamilia hominoidelor). Ardipitecii erau foarte arboricoli, 
dar unele indicii ale scheletului sugerează că atunci când 
coborau pe pământ, cu siguranță de puţine ori, mergeau pe 
picioare cu multă stângăcie față de australopiteci şi de 
oameni. 

Inteligența este, bineînțeles, tema majoră legată de 
evoluția noastră. O găsim foarte dezvoltată la cetaceele cu 
dinți (odontocetele), ca delfinii şi marsuinii, şi la elefanţi. De 
asemenea, unele păsări sunt foarte inteligente, cu precădere 
corvidele, care demonstrează surprinzătoare capacități de a 
folosi uneltele, în special corbul din Noua Caledonie. Asta 
nu înseamnă că încerc să argumentez astfel că un corvid ar 
putea deveni o specie civilizată asemenea nouă. Nicidecum, 
ceea ce vreau să spun însă este că nu reprezintă ceva 
excepțional să găseşti unul dintre vârfurile inteligenței în 
hiperspaţiul designului cerebral, ci e ceva inevitabil în cazul 
animalelor cu sânge cald. 

După cum am văzut, chiar în cazul evoluției umane, este 
posibil ca două linii diferite, care au evoluat pornind de la 
două specii diferite de australopiteci, să atingă gradul Homo 
de encefalizare (Homo habilis şi „Homo” rudolfensis:), cu 


toate că numai una dintre ele a dus către Homo sapiens, iar 
cealaltă a dispărut. 

În continuare, pornind de la un strămoş comun de acum 
mai puțin de un milion de ani, noi şi neanderthalienii am 
dezvoltat separat şi în paralel creieri mari, astfel încât Homo 
neanderthalensis şi Homo sapiens au fost cele două specii 
mai intens encefalizate, de când există viață pe Terra. 

În concluzie, şi alte primate ar fi putut dezvolta 
caracteristici asemănătoare cu ale noastre dacă ar fi pornit 
dintr-un punct nu foarte îndepărtat. Un alt hominian, poate 
un alt hominoid, poate chiar alt antropoid mai îndepărtat... 


Dacă ne gândim mai pe îndelete... experimentul acesta 
natural pe care ni-l dorim atât de mult nu s-a petrecut deja 
pe planeta noastră? Până unde au ajuns maimuţele 
platiriniene de pe insula lor din America de Sud în ceea ce 
priveşte gradul de encefalizare, socializare şi folosire a 
uneltelor? 

Robert Wright descrie cum, înainte de-a intra în contact, 
Lumea Veche şi Lumea Nouă erau două plăci Petri ale 
evoluției culturale, fiind complet separate atunci când s-a 
produs popularea Americii, acum aproximativ cincisprezece 
mii de ani (numai eschimoşii au ieşit din izolare şi au migrat 
dinspre Siberia acum două mii de ani). Plăcile Petri sunt 
recipientele rotunde din sticlă folosite de microbiologi la 
experimentele lor, unde încap lumi microscopice izolate, fără 
interferenţe din exterior. Când spaniolii au pus piciorul în 
America, au întâlnit, pe lângă structuri sociale care le 
aminteau de ale lor, şi maimuțe numeroase şi diverse: 
platirine şi marmosete. Experimentul izolării prelungite s-a 
produs de două ori, din punct de vedere cultural şi din 
punct de vedere biologic. Maimuţele americane trăiau 
separate de primatele catarinieni (categorie în care intrăm şi 
noi, oamenii) de aproape treizeci de milioane de ani. 


Platirinele nu au produs niciodată un umanoid, fireşte. 
Europenii nu au fost surprinşi să vadă marmosete în 
America, deoarece deja maimuţele cu coadă din Africa şi 
Asia, dar nu au găsit nicio specie similară cu un cimpanzeu, 
o gorilă sau urangutan. Nu există platirine mari, nu ajung 
nici măcar de mărimea gibonilor, care sunt cei mai mici 
membri ai cladei noastre (şi cei mai puțin encefalizați). 

Oare asta înseamnă că existența umanoidelor nu a fost 
inevitabilă, nici dacă s-a pornit de la maimuţele antropoide, 
cum au fost primatele care au ajuns în America? Oare placa 
Petri americană nu a demonstrat tocmai caracterul 
inevitabil al existenței umanoidelor? 

Concluzia aceasta pare justificată, deşi trebuie să ținem 
seama că pădurile tropicale din Lumea Veche au avut (până 
la începutul răcirii planetei) o întindere mult mai mare decât 
aveau ecosistemele similare din insula sud-americană, chiar 
dacă era vorba de o insulă foarte mare. Trebuie să ne 
gândim, de asemenea, că din acest motiv radiația 
platirinelor s-a produs la o scară mai mică decât cea a 
catarinienilor. Sau cu alte cuvinte, explorarea hiperspaţiului 
designului biologic de către platirine a fost mai lentă şi 
incompletă față de cea a catarinienilor. 

Anvergura unei radiații adaptive, creativitatea sa, are cu 
siguranță de-a face cu dimensiunea spațiului geografic în 
care se produce. O explozie a formelor biologice are nevoie 
de mult spaţiu, dar şi de un timp îndelungat, pentru ca 
traiectoriile evolutive să se separe şi să se îndepărteze unele 
de altele. Un supercontinent (toată Lumea Veche) nu este la 
fel ca o insulă, oricât ar fi de mare (America de Sud, 
Australia sau Madagascar); nu ne putem aştepta la aceeaşi 
capacitate de inovaţie. Ne vine din nou în minte comparațţia 
dintre lumea industrială, economie şi mărimea pieței pe care 
se concurează şi se evoluează. 


Poate că ar fi fost doar o chestiune de timp până când 
marmosetele ar fi descoperit vârful inteligenței în 
hiperspaţiul designului cerebral, deşi, aşa cum s-a 
întâmplat întotdeauna în evoluție, lucrul acesta nu are loc 
fiindcă o specie care a escaladat într-adevăr culmea aceasta, 
culmea noastră, nu o va împărți cu o alta (e posibil să nu o 
facă în cazul unor specii mult mai apropiate cum ar fi 
neanderthalienii, ca denisovanii sau Hobbiţii). 

Platirinele, observă Conway Morris, au dezvoltat oricum 
un grad de socializare foarte avansat în rândul anumitor 
specii, cum ar fi maimuța păianjen. Pe de altă parte, 
maimuțele capucin sunt foarte encefalizate (au un creier 
foarte mare în raport cu mărimea corpului, ne dăm seama 
dintr-o privire) şi sunt capabile să folosească pietre ca 
unelte, iar lucrul cel mai curios este că vânează! Le place 
carneae. 

Conway Morris îndrăzneşte să-şi imagineze un viitor 
ipotetic al platirinelor: „Dacă nu am fi plecat pe două 
picioare din Africa, atunci probabil că mai devreme sau mai 
târziu, omologii noştri s-ar fi plimbat în afara Americii de 
Sud, cu unelte şi savurând, desigur, gustul cărnii”. 

Există, aşadar, argumente de care trebuie să se ţină 
seama în sprijinul ideii că evoluția este previzibilă. Dar la fel 
de solide sunt şi argumentele care susțin contrariul: că nu 
este previzibilă. 


Dacă evoluţia este, potrivit unora, previzibilă, cum va 
arăta biosfera viitorului? Nu este aceasta proba de foc a 
previzibilității? Dacă nu putem şti ce va urma, ce rost mai 
are să credem că prezentul trebuia să fie aşa cum este acum 
şi din el să facem parte şi noi, oamenii? 

Este într-adevăr dificil să facem presupuneri despre 
animalele (sau plantele) din viitorul îndepărtat, chiar dacă 
ştim că speciile de mamifere nu durează mai mult de un 


milion de ani, iar multe dintre ele, mai puţin de un milion de 
ani. Media ar putea fi în jurul câtorva sute de mii de ani. 
Bineînţeles că factorul antropic a dat totul peste cap odată 
cu dezvoltarea agriculturii şi a creşterii animalelor, ca să nu 
mai vorbim despre revoluția industrială. Pe lângă asta, în 
prezent, suntem capabili să facem inginerie genetică cu 
speciile şi să planificăm evoluţia lor în laborator, aşa cum 
un inginer dezvoltă o maşinărie sau aşa cum un 
informatician scrie un program de calculator, un algoritm. 
Fiindcă această carte propune multe experimente mintale, 
ne putem întreba care va fi evoluţia speciilor în viitor, 
scoțând omul din ecuație. Cu alte cuvinte, putem să ne 
imaginăm cum arăta viitorul... acum unsprezece mii şapte 
sute de ani, când a început Holocenul, epoca postglaciară în 
care trăim acum. Sau cum ar arăta viitorul dacă specia 
noastră ar dispărea de pe planetă. 

Din clipa în care viața animală s-a arătat în toată 
varietatea sa, prima eră, Paleozoicul, le-a aparținut peştilor 
şi amfibienilor; a doua eră, Mezozoicul, a fost a reptilelor, iar 
a treia, Cenozoicul, a mamiferelor. Sau aşa se povesteşte. 
Dacă nu ar depinde de noi, dacă specia noastră ar fi rasă de 
pe fața Pământului de un virus sau de un război, care nu ar 
afecta restul speciilor, am mai vorbi de o a patra eră? Care 
dintre vertebrate ar domina atunci? Ce-ar putea urma după 
era mamiferelor? Ar trebui să fie ceva complet nou care să 
evolueze pornind de la mamiferele actuale (sau, cine ştie, de 
la un alt grup de animale, deşi nu aş putea spune de la 
care). 

Despre lucrul acesta, Julian Huxley scria: 


Echinodermele, de exemplu, au atins climaxul înainte 
de sfârşitul Mezozoicului. Pentru artropode, ale căror 
reprezentante de seamă sunt insectele, punctul final se 
pare că a ajuns la începutul Cenozoicului; nici măcar 


furnicile şi albinele nu au avansat prea mult din Oligocen. 
Pentru păsări, Miocenul a fost sfârşitul; pentru mamifere, 
Pliocenul. 


Biologul Julian Huxley, ca şi paleontologul Robert Broom 
înaintea lui, credea că specia umană era singura care, într- 
adevăr, mai păstra potenţial evolutiv, singura care încă se 
putea transforma în ceva diferit şi măreț, începând o eră 
nouă. Toate celelalte forme de viață animală erau mult prea 
specializate ca să se mai abată de la calea lor evolutivă... 
Oricât de lung ar fi drumul lor, ar fi fără ieşire, aşa cum s-a 
întâmplat cu echinodermele. Istoria vieții s-ar sfârşi, iar 
specia umană ar fi singura speranță de progres pentru 
evoluție, tocmai pentru că omul nu ar deveni un 
superspecialist, ci ar rămâne un mamifer generalist, fără 
copite, gheare, aripi, înotătoare etc. 

Fireşte că Huxley ştia că animalul uman este 
hiperspecializat în dezvoltarea cerebrală şi psihică, dar i se 
părea că specializarea aceasta nu-l împiedica să evolueze 
mai departe, fiindcă, dimpotrivă, îi oferea şi mai mult 
control asupra mediului înconjurător şi-i sporea potenţialul 
evolutiv în loc să-l reducă aşa cum, în mod obişnuit, se 
întâmplă cu alte specializări. Prin urmare, potrivit lui 
Huxley, ar exista unele specializări care limitează viitorul 
evolutiv, iar altele, cum e a noastră, care îl amplifică (mie 
asta mi se pare un joc de cuvinte, o capcană de logică). 

Acesta era motivul pentru care Julian Huxley credea că ar 
fi bine ca ştiinţa să controleze evoluția umană, ca să ne facă 
mai buni decât suntem. Acesta ar fi un progres adevărat. 
Pentru Julian Huxley, următoarea eră geologică nu putea fi 
decât era oamenilor îmbunătăţiți de ei înşişi, deveniți zei. În 
vremurile noastre, se vorbeşte mult chiar despre găsirea 
nemuririi, probabil singurul atribut al zeilor care ne lipseşte 


încă. Prin urmare, spune Julian Huxley, viitorul evoluției 
este foarte previzibil: vom fi noi într-o versiune îmbunătățită. 

Julian Huxley vorbeşte despre Robert Broom în termeni 
nu foarte laudativi: „Un grup mic de biologi, ca Broom 
(1933), încă se simt înclinați să explice progresul evolutiv, 
apelând la «agenţi spirituali», însă numărul lor descreşte pe 
măsură ce asimilează implicațiile teoriilor selecționiste”. 
Curios este că Huxley nu spune că este de aceeaşi părere cu 
Broom în privința evoluției care, cu excepția speciei noastre, 
s-a încheiat (de aceea Huxley i-a scris în 1933 o scrisoare lui 
Broom în care îi recunoaşte influența). 

Potrivit lui Marc Swetlitz», motivul pentru care Julian 
Huxley nu-l citează niciodată pe Broom ca predecesor al 
ideii despre sfârşitul evoluției — şi nici ca susținător al unui 
punct de vedere paleontologic autorizat în favoarea sa — este 
că nu voia să fie asociat cu finalistul scoțian-sud-african (îi 
era ruşine de el). Julian Huxley nu era finalist, nici 
neodarwinist, nu credea în cauza finală a evoluției, era în 
schimb un progresist înflăcărat, după cum bine ştim. 
Susținea selecția naturală, care este, prin definiție, un 
mecanism a cărui direcţie ajunge să fie determinată de 
circumstanțele fiecărei specii în parte (ceea ce este adaptiv 
pentru un liliac nu e şi pentru un cangur), dar considera că 
evoluția urmează o direcţie predilectă care duce către ființa 
umană. De fapt, afirma acelaşi lucru ca Broom, şi se baza 
pe dovezi fosile, numai că îl înlocuia pe Dumnezeu cu 
selecția naturală. George C. Williams avea să spună în 1996 
despre Julian Huxley că era un exemplu evident de cum 
poate fi susținută teoria evoluției prin selecție naturală şi, 
apoi, golită de conţinut (trădându-i esența). 

Cât de interesant este să vezi cum un paleontolog care 
credea în intervenţia agenţilor spirituali (Broom) şi un biolog 
neodarwinist şi ateu (Huxley) puteau avea aceeaşi poziție în 
privința unei viziuni foarte asemănătoare despre evoluția 


trecută, prezentă... şi viitoare, deoarece amândoi erau de 
părere că ființa umană nu e desăvârşită. 

Bănuiesc că e inevitabil ca omul să creadă, mereu, că s-a 
ajuns la finele Istoriei odată cu generaţia sa, deşi vedem că 
tot timpul se petrec revoluții şi schimbări sociale majore la 
care nu ne aşteptam. Ca să vorbesc de generația mea, foarte 
puţini au prevăzut căderea Zidului Berlinului şi presupun 
că nimeni nu a prevăzut creşterea radicalismului islamic, 
întoarcerea în geopolitică a religiei, sub forma sa cea mai 
agresivă şi simplistă. 

În cazul evoluţiei, este posibil ca, până la urmă, Huxley să 
aibă dreptate şi să nu mai fie nimic nou de aşteptat de la 
restul speciilor; dar nu pentru că ar fi carenţe de potenţial 
evolutiv, cum credea el, ci mă tem că speciile viitorului vor fi 
aşa cum noi vom dori să fie şi nu vor exista decât cele 
cărora le vom permite să existe. Regulile jocului evolutiv s- 
au schimbat pentru totdeauna. 


Evoluţia nu s-a încheiat 


În cartea sa, The Meaning of Evolution: A Study of The History of 
Life and of Its Significance for Man (1949), George Gaylord Simpson 
ataca teza despre sfârşitul evoluţiei. În primul rând, susținea el, în 
prezent, există specii care au rămas primitive, adică puțin 
specializate. Dintre mamifere, Simpson menţiona oposumul şi 
tupaia's, care nu s-au schimbat aproape deloc din Cretacic, 
păstrându-şi adaptabilitatea. Ambele pot da naştere la noi radiații 
adapiative. Tupaia, în mod special, ar putea evolua către ceva 
asemănător cu primatele din prezent, dacă acestea ar dispărea. 

În al doilea rând, nu este adevărat că grupurile specializate nu pot 
duce la mari înnoiri evolutive. Dacă ne-am afla în Jurasic, 
mamiferele de atunci nu ni s-ar părea, oare, nişte reptile foarte 
specializate (cu blană, lapte, nişte dinți deosebiți şi aşa mai 
departe)? Cu toate acestea, ştim că mai târziu au produs o 
extraordinară radiație adaptivă din care se trag atât liliecii, cât şi 
delfinii, elefanții, aricii-de-mare şi oamenii. Nu ni se pare oare că, 
oricare ar fi perioada în care am aterizat din călătoria noastră în 


timp, toate grupele biologice erau deja mult prea specializate ca să 
mai dea ceva nou? 

Legea lui Cope, care spune că numai organismele nespecializate 
pot genera surprize evolutive, nu se poate susține, fiindcă nu există 
un criteriu limpede pentru a deosebi ființele specializate de cele 
nespecializate. În fond, ideea unui grup biologic complet generalizat 
rămâne în continuare, afirmă Simpson, un mit sau o abstracțiune. 

Mai avem de analizat un argument aparent invincibil în favoarea 
sfârşitului evoluţiei. Broom afirma că nu a apărut nicio clasă de 
reptile din Triasicul superior, acum mai bine de două sute de 
milioane de ani, la fel cum nu au apărut ordine de mamifere şi 
aproape nicio familie de păsări din Eocen, acum patruzeci de 
milioane de ani. Pe lângă asta, foarte puține familii de plante cu flori 
(sau fără) îşi au originea în Eocen. Asta înseamnă, potrivit lui 
Broom, că speciile din toate grupele biologice s-au specializat atât 
de mult, încât au pierdut capacitatea de a progresa. 

Simpson şi-a făcut şi el socotelile, mult mai riguroase, şi le-a 
exprimat sub forma unor tabele numerice:s, iar rezultatul a fost că 
producţia de noi ordine animale s-a menținut constantă, deşi cu 
suişuri şi coborâşuri, din Cambric până în Ceozoic, cu toate că şi 
producția claselor noi scăzuse vertiginos. Aparent, ultimele clase de 
vertebrate au fost mamiferele (la finalul Triasicului) şi păsările 
(Jurasicul). De atunci, nimic. 

Problema este cum se decide că un grup nou este suficient de 
original ca să fie catalogat drept clasă. De la primele mamifere şi 
păsări au existat, fireşte, multe inovaţii în ambele grupuri şi în 
multe direcţii. Cine şi-ar fi putut imagina că dintr-un mamifer 
terestru, mic şi nocturn urma să apară după multă vreme o balenă 
albastră, cel mai mare animal care a existat vreodată în istoria 
vieţii? 


După ce ziua aceasta am dedicat-o umanoizilor şi 
viitorului evoluţiei, la final nu putem ocoli Marea Întrebare: 
De ce suntem aici? 

Cu această carte nu ne-am propus să răspundem în locul 
vostru, pentru că nu e o întrebare ştiinţifică, scopul este ca 
voi să răspundeţi în funcție de datele pe care vi le oferă 
ştiinţa. Hazard sau necesitate? Stephen Jay Gould, iar 
înaintea lui, George Gaylord Simpson şi Jacques Monod 


sunt de partea hazardului, Conway Morris, de partea 
necesității.  Hazardul se bazează pe cantitatea de 
contingență (circumstanţe, accidente ale istoriei) care se 
descoperă în povestea vieții şi pe drumul care ne-a adus 
până aici. Orice mică variație în circumstanțele respective ar 
fi produs un rezultat complet diferit. Cine ar putea nega 
asta? Nimeni, şi nici Conway Morris nu o face. Adaugă însă 
că schimbările acestea în condiţiile evoluției nu ar fi 
modificat decât cel mai superficial strat al vieţii, aşa cum o 
ştim astăzi, nu şi structura, țesătura sa'c. În orice caz, ar fi 
apărut aceleaşi proprietăți biologice, fiindcă limitările 
evoluției şi ubicuitatea convergenţelor fac inevitabilă apariția 
unei ființe asemănătoare nouă. 

Conway Morris ne lasă să alegem între hazard şi 
necesitate, iar argumentul său se încheie cu afirmaţia 
„alegerea, fireşte, vă aparține”. 

Eu sunt de părere că între cele două explicaţii se mai 
deschide un drum, cel al probabilității. Fiecare dintre marile 
tranziții evolutive (transformările, progresele în 
evoluționabilitate, gruiele) care au dat naştere radiațiilor 
succesive din calea umanoizilor avea o probabilitate de a se 
produce, în unele cazuri mai mare decât în altele, şi toate 
laolaltă dublate; o probabilitate mică, dar nu infimă. 

Într-adevăr, noile producţii ale vieţii nu le-au înlocuit 
mereu pe cele vechi prin mijloace proprii, în urma unei 
întreceri cinstite, am putea spune. Nu toate expansiunile au 
fost ca acelea denumite de Simpson de schimb (sau de 
substituție): o cladă originală şi inovatoare (nemaivăzută) în 
faţa unei clade vechi, dominante şi bine consolidate de 
multă vreme (ca întotdeauna), să vedem cine poate mai 
mult, cine pune stăpânire pe spaţiul ecologic. The Winner 
Takes It All, câştigătorul ia totul, ca în celebrul cântec al 
formaţiei ABBA. 


Fiindcă, uneori, câştigătorii întrecerii au primit ajutor din 
afara terenului de joc. Cu un meteorit, de exemplu. Sau o 
glaciațiune. Sau o ciocnire la momentul potrivit a plăcilor 
tectonice ori o falie imensă în scoarța terestră. Dacă punem 
la socoteală şi aceste evenimente astronomice sau geologice, 
complet străine de biologie, de previziuni, probabilitatea ca 
umanoizii să fi apărut vreodată ajunge să fie şi mai mică. 

Dar staţi o clipă, mai rămâne convergența adaptivă, forța 
aceasta aparent foarte răspândită de-a lungul tuturor 
epocilor din istoria vieţii, ca să contrabalanseze şansele mici 
ale umanoizilor. 

Fireşte că decizia finală (E ceva inevitabil? E pur hazard? 
E o chestie incertă?) vă aparține. 


Epilog 


Specia umană era din punct de vedere morfologic şi 
cognitiv la fel ca acum pe vremea când picta minunatele 
fresce cu animale din peştera Chauvet (Franța), din urmă cu 
mai bine de treizeci de mii de ani. Capacitatea de creație, 
fireşte, nu poate fi considerată cu nimic mai prejos de a 
noastră. De atunci ne-am schimbat de multe ori stilul, dar 
am oscilat mereu între abstract şi figurativ, între conceptual 
şi natural, cei doi poli artistici care există de la începutul 
Paleoliticului. Nimic nou, aşadar, de la Chauvet până azi. 

Când au fost pictați bizonii de la Altamira, acum 
aproximativ paisprezece mii de ani, populasem o parte din 
America, la fel şi Eurasia, Africa şi Australia. Numai insulele 
din Pacific, Madagascar, Groenlanda şi Antarctica nu 
cunoscuseră încă specia noastră, păstrându-şi neatinse 
flora şi fauna. Pe atunci, cea mai mare parte a speciilor mari 
de marsupiale dispăruse din Australia, iar la puțin timp 


după aceea, avea să le vină rândul mamiferelor mari 
placentate din America. 

Specia umană era puternică şi ocupa o mare parte din 
planetă, indivizii erau conştienţi de propria lor existenţă, 
cunoşteau limbajul, arta, focul, ritualurile de îngropăciune, 
miturile prin care îşi explicau lumea şi răspundeau la 
întrebarea de ce suntem aici. Ne obligă toate aceste lucruri 
să considerăm că era vorba de o specie superioară celorlalte, 
o specie dominantă? 

Este greu de dat un răspuns; ce să luăm în considerare, 
greutatea, kilogramele de biomasă umană? Cu siguranță, 
nu existau mai mult de şapte milioane de indivizi. Dominant 
poate avea şi conotații negative, indicând capacitatea de a 
duce la dispariția altor specii, adică la modificarea biotei 
pentru câştigul personal (cel puţin, pe termen scurt). 

De altfel, potrivit ultimelor estimări, biomasa adunată de 
la specia umană şi mamiferele domestice (în special vaci şi 
porci) reprezintă 96% din întreaga biomasă a mamiferelor 
(oamenii reprezintă 36%, iar animalele domestice 60%). 
Biomasa păsărilor domestice (găini, rațe, gâşte) este de trei 
ori mai mare decât a păsărilor sălbatice. Un fapt cumplit 
care fireşte că nu anunță nimic bun... pentru noi 
(antropoizii au în continuare împreună jumătate din 
biomasa animală, din care oamenii şi vitele reprezintă 8%).. 


Când a început marea extincție a faunei provocată de om? 

Este posibil, însă nu este sigur, ca distrugerea 
megafaunei australiene să fie cauzată în mod direct sau 
indirect de apariția lui Homo sapiens. Acelaşi lucru se poate 
afirma despre extincția megafaunei americane, însă, dat 
fiind că acest eveniment coincide cu o schimbare climatică 
majoră, la finalul Epocii de Fier, care a afectat ecosistemele 
din toată lumea, omul împărtăşeşte responsabilitatea cu 
agenții nonbiologici. 


După glaciațiune, oamenii erau mai numeroşi decât 
înainte şi foloseau toate resursele disponibile, inclusiv 
animalele de mici dimensiuni, ca iepurii, păsările, 
țestoasele, peştii sau fructele-de-mare de pe coaste (scoici, 
stridii, melci, crabi, arici-de-mare etc.). Este oare o dovadă 
că învățaseră să gestioneze habitatul exploatându-l până la 
ultima calorie utilă sau se datorează faptului că nu exista 
suficient vânat de mari dimensiuni pentru toţi? În orice caz, 
folosirea resurselor animale şi vegetale pe care natura le 
oferă în părți mici, dar foarte abundente şi previzibile, se 
observă deja la finalul Paleoliticului, o epocă dominată încă 
de frigul glaciațiunii. 

Agricultura, creşterea animalelor şi epoca neolitică au fost 
factorii care au schimbat lumea imediat după terminarea 
ultimei glaciațiuni. Agricultura şi creşterea animalelor nu 
numai că îi oferă omului un trai şi o alimentaţie mai 
sănătoase, chiar şi o viață mai lungă, dar fac posibil ca tot 
mai mulți oameni să trăiască pe planetă (Figura 22). 

Putem crede că e mai bine să vorbeşti decât să ragi şi că, 
dacă faci picturi pe pereţi, te simți superior față de toate 
creaturile, dar din punct de vedere ecologic, oamenii de Cro- 
Magnon de la Altamira nu erau mai importanţi decât leii sau 
urşii cavernelor şi, cu siguranţă, nu erau nici mai numeroşi. 
Carnivorele mari şi cro-magnonii se respectau... şi se evitau. 

Partea cea mai interesantă în procesul de domesticire este 
că Neoliticul nu a apărut numai în aşa-numitul Corn al 
Abundenţei, în Orientul Mijlociu - de unde ne-au venit 
grâul, orzul, secara, mazărea, lintea şi alte produse vegetale 
laolaltă cu oile, caprele şi vacile. Au existat şi alte centre 
independente ale  Neoliticului, în special în China, 
Mezoamerica şi Anzi. Toate acestea îi fac pe mulți (ca Jared 
Diamond) să se gândească la faptul că descoperirea 
agriculturii şi a creşterii animalelor era inevitabilă şi că avea 
să se petreacă obligatoriu acolo unde în mod natural existau 


plante predispuse să fie cultivate (puţine sunt aşa) şi 
animale sălbatice care, datorită caracteristicilor speciale, 
puteau fi îmblânzite (de asemenea foarte puţine). Şi poate 
cea mai importantă condiție în cazul animalelor era să fie 
sociabile, să trăiască în grupuri, fiindcă animalele solitare 
sunt greu de domesticit. Adică, sociabilitatea animalelor a 
favorizat alcătuirea marilor societăți umane. 


O fraudă istorică 


Revoluţia neolitică s-a produs, în mod independent, în cinci 
locuri şi momente diferite. Cel dintâi a fost numit Com al 
Abundenţei din sud-estul Asiei (din Turcia până în Irak, trecând 
prin Siria, Israel şi Palestina), au urmat apoi China, Mezoamerica, 
regiunea Anzilor şi Amazonia, şi estul Statelor Unite din zilele 
noastre. Şi în alte locuri au fost domesticite animale şi plante (de 
exemplu, în Sahel, în vestul Africii tropicale, Etiopia şi Noua 
Guinee), dar nu se ştie cu siguranță dacă sunt centre primare, 
precum cele cinci menționate mai sus, sau secundare, adică 
regiuni care au primit cultura şi economia neolitică — impulsul — de 
la unul dintre centrele primare, şi apoi au fost capabile să 
îmblânzească animalele şi plantele locale urmând exemplul 
primit. Asta s-a întâmplat cu siguranță în Europa, în valea 
Indului şi în Egipt. 

De ce în locurile acestea şi nu în altele? Potrivit lui Jared 
Diamond:, trebuiau îndeplinite două condiții simultan: a) ca 
densitatea umană să fie mare pe teritoriile acestea, ca să fie 
exploatate toate resursele existente, adică o economie a 
vânătorilor şi culegătorilor cu spectru larg (să nu se ocupe exclusiv 
de vânatul de mari dimensiuni, ci şi de culegerea plantelor şi a 
animalelor mici); b) ca în regiune să trăiască specii vegetale şi 
animale adecvate pentru a fi cultivate şi crescute. Acolo unde 
aceste circumstanţe neobişnuite au fost îndeplinite, Neoliticul s-a 
dezvoltat ca şi cum ar fi fost vorba de un determinism, de o 
fatalitate. Odată atins un anumit grad de dezvoltare culturală şi o 
creştere a densității umane, lucrurile s-au întâmplat pur şi 
simplu, dacă circumstanţele naturale favorabile au coincis. 

Asta înseamnă că atât cultivarea pământului, cât şi creşterea 
animalelor îi face pe oameni mai fericiți decât vânătoarea şi 
culesul şi de aceea devin agricultori şi crescători de animale? 


Pentru Robert Wright, revoluţia din Neolitic şi toată evoluția 
culturală, în general, înainte şi după, a presupus mereu o 
îmbunătăţire şi un progres. Titlul cărții sale o spune clar: Nimeni 
nu pierde. Dimpotrivă, pentru Yuval Noah Harari:, Neoliticul a 
fost o fraudă a istoriei de care nu am putut să ne ferim şi care i-a 
făcut pe oameni mai nefericiți. 

Este greu să măsurăm fericirea, fiind o experiență subiectivă, 
dar putem să recurgem la criterii biologice, care sunt mai 
obiective. Un lucru sigur este că agricultorii şi crescătorii de 
animale erau de statură mai mică decât strămoşii vânători şi 
culegători, căci la nivelul scheletului s-au observat probleme cu 
articulațiile determinate de acțiunea puţin naturală şi forțată de a 
se apleca pentru a săpa şi a măcina grăunțele. În mod curios, nu 
numai dimensiunea corpului s-a redus, ci şi a creieruluis. 

De ce s-a extins aşadar Neoliticul? Pentru că fermierii erau mai 
numeroşi decât vânătorii şi culegătorii şi, din acest motiv, 
societățile lor erau mai bine organizate din punct de vedere politic, 
mai avansate tehnologic şi, prin urmare, mai eficiente militar. A 
fost un proces autocatalitic, cu alte cuvinte, care s-a 
retroalimentat. Cu cât erau mai mulți oameni, cu atât era mai 
mare puterea de expansiune şi de transformare a mediului 
înconjurător. 

De ce erau mai mulţi? În primul rând, fiindcă odată cu 
modificarea ecosistemelor în scop personal, pământul nu făcea 
decât să hrănească oamenii, prin urmare mai mulți indivizi trăiau 
în acelaşi locs. Pe lângă asta, este posibil ca, atunci când au 
devenit sedentari şi au avut o hrană regulată, distanța dintre 
naşteri s-a scurtat, iar de la un copil la trei sau patru ani, au 
ajuns să nască un copil la doi ani, sau chiar mai puţin. 

Trăiau mai mulţi ani fermierii decât vânătorii-culegători? În 
mod surprinzător, indicatorii mortalităţii pentru tribul Hadza 
(vânătorii şi culegătorii din prezent, de pe malul lacului Eyasi, din 
Tanzania) sunt foarte asemănători cu cei ai agricultorilor suedezi 
sau din oricare alt loc, ca de exemplu Castilia din secolul al XVIII- 
lea. În ambele cazuri, vânătorii-culegători actuali şi fermierii din 
secolul al XVIII-lea - cea mai frecventă vârstă de deces a adulților 
este în jur de şaptezeci de ani, chiar dacă mortalitatea infantilă 
foarte ridicată face ca speranţa de viață calculată la naştere, care 
este de fapt vârsta medie de deces a populației, să fie scăzută”. 

Aparent, indicatorii mortalității nu s-au schimbat până în epoca 
industrializării. Statisticile vânătorilor-culegători nu erau mai rele 


decât cele ale țăranilor europeni sau chinezi din Evul Mediu sau 
chiar din Epoca Modernă. Dar la sfârşitul secolului al XIX-lea şi în 
secolul XX, societăţile industriale şi-au îmbunătățit foarte mult 
statisticile demografice, atât din punctul de vedere al speranţei de 
viață (adică al mortalității infantile), cât şi al longevității. Trăim 
mai mult decât vânătorii-culegători şi decât ţăranii medievali 
(moda din statistică a vârstei de deces a adulților se plasează cu o 
decadă mai târziu... şi tot avansează), nu ne vedem copiii murind. 
În general, ei ne văd pe noi cum murim. Din acest punct de 
vedere, am câştigat. 


Urmează Istoria o direcție predilectă? Care este direcția 
aceasta? Pentru antropologii culturali din secolul al XIX-lea 
(ca britanicul Edward B. Taylor şi americanul Lewis Henry 
Morgan) era limpede că se produsese o evoluție culturală în 
care etapele s-au succedat - de la simplitate la complexitate 
socială şi tehnologică - într-un mod foarte asemănător cu 
felul în care era văzută atunci evoluția biologică. De fapt, 
asta spuneau şi arheologii: cu cât săpăm mai adânc, cu atât 
descoperim o societate mai primitivă. 

Însă antropologul american Franz Boas a combătut direct 
ideea de evoluţie culturală, pe care o considera rasistă, 
fiindcă popoarele care rămăseseră într-o etapă anterioară 
marilor civilizaţii erau văzute ca inferioare. Fiecare cultură, 
afirmă Boas, are caracteristicile sale şi dinamica sa internă, 
care nu pot fi aranjate în linie ca să alcătuiască scara 
progresului. Evoluţia culturală pentru Boas nu este 
unidirecțională, ci multidirecțională. 


NEOLITICUL. 
O IDEE BUNĂ SAU REA? 


Figura 22. Neoliticul. O idee bună sau rea? 


Odată cu revoluția neolitică, toate s-au schimbat pentru oameni şi pe 
ecosisteme, fiindcă alimentele nu au mai fost extrase din natură, ci au 
produse. Hrana a fost mai puțin diversificată, iar viața a devenit mai g 
fără să se amâne ceasul morţii. Motivul pentru care agricultura şi creşt 
animalelor s-au impus este pur şi simplu că acestea au permis mai mu 
oameni să trăiască pe Pământ. A trebuit să aşteptăm multe milenii pe 
ca viaţa omului să se îmbunătăţească în mod simţitor. O mare parte 
umanității nu a cunoscut aceste beneficii decât în zilele noastre, dar ni 
oamenii se bucură încă de ele. 


Antropologul cultural Walter R. Goldschmidt îşi 
aminteşte, în ultima sa carte, scrisă în 2006, că atunci când 
a început să lucreze în domeniul său (şi-a susținut teza de 
doctorat în 1942), ideea de evoluție culturală era interzisă, 
iar acum, fiindcă momentul acela a fost depăşit, compara 
evoluția culturală cu evoluția biologicăs. Gândiţi-vă la asta, 
scria Goldschmidt: acum două mii cinci sute de ani şi-a 
manifestat strălucirea clasicismul grec; dublaţi cifra (cinci 
mii de ani) şi asistăm la naşterea statelor; dublaţi din nou 
cifra şi ne aflăm la începutul cultivării pământului şi al 
creşterii animalelor din Neolitic; dublați-o încă o dată şi ne 
aflăm la apogeul artei rupestre; mai dublăm o dată şi 
descoperim primele experiențe religioase înregistrate în 
Istorie (de data aceasta Golschmidt nu o mai menționează, 
dar dacă facem o nouă înmulțire cu doi, descoperim primele 
obiecte simbolice din Africa). Traiectoria, trage concluzia 
Goldschmidt, are forma unei curbe exponențţiale: „Această 
istorie extraordinară este produsul evoluției culturale”. 

Aşadar, în a doua jumătate a secolului XX, supremația 
gândirii lui Boas pare că a pierdut teren în fața altor autori 
care susțin din nou că Istoria urmează o direcţie în formă de 
săgeată. Dovada o reprezintă numeroasele convergențe 
evolutive care au avut loc. Cu alte cuvinte: dacă o linie a 
progresului care urmărea complexitatea socială se rătăcea 
sau era abandonată, ajungea să fie înlocuită cu o alta. 
Istoria ar fi, prin urmare, previzibilă, fiindcă are o logică. 

Ar fi aşadar o ştiinţă, ca fizica, chimia sau biologia, cu 
legile sale deterministe, fără nicio portiță de scăpare. 
Ştiinţele experimentale oferă siguranța că, dacă se repetă 
aceleaşi condiţii inițiale, se va ajunge la acelaşi rezultat 
final. 

Şi Yuval Noah Harari şi Robert Wright afirmă în mod 
explicit că Istoria urmează o săgeată şi că societățile umane 
evoluează către forme din ce în ce mai complexe şi mai 


grandioase şi, prin urmare, lumea este tot mai mică. De 
fapt, săgeata Istoriei a arătat către o globalizare la care noi 
am ajuns deja. Felipe Fernândez-Armesto» povesteşte 
nespus de frumos cum au fost descoperite popoarele de pe 
Pământ şi cum au intrat în legătură unele cu altele. 

Deşi marii gânditori Isaiah Berlin şi Karl Popper au 
respins la vremea lor ideea că Istoria ar fi previzibilă şi că se 
supune unor legi, nu există nicio îndoială că timpurile pe 
care le trăim vin în sprijinul celor care cred că, în esenţă, 
există o tendință către societăți mai mari şi mai complexe 
(mai organizate şi mai specializate, cu profesii diferite») şi că 
toate indiciile duc în viitor către o societate planetară, cu un 
nivel de intercomunicare între toți membrii săi cum nu a 
mai existat înainte. 

În Istoria omenirii există aşadar un grad foarte mare de 
determinism, cel puţin începând din Paleolitic. Societăţile 
din epoca aceea, la sfârşitul glaciaţiunii, erau preadaptate 
ca să treacă de la o economie de extracţie a hranei din 
natură (obținerea darurilor Pământului) la una de producție 
a alimentelor prin muncă. Poate pentru că între ele există o 
fază de gestiune a resurselor naturale care presupune 
modificarea ecosistemelor în scop propriu, prin urmare 
oamenii de la sfârşitul Paleoliticului probabil controlau deja 
mediul înconjurător. 

Totuşi, după părerea lui Ronald Wright, săgeata Istoriei 
este orientată către o direcţie greşită, fiindcă progresul 
tehnologic este o capcană. De fiecare dată când am înaintat 
în direcţia respectivă, începând cu dezvoltarea tehnologiei 
din Paleolitic, biosfera a avut de suferit. În primul rând, a 
dus la dispariția megafaunei australiene şi americane, şi nu 
ne-am oprit încă. Toate civilizațiile au fost distructive din 
punct de vedere ecologic. Unele au intrat în colaps din acest 
motiv şi au dispărut după ce au rămas fără resursele 
naturale indispensabile pentru a susține marile aglomerări 


urbane. Alte civilizații au supraviețuit după ce au descoperit 
noi pământuri sau continente pe care să le exploateze. 
Pentru europeni, acesta a fost cazul Americii. 

În prezent, nu a mai rămas niciun teritoriu sau nicio 
mare neexplorate şi nu mai avem unde să ne ducem. Este 
momentul dacă încă mai avem vreme, să schimbăm complet 
cursul istoriei, care ne-a adus până aici. 

Dar poate că nu mai avem timp, iar aceasta este 
explicația pentru paradoxul lui Fermi: toate civilizațiile care 
s-au născut în galaxia aceasta s-au prăbuşit. De aceea nu 
au ajuns pe Terra şi nu ştim nimic despre ele. Distanţele în 
spaţiu sunt imense, fără îndoială, dar la fel erau şi pe 
Pământ pentru oamenii care au plecat, pe jos, din Africa. Iar 
timpul este şi mai vast decât spaţiul. Dacă, în rândul unor 
indivizi, fiecare generaţie se deplasează o sută de kilometri 
față de locul unde s-a născut pentru a se stabili şi, dat fiind 
că sunt patru generaţii într-un secol, într-o sută de ani vor 
exista oameni care se nasc la patru sute de kilometri de 
locul unde au venit pe lume străbunicii lor. Iar dacă vrem, 
putem parcurge pe jos o sută de kilometri în două sau trei 
zile. În sfârşit, un mileniu are zece secole, ceea ce nu 
înseamnă mai nimic pentru timpul geologic. Ca exemplu 
pentru cât de rapidă poate să fie răspândirea speciei umane, 
în mai puţin de două mii de ani, amerindienii s-au întins din 
Alaska până în Patagonia. 

În povestea aceasta, cel mai important aspect este că 
atunci când îşi părăseau căminul, călătorii îi întorceau 
spatele definitiv şi nu mai reveneau. Cum şi-ar fi putut 
închipui navigatorii polinezieni care au ajuns pe insula 
Paştelui (Rapa Nui, pentru ei) în urmă cu cinci sute de ani, 
că locul de baştină al lor şi al întregii specii umane era în 
Africa? Nimeni, de fapt, nu a ştiut asta niciodată până de 
curând, când strădaniile conjugate ale geneticii şi 
paleontologiei au arătat acest lucru. 


O civilizație extraterestră ar fi putut, ar fi trebuit, să 
ajungă astfel în toate colțurile galaxiei, să extindă limitele 
speciei, fără să mai privească înapoi, oricare i-ar fi fost locul 
de obârşie. Numai dacă nu sunt toate civilizaţii foarte 
recente sau dacă nu s-au prăbuşit deja, sau dacă noi 
suntem singura civilizație dezvoltată tehnologic care există, 
singura care a putut călători în spațiu. 


Ar putea exista o civilizație avansată fără tehnologie 
spaţială? Chiar şi Harari, care crede în săgeata Istoriei, 
ajuge la concluzia că, dacă ne-am întoarce în timp acum 
zece mii de ani (la începutul Neoliticului), iar Istoria ar lua-o 
de la capăt, lumea nu ar trebui să fie la fel. De exemplu, 
creştinismul sau islamismul ar fi putut să nu triumfe. 
Istoria, spune el, nu poate fi explicată într-un mod 
determinist şi nu este previzibilă, fiindcă este haotică, nu 
respectă reguli. 

Cred că Harari se referă la situații particulare din Istorie, 
deoarece tendința generală spre globalizare este într-adevăr 
previzibilă potrivit propriilor sale afirmaţii, dacă am înţeles 
corect. Este cu putință, spune Harari, să ne imaginăm 
Istoria fără creştinism şi fără Imperiul Roman, şi sunt cu 
totul de acord cu el. Acestea au fost accidente în Istorie. 
Fără îndoială că pentru mine este posibil să mi-l imaginez 
pe Hanibal învingându-l pe Scipio Africanul la Zama sau pe 
romani semnând un pact de neagresiune cu cartaginezii, 
deşi las această chestiune în seama istoricilor. Presupun că 
unii sunt de părere că acest lucru ar fi trebuit să se 
întâmple înainte sau după confruntarea armată, deoarece 
nu era loc pentru două imperii în Mediterana, iar Roma 
trebuia să iasă victorioasă, având societatea mai bine 
organizată decât Cartagina. 

Harari remarcă în mod oportun că aşa-numita revoluție 
ştiinţifică din Europa, din secolul al XVII-lea (şi de la 


sfârşitul secolului al XVI-lea) a însemnat recunoaşterea 
ignoranței: nu le ştim pe toate şi nici nu le putem şti 
pornind de la cărțile sfinte. Pentru Harari, lumea 
tehnologică pe care o cunoaştem noi astăzi este rezultatul 
alianței dintre trei mari puteri: puterea ştiinţifică, imperiul 
(puterea politică) şi puterea economică (banii), astfel încât 
una o sprijină pe cealaltă. 

Dacă în Occident nu ar fi fost aceste circumstanțe 
sociopolitice, ştiinţa şi tehnologia s-ar fi dezvoltat în altă 
parte? Ar fi putut să o facă în Imperiul Otoman sau în cel 
chinez sau indian? 

Într-adevăr, dintre toate civilizațiile care au existat, numai 
cea occidentală, încă din epoca Barocului (după Renaştere), 
a inventat şi a pus în practică metoda ştiinţifică pe care o 
folosim astăzi. Nu s-a produs nicio convergență, niciodată 
nu a avut loc întâlnirea între oamenii de ştiinţă europeni, 
americani sau asiatici, care să facă schimb de cunoştinţe 
despre tabelul periodic, fizica cuantică, hemoglobină sau 
tectonica plăcilor. Însă, după cum se întâmplă mereu când, 
în istorie, se iveşte un caz unic, ne urmăreşte suspiciunea 
că alergătorul care a ajuns la sosire i-ar fi împiedicat pe 
ceilalți să termine cursa (după cum s-a întâmplat cu 
originea vieții sau cu mintea simbolică, acestea au apărut o 
singură dată). 

În minunata carte Clinamen. Cum a început Renaşterea 
(2011), Stephen Greenblatt susține că toate s-au schimbat 
odată cu descoperirea, într-o mănăstire din Germania, a 
unei copii a cărții Despre natura lucrurilor, scrisă în secolul I 
î.H. de poetul roman Titus Lucretius Carus. Datorită acestei 
descoperiri aproape miraculoase, câțiva filosofi naturalişti 
şi-au schimbat gândirea şi au început să caute explicații 
naturaliste (şi nu supranaturale) despre lume. E posibil ca 
Greenblatt să exagereze puţin, Istoria nu poate depinde de o 
singură carte sau poate că da? Asta dacă ne gândim la 


textele sacre ale celor trei religii din Cartea Cărţilor. În orice 
caz, nu încape nicio îndoială că fără gândirea clasică din 
Renaştere, cursul Istoriei occidentale, şi ulterior mondiale, 
ar fi fost altul. 

Termenul de revoluţie ştiinţifică din baroc (aşa cum se 
cunoaşte în istoriografia ştiinţifică) presupune o mişcare de 
coeziune între filosofii naturali uniți între ei de o ideologie 
comună, de care ar fi pe deplin conştienţi şi pe care ar 
considera-o crezul lor. Nu toţi istoricii ştiinţei sunt însă 
convinşi că a existat o revoluție ştiinţifică propriu-zisă în 
baroc şi văd o continuare clară a filosofiei naturale din Evul 
Mediu şi Renaştere». De fapt, în secolul al XVII-lea, numai 
fizica a cunoscut un salt major, revoluţia conceptuală din 
chimie s-a produs în secolul al XVIII-lea, în biologie, în 
secolul al XIX-lea (cu teoria evoluţiei), iar în geologie, în 
secolul XX (cu tectonica plăcilor). 

Sunt numeroşi cei care (Peter Watson este unul dintre ei) 
cred că rădăcinile ştiinţei se trag din interpretarea creştină a 
unui dumnezeu rațional, care poate fi înțeles din punct de 
vedere logic şi despre care poți să afli mereu mai multe dacă 
cercetezi, fiindcă în textele sacre nu s-a spus tot şi încă mai 
sunt multe necunoscute de aflat. La apogeul acestui mod de 
gândire, care se bazează pe filosofia păgână a lui Aristotel şi 
pe inspiraţia credinţei creştine, se află călugărul medieval 
Toma d'Aquino. Ştiinţa ar avea, aşadar, rădăcini teologice, 
de aceea nu se putea dezvolta decât în Europa creştină. 

Însă este adevărat că filosofii naturali din secolul al XVII- 
lea se considerau pe sine moderni şi credeau că făceau ceva 
nou, diferit în mod radical de înaintaşii lor din Renaştere. 
Mai exact, respingeau gândirea magică ce dominase până 
atunci şi care atribuia naturii finalitate, intenționalitate sau 
sensibilitate. Modernii, în schimb, căutau explicații strict 
mecanice pentru fenomenele naturale, astfel încât ceva s-a 
schimbat pentru totdeauna în modul de a vedea natura, în 


secolul al XVII-lea, iar schimbarea aceasta spre mecanicism 
a fost condusă de o mână de cercetători europeni având un 
rol activ în societatea vremii lor. 

Şi totuşi îmi vine greu să cred că, dacă lucrurile nu s-ar fi 
petrecut astfel, nimeni nu ar fi descoperit niciodată că 
suntem produsul evoluţiei biologice, a genelor, a Big 
Bangului sau a teoriei relativității. Am fi trăit într-o societate 
ca oricare alta din secolul al XVIII-lea, dar fără ştiinţă şi 
tehnologie? 


Pierre Teilhard de Chardin a ţinut o conferință la 
ambasada franceză de la Beijing, pe 10 martie 1945. Al 
Doilea Război Mondial era pe sfârşite. Titlul conferinței a 
fost „Viața şi planetele. Ce se întâmplă chiar acum pe 
Pământ?” În unul dintre ultimele paragrafe se spune astfel: 


Aşadar nu ar fi cu putință să ne închipuim că 
omenirea, la finalul adaptării şi întregirii sale, va atinge 
un punct critic de maturizare, de la care, îndepărtându- 
se de Pământ şi de stele, se va întoarce încet în masa 
evanescentă a energiei primordiale, iar psihic, se va 
separa de planetă pentru a ajunge în punctul Omega, 
esența unică şi ireversibilă a lucrurilor? Din exterior, 
fenomen asemănător poate cu moartea: dar, de fapt, 
simplă metamorfoză şi acces la sinteza supremă. 
Evadare de pe planetă, nu din perspectivă spațială, în 
exterior, ci fără perspectivă spirituală, către interior, 
adică după cum o permite hiperconcentrarea materiei 
cosmice în jurul ei însăşi. 


Opera lui Pierre Teilhard de Chardin a fost aspru criticată 
de unul dintre marile genii ale biologiei moderne şi laureat 
al Premiului Nobel, sir Peter Medawar, într-un articol din 
1961. Daniel Dennett şi Richard Dawkins păreau încântați 
de criticile acestea. În 1970, şi Jacques Monod părea 


deranjat de compatriotul său: „Filosofia biologică a lui 
Chardin nici nu merită atenţie, dacă nu ar avea, în mod 
surprinzător, atât succes în mediile ştiinţifice. Succes care 
confirmă neliniştea, nevoia de a reînnoi alianța. Teilhard o 
reînnoieşte fără ocolişuri”.+ Ce îi deranja cel mai mult pe 
Peter Medawar şi pe Jacques Monod era pretenţia lui 
Chardin de a considera ştiinţifice ideile sale, când, de fapt, 
se bazau pe credință. 

George Gaylord Simpson, în 1964, a scris următoarele 
lucruri despre Chardin»: „Există societăți teilhardiene care 
seamănă cu un cult religios al cărui profet este Teilhard, ca 
să nu folosim un cuvânt mai dur. Acest lucru se datorează 
parțial amintirilor despre persoana lui, fiindcă era 
extraordinar de plăcut, cu o personalitate extraordinar de 
caldă şi luminoasă, combinată cu o modestie admirabilă în 
toate aspectele vieții, cu excepția unuia singur”. Vorbeşte, de 
asemenea, în altă parte despre „simpatia călduroasă a lui 
Teilhard față de toţi cei pe care i-a cunoscut”, ca să adauge 
ceva mai încolo că „Teilhard a fost, în primul rând, un mistic 
creştin şi abia în al doilea rând, un om de ştiinţă”. 

Criticile acestea nu greşesc cu nimic, însă mi se pare că 
nu reuşesc să înțeleagă fenomenul Chardin. 

Gândirea lui se compune din două părți. Pe de-o parte, 
ceea ce încerca Chardin să facă atunci când îşi denumea 
eseurile ştiinţă (spre iritarea intelectualilor precum Medawar 
şi Monod) era să şteargă granițele dintre natural şi 
supranatural, care pentru el erau unul şi acelaşi lucru. 
Totul este natural. Pe de altă parte, este firesc să ne gândim 
că în partea cea mai narativă a operei sale, acolo unde 
discută despre evoluția cosmosului, Chardin extrapolează 
trecutul vieţii, pe care îl ştia foarte bine ca paleontolog, către 
viitor, luând ca exemplu fosilele pentru a vorbi despre ce se 
va întâmpla cu noi într-o bună zi. De fapt, chiar asta afirmă 
însuşi Chardin. Şi totuşi eu cred că intenția lui era complet 


opusă. Avea o viziune mistică despre viitor şi o proiecta 
asupra trecutului. Ce i-a fascinat pe mulți a fost intuiţia lui 
despre viitor, nu descrierea şi interpretarea trecutului. 
Interpretarea aceasta a trecutului este, de fapt, numai o 
justificare, o presupusă dovadă ştiinţifică a viziunii sale 
solide, care are un fundament naturalist. Nimeni nu-l citeşte 
pe Chardin ca paleontolog, ci ca vizionar, fiindcă priveşte 
spre viitor, nu spre trecut. 


Însă, potrivit spuselor lui Jacques Monod, nu Teilhard de 
Chardin a fost cel care a descoperit „ideea de a regăsi vechea 
alianță animistă cu natura sau de a întemeia una nouă, cu 
ajutorul unei teorii universale conform căreia evoluția 
biosferei până la om ar face parte din continuitatea 
neîntreruptă a evoluției cosmice”!5. Dimpotrivă, Chardin 
merge pe urmele progresismului ştiinţific al secolului al XIX- 
lea, care include pozitivismul lui Spencer şi materialismul 
dialectic al lui Engels şi Marx. Monod întrevede de asemenea 
şi proiecția animistă chiar la rădăcina materialismului 
dialectic, căci, fiind subiective, (presupusele) legi ale 
dialecticii admit renunțarea la principiul obiectivității care 
trebuie să predomine în ştiinţă. 

Ca să demonstreze acest lucru, Monod citează din textul 
lui Friedrich Engels (Dialectica naturii), care clarifică faptul 
că Engels era de părere că gândirea umană şi chiar ființa 
umană sunt rezultatul necesar al evoluției cosmice. Este 
surprinzătoare într-adevăr asemănarea cu textele lui 
Chardin. Acesta este citatul cu pricina: 


13 Jacques Monod, Hazard şi necesitate. Eseu despre filozofia naturală a 
biologiei moderne, trad. Sergiu Săraru, Bucureşti: Humanitas, 1991, p. 
37. (N.t.) 


Oricât de frecvent şi oricât de implacabil s-ar 
desfăşura în timp şi în spaţiu acest circuit, oricâte 
milioane de sori şi de pământuri s-ar naşte şi ar pieri, 
oricât ar dura până ce într-un sistem solar s-ar ivi măcar 
pe o singură planetă condiţiile de viață organice, oricâte 
fiinţe ar trebui să apară şi să piară înainte ca în mijlocul 
lor să se dezvolte animale cu un creier capabil de gândire 
care să găsească pentru un răstimp scurt condiţii 
favorabile vieţii pentru a fi apoi şi ele nimicite fără milă, 
avem certitudinea că materia rămâne veşnic aceeaşi în 
toate transformările ei, că niciunul dintre atributele ei nu 
poate să se piardă vreodată [Engels nu admitea 
principiul al doilea al termodinamicii] şi că, prin urmare, 
cu aceeaşi necesitate implacabilă cu care ea va nimici pe 
Pământ produsul ei cel mai înalt — spiritul care gândeşte 
—, ea va trebui să-l producă din nou în alt loc şi în alt 
timp.1+ 


Aceasta este credință adevărată. 

Sunt celebre ultimele afirmaţii din cartea Hazard şi 
necesitate, a lui Jacques Monod: „Vechea alianță s-a 
destrămat, omul ştie, în sfârşit, că este singur în 
imensitatea indiferentă a universului din care a apărut 
grație hazardului. Ca şi destinul său, datoria lui nu este 
scrisă nicăieri. El singur trebuie să aleagă între împărăție şi 
tenebre”.15 

Prin intermediul lor, Monod îşi exprimă reticența față de 
orice formă de determinism istoric. Totul este nederminare, 
probabilitatea să apară celula sau ființa umană a fost egală 


14 Friedrich Engels, „Dialectica naturii” în Opere, vol. 20, Bucureşti: 
Editura Politică, 1964, p. 346. (N.L.) 


15 Jacques Monod, op.cit. p. 152. (N.L.) 


cu zero. Asta nu înseamnă că nu există o explicaţie: „Sper 
să fiu bine înţeles. Spunând că ființele vii, ca şi clasă, nu 
sunt previzibile pe baza principiilor prime, nu vreau câtuşi 
de puţin să sugerez că ele nu sunt explicabile conform 
acestor principii, că le transcend în vreun fel şi că ar trebui 
invocate alte principii, aplicabile numai lor. [...] Biosfera este 
tot atât de imprevizibilă, nici mai mult, nici mai puţin, 
precum configurația particulară de atomi care alcătuiesc 
piatra pe care o ţin în mână. Obiectul acesta nu are, 
conform teoriei, obligația de a exista, dar are dreptul să o 
facă”.16 

Era de aşteptat ca Monod să intre în conflict cu 
instituțiile religioase din pricina atitudinii sale, însă cea mai 
virulentă confruntare a avut-o cu susținătorii 
materialismului dialectic, ca metodă de a interpreta istoria, 
întreaga istorie de la începutul cosmosului, într-o epocă 
(anii 1970) în care, după cum s-a mai zis, marxismul era 
religia oficială a ştiinţei (cel puţin în cercurile academice şi 
intelectuale din Franța). 

Bietul Monod, cât curaj a avut, atacat fiind atât de 
catolici, cât şi de marxişti, cele două ideologii moderne cu o 
perspectivă clar deterministă asupra istoriei, de la Big Bang 
până în secolul XXI şi în secolele ce vor urma, şi pe care 
Monod le califică drept animiste, excluzându-le din 
domeniul ştiinţei! 


Din multe puncte de vedere, filosofia lui Julian Huxley se 
aseamănă cu cea a lui Teilhard de Chardin, deşi englezul 
era ateu şi darwinist, iar francezul era credincios (deist) şi 
finalist. Julian Huxley a descris evoluția ca „un progres fără 
scop” („progress without a goal”), în timp ce, pentru Chardin, 
progresul avea un scop (celebrul punct Omega). Punctul 


16 Jacques Monod, op.cit., p. 45-46. (N.t.) 


comun al celor doi autori este că se folosesc de trecut, de 
registrul fosil (în cazul lui Huxley, prin intermediul 
paleontologului Robert Broom), pentru a explica viziunea 
asupra viitorului de la care pornesc. 

În introducerea la prima ediţie în engleză a cărții lui 
Chardin, Fenomenul uman, Huxley vorbeşte în cuvinte 
elogioase despre personalitatea şi opera prietenului său 
iezuit francez şi afirmă că amândoi au mers pe drumuri 
paralele în căutarea aceluiaşi lucru. Amândoi sperau ca 
ceva minunat să se petreacă cu specia noastră şi, prin 
extensie (prin intermediul nostru), cu întreaga materie vie şi 
chiar şi cu materia neînsuflețită. Chardin se opreşte în 
punctul Omega, dar Julian Huxley are impresia că poate 
ajunge mai departe. Într-o notă explicativă din introducerea 
menționată mai sus, scrie: 


Este de presupus că, atunci când se referă la starea 
aceasta [starea finală a convergenței umane] ca la 
Omega, el [Chardin] credea cu adevărat că aceasta era 
condiţia finală. Ar fi trebuit să o vadă mai degrabă doar 
ca pe o stare sau un mod de organizare, dincolo de care 
imaginația omului actual nu poate pătrunde, cu toate că 
lucrurile neobişnuite ale percepției  extrasenzoriale 
descoperite de ştiinţa parapsihologiei, aflată încă în 
fragedă pruncie, ne pot oferi un indiciu despre care ar 
putea fi starea de pe urmă. 


Julian Huxley, asemenea lui Chardin, îşi dorea să şteargă 
granițele dintre natural şi supranatural. 

Huxley şi Chardin au trăit în vremea celor două războaie 
mondiale şi au sperat la o lume mai bună, în care omenirea 
să ajungă să fie mult mai mult decât fusese până atunci. 
Pentru cei doi intelectuali şi oameni de ştiinţă, evoluția 
omului nu luase sfârşit. Amândoi gândeau în termeni care 
transcend ființa umană şi cuprind întreaga suflare, 


împreună cu întregul cosmos. Ei vorbesc despre epopeea 
vieții sau, mai mult de atât, despre cosmogeneză, despre o 
istorie grandioasă de miliarde de ani. Deoarece, pentru 
Huxley şi Chardin, evoluția omului este o prelungire a 
evoluției în general, nu doar un caz particular. Hominizarea 
nu este istoria doar a unei grupe biologice, este avangarda 
evoluției. Viziunea progresionistă a evoluţiei, în general, 
împărtăşită de amândoi, îl determină pe Huxley să afirme în 
introducerea la Fenomenul uman că evoluţia este o victorie 
asupra principiului al doilea al termodinamicii, care 
formulează tendința implacabilă a tuturor lucrurilor către 
haos, căci evoluția este, dimpotrivă, un proces de creştere a 
organizării şi a complexităţii de-a lungul vremii. 

După cum ştim, Julian Huxley îi atribuie speciei noastre 
responsabilitatea de a fi singura şansă de progres pe care o 
are viaţa, fiindcă toate celelalte grupe biologice şi-au epuizat 
potențialul creativ. 

Huxley a fost un om implicat al timpului său, un activist 
social, însă nu credea în niciunul dintre marile sisteme 
politice ale vremii: capitalismul, marxismul ori fascismul 
sau nazismul. Toate i se păreau inumane (deşi o vreme a 
simpatizat cu regimul Uniunii Sovietice). Alternativa pentru 
ca umanitatea să fie mai bună, în viziunea sa, a fost 
umanismul ştiinţific, planificarea socială cu metode 
ştiinţifice. Programul acesta politic presupunea şi 
intervenția asupra evoluției strict biologice, iar în epoca lui, 
singura metodă de a se realiza era eugenetica, adică 
planificarea reproducerii. 


Sfârşitul conferinței susținute de Chardin la Beijing, pe 
care l-am reprodus mai sus, seamănă foarte mult cu 
deznodământul romanului Sfârşitul copilăriei (1954), al 
fizicianului şi marelui scriitor de literatură ştiinţifico- 
fantastică Arthur C. Clarke: 


Într-o explozie surdă de lumină, miezul Pământului îşi 
eliberă energiile acumulate. Pentru scurt timp, undele 
gravitaționale traversară Sistemul Solar dintr-o parte în 
alta, perturbând uşor orbitele planetelor. Mai apoi, Copiii 
Soarelui o apucară din nou pe cărările străvechi, aşa 
cum un lemn de plută, plutind pe apa liniştită a unui 
lac, străbate încreţiturile formate de căderea unei pietre. 

Din Pământ nu mai rămăsese nimic. Ei sorbiseră 
ultimii atomi ai substanței sale. Planeta îi hrănise în 
momentele cumplite ale uluitoarei lor metamorfoze, aşa 
cum hrana strânsă într-un bob de grâu alimentează 
vlăstarul care se înalță spre Soare. 


Cel puţin în cărțile sale, Sfârşitul copilăriei şi 2001. 
Odiseea spațială (1968), se pare că Arthur C. Clarke are o 
viziune asemănătoare cu cea a lui Teilhard de Chardin, 
chiar dacă nu este una religioasă: viziunea unei 
superinteligențe cosmice spre care ne îndreptăm şi care ne 
atrage. Aceasta ar fi ghidat marile tranziții ale evoluţiei, în 
special pe cea din urmăs. Din nou extrapolarea viitorului 
spre trecut. Din nou aceeaşi încercare de a şterge granițele 
între natural şi supranatural, după cum făcea Alfred Russel 
Wallace, mergând dincolo de selecția naturală, atunci când 
invoca Spiritul ca fiind răspunzător pentru inteligența 
umană. 

În ultimul rând, ştim că Chardin îl citise pe Nietzsche şi 
îi cunoştea teoria despre „supraom”, omul nou care avea să 
vină. Şi Nietzsche credea că omul este o ființă nedesăvârşită, 
dar Nietzsche era un individualist, în timp ce Chardin, 
asemenea lui Clarke, vedea Umanitatea ca pe un tot. 


Şi Conway Morris, în cartea sa The Runnes of Evolution 
(2015), ne îndeamnă să mergem dincolo de Darwin. Evoluţia 
este modul universului de a deveni autoconştient, se afirmă 
în subtitlu şi se menționează de mai multe ori în text. 


Ce este dincolo de darwinism? Dacă l-am înţeles bine pe 
Conway Morris, pentru că din acest punct proza lui capătă 
nuanțe întunecate (ceea ce li se întâmplă mereu oamenilor 
vizionari: Wallace, Chardin, Clarke), abia acum începe 
ştiinţa adevărată. Nu asistăm la moartea ştiinţei, cum ar fi 
dacă toate marile descoperiri ar fi fost deja făcute, ci la 
începutul unei ştiinţe noi care ne va revela realități profunde 
care până acum au rămas ascunse, lumi platonice 
preexistente. 

Conway Morris pare să creadă în structura realității 
descrisă de Platon în mitul peşterii, din Republica. În acest 
text Platon ne vorbeşte despre lumea ideilor, în care trăim 
înainte de a ne naşte şi pe care o uităm apoi. Fiindcă 
realitatea are o natură dublă. Ce vedem în lumea materială 
în care trăim, spune alegoria lui Platon, sunt doar o mulțime 
de umbre ale oamenilor şi ale lucrurilor care trec prin fața 
focului, proiectate pe peretele unei peşteri. Pentru că stăm 
legaţi cu fața la perete şi cu spatele la foc, nu putem vedea 
decât umbra noastră. Nu vedem direct realitatea pură şi 
neschimbătoare, care se află acolo pentru totdeauna. Într-o 
zi însă, vom ajunge să înțelegem aceste adevăruri profunde, 
iar vorbele lui Conway Morris, că evoluţia este modul 
universului de a se cunoaşte pe sine», se vor împlini. 

Tuturor acestor autori care au sau nu viziuni religioase le 
pun eticheta de „se va întâmpla ceva minunat”, fiindcă toți 
tind să şteargă granițele dintre lumea trivială, naturală (cea 
obişnuită şi firească) şi lumea extraordinară, miraculoasă 
sau supranaturală. În viitor, se va întâmpla ceva minunat, 
despre care aceştia nu ştiu nimic concret, doar că este 
strălucitor, frumos şi, mai ales, plin de iubire. 

Aşa se explică abilitatea lor, care capătă diverse forme, de 
a captiva atât de multă lume. O specie ca a noastră, care se 
zbate între altruism şi egoism, între grup şi individ, este mai 
fericită ca oricând cu promisiunea unei umanități a 


viitorului în care oamenii se vor uni fără să-şi piardă 
individualitatea, mai degrabă sporind şi întărind libertatea 
indivizilor de a fi diferiți; şi, totodată, uniţi în iubire, dând 
uitării orice formă de egoism, lucru pe care biologia nu l-a 
obținut. 

Un viitor fără îndoială mai atrăgător decât acela pe care îl 
anticipează Harari în lucrarea sa Homo Deus. Scurtă istorie a 
viitorului (2015), în care lumea va fi guvernată de algoritmi, 
iar omul nu va mai conta, cu excepția câtorva indivizi cu 
calități excepţionale (cu superputeri), aproape ca nişte zei, 
care vor profita de tot progresul ştiinţei (prin care şi 
cvasinemurirea) pentru a fi deasupra maşinilor şi a le 
perfecționa. 

Antonio Damasio consideră distopiile moderne de acest fel 
total neinteresante şi plictisitoare (şi speră ca Harari să 
urmărească, prin profeţiile sale, doar să ne avertizeze 
asupra unor pericole de care ar trebui să ne ferim). lar Y.E. 
Wilson, după cum am văzut, nu crede că ne vom modifica 
pe noi înşine cu ajutorul ingineriei genetice, ci doar că am 
putea să scăpăm de unele boli ereditare. 

În cartea sa postumă, Stephen Hawking: prezice într-un 
mod similar cu Harari că ingineria genetică va produce 
superoameni mai inteligenți şi mai longevivi, dar şi mai 
agresivi, chiar dacă legile o vor interzice, iar în fața acestor 
minuni, oamenii normali vor fi eliminați sau dați la o parte. 
Hawking nu spune că perspectiva aceasta ar fi de dorit, ci că 
este inevitabilă şi se va petrece fără doar şi poate în mileniul 
în care ne aflăm. Din acest motiv i se pare de necrezut că 
oamenii din serialul galactic Star Trek sunt, fundamental, ca 
noi peste trei sute cincizeci de ani. „În orice caz, afirmă 
Hawking, rasa umană trebuie să-şi îmbunătățească 
abilitățile mentale şi fizice dacă va dori să se descurce într-o 
lume înconjurătoare tot mai complexă şi să facă față noilor 
provocări, cum ar fi călătoriile spaţiale. Şi trebuie să-şi 


dezvolte complexitatea, dacă vrea ca sistemele biologice să 
rămână superioare sistemelor electronice.” 

Aşadar par inevitabile, acum că urmează să se 
materializeze (fie că ne place sau nu), propunerile 
evoluționiştilor» de la mijlocul secolului XX de a produce o 
umanitate mai bună, mai înțeleaptă şi mai puţin violentă, 
prin intermediul ştiinţei. Aceştia au fost convinşi că specia 
umană trebuie să preia frâiele evoluției sale în viitor şi să o 
controleze. Eugenetica (adică selecția celor mai buni indivizi 
pentru a procrea) era singura metodă la îndemână pe 
vremea aceea, în schimb astăzi utilizăm ingineria genetică. 
Pentru ei era un vis, pentru mine, un coşmar: poame 
otrăvite care iau naştere în urma încercărilor de a crea o 
societate planificată, oricât de bine intenţionate li s-ar părea 
oamenilor de ştiinţă umanişti. 

Pentru că ştiinţa care se bazează pe principiul naturii 
obiective nu are nici idealuri, nici valori. Nu putem căuta în 
natură modele de urmat, nici criterii pentru a deosebi binele 
de rău. În ceea ce priveşte lumea naturală, ştiinţa studiază 
ce este, nu ce ar trebui să fie. 

Asta nu înseamnă că noi, oamenii, ducem lipsă de o 
moralitate cu un fundament biologic, deoarece este un lucru 
pe care-l împărtăşim cu alte animale care o au. Natura 
noastră este morală. Aşa îşi încheie Frans de Waal cartea sa 
Bonobo şi ateul (2013): 


Originile moralității sunt mult mai umile şi sunt uşor 
de recunoscut în comportamentul altor animale. 
Descoperirile ştiinţifice din ultimele decenii contrazic 
perspectiva pesimistă potrivit căreia moralitatea e o 
spoială subțire menită să acopere răutatea înnăscută a 
omului. Dimpotrivă, e limpede că, dacă trecutul nostru 


evolutiv nu ar fi decurs aşa cum a decurs, nu am fi 
ajuns niciodată atât de departe.!” 


Dacă vrem să înaintăm ca să ajungem mai departe, 
trebuie să recurgem la ştiinţele umaniste. Incotro ne-am 
putea îndrepta dacă nu spre oameni? 


Să ne întoarcem pentru ultima oară, după atâtea pagini, 
la întrebarea care reprezintă nucleul acestei cărți: de ce 
suntem aici? 

Pentru Robert Wright, evoluția culturală nu este decât 
continuarea evoluţiei biologice. Într-o recenzie elogioasă a 
cărții sale=, Simon Conway Morris laudă faptul că Robert 
Wright a observat paralela între cele două forme de evoluție 
şi ubicuitatea convergențelor în ambele cazuri. Totuşi, îi 
pare rău că nu a mers mai departe şi nu a interpretat 
faptele istorice. Conway Morris observă că Robert Wright a 
ajuns la mal şi s-a oprit. Nu se lasă convins de viitorul 
omenirii pe care şi-l închipuie Wright. Conway Morris îşi 
încheie comentariul spunând că o corabie cu un timonier 
aşteaptă să ne ducă mai departe, ca să navigăm pe mările 
metafizicii. Avem curaj să ne îmbarcăm? se întreabă el. 

La polul opus se află opinia lui Simpson despre 
predictibilitatea evoluției şi despre viitorul speciei noastre, 
aşa cum îl vedea în 1950: 


Se încearcă mult mai rar [în paleontologie] să se facă 
extrapolări înspre viitor plecând de la o tendință 
anterioară; cercetătorul caută de obicei strămoşii, nu 
descendenții. Când se încearcă totuşi să se facă 


17 Frans de Waal, Bonobo şi ateul. În căutarea umanismului printre 
primate, trad. Ioana Miruna Voiculescu, Bucureşti: Humanitas, 2017, 
pag. 248. (N.t.) 


extrapolări spre viitor, acestea nu sunt la fel de precise 
precum cele spre trecut, deoarece luăm ca date reale 
rezultatele transformărilor [evolutive], în timp ce o 
viitoare modificare a unei tendințe sau o viitoare tendință 
nu se poate anticipa plecând de la evenimente din trecut. 
Evoluţia viitoare a omului a fost anticipată de multe ori 
în suplimentele de weekend, prin extrapolarea 
tendințelor (reale sau imaginare) care țin de originile 
omului. Aşa cum este cazul unei ştiinţe serioase, trebuie 
să recunoaştem că predicția, cel puțin pe baza aceasta [a 
trecutului], este imposibilăz. 


Marele matematician Norbert Wiener, fondatorul 
ciberneticii, critica în 1964 (anul morții sale) faptul că 
economiile încearcă să aplice în analizele sociale matematica 
din fizica veche, de pe vremea lui Newton», deoarece 
economia este mult mai complexă. Nu pot fi observate 
modele (serii uniforme de date) pe perioade lungi, pentru că 
fiecare schimbare tehnologică, socială sau economică 
modifică producția materialelor industriale. Dă ca exemplu 
construcția primului zgârie-nori ridicat din aluminiu în loc 
de oțel, care a afectat considerabil producția de oțel şi a 
schimbat funcționarea economiei. Jocul economic, crede 
Wiener, seamănă cu partida haotică de crochet din Alice în 
Tara Minunilor, unde ciocanele erau păsări flamingo, bilele 
erau arici, iar arcurile erau formate din soldați. Fireşte că 
nici păsările flamingo, nici aricii şi nici soldații nu-şi 
îndeplinesc corespunzător obligația de a fi ciocane, bile şi 
arcuri, prin urmare toți participanții joacă în timp ce se 
ceartă, iar Regina de Cupă ţipă când la unii, când la alții, 
amenințând că le taie capul. 

Acesta era motivul pentru care lui Wiener i se părea că 
disciplina ciberneticii, care se ocupă de organizarea şi 
reglarea sistemelor, nu se poate aplica prea uşor la ştiinţele 


sociale, cel puțin dacă ținem seama de matematica actuală. 
Afirmațiile lui Wiener despre economie sunt valabile şi 
pentru evoluție, un domeniu în care se joacă o partidă ale 
cărei reguli se modifică permanent sau, mai bine zis, care 
nu are reguli de joc. Prin urmare, partida de crochet a 
Reginei de Cupă, unde nimeni nu respectă regulile, 
seamănă mult cu metafora evolutivă a labirintului a lui 
Edward O. Wilson, al cărui drum se modifică permanent, 
deschizând şi închizând trasee. 

Nu putem să-l urmăm în acelaşi timp şi pe Simpson şi pe 
Conway Morris. Pe cei care cred că evoluţia este, în esență, 
previzibilă şi pe cei care cred că nu este aşa (chiar dacă au 
loc câteva, sau chiar mai multe, convergențe adaptive). 
Trebuie să alegem unul dintre cele două puncte de vedere. 

Eu sunt de partea lui Simpson şi voi explica de ce. Dat 
fiind că diferența dintre ştiinţele experimentale (aşa- 
numitele ştiinţe tari) şi istorie, ştiinţele sociale, economice şi 
restul (ştiinţele slabe) stă în capacitatea de predicție», vă 
propun un exercițiu retrospectiv de ghicit. Este vorba de 
experimentul mental pe care-l propune cartea aceasta. Să vă 
situați în diferite momente din istoria vieţii, pornind de la 
cele mai simple celule, şi să încercaţi să preziceţi viitorul ca 
şi cum nu s-ar cunoaşte. Concluzia mea este că eu aş fi dat 
greş în oricare dintre situaţii. Dar, în spiritul acestei cărți, 
vă las pe dumneavoastră să trageţi ce concluzie doriți. 

Eu nu cred că evoluţia biologică şi cea culturală pot fi 
comparabile. Este posibil ca în societățile omeneşti să existe 
o tendință de neoprit către globalizare, sau aşa s-a 
întâmplat cel puțin de-a lungul istoriei, când, în cele din 
urmă, forțele centripede, în ciuda tuturor regresiunilor, au 
ieşit victorioase în fața celor centrifuge. Cu certitudine, 
odată cu apariția primelor imperii se putea prezice că 
acestea aveau să se mărească şi să asimileze tot mai multe 
popoare, până când avea să se ajungă la doar câteva imperii 


sau, poate, la unul singur. Imperiul macedonean al lui 
Alexandru cel Mare avea o trăsătură universală, fiind 
european, african şi asiatic. Am putea trage concluzia că, 
prin natura lor, toate imperiile sunt expansive. 

Cât priveşte evoluția biologică, eu aleg arborele vieții 
egiptean, acel nehet care nu are un trunchi principal, ci 
multe ramuri, toate la fel de importante. 

Iar în privinţa viitorului... Regulile jocului s-au schimbat 
mult mai mult decât şi-ar fi putut închipui Simpson în 
1950. Viitorul biosferei, viitorul speciei noastre, depinde 
acum de noi înşine, nu de forțele naturii care au dominat 
până de curând. Nici eu nu sunt capabil să prezic ce se va 
întâmpla, dar voi face tot ce îmi stă în putere ca lumea să fie 
mai dreaptă, mai liberă şi mai prietenoasă. Şi, fireşte, mai 
respectuoasă cu tovarăşii noştri de călătorie, adică celelalte 
specii şi alte entități anorganice, care au măreţia pe care le- 
o atribuim: munții, râurile, mările. 

Eu, în mod special, nu m-aş urca pe corabia lui Conway 
Morris, ci aş rămâne pe țărm să citesc cartea lui Lucrețiu, 
dar... decizia vă aparține. 


Paleontologul George Gaylord Simpson recunoştea că nu 
era absolut deloc capabil de viziuni mistice: 


Nu am viziuni mistice şi sunt incapabil să cred în ce 
spun alții. Drumul religiei este închis pentru mine, de 
aceea nu am căderea, nici îndreptăţirea să neg realitatea 
şi valorile altora. Nu consider că viziunea mistică este 
adevărată, pentru că certitudinea (după părerea mea) se 
obţine pe alte căi. Dezaprob viziunea mistică numai când 
dorința de a demonstra că este adevărată o introduce în 
domenii nepotrivite pentru ea... 


Cu acelaşi respect pe care-l arată şi Simpson, nici eu nu 
mă număr printre cei care cred că ni se va întâmpla ceva 


miraculos nouă, aici, pe Pământ. Cred că se întâmplă deja 
ceva miraculos sau, cel puţin, putem face să se întâmple. 
Putem visa la promisiunea unei umanități care în viitor să 
fie mult mai bună decât în prezent, locuind pe o planetă cu 
adevărat minunată, împreună cu restul speciilor cu care a 
evoluat. Şi cred că noi, oamenii, putem reuşi împreună prin 
forțe proprii, forțe omeneşti, să fim sau nu posesorii unei 
viziuni mistice. 

Astăzi, când scriu aceste din urmă rânduri, războaiele 
continuă. Pădurile şi viața din mări se pierd pentru 
totdeauna, fără să fim în stare să le oprim, în ciuda 
eforturilor dezinteresate ale multor gardieni ai planetei. Şi 
tot astăzi, deşi nu au apărut la ştiri, au fost realizate multe 
transplanturi de organe de la persoane aflate în moarte 
cerebrală către pacienţi grav bolnavi, aflați în pericol de 
moarte, datorită generozităţii familiilor îndurerate, care 
găsesc consolare pentru pierderea celor dragi într-un gest de 
iubire, dăruind viață. lar oamenii încă se mai îmbrățişează, 
iar dascălii îi învață pe cei mici cum să devină oameni buni, 
mai buni decât noi. 

Nu este posibil doar să visăm la un viitor mai bun. Este 
obligatoriu să-l facem aşa. 


Când eram pe punctul de a încheia cartea de față, am fost 
invitat să ţin o conferință la un congres al moaşelor în Las 
Palmas din Gran Canaria (la un alt congres am primit titlul 
de Moaşă onorifică pentru pregătirea mea în domeniul 
evoluției parturiției umane). În timp ce mă plimbam pe 
Strada Mare din cartierul Triana am văzut o sculptură a 
apreciatului artist Martín Chirino, intitulată Spirala 
vântului, care mi-a sugerat imediat trecerea timpului şi 
viitorul nesigur (în timp ce priveam bucla uriaşă a ultimei 
piruete). 


De partea cealaltă a spiralei am citit tulburat următoarea 
frază desprinsă din textul de prezentare turistică: „Metoda 
cea mai bună de a prezice viitorul este să-l inventezi”. 


Note 


PROLOG 


1. Dacă vă interesează subiectul, Richard Dawkins a scris o carte superbă despre dovezile evoluției, pe care v- 


o recomand, Lumea ca un mare spectacol. Dovezile evoluției (2009). 


Ziua întâi 

1. Potrivit unei interpretări recente a tăbliței Plimpton 322, care datează din epoca paleobabiloniană (din 1900 
î.H. până la 1600 î.H.). 

2. Deşi teorema lui Pitagora este valabilă într-un univers plan, într-un spațiu euclidian (de la Euclide). Într-un 
univers curbat, nu mai este adevărată. 

3. Exerciţiul de a ne întreba ce s-ar fi întâmplat dacă lucrurile ar fi decurs altfel (în special, în cazul marilor 
pătălii) a produs câteva cărți interesante şi amuzante de „istorie contrafactuală”, ca de exemplu Şi 
dacă...? Cei mai faimoşi istorici din lume îşi imaginează ce s-ar fi putut 
întâmpla (1999), coordonată de Robert Cowley. Capitolul întâi vorbeşte despre atacul asirienilor 
asupra lerusalimului. O plagă, pe care evreii au pus-o pe seama lui Yahweh, i-a obligat pe asirieni să 
ridice asediul. Dacă Ierusalimul ar fi căzut, susține autorul capitolului, nu ar mai fi existat câteva secole 
mai târziu nici creştinismul, nici islamul, iar lumea de azi ar fi fost alta. 

4. Au fost deja modificaţi embrioni umani cu o singură celulă (adică zigoți, ovule fecundate) - deşi ulterior nu 
au fost implantate, pentru a substitui o genă mutantă responsabilă de o anumită afecțiune, 
cardiomiopatie hipertrofică, folosindu-se în acest scop tehnica de editare genetică (Copy paste 
cunoscută drept CRISPR. 

5. Este vorba de un nivel intermediar de complexitate socială care în engleză se numeşte chiefdoms şi 
care se poate traduce ca societăți conduse de o căpetenie militară sau un conducător (cacicato sau 
obşte), care nu sunt state (regate sau republici), dar care depăşesc organizarea tribală şi cuprind un 
teritoriu mai mare şi mai multe comune. Ar fi vorba de societăți instaurate regional, nu doar local. Acestea 
cuprind deja clasa socială superioară, o castă, care este nobilimea ereditară, şi clasa inferioară: plebea. 
Antropologii sociali dau exemple de căpetenii militare în insulele Pacificului, în America şi Africa. Mă 
gândesc că multe dintre populaţiile pe care romanii le-au găsit în Hispania aveau nivelul acesta de 
organizare, conduşi fiind de căpetenii (asemenea triburilor iberice), asemenea popoarelor indigene 
(dinaintea cucerii spaniole) din insulele Canare (regatele aborigene „menceyato” din Tenerife şi 


„guanartemato” din Gran Canaria), însă îi las pe experți să se pronunțe. 


6. Reinventing Darwin (1995). 


7. Însă Chardin nu a putut să-şi publice opera filosofică în timpul vieţii (deoarece Biserica îi interzisese acest 
lucru), iar atunci când i-a apărut cartea Fenomenul uman (în 1955, după moartea sa, în acelaşi 
an), sinteza neodarwinistă era completă, iar ideile autorului nu îşi găseau loc în lumea academică. Nici în 


teologia ortodoxă a Bisericii catolice, se pare. Filosoful şi teologul german Dietrich von Hildebrand l-a 


criticat foarte dur în paginile cărții sale The Trojan Horse in the City of God: The 
Catholic Crisis Explained (1967), calificându-l drept „profet mincinos”. 

8. Evolution for Everyone. How Darwin's Theory Can Change the Way We 
Think About Our Lives (2907) si Darwin's Cathedral. Evolution, Religion, 
and the Nature of Society (2002). 

9. Darwin's Legacy. What Evolution Means Today (2003). 

10. Bonobo şi ateul (2013). 


11. Teleologia este partea filosofiei care se ocupă de finalitatea lucrurilor, de scopurile lor. Însă adjectivul 
„teleologic” se foloseşte mai mult decât substantivul. 

12. Şi crede că nu poate să explice punctul său de vedere mai bine decât Fernando Savater în paragrafele 
„natură” şi „moarte” din Dicţionarul filosofic. 

13. Un algoritm, după cum îl numeşte filosoful american Daniel Dennett în cunoscuta sa carte Daruwvin'S 
Dangerous Idea (1995). Profit de prilej să menţionez că atunci când citez un titlu fie în limba 
orginală, fie în traducere, indic mereu anul primei ediții în original, fiindcă este important să se ştie în ce 
moment istoric au apărut textele acestea. În schimb, nu includ numele editurii care a publicat cartea pe 


care o citez, fiindcă în epoca internetului se găsesc uşor. 


Ziua a doua 


1. S-ar putea spune şi cu aceeaşi structură, aceeaşi compoziție sau aceeaşi aşezare; termenul „desigsn” folosit 
aici nu are nicio legătură cu teoria designului inteligent, care este o formă de creaționism deghizată cu 
aere de doctrină ştiinţifică pentru a-şi ascunde adevărata sa natură religioasă. 

2. Când nu specific sursa citatelor din Simpson, fac referire la splendida carte This View of Life 
(1964), compilație de articole publicate mai demult, care strânge multe dintre ideile despre evoluție ale 
acestui mare paleontolog. 

3. Au în comun variabilele inițiale, iar ceea ce trebuie înțeles este variabila finală. 

4. Viruşi, arme şi oțel: soarta societăţilor umane (1997. 

5. n Momente decisive. Cum reacționează naţiunile în fața crizelor şi a 
schimbării (2005). 

6. Acestea sunt variabilele finale. 

7. Nicholas P. Evans et al. Quantification of Drought During The Collapse of The 
Classic Maya Civilization: Science 361: 498-501 (2018)- 


8. Există îndoieli că ar fi făcut experimentul, dar asta e mai puţin important, fiindcă Galilei avea dreptate. 

9. Preluat din cartea Why does E = mc2? a lui Brian Cox şi Jeff Forshaw (2010). Asimov oferă 
acelaşi exemplu în cartea sa Civilizaţiile extraterestre (1979). 

10. How extremely stupid not to have thought of that 


11. După cum foarte bine explică David Deutsch în cartea sa Textura realității (1997). 


12. 


13. 


14. 


15. 


16. 
i ră 


18. 


19. 


20. 


21. 
22. 
23. 


Am scris o scurtă lucrare pe acest subiect: Selección inconsciente: la clave para 
entender a Darwin (2009). Iar despre Darwin şi teoria evoluției, am scris o lucrare mai amplă: 
El reloj de Mr. Darwin. La explicación de la belleza y maravilla del 
mundo natural (2009). 

Pascal Wagner-Egger et al. „Creationism and conspiracism share a common 
teleological bias”- Current Biology 28: 867-868 (2018). 

In The Pony Fish's Glow (1997). 

Deşi metafora ceasului este anterioară lui Paley. 

În Le jeu des possibles (9. 

Una dintre temele favorite ale paleontologului Stephen Jay Gould este influența asupra oamenilor de 
ştiinţă şi asupra ideilor lor exercitată de spiritul timpului în care aceştia au trăit: „Mulţi oameni de 
ştiinţă nu îşi dau seama că orice activitate mentală trebuie realizată într-un context social şi că, prin 
urmare, orice operă ştiinţifică trebuie să se supună unor influențe culturale variate” (The Structure 
of Evolution Theory: 2003, ultima carte scrisă de Gould, testamentul său ştiinţific). 

Darwin a recunoscut deschis influența economistului englez Thomas Robert Malthus („Eseu asupra 
principiului populaţiei”, 1798) atunci când a elaborat ideea selecției naturale înțelese ca luptă pentru 
supraviețuire. Malthus afirmase că populaţiile umane tind să crească atât cât le permit mijloacele de 
subzistență, însă atunci când vor depăşi capacitatea de a se alimenta, sărăcia îi va atinge pe toți (dacă 
resursele nu sporesc). 

Stephen Jay Gould însă consideră că influența altui economist (considerat primul în domeniul său), 
scoțianul Adam Smith, nu era mai prejos. Darwin îl citise pe Malthus în ultimele zile de septembrie şi la 
începutul lui octombrie 1938 şi cam pe atunci i-a cerut sfatul şi lui Adam Smith. Făcând un pas mai 
departe față de alți istorici ai ştiinţei, Gould afirmă că „selecția naturală este, în esență, economia lui 
Adam Smith transpusă în natură”. În cartea sa, Avutia natiunilor (1776), Adam Smith apăra 
doctrina „laissez-faire”, non-intervenția pe piață pentru a permite ca febra concurenței să selecteze 
singură (fără nicio reglementare din afară) cele mai bune companii, acționând astfel ca o „mână invizibilă” 
(celebra sa metaforă) care conduce inevitabil la buna funcționare a întreprinderilor şi la echilibrul general 
al economiei națiunii, prin urmare, la progres. Nu este greu să stabileşti paralelismul dintre piață şi 
ecosistem, companii şi specii, progres economic şi evoluție. 

În prezent este folosită analogia dintre evoluția lui Darwin şi lumea economiei şi a publicității 
brandurilor, deşi inițial economia a fost folosită ca metaforă pentru evoluția lui Darwin. 

Resurse -— dintre cele absolut necesare -— care sunt totodată şi cele mai rare. 

De aceea Darwin definea evoluţia ca „descendența modificată de-a lungul variației şi selecției naturale”. 

În Originea speciilor scrie: „Dar astăzi rareori se întâmplă să auzim, de exemplu, că factorii pe 
care îi vedem în acțiune sunt considerați neimportanți atunci când este vorba de a pătrunde în cele mai 
adânci cotloane [...] Selecţia naturală acționează numai prin păstrarea şi acumularea unor mici modificări 
ereditare, fiecare dintre ele fiind folositoare organismului păstrat; şi după cum geologia modernă aproape 


a eliminat astfel de concepții cum ar fi săparea unei văi mari printr-un singur val diluvial, tot astfel şi 


selecția naturală va elimina credința în creația continuă de noi organisme sau în modificările mari şi 
subite din structura lor” 18. 

24. În mintea biologului atât este de înrădăcinată ideea potrivit căreia comunitățile sunt alcătuite ca şi cum ar 
fi societăți umane, încât vorbeşte adesea de funcția speciei în ecosistem (vulturul pleşuv, de exemplu, 
este un gunoier: despre care se spune că face treaba murdară de a elimina leşurile). În spatele 
expresiei (funcția speciei) stă convingerea că natura este bine organizată şi că toate ființele vii contribuie la 
bunul mers al ecosistemului, o noțiune care pare logică şi satisfăcătoare (ne bucură să ştim că lucrurile se 
întâmplă cu un motiv şi că lumea are o noimă), dar care este greşită, după cum vom vedea la timpul 
potrivit. Mai mult de atât, se opune complet teoriei evoluționiste a lui Darwin, care spune că indivizii au 
grijă numai de ei înşişi şi, cel mult, de copiii lor. 

25. De fapt, toate animalele şi plantele, fiecare în felul său, sunt veritabili profesionişti în arta de a-şi 
câştiga traiul (nu pot să găsesc o formă mai bună de a explica ce anume fac fiinţele vii decât că îşi 
câştigă traiul. Expresia „cel mai bine adaptaţi” sau „cei mai apți”, „the fittest în engleză, s-ar 
putea traduce prin „cei mai potriviți”, „cei mai adecvați”, „cel mai bine aranjați”, „cei mai bine integrați”. 
Integrați unde, oare? Adaptați la ce? Fiecare la nişa sa ecologică, la locul său în „economia naturală”. 

26. Filosoful pe care Darwin îl citează drept autor al expresiei „misterul misterelor” este John Herschel, care a 
folosit sintagma într-o scrisoare adresată lui Charles Lyell, la 20 februarie 1836: „Fireşte că mă refer la 
misterul misterelor: înlocuirea unei specii cu o alta”. Darwin a citit cartea din 1830 a lui John Herschel, 


Preliminary Discourse on Natural Philosophy. în vremea studenţiei la Cambridge. 


Mai târziu, avea să afirme că această carte împreună cu cea a lui Alexander von Humboldt, Călătorie 
în regiunile echinocțiale ale Noului Continent: fuseseră hotărâtoare pentru vocaţia sa 
de a-şi închina viața ştiinţei. 

27. Vida e Historia [Viaţă şi Istorie. 


28. Richard Dawkins ia de bun exemplul dat în cartea sa Lumea ca un mare spectacol. 
Dovezile evoluției (2009). S-ar putea explica astfel şi existența populației de elefanți asiatici fără 


colți. Richard Dawkins foloseşte cazul elefanților ca o dovadă în favoarea evoluţiei, care ar avea loc chiar 


„sub ochii noştri”. Întreaga sa carte se ocupă, de fapt, de dovezile evoluţiei. 
e e 
Ziua a treia 


1. Evoluția în linie dreaptă şi care nu este rezultatul selecției naturale este cunoscută sub numele de 
ortogeneză, un cuvânt care nu se mai foloseşte de mult timp. Cartea lui Simpson din 1944 Tempo 
and Mode in Evolution este considerată responsabilă de sfârşitul ortogenezei. Din momentul 
acela, selecția naturală a devenit singura forță care a generat evoluția. Selecția naturală este produsă de 
mediul înconjurător, prin urmare este o forță din afară, nu dinăuntrul organismelor, aşa cum sugera 


ortogeneza în diferitele sale variante, unele naturaliste, altele finaliste. 


18 Charles Darwin, Originea speciilor, trad. Ion E. Fuhn, București: 
Editura Academiei Române, 1957, p. 106. (N.t.) 


2. Articolul „The Nonprevalence of Humanoids” a apărut separat în revista Science (1964) şi sub formă de 


capitol în cartea sa This View of Life: the World of an Evolutionist (1964). în 


autobiografia sa din 1978, Simpson povesteşte că acest capitol i-a dat cele mai mari bătăi de cap: „Acolo 
mi-am exprimat părerea personală, dar nu fără fundament, că este foarte improbabil să reuşim să 
comunicăm vreodată cu sens şi utilitate cu umanoizii din altă parte a universului. Opinia aceasta, pe care 
încă o menţin, a fost de obicei greşit interpretată”. Însă chiar şi cei care o interpretau corect, continuă 
Simpson ironic, îl acuzau de ceva îngrozitor, că s-ar fi opus progresului, maternității sau ştrudelui cu 
mere. Nu este departe de adevăr că până şi în ziua de azi părerea sceptică a lui Simpson despre 


extratereştri trezeşte reacții viscerale din partea celor care îndrăznesc să le facă cunoscute. 


3. The Runnes of Evolution (2915). 

4. Introduction à la pensée complexe (1990). 
5. Le jeu des possibles (1980. 

6. În Un râu pornit din Eden (1995). 


7. Intrarea trenului în gara Le Ciotat?! fraților Lumiere (1895). 
8. Este vorba de fotogramele obținute de britanicul Eadweard Muybridge în 1872. 


9. Deşi într-o stare avansată de degradare, adică de fragmentare, s-a reuşit totuşi recuperarea din zăcământul 


10. 


Il. 


12. 
13. 
14. 
15. 
16. 


17. 
18. 


din Peştera Oaselor (Atapuerca) a genomului mitocondrial aproape intact al oamenilor care au trăit şi au 
murit în urmă cu patru sute treizeci de mii de ani. ADN-ul mitocondrial este format din 
aproximativ şaisprezece mii de perechi de baze sau litere. Genomul nuclear uman este mult mai lung, 
are aproximativ trei miliarde de perechi de baze, însă cel descoperit la Atapuerca abia acum a început să 
fie cunoscut, deşi într-o măsură foarte mică. 

Juan Antonio Aguilera Mochân are o carte interesantă intitulată [E] origen de la vida en la 
Tierra. El mayor reto de la biologia (2018) IOriginea vieții pe Pământ. 
Provocarea cea mai mare a biologiei. Şi eu am vorbit despre tema istoriei vieții de la 
începuturi până în prezent în cărțile Amalur în colaborare cu Ignacio Martinez şi Elemental 
queridos humanos lElementar, oameni dragi cv Milagros Algaba şi cu desenele 
marelui Forges. 

Nucleoidele sunt compuse la rândul lor din trei molecule: o bază nitrogenată, o zaharidă (riboza sau 
dezoxiriboza) şi o grupare fosfat. 

ARN este compus dintr-un singur lanț de nucleotide, în loc de două ca ADN-ul. 

Adenina, guanina, citozina şi uracil. 

Adenina, guanina, citozina şi timina. 

Francis H.C. Crick şi Leslie E. Orgel. -Directed Panspermia”. Icarus 19: 341-346 (1973). 


în cartea The Lying Stones of Marrakech. Penultimate Reflections in 
Natural History (2000), Gould arată că „viața pe Pământ a apărut atunci când acest lucru a fost 


posibil”, trăgând concluzia că pe o planetă de mărimea, distanța şi compoziția planetei noastre, viața este 
aproape inevitabilă, „ca o consecință a principiilor din chimia organică şi din fizica sistemelor auto- 
organizate”. 

Civilizații extraterestre (1979). 

În cartea sa postumă Short Answers to Big Questions (2018). 


19. Tot protiste sunt şi ființele multicelulare, ale căror celule nu se deosebesc în țesuturi şi organe, ca 
majoritatea algelor. 


20. Şi Richard Dawkins este de părere că probabilitatea să apară eucariotele era scăzută, prin urmare ne 


putem simți norocoşi că existăm (The Ancestor's Tale. A Pilgrimage to the Dawn 
of Evolution: 2004). 


Ziua a patra 


1. Numai cu condiția să fie un întreg organizat, iar pentru asta este nevoie ca elementele sale să fie diferite. 

2. Un nou eon, se spune în limbajul de specialitate, numit Fanerozoic, deoarece viața se manifestă din belşug 
în rocile în formă de fosile; acesta e sensul numelui, din punct de vedere etimologic: „viață vizibilă”. Eonul 
acesta se împarte la rândul lui în trei ere (Paleozoic, Mezozoic şi Cenozoic) şi fiecare eră, în mai multe 
perioade. 

3. Cu toate că nu semănăm deloc, cordatele şi echinodermele suntem deuterostomi, asta înseamnă că 
dezvoltarea embrionară nu este de acelaşi fel: gura nu se formează în orificiul inițial al embrionului sau 
blastopor, ci dintr-un orificiu secundar (deuterostom înseamnă „a doua gură”), iar blastoporul devine 
anusul. Ce vreau să spun cu explicația aceasta este că dezvoltarea individului sau ontogenia ne oferă, 
după cum se poate vedea, indicii valoroase despre filogenie sau evoluția speciilor. 

4. Fauna din Ediacara aparține eonului anterior Faneozoicului, care se numeşte Proteozoic şi care începe 
acum două milioane cinci sute de milioane de ani şi se încheie acum cinci sute patruzeci şi unu de 
milioane de ani. 

5. Toate animalele actuale, cu excepţia poriferilor (spongierii), cnidariilor (polipi, meduze şi corali) şi 
ctenoforelor (bogate în plancton) sunt triploblastice, adică țesuturile şi organele corpului provin din trei 
straturi embrionare care se formează într-o etapă de dezvoltare numită gastrulă, în care apare o cavitate 
internă prin invaginația (adâncirea) peretelui embrionar (ca o minge dezumflată). Cele trei straturi 
embrionare se numesc endoderm, mezoderm şi ectoderm. Spongierii au un singur strat embrionar, iar 
polipii, meduzele şi coralii, ca şi ctenoforele, au două. Orice s-ar zice, nu încape îndoială că organismele 
triploblastice sunt mai complexe decât poriferele, ctenoforele şi cnidariile, de vreme ce şi dezvoltarea lor 


este la fel. 


6. Iya Bobrovsky et al. „Ancient Steroids Establish the Ediacaran Fossil 
Dickinsonia As One Of the Earliest Animals”. Science 361: 1246-1249 (2018). 


7. Având deja trei straturi embrionare. 

8. Lovelock este omul de ştiinţă englez, autor al celebrei ipoteze Gaia, care susține că viața însăşi menține 
stabile condiţiile existenţei sale pe Terra, corectând modificările care au loc. Mai exact, planeta se 
autoreglează ca un superorganism. Pentru Lovelock, Gaia nu este o metaforă, ci o ființă vie (sau ceva 
asemănător). Richard Dawkins, în cartea sa The Extended Phenotype (1982), critică ideea 
potrivit căreia Gaia ar fi un superorganism. Mie Gaia mi se pare o idee utilă şi originală, dar o consider tot 


o metaforă. 


9. Jochen J. Brocks et al. “The rise of algae in Cryogenian oceans and the 
emergence of animals.” Nature 548: 578-581 (2017). 


10. 


Il. 


12. 


13. 


14. 

19. 


Ca să fim mai exacți, explozia algelor şi supremaţia asupra bacteriilor a fost observată într-o 
perioadă neglaciară, între doi bulgări de zăpadă: adică acum aproximativ şase sute cincizeci de 
milioane de ani. 

Metafora aceasta ține însă de domeniul benzilor video şi nu ştiu dacă poate fi înțeleasă de generaţiile mai 
tinere. În ultimii treizeci de ani, a fost uimitor progresul tehnologic în domeniul electronicii şi al 
telecomunicațiilor. 

Pentru a demonstra că istoria vieții este absolut necesară, Gould foloseşte argumentul „Marii Asimetrii” (în 
The Lying Stones of Marrakech. 2900). Gould vrea să spună că pentru a produce un tip 
concret de organism (mie îmi vine exemplul ihtiozaurului sau al uriaşei dinornis - o pasăre nezburătoare — 
din Noua Zeelandă, exemplul dat de Gould) este nevoie de mult timp, pe când distrugerea sa dintr-o cauză 
naturală (în cazul ihtiozaurilor, în urma întrecerii ecologice cu alți sauri marini) sau dintr-o cauză 
antropică (sosirea populaţiei maori în Noua Zeelandă) este instantanee şi ireversibilă. În ceea ce priveşte 
Istoria umanității, Gould este de aceeaşi părere, şi anume, că este influențată de Marea Asimetrie 
(civilizații întregi, a căror evoluţie a durat sute sau mii de ani, pot fi distruse într-o singură campanie 
militară de o armată străină). Gould recunoaşte totuşi că la o scară mult mai mare decât convulsiile 
istorice care macină umanitatea de-a lungul scurtei sale vieți, putem întrezări în timp o direcție a 
progresului tehnologic. Din ce înțeleg eu, Gould nu-şi pune întrebarea dacă există o săgeată a Istoriei 
îndreptată către creşterea complexității sociale şi a dimensiunii societății sau către globalizare. 
Vertebratele fără maxilar sunt cunoscute în limbajul de specialitate sub denumirea de agnate (care chiar 
asta înseamnă), iar vertebratele cu maxilar, practic toate cele de acum, drept gnatostomate. 

Care se numesc ostracoderme, fiindcă aveau corpul acoperit cu plăci osoase (acesta este şi sensul 
cuvântului: piele de scoică). 

Cu toate că însuşi Darwin, în 1844, a făcut următoarea însemnare: „A nu se folosi niciodată cuvintele 


superior şi inferior”, pe exemplarul său din cartea lui Robert Chambers, Vestiges of The 


Natural History of Creation: 
Celelalte minţi. Caracatiţa şi evoluția vieții inteligente (2019). 


De fapt, Darwin elaborase o teorie despre moştenire aparent logică (în sensul în care părea de bun-simț), 
dar care s-a dovedit a fi falsă. Şi lui Darwin intuiţia îi mai juca feste. Contemporanul său, Gregor Mendel, 
călugărul augustin din Brno, Moravia, elaborase o teorie corectă şi foarte importantă, care însă nu s-a 
bucurat de recunoaştere în vremea lui Darwin. 

Acest „cu toții” se referă la oameni, şi numai - deşi unii autori sunt de părere că alte specii de mamifere, 
cum ar fi maimutele mari. elefanții şi cetaceele manifestă curiozitate pentru semenii morți şi fac 
nişte gesturi față de aceştia care par să însemne ceva - pentru că, după cum explică Fernando Savater, 
asta e ceea ce ne deosebeşte ca oameni: nu moartea, ci recunoaşterea morții. Când a avut loc această 
descoperire în evoluția noastră care ne-a transformat? 

Preluată din minunata carte a austriacului Karl von Frisch, Zehn Kleine Hausgenossen 
IDoisprezece chiriaşi mici (1955). Karl von Frisch a primit Premiul Nobel împreună cu Konrad 
Lorenz şi Nikolaas Tinbergen pentru că a pus bazele etnologiei sau ştiinţei care studiază comportamentul 


animalelor. 


20. În cazul reproducerii sexuale are loc un tip special de diviziune celulară, numit meioză, coşmarul 
studenților, în urma căreia numărul de cromozomi se înjumătățeşte. Ca rezultat, sunt produse patru 
celule, toate cu număr înjumătăţit de cromozomi şi diferite între ele. 

21. În limbaj tehnic, organismul cu două seturi de cromozomi este diploid şi gamet, iar cel cu un singur set 
este haploid. 

22. John Dupré, Darwin's Legacy. What Evolution Means Today (2003). 


23. Prin clonă se înțelege ansamblul de indivizi identici din punct de vedere genetic. 


Ziua a cincea 


1. Este doar strămoşul lor şi nu-l mai împart cu nimeni altcineva. 

2. Alte grupe extraordinare de vertebrate din vremea aceea, ca de exemplu, enormii placodermi, care aveau 
corpul acoperit cu plăci osoase, au dispărut. 

3. Peştii cu schelet cartilaginos se numesc, în limbaj de specialitate, chondrichthyes, iar peştii cu schelet osos, 
osteichtyes. 

4. Iar oficial, sarcopterigieni. 

5. În limbaj de specialitate, dipnoi. 

6. Speciile fosile Ichthyostega şi Acanthostega de acum trei sute şaizeci şi cinci de milioane de 
ani, indică foarte bine cum erau primele tetrapode. 

7. Numit în limbaj de specialitate grup monofiletic. În schimb, o clasă se numeşte în cladistică grup 
parafiletic. Are o origine unică, dar nu include toți descendenții. Este ca o familie din care lipsesc câțiva 
membri. Un frate sau o soră au rămas pe dinafară, nu este completă. Un grup parafiletic nu poate fi o 
cladă, pentru că strămoşul comun nu este numai al lui. Este şi strămoşul speciilor care au rămas pe 
dinafară. 

8. Şi din alte puncte, ca pielea goală şi metamorfoza pe care o experimentează în dezvoltarea lor 
mormolocii până se transformă în broaște. 

9. Conceptul a fost făcut cunoscut în 1987, într-o revistă ştiinţifică, dar este foarte bine explicat şi în cartea 
The Ancestor's Tale. A Pilgrimage to the Dawn of Evolution (2004. 

10. O metaforă reuşită a lui Dawkins este aceea a Muzeului Tuturor Animalelor Posibile: un hiperspațiu plin 
de coridoare care se întretaie în unghi drept (în hiperspațiu, toate axele sunt perpendiculare unele pe 
altele). Unele culoare sunt blocate de o barieră care nu ne lasă să pătrundem. Din când în când trecem de 
câte o barieră şi ajungem pe un culoar plin de forme noi de organisme cu posibilități surprinzătoare pe 


care nu ni le imaginaserăm până atunci, dar care erau chiar acolo, de cealaltă parte a zidului. 


11. Darwin's dangerous idea (1995). 

12. Candela de-o clipă-n întuneric (2015). 

13. Pentru maestrul Romer, apariția oului amniotelor de-a lungul evoluţiei este încă un accident 
fericit. 

14. Explicaţia este, din nou, că sistematica tradițională se baza pe conceptul de grad evolutiv, iar astfel 
reptilele ar fi tetrapode amniote, care se definesc prin faptul că nu sunt nici mamifere, nici păsări. 
Conceptul de mamifer corespunde la rândul său unui anumit grad evolutiv, astfel încât strămoşii direcți şi 


exclusivi ai mamiferelor au fost considerați reptile: care încă nu trecuseră granița care le deosebea de 


15. 


16. 


17. 


18. 

20. 


21. 


22. 

clasa mamiferelor. Încă nu depăşiseră pragul acesta, care presupunea să dețină o serie de caracteristici, 
proprii mamiferelor. 

Sunt câteva clasificări moderne care recunosc clada Sauria, în care sunt cuprinse toate sauropsidele vii 
(printre care şi păsări) şi aproape toate sauropsidele fosile. 

Care sunt grupate în mod tradițional sub denumirea de pelicozauri. 

Dispoziţia aceasta poate fi recunoscută după osul zigomatic al mamiferelor. Alte amniote (cum ar fi 
şopârlele, crocodilii, dinozaurii şi păsările) au două fose temporale (sunt diapside), iar țestoasele nu au 
nicio fenestra (sunt anapside). 

Denumite, în paleontologie, cinodontii. Împreună cu mamiferele, cinodontii alcătuiesc grupul evolutiv al 


terapidelor. 


În germană se numesc Gedankenexperiment ceea ce, în engleză, se traduce ca thought 
experiment 


Termenul „paleoviitor” s-a încetățenit pentru a face referire la felul în care oamenii vizionari credeau că va 
fi lumea în anul 2000. Este interesant să se analizeze aceste paleoviitoruri pentru a răspunde la 
întrebarea dacă Istoria este sau nu predictibilă. Au ghicit într-o mare sau mică parte? 

La fel ca prezența unui impuls care împinge mereu înainte. De îndată ce este abandonată perspectiva 
vitalistă, singura explicație rămâne cea mecanicistă. 

Sau magnoliofite, cum sunt denumite acum. 

Se vorbeşte mult acum despre Antropocen, Epoca omului, caracterizată în special prin extincția în masă 
pe care a produs-o specia noastră. Începutul ei ca epocă geologică definită ca atare s-ar putea situa, 
potrivit susținătorilor săi, la mijlocul secolului XX. 

Plows, Plagues and Petroleum. How Humans Took Control of Climate 
(2005). 

Ipoteza aceasta este denumită early Anthropocene (un fel de „Antropocen timpuriu”, l-aş traduce 
eu), fiindcă plasează încălzirea globală produsă de activitatea omului cu mii de ani înaintea epocii 


industriale şi a gazelor de seră. 


Ziua a şasea 


1. The Mammal-Like Reptiles of South Africa And The Origin Of Mammals 


(1932); The Coming Of Man: Was It Accident Or Design? (1933: Finding The 
Missing Link (1950)- 


2. De fapt, srupa aceasta de peşti CU aripi lobate a dominat apele la vremea sa, cu toate că în 


3. 


prezent este aproape dispărut. Ideea lui Broom potrivit căreia înotătoarele lobate nu erau adaptive, ci erau 
antiadaptive (dăunătoare) este o adevărată prostie, care se explică numai din cauza prejudecăţilor finaliste 


ale lui Broom. 


Se poate citi în Goran Strkalj şi B. Sherman, “South Africa An d Evolution: An 
Unpublished Manuscript By Robert Broom”. Annals of the Transvaal 
Museum, 40. 123-130 (2003). 


4. Schema narativă în care se spune povestea originii noastre, purtându-ne până aproape de Big Bang: 


până la primul atom - într-un fel de preistorie ce durează aproape paisprezece miliarde de ani — pare să fie 


foarte mult pe placul oamenilor. Hubert Reeves, Jöel de Rosnay, Yves Coppens şi Dominique Simonnet au 


scris în 1996 o carte de felul acesta, cu un titlu foarte sugestiv: La plus belle histoire du 
monde. Les secrets de nos origines Cu mulți ani înainte, în 1891, Rudyard Kipling îi 
dăduse romanului său acelaşi titlu: The Finest Story in the World ICea mai 
frumoasă poveste din lume: 

5. Pentru a cunoaşte viața şi opera acestui strălucit paleontolog, puteți merge la captivanta sa autobiografie, 
Concession To The Improbable. An Unconventional Autobiography 
(1978). Sunt câteva pagini savuroase despre cele două vizite ale sale în Spania, unde i-a cunoscut pe toți 
paleontologii spanioli din acele timpuri, printre care se numărau Miguel Crusafort şi Emiliano Aguirre. 
Catalanul Miquel Crusafont era un susținător înflăcărat şi un propagandist al ortogenezei, evoluția în linie 
dreaptă propusă de Chardin. 

6. Singura lor misiune pe lumea aceasta, singurul proiect după cum îl numeşte Jacques Monod, sunt 
adaptările fiinţelor vii. Numai la biologie vorbim despre organe şi funcții, dar nu şi în cazul celorlalte 
ştiinţe experimentale. Inima serveşte la pomparea sângelui. Dar inima unui mamifer este produsul 
evoluţiei, care nu are scopuri personale, fiindcă evoluţia nu este o persoană. Acelaşi lucru se poate spune 
şi despre instinctele animalelor. De aceea, în domeniul biologiei, preferăm substantivul „teleonomie” (creat 
de Colin Pittendrigh, în 1958) şi adjectivul „teleonomic”, în locul clasicelor „teleologie” şi „teleologic”, care 
se folosesc în filosofie (şi care presupun existența unei cauze finale). În felul acesta, în jargonul biologilor, 
organele şi comportamentele ereditare care au un proiect sunt teleonomice. De fapt, George C. 
Williams a propus în 1996 (în opera sa fundamentală Natural Selection and Evolution) ca 
ştiinţa care se ocupă de adaptările organelor, adică morfologia funcțională, să se numească teleonomie. De 
asemenea, Jacques Monod a folosit mult ideea şi expresia în celebra sa carte Hazard şi 
necesitate (1970), considerând teleonomia una dintre cele două principale caracteristici ale ființelor 
vii. Cea de a doua caracteristică a vieţii era invariabilitatea, capacitatea de a produce ființe identice 
datorită informațiilor stocate în ADN şi transmise descendenților. 

7. Colegul şi prietenul meu Jordi Agusti, cu care împărtăşesc preocupările de natură paleontologică şi 


evoluționistă, a scris câteva cărți interesante despre aceste teme teoretice, cum ar fi La evolución y 


sus metáforas lEvoluţia şi metaforele salelt!%%4 y El ajedrez de la vida. 
Una reflexión sobre la idea de progreso en la evolución [Viața ca un joc de şah. 
O reflexie despre ideea de progres în evoluție!(2010). 


8. În mod cert, între speciile invadatoare din Europa nu-mi pot imagina cum cangurii sălbatici ar putea să 
ajungă o plagă, asemenea iepurilor în Australia. În schimb, ratonii din America de Nord sunt o adevărată 
problemă în Europa. Reprezintă cumva cauza pentru care lupul, râsul european şi cel iberic, ursul au 
dispărut aproape de tot? 

9. The Panda's Thumb (1980). 

10. O subîncregătură de fapt, după cum ştim, însă şi cea mai importantă, fireşte. Celelalte subîncregături 
erau date ca exemplu de Darwin pentru cum ar fi putut să arate strămoşii vertebratelor (în ceea ce 
priveşte designul general al corpului) şi nu a greşit în observațiile sale. 


11. „Richard Dawkins and the problem of progress.” În Alan Grafen şi Mark Ridley (editori) Richard 
Dawkins. How a scientist changed the way we think: 145-163 (2006). 


12. 

Şi dă următoarea listă de nume: Ronald Fisher, J. B. S. Haldane, Sewall Wright, Julian Huxley Theodosius 
Dobzhansky, George Gaylord Simpson, G. Ledyard Stebbins şi Ernst Mayr. Dintre aceştia, primii trei sunt 
considerați părinții geneticii popoarelor şi precursorii neodarwinismului (după ce au împăcat mendelismul 
cu selecția naturală), mai degrabă decât propriu-zis părinți ai neodarwinismului, aşa cum sunt 
considerați următorii cinci (care au unit alte domenii ale biologiei în sinteza modernă a teoriei 
evoluționiste). 

În cartea noastră, El sello indeleble IPecetea neştearsăl (2013), eu şi Manuel Martin- 
Loeches am tratat pe pagini întregi subiectul controlului evoluției umane şi ai eugeneticii la oamenii de 
ştiinţă ai sintezei moderne. 

Meaning of Evolution I!Sensul evoluției (1945). 

Pe seama lui J.B.S. Haldane şi mintea sa ageră este pus comentariul potrivit căruia tot ce ştim despre 
Dumnezeu, judecându-l după operele sale, este că are o pasiune deosebită pentru coleoptere. Se cunosc 
aproape trei sute de mii de specii de coleoptere, afirma Haldane, în comparaţie cu cele nouă mii de specii 
de păsări şi zece mii de mamifere, în schimb pe om l-a creat o singură dată. De asemenea, se pare că-i 
plac mult stelele. E de ajuns să privim cerul noaptea, acolo unde poluarea luminoasă ne-o permite. 
Trebuie să privim cu atenție acest model de evoluție liniară stabilit de J.B.S. Haldane şi Julian Huxley 
pentru mijloacele de transport terestre: i) car tras de animale; ii) motor cu aburi; iii) vehicul cu motor cu 
explozie şi iv) avion, care în 1927 era considerat viitorul transportului de pasageri, nu şi de mărfuri. J.B.S. 
Haldane şi Julian Huxley comentau de asemenea că noile mijloace de transport renunțaseră, chiar dacă 
nu de tot, la tracțiunea animală (care se mai folosea pe drumurile rurale), la fel cum noile modele biologice 
conviețuiau cu cele arhaice, care supraviețuiau tot în zone mărginaşe. Pe lângă asta, mai observau ei, de 
fiecare dată când mai apărea un model nou de vehicul, acesta suferea o radiație adaptivă, diversificându- 
se şi înlocuind modelul anterior care îndeplinise aceleaşi funcții. Pe scurt, pentru J.B.S. Haldane şi Julian 
Huxley, evoluţia biologică şi cea tehnologică sunt la fel, iar în ambele cazuri modelele progresează şi sunt 


îmbunătăţite (cu toate că eu, mă repet, pun toate ideile acestea pe seama lui Huxley). 


Richard Dawkins şi John Richard Krebs, „ Arms Races Between and Within Species”. Proc. 
R. Soc. Lond. B: 205: 489-511(1979). 

Haldane şi Huxley nu foloseau încă expresia „cursă pentru înarmare”, fiindcă nu fusese inventată. 
Lumea ca un mare spectacol. Dovezile evoluției (2009). 

Termenul de „microevoluţie” (evoluţie la scară mică) face trimitere la schimbările care se produc în 
interiorul speciilor, adică populaţiile din care sunt alcătuite. Are legătură cu viața speciei. Termenul de 
„macroevoluţie” (evoluţie la scară mare) este folosit de paleontologi şi se referă la istoria evolutivă a 
descendenței, precum caniformele, feliformele, rumegătoarele, primatele etc. Macroevoluțţiei îi corespunde 
o dimensiune temporală mult mai amplă decât microevoluția. Se numără în milioane de ani, nu în 
generaţii. De exemplu, adaptările oamenilor din ultimele mii de ani la diferite medii climatice şi culturale, 
cum ar fi culoarea pielii, toleranța la lactoză în rândul adulților sau viața la altitudine înaltă. Cursa 
pentru înarmare despre care am vorbit între stirpea prădătorilor şi stirpea prăzii la scara macroevolutivă. 
Însă nu în orice aspect sau nu întotdeauna, pentru că Simpson a combătut, în anii treizeci şi patruzeci ai 
secolului trecut, teoria potrivit căreia continentele se mişcă şi şi-au schimbat poziția de-a lungul istoriei 
Terrei, deşi nu avea dreptate absolut deloc. Cu toate acestea, trebuie spus în favoarea lui Simpson că 


opoziția lui se datora faptului că susținătorii teoriei derivei continentelor foloseau date paleontologice 


22. 


23. 


24. 


25. 


26. 


27. 


28. 


29. 


30. 


greşite. În anii şaizeci şi şaptezeci, evidența geologică şi paleontologică în favoarea mişcării continentale a 
devenit de necombătut, iar Simpson nu a ezitat să recunoască asta. 

În schimb, Simpson nu a recunoscut niciodată şcoala sistematicii în studiul biologiei, ca sistematică 
filogenetică sau cladistică, şi care s-a impus în cele din urmă în biologie şi paleontologie şi de care mă 
folosesc în cartea de față. 

Stephen Jay Gould (în The Lying Stones of Marrakech. 2001) analizează foarte riguros 
gândirea omului de ştiinţă Lamarck, pe care-l revendică drept un mare savant (sensul modern al 
cuvântului „biologie” lui i-l datorăm), departe de imaginea duioasă şi amuzantă a lui Lamarck „marele 
păcălit”, care a comis enorma eroare de a crede că se moştenesc caracterele dobândite în timpul vieții. În 
ceea ce priveşte ideea lui Lamarck despre „scara progresului”, înaintarea de neoprit a evoluției, Gould a 
descoperit că filosofia lui Lamarck a suferit schimbări până când acesta în cele din urmă a recunoscut un 
model ramificat al evoluţiei în detrimentul modelului linear. În mod curios, schimbarea aceasta s-a produs 
după ce asistase la conferința rivalului său George Cuvier despre biologia internă a diferitelor tipuri de 
viermi. Aceia care au capacitatea de a renunța la mult-iubitele teorii personale fac dovada unui suflet 
mare şi a unei atitudini ştiinţifice coerente, afirmă Gould, iar eu nu pot decât să fiu de acord cu el. 

Dar trebuie exclus factorul mărimii corporale. Petaliul acesta legat de mărime este 
important, pentru că encefalul unui mamifer de mari dimensiuni este mai mare decât cel al unei specii 
mici, dar nu în comparaţie cu greutatea corpului. Se afirmă astfel că dimensiunea encefalului creşte 
mai încet decât dimensiunea corpului, prin urmare coeficientul encefal/corp este mai mic atunci când 
sunt comparate specii de diferite mărimi. Relaţia aceasta care se modifică în mod progresiv între două 
variabile este cunoscută în biologie sub numele de alometrie. 

De aceea, cu ajutorul ecuaţiilor matematice de alometrie, trebuie ca speciile care se compară să aibă 
aceeaşi mărime, iar atunci putem compara encefalul unui şoarece cu cel al unui lup, al unei zebre, al unei 
vaci, al unui om, al unui delfin şi al unui elefant, şi vedem care este mai mare. 

Ecuațiile alometrice sunt de tipul Y=aXb, unde variabila Y reprezintă greutatea creierului, iar variabila X 
este greutatea corpului. Exponentul b se situează de obicei în biologie între 2/3 şi 3/4. 

Mamiferele marine ridică o problemă în plus, deoarece în apă, unde efectul gravitației este redus, relația 
dintre dimensiunea encefalului şi a corpului este diferită. Îşi pot permite să aibă corpul foarte mare, cu un 


strat gros de grăsime protector, fără să moară sufocați sub propria lor greutate. 


Evolution Of The Brain And Inteligence 0973 si Brain Size And The 
Evolution Of Mind (199. 


Nu se verifică în cazul rumegătoarelor, de exemplu, dar se verifică în cazul cămilelor (care aparțin altei 
grupe, deşi şi ele rumegă). Se poate vorbi de encefalizare în cazul caniformelor (grupa lupilor), dar nu şi la 
feliforme (pisici, hiene, genete şi manguste). Există la primate, fireşte, de asemenea la perisodactile, atât în 


linia tapirilor şi a rinocerilor, cât şi a cabalinelor. Susanne Schultz şi Robin Dunbar, R. 


-Encephalization is not a universal macroevolutionary phenomenon in 
mammals but is associated with sociality- PNAS 107: 21582-21586 (2010). 


Jean Piveteau, un alt paleontolog francez, ceva mai modern, o explică fără echivoc (în Des premiers 


vertébrés à l’homme !De la primele vertebrate la oml. din 1963): „Nu avem niciun 


mijloc prin care să măsurăm complexităţile în cazul unei reptile şi al unui mamifer sau în cazul unui 

mamifer şi al omului. Este nevoie să operăm, potrivit expresiei lui P. Teilhard de Chardin, o schimbare a 
variabilei. Vom înlocui complexitatea organică cu complexitatea psihică”. 

În cartea sa din 1927, scrisă împreună cu Haldane, progresul biologic este exprimat grafic printr-un vector 
care combină două axe: individualizare şi agregare. Cea dintâi este reprezentată de „specializarea şi 
diviziunea în interiorul ansamblului”, cea de-a doua de „unirea biologică a unui număr de unități organice 
separate”. În urma individualizării are de câştigat specia umană, iar în agregare s-ar afla societățile 
umane în stadiul cel mai avansat, dar nu mai avansat decât societățile insectelor şi câteva nevertebrate 
coloniale. În ansamblu, dacă unim cele două variabile, omul modern se situează în fruntea progresului 
evolutiv. Eu pun mai degrabă pe seama lui Huxley decât a lui Haldane interesul de a găsi o măsură 


obiectivă a progresului biologic, în rândul căruia specia umană este cea mai avansată. 


Eörs Szathmâry and John Maynard Smith “The Major Evolutionary Transitions” 
Nature 374: 227-232 (1995). Este și o carte (The Major Transitions In Evolution Pe 
care cei doi autori o publică în acelaşi an. 

Richard Dawkins, în The Ancestor's Tale. A Pilgrimage to the Dawn of 
Evolution IPovestea strămoşilor: o călătorie către zorii vieţii (2004). este de 


acord cu propunerea teoretică generală a celor doi autori citați, cu toate că el ar mai adăuga ca exemplu 
de tranziție segmentarea corpului la unele grupe de animale şi ar insista asupra diviziunii liniilor 
germinale şi somatice, asupra apariției gameților (ca reducere a întregului corp la stadiul unei singure 
celule pentru a forma un organism nou), asupra sexului ca o combinare (mereu unică) a genelor părinților 
în progeniturile lor şi o diviziune a sexelor masculin şi feminin. 

Darwin's Dangerous Idea(1995). 

Termenul de „design” este folosit aici cu sensul de inginerie, nu cu sensul pe care l-a dobândit în artele 
decorative moderne şi care, în mod tradițional, se numea „stil”. 

O transformare sau breakthrough a lui Simpson, un progres în evoluționabilitatea lui Dawkins, o 
gruie a lui Dennett. 

Dawkins include de asemenea pe lista sa şi torsiunea gasteropodelor. Într-adevăr, pentru moluştele cu o 
singură valvă (melcii şi restul), răsucirea suferită de corpul lor încă din stadiul larvar este o mare inovaţie. 
În cazul fiecărei grupe evolutive a fost depăşit un alt prag. 

Cu toate că, în punctul în care ne aflăm, trebuie să spunem foarte clar că transmiterea impulsului nervos 
între neuroni nu este sub nicio formă la fel ca fenomenul curentului electric care se scurge prin cablurile 
electrice, nici informaţia nu se transmite la fel. Cu atât mai puţin, creierul nu funcționează ca un 
calculator. 

Nonzero. The Logic of Human Destiny (1999). 

Putem considera că un sistem de probă şi eroare este o metodă de procesare a informaţiei numai dacă 
probele sunt produse la întâmplare, exact cum se întâmplă în cazul mutațiilor. Într-adevăr, aşa cum bine 
ştim, mutațiile sunt aleatorii, imprevizibile, şi doar mediul înconjurător decide care sunt adaptive şi care 
sunt eronate. 

The Meaning of Evolution: A Study of The History of Life and of Its 
Significance for Man (1949). 

La un joc al cărui rezultat este zero, un jucător câştigă, iar altul pierde, nu pot câştiga toți, fiindcă suma 


finală nu variază, însă în cazul evoluţiei este posibil ca viața pe planetă să se înmulțească. 


Ziua a opta 


1. Sistematica filogenetică, numită şi cladistică, foloseşte multe nume ciudate, iar caracterele derivate sunt 


denumite „apomorfii”. 


2. Cunoscut ca „modelul driopotecian”. 


3. Cu toate că ultimul cuvânt din toate ediţiile, începând cu prima, este -evolved. evoluat. 


4. Cu singura ocazie pe care am avut-o de a sta de vorbă cu profesorul Ramón Margalef, marele ecolog 


catalan, pe atunci deja la pensie, mi-a mărturisit că şi pe el îl interesase subiectul, pentru că în ecologie 
există un proces care este direcțional şi previzibil, deşi nu are un plan. Se numeşte succesiune ecologică 
şi presupune că dacă un ecosistem terestru sau marin este distrus şi este lăsat să evolueze din nimic, 
observăm cum îşi sporeşte biodiversitatea, complexitatea. Mai întâi apar speciile pioniere, foarte 
rezistente, care apoi lasă locul altora, până când este reparat echilibrul ecologic de dinainte. Însă 
Margaleff nu vedea, oricât de mult cerceta subiectul, cum putea succesiunea ecologică să ne ajute să 


înțelegem evoluția. 


5. Genetics and the Origin of Species: Ediția pe care o consult este cea de-a treia, din 1951. 
6. Tema aceasta importantă a peisajelor adaptive şi a altor metafore evolutive a fost subiectul discursului meu 


cu ocazia primirii titlului de doctor honoris causa din partea Universităţii din Zaragoza, în 2018, care 


ulterior a publicat conferința cu pricina. 


7. Tempo and Mode in Evolution (1944). 
8. Johan Lidgren et al. „Soft-tissue Evidence for Homeothermy and Crypsis in A 


9. 

Jurassic Ichthyosaur”. Nature 564: 359-365 (2018). 


Între marsupialele din Australia lipseşte „ecomorfa” aceasta a antilopelor, deşi există cea a lupilor. 


Ecomorfologia este disciplina biologică ce studiază relația dintre forma corpului şi nişa ecologică. Cele mai 
surprinzătoare convergențe adaptive sunt cele care conduc către aceleaşi ecomorfe, ca de exemplu 
ecomorfa cârtiței. 


Cu alte cuvinte, nu există ecomorfe asemănătoare între dinozauri şi mamifere. 


The Ancestor's Tale. A Pilgrimage to the Dawn of Evolution: 2004. 


Este obligatorie lectura cărții Theories of Human Evolution. A Century of Debate, 
1844-1 944 (1987), a istoricului din domeniul biologiei Peter J. Bowler, ca să aflăm cum s-au 


manifestat diferitele doctrine despre evoluționism de-a lungul istoriei paleoantropologiei până la apariția 
sintezei moderne sau a neodarwinismului. Ca să înțelegem ce a urmat după aceea trebuie să citim cărțile 
lui lan Tattersall, la care mă voi referi mai încolo. 

„În cazul evoluţiei paralele, explicația selecționistă spune că schimbările care au loc în paralel sunt 
adaptive în întreg nivelul ecologic pe care grupul îl ocupă, în timp ce trăsăturile divergente («radiante») din 


interiorul grupului sunt adaptări la nişe speciale ale nivelului ecologic. Cel puțin, explicația este plauzibilă 


ca în cazul [...] primelor mamifere.” În The History of Life: din 1960, reprodus şi în This 
View of Life din 1963. 


Fossils and the History of Life (1983). Este o carte foarte importantă pe care a publicat-o 
Simpson cu un an înainte de a muri şi care cuprindea întreaga sa gândire. Traducerea în limba spaniolă, 


semnată de Elisa Villa, este demnă de toată lauda. 


15. Un schelet hidrostatic are la bază un fluid care nu poate fi comprimat şi acționează ca antagonist al 
muşchilor. Pe lângă viermi, se mai găseşte şi în unele organe, cum ar fi penisul, care atunci când se 


umple cu sânge devine rigid în timpul copulaţiei. 


Ziua a noua 


1. Systematics and the Origins of Species (1942). 


2. Partea cea mai importantă pentru a avea o imagine a conceptului este schema grafică de formă reticulară, 
care a fost reprodusă de foarte multe ori. Nu toată lumea acceptă, trebuie spus, că intenția lui Franz 
Wiedenreich a fost să reproducă un model reticular printr-o ilustrație în care nu există linii orizontale şi 
verticale clare, ci patru coloane împărțite în pătrate mari, care la rândul lor conțin alte pătrate mai mici cu 
braţe în interior (este o schemă foarte stranie, care nu seamănă cu o plasă, fiind alcătuită mai degrabă din 
celule separate). Mai târziu, antropologul american William W. Howells, în cartea sa Mankind in 
the Making (1959), a simplificat schema lui Weidenreich şi i-a dat forma unui candelabru cu patru 
brațe. Partizanii moderni ai modelului evolutiv regional cu schimb de gene l-au acuzat pe William W. 
Howells că a interpretat greşit modelul evolutiv al lui Weidenreich, simplificându-l. 

3. Geneticianul Theodosius Dobzhansky avusese deja ideea speciei unice în evoluția omului, în 1944, şi a 
susținut-o întotdeauna, admițând odată cu trecerea timpului şi cu noile fosile care soseau din Africa de 
Sud, existența unei ramificații la începutul evoluţiei omului (dar numai aceea). În 1970 (în Genetica 
procesului evolutiv) afirma: „Evoluţia umană este un exemplu excelent de anageneză. Au existat, 
se pare, numai două specii de ominizi (Australopithecus africanus şi A. robustus în 


Pleistocelul primitiv şi a existat o singură formă din Pleistocelul mijlociu până în prezent (Homo 
erectus urmai de H, sapiens) 

4. După cum afirmă lan Tattersall, este surprinzător că Mayr nu a observat contradicția dintre speciația 
geografică şi modelul evoluţiei lineare pe care neodarwinismul - un neodarwinism pentru care Mayr 
reprezenta un stâlp de susținere — îl avantaja, nu numai în cazul evoluției umane, ci şi, în general, de-a 
lungul evoluției generale. 

5. Sau cel puţin cu o viziune unidirecțională şi progresionistă a evoluției. 

6. Majoritatea autorilor preferă să-i denumească „simieni” din motive ce ţin de prioritatea istorică a numelui, 
dar noi le vom spune antropoizi ca să evităm confuzia cu cele mai apropiate rude ale noastre (gibonii, 
urangutanii, gorilele şi cimpanzeii), care în engleză se numesc -apes'. În spaniolă nu există o denumire 
populară, dar s-a răspândit cea de „simieni”. 

7. Gould îi dedică ultima sa carte, The Structure of Evolutionary Theory (Structura 
teoriei evolutive) din 2002, testamentul său ştiinţific, lui Eldredge şi Vrba. 

8. Sau poate că erau părți ale corpului mai puţin folosite şi erau disponibile pentru a primi o funcție. 

9. Trebuie folosit cuvântul „aptare” când ne referim, în general, la structuri, funcții sau comportamente utile 
pentru supraviețuire şi reproducerea organismului, fără să distingem dacă au apărut în contextul actual 
(atunci s-ar numi „adaptări”) sau în alt context şi şi-au schimbat funcţia (în care caz s-ar numi „exaptări”). 


După cum vedeți, unii oameni de ştiinţă sunt foarte subtili. 


10. 


Il. 


12. 


13. 


14. 
15. 


16. 
17. 


18. 


19. 


20. 


21. 


22. 


23. 


24. 


Stephen Jay Gould şi Richard Lewontin, The Sprandrels of San Marco and the 
Panglossian Paradigm: A Critique of the Adaptationist Programme. 
Proc. Roy. Soc. Lond. B. 205: 581-598 (1979). 


Lemurii au rămas izolați şi fără concurenţă în Madagascar, unde au experimentat o extraordinară radiație 
adaptivă, cunoscând şi forme uriaşe. Din nefericire, sosirea pe insulă a oamenilor navigatori cu puțin mai 
mult de două mii de ani în urmă, a decimat diversitatea faunei bogate de acolo şi acest lucru încă se 
petrece, de data aceasta conştient, prin distrugerea la scară mare a habitatului forestier. 

Acest lucru provoacă o oarecare confuzie, deoarece înainte, când se folosea sistematica tradițională care se 
baza pe grade, hominizii erau strămoşii şi rudele exclusive ale speciei noastre. Clada africană 
(gorilele/cimpanzeii/oamenii) este acum, tehnic vorbind, subfamilia Homininae. Cimpanzeii şi oamenii 
formează tribul Hominini (tribul este o grupare de genuri cu un strămoş comun exclusiv). lar noi singuri, 
cu strămoşii şi rudele noastre, subtribul Homina. În timpuri moderne, când scriem, folosim temenul 
„hominin” hominin în engleză) doar cu referire la strămoşii noştri ulteriori separaţiei liniilor de 
cimpanzei şi de oameni. 

Al treilea mare simian: uransgutanul asiatic, abia dacă se lasă pe sol, prin urmare putem spune că 
nu are locomoţie terestră, numai arboricolă. Când se văd obligați să o facă, se sprijină cu stângăcie cu 
pumnul strâns pe sol, ținându-l, de obicei, pe-o parte. 

Găsit în 1994 de nord-americanul Tim White în fruntea echipei sale. 

În teoria neodarwiniană, presiunea selectivă ghidează evoluția. Selecția naturală este un proces atât 
stocastic, cât şi deterministic. Mutaţiile se produc la întâmplare (asta înseamnă „stocastic”), dar numai 
presiunea selecției decide cine este mai apt. 

După numele descoperitorului său din 1974, americanul Donald Johanson. 

Little Foot a fost descoperit în 1994 de Ronald J. Clarke, care a petrecut mulți ani extrăgând scheletul din 
roca ce îl ținea captiv, din peştera Sterkfontein. Datarea acestui schelet este prilej de dezbatere. Nu toți 
acceptă că are peste trei milioane de ani, după cum afirmă Ron Clarke. 

Deşi picioarele lui Little Foot sunt mai lungi decât braţele şi sugerează o deplasare bipedă mai eficientă 
decât a lui Lucy. Little Foot era şi mai înaltă decât Lucy. Trebuie să fim însă prudențţi, până ce nu aflăm 
mai multe despre scheletul lui Little Foot. 

Viteza cu care apar noi tipuri biologice în filmul vieții depinde şi de intervalele de timp dintre două 
fosile (între două cadre). Nu este acelaşi lucru o fosilă la fiecare milion de ani cu cea la fiecare zece 
milioane. În orice caz, dacă evoluţia ar fi treptată, salturile ar fi mici chiar dacă distanța temporală dintre 
fosile este mare. 

Ceva ce nici nu pot face cimpanzeii, dacă vorbim de adaptarea unei poziții verticale, cu genunchii şi 
şoldurile în extensie. 

Paleontologii Gould şi Eldredge cred că evoluția filetică a lui Simpson (pe care ei o numesc gradualism 
filetic) este modul evolutiv preferat de neodarwiniştii în evoluţie, deşi, după Eldredge şi Gould, 
darwinismul original era destul de deschis pe acest subiect. 

Numită tapetum lucidum: 

În epoca lui Simpson (anii treizeci şi patruzeci) partizanii saltationismului erau câțiva biologi ca R. 


Goldschmidt şi O.H. Schindewolf, despre care Simpson nici nu voia să audă. 


în The Meaning of Evolution: 

„Derivaţia acestui tip [australopitecii] dintr-un simian se înțelege mai bine ca un caz de evoluție rapidă sau 
cuantică (Simpson, 1944). Ar putea deveni curând unul dintre cele mai bine atestate cazuri.” 

„Este adevărat că mersul în picioare a fost limita schimbării radicale. După cum spune Washburn, acesta 
este fără îndoială un caz de evoluţie cuantică, o contribuţie conceptuală a lui Simpson (1944).” 

Cu toate astea, cred că Simpson nu a participat şi doar a trimis textul conferinței. Îmi bazez presupunerea 
pe faptul că nu apare în fotografiile simpozionului (nu toți participanții apar, dar cei mai importanţi o fac) 
şi că nici măcar nu-l menționează în autobiografia sa, care este foarte amănunțită. 

Washburn, la istoricul congres din 1950, a susținut şi el ideea că o schimbare la şold (mai exact scurtarea 
şi rotirea către spate a aripii iliace) fusese esențială pentru ca australopitecii să dobândească o poziție 
verticală. Şi a mers şi mai departe: „Sunt convins că această simplă schimbare a inițiat evoluția umană”. 
Explicația biomecanică pe care o propunea Washburn era diferită de cea pe care o ofer aici - şi 
complementară, cu siguranță - fiindcă se bazează pe mişcarea de extensie a şoldului permisă de muşchiul 
gluteal (fesier) mare, şi nu de abducţia şoldului produsă de muşchii gluteali mijlocii şi mici în cazul speciei 
noastre şi a strămoşilor noştri bipezi. 

Cum foarte bine a semnalat Gould în cartea sa Ontologeny and Phylogeny (1977), principiul 
de corelaţie organică a lui Cuvier nu se îndeplineşte întotdeauna cuvânt cu cuvânt. Nu există carnivore cu 
coarne şi copite, este o regulă fără excepţie, dar creierul apropiat de cimpanzeu se poate combina cu un 
corp destul de uman, adică pot apărea laolaltă caractere primitive şi moderne. 

În publicaţia originară, numele teoriei este la plural: „echilibruri punctuate” („Punctuated equilibria”). 
Gould folosea expresia la singular („Punctuated equilibrium”). 

De exemplu, Tattersall crede că punctuaționismul a mers prea departe când a plasat tot schimbul 
morfologic în momentul speciaţiei, adică atunci când se produce izolarea genetică a populației. Tattersall 
crede că schimbarea se poate acumula după aceea, în timpul vieții speciei. Lui Tattersall i se pare de 
asemenea că speciația se produce mai des decât sunt de părere Eldredge şi Gould. 

Pentru cine doreşte să ştie mai multe despre aceste dezbateri teoretice în domeniul concret al evoluției, în 
1995, lan Tattersall a scris o carte foarte interesantă în care povesteşte istoria paleontropologiei şi cum a 


fost influențată de teoriile evoluționiste, în special sinteza modernă şi echilibrul punctuat: The Fossil 


Trail: How We Know What We Think We Know About Human 


Evolution. Într-o carte ulterioară, Becoming Human: Evolution and Human 
Uniqueness (1998), tratează pe scurt, dar într-un mod remarcabil, aceste probleme teoretice în 


povestea sa despre evoluția umană. 


Ziua a zecea 


1. Fenotipul extins (1982). 
2. Candela de-o clipă-n întuneric 2015). 


3. Conceptul de genă al lui Richard Dawkins nu este, fireşte, cel tradițional. Nu există o rețetă pentru a 


fabrica o proteină, ci altceva mult mai amplu, care poate cuprinde mai multe gene. Dawkins nu susține că 
în spatele fiecărui comportament s-ar afla o genă unică, ci programări genetice la care participă grupuri 


de gene. 


4. Se numeşte Rising Star şi se află în zona cunoscută drept Leagănul umanităţii, o regiune cu multe grote în 
care s-au găsit numeroase fosile ale diverselor specii de hominizi. 

5. Americanul Lee Berger. 

6. Dacă ar fi aşa, nu fac parte din genul Homo.» Pentru că genurile sunt clade (nu pot avea decât o singură 
origine, nu două), iar pentru acestea a fost propus genul Kenyanthropus: 

7. Ultimii australopiteci cunoscuţi, din specia Australopithecus sediba: au fost găsiți de Lee 
Verger în peştera Malapa din Africa de Sud şi datează de acum două milioane de ani. 

8. Trebuie să ne gândim că zona sa adaptivă, vârful său, a fost ocupat din momentul acela de altă specie, ceea 
ce e posibil să fi reprezentat motivul dispariției parantropilor, cu care era la mare concurență ecologică. 
Despre cine să fi fost vorba? Poate despre Homo erectus; poate despre babuini. 

9. Modelul acesta seamănă mai bine cu ce aveau în vedere Eldredge şi Gould prin teoria echilibrului punctuat. 

10. Limita dintre Pleistocenul timpuriu şi cel mijlociu corespunde cu o schimbare a poziției polilor magnetici, 


care s-a produs acum şapte sute optzeci de mii de ani. 


11. Juan Luis Arsuaga et al. „Neandertal Roots: Cranial and Chronological Evidence 
from Sina de Los Huesos”. Science 344: 1358-1363 (2014). 


12. Începutul Pleistocenului târziu coincide cu începutul unei perioade mai calde, ultima interglaciațiune, 
care a precedat ultimul mare ciclu glaciar. Trecerea aceasta datează de acum o sută douăzeci şi şase de 
mii de ani. 

13. Jean-Jacques. Hublin et al. „New fossils from Jebel Irhoud, Morocco and the 


pan-African origin of Homo sapiens”. Nature 546: 269-292 (2017). 
14. Cercetătorul care a avut cea mai mare contribuție la crearea noii discipline a paleogeneticii este, fără 


îndoială, suedezul Svante Pääbo, care ne spune povestea lui în cartea Neanderthal Man: In 


Search of Lost Genomes (Omul de Neanderthal: în căutarea 
genomurilor pierdute) 2014). 

15. Viviane Slon et al. „The genome of the offspring of a Neanderthal mother and 
a Denisovan father”. Nature 561: 113-116 (2018). 

16. Axel Barlow et al. „Partial genomic survival of cave bears in living brown 
bears”. Nature Ecology & Evolution 2: 1563-1570 (2018). 

17. Eleftheria Palkopoulou et al. A comprehensive genomic history of extinct and 
living elephants: PNAS 115: 2566-2574 (2018). Palaeoloxodon antiquus este asa- 


numitul elefant cu colții drepți, un proboscidian dispărut, dar foarte des întâlnit în zăcămintele europene 
şi spaniole din Pleistocenul mijlociu din perioadele interglaciare. În timpul glaciațiunilor a fost înlocuit de 
mamut, şi el tot dispărut, deşi mai de curând. 

18. Phylosophy of Science 63: 262-277 (1996). 


19. Israel Hershkovitz et al. “The earliest modern humans outside Africa”. Science 
359: 456-459 (2018). 


20. Wu Liu, Maria Martin6n-Torres împreună cu alți colegi au publicat studii despre descoperirea unor dinți 
de Homo sapiens în China, cu o vechime de aproximativ o sută de mii de ani: “The Earliest 


Unequivocally Modern Humans In Southern China”. Nature 526. 696-699 
(2015). 

Ca să fim şi mai exacți, ar fi vorba de trecerea care se cunoaşte în geologie de la stadiul cald MIS 5 la 


stadiul frig MIS 4. 


Eugene I. Smith et al. „Humans Thrived in South Africa through the Toba 
Super-Volcanic Eruptions -74,000 Years Ago”. Nature 555: 511-515 (2018). 


Scheletul complet al unui australopitec sud-african, poreclit Little Foot, tocmai a fost prezentat de cel care 
l-a descoperit (Ron Clarke), după mulți ani de extracție laborioasă din roca din care făcea parte. Vom 
putea să avem în sfârşit toate informaţiile despre scheletul australopitecului, pentru că lui Lucy îi lipsesc 
multe părți, începând cu o bucată bună din craniu. 

Se pare că era o mare diversitate în Europa de acum jumătate de milion de ani şi până acum un sfert de 
milion de ani, odată cu coexistența unor populaţii cu morfologie arhaică alături de altele mai 
neanderthaliene ca acelea din Peştera Oaselor. Printre primele s-ar afla fosilele din situl francez de la 
Tautavel, în Rosellon, cărora descoperitorii lor, Henry şi Marie-Antoinette de Lumley, le-au pus numele de 


Homo erectus tautavelensis. pe care eu l-aş numi doar Homo tautavelensis: 


Craniul din Ceprano (Italia) ar putea şi el să primească această denumire. Nu îmi place, în schimb, 
numele ştiinţific de Homo heidelbergensis: deoarece exemplarul prototip al speciei este doar o 
mandibulă (din situl de la Mauer, în Germania) şi ne aduce informații importante despre specia din care 
face parte. 

The Myths of Human Evolution (Miturile evoluției umane982). 

Conceptul de „selecție a speciilor” este creația paleontologului american Steven M. Stanley, în 1975. Niles 
Eldredge preferă expresia „ species sorting’ pentru a se referi la fenomen, deşi nuanţa se pierde în 
spaniolă, fiindcă ar trebui tradus „clasificarea speciilor”, ceea ce nu este întocmai cu ce se doreşte 
exprimat. 

Titlul original al primei ediții (din 1859) este Despre originea speciilor. Abia la a şasea ediție, 
din 1872, cea mai amplă şi pe care Darwin o considera definitivă, a eliminat cuvântul „despre”. În cartea 
lui Darwin nu se vorbea direct despre originea omului, nici despre originea facultăților noastre mintale 
(foarte speciale), chiar dacă la finalul textului se spunea că teoria sq a evoluţiei (prin selecție naturală) va 
pune în lumină aceste chestiuni. 

În onoarea sa putem afirma că în ziua de azi, între biologii evolutivi se consideră că selecția sexuală este 
un caz aparte în domeniul mai amplu al selecției naturale. 

Don Gregorio Marañón (Vida e Historia: 1940) a înțeles perfect că haina (şi podoabele care o 
însoțesc), pe lângă faptul că acoperă trupul, are o funcție dublă care se află în legătură cu două instincte: 
cel ierarhic şi cel sexual. Dar nu s-a gândit că haina şi podoabele au şi o funcție identitară şi servesc la 
recunoaşterea altui membru al tribului, etniei sau grupului pentru a-l deosebi de străini. 

Darwin gândea, în mod greşit, că pielea dezgolită a speciei noastre are la origine un caracter feminin, 
adică rezultat al selecției sexuale, deşi în final se transferase şi la celălalt sex. Cu toate acestea, are de-a 
face cu termoreglarea prin transpiraţie, caracteristic pentru specia noastră şi pentru mulți dintre 
strămoşii noştri, toți din genul Homo. Culoarea pielii a trecut de la palid (ca la cimpanzei) la o culoare 
întunecată pe măsură ce s-a extins pismentarea pentru a proteja epiderma de efectele nocive ale radiației 


solare. 


Arslan A. Zaidi et al. Investigating the Case Of Human Nose Shape And 
Climate Adaptation”. Plos Genetics 13: e1006616 (2017). 


Ziua a unsprezecea 


1. În care critica evoluția cuantică, modelul evolutiv care ar produce mari schimbări într-un timp geologic 
scurt. 

2. Deşi ideea, în esența ei, fusese insinuată în 1930 de Ronald Fisher şi a fost tratată în 1955 de J.B.S. 
Haldane, Hamilton a fost cel care i-a dat formă şi anvergură în relație cu evoluţia genetică a societăților 
animale. 

3. În a cincea ediţie a Originii speciilor (1869). 

4. Aşa s-a ajuns la cunoscuta inegalitate a lui Hamilton, formula sub care este exprimată ideea aceasta. 
Pentru ca o genă altruistă să se răspândească trebuie să îndeplinească relația rB > C, unde r este măsura 
de rudenie (de la O la 1) dintre doi indivizi implicaţi într-un act altruist (cel care oferă ajutorul şi cel care îl 
primeşte), sau, cu alte cuvinte, probabilitatea ca o genă aleasă la întâmplare să fie identică la doi indivizi 
de origine comună (pe linie genealogică). B este surplusul reproductiv pe care-l obține cel care primeşte 
ajutorul, iar C, costul reproductiv pentru cel care realizează gestul altruist. Adepții teoriei eficacității 
inclusive au considerat această inegalitate ca fiind echivalentul din biologia socială a formulei E=mc2 din 
teoria relativității a lui Einstein. 

5. Folosesc expresia de „gene împărtăşite prin origine comună” fiindcă numai în privința acestor gene putem fi 
siguri că sunt la fel. Două rude pot avea multe alte gene la fel, fiindcă, până la urmă, aparțin aceleiaşi 
populații, dar despre acele alte gene nu ştim nimic. 

6. John Maynard Smith îi atribuia ideea de fitness inclusiv, deşi numai într-o formă simplificată, lui J.B.S. 
Haldane. Din ce îşi amintea Maynard Smith, după ce a făcut socoteli pe un şerveţel de hârtie într-un pub 
din Londra (Orange Tree, mai exact), J.B.S. Haldane a spus că ar fi dispus să-şi dea viața pentru opt veri 
sau doi frați. Lui Bill Hamilton nu i s-a părut deloc amuzant să-i fie atribuit lui J.B.S. Haldane germenul 
ideii sale de fitness inclusiv şi şi-a manifestat scepticismul în legătură cu întâmplarea aceasta, pe 
care o considera o minciună. Maynard Smith afirma de asemenea că respectivul de fitness inclusiv 
apăruse deja într-un articol publicat de Haldane în 1955 (Population Genetics. New 
Biology 18: 34-51), însă eu mă număr printre cei care cred că ideea nu este exprimată atât de clar în 
lucrarea cu pricina încât să-i fie atribuită lui Haldane. Adevăratul autor al teoriei fitness-ului inclusiv 
este, bineînţeles, W.D. Hamilton. 

7. Nu toate speciile sunt la fel, fireşte, multe animale îşi abandonează ouăle în voia sorții, de aceea trebuie 
depuse în număr mare, fiindcă multe dintre ele mor. 

8. Se numeşte haplodiploidie. Masculii sunt haploizi (au un singur set de cromozomi) şi femelele sunt diploide 
(au două seturi). Masculii provin din ovule nefecundate, iar femelele din ovule fecundate. 

9. Termenul a fost propus de John Maynard Smith într-un articol din 1964, care are propria lui poveste. 
Maynard Smith a fost unul dintre cei care au revizuit prima versiune a celebrei lucrări a lui Hamilton 
despre TIF. Luis Hamilton, editorul revistei, i-a promis că îi publică lucrarea în două părți, ceea ce a durat 
mai multe luni. Între timp, Maynard Smith a publicat articolul său despre kin selection în revista 
Nature. revistă ştiinţifică de prestigiu. Hamilton nu i-a iertat-o niciodată, deşi Maynard Smith şi-a 
cerut scuze pentru cele întâmplate. Cel puțin aceasta e versiunea istoriei spusă de Lee Alan Dugatkin în 


excelenta sa carte Altruism Equation (2006). Şi pentru Frans de Waal (în Bonobo şi ateul 
2013), John Maynard Smith este personajul negativ în toată povestea asta, la fel ca în istoria 


10. 


Il. 


12. 


13. 


14. 


15. 


16. 


17. 
18. 


19. 


20. 


colaborării cu George Price pentru elaborarea conceptului de strategie evolutivă stabilă, despre care vom 
vorbi mai târziu. 

Calificat ca unul dintre zeii biologiei evolutive de către Robert Sapolsky (Behave. Biologia 
ființelor umane în ipostazele lor cele mai bune şi cele mai rele. 2017). Un alt 
Zeu al biologiei evolutive ar fi englezul Bill Hamilton. 

Idee care a fost sprijinită de zoologul englez V.C. Wynne-Edwards în 1962 (Animal Dispertion in 
Relation to Social Behaviour. Autorul susținea că populaţiile îşi adaptează dimensiunile 
corpului la resursele disponibile în mediul înconjurător, în aşa fel încât indivizii manifestau în mod 
voluntar un autocontrol al natalității, ceea ce însemna un număr mai mic de copii - să renunțe la a 
avea mai mulți urmaşi decât trebuie - în beneficiul grupului. La un altruism de acest gen se poate ajunge 
numai prin selecția de grup. 

David Sloan Wilson şi Edward O. Wilson, „Rethinking the Theoretical Foundation of 
Sociobiology”. The Quaterly Review of Biology 82: 327-348 (2007). 

The Pony Fish's Glow (1997). 


Pentru care există un preț care trebuie plătit, fireşte. Producerea toxinelor, ca oricare altă substanţă, nu 
este gratuită, are un preț metabolic, o valoare în economia corpului. Este o investiție care trebuie 
rentabilizată. 


The Genetical Theory of Natural Selection: considerat de mulți autori ca fiind cel mai 


important tratat despre teoria evoluției după Darwin. 

Este foarte indicată lectura cărții Evolution and Healing. The New Science of 
Darwinian Medicine (1994), semnată de Randolph M. Nesse ca autor principal. După cum 
indică şi titlul, cartea aceasta propune un nou mod de a înțelege boala. 

George C. Williams, The Pony Fish's Glow (1997. 

Evoluţia privită ca o chestiune de schimbări ale frecvențelor genetice este o idee mai veche, pe care a 
propus-o englezul Ronald Fisher, unul dintre fondatorii geneticii populațiilor (împreună cu englezul J.B.S. 
Haldane şi americanul Sewall Wright). 

Ideea originală i-a aparținut lui George Price, împreună cu care Maynard Smith a publicat în 1973 un 
articol în revista Nature. Există un articol al lui Maynard de popularizare a ESS în numărul istoric din 
1978 al revistei Investigación y Ciencia dedicat evoluției. Viața lui George Price este 
incredibilă, fiindcă era o persoană foarte ciudată. În biografia lui, scrisă de Oren Harman, se vorbeşte 
despre contribuția lui ştiinţifică pentru a înțelege altruismul şi propria tragedie personală, The Price 
of Altruism: George Price and the Search for the Origins of Kindness 
(2010). 

Să presupunem că poliția a reținut doi suspecți de furt şi îi interoghează separat, informându-i de la 
început care este pedeapsa care-i aşteaptă dacă mărturisesc sau nu delictul. Dacă niciunul dintre ei nu 
mărturiseşte (adică dacă se înțeleg între ei) vor primi o pedeapsă de un an de închisoare, care este 
pedeapsa maximă care li se poate da cu probele de care dispune justiția. Dacă mărturisesc amândoi, vor fi 
condamnați la opt ani. Dacă unul dintre prizonieri mărturiseşte, iar altul nu o face, cel care recunoaşte va 
fi eliberat, iar cel care minte va fi condamnat la zece ani de închisoare. Aşa stând lucrurile, strategia 
dominantă este mărturisirea şi, în consecință, fiecare dintre suspecți va fi condamnat la opt ani. Această 


problemă se numeşte echilibrul lui Nash, după numele matematicianului şi laureatul Premiului Nobel 


21. 
22. 


23. 


24. 


25. 


pentru economie, John Nash (de care vă amintiți dacă ați văzut filmul O minte sclipitoare. De ce 
ai vrea să mărturiseşti dacă te afli în situația aceasta? Pentru că dacă mărturiseşti şi celălalt face acelaşi 
lucru, primeşti opt ani, iar dacă mărturiseşti, iar celălalt nu o face, eşti eliberat. În schimb, dacă nu 
mărturiseşti şi celălalt o face, primeşti zece ani, iar dacă nu mărturiseşti şi nici celălalt nu o face, primeşti 
un an. Opt ani (în cel mai rău caz) sau libertatea (în cel mai bun caz) sunt de preferat celor zece ani (în cel 
mai rău caz) sau un an (în cel mai bun). De aceea cei doi suspecți vor mărturisi. 

Preluat de la Richard Dawkins în Candela de-o clipă-n întuneric (2015). 

Nu este nevoie să explic că animalele nu hotăresc dacă au pui de sex masculin sau feminin, fiindcă 
indivizii a căror construcție genetică face să aibă numai pui de sex masculin ar avea mulți nepoți într-o 
populație în care masculii sunt puțini, în timp ce indivizii care nu au decât descendență de sex feminin ar 
avea avantaj într-o populaţie în care sunt puţine femele. 

Pentru a fi mai exacți, într-o proporție de 1:1, se menține investiția care se face în puii de ambele sexe, 
pentru că dacă una dintre specii cunoaşte o mortalitate mai mare la unul dintre sexe, situația se poate 
remedia producând mai mulți pui de acelaşi sex, şi fiecare dintre ei ar primi o investiție de energie mai 
mică. 

Stuart A. Est et al. „Social Semantics: Altruism, Cooperation, Mutualism, 
Strong Reciprocity And Group Selection”. J. Evol. Biol 20: 415-432 (2007). 
Robert L. Trivers. “The Evolution of Reciprocal Altruism-Quarterly Review of 
Biology” 46: 35-57. 


Ziua a douăsprezecea 


1. El Mundo. 25/11/2017. 
2. Dawkins citează în prologul din Gena egoistă ca bază pentru cartea sa cele nouă idei ale 


următorilor autori: G.C. Williams, J. Maynard Smith, W.D. Hamilton şi R.I. Trivers. 


3. O genă care poate avea efecte variate asupra fenotipului, teoretic, poate să producă un caracter fizic vizibil 


şi în acelaşi timp să prescrie un comportament altruist către indivizii care arată această ețichetă. Să 
presupunem că există o genă care face barba de culoare verde şi care le permite totodată indivizilor cu 
barbă verde să se recunoască şi să se ajute unii pe ceilalți chiar dacă nu sunt rude apropiate. În felul 
acesta, gena pentru barbă verde ar deveni majoritară în rândul populaţiei. Cu toate acestea, Dawkins nu 
crede că este ceva obişnuit ca într-o singură genă să se asocieze două efecte: semnalul şi comportamentul 


de ajutor reciproc între purtătorii semnalului. 


4. Mai exact, este o concurenţă între alele, care sunt forme diferite sub care se poate prezenta o genă în 


rândul populaţiei. Să luăm un exemplu. Moliile de mesteacăn (Biston betularia) sunt albe şi negre. Dar 
fiindcă mestecenii au scoarța albă, culoarea albă a moliilor este o adaptare pentru a se camufla. În 
schimb, în regiunile industrializate, mestecenii au scoarța neagră din cauza poluării, iar moliile negre 
sunt adaptate cel mai bine. De curând a fost identificată gena mutantă (alela) responsabilă pentru 


culoarea neagră. 


5. Afirmația scriitorului englez din secolul al XIX-lea, Samuel Butler. 


6. Man on His Nature. Cartea cuprinde conferințele susținute de Sherrington între anii 1937 şi 1938. 


7. Logica selecţiei în funcție de frecvenţă este uşor de înțeles în lumea economiei, unde ştim cu toţii că un 


tâmplar, un avocat, un medic sau un pescar vor încerca să se stabilească într-un cartier unde nu au prea 
multă concurență şi vor evita cartierele sau oraşele în care se desfăşoară mai multe afaceri decât ale lor. 
Cu cât concurența este mai mică, cu atât îi merge mai bine nou-venitului, tot astfel sexul masculin este 


favorizat în rândul unei populaţii cu puțini masculi, iar sexul feminin, în rândul unei populații cu puține 


femei. 

8. Alela. 

9. Ever since Darwin. Reflections on Natural History !De la Darwin. 
Reflecţii despre istoria naturală (1978). 

10. Ne atrage atenţia că Lewontin, Rose şi Kamin îi aşază pe oamenii întreprinzători laolaltă cu xenofobii 
expansionişti, însă Zidul Berlinului nu căzuse încă, iar simpatiile autorilor erau, mai degrabă, de cealaltă 
parte. Pentru a-şi întări argumentele, Lewontin, Rose şi Kamin semnalau (deşi sună mai degrabă a 
acuzaţie) că E.O. Wilson se identificase singur cu liberalismul neoconservator american. În orice caz, 
acesta era tonul dezbaterilor care au urmat odată cu intrarea pe scenă a sociobiologiei. 

11. Istoria ca sistem (1935). Între aceia care credeau că omul nu are natura sa proprie şi poate fi 
modelat în totalitate prin intermediul educaţiei s-a numărat şi celebrul sociolog Emile Durkheim. 

12. How Did Humans Evolve? Reflections On the Uniquely Unique Species 
(1990). 

13. The Moral Animal. Why We Are the Way We Are: The New Science of 
Evolutionary Psychology (1994). 

14. Dacă ținem cont de interesul pe care teoria selecției familiale îl are față de reproducere şi descendență, nu 
ne surprinde atenţia pe care o acordă sociobiologii diferențelor de comportament între bărbați şi femei. 

15. Human Nature and the Limits of Science (2001). 

16. Gould a criticat dur cartea lui Robert Wright în The New York Review of Books din 26 
iunie 1997. 

17. Dupré respinge, de asemenea, ideea genei egoiste a lui Dawkins, adică orice sună a geocentrism. 

18. „Dacă aceşti strămoşi erau vânători sau culegători sau ambele; dacă trăiau în grupuri mari sau mici; dacă 
primii masculi erau promiscui sau erau furnizori viabili, toate acestea nu au prea multă legătură cu ceea 
ce suntem (sau putem fi) la sfârşitul secolului al XX-lea. (...) Acest comportament complex ne-a însoțit de 
la naşterea lui Homo sapiens: dar vechile stiluri de viață nu au prea multă legătură cu felul în care 
ne trăim viața în ziua de azi” (Becoming Human. Evolution and Human 
Uniqueness: 1998). 

19. The Meaning of Human Existence (2014). 

20. în Nature via Nurture: Genes, Experience and What Makes Us Humans 
(2003), carte a cărei lectură o recomand. 

21. Reziduuri ale saltationismului au supraviețuit şi reapar într-o oarecare măsură în evoluția 
cuantică a lui Simpson mai întâi, iar apoi în teoria mutației neuronale, care încearcă să explice, dintr- 
odată, originea minții creatoare, simbolice şi conştiente a lui Homo sapiens: 

22. în Candela de-o clipă-n întuneric (2015). 

23. 


Alternativa embriologiei origami ar fi embriologia de tipul imprimantei 3-D. Fiinţele vii de pe 
planeta noastră urmează, nu e nevoie să insist, embriologia origami: iar după părerea lui 


Dawkins (în Candela de-o clipă-n întuneric. 2015), aşa trebuie să fie pe toate planetele 
unde există evoluție. Moştenirea caracterelor dobândite ale lui Lamarck se aseamănă în schimb cu 


embriologia de tipul imprimantei 3-D, deoarece copiază corpul exact aşa cum este în momentul 


reproducerii, cu modificările pe care le-a cunoscut de-a lungul vieții. 


Ziua a treisprezecea 


1. După cum le denumeşte Karl von Frisch în Zehn Kleine Hausgenossen IDoisprezece 
chiriaşi mici (1955). 

2. Sau eusociabilitate; în engleză se spune eusociality. 

3. Cucerirea socială a Pământului (2013). 

4. Judith Rich Harris. Where is the child's environment? A group socialization 
theory of development”. Psychological Review 102: 458-489 (1995). 


5. Discuţia aceasta mă duce cu gândul la ce spunea filosoful Ortega y Gasset despre cât de recomandabil este 
pentru copii să citească la şcoală, în mod obligatoriu, romanul Don Quijote (o controversă care a 
avut loc la vremea ei). Este o greşeală, susținea Ortega, deoarece copiii nu trebuie educați să fie adulți 
buni, ci copii buni. Într-adevăr, copiii, după cum bine ştim, se dezvoltă din punct de vedere mintal, în 
propriul lor habitat infantil, alături de alți copii. 

6. Se îndoia, ca să fim mai precişi, de aşa-numita ipoteză haplodiploidă bazată pe genetica specială a 
himenopterelor, în rândul cărora sunt câțiva indivizi haploizi (cu un singur rând de cromozomi) şi alții 
diploizi (cu două rânduri de cromozomi). 

7. Cu alte cuvinte, nu sunt haplodiploide, ci diplodiploide (condiția normală, în care ambele sexe sunt diploide 
şi au două rânduri de cromozomi). 

8. În cartea El sello indeleble IPecetea neştearsăl (2013), pe care am scris-o împreună cu 
Manuel Martin-Loeches, analizăm utopiile sociale ale creatorilor neodarwinişti şi minunatele 


lumi noi pe care le propun, folosind ca instrument eugenetica. 


9. Martin A. Nowak et al. The Evolution of Eusociality”. Nature 466: 1057-1.062 (2010). 

10 Evolution for Everyone. How Darwin's Theory Can Change the Way 
We Think About Our Lives (297 şi Does Altruism Exist? Culture, 
Genes and The Welfare of Others ‘Foundational Questions in 
Science) (2015). 

11 Teoria selecției multinivel a fost propusă de D.S. Wilson şi de filosoful Elliot Sober în cartea lor Into 
Others: The Evolution and Psychology of Unselfish Behaviour (1998)- 

12 Sau cu alte cuvinte, tu eşti diploid, iar gameții tăi sunt haploizi. 

13 Adică să lase pe uscat cealaltă alelă, varianta sa genetică, ce ocupă acelaşi loc (sau poziţie) în 
cromozomul omolog, celălalt cromozom din pereche. Dacă cele două alele sunt la fel, atunci nu există 
niciun conflict intragenomic, fireşte. 

14 Perspectiva lui David Sloan Wilson are mult de-a face cu cea a lui Eörs Szathmâry şi John Maynard Smith, 
din 1995, despre marile tranziții evolutive, deşi aceştia doi nu susțineau selecția de grup pentru că 
„suntem partizanii teoriei gencentriste (sau genocentriste) schițată de Williams şi clarificată de 


Dawkins. Există într-adevăr o trăsătură a tranziţiilor [...] care ne duce la aceste concluzii. La un 


moment dat în ciclul vital există o singură copie sau foarte puține ale materialului genetic: în 
consecință, relaţiile genetice dintre unitățile care se combină într-un organism superior se realizează 
la un nivel foarte înalt. Importanța acestui principiu general a fost subliniată în primul rând de 
Hamilton atunci când a explicat evoluția comportamentului social, însă considerăm că se poate aplica 


şi la multe alte cazuri”. 


Ziua a paisprezecea 


l. 


După ce a cântărit lucrurile, Darwin a exclus posibilitatea ca cele două sexe să aibă aceleaşi calități: „Sunt 
conştient că unii autori se îndoiesc că ar exista vreo diferență inerentă, însă e cel mai puţin probabil dacă 


facem o analogie cu animalele inferioare care prezintă caractere sexuale secundare.” 


2. Wallace îşi dezvoltă şi îşi explică poziția în cartea Darwinism, din 1889. 


3. Deşi nu i s-a părut întotdeauna la fel de limpede, aşa cum e şi firesc. În Caietul de notite B. scris 


pe drumul de întoarcere din călătoria la bordul vasului Beagle: Darwin scria: „Există un consens 


asupra faptului că sufletul este ceva supraadăugat”. 


„În spaniolă se foloseşte termenul „spiritism”, care face referire doar la o variantă a spiritualismului, nu la el 


în întregime. 


„ Raymond A. Dart. “The predatory transition from ape to man”. International 


Anthropological and Linguistic Review LI: 201-213 (1954). Dart are aceeaşi abordare şi 
în cartea de popularizare a ştiinţei, pe care a scris-o în 1959, cu Dennis Craig, intitulată Adventure 


with The Missing Link: 


6. Pe care a numit-o „industria osteo-donto-cheratică”. 


7. Publicat sub formă de carte în 1966. 


8. S.J. Gould critică în Ever Since Darwin (1977) teoria maimuţei ucigaşe şi pe cei care susțin (Dart, 


9. 


10. 


Lorenz şi Desmond Morris) că natura noastră este întinată pentru că provine dintr-un carnivor african, 
agresiv şi expansiv. Şi aminteşte că după filmul 200 ]. Stanley Kubrick a continuat să exploreze tema 
agresivității umane, aşa-zis înnăscută, în următorul film Portocala mecanică (1971). În această 
peliculă ridica o dilemă morală, explică Gould: „Ar trebui să acceptăm un control de tip totalitar pentru a 
fi reprogramați în masă [de agresivitate înnăscută] sau să nu facem nimic [şi să trăim] într-o democrație?” 
Dart nu era biolog neodarwinist, dar după cum bine spune Peter J. Bowler (Theories of Human 
Evolution. A Century of Debate, 1844-1944. 1987), putem găsi aceeaşi teorie că 
genele noastre poartă povara istoriei evolutive în sociobiologie şi în psihologia evoluționistă, după cum am 


văzut, şi care se trag din neodarwinism. 


Frans de Waal a scris, douăzeci şi şase de ani mai târziu, o carte foarte relevantă despre violență şi 


reducerea agresivității la primate (Peacemaking Among Primates» 1989). De când Lorenz a 
publicat Despre istoria naturală a agresiunii (1960), s-au aflat multe lucruri despre 


agresivitate în rândul cimpanzeilor, care sunt uneori animale cu adevărat violente şi puternice din punct 
de vedere fizic, capabile să ucidă alți membri ai aceleiaşi specii. Forța pe care o are brațul cimpanzeului o 
depăşeşte pe cea a omului, iar caninii lui sunt teribili, ceea ce înseamnă că nu e deloc lipsit de apărare, 
aşa cum credea Lorenz. În consecință, şi cimpanzeii au sisteme elaborate şi foarte eficiente pentru a 


contracara agresivitatea. Frans de Waal considera că Lorenz avea dreptate când susținea că agresivitatea 


Il. 


12. 


13. 


14. 


15. 


16. 


17. 
18. 


19. 


20. 


21. 


22. 


23. 


umană este înnăscută (oricât de mult ar durea), dar că se înşela - iar aceasta reprezintă marea eroare a 
cărţii lui — când spunea că specia noastră nu are mecanisme biologice ca să o inhibe. 

Dacă ținem cont de crimele petrecute în trecut, în epoca armelor albe şi a luptei corp la corp, mulți vor fi 
sceptici când vor citi că există o modalitate eficientă de a înfrâna agresivitatea umană. 

Dar a fost importantă pentru viața lor socială, afirmă Craig B. Stanford în The Hunting Apes 
(1999). Carnea este o resursă râvnită de cimpanzei, ceea ce o transformă în monedă socială 


pentru a obţine în schimb prietenie şi sex, ceva ce ar fi putut avea un rol important în evoluția umană. 


Darwinism and Human Affairs 979. The Biology of Moral Systems (1987) 
şi How Did Humans Evolve? Reflections on the Uniquely Unique 


Species (1990). 
“Balance of power”. o expresie foarte folosită în timpul Războiului Rece pentru a face referire la 


cursa pentru înarmare dusă de cele două superputeri: Uniunea Sovietică şi Statele Unite ale Americii. 

Alexander explică de asemenea prin intermediul cursei pentru echilibrul de putere că nu au existat 
diviziuni în descendența umană, teorie cu care nu sunt de acord. Eu cred că au fost mai multe ramificații. 
Dacă privim cu atenţie, ipoteza cursei pentru echilibrul de putere nu s-ar opune complet ipotezei 
vânătorului şi de fapt, Richard D. Alexander (în 1990) include lucrarea lui Dart din 1954 între cele care i- 
au precedat teoria. Deşi cursa pentru echilibrul de putere a început într-un moment ulterior apariției 
australopitecilor şi, prin urmare, nu are legătură cu zorii evoluției umane, are în schimb elementele de 


agresivitate interspecifice (vânătoarea) şi intraspecifice (lupta unor grupuri împotriva altora în interiorul 


aceleiaşi specii) care apar în pelicula 2001 , Odisee a sp ati al à 
Darwinism and Human Affairs (1979. 


Alte primate care trăiesc, de asemenea, în grup par să ştie foarte bine cine sunt părinții lor şi în ce 
măsură. 
După părerea lui William Irons (How Has Evolution Shaped Human Behavior? 


Richard Alexanders Contribution To An Important Question” Evolution and 
Human Behavior 26: 1-9, 2005), Richard D. Alexander are două mari contribuții la studierea 


evoluției comportamentului uman: una este ipoteza echilibrului de forțe, iar cea de-a doua este 
reciprocitatea indirectă. 

Chiar dacă Richard D. Alexander nu crede că evoluția poate să producă un altruism adevărat, cu alte 
cuvinte, nu acceptă că indivizii speciilor non-umane ar fi putut evolua ca să înfăptuiască lucruri 
pentru populațiile sau speciile lor cu prețul propriei supraviețuiri prin gene, nu înseamnă că evoluția „nu 
poate produce un organism gânditor capabil să creeze în mod conştient astfel de înclinații ca rezultat 
colateral al trecutului evolutiv”. 


The Social Function of Intellect. În P.P.G. Bateson and R.A. Hinde (ed). Growing Points in 


Ethology: 303-318 (1976). 
Richard D. Alexander, How Did Humans Evolve? Reflections oñ the Ciucă 
Unique Species (1990). 


În El sello indeleble IPecetea neştearsăl!20 13), pe care am scris-o împreună cu Manuel 
Martín-Loeches, am trecut în revistă semnele acestea de identitate în încercarea de a defini ființa umană. 


Ziua a cincisprezecea 


1. „M-am dus în pădure pentru că am vrut să trăiesc în libertate, să dau piept numai cu faptele esenţiale ale 


vieții şi să văd dacă nu puteam învăța ce avea aceasta să-mi transmită,[...] ca să nu descopăr în pragul 


morții că nu am trăit.” 


2. Expresia „teoria minţii” a fost creată de D. Premack şi G. Woodruff: -Does The Chimpanzee 


Have A «Theory Of Mind”? Behavioral and Brain Sciences 4: 515-526 (1978). 


3. Tipuri mentale (996). 
4. Christopher Krupenye et al. „Great Apes Anticipate That Other Individuals Will 


Act According To False Beliefs” Science 354: 110-114 (2016). Merită să traducem 


titlul: „Maimuţele mari se aşteaptă ca ceilalți indivizi să acționeze după nişte convingeri false”. 


Primatologul Frans B.M. de Waal face un comentariu foarte interesant despre articolul acesta în acelaşi 


număr al revistei Science: -Apes Know What Others Believe. Understanding 
False Beliefs Is Not Unique To Humans”. Science 354: 39-40 (2016). Şi acesta 


merită tradus: „Maimuţele ştiu ce cred ceilalți. Nu numai oamenii pot înțelege convingerile greşite”. 


5. Humphrey a ţinut o conferință excelentă în 1987 la Muzeul de Istorie Naturală din New York, în ciclul 


„James Arthur Memorial Lectures”, care a fost publicată şi se găseşte uşor pe internet. Acolo se face 


analiza tabloului aparținând pictorului rus, despre care vom vorbi imediat. 


6. The Strange Order of Things: Life, Feeling and the Making of Cultures 


(2018). 


7. Deşi cimpanzeii pot folosi simbolurile produse de oameni într-un mod limitat, ca de exemplu fişele, nu o fac 


niciodată între ei, nici măcar cei mai antrenați. 


8. The Myths of Human Evolution: 


9. Se poate observa în această viziune a evoluției umane a lui George Sacher un anume saltaționism: 


10. 


Il. 


12. 


despre care am vorbit deja în legătură cu teoria mutaţiei a lui De Vries, deşi a fost adaptat la vremurile 
moderne. lar când Eldredge şi Tattersall au folosit expresia „salt cuantic neural”, evocau modalitatea 
cuantică de evoluție anticipată de G.G. Simpson, care nu este departe de saltaționismul clasic. 

Un laringe în poziție mai joasă presupune un faringe (tubul vertical de deasupra laringelui) lung, şi 
invers. Se crede că un faringe lung, spre deosebire de unul scurt, permite modularea mai bună a 
sunetelor. E dificil de identificat unde aveau laringele neanderthalienii şi alte specii fosile, însă este sigur 
că fața şi cavitatea orală (gura) erau mai mari decât ale speciei noastre, ceea ce reprezintă segmentul 
orizontal al aparatului fonator. Cu toate acestea, chiar dacă neanderthalienii ar fi avut o morfologie a 
căilor aeriene superioare parțial diferită de a noastră, era mai mult decât suficient pentru a produce un 
limbaj articulat pe deplin omenesc prin care să se înțeleagă folosind simboluri codificate sub formă de 
sunete. 

Pentru asta mă bazez pe studiile lui Ignacio Martinez despre fonațiune şi audiție la speciile vii şi la cele 


fosile. 


The Fossil Trail: How We Know What We Think We Know About 
Human Evolution (199%); Becoming Human: Evolution and Human 
Uniqueness (19%); Masters of the Planet: The Search for Our Human 
Origins (2012). 


13. 


14. 
15. 


16. 


Ee 


18. 


19. 


20. 


21. 
22. 


23. 


24. 


Tattersall este susținătorul teoriei echilibrului punctual, deoarece este de părere că specia noastră îşi are 
originea în rândul unei populații izolate din punct de vedere geografic, pe continentul african. 
Numite şi hematit, oligist sau limonit. 

Dacă mutația era predominantă, deoarece copiii moşteniseră o alelă mutantă de la progenitorii 
lingvistici şi o alelă normală de la progenitorii care nu vorbeau. 

Şi ceea ce noi numim memoria de lucru tworking memory) cu alte cuvinte, capacitatea de a 
păstra în minte multe jdei (multă informaţie) simultan, este mai mare în cazul speciei noastre decât la 
oricare alta, iar factorul acesta poate fi important atunci când explicăm facultățile noastre mintale unice. 
Poate că şi asta ne face superiori neanderthalienilor. 

Deşi aveau vise nocturne, fiindcă mamiferele şi păsările au o fază REM a somnului. Acronimul REM vine 
de la Rapid Eye Movement, deoarece cei treji văd că cei adormiți mişcă ochii şi au tonus muscular. Oare 
animalele visează la fel ca noi? Mai mult ca sigur. Cum or arăta visele animalelor a căror informație 
despre lume este cu precădere de factură chimică, prin miros şi gust? În viața intrauterină, faza REM 


ocupă o durată mare de timp. Oare ce visează fetusul? 


The Bridge to Humankind. How Affect Hunger Trumps the Selfish 
Gene (2006). 

Dirk L. Hoffman et al. „Symbolic Use Of Marine Shells And Mineral Pigments 
By Iberian Neandertals 115.000 Years Ago”. Science Advances +: 
eaar5255 (2018). Dirk L. Hoffman et al. 1J-Th Dating of Carbonate Crusts Reveals 
Neandertal Origin of Iberian Cave Art”. Science 359: 912-915 (2018). 


S-au publicat deja primele articole care dezbat vechimea care i se atribuie artei din peşterile spaniole, iar 
autorii au răspuns deja la criticile aduse. Din punctul meu de vedere, pot să afirm că am avut ocazia să 
văd în detaliu unde şi cum a fost datată arta neanderthalienilor din La Pasiega, în Cantabria, dar am ieşit 
din peşteră cu şi mai multe îndoieli decât aveam când am intrat. 

Pe care noi, cei care am lucrat în Atapuerca, i-am denumit Homo antecessor- 

Englezul Robin Durban a studiat corelația la primatele antropoide dintre mărimea creierului şi grupul 
social, elaborând în anii nouăzeci aşa-numita ipoteză a creierului social. Studii recente arată că şi la 


balene şi la delfini s-a produs o coevoluție între creier, structura socială şi bogăția comportamentului: 


C.R. Fox et al. “The social and cultural roots of whale and dolphin brains”. 
Nature Ecology & Evolution 1: 1699-1705 (2017. 


Pe parcursul experimentului, nu li s-au adresat întrebări subiecților. S-a înregistrat ce zone ale creierului 
li s-au activat pentru a se vedea dacă erau predispuşi să împărtăşească suferința cu altcineva. Creierul nu 
minte. Grit Hein et al. „Neural Responses to Ingroup and Outgroup Members’ Suffering Predict Individual 
Differences in Costly Helping”. Neuron 68: 149-160 (2010). 

Jerison asociază momentul acesta cu schimbarea ecologică ce a dus la secarea Mediteranei acum cinci 
milioane de ani. Secarea aceasta s-a produs din motive geologice (tectonice, în urma mişcării plăcilor 
scoarței terestre), odată cu închiderea strâmtorii Gibraltar şi a evaporării apei din marele lac la care fusese 
redusă Marea Mediterană, dar nu a afectat ecosistemele africane unde locuiau strămoşii noştri. Nici nu au 
început să vâneze animale atunci. Ambele lucruri, schimbarea climatică şi ecologică, şi consumul de 
carne de animale s-au petrecut mai târziu, după cum s-a văzut, acum două milioane cinci sute de mii de 


ani, însă nu au nicio importanţă pentru teoria lui Jerison. 


25. Qu6 es la memoria (2015). O carte explicativă, pe care o recomand şi din care, într-adevăr, am 


preluat stilul scurtei introduceri de la începutul fiecărui capitol. 


26. Tipuri de minți (1999). 


Ziua a şaisprezecea 


1. Aceasta este explicația pe care J.B.S. Haldane a expus-o într-un articol excelent din 1926, intitulat On 
Being the Right Size. Motivul pentru care în Paleozoic au existat insecte mai mari decât cele din 
prezent, ca libelulele gigantice, este că atunci concentrația de oxigen din atmosferă era net superioară 
celei de acum. 

2. Presupun că un delfin ar spune însă că pentru el au fost viața marină, înotătoarele şi ecolocația. 

3. În cartea sa The Meaning of Human Existence (2014). 

4. Deşi ar fi putut să o facă în trecut şi să se conserve în prezent, nu prin selecție naturală, ci prin selecție 
sexuală. Cu alte cuvinte, pentru că le plac în continuare coarnele şi colții. Oamenii nu mai au nevoie să fie 
în formă fizică perfectă pentru a supraviețui, deşi abdomenul plat şi corpul atletic încă sunt considerate 
estetice. Canonul frumuseții omeneşti nu s-a schimbat radical odată cu dezvoltarea tehnologică şi încă ne 
plac trupurile sculpturale: Acestea nu sunt reflecțiile lui Wilson, ci ale mele. 

5. Mankind in the Making (1959). L-am menţionat deja pe William Howells legat de evoluția 
cuantică a lui Simpson şi de congresul de la Cold Spring Harbor, dar şi într-o notă cu privire la schema 
grafică a evoluţiei umane a lui Franz Weidenreich. 

6. Howells propunea un alt experiment mental ca să răspundă la aceeaşi întrebare, respectiv ce s-ar întâmpla 
dacă viața umană ar dispărea de pe planeta noastră. Howells avea multe îndoieli asupra faptului că 
simienii mari ar fi evoluat în direcția noastră, fiindcă sunt mult prea specializați în nişele lor 
ecologice, iar îndoielile creşteau atunci când experimentul elimina toate primatele, sau toate mamiferele, 
ca să nu mai vorbim de toate vertebratele, în ansamblul lor, care ar putea dispărea din biosferă. 

7. Nu pot să nu aduc un omagiu aici marelui om de ştiinţă şi umanist barcelonez, Jorge Wagensberg, decedat 
în martie 2018. Între cunoscutele sale aforisme, se numără unul care se potriveşte foarte bine aici: 
„Înotătoarea e ca un dop evolutiv pentru cunoaştere: ce-ar face un delfin chiar dacă ar avea o idee 
genială?” Următorul aforism din lista pe o citesc şi care poartă titlul „Mâna în aforisme” zice aşa: „Gestul 
de a ține palma deschisă, neînarmată, cu degetele întinse: salutul universal prin excelență”. Mi-l imaginez 
pe Jorge salutând. 

8. Ar trebui să spunem Kenyanthropus rudolfensis: deoarece două specii convergente care nu 
alcătuiesc o cladă nu pot avea acelaşi nume generic. De aceea am scris "Homo între ghilimele. 

9. Există o a treia specie de vânători în rândul primatelor antropoide, pe lângă cimpanzei şi maimuţele 
capucin. Sunt papionii (sau babuinii) africani. 


10. Evolution. The Modern Synthesis (1942). 


11. Julian Huxley credea de asemenea cu toată convingerea în legea lui Cope sau în legea celor nespecializați. 


12. „Julian Huxley And The End Of Evolution”. Journal of the History of Evolution 28: 181- 
217 (1995). Articolul lui Marc Swetlitz este fundamental pentru a înţelege ideea de evoluție încheiată a lui 


Julian Huxley. 


13. 


14. 


15. 
16. 


17. 


Tupaia este un mic mamifer din sud-estul Asiei, care formează un ordin propriu de mamifere (Scandentia). 
În mod tradițional, s-a crezut că primii strămoşi ai primatelor erau la gradul acesta evolutiv şi că 
tupaia era grupul cel mai apropiat de primate actuale, deşi astăzi sunt plasate mai aproape de colugo sau 
lemurienii zburători (dermoptere), tot din sud-estul Asiei. Pe de altă parte, ideea că o specie actuală 
reprezintă un strămoş nu mai este folosită în biologia evolutivă, după cum nu mai sunt folosite nici 
gradele evolutive. 

Într-o scrisoare pe care i-a scris-o lui Julian Huxley în 1950, Simpson menţiona (dar fără să dea explicații) 
marsupialele, insectivorele, primatele, rozătoarele, carnivorele şi artiodactilii ca grupe de animale care 


puteau încă să ofere surprize evolutive (în Marc Swetlitz: „Julian Huxley and the end of evolution”. 


Journal of the History of Evolution 28: 181-217, 1995). 

This View of Life (196%). 

Acesta este termenul din engleză Fabrio şi din latină pentru a face referire la alcătuirea şi la 
organizarea unui lucru (De humanis corporis fabrica se intitulează marele tratat de 
anatomie al lui Andrés Vesalio, din Bruselas, iar Historia de la composición del cuerpo 


humano Istoria alcătuirii corpului omenesc! se numeste cartea pe care a scris-o cel 
mai bun discipol al său, spaniolul Juan Valverde de Amusco). 


Probabilitățile nu se adună, se dublează. 


Epilog. Se va întâmpla ceva minunat 


IL; 


Yinon M. Bar-On et al. “The Biomass Distribution On Earth. PNAS” 115: 6506-6511 
(2018). 


--Viruşi, arme şi oţel: soarta societăților umane” (1997; Nature 418: 700-707 


(2002). 


. În engleză este Nonzero, deoarece Robert Wright susține teza potrivit căreia evoluţia culturală a fost de- 


a lungul Istoriei un joc cu rezultatul non zero cu alte cuvinte, un joc la care toți câştigă, nu unul 


la care câştigul unora echivalează cu pierderea altora. Traducerea titlului în spaniolă a fost foarte 


inspirată: Nadie pierde INimeni nu pierde. 


4. Sapiens. Scurtă istorie a omenirii (2013). 


5. Provoacă nelinişte, în privința aceasta, următoarea informație: unele animale domestice sunt mai mari 


decât strămoşii lor din sălbăticie, iar altele sunt mai mici, însă la toate creierul s-a redus. Şi noi ne-am 


domesticit oare la rândul nostru? 


. Am abordat temele acestea în cartea mea Los aborigenes. La alimentación en la 


evolución humana lAborigenii. Hrana şi evoluția omenirii: (2002). 


7. Cave, C. & Oxenham, M. Int, xJ: Osteoarchaeol. 26: 163-175 (2016). 
8. „Nu cred că în ziua de azi există vreun antropolog care se îndoieşte că aceasta a fost istoria speciei noastre, 


cu toate că, atunci când mi-am început viața profesională, ideea evoluției culturale promovate în secolul al 
XIX-lea era respinsă. Acest lucru se datora faptului că evoluția culturală tradițională avea un mesaj 


subliminal elitist, bazat pe valori etnocentriste: de la simieni la noi (europenii occidentali)”. The 


Bridge to Humankind. How Affect Hunger Trumps the Selfish Gene- 


9. Los conquistadores del horizonte. Historia mundial de la exploración 


10. 


Il. 


12. 
13. 
14. 


15. 
16. 


17. 


18. 


19. 
20. 


21. 


IConchistadorii orizontului. Istoria mondială a explorărilori (2008). 


Cu toate că nu este uşor să definim ce înseamnă complexitate şi organizare, nici la nivel biologic, nici la 
nivel social, nu putem nega că acum sunt mai multe profesii decât în Paleolitic, mai exact, o mai mare 
specializare a corpului social 

Echivalentul catamaranelor polineziene care au străbătut Oceanul Pacific ar fi nava spaţială din romanul 
lui Arthur C. Clarke, Rendez-vous CU Rama (1973), un uriaş cilindru gol pe dinăuntru în 
interiorul căruia există o mică lume autosuficientă (o biosferă), în care putea supraviețui o populație 
extraterestră pe parcursul unei călătorii de mii de ani (deşi în carte nu este foarte clar ce s-a întâmplat cu 
ea). 

Unii nu sunt de acord cu Steven Shapin, autorul celebrei cărți Scientific Revolution (1996). 
Publicată după moartea sa, în 1995, în cartea L'avenir de rhomme (1959). 

Monod scrisese cu puțin timp înainte: „Animismul stabilea între Natură şi Om o alianță în afara căreia nu 
se află decât o singurătate cumplită”. 

This View of Life (1964). 


În 1953, Arthur C. Clarke a publicat povestirea Fantastica întâlnire din zori despre nişte 
oameni de ştiinţă din Galactic Survey care străbat Calea Lactee în căutarea altor planete locuite de ființe 


umanoide, iar în cele din urmă găsesc o astfel de planetă la capătul galaxiei. În povestire nu se spune 
explicit, dar planeta aceea ar putea fi chiar Terra. Călătorii spaţiali trebuie să plece repede înapoi pentru 
că primesc veşti proaste din lumea lor (este vorba de ultimele zile ale Imperiului şi ni se sugerează că 
civilizația din care fac parte oamenii de ştiinţă urmează să se autodistrugă în mod necugetat). Aşadar, în 
povestirea lui Arthur C. Clarke din 1953, oamenii primitivi nu câştigă nimic din punct de vedere al 
progresului tehnologic în urma întâlnirii cu vizitatorii. Vor avea de parcurs drumul singuri, spre deosebire 
de ce se întâmplă în Sfârşitul copilăriei si în 2001. Odiseea spaţială. în care 
extratereştrii ghidează şi stimulează progresul omenirii. În plus, povestirea este considerată o versiune 
anterioară a primei părți din 2001. Odiseea spațială: Arthur C. Clarke a scris de asemenea, în 
1948 (dar a publicat în 1951), o altă povestire intitulată Santinela. în care pe Lună apare un obiect 
piramidal, o versiune anterioară a celei de-a doua părți a cărții 2001. Odiseea spațială 

Datorită lui Claude Cuénot (Pierre Teilhard de Chardin. Las grandes etapas de 


su evolución. 1967). 
Simon Conway Morris a editat o carte cu contribuții din partea mai multor autori despre această 


presupusă dublă structură a realității şi prezența sau lipsa direcționalității în evoluție: The deep 


structure of biology: is convergence sufficiently ubiquitous to give a 
directional signal? (2008). 
Short Answers to Big Questions (2018). 


Asemenea lui Ronald Fisher, Julian Huxley, George Gaylord Simpson, Hermann Muller sau chiar 


Theilhard de Chardin. Puteți citi mai multe despre propunerile lor în cartea pe care am scris-o împreună 


cu Manuel Martin-Loeches, £] sello indeleble IPecetea neştearsăl 2013). 
Din 30 iunie 2000, din The New York Times: 


22. George Gaylord Simpson. Some Principles of Historical Biology Bearing On 
Human Origins”. Cold Spring Harbor Symposion Quantitative Biology 
15: 55-66 (1950). 

23. Dumnezeu şi golemul: Comentariu asupra câtorva probleme în care 
cibernetica intră în contradicție cu religia. 

24. În punctul acesta, nu pot să nu iau apărarea ştiinţelor slabe. Incapacitatea lor de a prezice viitorul 
se datorează, în mare parte, complexității sistemelor analizate. Societăţile, creierele sau comunitățile 
biologice (ca să nu spunem biosfera) sunt sisteme mult mai complexe decât compuşii care sunt amestecați 
într-o eprubetă sau decât experimentele din laboratorul de fizică. Dar, atunci când se confruntă cu un 
sistem complex cum este atmosfera, nici măcar o ştiinţă ca fizica nu reuşeşte să prezică ce se va întâmpla 


pe termen mediu (după cum vedem în prognoza vremii). 


